
Chipul lui Csomortany Tamas, solul cardinalului 
Andrei Báthory, Tămaş Ciomârtan, român ardelean şi 
fratele bun al Elisavetei Moghilă, se lungeşte la nesfârşit. 
Parcă i-ar creşte dinți de cal lui Tămaş Ciomârtan, curva 
care vorbeşte ungureşte şi lătineşte, aşteptând după 
fiecare două-trei vorbe tălmăcirea lui Radu Buzescu. 

- Măria-ta să leşi din această țară pe care ai tulburat-o cu 
nesocotinţă, iscând urgia împăratului împotriva 
creştinătăţii... 

Priveşte pieziş lumina dulce şi rară de septembrie 
intrată în trâmbe prin geamurile colorate ale spătăriei mari. 
Ciuleşte urechea la murmurul stărilor şi-al căpitanilor. Vel 
armaşul Udrea Băleanu a tixit spătăria mare cu căpitanii 
roşiilor, ai călăraşilor şi scutelnicilor, cu pârgarii Târgoviştei 
şi mai marii isnafurilor, lăsând locul de lângă uşile mari, 
slobod pentru târgoveţime. Inchide pleoapa dreaptă care i 
se bate. Ar vrea s-o închine. Vede prin trâmbele de lumină 
bărbile zbârlite ale Buzeştilor. Dincolo de uşile mari, larg 
deschise, vede mulțimile adunate în curtea palatului. Apoi o 
vede pe Stanca, albă de mânie, strângând-o pe Florica 
lângă scaunul domnesc. Ar vrea să-şi scoată coroana grea, 
de aur, lucrată în patru frunze şi bătută în diamante. A 
început să-l strângă. Lui Ciomârtan-Csomortany i-a crescut 
un cap de cal-vulpe, aidoma cu al raguzanului Aloisiu 
Radibrati, olăcarul de mare taină al sacrei majestăţi 
romane. Atât de tainic încât nici acum, după două luni, 
principele Ardealului n-a prins de veste, dacă i l-a trimes pe 
Csomortany-Ciomârtan să-şi verse lăturile aici. 

Aloisiu Radibrati a venit de la Praga, ori de la Kutná 
Hora, unde-a fugit curtea imperială de spaima ciumei, să-l 
convingă că Rudolf este duşmanul lui Andrei Bâthory, omul 
de casă al cancelarului Zamoyski, inamicul neîmpăcat al 
Habsburgilor şi principalul vinovat în suirea pe tronul 
Ardealului a cardinalului; dar că, formal, nu poate face 
război unui prelat catolic al Casei Bâthorea. Sacra 
majestate nu ştie că un căpitan de credinţă, Mârzea, 
travestit în  lacheul unui mare bogătaş, Zacharias 
Geitzkofler, a ascultat la Kutná Hora vorbirea strategului 
curţii, care a demonstrat la hartă că // Valacho este pierdut, 
datorită noii situații militare. Coaliția  polono-turco- 
moldoveano-ardeleană s-a încheiat la 26 iunie. Se aşteaptă 
doar sosirea cancelarului Zamoyski la Roman. Să nu i se 
mai trimeată niciun subsidiu, fiind mort pentru politica 
imperială... Ascultă tălmăcirea lui Radu Buzescu. Spune 
smerit: 

- Dacă craiul Ardealului a făcut pace cu turcii şi tractate 
cu moldovenii şi leşii, vrednici de cinstire, să mă împace şi 
pe mine cu turcii. 

Csomortany-Ciomârtan îl priveşte dintr-o dată cu ochi 
verzi, de câine. 

- Impăratul i-a dat pacea, fără neguţătorie, tălmăceşte 
Radu Buzescu. 

- Dacă a putut să-şi facă sie pace, când va vrea, poate să- 
mi facă şi mie... Să rămân în ţară... 

Radu Buzescu se foieşte în straiele venețiene din 
brocat vişiniu ţesut cu fir de aur. 

- Tălmăceşte-i, vel clucere, tălmăceşte-i această 
rugăminte a mea, către măria-sa craiul Andrieş, cel 
cunoscut lumii pentru faptele sale măreţe. 

Îl priveşte pe Csomortany-Ciomârtan cu ochi rotund. 
Îşi muşcă buzele, curva. Tace. E tare. Murmurul dinspre 
târgoveţime se ridică sub bolțile spătăriei, acolo unde 
galopează oştile Ţării Româneşti asupra spahiilor lui Cogea 
Sinan paşa, zugrăvite de mâna lui Mina... Astăzi n-are să 

iasă din sfaturile măritului Neagoe Basarab, date voievozilor 
pentru primirea solilor... «lar aorea vin alții cu cuvinte aspre 
şi de vrajbă, cum le iaste învățătura şi porunca de la domnii 
şi stăpânii lor... Să cinstiți şi pre cei ce vă vor aduce veşti 
rele, că aşa se cade»... Îşi ridică privirea în baldachinul de 
catifea purpurie, unde-o vede goală pe Elisaveta Moghilă, 
când îl ucidea la vânătorile acelea din tinereţe, în Lehia 
unde era Moghilă pribeag. 

Prin Csomortany ăsta vorbeşte soră-sa. Vorbeşte 
femeia înfruntată şi ruşinată, dar mai ales vorbeşte femeia 
care ţese în umbra tronului, pizmaşa şi lacoma de mărire. 
Dintr-o dată i se împăienjenesc ochii. A văzut trupul dalb al 
Velicăi, cu carnea bătută şi fierbinte şi ameţitoare. Strigă 
durerea dragostei în el, nebună şi lacomă, înfigându-i 
ghearele în gât. 

- Craiul nu-şi poate juca pacea, pentru măria-ta. 
- Turcii pentru voia lui o vor face. 

- Craiul cu niciun chip nu poate să dobândească pacea 
pentru domnia-ta. 

- Măria-ta, şopteşte atât de încet încât abia se aude pe 
sine. 

- Turcii nu vor să aibă pe domnia-ta în această ţară! 
- Aha! 

- Este la noi un ceauş, care a venit pentru aceasta. Ca 
domnia-ta să nu mai rămâi în această ţară! 

- Vel armaşule Udrea Băleanu... Ceartă stările pentru 
necuviinţa lor în acest sfat al Ţării. Marele armaş Udrea 
Băleanu pare năuc. Bate cu buzduganul în pavăză şi strigă: 

- Vă cert... ăăă... 

Îi curge barba de sub coif, parc-ar fi murată. Lui îi 
vine să-l ia în braţe, să-l sărute. Nu înţelege nimic vel 
armaşul. Nici Stroe nu înţelege. Strigă de răsună bolțile 
spătăriei mari: 

- Ce-l tot rogi măria-ta pe ăsta, de-şi uită limba mâni-sa? 
Dă-i câteva topuze să-şi înghită măselele... Auzişi, neică, ce 
spuse? 

- Auzii, Stroe, răspunde măreț Preda Buzescu. 
- Să ne plecăm în faţa pohtei măriei-sale şi să stăm în 
divanul solicesc după datină. 

Glasul puternic al Radului Buzescu. Singurul care i-a 
prins gândul. Ca şi Theodosie. Theodosie care le ştie pe 
toate. Sau care le ştie pe toate pentru sine; iar pentru 
domnul său ştie numai cât crede el că trebuie să ştie. Cât 
ştie acest  Csomortany-Ciomârtan? Cât poate şti un 
Csomortany căruia soră-sa Elisaveta, doamna Moldovei, îi 
vinde dintr-ale sale, atât cât vrea ea să-i vândă? Mai mult... 
Desigur nu ştie că oamenii lui Andrei Tarnowsky au scos 
surete după mai toate scrisorile de taină ţesute între 
Varşovia, Zamosc şi laşi. Că diecii ortodocşi ai cneazului 
Constantin de Ostrog fac acelaşi lucru prin cancelariile 
ținuturilor şi cetăților. Că aceste surete sunt aduse în goana 
goanelor de călăreţi săcui, ori ruteni şi sunt citite în 
cancelaria de taină a Târgoviştii, la câteva zile după ce le- 
au citit cei pentru care au fost scrise scrisorile. Că el a citit 
numai la opt zile după craiul leah scrisoarea lui leremia 
Movilă de la care s-a ţesut toată coaliția din 26 iunie. Scria 
acolo leremia precum că sultanul i-a poruncit, sub 
ameninţarea pierderii bunăvoinţei împărăteşti, să nu facă 
altfel decât să-l pună domn în Ţara Românească, în locul 
câinelui de Mihai, pe fratele său, Simion hatmanul. 

Inscăunarea lui Simion va fi spre gloria şi podoaba 
măriei tale şi a Republicii... această Țară Românească 
singură doreşte ca, întocmai Moldovei să fie sub apărarea 
măriei tale. 

Deci, lucrurile s-au pornit de la leremia. Şi leremia le- 
a pornit de la muierea sa pe de o parte şi de la visele lui pe 
de altă parte. Craiul sfătuit de Zamoyski l-a încărcat pe 
cardinalul Andrei Bâthory cu răspunderea de a-l scoate din 
scaun pe acest Mihail domn, fiindu-i suzeran. Şi cardinalul 
care vrea să joace cum n-a putut juca vărul său Sigismund, 
s-a prins în această horă a morţii trimiţându-l aici, la 
Târgovişte, pe Csomortany-Ciomârtan. Nu pe altul. Pe 

fratele Elisavetei, de la care purced într-un fel toate. Să 
închidă el roata destinului. Să-l umilească el, un Ciomârtan 
oarecare, în faţa Sfatului Ţării, pe învingătorul lui Cogea 
Sinan paşa. Să răzbune astfel nişte umilinţe mai vechi ale 
surorii lui nesătule de bărbaţi. Să-i ceară Elisaveta ştiri cum 
a primit Mihai vodă vestea... Ce-a făcut? Cum s-a speriat?... 
Ce-a zis?... 

Dacă pune cap la cap toate ştirile din ştiricarul de 
taină, dintr-o dată lucrurile au cu totul altă adâncime. 
Coboară dintr-o dată în tainele negre ale istoriei popoarelor, 
ale istoriei imperiilor, spre cele mai ascunse izvoare ale 
trebilor diplomaticeşti. 

O Ţară Românească slobodă la Dunăre, înseamnă o 
stavilă către Dunăre şi Marea cea Mare. In calea Sfântului 
Imperiu Roman. În calea Reczei Pospolita. Înseamnă o 
scânteie de răzmeriţă, aruncată în neliniştile şi setea de 
libertate a grecilor, bulgarilor, sârbilor, albanezilor, 
ucrainienilor, slovacilor. O scânteie astăzi, care mâine poate 
să se facă vâlvătaie. Şi atunci, peste duşmăniile lor vechi, 
puternicii îşi dau mâna pe deasupra capului care poartă 
numele libertăţii. După ce vor stinge scânteia libertăţii, vor 
putea împărţi ce au de împărţit. 

... Rudolf de Habsburg i-a dat un castel: Kunigsberg, 
în Silezia, cu un venit de o sută de mii taleri pe an. Loc 
unde să se retragă. Apoi vine leremia Movilă al Moldovei şi-l 
pofteşte prin regele leah şi voievodul Ardealului să lase 
scaunul Ţării Româneşti hatmanului Simion Movilă. 

Dar mai'nainte de asta, face leremia un consiliu de 
tutelă pentru fiul său, dacă i se va ivi lui moarte în lupta cu 
anticristul Mihail. Şi pe cine-i ia leremia drept tutori ai fiului 
său? Pe cancelarul Zamoyski, pe hatmanul de câmp 
Stanislav Zolkiewski, pe cămăraşul de Liov, Siemienski şi 
abia la urmă pe cei doi unchi: Simion hatmanul şi Gheorghe 
mitropolitul şi pe boierul Luca Stroici. lar dintre moşii îi lasă 
în Lehia moşia Ustia, pe malul Nistrului. Şi regele şved al 
Lehiei, acest Sigismund Ill de Wasa se prinde în jocul lui 

leremia Movilă. lar cardinalul Andrei Bâthory este văr cu 
Sigismund Báthory acum pribeag în fosta dioceză a 
cardinalului la Varmia. lar Sigismund are o soră, pe 
Grizelida, soaţa cancelarului de fier, Zamoyski. lar 
cancelarul de fier vrea să aducă glorie Reczei Pospolita, 
coborându-i hotarele la Dunăre prin vasalitatea Movileştilor. 
Odată cu Recza Pospolita vrea să aducă la Dunăre 
catolicismul şi Unia cu Roma, cu care i-a zdrobit pe rutenii 
ortodocşi. Ar înfăptui unirea Mării Baltice cu Marea Neagră, 
visată de regii vechi; iar panii care astăzi n-au unde-şi vinde 
grânele, s-ar îmbogăţi. 

Cardinalul ar binemerita astfel de la papa, care ar 
dezlega căsătoria lui Sigismund cu Maria Cristierna, aşa 
cum stăruie din răsputeri cardinalul Alfonso Carillo. Maria 
Cristierna ar fi căsătorită cu cardinalul Andrei Báthory, 
principele Ardealului, unind Casa de Austria cu Casa 
Bâthorea. S-ar da Habsburgilor o suzeranitate îndoielnică 
asupra Ardealului, rămas slugă Lehiei, sultanului, Sfântului 
Imperiu. Apele timpului s-ar închide peste [ara 
Românească. Asta se cheamă istorie. Şi treburi de mare 
taină. Diplomaticeşti. Trei împărați care asmut împotriva 
urmaşului Basarabilor  descălecători, un cardinal şi 
nemeşimea, uitând că şi aici şi dincolo de munţi stau din 
veac oamenii Cetăţii de Piatră...Ah, Mina, mână de aur. 
Cum i-a furat gândurile şarja călărimilor zugrăvită acolo 
sus, pe bolțile sonore ale spătăriei mari. Şi cum bat de 
solemn, cum bat clopotele Bisericii Domneşti gândurile lui 
în aramă şi cum el însuşi purcede din aceste clipe de 
aramă, cum purcede în vremea cea veşnică, cu toate că 
leremia Movilă a legat tabără la Roman unde-l aşteaptă pe 
Zamoyski, cu toate că Andrei Báthory şi-a chemat oştile la 
Sas-Sebeş şi că la Dunăre, la Rusciuk, sultanul l-a trimes pe 
Mahmud paşa să ridice pod... 

- ... Dar slujba ce am făcut-o pentru Ardeal? Că mi-am dat 
ţara mea pradă turcilor şi tătarilor, de au luat-o, au prădat-o 
şi că atâţia ani am stat împotrivă turcilor cu oamenii mei şi 

cu puţin ajutor necruţând sângele nostru pentru Ardeal? 
Sub apărarea mea întru nimic n-a cunoscut nicio pagubă şi 
este întreg? 

- Acestea le-ai făcut domnia ta ca un credincios serv al 
prinţului domniei tale, Sigismund Bâthory, după jurământul 
pe care i l-ai jurat. 

- Aha! Jurământul? N-a fost un jurământ! Acolo au fost 
jurăminte ce le-am jurat între noi, să nu ne părăsim unul pe 
altul la moarte, ci să ne ţinem împreună, când va fi bine 
unuia să fie bine şi celuilalt, iar de va fi rău, de asemenea. 

- Altfel nu este, nici nu poate fi, numai cât domnia ta să 
pleci din ţară. 

- Şi încotro să mă duc dacă plec din ţară? 

- Craiul vă va da o cetate la o parte şi veţi locui acolo, iar 
dacă de bună voie nu vrei să pleci, atunci trebuie să ştii că 
este poruncă împărătească către crai, ca el să vie asupra 
domniei tale, iar Ghiuzeldi paşa cu turcii de dincoace, ca să 
prindă viu pe domnia ta, cu toate ale domniei tale şi să fii 
dat turcilor. 

Nici dacă l-ar fi plătit el pe Csomortany-Ciomârtan n- 
ar fi putut juca acesta mai bine pe cartea Ţării Româneşti şi 
a domnului ei, decât a jucat ca sol al craiului Andrei 
Báthory. Îşi lasă barba în piept să-şi ascundă zâmbetul. Îşi 
închide pleoapele pe care le simte grele, de plumb, să nui 
se vadă luminile ochilor. L-ar putea trăda. Joacă pe cel 
înspăimântat şi înfrânt. Ascultă cu lacomă bucurie 
izbucnirea stărilor. Aude hârşâitul oţelurilor trase din teacă. 
Aude fâlfâitul speriat al aerului tăiat de săbiile căpitanilor. 
Aude larma târgoveţilor cărora starostii isnafurilor le strigă 
fără ruşine că solul craiului de la Ardeal s-a întrecut cu 
făţăriile şi trebuie luat la toiege, cât e el de sol. Aude glasul 
vel armaşului, mai mult aţâtându-i decât potolindu-i. 

Priveşte printre gene. Episcopul Theofil Râmniceanu, 
în odăjdiile de purpură ţesute cu mărgăritare, a înţeles. A 
înţeles Theodosie Rudeanu. Il vede pe Radu Buzescu 
şoptind ceva în urechea păroasă a fratelui său mai mare. 

Încearcă să prindă ce-i spune. Nu desluşeşte. În stânga 
Stanchii, mitropolitul Dionisie Rally Paleolog, pribeag din 
tronul lui mitropolitan, în odăjdiile lui bizantine de înalt 
prelat de os împărătesc, sprijinit în cârja aurită, priveşte 
dincolo de vreme, poate visele lui năruite. Il vede slab, 
neguros, îl ştie căzut în asceză şi se înfioară. Dionisie Rally 
Paleolog a avut tot ce-şi putea dori o faţă bisericească. A 
pus acest tot pe visul renaşterii Bizanțului şi pe sabia lui 
Mihail Voievod. A pierdut. Acum stă aici, din mila lui Mihail 
Voievod. Dar el, Mihail Voievod, care-şi pune viaţa pe 
propria lui sabie, năzuind la împlinire întru Cetatea de 
Piatră, el, în afară de Domnul cel Atotputernic, aici pe 
pământ, el la mila cui va cădea?... Ştie că înfrânt, nu va 
putea cădea decât la mila oţelului, care să-i ia viaţa. O, de 
mult s-a împăcat cu gândul morţii. De mult nu se mai teme 
de moarte şi de tare de mult, din noaptea când a poruncit 
moartea zarafilor, ridicându-se împotriva sultanului, de 
atunci îşi joacă jocul lui cu moartea, smulgându-i mereu 
câte o zi, ori o lună, ori un an, ori alt an, pentru că ce este 
altceva viaţa lui decât această luptă cu moartea căreia nu-i 
smulge numai vreme, trecătoare vreme; dar îi smulge 
fapte, nepieritoarele fapte ale domniei, faptele acelea care 
se veşnicesc prin ele însele, prin nevoinţele şi împlinirile 
acestei Ţări Româneşti. Şi-atunci ce vierme i se pare acest 
Csomortany-Ciomârtan plin de fiere, jucând după cântecul 
surorii sale şi cu câtă dulce viclenie îşi ridică fruntea, 
oftează şi spune cu glas frânt, împovărat: 

- Dacă este voia craiului să plec, mă voi duce, să nu curgă 
sângele creştinilor în van, spre desfătarea păgânului... 
Numai să-mi arate timpul şi ziua, ca să mă pregătesc 
pentru aceasta, şi să-mi dea un castel ca să locuiesc. 

Se ridică din scaun. li întinde stânga doamnei Stanca. 
Coboară treptele tronului cu un oftat, le coboară încet, ca şi 
când le-ar rupe din el. În loc să se îndrepte spre spătăria 
mică, să se lase dezbrăcat de purpura domnească şi să 
aşeze coroana la locul ei, se-ndreaptă spre ieşirea din palat. 

Străbate spătăria mare cu Stanca sprijinindu-şi dreapta pe 
stânga lui, cu Florica în stânga Stanchii şi Pătraşcu în 
dreapta lui. Pătraşcu îl priveşte pe sub gene. Zăngăne din 
pinteni. Din când în când îşi chinuie mustăcioara. Căpitanii 
îngenunche. Îngenunche stările. De undeva de sub 
pridvorul horei mari tâşneşte un strigăt: 

- Nu ne lăsaaa, măria-ta! 

Se-nfioară. A mai auzit strigătul ăsta. L-a mai auzit, şi 
de-atunci a rămas în el, în inima lui, în cugetul lui, o rană 
deschisă, mereu sângerândă, l-a mai auzit şi-l poartă de- 
atunci ca pe-o mântuire... 

- Nu ne lasaaa, doamne, stăpânul nostru! 

Strigătul se face tângă. Curge de pe buzele 
căpitanilor de roşii şi călăraşi domneşti. De scutelnici şi 
curteni. De vânători şi mărginaşi şi plăieşi. De pe buzele 
starostilor. Trece cu capul în piept, mâhnit, îi simte după el 
pe mitropolitul Dionisie Rally Paleolog şi pe episcopul 
Theofil Râmniceanu, aude pintenii gărzilor, paşii moi ai 
curtenilor târşâindu-şi pantofii de safian pe lespezile de 
marmoră, iese în pridvor unde mulțimile se descoperă şi 
dau în genunchi, se lasă văzut în soarele dulce şi-n măreţia 
lui de domn, apoi coboară treptele de piatră şi se îndreaptă 
spre Biserica Domnească. 

La Călugăreni a auzit tânga glotimilor care sprijineau 
în piepturi şarjele spahioglanilor. 

La Călugăreni. Mereu se-ntoarce la Călugăreni. 

ÎI cuprinde vraja luminii de septembrie căzută în nucii 
şi brazii lui Vlad Ţepeş. Vede o ciocănitoare coborând de-a- 
ndăratelea pe trunchiul vechi al unui nuc. Îşi ridică privirea 
din pământ. Târgoveţele îi închină pruncii, ca-ntotdeauna. 
Prunci dolofani, de câţiva anişori, îmbrăcaţi în cămăşi 
cusute cu arnici. Afurisitele. Îi arată băieţii, să-l înduioşeze. 
Să se lase de războaie. 

- la-l, strigă una înaltă, cărnoasă, cu aluniţă sub ochiul 
stâng. la-l măria-ta, fă-l oştean şi dă-i pocniţei de la Ardeal 
o bătaie ca aceea. 

- Să-şi lapede fustele, Satana. 
- Căca-m-aş în barba lui de motofloc... 

Hotnogul Roatămare, de la tunuri, proţăpit pe podişca 
de deasupra Porții Mari îl vede, îi rânjeşte şi strigă cât îl ţin 
bojocii. 

- Fooc! 

Tunarii scot fiarele înroşite din tigăiţele cu cărbuni. Le 
pun în luminile pivelor. Pivele sar cu roţi cu tot, bubuie, se- 
n-văluie în clăbuci de fum şi vestesc intrarea măriei-sale în 
biserică. El se opreşte în pridvorul sfântului lăcaş şi se 
întoarce spre mulțimile care înlemnesc. Se aude o aripă de 
vânt foşnind în nuci. O ascultă. Ar vrea-o foşnind în via 
marelui vornic Ivan Norocea. Stă aşa, nemişcat cu mâna 
Stanchii pe mâna lui, cu Florica şi Pătraşcu lângă trupul lui 
de domn, până când se orânduie curtea în faţa pridvorului. 
Spune tare, cu glasul lui de oştean: 

- Domnul a dat, Domnul a luat, fie numele Domnului 
binecuvântat! 
- Amin! răspunde curtea. 
- Facă-se voia Domnului, Dumnezeu, mai spune. 

Când îşi lasă privirea din slăvile albastre, duioase şi 
limpezi, îl aude pe Radu Buzescu şoptindu-i lui Preda: 

- Neică, nu mai dau o ceapă degerată pe capul 
cardinalului. 

Apoi izbucnesc clopotele. 

- Facă-se voia ta, Doamne, şopteşte. 
2 

- Măria ta, să ne întoarcem. 

- A bătut miezul nopţii, Simioane? 

- N-a bătut încă... 

- Atunci, lasă-mi clipele astea... 

Simion rămâne în urmă. Casa Solilor, ferecată, fără 
nicio fereastră luminată, stă mută în apele reci ale lunii. 
Sub un stejar vechi, ţâşneşte din umbre un căprior. 
Brâhneşte scurt. Se şterge. Ca o vedenie. Aici l-a aşteptat în 
atâtea nopţi Habiiba, fiica deşerturilor din răsărit. A pierit 

Habiiba în luptă. Habiiba floare sălbatică de saxaul. 
Sfâşietoare ceasuri de când a ieşit din Biserica Domnească 
fără coroana voievodală şi fără purpură şi fără schiptru, de 
l-au primit mulțimile cu vaiere şi strigăte de durere, 
iertându-l pentru asprimile lui şi birurile lui şi nedreptăţile 
lui. L-a văzut Tămaş-Ciomârtan ieşind aşa din biserică, a 
venit şi i-a cerut voie să plece în grabă la stăpânul său 
cardinalul, spre a-i stârni mărinimia pentru cel rămas sărac 
de ţara sa. Theodosie Rudeanu i-a dat Ciomăârtanului gărzi 
să-l scoată din ţară pe la Sibiu, cu pohfală. Ciomârtan nu 
ştia că gărzile stau sub porunca căpitanului Racea care se 
va sfinţi la Cozia întru aşteptarea unor anume porunci. 
Când a ieşit căruţa lui Csomortany-Ciomârtan pe porţile 
Curţii de Argeş, pe poarta Târgşorului a ieşit un car tras de 
patru cai albi şi unul negru, carul avea spiţele roşii, pe 
stăpân îl chema Neacşu, avea un inel din platină pe degetul 
mic al stângii şi se ducea la Ciuc pentru nişte negoaţe. 

L-a văzut pe acel Neagu plecând. S-a îmbrăcat în 
rantia neagră a penitenţei şi meditaţiei. l-a cerut lui Simion 
să-l însoţească. Era un amurg însângerat, târgoviştenii 
ieşiseră în uliţe şi un bătrân suit pe o laviţă în faţa 
mitropoliei  propovăduia sfârşitul lumii. Se întorceau 
ciurdele de la păscut. Fanaragiii ieşiseră de la agie cu 
fitilele aprinse. La Crucea lui Zamfir, un călugăr chior, cu 
barba până la genunchi, legat peste rantie cu coajă de tei 
împletită în şase, purtând opinci şi toiag de alun, îl striga pe 
Dumnezeu cerându-i îndurare pentru ţară şi minte pentru 
voievod: 

«Că s-a lăsat de bărbăția lui înfricoşată, s-a lăsat de 
sabia cu care l-a dăruit Arhanghelul Mihail şi vrea să ne 
sărăcească de domnia lui cea care a strigat până la ceruri 
numele  oştilor creştine botezate în apele sfinte ale 
Argeşului şi Neajlovului... Dă-i Doamne mintea lui cea de pe 
urmă, coboară asupra lui harul tău şi nu-ți lăsa turma ta, 
fără păstorul care chiar dacă a jupuit-o de blană cu o mână, 
cu cealaltă mână i-a arătat soarele libertății... Amin zic 

vouă, duceți-vă şi vă zvărliți la picioarele Domnului nostru, 
băteți-vă cu pumnii în piept şi rugați-l cu lacrimi de sânge 
să nu lase turma sa fără păstor.» 

A încercat să-l uite pe Mihai domn şi să rămână 
singur, cu celălalt Mihai, omul. A bătut cale prin livezile 
mirosind a fapt de toamnă, a frunze pălite de roua lui 
septembrie, a pământ dospit, a bătut cale spre viile marelui 
vornic Ivan Norocea, lacom de amintirea Velicăi. A simţit 
roua căzându-i în barbă. A văzut pânzele de păianjen strălu- 
cind în lumina albă a lunii. N-a mai putut răbda. S-a întors în 
târg, neputând scăpa de celălalt Mihai. Domnul. A ajuns în 
dreptul mitropoliei şi dintr-o dată s-a văzut singur şi calic 
cerşind pe treptele mitropoliei, trenţăros şi plin de rane 
puroinde, sărăcit de puterea lui domnească şi de averile lui, 
fără suflet de strajă şi fără acoperiş deasupra capului... L-a 
bântuit o spaimă grea. A strigat: 

- Simioane!... 
- Aici sunt, măria-ta!... 

S-a aşezat pe laviţa unde bătrânul proorocise sfârşitul 
lumii, văzând el o stea cu coadă ca o beteală de aur căzând 
deasupra Monastirii Dealu şi o flacără verde înălțându-se 
din stejarul lui Radu cel Mare spre acea stea cu coadă care 
a luat chip de păgân. 

Era o linişte dulce în Târgul de Scaun, frântă rar de 
strigătele caraulelor 

- S-au apucat la cules viile, Simioane? 

- Cine să se apuce, măria-ta? 

- Boierii! 

- Ba! 

- Şi când or să se apuce? 

- Poate peste zece zile, dac-o ţine vremea. 

Îşi aduce aminte că a râs. Apoi i-a venit în minte 
Habiiba cum a căzut străpunsă de suliță. Cum s-a agăţat de 
lemnul suliţei şi cum l-a privit speriată cu ochii împăciliţi de 
moarte. Şi-a adus aminte de lovanca Rudnic de Zagubica, 
cum l-a înfruntat în Ciutărie. A vrut să-şi odihnească sufletul 

în grădinile de la Casa Solilor. S-a întâlnit şi aici cu celălalt 
Mihai... Domnul. 
Tropot de cai. 
- Sunt doi, măria-ta! Şopteşte Simion. 

Tropotul de cai se pierde spre Cetatea de Scaun. Apoi 

bătăile rare ale ceasului din turla bisericii catolice. 
- Miezul nopţii, Doamne. 

Nemiloasă curgerea timpului. Timpul acesta crud, 
care-l mână din urmă în spulber, care nu-l lasă să-şi tragă 
sufletul, care îi fărâmiţează ceasurile lui de răgaz şi popas 
lângă sine însuşi, timpul care nu-i dă răgaz să-şi zidească 
până la capăt visele, timpul care-l trece în goană pe lângă 
Omiliile lui loan Gură de Aur, pe lângă Albina şi scrierile lui 
loan Hrisostomul ori Efrem Şirul, timpul care-a lucrat pentru 
înaintaşii lui, timpul care stă ca o răscruce de viaţă şi 
moarte între sine şi Zamoyski, între sine şi leremia Moghilă, 
între sine şi Rudolf şi Georgio Basta şi Andrei Bâthory şi 
sultan, între sine şi Elisaveta a Ingliterei, între sine şi 
Elisaveta Moghilă, între sine şi Ghazi Ghirai. Timpul, 
Dumnezeule, căruia nu-i poate fi decât stăpân, care-l 
poartă pe caii lui înaripaţi spre zările viitorului, spre zările 
morţii, Dumnezeule, timpul. 

Se întoarce pe portita de taină de lângă Turnul 
Chindiei. Intră în palat pe poarta dinspre apus. Simion 
împinge panoplia cu arme din coridor. li face loc să intre în 
tunelul zidit între pereţi. la torţa din creanga ei şi-i 
luminează drumul. Trec de spătăria mare, o recunoaşte 
după aerul rece strecurat prin firide, urcă cele patru trepte 
din crucea zidurilor şi la semnul lui, Simion stinge făclia, 
călcând-o sub talpă. Pipăie zidul la înălţimea pieptului, până 
când simte minerul de lemn al ivărului. Cu o mişcare uşoară 
îl face să alunece pe şanţurile scobite în lemn moale, de tei. 
Îşi apropie ochiul stâng de crăpătura subţire deschisă în 
perete. Îl vede pe vel paharnicul Radu Şerban, în coantăş 
roşu, cu braţele sub puse, ascultând cu capul plecat. 
Măreşte crăpătura. Vede coroana bătută în orfăurăriile 

Iglisiei strălucind în lumina sfeşnicelor. Vede garda de aura 
spatei domneşti, aşezată pe perna de mătase roşie pe care 
atunci o sărută banul Calotă Bozianu. Capul hirsut al 
marelui ban al Craiovei se întoarce spre locul unde ştie că 
se află chipul lui Mircea Bătrânul. 

- Mă jur pe sfânt numele tău, că alt domn nu slujesc odată 
cu capul. 

Vorbele sunt limpezi, colţuroase şi pe el îl trec 
lacrimile. Apoi glasul Radului Buzescu: 

- Nici nu ţi-o cere nimeni, vel bane Calotă. 

- Şi chiar dacă mi-ar cere-o, vel clucere Buzescu. 

- Măria-sa l-a jucat pe Ciomărtan... Cum să lase scaunul? 

- Era cât pe ce să-l cred şi m-am scârbit în mine 
gândindu-mă să mă călugăresc, bubuie glasul vel armaşului 
Udrea Băleanu. 

Se aud paşi uşori. Vel paharnicul Radu Şerban îşi 
ridică fruntea. Între sfeşnic şi Calotă Bozianu se arată 
făptura lui Theodosie Rudeanu. 

- Spuse măria-sa că vine îndată. Vel postelnice Preda şi 
cinstite vere, logofeţia a scos toate înscrisurile de le ceruşi 
pentru curtenii domniei tale din Novaci. 

Trage ivărul. Ochetele se închide. Theodosie i-a minţit 
pe vel boieri. Vrea să le arate că intră şi iese de la domn, la 
orice ceas. Pe el cum şi când îl minte?! Pe pipăite ajunge în 
dreptul stâlpului de lemn de la hora mică. Simte mâna lui 
Simion lunecândpe luciul rece al stejarului, îl ajută. Stâlpul 
se răsuceşte pe pivotul lui. Îşi lasă gluga de la rantie pe 
umeri. Abia face câţiva paşi când aude glasul vel logofătului 
Theodosie Rudeanu: 

- Măria-sa, domnul! 

„„. Lumânările din sfeşnicele de lemn sculptat şi aurit 
au ars până la jumătate. Marele logofăt Theodosie Rudeanu 
citeşte din ştiricar: 

- Şi au adus vestea căpitanul Mârzea, de crezare: solul 
măriei sale, Petre Armeanu, a ajuns la Praha unde s-a 
întâlnit cu Ştefan Kakas, doctor «Utriusque iuris», întors 

dintr-o solie în Inglitera. Nu au ajuns la nicio înţelegere. 
Căpitanul Mârzea a aflat de la secretarul bancherului 
Zacharias Geizkhofler că la Kutnâ-Hora împăratului i s-a 
înfăţişat planul  renaşterii Ungariei vechi şi anume: 
împăratul să ţină Ungaria de Sus; dar să pună stăpânire pe 
Ardeal, Moldova şi Ţara Românească, dându-le împărat pe 
Maximilian de Habsburg. 

Apoi, când aşezământul acestor ţări se va fi schimbat şi 
supuşii vor fi trecut la catolicism, să se sloboadă de către 
împărat şi Ungaria de Sus, născându-se astfel o nouă 
putere la Dunăre, care să oprească orice întindere a Reczei 
Pospolita şi Imperiul Otoman. 

- Neruşinare! Strigă marele armaş! Cine-a izvodit 
povestea asta, să-l iau în buzdugan. Auzi, să mă 
papistăşească pe mine... Cine? 

Voievodul prinde privirea ascuţită a Radului Buzescu. 

- Potoleşte-te, Bălene! Izvoditorul acela n-a greşit decât 
numele împărăției, spune voievodul cu glas atât de încet, 
încât vorbele se sting de cum îi cad de pe buze. 

Marele armaş tace. Il priveşte speriat. 

- Ce zisăşi, Doamne, ce zisăşi! Maica Domnului, că la 
sfaturile astea de taină simt cum mă ameţesc de cap, îmi 
cade limba-n fundul gurii, parca-ar fi de plumb şi nu mai 
pricep iotă... Ce zisăşi să ştiu şi eu ce zisăşi?! 

li face semn lui Theodosie să citească mai departe din 
ştiricar: Tot de la căpitanul Mârzea - de crezare: căpitanul 
Mihail Szekely de fusese la Târgovişte, a strâns oaste de 
dragoni, cu 15 tunuri, tăria 2500 călăreţi şi 1000 pedeştri 
cu arme de foc. Se-ndreaptă spre Sătmar. Ghinărarăşul 
Georgio Basta s-a umflat de podagră. Nu şi-a strâns nicio 
oaste afară de 100 dragoni valoni, care-i stau pe lângă trup. 

Căpitanul Mârzea a adus în ţară 2500 muscheţi şi 
arcobuze, care s-au stivuit la compania căpitanului Nicolaus 
Tneill. 

- De la călugăr al înalt-prea sfinţiei sale mitropolitul 
Dionisie. De crezare. 

La Stambul au sosit peşcheşurile şi tributul de la 
Ardeal, cu alai de călărime fiind primite cu pohfală încă de 
la Edirne Kapi, unde a venit în întâmpinare vizirul al treilea 
cu strajă de spahioglani. S-a arătat şi de o parte şi de altă 
multă dragoste şi prietenie. Când alaiul a ajuns la Porta 
Polyandrion, solii cardinalului au aruncat mulţimii trei 
săculeţi cu galbeni. Micloş Vitez, şpan de Turda, a strigat 
din şea că dacă nu-i jefuiau oştenii câinelui sperjur care 
singur se numeşte pe sine vodă, numit «Mihail trădătorul» 
mila monseniorului cardinal şi principe era însutită. S-a 
strigat pieirea măriei-tale, iar spahioglanii au fost făcuţi 
feciori de scroafă care cad pe băsău, atunci când aud 
numele măriei-tale. La care Kasim Arslanbeg a poruncit ca 
mulţimea să fie bătută cu bicele. 

- De la Morunmare, căpitanul de Dunăre. De crezare. S-a 
curăţit Dunărea de la Brăila până la Calafat de toate 
corăbiile turceşti. Patru galioane împărăteşti cu tunuri, au 
urcat în sus, spre cetatea de la Kladovo. Pe galionul lui 
capudan paşa trage la lopeţi, ferecat în lanţuri, hotnogul de 
vânători domneşti Gheorghe Coconu, căzut rănit astă-iarnă 
la Vidin, îngropat de crivăţ şi găsit de ieniceri. | s-a tăiat 
limba şi urechea stângă. N-a fost primit preţul de 
răscumpărare. Iscoadele lui Morunmare ştiricesc: 

Întâilea: A trecut a doua solie ardeleană la Poartă, pe 
la Orşova, având soli de taină pe Micloş Gavay şi Francisc 
Buday. 

Al doilea: Paşa Mahmud strigă la oaste în Răzgrad. 
Până la întâi de septembrie a avut sub steaguri 15000 de 
pedeştri şi călări cu 10 tunuri. 

- De la căpitanul Baba Novac. Stă gata la Islaz să treacă 
Dunărea. Va goni până la Sofia, unde va aştepta după 
porunci. Apele sunt scăzute, poate trece uşor cu caii legaţi 
la barcazuri. N-are oşteni betegi. N-are cai lipsă. 

- De la omul nostru din Baia. De crezare. In 27 august a 
trecut solia crăiască de la Ardeal spre Crâm. Sol mare 
Şandor Ovâry. 

- De la omul nostru din Bălgrad... Cardinalul Andrei 
Báthory a ieşit înaintea ceauşului turcesc până într-a patra 
odaie. N-a aflat ce tocmeli s-au făcut, acestea ţinându-se în 
tainiţele palatului, numai între ceauşul Mustafa şi cardinal. 

- Aoleo, măria-ta, simt că mă prinde ameţeala. Văz că 
cinstitul vel logofăt abia începu. Mie spune-mi pe cine să tai 
şi-l tai. 

- Şi cam pe cine-ai desprins domnia ta c-ar trebui să-i 
cază capul din toată tevatura asta? 

ÎI întreabă pe vel armaş cu glas blând, părintesc. Vel 
armaşul îl priveşte cu ochi mari, speriaţi şi credincioşi. 
Cască gura să răspundă. Atunci aud cu toţii nişte paşi 
zornăiţi, uşi închizându-se şi deschizându-se, apoi alţi paşi 
rari de oştean, clinchet de sabie lovită de pardoseală. 

- Schimbară străjile, spune vel armaşul Udrea Băleanu. 

Voievodul le simte neliniştile. Ştie că Radu Buzescu şi 
Theodosie Rudeanu nu s-au lăsat amăgiţi. Că-i fac jocul 
fiind prea deştepţi să-şi întindă iscodirile dincolo de ceea ce 
le lasă el să vază şi să priceapă. Boierul Preda Buzescu 
moţăie în jilt. Tresare când îi aude glasul şi pe el îl încearcă 
o duioşie amară la vederea chipului de dulău bătrân, care 
n-a pregetat în niciunul din războaiele domniei. De câte ori 
îl vede pe Preda, de atâtea ori îl săgetează rana din 
pântece. 

- Vere Theodosie amână ştiricarul pentru alt sfat. După 
câte văzui astăzi, nu vreţi să las schiptrul?! 

Se aud lumânările sfârâind. Sâmburii de lumină 
galbenă pâlpâie desenându-le chipurile pe cadrele în care 
stau voievozii vechi. Le spune să se tragă la moşii. Să-şi 
culeagă viile în tihnă. Să-şi calce strugurii la lin, să tragă 
mustul în butii, să bată nucii... 

- Şi când să strângem oştile, măria-ta, întreabă Radu 
Buzescu. 

Îi mulţumeşte dintr-o privire. Radu Buzescu se înclină. 

- Care oşti? De ce oşti? tresare Preda Buzescu. Parcă fură 
numai veşti bune! Şi craiul Andrieş aruncă şi el o vorbă, 

colea, că-l strânge sultanul în chingi... La ce să strângem 
oşti? 

- Să ne păzim de leremia Moghilă, nene, explică Radu 
Buzescu, zâmbind. 

- Aha! De leremia... Las' că-l dăm noi cu oiştea-n gard şi 
pe leremia Moghilă, cum îi dădurăm şi pe alţii... 

Preda Buzescu cască. Se închină peste gură. Dintr-un 
ungher al spătăriei mici izbucneşte un mormăit gros, se 
aude clănţănit de fălci, un şuier adânc, apoi un sforăit în 
lege. 

- Hai, Stroe, scoal' de-acolo, Stroe, că sfârşirăm şi sfatul 
ăsta de taină. 

- Să fiţi în şea la 10 de Brumărel. Cu toată oastea... O 
strângeţi la Râmnicu Vâlcii. Auzi, vel bane Calotă Bozianu?! 
Toate oştile Băniei, le împreuni cu oştile Buzeştilor, le 
strângeţi noaptea. Nu faceţi focuri. Nu ieşiţi din codri. Să 
luaţi ovăz pe o jumătate de lună. Carele cu făină şi carne să 
le vârâţi prin vii, la Govora. Acolo primiţi porunci după cum 
s-or mişca oştile lui leremia şi Mahmud. 

- Şi măria-ta? 

- Eu mă repez la Buzău să simt ce face leremia la Roman, 
vere Preda şi părinte al meu. 

- Te-ncrezi în lefegii? 

- Mă-ncred... Am acolo câţiva ofiţeri leşi care ştiu ce este 
cuvântul cavaleresc. 

- l-aţi şi roşii căpitanului Matei ot Brâncoveni, doamne... 
Pe la măria-sa doamna, la Plăviceanca trec eu să-i dau o 
mână de ajutor acu' în pragul toamnei. Voievodul se ridică. 
ÎI strânge în braţe pe Preda Buzescu. Îl sărută pe obraji. S-a- 
nvăţat cu domnia Buzeştilor în domnia lui. Niciodată n-a 
fost un singur stăpân pe lumea asta. li îmbrăţişează pe 
rând. Lui Radu Buzescu îi şopteşte: «- Rămâi...» «- Rămâi», 
îi şopteşte şi marelui paharnic Radu Şerban. 

Vătaful Simion deschide uşa mică a coridorului de 
taină. Voievodul îl întreabă din priviri: «- Cine?» Buzele 
vătafului Simion murmură: «Carlo Magno». Voievodul se 

face alb. Îşi simte fruntea lac de sudoare. Îi tremură 
mâinile. Se stăpâneşte şi-i face semn lui Simion să-i aducă 
înapoi pe cei care rămân în curţi... Carlo Magno aici... Carlo 
Magno venit de la Praha, prin Bălgrad... Carlo Magno, care-a 
văzut-o pe Velica de curând. Carlo Magno, acel genti/huomo 
de care vorbesc scrisorile secrete ale cancelariei imperiale, 
când este vorba de Georgio Basta şi Maximilian de 
Habsburg. 

3 a 

Il vede mirat pe Radu Buzescu, atunci când în 
spătăria mică intră căpitanul Matei ot Brâncoveni zăngănind 
din pinteni, crăcănat şi îmbrăcat cu platoşa. 

- Suntem gata de drum, măria-ta, spune căpitanul. 

- Rămâi... Plecăm la ceasul zorilor. 

Îi face semn lui Simion. Vătaful desface panglica 
chărţii care se derulează cu foşnet uscat de pergament. 

- Când îşi culeg nemeşii viile, vere Radule, c-ai trăit la 
curţile regelui lor? 

Intrebarea cade grea, în liniştea nefirească a spătăriei 
mici. Marele paharnic îl aţinteşte cu ochii lui rotunzi şi verzi 
de bufniţă. Radu Buzescu se dă un pas înapoi. Îşi trece 
mâna peste frunte. Theodosie Rudeanu zâmbeşte subţire. 
Cu toate că voievodul nu i-a suflat o vorbă, după felul cum 
i-a cerut ştirile, a bănuit-o încă din iulie. Poate este cea mai 
măreaţă dintre nebuniile măreţe care l-au stăpânit pe 
vodă... Doar căpitanul Matei ot Brâncoveni, stană de piatră 
la acest sfat de război pe care-l simte cu urmări de 
negândit, nu lasă să i se citească niciun gând pe obrazul 
dur, de oştean. 

- Sunteţi aici cei care v-aţi zidit în faptele crugului ăsta de 
veac. Ceilalţi nu vor vrea. Dar eu vă spun vouă că fără 
Ardeal suntem goi şi fără apărare; că acolo avem cetăţile 
cele de piatră ale munţilor şi că numai de acolo ne putem 
numi noi înşine până-n veac. Vel paharnice Radu Şerban? 

- După porunca măriei-tale. 

- Nu aşa... Ce gândeşti? 

- Turcii ne vor prăpădi ţara. Cu ce-o aperi? 

larăşi se aud foşnetele fâlfâite ale lumânărilor din 
sfeşnice. Şi timpul. Timpul care goneşte pe caii lui înaripaţi 
spre viitor şi moarte. Timpul care-şi trece armăsarii pe sub 
ferestrele Cetăţii de Scaun a Târgoviştei... A Bălgradului. Pe 
sub saraiurile de la Topkapi... Pe lângă palatul din Praga 
Bohemie Metropolis Accuratissime Expressa cum stă scris 
pe stampa adusă de căpitanul Mârzea. 

Bate din palme. Vătaful Simion deschide uşa spătăriei 
mici. Căpeteniile se întorc într-acolo. Făclii. În uşă un 
osmanlâu venerabil cu şalvari verzi, ilic roşu, pelerină de 
catifea verde căptuşită cu soboli şi turban alb, cu trei pene 
de egretă. Bătrânul se-nchină adânc, ducându-şi mâna la 
inimă, buze şi frunte. Voievodul îi iese în întâmpinare. Il 
apucă de subţiori. Bătrânul îşi lăsă fruntea pe umărul lui. 

- Cine este, vere Theodosie? 

- Tainele măriei-sale, vere Radule, răspunde tot în şoaptă 
marele logofăt. 

- Prietinul şi ocrotitorul meu şi înţelepciunea mea de la 
Istanbul, războinicilor. Numele lui este taina. Chipul lui se 
cheamă uitare... Vorbele lui se numesc neființă, spune 
turceşte. 

- Allah cu tine, ocrotitorule. Înainte de a mă întoarce, 
voiam să-ţi văd ochii şi să citesc în ei înţelepciunea. 

Hamdi Isakoglu este prea hârşit cu treburile de taină 
să nu înţeleagă de ce l-a adus aici, între căpeteniile oştilor 
sale, înainte de a pleca la Istanbul. 

- Ochii mei sunt ferestrele sufletului meu, bunul meu 
sfetnic. 

- Ascult porunca ta, stăpâne. 

Hamdi Isakoglu a căzut la Târgovişte alaltăieri 
noapte, venind în şase nopţi de la Istanbul, din sarayul 
marelui vizir Ibrahim. Ibrahim cel zvârlit din marele vizirat 
de trei ori până acum. Singurul om de la care Hamad 
Isakoglu poate spera înţelegere pentru sufiţi, pentru vechile 
triburi de turcomani gata să fie strivite de plutocraţia 

renegaţilor tuturor neamurilor pământului aciuită în 
sarayurile sultanului. Hamdi Isakoglu care vede în pacea de 
la Dunăre singura chezăşie pentru izbânda în lupta cu 
slujbaşii corupți ai sarayului. 

- Nu porunca mea. Sfatul meu domnesc. 

Bătrânul se înclină adânc. Voievodul ascultă liniştea 
nopţii curgând peste Cetatea de Scaun. 

- l-am dovedit sultanului că este mai bine să mă aibă 
prieten, decât duşman. Îl sfătui să-mi trimeată steagul de 
domnie, după vechile tractate. Mie şi fiului meu, Pătraşcu. 
să lase Dunărea slobodă pentru negoaţe. Cale de zece zile 
de la Dunăre să nu mai strângă niciun fel de oaste. Marele 
han este prietenul meu. Voi a se ştie acest lucru la 
Topkapy. Cunoaştem politika după care cei mari aruncă 
între ei pe cei mici, ca apoi să-i calce pe grumaz. 

- Constantin cel Mare, împăratul Bizanțului credea în 
virtuțile magice ale numărului 7, o, viteazule. 

- Care este tâlcul, înţeleptule? 

Într-o noapte am visat cum un om cu chip de cal şi 
obrazul verde pleca în taină de la Sarayburnu, cu un caic 
spre Caffa. 

- Pe om îl chema lIskinder-Kalga? 

- Poate... Când vrei să-ţi ucizi duşmanul cel mai de temut, 
începi să-i ucizi câinii credincioşi, apoi calul, apoi prietenii. 

- Până când viteazul rămâne singur. 

- Când cade soarele în Halic, măritul nostru stăpân se 
retrage la Sangiatkar lokusi, acolo unde a căzut împăratul 
Dragases apărând zidurile Bizanțului şi unde-a murit cel 
dintâi stegar osmanlâu urcat la asalt. Ochii lui privesc spre 
răsărit. Văd până departe în Hindustan. Apoi se întoarce 
spre apus. Ochii lui privesc până departe. Numele lui este 
Mohamed. Mohamed Fatih a cucerit Constantinopolul, cu 
toate că-l apăra virtutea magică a celor 7 coline. Mohamed 
îşi doreşte Viena şi numele de Fatih. Cuceritorul. Aripa lui 
dreaptă o vrea întinsă până la Bachcisaray. Regina de la 
Inglistan este prietena lui. Noaptea, măritul stăpân al 

lumilor îl citeşte pe poetul soldat Burhanad-din din Sivan. 
Ziua trimete porunci pentru devşirme pe care nişangi-başa 
pictează turaua sfântă. Apoi trece să arunce lobutul. De 
cinci sute de ori îl aruncă cu zalele pe el. După ce se 
dezbracă până la brâu îl aruncă de cinci sute optzeci de ori. 

- Nu-i dau nici Brăila, nici Giurgiu, nici Turnu. Eu pot 
arunca lobutul de şase sute optzeci de ori în zale şi de 
şapte sute nouăzeci şi nouă de ori, gol, până la brâu. Când 
sună cornii mei la devşirme, se strâng sub steaguri o sută 
de mii de osteni creştini. 

- Dă-i Ardealul. De când îl visează! 

- Poate că i-l dau. Dar prin mine. Să nu-i trimeată steag 
cardinalului. 

- Cardinalul prin solii săi i-a cerut să nu-ţi trimeată steag 
ţie. Să se facă astfel «osebire» între el, cardinalul şi măria- 
ta, care-i eşti vasal. 

- Sultanul vrea să ajungă la Viena. Eu i-am dovedit că în 
zece zile pot fi sub porţile Istanbulului cu ai mei, cei 
încercaţi... Cu ungurii, nemţii şi spaniolii. Să nu uite. După 
cum tot eu pot sta în bună pace între Cehia, Sfântul 
Imperiu, Hoardă şi Sublima Poartă. 

- Marele vizir, stăpânul meu, aşteaptă înţelepciunea ta. 
lar sultana Hasecki aşteaptă un semn prin care să-i 
dovedeşti că-ţi aduci aminte de fratele tău, Petre Cercel. 

- Mai întâi aştept eu caftanele şi steagurile pentru mine şi 
feciorul meu Pătraşcu. 

- Mai înmoaie-te, măria-ta, şopteşte marele logofăt 
Theodosie Rudeanu. 

- O minte povâăţuită de Şeitan îl sfătuie pe stăpânul 
lumilor să te ajute să urci în slava gloriei tale războinice, o 
viteazule. 

- Care este tâlcul? 

- Fierul războinicilor osmani nu te-a răpus în luptă 
dreaptă. Eşti apărat de djinii războiului. Dar pizma stârnită 
de înălţarea ta, o viteazule, pizma stăpânilor creştini pe 
care i-ai apărat cu sângele tău, pizma lor te va ucide... 

Poate ochii mei bătrâni n-au să se mai bucure la vederea 
făpturii tale dăruite de Allah. Căile noastre se despart, 
izbăvitorule. Nu uita că ţi-am fost rob şi scut. Sabia se 
înfrânge cu sabie, înţelepciunea cu înţelepciune, dragostea 
cu dragoste, ura cu ură, veninul cu venin, numai pizma nu 
se poate înfringe cu nimic, cuprinzând în ea toate relele 
acestei lumi. Fereşte-te de trufie în clipele de mărire şi adu- 
ţi aminte că limba poate ucide la fel de bine ca fierul. 
Stăpânul meu vrea pacea la Dunăre. 

- Să mi-o dovedească spărgând oastea lui Mahmud de la 
Răzgrad. 

- Dacă uită, adu-i aminte, beyule. 

- Este sfatul tău, înţeleptule? 

- Am uitat totul. Nu ştiu despre ce sfat vorbeşti. Aud 
sufletele morţilor vestind ceasul umbrelor. Este vremea să 
mă îndrept spre drumul pe care mi l-a hărăzit Allah! 

Hamdi Isakoglu se înclină ducându-şi mâna la inimă, 
buze şi frunte. Au aceşti vechi războinici osmani ceva din 
însăşi măreţia nefiinţei. Ceva din sălbatica măreție a 
pustiurilor răsăritene. Il îmbrăţişează. Hamad Isakoglu i-a 
adus făgăduiala de pace a marelui vizir, jurată pe coran. De 
aproape un veac este război între Poartă şi Sfântul Imperiu 
Roman. Şi Rudolf şi Mohamed vor să-şi tragă sufletul. Este 
răgazul pe care i l-a hărăzit soarta. Barba lui Hamdi, albă şi 
strălucitoare miroase a cuişoare şi ulei de trandafir. Ochii lui 
sunt plini de misterele trăitorilor în vechea lege a triburilor 
de păstori oguji. 

- Allah cu tine, părinte al meu. 
- Dumnezeu să-ţi călăuzească paşii, prietene... 

Lumânările. Tăcerile. Paşii lui Simion pierzându-se 
odată cu paşii moi ai lui Hamadi Isakoglu. Se aşază în jilţ. Işi 
lasă fruntea în palme. Oftează. 

- Scrie, vel logofete Theodosie... Către căpitanul nostru 
Baba Novac, la Islaz, pe Dunăre... Să treci Dunărea în cea 
dintâi noapte cu lună plină. Să apuci calea Sofiei prin 
Plevna. Să spulberi toate cetăţuile şi oştirile de la vei întâlni 

până la Sofia. Să răspunzi ştiri prin tabere că după tine vine 
vodă cu toate oştirile lui. De la Sofia să te învârtejeşti prin 
codrii, astfel să ajungi nevăzut la Dolni Cibâr, la Dunăre, s-o 
treci noaptea şi la 10 al lui octombre să fii în tabăra de la 
Gherghița cu toţi haiducii tăi. Totul să fie făcut după 
poveţele mele şi sfatul de război. Te aştept încununat de 
florile vitejeşti ale biruinţei... _ 

Pana marelui logofăt scârţâie pe hârtia de Genova. Işi 
scoate inelul cu pecete. l-I întinde lui Theodosie Rudeanu. 
Au priceput. Şi Radu Buzescu. Şi Radu Şerban. Şi Matei ot 
Brâncoveni. Se ridică din jilţ. În clipa când se pleacă 
deasupra chărţii ştie că toată țesătura de iscoade şi 
recrutori, de soli şi prieteni, de nuncii apostolici şi călugări 
ortodocşi, de studinţi şi neguţători, toată țesătura aceea de 
taină cu capetele la Stambul, Kiev, Kracovia şi Warşawa, 
Praha şi Roma, Madrid şi Londra, Florenţa şi Mantova, 
Veneţia şi Raguzza, toată urzeala aceea şi-a înnodat 
capetele. Că el însuşi i-a înnodat capetele. Rămâne o clipă 
nemişcat deasupra chărţii acestei tulburate Evrope de 
răsărit şi miază-zi. 

- Dumnezeu să mă ierte dacă n-am făcut tot ce era în 
puterile mele să fac, şopteşte în barbă. 

Îi simte alături pe ei. Binecredincioşii. l-a înfrânt? L-au 
înfrânt? Poate l-au înfrânt după Călugăreni. Când era el sleit 
de puteri. Când îl lăsase ţara. Acum îi înfrânge el. li scoate 
din  conacele-cetăţui, din moşiile unde şi-au înţelenit 
rădăcinile şi gândurile, îi smulge din ţarcurile lor şi-i aruncă 
într-un mâine tulburător şi de spaimă, în patimile Evropei 
care se caută pe sine şi-n care ei, cei de aici, au un cuvânt 
de spus, pe deasupra nevoilor mărunte, a negoaţelor şi 
huzurului şi bogățiilor adunate cu toţi anii grei, de război 
necurmat. Îi smulge dintr-un fel de-a gândi şi trăi să-i ducă 
într-un alt fel de a gândi şi trăi, într-o împlinire pentru el 
însuşi tulbure şi ameţitoare. Urma-vo-l pe acest drum al 
Cetății de Piatră, cum l-au urmat în Pohta Bizantină? Oare 
nu este acest veac, veacul neliniştilor? Oare nu acest veac 

s-a încununat cu gloria corăbierilor care-au găsit lumi noi, 
dincolo de mări, avântându-şi trupurile acolo unde de mult 
îşi avântaseră cugetele? Nu este acest veac un veac al 
tuturor cutezanţelor? leşi-vor ei din ţarinile lor să privească 
timpul de pe crestele înalte ale Carpaţilor? Şi oare a greşit 
când l-a oprit aici pe Radu Buzescu cel crescut la curtea 
regală a Bâthoreştilor, umblat la Florenţa, Roma şi 
Veneţia?... Ori pe Theodosie Rudeanu, acest cărturar hârşit 
în treburi diplomaticeşti, ori pe acest vajnic şi cumpănit 
Radu Şerban, cavaler neprihănit, ori pe Matei ot 
Brâncoveni, el însuşi os domnesc din osul Basarabilor? 
Alesu-i-a după adâncă chibzuinţă pentru a-i avea alături 
împotriva divanului, împotriva mazâlilor, împotriva tuturor 
acelora care se vor înspăimânta la gândul strămutării în 
Ardeal? Vedea-vor ei mai ales ziua de mâine? 

Ce grei îi sunt umerii, şi braţele ce greu îi atârnă, şi 
cât de greu îi vine să spună cel dintâi cuvânt. Şi ce plin de 
tâlc adânc este cugetarea: şi mai întăi a fost cuvântul de la 
care toate au purces. 

Le spune cu glas jos că bântuirea lui Baba Novac 
peste Dunăre va avea două urmări în rândul făptuirilor 
diplomaticeşti şi ostăşeşti. Sultanul silit de marele vizir îi va 
trimite steagul şi caftanul domnesc, întărind o stare de fapt, 
asigurată de ei cu sabia: libertatea Ţării Româneşti. 
Temându-se de război în Balcani, va lăsa Dunărea slobodă. 
Deci, îi va dezlega mâinile pentru Ardeal. Iscoadele lui 
Andrei Bâthory vor şti că oştile Ţării Româneşti sunt peste 
Dunăre. O va şti Roma. O vor şti mai ales leremia şi 
Zamoyski care-şi vor slobozi oastea mare la strânsul viilor, 
lucru care îl va face mai ales Andrei Bâthory. Astfel el care 
are sub steaguri aproape cincisprezece mii de lefegii, oşteni 
de meserie, va fi mai tare decât Andrei Bâthory şi leremia 
luaţi la un loc. 

- Voi fi mai tare ca număr, dar mai ales voi fi mai repede 
decât toţi. 

- Mai departe, măria-ta, spune Radu Buzescu, căruia 
raţiunea voievodului îi dă o stare ciudată de vis şi spaimă. 
Urmăreşte arătătorul păros al stângii lui vodă pe care stă 
un inel gros de aur încrustat cu rubinul Se/atat, unul din 
cele mai mari şi frumoase rubine ale Răsăritului. Arătătorul 
împunge charta cu lovituri scurte, de sabie. La Gherghița. 
La Buzău. La Bucureşti. . 

- Am primit un răvaş de la sultana Hasecki. Imi jură că va 
fi pace la Dunăre şi că voi avea caftanul, topuzul şi steagul, 
dacă nu mă mai amestec în treburile Răsăritului. 

- Asta înseamnă că vor să-l ucidă pe marele han prin 
hainul Iskinder-Kalga, fratele mezin, măria-ta! 

- Asta vor, vere Theodosie. Am legământ cavaleresc cu 
Ghazi Ghirai. Să plece căpitanul Maldăr cu prinţesa Nurbanu 
la Crâm. Mâine să plece. Să-i spună cu viu grai să se 
păzească. Atât. Şi să-şi ţină făgăduiala. Anul ăsta să-şi 
mâne Hoarda spre Podolia şi Ungaria de Sus. lată acum 
planul meu de război... 

Cuvintele voievodului cad atât de repede încât Radu 
Buzescu abia le poate închega tâlcurile. Se gândeşte fără să 
vrea că Mihai i-a înţeles pe toţi strategii lumii vechi, mai 
bine decât s-au înţeles ei înşişi. lar pe bietul Tartaglia care 
îndrăzneşte să gândească câmpul de luptă doar văzut din 
perspectiva unei trageri de artilerie, combinată cu o tragere 
de archebuze, pe bietul Tartaglia... lată o oştire de care nici 
ei, marii boieri nu ştiau, adunată în toate satele de la 
Ploieşti, Târguşor şi Gherghița, gata să treacă munţii într-o 
noapte. Lefegii. Mai ales căzăcime cu ofiţeri leşi, oameni de 
meserie. lată la Buzău un trup de oaste de ţară, gata să 
treacă în Moldova şi să-l hărţuie pe leremia aşezat la 
Roman. lată alt trup de oaste de ţară la Bucureşti, gata să 
apere Dunărea, împreună cu Morunmare. Radu Buzescu 
înţelege de ce voievodul apasă pe «oaste de ţară» şi de ce-i 
priveşte cu coada ochiului. Oaste de ţară la Buzău şi 
Bucureşti, gata să-şi verse sângele pentru pământ. Şi de ce 
sunt mai ales lefegii dincolo, la Ploieşti. 

- leremia o să treacă munţii pe la Oituz, măria-ta, să-ţi 
cadă în spate, când îl vei avea pe cardinal în faţă, cu toate 
oştile Ardealului. 

- Bine judecat, vel paharnice. Aşa va şi face. Dar se va 
mişca încet. E bănuitor. Nu ştie ce face Ghazi Ghirai. La 
Dunăre nu se află prietenii lui, turcii. Zamoyski încă nu şi-a 
adunat oastea. lar eu îi pun între mine şi el pe săcui. 
Dumnealor Buzeştii vor ajunge la Tălmaciu, pe Olt, la ziua şi 
ceasul în care voi ajunge eu însumi acolo. Nicio clipă mai 
târziu. Nicio clipă mai devreme. Saşii sunt împotriva 
cardinalului. Poporenii din Ţara Făgăraşului sunt ai mei din 
moşi. Cu fiecare ceas de treapăt pe drumul din săcuime, 
Bârsa şi [ara Făgăraşului, noi ne ridicăm în arme prietenii, 
aşezându-i între leremia şi cardinal. 

- lar cardinalul, măria-ta? 

- Cardinalul ştie de pe acum că din miază-noapte coboară 
asupra lui oastea împărătească a căpitanului Mihail Szekely. 
Ştim că însuşi ghinăralăşu Georgio Basta şi-a trimis oaste 
spre Cărei. Ce va face? Numai una o poate face. Să lase 
oastea Clujului să vegheze hotarele de miază-noapte. lar eu 
voi fi mai tare decât el, acolo unde voi vrea să-i dau război 
şi la ceasul la care voi războiul. Stările vor fi cu mine. 
Nemeşimea împotriva mea, socotindu-mă cu trufia ei 
veche, mai prejos decât ea. Vor fi cu mine în adâncul lor, 
căpitanii care s-au bătut aci, alături de noi, până la Dunăre, 
în toamna lui '95. Vor lupta împotriva noastră din onoare, 
nu din ură, ori din patimă. 

- Şi-apoi, doamne, şopteşte Radu Buzescu... 

- Apoi vom intra în Bălgrad, fără de care războiul ar fi 
deşertăciune şi ne vom întări cugetul pentru ceea ce va 
veni, vere Radule. 

- Şi ce va veni, măria-ta? 

- Nu cerceta genunele vremii, ispititorule. 

- Moldova, doamne? 

Voievodul se-ntoarce scurt spre locul unde din cadra 
de aur îl priveşte aspru chipul voievodului Ştefan cel Sfânt 

de la Moldova. Stă în dreapta jilţului domnesc, în stânga 
căruia stă Mircea Bătrânul. Se pare că a fost adus aici de 
Ţepeş care-a avut mare prieteşug în tinereţe, cu 
Moldoveanul. Apoi a fost cinstit de ceilalţi voievozi şi a fost 
pus la loc de slavă, să vegheze spata şi coroana, de Petre 
Cercel, după ce s-au mântuit tencuielile Curţii noi. Acum 
veghează tăcut sfatul de taină care ispiteşte vremea. 

- Duceţi-vă, binecredincioşilor, şi tocmiţi-vă toate treburile 
voastre şi ale moşiilor voastre, după cum sunt nevoile 
voastre de azi şi mai ales de mâine. 

_ Marele paharnic Radu Şerban dă într-un genunchi. 

- Ingăduie, doamne, să-i iau cu mine peste munţi, pe toţi 
ai mei. Pe fiicele mele şi pe doamna mea şi odoarele mele 
şi sculele mele de preţ. 

Voievodul îşi lasă barba în piept. Aşa a fost şi înainte 
de Călugăreni, când a intrat Sinan în ţară. Cel dintâi val de 
spahii a lovit în casele şi-n averile marelui paharnic de la 
Comana, pe Neajlov. In averile lui din hotarele boierului 
Grădişteanu la Grădiştea şi-ale lui Mogoş din Mogoşeşti. Aşa 
a făcut şi atunci. Şi-a încărcat fetele şi doamna în rădvane. 
Le-a purtat cu oastea la cetate la Dâmboviţa şi la 
Târgovişte şi la Bucureşti şi iarăşi la Comana cea din vadul 
Giurgiului. 

- Ilinca o fi crescut mare, vel paharnice... 

- A crescut, doamne. 

- Te aştept în tabăra de la Ploieşti, la 10 Brumărel, cu 
toate ale domniei tale... lartă-mă! 

Îl ridică de subsuori. ÎI strânge la piept. 

- Să vă aduceţi jupânesele şi fiii şi fiicele şi pe toţi ai voştri 
în tabără, că ştiţi cum este jurământul turcului. 

In clipa aceea când îi îmbrăţişează pe rând, când 
lumânările îşi fâlfâiau lumina galbenă pe cadrele de aur din 
care veghează şirul de Basarabi cei atât de tragic sfâşiaţi 
înlăuntrul lor, în clipa aceea îşi dă seama de toată cumplita 
greutate a hotărârii lui. Pentru că, ce vrea el altceva decât 
să ridice toată Ţara Românească şi s-o descalece dincolo de 

munţi şi-apoi iarăşi dincolo de munţii Moldovei şi să reînvie 
aici acea Dachie străveche despre care numai Închinătorii 
ştiu? Ce vrea el altceva decât să renască a patra oară 
puterea valahă pe toate pământurile Dachiei celei veşnice 
asupra căreia a predicat Zamolxis, odată cu cel dintâi val al 
profeţiei memphitice? 

Fi-vor ei la înălţimea acestui gând, izvorât din timp ca 
o poruncă de neclintit? 

4 

Ciudat şi de spaimă simţământul însingurării. Al 
înstrăinării. Robii au făcut focul în vatra din cărămidă 
smălțuită roşu, acoperită cu placă de marmoră, zidită după 
gustul fratelui său Petre Cercel. latacul i se pare pustiu. Tot 
palatul domnesc i se pare pustiu, golit, de el însuşi, de tot 
ceea ce îl făcuse el însuşi, adică vechea Cetate de Scaun a 
Ţării Româneşti. Se simte vinovat de trădarea Cetăţii de 
Scaun a Târgoviştii. El este cel care-o pustieşte de amintiri. 
El este cel care-o sărăceşte de ea însăşi, care-i răşluie 
zidurile de glasurile timpului trecut, care-o sleieşte de 
gloriile, căderile, nemernicia şi dumnezeirea ei. Toate 
zidurile astea groase, adăugite peste cele ale lui Ţepeş, 
gem de tânga uciderilor pentru putere şi-n numele puterii. 
Asudă sânge şi vaere şi bocete şi neputinţe şi vise înfrânte 
şi trâmbiţări de slavă şi ură veche, stătută, Dumnezeule, ce 
plin de glasuri este acest crug de noapte când el nu mai 
este aici decât cu trupul; când el sălăşluieşte în visul lui, 
când el s-a strămutat în viitor şi când tot ce-l înconjoară 
poartă pecetea ruinei şi a morţii. 

Stă în jilt, cu picioarele rezemate de drugul din fier 
bătut cu ciocanul în gura vetrei, dogoarea jarului îl pătrunde 
cu o dulce părăsire de sine, vede balaurii de la capetele 
drugului smulşi nefiinţei de meşteşugul şi arta faurilor, apoi 
aude paşi, aude şoapte, aude o tuse seacă şi ştie că trebuie 
să plătească din nou, cu el însuşi, visul care se cheamă 
Cetatea de Piatră. Rămâne cu ochii pironiţi pe uşa deschisă 

de vătaful Simion. Îşi trece mâna peste ochi. Îşi dă seama 
că şi-a trădat groaza. 

- Franco! 

Din prag se rostogoleşte la picioarele lui ceea ce a 
mai rămas din Franco, slujitorul răposatului Nikifor Dascălu- 
Parasios. Se arată gentilomul Carlo Magno şi, după el, 
scuipându-şi bojocii în batistă, Marcu Schonkabunk. Franco i 
se agaţă de genunchi cu ciotul braţului drept. Scânceşte şi-i 
sărută picioarele... Lui Franco, nenorocitului Franco sluţit de 
gâzii otomani, i s-a tăiat mâna dreaptă de la cot. 

- Cine-a făcut-o, întreabă alb, în levatină. 

- Zamoyski, stăpâne, bolboroseşte Franco... M-a trimes la 
măria-ta, să te previn. Stăpânului i-a luat capul. Mie mâna. 
În numele Fecioarei Maria. Ceilalţi m-au sluţit în numele lui 
Allah. Îl ridică. Franco îl priveşte cu durere atât de tragică, 
încât îi vine lui însuşi să urle ca o fiară. 

- Carlo Magno! 

- Monseniore. 

Carlo Magno. Cu urma proaspătă şi adâncă a unei 
tăieturi de spadă în obrazul stâng. Carlo Magno cu nasul 
vulturesc, cu sprâncenele groase şi negre, arătându-i 
dantura strălucitoare de sudic, ars de soare, cu bărbuţa 
Henric Il şi mustăcioara proaspăt potrivite, cu ochii lui 
adânci şi cinstiţi de cavaler şi la şold cu bravul Pitigliano... 
Carlo Magno care deşurubează capul de zgripţor al gărzii şi 
scoate din mânerul ei un răvaş legat cu panglică albastră. Il 
îmbrăţişează lacom pe Carlo Magno. 

- Marcule Schonkabunkule! 

- La porunca măriei-tale, doamne. 

Îl îmbrăţişează şi pe Marcu Schonkabunk. Trei 
oameni, trei bărbaţi din trei lumi, care şi-au legat vieţile de 
viaţa lui, din raţiuni care câteodată îi scapă. 

Şi totuşi, ce ciudat şi de spaimă este simţământul 
acesta al însingurării. Al înstrăinării de tine însuţi, cel ce-ai 
fost până-n clipa din care eşti ceea ce visezi să fii... 

„„„ Franco a fost trimes de Zamoyski în lanţuri, cu o 
căruţă de oaste, lui leremia Movilă. leremia Movilă l-a 
zvârlit în beciurile Sucevii, unde a venit să-l vadă Elisaveta, 
doamna Moldovei. l-a spus că-l trimite paj lângă o femeie 
frumoasă de la Curtea Ardealului. Franco povesteşte în 
levantină. Din când în când în italiană. Voievodul îl ascultă 
cu un ciudat sentiment de detaşare. Duşmanii lui îi dau 
mereu pilde strălucitoare de cruzime şi dibăcie politicească. 
Vor să-l înspăimânte cu altceva clecât cu armele. Vor să-l 
înspăimânte cu puterea lor de a isvodi capcane, de a lega 
coaliţii, de a-l surpa pe dedesubt, de a-i ucide încrederea, 
de a-l îndepărta de rostul puterii sale. Cât de pătimaş 
slujbaş al Reczei Pospolita poate fi acest cancelar Zamoyski 
- nu vede niciun rău în asta, răul începe de acolo de unde 
cancelarul gândeşte binele patriei sale prin nimicirea 
vecinilor ei - cât de pătimaş poate fi în gândurile lui, dacă l- 
a hărăzit pe Nikifor Parasios torturii, ca răspuns la 
vicleşugul acestuia, care, ca să-şi scape capul, i-a spus că 
are de la Sinan paşa, toate copiile scrisorilor purtate de el, 
cancelarul, cu răposatul rege Filip Il al Hispaniei. Nu lupta 
oratoricească cu _ iezuitul Petre Skarga l-a răpus pe 
apărătorul ortodoxiei, ci această taină a cancelarului. Ce 
neîndemânatic a fost Nikifor şi ce uşor şi-a vândut capul. 
Franco vorbeşte repede. Gâtuit. Spune cum l-au mâncat 
păduchii în temniţele de la Zamosk. Cum au încercat 
şobolanii să-i roadă ciotul sângerând al mâinii. Cum n-au 
putut răzbi la el oamenii marelui cneaz Constantin de 
Ostrog. Cum Elisaveta Moghilă, coborâtă în hrubele Sucevii, 
îmbrăcată cu toată măreţia costumului de curte, l-a trimes 
la doamna Velica Genga, la Alba lulia, ca aceasta să-l 
sloboadă la domnul său, Mihai Voievod. Cum i-a poruncit 
temnicerului să-l scoată din lanţuri, cum a poruncit 
băieşiţelor ei să-l îmbăieze şi ungă cu uleiurile ei, cum a 
poruncit cămăraşului ei să-l îmbrace şi cum la chemat în 15 
septembrie în iatacul domnesc, unde-a găsit-o ţesând la 
gherghef. 

- Îmi sună şi acum în urechi glasul ei, stăpâne. Are să-mi 
sune câte zile nenorocite, cu răzbunările neîmplinite, îmi 
vor mai rămâne de trăit. 

- De unde ştii tu că-ţi vor rămâne răzbunările neîmplinite? 

Franco îngenunche din nou. Îl bat în faţă flăcările 
sângerii ale vetrii. Are chipul schimonosit într-o cumplită 
împietrire a urii... 

Zamoyski, leremia, Andrei Bâthory sfătuindu-l prin 
Franco să lase scaunul Ţării Româneşti, de bună voie lui 
Simion hatmanul, fratele lui leremia. 

- Ce-mi dau în schimb, Franco? 

- Viaţa, măria-ta! 

Elisaveta ştie de Velica. l-a spus lui Franco: 

- Tot ce afli, ţine pentru acel zănatic pe care l-am iubit în 
tinereţele mele. O vorbă scăpată aiurea şi oamenii mei te 
vor afla şi în gaură de şarpe. Vei muri tăiat cu fierăstrăul, 
am să-ţi torn plumb topit pe gură, am să-ţi smulg carnea cu 
cleştele înroşit... Spune-i că mă voi răzbuna pentru 
neruşinările lui. Spune-i că dacă are gugiuman fermecat 
care-l apără de plumb şi za fermecată care-l apără de 
jungher, otrava mea are să-l ajungă oriunde. Pe el şi pe 
ibovnica lui, care unelteşte să mă vază pribeagă, sărăcită 
de scaunul şi averile mele. Astea să i le spui toate, din 
partea Elisavetei Moghilă, doamna. lar din partea Elisavetei 
celeilalte, zăluda de odinioară, spune-i să-şi păzească 
grumazul. Să se ducă unde-o vedea cu ochii, dacă vrea să 
scape de ţesăturile pizmaşilor. S-a ridicat prea mult în slavă 
şi umbra lui a început să acopere mai mult decât se cuvine. 

Spuza de jăratec pocneşte într-un roi de scântei. 
Lumânările din sfeşnice ard pâlpăit şi galben. Din curţi se 
aude slab, rânchezatul unui cal... N-a bănuit atunci, în 
tinereţea lui învolburată, că faptele şi vorbele vor rămâne în 
oameni şi că se vor răzbuna cine ştie când. Că fiecare pas 
pe acest pământ al trecerii, poate lăsa o urmă şi că până şi- 
n piatra seacă se găseşte să-ncolţească cine ştie ce 
sămânță adusă de vânt... Întâlneşte privirea iscoditoare a 


34 


Radu Theodoru 


cavalerului Carlo Magno. Îi face semn că-l ascultă. Marcu 
Schonkabunk tălmăceşte într-o românească aleasă, ca şi 
când ar fi diac de curte. 

- Sire şi monseniore!... 

Ce plăcut glas bărbătesc. Ce odihnitor glas ostăşesc. 
Ce adâncă pricepere a lucrurilor, pentru că, dacă n-ar avea- 
o, de ce-ar pleca Carlo Magno de la senior Georgio Basta, 
comandante generale dell Ungheria superiore a Cassovia, 
care i-a scris împăratului Rudolf - ştirea o are Carlo Magno 
de la castelanul de Caşovia, senior Nicolo Fagina - i-a scris 
deci împăratului ( cavalerul îşi desbumbă pieptarul de piele 
roşie şi scoate dinlăuntrul lui o epistolă pe care i-o trece lui 
Marcu Schonkabunk) deci Carlo Magno a înţeles dintr-o 
adâncă cunoaştere a curţii imperiale care este cerința 
războinică a clipei. Încearcă să asculte cu băgare de seamă 
scrisoarea lui senior Georgio Basta către împăratul, pe care- 
o tălmăceşte Schonkabunkul, tuşind icnit în gulerul de vidră 
al blănii: 

Către sfârşitul lui August mă voi găsi cu 6000 
pedeştri şi 8000 călări la hotarele Ardealului, cu 12 tunuri. 
ȘI în acelaşi timp voievodul va intra cu 10000 pedeștri şi tot 
atâția călări şi va atrage la sine pe secui, cu care el a tratat 
întâi... 

- Suntem în septembrie, Carlo Magno, şi?... 

- Basta se tratează cu ape tămăduitoare şi vin de Tocay, 
ascultându-l pe Gaspar Korniş, emisarul cardinalului, care i- 
a adus cincizeci de mii de galbeni în aur de la Zamoyski; iar 
de la cardinal tracte de douăzeci de mii de ţechini asupra 
băncilor venețiene, monseniore. 

Ascultă lacom, cu o lăcomie crudă, care-i spulberă 
cele din urmă nădejdi legate de habsburg şi de generalul 
său. Află de la Carlo Magno că habsburgul duce tratative de 
pace cu Mohamed prin cardinal care i-a cerut împăratului 
Ungaria de Sus, dacă-l va înlesni cu sultanul; iar sultanului i- 
a cerut, dacă va face pacea cu Rudolf, părţi către 
Temişoara şi Logoj, cedarea drepturilor asupra Lipovei şi 

Ineului. În schimb va osteni cu leremia Movilă să-l prindă pe 
trădătorul Mihai vodă şi să-l trimeată viu, la Poartă. Ţara 
Românească să fie dată lui Simion Movilă. Haraciul 
Ardealului să rămână de cel mult şase mii de ţechini. 

Carlo Magno scoate din pieptarul roşu, din piele, încă 
o scrisoare, copie după cea dusă sultanului de solia lui 
Micloş Gavay. 

- A obținut-o doamna Velica, de la căpetenia partidei 
ostile cardinalului, căpitanul Sandor Bochskay. 

lată clipa. Clipa aceea luminoasă, rece, tăioasă în 
care desprinzându-se de sine, cel ameninţat de încercuirea 
duşmanilor săi şi ai Ţării Româneşti, se ridică la cuprinderea 
întregului cu rece şi de moarte judecată. Urechea lui 
ascultă lacomă toate veştile aduse de Carlo Magno, în 
vreme ce cealaltă ureche, interioară, ascultă glasul tainic al 
conştiinţei lui, glasuri care-i dau limpedea vedere a clipei. 

Nodul care strânge toate firele plasei în care vor să-l 
prindă este cardinalul Andrei Bâthory. Încearcă el ceea ce 
n-a gândit văru-său, Sigismund. L-a cumpărat cu bani pe 
Basta, lefegiu fără Dumnezeu, gata să slujească şi morţii 
dacă-l plăteşte. Pe Rudolf îl momeşte cu pacea după care 
habsburgul tânjeşte de-o viaţă. Toate afacerile Ardealului, 
Cehiei, Moldovei, Porții şi Sfântului Imperiu au o singură 
miză. Capul lui Mihai Vodă şi Ţara Românească. 

Aproape că nu-l mai aude pe Carlo Magno, atât de 
adânc cade în sine însuşi. Şi atât de tare îl arde scrisoarea 
pe care-a aşezat-o aproape, pe măsuţa din lemn de 
trandafir, unde stă un sfeşnic din aur şi Biblia. 

Carlo Magno spune că falimentul Spaniei a zdruncinat 
Sfântul Imperiu. Că Rudolf nu are cu ce-şi plăti liota de 
scribi şi soldele ofiţerilor, amanetând bancherilor ovrei 
marile moşii ale coroanei. Apoi trece la ştirile aflate de la 
ofiţerul cu cea mai mare soldă din cavaleria imperială, 
căpitanul Vicenzo Zucconi - 76 taleri pe lună. 

- Monseniore şi sire. 
Tresare. Caută privirea cavalerului. 

- Te-ascult, binecredinciosule. 

- Generalul Georgio Basta a şi început să lucreze pentru 
arvuna dată de Zamoyski şi cardinal. 

- N-a lucrat destul, neţinându-şi cuvântul cavaleresc şi 
ostăşesc faţă de mine şi faţă de împăratul care-l plăteşte? 

Parcă a vorbit cu glasul altuia. 

- Este o slugă care osteneşte pentru leafa sa, monseniore. 
A început un joc straniu. Inlocuieşte pe toţi ofiţerii nemți de 
la comanda regimentelor şi cetăților din  confiniul 
Ardealului, cu binecredincioşii săi ofiţeri italieni, care se 
îmbogăţesc în slujba lui. Mai ales asupra Cetăţii Oradea se 
concentrează... 

- Se află în coasta Ardealului şi a Bălgradului, Carlo 
Magno. 

- Tocmai de aceea, monseniore. Se gândeşte şi la mâine, 
nu numai la astăzi. 

- Ce-a făcut la Oradea? 

- L-a înlocuit pe generalul Radern cu contele Giovan 
Marco Isolano, specialistul lui în fortificaţii, după ce l-a ţinut 
pe lângă sine la Tokay, aproape două săptămâni. 

- Radern lăuda ajutorul pe care i l-am dat prin aga Lecca. 
Ar fi fost credincios împăratului său. 

- Intocmai. Prietenul meu, contele Lelio Arrivabene, 
quartier mastro generale, prieten cu căpitanul Hustului, 
Blasiu Szabo mi-a spus că trupele au început să se mişte 
anapoda. Astfel reiterii au fost puşi în marş spre Gran, unde 
ofiţerii cu mintea limpede se întreabă ce vor face aceşti 
călăreţi la apărarea unei cetăţi, iar pedestrimea valonă a 
fost urcată pe căruţe şi trimisă la Careii Mari. 

- Unde s-a întâlnit Basta cu Korniş? 

- La Tokay, monseniore. 

_ ~- Cale de-o zi călare până la Cărei, îşi spune voievodul. 
Inchide ochii. Totul apare cu recea lumină a adevărului. 
leremia la Roman. Zamoyski în Pocuția. Basta aşteptând 
deznodământul la Tokay, cu oşti la Cărei şi Oradea, gata să- 
i cadă în spate dacă va trece munţii. Cardinalul la Sas- 

Sebeş. Deci Basta. Basta pe care-l credea general de 
onoare, pus în slujba habsburgului. Cardinalul nu mai are 
nevoie să se acopere spre Cluj. Îşi va strânge toată oştirea 
la Sas-Sebeş având spatele acoperit, nu ameninţat. În 
schimb el? Nechează dintr-o dată atât de surprinzător, încât 
Marcu Schonkabunk rămâne cu gura deschisă. 

- Faţă de toate astea, ce poţi să-mi mai spui 
Schonkabunkule? Mai poate fi ceva de spus? A mai rămas 
vreo lucrare a diavolului care să nu fi fost făcută asupra 
mea? 

- Încă una, măria-ta... Saşii... 

- Ce e cu saşii tăi, Schonkabunkule? 

- Nu merg cu măria-ta, oricât l-ar uri pe cardinal. 
- O ştiu. 

- Aşteaptă să se aleagă apele. 

- Nu mă aşteptam la altceva de la aceşti neguţători 
cârpănoşi... lartă-mă. 

- N-am pentru ce să te iert, măria-ta. A venit la Braşov, 
acum patru zile văduva cancelarului Josica... Barbara Fuzi. 

Se-nfioară. Josica-Josica. Minte luminată şi suflet 
dăruit. 

- Ascult, Marcule. 

- A venit să cumpere o caleaşca. Am dus-o eu la un 
meşter de carâte. Mi-a spus că Leonard Barabassi şi 
căpitanul Gaspar Sibrik sunt ai măriei-tale. Dar că fratele 
răposatului, Francisc Josica, este al măriei-tale, cerând 
răzbunare şi că te roagă să nu-l scoţi la lumină, decât după 
ce aceasta se va fi înfăptuit. 

Uşa iatacului se deschide neauzit. Vătaful Simion îşi 
pleacă fruntea, arătând spre odaia de taină. A venit 
episcopul Theofil al Râmnicului. Iglisia este aici, prin cel mai 
puternic slujitor al ei. Iglisia şi fremătătoarea scrisoare a 
Velicăi, scrisă pe hârtie de Genova tivită cu ştraf de aur. 

- Lăsaţi-mă cu veştile, binecredincioşilor. În zori fiţi gata 
de drum. Du-te, Franco! Pregăteşte-ţi cugetul pentru 
împăcarea ta cu tine. 

Rămâne cu scrisoarea Velicăi. Îi rupe şnurul cu 
degete tremurânde. Scrisul ei regesc, în greacă aleasă, 
scrisul uşor, unduios, el însuşi plin de voluptate şi ameţitor, 
scrisul din unduirea căruia se desprinde făptura neasemuită 
a Velicăi. Citeşte lacom cele două foi. Le reciteşte. De data 
asta rar. Cuvânt cu cuvânt. Râde uşor, neauzit. Velica îi 
scrie de clismele cu care se tratează cardinalul «bubos, 
unsuros, cu ochi de broască, lipindu-şi privirile pe umerii şi 
sânii femeilor, libidinos şi acum bolnav de tuse măgărească, 
lăudându-se pretutindeni că te va închide pe tine, vulturul 
meu, într-o cuşcă şi te va trimite la Poartă îmbrăcat în 
măscărici... A venit la mine săcuiul lanoş Gyrerofi, 
aducându-mi trei ulcele pe care sunt smălțuiţi cocoşi 
săcuieşti. A mai fost şi Varvara Fuzi să mă întrebe de o 
carâtă, iar căpitanului Gaspar Sibrik i-am vândut 300 de cai 
pentru banderia lui... Bătrânul Kiraly, căpitanul viteaz, s-a 
retras la castelul său ostenit de slujbe şi nerecunoştință. 
Zice că-l dor ranele şi-l chinuie podagra atât de tare încât, 
iată, nu mai poate sluji Casei Băthorea, nici când aceasta a 
suit în scaunul principatului un om sfânt ca eminenta sa... 
Se zice că ar aştepta drepturile străvechi ale săcuilor, de la 
un laic, neavând domnia sa prea multă încredere în fetele 
bisericeşti...» 

Toată scrisoarea este în doi peri şi şapte înţelesuri, 
adăugind celor spuse prin viu grai de solii Velicăi, spiritul ei 
ascuţit, privirea ei iscoditoare, hazul şi adânca ei nelinişte. |i 
scrie să-l miluiască pe Franco cu prietenia lui. Elisaveta 
Moghilă i-a trimis vorbă că o va otrăvi. De atunci mănâncă 
numai fructe pe care ea însăşi le culege din pomi, aşa că a 
slăbit, ceea ce nu-i şade rău. li va spune el cum îi şade, 
când îl va primi cu pâine şi sare în Cetatea lui de slavă. 

Velica. 

Ce harnic a fost destinul întreţesându-i drumurile cu 
drumurile ei. Infăşoară sul cele două foi de hârtie de 
Genova. Le vâră în teaca de argint agăţată cu lănţug de 
gât, pe sub coantăş. 

5 

- Ascult cu smerenie, domniile voastre. Zidurile casei 
mele n-au urechi. Robii mei sunt surzi şi muţi. Eu însumi 
sunt mut, atunci când îmi poruncesc să fiu. 

Radu Buzescu urmăreşte umbra uriaşă a marelui 
logofăt Theodosie Rudeanu desemnată pe peretele scund, 
spoit alb şi pe bagdadia din grinzi groase de stejar. Casele 
marelui logofăt, ridicate la Târgovişte într-o lună, de-a mers 
vestea în toată [ara Românească, sunt durate pe temelii 
înalte de piatră cu o singură intrare joasă, din uşi de zadă 
de la care urcă o scară de nuc până sus, unde se află 
aceste şase odăi cu ocheţii zăbreliţi, mobilate cu cufere de 
Hurezi, cu jilţuri sculptate pe la monastiri, de scoarţe şi 
olărie de Hurezi şi Oboga, cu sfeşnice din lemn poleit, afară 
de odaia lui de lucru în care se află o masă venețiană, trei 
cassone cu scene din viaţa portului şi a pieţii San Marco, 
pictate cu mult albastru şi o bibliotecă în care se arată 
gusturile acestui cumnat plin de taine, despre beciurile 
căruia lumea sporovăieşte vrute şi nevrute. Un sfeşnic cu 
trei lumânări. Gustări. Icre, pastramă de mistreţ, piept de 
curcan tăiat felii, scrumbii. O roabă, circaziană după chip, 
înaltă şi albă, cu cozi negre atârnându-i până la călcâie, în 
şalvari, desculţă, cu unghiile de la picioare lăcuite, trece 
neauzit turnându-le vin negru în pocalele mari, de argint 
cizelat cum numai florentinii ştiu s-o facă. Pe pereţi panoplii 
cu armele învinşilor, dobândite de marele logofăt în luptă, 
cu sabia. Din partea boierilor olteni, el. Din partea celor 
munteni, Radu Şerban. Hotărât, cumnatul său are geniul 
politicii. lată-i aici, posaci, pe Vintilă Golescu şi Grigore 
Grădişteanu dintre boierii nedivaniţi şi pe Amza Leurdeanul 
dintre mazâli. Theodosie vrea să aibă părerile tuturor 
boierilor Ţării Româneşti. Nu se teme că vor vinde? Lui 
Amza Leurdeanul, Mihai i-a ucis nepotul, atunci când a 
căzut capul Chisarului... Dar dacă însuşi Mihai l-a împins pe 
logofătul său la acest sfat de taină, care se ţine în chiar 
Cetatea de Scaun? 

Amza  Leurdeanul. Barbă de patriarh ecumenic, 
sprâncene stufoase, obraz roşu de bătrân vârtos, trăitor în 
liniştea înţeleaptă a conacului, după ce şi-a vânturat 
tinereţile la curte, gustând din pâinea cleioasă a linguşirilor 
şi intrigilor, din bucuria seacă a urcării în dregătorii şi din 
amărăciunea  căderilor în pulbere, spre  desfătarea 
duşmanilor. Este alesul mazâlilor pentru treburile lor cu 
domnia, îşi dărăceşte barba cu mişcări lente. Stă în jilţ şi-n 
caftanul căptuşit cu blană de veveriţă, caftan din camhă 
deasă, albăstrie, îşi ţine pleoapele întredeschise şi arare îşi 
trece privirea cenuşie peste obrazul marelui logofăt, ca şi 
când numai acela ar fi de faţă, ori numai pentru urechile lui 
ar fi sortite vorbele pe care le cântăreşte pe buze înainte de 
a le da drumul. 

- După războiul din Bulgaria, stările s-au întărit mai bine 
decât erau înainte de năvala şi robia lui Sinan paşa, spune 
gânditor. 

- Ascultăm cu luare aminte, biv vel postelnice Leurdeanu. 

Theodosie îi aruncă Buzescului o privire care-ar vrea 
să însemne că vulpoiul bătrân o ia pe departe. Pe Radu 
Buzescu l-a mirat când cumnatul său n-a pomenit nimic din 
planul de război al voievodului. Le cere mazălilor să fie cu 
oştile lor în tabăra de la Buzău în 10 Brumărel şi dintr-o 
dată iată-l cu pământ tare sub picioare, bine garnisit cu 
preceptele lui Machiavel, jucându-şi rolul cu iscusinţă. 

- Dacă stările s-au înstărit, domnul poate ridica roşii, 
călărimile de pământ, călăraşii, moşnenii şi glotaşii, preţ de 
douăzeci, treizeci de mii de luptători, fără să-şi mai 
secătuiască vistieria cu lefegiii. Aţi văzut şi domniile voastre 
cum vin să se judeţească rumânii cumpăraţi pe bani grei... 

Biv vel postelnicul Amza Leurdeanul se răsuceşte 
sprinten spre Radu Buzescu. 

- Mai ales domniile voastre, boierii olteni ştiţi asta, că vă 
înlesni domnul la cumpărături de sate cum nu se mai 
cunoscu niciodată în Ţara Românească. 

- Pentru slujbele noastre şi cu bani grei, boier 
Leurdeanule. 

- Sub o domnie luăm, sub alta dăm, suntem în mâinile 
domnului nostru pe acest pământ. Aşa că datori îi suntem 
să-i slujim cu armele cele patruzeci de zile pe an şi n-am să 
fiu eu ăla care n-am să-mi ţin juruinţa. Este un domn viteaz, 
ne cam beli pe noi ăştia... 

- Vă lasă slobode toate negoaţele, biv vel postelnice. 

- Adevărat, vel logofete. Da' nu pricepui de ce să ne 
aducem la Buzău şi neamurile şi averile?! Că doar nu ne-om 
muta în altă ţară?! _ 

- leremia Moghilă ne pândeşte la Roman. In tabăra lui s-a 
întărit biv vel vistiernicul Dan care ne pregăteşte tuturor 
câte o funie pe măsură. 

- Avem o vorbă mai veche cu moldovenii, vel logofete, 
spune Vintilă Golescu, nepotul Albului Golescu, căzut 
apărându-şi domnul în lupta de la Jiliştea, cu lon Vodă 
Cumplitul. Venim la poruncă, dar fără averi şi nemotenii. 

- Dacă pălesc turcii, aflându-ne noi cu oştile în Ţara 
Moldovei, boier Vintilă? 

- Au mai pălit şi altă dată. 

- Tocmai de aia le lăsăm pe la moşii, spune tăios Grigore 
Grădişteanu. Să le apere. Parcă-l văd pe vel paharnicul 
Şerban că-şi încarcă iarăşi calabalâcul în carâte şi-o ia pe 
urmele oştirii domneşti, de-mi lasă Grădiştea fără apărare... 
Te mai gândişi, vel paharnice, la Ilinca? 

- E prea fragedă, boierule, pentru feciorul domniei tale. 

- E bine să te gândeşti. Avem moşiile în hotar şi dacă-i 
ţinem în frâu pe brăniştăreni, om avea şi linişte dinspre 
Argeş. Cât despre biv vel vistiernicul Dan, păcat că nu l-am 
prins eu la mână, când trecu Argeşu pe la mine... Aşa că vin 
însumi cu o sută de sulițe, cu zece care cu merinde, cu cei 
doi feciori, iar dacă se scoală vel paharnicul din averi, mă 
scol şi eu cu toate ale mele. Sunt prea aproape de Giurgiu 
şi mă tem. 

- Ziceai că nu te scoli, naşule?! 

- Mă scol, Vintilă. Atât c-o iau pe Catinca şi-o duc la 
Braşov. Rămâne moş Oaie, cuscru-miu, la conac şi n-am a 
mă teme nici de sultanul însuşi. Aşa că or să vină cu mine 
toţi boierii de pe Argeş, de pe Glavacioc, de la Ghimpați şi 
Prundu, de la Mihăileşti, că mă leg eu să le repez olăcari, 
dacă-mi dai porunca domnească. Că ce să ne mai 
ascundem după deget, vel logofete Rudeanule?! Suntem 
aici trei boieri nedivaniţi, împresuraţi de trei credincioşi ai 
lui vodă. Mergem cu vodă dintr-o adâncă chibzuinţă, nu 
numai din poruncă. Spune-i-o. Fiindu-i lui credincioşi, nouă 
ne suntem. Legătura o uitarăm, cu toate că ne aduse 
aproape în sapă de lemn. Ne făcu tot el s-o uităm, 
înlesnindu-ne la negoaţe. Apărându-ne de călcările turcului 
şi dijmuiala paşalelor... II slujim cu credinţă, atâta vreme 
cât o să fie al nostru... 

- Şi dacă împăratul romanilor o să-l ridice deasupra altor 
noroade aşa cum se aude, atunci? 

După întrebarea Rudeanului, se lasă dintr-o dată o 
linişte grea. Theodosie Rudeanu îi mulţumeşte în gând 
asprului  Grădişteanu, pentru felul lui deschis și 
nediplomatic de a vorbi. Aici îi poruncise Mihai să ajungă. II 
vede pe Radu Buzescu tresărind de întorsătura pe care-a 
luat-o sfatul de taină. Nu se aştepta la asta, el, emisarul lui 
vodă pe lângă curtea imperială. Dar se aştepta Radu 
Şerban, care tace cu înverşunare şi gândeşte mai departe 
decât ei toţi la un loc. 

- Cum adică să-l pună peste alte noroade? Şi unde, 
întreabă sec Amza Leurdeanul. 

- Scăpai şi eu o vorbă, se preface marele logofăt, 
zâmbindu-i lui Radu Buzescu, care trezit dintr-o dată îl face 
în gând fecior de vulpe şi ciuleşte urechea, pentru că, iată, 
de la un sfat în care credea că Mihai vrea să-şi câştige 
bunăvoința boierilor mazâli şi nedivaniţi, în afara unui divan 
solemn şi prin intermediul marelui său logofăt, bunăvoința 
pentru aprovizionarea oştirii şi pentru a cere contingente 
sporite de oşti boiereşti, folosind ameninţarea lui leremia 

Movilă şi a hainului boier Dan, singurul fugit de pe câmpul 
de luptă de la Călugăreni; iată deci că se aruncă dintr-o 
dată în foc, însuşi destinul domniei Ţării Româneşti «dacă 
împăratul romanilor l-ar ridica domn peste alte noroade». 
Ce vrea Mihai şi ce vrea acest viclean Theodosie Rudeanu şi 
de ce l-a chemat şi pe el aici, când foarte bine putea să nu-l 
cheme?! L-a chemat ca să-l scoată din cauză. Fiind aici, nu 
poate fi vorba de un Buzescu în scaunul Ţării... Cine-ar fi 
crezut că în Mihai se ascunde un asemenea diplomat şi 
cine-ar fi crezut că... Dumnezeule, dar totul este de-o 
nemaipomenită limpezime şi simplitate... Ah, Theodosie... 
lată aici, desemnat în parte, divanul viitor al Ţării 
Româneşti, când el, Mihai, îşi va cuceri scaunul voievodal 
de la Alba-lulia... lată aici sfatul domnesc, nu cu el, ci cu 
fraţii lui, pentru că el va fi acolo, la Alba-lulia şi iată şi 
răspunsul la întrebarea vicleană a Rudeanului, răspunsul 
dat înţelepţeşte de biv vel postelnicul Amza Leurdeanul, 
care ştie adulmeca de departe iţele ascunse ale treburilor 
domneşti: 

- Alt nu se poate, decât, dacă ar fi aşa cum se aude, că 
măria-sa domnul nostru să fie răsplătit pentru faptele sale 
vitejeşti puse în slujba creştinătăţii, alt nu se poate decât 
aici să rămâie în scaun feciorul măriei-sale, coconul Nicolae 
Pătraşcu, sfătuit de oameni înţelepţi şi credincioşi. lar 
măria-sa domnul, să vegheze din scaunul care-l va dobândi 
cu sabia, cu cinstea şi să fie mulţumitor baştinei sale şi 
celor care l-au ajutat să urce în slavă. 

- Amin, spune marele paharnic, privindu-l pe Radu 
Buzescu cu ochii lui mari şi rotunzi de bufniţă, în care 
acestuia i se pare că sclipesc unde de ironie tăioasă. 

Spre miezul nopţii, sfatul ajutat de vinul negru vârtos 
şi de certitudinea celor prezenţi că sunt aleşii domnului lor, 
a ajuns atât de departe, încât el însuşi, Radu Buzescu, 
poate să întrebe: 

- Şi dacă domnul nostru, în crăia măriei-sale se va îndura 
de noi, cei care l-am slujit şi ne va răsplăti după datină cu 
averi şi moşii, într-aceea noi ce vom face? 

Atunci, în clipa aceea, Radu Buzescu simte adiindu-i 
peste frunte aripa de gheaţă a unei posibilităţi noi şi atât de 
răscolitoare, de neaşteptate, încât se înspăimântă la gândul 
că a putut fi rostită cu atâta uşurinţă, atunci când de ea, de 
această posibilitate abia rostită, se pot lega rosturi pentru 
care ei nu sunt pregătiţi nici măcar sufleteşte, întrebarea 
cade pe scoarţele de lână, negre cu trandafiri roşii, fără 
niciun ecou. Foarte târziu, tresar cu toţii, ascultându-şi 
gândurile rostite răspicat de boierul Grigore Grădişteanu: 

- Poate crăia aia să aibă roade de aur, eu din brazda 
Grădiştei nu ies decât cu picioarele înainte. 

Marele logofăt Theodosie Rudeanu îşi face de lucru la 
unul din scrinurile de Hurezi, din care scoate un terfelog 
gros, cu scoarţe de safian albastru-azuriu, ferecat cu aur. 
Când trece pe lângă Radu Buzescu îi şopteşte: 

- Te-ai grăbit cu un an, cumnate Radule... 

Se reaşază în capul mesei, deschide terfelogul, trage 
spre sine călimara din argint cu penele de gâscă şi 
nisiparniţa şi citeşte cu glas plăcut, cantabil. 

«Despre datorințele la oaste ale boiarilor nedivaniţi ai 
Țării Româneşti, asta cum le-a poruncit domnul ei şi aşa 
cum au jorat să fie dumnealor boiarii susnumiți». 

Radu Buzescu îşi revine. Ştie că, fără să vrea, a pus 
degetul pe călcâiul acestui nou Achile, care este vărul său, 
lo Mihai Voievod. 

6 

- Pari străin şi-ngrijorat, măria-ta! 

- M-am înstrăinat de toate ale mele cele ştiute. De mine 
însumi cel cunoscut. 

- Necunoscutul de mâine, devine cunoscutul de poimâine. 
Ne afundăm în viitorime, cunoscându-ne mereu şi mereu, 
fiind această sete de cunoaştere, una din dumnezeirile 
omului. 

- Noroc că sfinţia-ta nu eşti al papei. Pentru asemenea 

gânduri filosoficeşti erai răsplătit cu un rug de frunte. 
- Te gândeşti la Malaspina? 
- Şi la el. 
- Te temi? 

- Mă tem de veacurile în care ei au avut vreme să-şi 
întărească puterea dincolo de munţi. Mă tem de urzeala lor 
care ţine de la Zamosc la Roma şi de la Roma la Madrid. Mă 
tem de lefegiii lor, dedaţi cu armele de foc, mă tem de 
nemeşimea care-şi va vedea sfârşitul, mă tem de cei ai 
noştri, care se vor scula în arme, tulburând o domnie prea 
nouă, pentru stări prea vechi, mă tem de mâniile mele, care 
vor răspunde cu sabia la zânzaniile şi hăinia lor, mă tem de 
spaimele Rudolfului şi, de ce nu ţi-aş spune-o, mă tem că 
boierii mei nu-şi vor ridica cugetul acolo unde eu însumi mi- 
| ridic cu înfiorată cutremurare. Mă tem cu omenească 
durere, că-mi vor da o moarte haină, vicleană şi silnică, 
înainte de a-mi putea întări puterea în Cetatea de Piatră. Nu 
de moartea trupului meu mă tem; ci de moartea cugetului 
şi a viselor mele. 

- Sunt alţii, răsmii, care ţi le vor duce prin vreme. 
- Poate. 

- Eşti sămănătorul. 

- Ştiu. 

- Sămânţa pe care-o sameni, poate sta în cugetul 
neamului, veacuri. Are să-ncolţească, când îi va veni 
vremea. Gândeşte-te la Zamolxis, la Decebal, la Asăneşti, la 
cei dintâi Basarabi. 

- M-am gândit. Ştiu că sabia mea nu face decât să 
pregătească vremea. Este asta gloria, dar şi durerea mea. 
De câte ori m-am întrebat: «- Cine eşti tu, Mihail voievod» 
de atâtea ori mi-am răspuns: «- Vremea... » Găseşti, sfinţia 
ta, alt răspuns care să se adauge la răspunsul meu? Ori 
care să mi-l scază? lată-mă aici, gol de mine cel vechi, gata 
să uit această Cetate de Scaun a moşilor mei, pentru alt 
Mihail voievod şi o Cetate de Scaun zidită în spirit. De ce, 

Dumnezeule, mi-ai hărăzit mie mucenicia acestui gând şi 
acestei  desprinderi? De ce, Doamne, sfâşii sufletul 
credinciosului tău rob cu tainele necunoscutului şi cui să las 
agonisita mea omenească şi cealaltă agonisită, a neliniştilor 
şi împăcărilor mele? Şi după ce vis mă goneşti năpraznic, 
arzându-mă în cugetul meu şi de ce tocmai mie mi-ai 
hărăzit mucenicia neastâmpărului şi de ce tocmai pe mine 
m-ai hărăzit să fiu chezaşul neamului meu şi păstorul lui 
spre păşunile cele luminate dintr-o viitorime căreia nu-i văd 
chipul decât cu ochii cugetului meu? 

Voievodul îşi lasă fruntea pe tetrapodul aurit, pe care 
arde o lumânare de ceară, parfumată, în sfeşnicul ei de 
argint. Spune sugrumat. 

- Cum a pregătit Iglisia, ieşirea mea din Cetatea de 
Scaun? 
- Iglisia te-a recunoscut deasupra ei şi în afară de ea, încă 
de la Sofia. 
- O ştiu. De aceea îi cer şi-i poruncesc. 
- Cu luare-aminte, ascult. 
- Inainte mergătorii să ducă porunca mea în satele de 
dincolo până la Hust. 
- Au făcut-o. Eşti aşteptat. 
- Agonisita mea într-ale spiritului, o încredinţez sfinţiei 
tale. 

Episcopul Theofil al Râmnicului, în rantie de şiac 
negru, de călugăr de rând, se ridică din jilţ. Rafturile 
bibliotecii venețiene adusă de Petre Cercel sunt goale. Cinci 
cufere din piele, cercuite, cu capacele deschise stau 
înşirate pe lângă pereţi. Episcopul vede acolo sfeşnicele de 
aur cizelate la Verona, patria marchetăriilor, crucile din 
lemn de măslin sculptate cu migală în Gruzia şi la Sfântul 
Munte, chivotul Bisericii Domneşti a Târgoviştii din aur 
încrustat cu diamante şi rubine, cădelniţele şi candelele din 
aur ale paraclisului domnesc. Lacom, episcopul se pleacă 
deasupra cuferelor cu cărţile bibliotecii. lată Evangheliarul 
în limba ţării tălmăcit pentru Petre Cercel de Radu ot 

Măniceşti. lată Strategikonul, iată Tactika împăratului Leon 
cel Inţelept în scoarţele ei de safian albastru, cu ferecături 
din aur încrustat cu smalţuri şi iată aici Cronicile dăruite 
voievodului de mitropolitul Dionisie Rally Paleolog, cronicile 
cu care voievodul şi-a zidit Planul Bizantin, cel care l-a 
îndepărtat de la neamul său. Cronicele care-i vor sluji să-şi 
dovedească dreptatea în faţa Curţilor... Robert de Clary. 
Henri de Valenciennes. Ernoul. Franciscus Pipinus din 
Bologna. Şi mai ales această minte luminată şi harnică, 
Geovfroy de Villehardouine. 

- la-le, sfinţia ta, şi încredinţează-le stareţului de la 
Bistriţa. 

- Le voi încredința peşterilor de la Bistriţa, învelite în 
pânză de corabie, şi Inchinătorii le vor zidi acolo, până când 
ai să le simţi nevoia, măria-ta. 

- Te temi pentru ele? 

- Mă tem. Suntem atât de sărmani în tipărituri, încât mă 
tem. 

- Încredinţează-le munţilor. Eu nu mai am a-mi scoate 
dreptatea din ele. Dreptatea şi drepturile mele, soliile mele 
către Curțile Evropei, charta dorințelor mele, argumentariul 
meu, pe toate le încredinţez săbiei mele. lată de ce, 
ucenicul lui Daureţiu nu va ajunge întru desăvârşirea 
spiritului, sfinţia ta!... lată de ce Mihail anahoretul, va 
rămâne un biet învățăcel, lăsându-i loc celuilalt, lui Mihail 
voievod, oşteanul. lată de ce numărul patru rămâne să 
închidă comoara lui Ţepeş vodă în măruntaiele Cetăţii de 
Scaun, lo, Mihail Voievod, neatingându-mă de puterea 
Basarabilor, ci sporind-o pre ea, prin faptele mele. 

- E o diată, măria-ta? 

- Poate. Ţi-l încredinţez sfiinţiei tale, întru cunoaştere pe 
fiul meu Pătraşcu. Aş fi vrut să fie Marcu, pe care nu ţi-l pot 
încredința, el însuşi fiind pasăre călătoare, precum răposat 
tătâne-su. 

- ÎI primesc cu smerenie şi adâncă datorinţă, măria-ta... 

- Viaţa mea mi-am încredinţat-o armelor mele. Veghează 
asupra domnului de după mine. Sufletul meu plânge după 
Nicolae Pătraşcu. Ţara însă, ţara şi ceea ce voi mai înfăptui, 
vor cere o sabie bărbată, o minte ageră şi o mână stăpână. 

- Eşti vrednic de pilduire, măria-ta. 

- Nu-mi sfâşia inima. 

- Va veni ceasul marelui tău adevăr. Crede în puterea 
celor care se trec din veac în veac, pentru că, ei sunt cei 
de-o fiinţă cu veşnicia. 

- M-am limpezit întru cele ale domniei mele, 
întruchipându-le sub schiptrul meu. Las Iglisiei puterea de a 
tăinui rostul ascuns al faptelor. Să mă păzească de otrava 
Zidarilor, hărăzită mie prin Elisaveta Moghilă. 

- Te va păzi. 

- Kon Mozes Trianidos şi-a primit dobânzile. 

- Ştiu. S-au încheiat şi drumurile lui la Ţara Românească. 
Şi-a vărsat obolul vistiernicului Leului din Pireu. 

- Sunt liniştit. 

- Avuţiile Chisarului? 

- Am plătit oştile. ţi încredinţez copiii lui, aşa cum el mi s- 
a încredinţat mie, cu toate ale lui. Dacă-l aveam mie 
binecredincios, eram mai bogat. 

- Destinul, măria-ta. 

- Veghează să nu încapă stăreţiile monastirilor pe mâna 
grecilor lui Kir Luca al Buzăului şi... 

- Ai lui Kir Dionisie Rally Paleolog. 

- Mai ales. 

- Alte porunci, doamne şi stăpâne? 

Voievodul se răsuceşte scurt spre Thofil, episcopul 
Râmnicului. l-a spus, doamne şi stăpâne? Poate i-a spus 
domine sau poate i-a spus rex, i-a spus şi altceva în francă, 
ceva vechi cât însuşi timpul şi de-o fiinţă cu timpul, dar pe 
el nu-l mai prinde în vraja acestor vorbe cu tâlcuri 
mineralizate, el se ştie trecut dincolo de ele, în lumea întru- 
chipărilor de mâine, el se simte atât de mult altul încât tot 
ce-a fost ţine de altcineva, un străin mort de mult, un străin 

despre care, cândva a auzit pomenindu-se pe la focurile 
taberilor  ostăşeşti, un străin pe mormântul căruia 
pământenii au sădit o poveste. 
Privirea lui Theofil episcop Râmnicului, se pleacă smerit. Ca- 
n faţa unui mort, gândeşte. Apoi episcopul îi sărută mâna. 
Apoi episcopul îl binecuvântă, rugându-se în aceeaşi limbă 
străveche, care el ştie că se scrie cu salase şi glagolitice, 
limbă în care rosteşte incantaţii şi preamăreşte Soarele, 
limbă prin care Răsăritul s-a opus Apusului, curgându-şi 
noroadele din Tibet în India şi din India la Dunăre, ca să-l 
găsească aici pe Zamolxis şi pe urmaşii lui, apoi episcopul 
se pleacă adânc şi spune: 

- Okale mie o vimi a om! 

Poate! Poate de acceea a trudit cu sudoare de sânge, 
poate de aceea şi-a ridicat cugetul în recea împărăție a 
viitorului, poate de aceea a bătut cu sabia la porţile istoriei. 

- Okale mie o vimi a om! şopteşte. 

Apoi vede căminul cu tocuri din marmoră albă 
sculptată cu ghirlande din frunză de viţă, vede chărţile şi 
stampele, panopliile cu coifurile turceşti suflate cu aur, 
rânjindu-şi spărturile de el făcute cu securea, vede femeia 
cu sân dalb plutind într-o învăluire de mătăsuri şi nori 
sidefii, străjuită de îngeri dolofani sunând din trâmbiţe unii, 
purtând arcul lui Amor alţii, femeia căreia i se închină 
cavalerul înzăuat cu chipul lui Petre Cercel, femeia care 
poate fi Henrieta de Navara; ori sultana Hasechi, ori Velica, 
ce nerozie searbădă, Velica era atunci un copil, episcopul a 
ieşit pe uşa tainică şi dincolo, în uşa de lemn de trandafir a 
spătăriei mici îl aşteaptă vătaful Simion, ţinând pelerina de 
camelot, gugiumanul şi sabia cu cap de grif. 

Mai priveşte o dată acest studio rafinat, făcut de un 
domn care s-a vrut al spiritului şi magnificienţei, îşi 
clănţăne dinţii, râde străin şi rău, după care se năpusteşte 
la uşă, stăpânindu-şi greu lacrimile. 

Afară gărzile încălecate, luna rece căzută în sulițe şi 
deasupra, în cerul înalt şi negru, C/oşca cu pui nevăzându-l 

sărind în şa, cu lacrimile căzându-i în barba aspră, grele şi 
singure. 
7 

Ibrahim, marele vizir Ibrahim nu are harul lui Sinan, 
lui Cogea Sinan paşa, harul lui de renegat războinic, de 
satrap şi nici demnitatea biruinţelor. De când stă în tronul 
sultanilor, n-a putut organiza niciun donanma humaiun 
pentru marele său vizir Ibrahim, omul care vrea să facă, 
prin diplomaţie, ce n-a reuşit Sinan să facă prin campaniile 
lui sângeroase. Ibrahim este un turc adevărat, ori un osman 
adevărat, are nasul vulturesc al triburilor din Munţii 
Anatoliei, mustăţile îmblânzite de cele trei arte: //mi Kielam, 
oratoria; //mi Mantik, arta de a raţiona şi /lmi Scuf, 
gramatica cu a ei Nahum, sintaxa. De aceea s-a şi căsătorit 
cu o principesă din Casa lui Osman şi, poate, de zece ori 
mai mult decât el, bastardul, ar avea dreptul să stea pe 
acest tron al măreției Deri Devletului. Atât că destinul Deri 
Devletului este plin de ironie cu el însuşi, urcând pe tronul 
lui Mohamed Fatih, ori pe acel al lui Soliman, bastarzi ca el, 
născuţi din adulterul unei concubine venețiene cu un 
principe valah şi el se poate socoti totuşi un har al cerului, 
în comparaţie cu ceilalţi bastarzi închişi la Edirne, făcuţi de 
concubinele armence, gruzine ori negrese cu cine ştie ce 
ofiţeri sau soldaţi din gărzile de la Topkapy Saray. Ibrahim 
este atât de turc, încât după ce-a studiat ştiinţele Hikmet, 
filozofia şi ştiinţa lucrurilor secrete şi //ahi, teologia; s-a 
dedicat cu trup şi suflet celei mai nobile, pentru că este 
pusă în slujba tuturor, ştiinţei legilor, Fakih. L-ar putea 
suspecta de democratism pe marele său vizir care citeşte 
scrisoarea către regele Poloniei, în vreme ce divanul stă 
înlemnit, cu ceva din vechiul misticism al războinicilor, chiar 
şi acum când fiecare mare slujbaş s-a transformat într-un 
misit, dublat de un bacşişar înrăit. Se pare că Ibrahim se 
mulţumeşte cu venitul marelui vizirat, adică şase sute de 
mii de taleri imperiali pe an. Greşeşte cu răutate. Pentru că, 
de când Ţara Românească nu se mai lasă mulsă, venitul i-a 

scăzut cu cel puţin cincizeci de mii de taleri anual. Cu toate 
astea, Ibrahim, împotriva sfatului dat de sipahilar agasi, 
generalul spahiilor, de Gerrah paşa al doilea vizir şi chiar de 
grecul Policrat  Kamerinos, duşmanul lui Andronic 
Cantacuzino, Ibrahim s-a opus tuturor, a influențat divanul 
războiului şi a obţinut pacea pentru Mihai Voievod. Pacea şi 
steagul de domnie pentru el şi pentru fiul său Pătraşcu. 

Sultanul stă nemişcat în tronul de abanos, încrustat 
cu fildeş şi poleit cu aur. lşi ţine ochii întredeschişi, se simte 
într-o zi bună, n-a mai luat haşiş de o săptămână, n-a mai 
luat nici hapurile acelea dulci şi greţoase aduse din Şirvan 
de oamenii mamei lui şi ieri a stat toată ziua de vorbă, în 
italiană, cu portretul tatălui său trimes lui în dar, de la 
Malgara, de Sinan paşa înainte de a muri. Portretul acela 
fascinatoriu al lui Pietro Voievod, în costum de curte, cu 
batista albă în mâna dreaptă, cu caftanul din brocart 
venețian alb, ţesut cu sori de aur, chipul unui bărbat 
superb, cu ochi profunzi şi inteligenţi care-i vorbesc peste 
timp şi-l îndeamnă la meditaţie. Tot ieri, fiind în zi bună, a 
recitit scrisoarea lui Sinan paşa - ce ciudat joc al memoriei - 
l-a revăzut în toată splendoarea trufiei lui, când a rupt 
săgețile aurite, semnul puterii totale, şi le-a aruncat la 
picioarele lui Amurat cel degenerat, care poate că în visele 
lui demenţiale s-ar fi vrut părintele întâiului său născut -a 
recitit scrisoarea aceea lapidară, de soldat: 

- lată-l pe tatăl tău, căruia i-am luat viaţa din dragoste 
pentru mama ta, mândra Hasechi, care nu m-a vrut. 
Căpitanul caicului Se/atat va spune totul. Nu uita ce sânge 
îti curge în vine şi dă-i învingătorului meu, Michaly bey, 
pedeapsa pe care i-am dat-o eu fratelui său. Nu uita că 
imperiul este al armelor şi nu al haremurilor, Sinan. 

Apoi a compus un cântec de slavă în măsura nasm, 
lăudând farmecul poeziei şi bărbăţiei, pe al gândirii 
înaripate şi al amorului. 

„„„ Să ne ajuţi să se liniştească acea țară şi să poată fi 

readusă la vechea ei stare... Să călăuziți pe principele 
Ardealului şi să-l îndreptați pe calea cea bună... 
Glasul lui Ibrahim cade într-o genună albastră, 
fosforescentă. Scufundătorii persani şi cei arabi, au scos de 
pe fundul Bosforului tot felul de piei putregăite de bivol, 
împreună cu oasele femeilor adulterine din haremuri, ori cu 
cele acoperite de alge şi scoici ale cosanguinilor ucişi de 
primii născuţi; dar niciunul dintre ei n-a găsit pielea aceea 
de bivol cusută cu sârmă de argint, în care căpitanul Kerim 
a dus la bordul lui Se/atat, capul tatălui său. S-ar putea ca 
sultana Hasechi să-l fi furat şi îngropat, fără să-şi 
mărturisească taina ei cumplită. Pe Kerim a ordonat să-l 
ardă cu fierul roşu. A murit câinele bătrân fără să scoată o 
vorbă. 

Dacă imi trimiti solii tăi către măria mea 
împărătească şi îmi juri credință şi rămâi în credinţa ta, 
atunci nu ţi se va face nici cea mai mică greutate... 

Ibrahim a trecut deci la scrisoarea către cardinalul Andrey 
Bâthory această ciudată creatură care-l asaltează cu 
dragostea lui ipocrită. 

Ar vrea să spună formula rituală otur, adică aşa şi să 
încheie divanul. Se foieşte în caftanul din acelaşi brocat alb 
ca al tatălui său, cusut cu lalele din aur în loc de sori, 
mişcându-şi penele de flamingo de la turbanul alb, 
imaculat. Prinde privirea ascuţită a lui mufti Zeman, 
«patriarhul lumii» cum îi place să fie numit bătrânul fanatic 
al coranului, singurul om de pe acest pământ care-i poate 
săruta umărul lui împărătesc şi în calea căruia trebuie să 
facă cei şapte paşi din protocol. Îl iscodeşte caiafa. Zi de zi 
îi ţine predici, îmbuibându-l cu gloriile celorlalţi împărați din 
Casa lui Osman. Poate nu atât din fanatism, cât din 
cunoaşterea realităţilor Deri Devletului. Le ştie el, mai bine 
decât marele muftiu. A studiat industria engleză cu Barton, 
a studiat creditul bancar cu Ermonide Zucconi, bancherul 
venețian al mamei sale, a studiat toate registrele de biruri 

ale împărăției, situaţia tezaurului, acest ici chaceine mereu 
golit, tezaurul lui personal pe care şeful lui eunuc, hasnadar 
bashi, îl umple greu, cum foarte greu păstrează echilibrul şi 
defterdarul, jonglând cu banii publici ai musulmanilor 
mereu gata de răscoală, mereu nemulţumiţi de campaniile 
armatei care nu mai revarsă asupra Istanbulului toate 
avuţiile ţărilor cotropite. Nimeni n-a clădit nimic în imperiu, 
în afară de moschei. Englezii câştigă de pe urma ţesătoriilor 
de lână, cât întregul venit al tezaurului otoman pe an. Într-o 
vreme a simţit vocaţie de reformator. O simte şi acum, 
când shehiremini, păstrătorul zidurilor cetăților, cere robi şi 
bani pentru întărirea Belgradului, Nikopolei, Vidinului şi 
Silistrei blestemându-l pe Michaly bey care le arde în 
fiecare an şi când deftedarul, blestematul cioclu al 
imperiului îi prezintă cele douăzeci şi patru de pagini ale 
conturilor întregului Aliotman scrise în persană cu caractere 
kirma - ale prescurtărilor. 

Stând măreț pe tronul lui Soliman Magnificul, are 
dintr-o dată senzaţia propriei lui neputinţe. Se simte zdrobit 
de toată uriaşa țesătură funcţionărească a imperiului. De 
neputinţa lui de a schimba ceva în haosul de slujbe şi 
slujbaşi aşezaţi pe alte slujbe şi peste alţi slujbaşi şi toţi 
aceştia mulgându-i supuşii până ce, în locul laptelui, 
ţâşneşte sânge. /eng-iceriler-agasi, generalul ienicerilor, se 
plânge că jaia mucabelergi vinde titluri de ieniceri onorifici 
pe trei taleri, că cele o sută unsprezece companii de ieniceri 
adevăraţi sunt gata să se răscoale, din pricina celor 
onorifici, care le poartă cuca şi la adăpostul ei fac cele mai 
neruşinate afaceri. S-a ajuns atât de departe cu disprețul 
faţă de copiii lui Allah, încât nu numai că femeile publice 
care trec prin faţa cazărmilor, jengiodelar, nu mai bat cuiul 
tradiţional la colţul străzii şi nu-şi mai agaţă acolo vălul; dar 
femeile acelor ieniceri de câlţi calcă legea şi se plimbă în 
cârduri pe acolo încât el a fost silit, la protestele femeilor 
ienicerilor adevăraţi, care i-au spart geamurile sarayului cu 

pietre, să le prindă pe celelalte şi să le arunce în mare, de 
pe cheiul de la Ak-saray. 

leng-iceriler-agasi, nepot al lui Ferhat paşa Characlan 
îşi roteşte fioros albul ochilor. 

N-a mai venit lemn pentru galere pe Dunăre. Tot 
lemnul adus din Moldova, a fost prădat de flota 
blestematului Mickaly, ieşită din fundul bălților, ducând la 
remorcă dubasuri legate câte două prin podeţe şi pe podeţe 
câte zece cai cu călăreţii lângă ei. Şi marele vizir vrea pace 
cu acest blestemat. 

Vorbeşte bash muhabeleagi - contabilul general. Din 
nou fascinatoria culoare albastră a mării, cu luminile 
scăpărătoare răsfrânte din pumnalele ţinute între dinţi de 
scufundătorii flotei. Simte nevoia singurătăţii şi liniştii 
köşkului de lângă Ak-saray. Aude foşnetul vag al 
mătăsurilor şi sala mare a divanului, austera sală din Esky 
saray - Palatul vechi - se umple de parfumul de mosc şi 
paciuli, de sulimanuri persiene şi de dulcea reverie care-o 
înconjoară pe Hasechi. Printre gene o vede în mahfel, 
dincolo de gratiile din lemn de trandafir, având alături pe 
minunata ei confidentă, circaziana Tarabya. 

Contabilul general este un hoţ ciufut şi guraliv. Are 
să-i ia capul, îl plictiseşte. Îşi deschide ochii, intrigat. Şeful 
gărzii marelui vizir îngenunche în faţa porţilor divanului. 
Dincolo de el vede un ceauş de spahii plin de praf, care se 
prosternează, lipindu-şi fruntea de pardoseala de faianţă. 
Face un semn abia schiţat. Ştie. Dintr-o dată este lacom de 
veştile ceauşului pe care-l simte tremurând de frică dincolo 
de porţile masive, vegheate de satârgii. Amurat avea bunul 
obicei să decapiteze ceauşii care aduceau veşti proaste. 

- Oştile lui Michaly sunt la Sofia, spune marele vizir 
Ibrahim. 
Sultanul îşi închide pleoapele grele, date cu fard. Trebuia 
să-i trimeată steagul încă de la începutul Ramadanului. 
Acum ar fi avut linişte şi stafia tatălui său, întruchipată în 
acest bărbat cumplit, ar fi rămas liniştită în tainiţele 

albastre ale nefiinţei... Luna a noua din an, a Ramadanului, 
poartă în ea tristeţi sfâşietoare. Niciodată ca în acest 
preludiu melancolic de toamnă, privind de aici din grădinile 
de la Ak-saray albastrele oglinzi ale mării, nu-şi simte mai 
profund inutilitatea. Şi niciodată ca în acestă lună a 
contrastelor, post negru ziua şi nesfârşite orgii noaptea, nu 
se simte mai străin de lumea pe care i-a hărăzit-o destinul. 
În köşk adie o boare de aer marin, încărcată cu miros de 
alge în care se strecoară miresmele subtile ale grădinilor de 
pe terasele lui Eski saray: iasmin, trandafiri de Şiraz, 
struguri de Gruzia daţi în pârgă. Poate că s-ar fi putut 
smulge din desfrâu şi poate că s-ar fi putut dărui austerităţii 
războinice  reînviind disciplina în armata,  curmând 
păienjenişul afacerilor; poate că şi-ar fi înnoit flota, poate că 
fonderiile de la Topkapy ar fi putut produce muschetele cu 
serpentin şi tunurile cele mai de temut, poate că ar fi putut 
profita de căderea Spaniei, de slăbiciunea evidentă a 
Sfântului Imperiu Roman, de bunăvoința Franţei şi de 
sprijinul nemijlocit al Angliei, de evidenta decădere a 
genovezilor şi venețienilor, de faptul că Egiptul este supus 
şi Persia supusă, poate că acum, ca niciodată în istoria 
imperiului, ar fi fost clipa aceea trecătoare când jocul 
intereselor europene i-ar fi putut duce trupele sub zidurile 
Vienei. Şi-ar fi câştigat un loc de glorie lângă Baiazid 
lldârâm, Mohamet Fatih şi Soliman Magnificul. 

Poate. 

Pentru asta trebuia să se fi născut dintr-o principesă 
din Casa lui Osman şi dintr-un războinic anatolian. Să fi 
băut lapte de capră şi să nu fi învăţat să spună mamă, în 
această dulce limbă în care tatăl său ştia scrie imnuri atât 
de substanţiale şi dizere atât de fragede. La ce bun să 
ridice oştile semilunei în numele unei credinţe pe care de 
câţiva ani n-o mai are?! A citit toate istoriile războaielor şi 
nu şi-ar conduce oştirea lui imensă mai prost decât a făcut- 
o oricare mare căpitan al lumii. De câte ori n-a imaginat o 
mişcare amplă cu tătarii peste Moldova, cu flota pe Dunăre, 

cu aripa dreaptă inundând Ţara Românească şi Ardealul cu 
centrul izbind Ungaria de Sus şi cu aripa stângă tăind Italia 
de Sfântul Imperiu, ca apoi, undeva pe Dunărea de Sus să- 
şi unească cele două sute de mii de războinici şi să 
izbească Viena, schimbând din rădăcini harta Europei? 

La ce bun? 

Să dea câştig de cauză celor care i-au transformat 
mama într-o sclavă de harem şi tatăl într-un hoit umplut cu 
paie? Tatăl acela miraculos, stea strălucitoare la toate 
curţile princiare?! Ce dulce pierdere de sine în opulenta lui 
imperială, alături de cele mai frumoase femei ale celor trei 
continente, ah, feerica pierdere de sine în uitarea haşişului 
şi a băilor în apă de trandafir, stropit de palmele parfumate 
ale huriilor, recitând din divanele lui Baki şi Fuzuli, din 
Dante şi Petrarca, ascultând tristele melopei orientale şi 
privind trupurile goale ale dansatoarelor persane unduind 
voluptos în aerul satinat al sălii albastre. 

Paşii uşori, neasemuiţi, ai mamei sale. 

Mohamed se ridică de pe divanul acoperit cu o blană 
de tigru. lese din kOşkul placat cu faianţă verde, cu 
interstiţii din aur. Sclavii dispar neauzit, pe tălpile goale. A 
păstrat acest sacru obicei al tăcerii în grădini şi palate. 
Magnifica Hasechi, de câţiva ani roabă a politicii ei 
venețiene, prea tânără să nu-şi îndrepte patimile spre 
Michael, condotierul de pe Dunăre; prea bătrână să-l cheme 
aici, unde poate i-ar pregăti cel mai fastuos donanma 
humaiun, pentru că, se spune, Michael a păstrat în studio 
fresca aceea cutezătoare, în care sultana mamă, pe 
jumătate goală, îi surâde iubitului ei, şi sultana mamă, prea 
femeie să nu fie măgulită, poate îşi confundă dragostea 
veche pentru fratele voievodului cu admiraţia pentru 
condotierul care-a înspăimântat Istanbulul, bărbatul pe care 
l-a văzut din mahfel, la ceremonia investirii lui cu putere 
domnească, când el stând lângă Amurad cel bicisnic a citit 
în ochii domnului valah adevărul despre sine însuşi şi s-a 

cutremurat şi a avut o clipă gândul nebunesc să-i sărute 
mâna şi poala caftanului. 

Dulcea lui mamă îi zâmbeşte îngereşte de sub vălul 
de mătase javaneză şi, înainte de a-şi deschide buzele 
carminate el ştie că-i va cere ca mâine, cu tot fastul, să 
pornească spre Bucureşti alaiul ceauşului împărătesc, care 
să ducă iubitului necunoscut steagul puterii, ca pe o sfidare 
adusă de ea, o Baffa, întregului Aliotman. 

Un sturz de Anatolia poposit în coroana tamariscului 
de lângă havuz coboară din creangă în creangă, privind cu 
ochi sălbatic posaca plimbare a păunului alb, pasărea 
favorită a sultanei Valide. 

8 

Sâmbătă în 16 octombrie, de ziua sfântului mucenic 
Longhin sutaşul şi a cuviosului Mal, pe câmpia Răzoarelor 
Vechi, lângă târgul Ploieştilor, spre apa Teleajenului. Cer 
albastru, duios, de fapt de toamnă, cu părul Maicii 
Domnului trecând argintiu pe deasupra livezilor daurite, cu 
vârfurile înzăpezite ale munţilor străpungând frăgezimea 
curată a zărilor şi aici, în jurul lui, oştirea. 

Voievodul îmbrăcat în roşu domnesc, cu coantăş 
smeuriu se răscracără în spatele unei harabale cu pologul 
peticit din proaspăt, apucându-se cu mâinile de loitră. 

- Ce-ţi veni, măria-ta, ce-ţi veni să te lupţi berbeceşte, că- 
mi mâncaşi sufletul şi nu ştiu ce să-ţi mai fac să te potolesc, 
că ai să te tot lupti de-adevăratelea şi să nu-ţi vâre unul din 
ăştia vreo suliță în ochi, că nici coif nu vrei şi dacă e unul 
plătit s-o facă, eu cum să te păzesc, vai de zilele mele?! 

- Hai, Bălene, strânge şi nu mai boci. 

- Ce te-aş mai croi eu cu buzduganul pe spinarea asta de 
harmăsar nărăvaş, mormăie marele armaş, îi propteşte 
genunchiul în spinare şi strânge curelele platoşei grele, de 
oţel şlefuit, căptuşită cu pâslă de Avrig, bătută bine în piuă. 

Trâmbiţaşii heralzi sună începerea celui de al doilea 
turnir. Se aude cornul regimentului cazaco-polon al 
colonelului Walenty Walawsky, căruia îi răspunde tocsinul 

celor o sută de călăreţi catafracţi ai căpitanului Máco, 
ungurul. Voievodul se trage lângă codârla harabalei. De sub 
polog vine miros urât de ovăz încins. Vede cele patru 
catarge care delimitează locul turnirului, pe care fâlfâie 
steagurile corpurilor ostăşeşti înscrise la întrecerile cătării 
de oaste. Al roşiilor de ţară, al catafracţilor, al căzăcimii 
leşeşti şi al albanezilor. S-au strâns peste două mii de 
albanezi, morovilahi şi farşiroţi de prin kefalohoriile din Pind 
până-n Adriatică. Îl cântă la focurile de tabără pe 
Scanderbeg, libertatea o cântă şi-l slăvesc pe Mihail 
voievod. 

Cavalerul în cuirasă cu aripi de lebădă neagră, care-şi 
lasă viziera coifului de luptă este chiar colonelul Walenty 
Walawsky. Celălalt, în cuirasă neagră, cu aripi de oţel la 
coif, este Mâko, cel dizgraţiat de Bâthoreşti. Îşi cabrează 
calul. Pleacă sulița. Porneşte la galop de pe loc. Vede 
norişorii de praf şi bulgării de pământ tâşniţi de sub copitele 
roibului... Aseară a ajuns aici, venind de la Bucureşti unde, 
alaltăieri, a primit sangiak-alemul din mâna ceauşului împă- 
rătesc. Râde mânzeşte. 

- Ce te veseli, măria-ta, îl întreabă Udrea Băleanu... 

Se aud trosnind suliţele de turnir ale celor doi 
luptători. Se frâng amândouă, izbite în scuturi. Walenty 
Walawsky alunecă pe coama armăsarului. Mâco scapă 
scăriţele. Coiful îi sare în pulbere, rostogolindu-şi aripile de 
oţel printre ciulini. Din tribunele ridicate pe căruțele oştirii, 
acoperite cu scoarţe şi valtrapuri, vegheate de ienicerii lui 
Ahmet Muhtar, başbuluc-başa cu douăzeci şi două de răni, 
- îl zăreşte de aici, uriaş, cu cuca nouă la care strălucesc 
semnele domneşti de argint - izbucnesc aplauzele 
jupâneselor şi jupâniţelor aduse de boierii veniţi la oaste. 
Mai ales de boierii din câmpie, de pe lângă Dunăre. Stanca 
aşezată pe o tobă, în stânga ei mama, Tudora, în negru, 
Florica gătită ca jupâniţele scoase în priveală întâia oară, o 
unduire de marămi, de pălărioare cu văluri prinse în agrafe 
de aur. În faţa tribunelor, călări, Marcu, Nicolae Pătraşcu, 

vel paharnicul Radu Şerban. Cei doi viconţi, prietenii 
prinţului, care au intrat în gardă cu o sută de taleri pe lună, 
coantăşe, platoşe, coifuri strălucitoare, cai cu coamele 
împletite pe sârmă de aur, paji în catifele verzi şi sângerii, 
oameni de arme şi sentimentul acesta uşor al regăsirii, al 
faptului împlinit şi celălalt sentiment, dureros, al ruperii. 

La Bucureşti; Cetatea de Scaun cu arcaşii la ziduri, 
clopotele mitropoliei şi haiducii lui Baba Novac aliniaţi până 
la Podu Turcului şi Drumul Beilâcului, opt mii de sulițe, 
călări şi pedeştri, cu flamurile în vânt, purtând la oblâncuri 
capete de turci uscate la fum, chivăre de ieniceri de cetate, 
fioroşi şi ceauşul cu alaiul lui de ieniceri şi spahii, făcându- 
se că nu vede altceva decât cerul albastru şi nesfârşit, apoi 
oştile vornicului Dumitru venind ca dintr-o întâmplare 
dinspre Târgul Dinlăuntru, prăfuite, cu harabalele înţesate 
de corturi, de cazane şi ţăruşi, de saci de ovăz, astfel încât 
ceauşul pe care-l însoțea contele Sandor Ovâry a putut 
vedea o oaste tare de zece mii de săbii, fără să ştie că 
haiducii lui Baba Novac au trecut Dunărea pe la Măgurele 
cu două nopţi înainte, că în vilaietul Bulgariei nu se mai 
găseşte niciun oştean de-al lui şi că în Cetatea Bucureştilor, 
peste o noapte, nu vor rămâne decât arcaşii de gardă şi 
căruțele vornicului Dumitru. 

Seara, la ospăț, s-a prefăcut băut şi i-a spus lui Ovâry: 

I-am jurat credință împăratului şi am să mi-o tin. Cât 
despre turci, n-am să mă las de luptă cu ei, până când n- 
are să mi se arunce țărână peste ochi. În ce priveşte tara şi 
patria mea, n-am s-o las nimănui, până ce mă va trage de 
acolo, cu dinadinsul, de picioare. 

Ovâry a râs galben. Marcu l-a manevrat astfel, încât 
să nu-l mai poată vedea pe Kafer ceauş. In zori l-au călăuzit 
gărzile spre Târgovişte, cu poruncă să-l scoaţă din ţară pe 
la Bran şi să-l întârzie la Târgovişte, până luni, de ziua 
lupului, în 18. 

- Ovâry mă veseli, îi răspunde vel armaşului, şi vel 
armaşul, chior şi bărbos îşi face cruce cu limba în gură, 
spunându-şi că vodă o luă cu băutura pe inima goală. 

Ovâry va ajunge la Bran cel mai devreme marţi în 19, 
când el va fi la Prejmer. De la Bran va tăia peste munţi la 
Făgăraş, unde poate că-l vor ajunge olăcarii trimişi de saşi, 
saşii au să facă acest act de diplomaţie, lui îi vor deschide 
porţile Braşovului, iar pe ascuns au să-i ştiricească 
cardinalului. Ovâry va râde de ei şi va spune cardinalului că 
l-a văzut pe voievod cu toată oastea sa la Bucureşti, 
îndreptându-se spre Dunăre, cu toate că a primit sangiak- 
alemul trimes împotriva rugăminţii cardinalului, pe care el 
însuşi a făcut-o sultanului şi marelui vizir. 

- Gata, Bălene? 
- Gata, doamne. 
- Dă-mi sulița... 

Se întoarce. Cuirasa îi strânge pieptul şi umerii. Dintre 
harabalele roşiilor se arată comisul al doilea, Pană, 
aducându-i armăsarul din prăsila lui Sultan cu Fatima, un 
tretin roib, cu chişiţă puternică, albul ochiului holbat, ciulit 
şi rău, care nu suferă decât un grăjdar bărbos, cu glas gros, 
unul Scăpău din Floreşti, şi un turc, herghelegiu anatolian, 
care-i descântă cu tăciuni, căzut rob astă-iarnă. Când îl 
vede, Crivăţ, aşa l-a botezat comisul Pană, cabrează scurt, 
nechează, joacă pe loc, apoi înţepeneşte, aşteptând să-l 
scarpine între urechi şi să-l pupe pe botul catifelat, că şi 
ăsta, parc-ar fi muiere, nu armăsar. Voievodul îşi vâră 
degetele sub chinga şeii înalte, de luptă, cu arcada lucrată 
în fildeş, şa persienească, uşoară, căptuşită cu blană de 
pardos, se face c-a uitat să-l pupe pe Crivăţ şi armăsarul 
bate din picior şi-l împinge cu fruntea în hazul celor patru 
paji care-i aduc armele: scutul de roşu domnesc, mare, 
curgând elegant peste umărul stâng, sulița de luptă, cu 
vârful bont, acoperit de un şomoiog de câlţi, legat cu hetaia 
roşie, sabia şi buzduganul de luptă. Îşi pune gugiumanul. 
Se-ntrarmează. Incalecă. Comisul al treilea ridică pologul de 

pânză întins între două harabale. Voievodul se aşază în şa. 
Simte tălpile bine sprijinite în scăriţele late, arăpeşti, îl 
simte pe Crivăţ răspunzând pe loc la pulpă şi la genunchi, 
îşi trage scutul să-i acopere jumătate din obraz, dă un ocol 
la galop mic în cercul harabalelor roşiilor de Vede, apoi 
tâşneşte pe sub polog cu sulița plecată între urechile 
armăsarului, pe locul din faţa tribunelor unde stau vornicii şi 
judecătorii jocurilor ostăşeşti: vel vornicul Ivan Norocea, 
căpitanul Baba Novac, Mustermaisterul Ungariei de Sus 
Erich Lassota de Steblau şi signor Vincenzo Bombardier 
Mantovano. Cavalerul Carlo Magno, călare, aduce suliţele 
rupte ale celor doi luptători, care îl urmează la galop, 
defilând prin faţa tribunelor în strigăte de «brava» ale 
jupâneselor... 

- Pe legea mea, prinţe, acest tournois ascunde o 
adevărată ordine de marş. Stranie. Nemaivăzută. 

- Şi în bună parte neînţeleasă, dragul meu Jeanpierre 
Sabatou de Bouziniac de Montastruc de Lavardac. 

Prinţul Marcu surâde. Când  vicontele Louis 
d'Antognac  înşiră cu politeţă gentilă toate titlurile 
prietenului său, înseamnă că i-a câştigat la zaruri şi ultimul 
taler din soldă. 

- Sunteţi privit, monseniore, şopteşte vicontele Jeanpierre 
fără să-i răspundă gasconului. Prinţul Marcu se întoarce 
uşor în şa. În rândul al doilea de călăreţi, lângă tatăl său, 
boierul Vintilă Golescu, Erina Golescu, înaltă şi mlădie în 
sucnă verde de atlas aurit, încheiată la mijloc în două 
paftale de aur bătut cu rubine, cu gulerul de mărgăritare 
răsfrânt pe gâtul arcuit cum îl au veneţiencele din picturile 
lui Tizian, cu pălărioara verde cu văl străveziu prinsă pe 
frunte printr-un cerc din aur, îi zâmbeşte, îi face semn şi 
scotându-şi mănuşa cusută cu două şiruri de mărgăritare, o 
ridică cu două degete în văzul călăreţilor, apoi o lăsă să 
cadă în faţa calului. 

Prinţul Marcu, care văzuse aseară steagurile 
haiducilor sârbi având pictat chipul lovancăi şi trecuse 

printr-o criză de tristeţe şi însingurare, nu poate refuza 
provocarea făcută în văzul tuturor boierilor veniţi la oaste. 
Cu atât mai mult cu cât din tribune se aude ciripitul aţâţat 
al jupâniţelor şi glasul cântat ca pe Neajlov, al llincăi Şerban 
care spune: 

- Măria-ta Pătraşcu, jupâniţa Erina îl atâţă la luptă pe 
măria-sa, Marcu... O sloboade măria-sa doamna? 

Prinţul Marcu descalecă. Ridică mănuşa Erinei, care-l 
priveşte grav, cu ochii ei mari şi negri şi profunzi şi 
enigmatici - nu se oferise ea să slujească de paj eroului 
viselor de fecioară citită şi războinică, voievodului, şi 
voievodul, care nu dispreţuieşte harurile supuselor, într-un 
moment de bărbătesc cavalerism o trimisese înapoi, la 
conacul părintesc al Goleştilor - şi-i spune formula rituală cu 
glas grav, de alt: 

- În luptă dreaptă vrei să ne luptăm, ori în săbii vrei să ne 
tăiem? Prinţul se înclină. Erina Golescu n-are nimic din 
nebuna înflăcărare şi mistica îndărădnicie a lovancăi. 

Trâmbiţele roşiilor de ţară vestesc ieşirea la luptă a 
alesului căpităniei Roşilor de Vede... 

.. - Ce nebunie a luptei i-a cuprins pe toţi, Mario! 

- Izvorăşte din bărbăţia soţului măriei-tale!... Pot să mă jur 
pe Maica Domnului că este el, voievodul!... Pe cal parcă-i 
Arhanghelul Mihail, măria-ta şi nu mă mir că-l urmează 
oştile, ca nebune. 

- Dacă l-ar urma numai oştile... Uite-o acum şi pe 
Goleasca! 

- Îngăduie-i, măria-ta, şopteşte jupâneasa marelui 
paharnic. Să nu-ţi iasă vorbe că eşti haină. 

Doamna Stanca se-ntoarce spre Maria Şerban, 
frumoasă încă, cu pieptul dolofan şi îmbietor strâns în 
pieptăraşul  hăţuştei de  camocat albastru, cu părul 
pieptănat în coade grele căzând de sub tichioara din 
mărgăritare. 

- Îmi ieşiră astfel de vorbe? 

- Gura muierilor numai pământul o astupă... 

Maria Şerban, uşor căruntă la tâmple, îi râde cu dinţii 
albi, cu ochii ei limpezi şi albaştri şi veseli, că soţ ca marele 
paharnic Radu Şerban să-l cauţi cu lumânarea ziua-n 
amiaza mare. 

- Parc-am pleca la nuntă, Mario, atât eşti de veselă. 

- Unde ne-or duce stăpânii noştri, să le luminăm corturile 
de luptă şi să le încălzim aşternuturile, măria-ta. 

- Nu te temi? 

- Cu o moarte sunt datoare... Cu una singură... 

Doamna Stanca tresare, când dintr-o dată cerul 
albastru şi duios de octombrie se sfâşie de uralele miilor de 
oşteni aşezaţi în şiruri dese de jur împrejurul locului de 
halca. Simte pe mâna înmănuşată, mâna puternică a 
Tudorei, soacra. Tudora, cu rochia neagră de Bergamo, 
legată peste părul negru, strălucitor, strâns conci, cu un 
dulce giolgi străveziu, subţire ca o boare de zefir, înnodat 
sub bărbia de femeie frumoasă şi căzându-i pe umeri şi pe 
pieptul ei tânăr şi zvăpăiat, care a aprins multe doruri şi 
aleanuri, aşa cum a aprins inima răposatului Petraşcu 
voievod cel Bun. 

- El este, şopteşte Tudora şi Stanca îi vede ochii înotând 
în lacrimi... 

„„. Voievodul întinde lancea cavalerului Carlo Magno, 
care îi cercetează capătul bont, legătura de câlţi şi care, 
după ce-i verifică chinga, trăgătorile scăriţelor şi dârlogii, 
ridică în sus fanionul roşu, vestind vornicii şi judecătorii 
întrecerii că luptătorul este gata să purceadă la întrecere. 

- S-a anunţat stegarul de dragoni Wolucki, monseniore... 
Luptaţi cu un simplu stegar? 

- In şa suntem cu toţii doar nişte simpli războinici, Carlo 
Magno... Dar ce-i asta? In loc de un singur stegar, văd acolo 
un steag întreg de luptători?! 

La capătul conovăţului care împarte pista turnirului în 
două, conovăâţ de care sunt agăţate steguleţe roşii şi 
albastre, dintre harabalele regimentelor cazaco-leşeşti ies 
la galop mic, în armuri cu vizierele ridicate şi lăncile la 

picior câteva zeci de călăreţi. Trâmbiţele heralzilor sună 
prelung onorul la comandant. Dintre perdelele de mătase 
azurie care închid manejul luptătorilor tâşnesc cei doi pol- 
covnici leşi, Walawski şi Branicki, avându-l la mijloc pe 
stegarul Wolucki, care în locul lăncii de turnir poartă hampa 
drapelului de regiment. Din dreapta pornesc chiuind la 
galop mare, trei sotnii de cazaci de registru. Sar în picioare 
pe şei, cad pe stânga, ca să treacă pe sub burţile cailor şi 
să iasă pe dreapta, se răsucesc cu faţa spre cozile cailor. 
Sar jos din galop şi saltă în şa în clipa când ating pământul 
cu picioarele, apoi, printr-o voltă pe mâna stângă, în 
aplauzele tribunelor şi chiuitul roşiilor de ţară, se 
încolonează în spatele dragonilor înzăoaţi. Alte trâmbiţe. Şi 
cornii de zimbru ai roşiilor domneşti. O fulgerare de sulițe 
plecate pentru împuns. Suliţe adevărate, sulițe care şi-au 
sticlit tăişurile în atâtea lupte sângeroase. Apoi galopul 
năpraznic. Mai întâi un treapăt strâns, apoi un galop mic, 
apoi dezlănţuirea cumplită a celor şase mii de cai de luptă 
pe care-i aduce asupra lui căpitanul Matei ot Brâncoveni, 
chircit în şa, cu sabia albăstruie spintecând văzduhul 
mătăsos. 

Nu vor să-l lase să lupte. L-au înconjurat pajii. Le 
lapădă sulița boantă şi scutul. Acum, când îşi arată 
gugiumanul şi barba, îl recunosc cu toţii. Roşii se prăvălesc 
asupra lui într-un tunet şi un ropot bătut surd pe coaja 
pământului. Pune pulpă, Crivăţ nechează, cabrează uşor, 
priveşte valurile de călăreţi cu ochi rău şi trăgând în frâu se 
repede în întâmpinare... 

- Pe inima Sfintei Fecioare din Lourdes, n-am văzut încă 
un asemenea spectacol, monseniore. 

- Aşteaptă viconte, răspunde prinţul Marcu. Este doar 
începutul. 

Tribunele freamătă. Jupânesele şi jupâniţele se ridică 
în picioare, îşi flutură batistele înhorbotate. Strigă. Doamna 
Stanca îşi trece braţul pe după mijlocul soacrei. Mijloc 
subţire şi mlădios, cu carnea tare tresărind neliniştită. ÎI 


65 


Vulturul 


vede pe voievod ieşind cu pieptul gol în faţa miilor de sulițe 
strălucitoare. | se pune un abur roşu pe ochi. Strigă: 

- Mamă, nu-l lăsa! 

- Potoleşte-te, doamnă şi stai în măreţia ta, spune Tudora, 
mama, cu glas adânc. 

Pala căpitanului Matei ot Brâncoveni fulgeră în soare. 
Se aude un singur corn sfâşiind marea de tropote. Dintr-o 
dată toate cele şase mii de lănci îşi ridică vârfurile. Un 
ramăt de nechezaturi. Şase mii de cai cabrează într-un nor 
de praf auriu. Apoi, şase mii de cai îngenunche, şase mii de 
călăreţi sar din şei şi din şase mii de piepturi izbucneşte 
strigătul vesel: «Să trăieşti, măria-ta!» 

- Să-mi trăiţi, voinicilor, vitejilor! 

Glasul voievodului se aude până la tribune. Până la 
rândurile de  pedestrime de pământ, până pe linia 
steagurilor de haiduci şi de luptători vlaho-albanezi. lată că 
sosesc la galop mic dragonii cu tot soarele de octombrie pe 
cuirase şi sotniile de cazaci cu cazacele lor sângerii şi verzi 
şi albastre, cu şalvarii de mătase şi cuşmele pălite pe ceafă. 
Cei doi polcovnici dau onorul cu sabia. Stegarul pleacă 
steagul. Căpitanul Matei ot Brâncoveni face semn cu sabia. 
Cornii sună prelung: «încălecaţi şi intraţi în tocmeala de 
cătare». Din spate vine la galop vătaful Simion cu pelerina 
domnească, din camocat vişiniu ţesut cu herbul Ţării 
Româneşti. Vin tot la galop gărzile de vânători domneşti, cu 
corniştii sunând «cătarea» având la mijloc steagul alb al 
Ţării. Căpitanul Caloian trece din galop mic, în stânga voie- 
vodului. 

- Poftiţi la locurile de revistă, le spune prinţul Marcu, celor 
doi viconţi. 

- Şi provocarea pe care-ai primit-o din partea acelei zeițe, 
monseniore? 

- Pe altă dată şi poate pe câmpul de luptă, d'Antognac. 

Prinţul Marcu se întoarce în şa. Se pleacă adânc în 
faţa Erinei Golescu care-i spune: 

- Mi-ai rămas dator cu o sabie, măria-ta. 

- Oricând, în slujba ta, jupâniţă Erina. 

Prinţul Marcu pune pinten. Urmat de robul său 
Hussein şi de cei doi viconţi, galopează spre corpul de copii 
de casă călări, alcătuit din feciorii boierilor Ţării Româneşti. 
Tot atunci, trecând din tribuna lor direct în şei, cei patru 
arbitri ai jocurilor se împrăştie la corpurile lor de oştire. 
Văzduhul se cutremură de strigătele bărbăteşti ale 
haiducilor sârbi: 

- Ziveo Miha vojvoda... Smrt turcima! 
- Allah! răspund vitejeşte odele de ieniceri, juruite 
domnului pe cinci ani. 
- Pahibel biszurmanom! 
- Să trăieşti, doamne! 

Toboşarii huruie «fiţi cu luare aminte». Voievodul se 
ridică în scări. Are aici douăzeci de mii de luptători care-au 
frecat pământul taberilor toată vara, care ştiu ce-nseamnă 
carnea duşmanului şi sângele lui, care i-au tras plumbii la 
ţintă, care au tăiat capetele manechinelor din galop, ori au 
luptat cu săbiile înfofolite în cârpe zi de zi, bându-i vinurile 
şi cheltuindu-i averile. Vede dintr-o dată munţii. Vârfurile 
omătuite plutind în cerul dulce de octombrie. Îşi lasă barba 
în piept. Mai are câteva jocuri de făcut. Până atunci se 
abandonează plăcerii de a se întâlni cu oştirea, aşa cum a 
pus-o pe picioare de când s-a-ntors astă-iarnă din mohorâta 
moarte a «Pohtei Bizantine». lată aici, în toate culorile 
strălucitoare ale straielor ostăşeşti, aceeaşi cumplită armă 
a voinţei lui domneşti. A gândirii lui politiceşti. Această 
cumplită armă a timpului. A istoriei. «lată sentimentul 
istoriei, Andronic Cantacuzino» îşi spune, nechezând în 
sine, pentru că, de sute de ani şi de-o mie de ani aceste 
pământuri ale Dakiei străvechi, leagănul Marilor Vlahii, au 
fost hăcuite de neamuri şi iată că el a strâns oştenii 
neamurilor, a ridicat deasupra lor torţa unui crezământ şi 
ei, oştenii neamurilor, altă dată lacomi de aceste 
pământuri, sunt gata să pornească la dezrobirea lor şi la 

reîncarnarea fiinţei lor în acea Vlahie Mare născută de 
vreme pe credinţele şi profeţiile lui Zamolxis. 

La semnul marelui crainic Sfetea ies din rânduri cei 
nouă tălmaci ai trupurilor de oaste: leah, ungur, sârb, 
bulgar, albanez, grec, neamţ, turc, zaporojean. Crainicii 
poartă uniformele trupurilor lor de oaste, corni şi pe piept 
un ecuson verde, cu câmpul împărţit în două, având cusut 
în partea de sus herbul Ţării Româneşti şi în partea de jos 
însemnele de pe drapelul corpului lor de oştire. 

- Sfeteo! Pofteşte-i lângă mine pe toţi nobilii cavaleri, 
căpetenii de oşti! 

Crainicul Sfetea strigă cu glas mare, că măria-sa 
domnul, pofteşte ca nobilii cavaleri, căpetenii de oşti, 
neînfricaţi războinici, acoperiţi de rane şi biruinţe, să 
poftească lângă trupul său domnesc, pentru cătare. lar 
căpeteniile pedestrimilor să încalece şi să intre în alai... 

Cine şi care dintre cei care-l urmează la galop 
înţelege ceea ce înţelege el acum, cu toată adâncimea şi a 
intuit de atâţia ani, în chinuitoarea singurătate a domniei? 
Cine înţelege că puterii silnice nu i se poate răspunde decât 
cu puterea silnică şi că cei mici nu-şi vor putea niciodată 
izbăvi grumazul de jug, decât devenind ei înşişi mari şi 
puternici?! Că ce poate însemna o Bulgarie fără oştire, ori 
cu o oştire de zece mii de sulițe, o Serbie tot aşa, o Albanie, 
o Grecie, nişte cazaci de la Praguri, ori treizeci de mii de 
luptători încercaţi ai Ţării Româneşti şi Moldovei, răzleţi şi 
singuri în pădurile şi munţii lor şi ce pot însemna toţi 
aceştia sub o sabie care să scrie cu litere de sânge şi foc un 
crezământ al tuturor în libertate şi-n nestrămutată 
bărbăţie?!... Poate Baba Novac care-l priveşte cu ochii lui 
de jărăgai veşnic neostoit. Poate numai el, pentru că, numai 
el şi albanezii şi moro-vlahii sunt însetaţi de slobozenie şi 
bulgarii şi grecii, dar ceilalţi n-o văd printr-o putere unită, o 
aşteaptă de la săbiile lor şi de la jertfa lor şi el n-are vorbe 
să-şi tălmăcească gândurile pe care le-a vrut de foc în 

Planul Bizantin şi ele s-au arătat necoapte şi căzute din 
vreme... 

Alaiul domnesc se opreşte în faţa steagului roşiilor de 
ţară. Trei căpitănii, avându-l în frunte pe marele paharnic 
Radu Şerban. Steagul albastru tăiat de un paloş din fir. 
Marele spătar dă salutul cu sabia. Toboşarii bat tobele. 
Corniştii şi trâmbiţaşii sună «bine venit eşti, doamne, la 
roşii de ţară». Voievodul îşi scoate gugiumanul. Sărută 
mătasea steagului flendurit de săbiile şi lăncile spahiilor la 
Călugăreni. Îi dau lacrimile. Le-ngroapă-n el... 

- Dacă nu mă-nşală ochiul, trupele stau pe patru coloane, 
monseniore. 

- Ai ochiul ager, Jeanpierre. 

- Voievodul (prinţul Marcu surâde amuzat. D'Antognac 
pronunţă cu un blestemat accent gascon şi trebuie să ai 
urechea fină să poţi înţelege că este vorba de voievod) este 
un geniu al cosmopolitismului, monseniore. N-am văzut la 
nicio curte trupe atât de stranii, aparţinând unor neamuri 
atât de deosebite. 

- Este harul lui. 

- Până şi turcii... Am numărat aproape şase companii de 
genitzeri. 

- Oameni cu simţul umorului, Jeanpierre. Vor să câştige 
câteva bătălii, sub ordinul celui din pricina căruia au pierdut 
toate bătăliile de până acum. 

- Oho! lată o artilerie redutabilă, pusă pe căruţe, gata de 
marş. 

- Mâncătorul acela de broaşte pare a fi un artilerist cu 
vocaţie. 

Prinţul Marcu ascultă comentariile tăioase ale celor 
doi gasconi care după ce-l dau pe limba lor ascuţită pe 
Vincenzo Bombardier Mantovano, râd copios şi pe-nfundate 
de mâna caraghioasă a căpitanului Nikolaus Theill căţărat 
în spatele unei iepe uriaşe, apoi de bravul Jan Pisek de 
Chjnov, cavaler al ordinului Sfântul lacob care strigă un 

răguşit «audaces fortuna iuvat, majesta» pe sub mustăţile 
lui ciupelite. 

- Mâncătorii de broaşte pot foarte bine să se transforme 
în mâncători de gasconi lăudăroşi, fără ca asta să-i 
înnobileze cu ceva, se aude un glas stăpânit din spatele 
călăreţilor. 

Cei doi viconţi se răsucesc în şei, odată cu prinţul 
Marcu. Cavalerul Carlo Magno îşi împinge calul între caii 
gasconilor. 

- Haide, Carlo Magno... Domnii glumesc. 

- Eu nu, monseniore. 

- Nici voievodul, domnii mei. Nu suntem la curtea regelui 
Henric, unde o straşnică lovitură de spadă este primită cu 
aplauze şi unde gentilomii se decimează cu cel mai fin 
umor din lume. Atenţie. Voievodul spânzură de cel dintâi 
copac pe cavalerii oştirii care scot sabia unul împotriva 
altuia. 

- N-are niciun pic de fantezie, Jeanpierre... Ce zici? 

- Zic că poate domnul Carlo Magno ar avea bunăvoința să 
ne dea adresa domniei sale de dincolo de jurisdicţia 
actualului nostru stăpân, dragă d'Antognac. 

- Cu plăcere, domnilor. Şi cu amendamentul: dacă vom 
rămâne teferi până atunci. 

Prinţul Marcu ridică din umeri. Ştie că aici nu este 
nimic de făcut. Spune ursuz: 

- Voievodul şi unchiul meu ţine ca soldele sale să 
plătească lovituri date inamicilor săi. 

Cei doi viconţi schimbă priviri ofensate. Carlo Magno 
salută, scoţându-şi pălăria cu un gest larg... 

Cea dintâi carte pe care-o joacă împotriva 
cardinalului. lat-o aici, aruncată în sunetele trâmbiţelor, în 
huruitul tobelor, în strigările prelungi ale crainicilor 
domneşti şi tălmacilor. Când se ridică în scări, când îşi 
fulgeră topuzul de aur în soare ştie cu o luciditate rece şi 
tăioasă că în acest joc cu moartea, cardinalul nu este decât 
un interpus. Că, de fapt, provocarea lui este adresată 

cancelarului M.Zamoyski şi că de acolo va trebui să aştepte 
răspunsul neînduplecat al celui care luptă de-o viaţă să 
câştige Dunărea pentru Recza Pospolita şi să gonească cât 
mai departe de hotarele ei, trupele şi poftele Sfântului 
Imperiu Roman. lat-o din nou clipa aceea a adevărului rece, 
tăios, ascuns dincolo de strălucirea multicoloră a oştirii 
care-i primeşte vorbele înflăcărate cu urale şi vivat şi ziveo, 
mai ales regimentele cazaco-polone îşi bat săbiile de teci şi 
lărmuie când le promite victorii răsunătoare, glorie şi solde 
întreite pentru fiecare bătălie câştigată. Clipa aceea vecină 
cu moartea, adâncă cât moartea, spăimoasă ca moartea în 
care vede dincolo de aparenţe şi de timp. În care-i vede pe 
albanezi şi morovlahi şi bulgari rupţi de Dunăre şi Balcani, 
îndepărtați de vetrele lor, gândind la ziua de mâine. In care- 
i vede pe haiducii sârbi închizându-şi în ei speranţele care i- 
au adus sub steagurile lui. Clipa în care-i vede pe căpitanii 
unguri trăgând spre ai lor, dincolo de jurământul făcut pe 
steag. Cu ce va rămâne? Cu cele două polcuri cazaco- 
polone, dintre lefegii. Şi mereu cu ei. Cu roşii, cu călăraşii, 
cu oştile boiereşti şi nu ştie dacă şi-a durat cetate temeinică 
în cugetele lor şi dintr-odată se înspăimântă-n el de 
singurătatea lui şi-atunci începe să verse vorbe despre 
«vulturul gloriei ostăşeşti», dar în adâncul lui ştie c-a rămas 
doar cu ai lui şi-atunci se-ntoarce la galop spre steagul 
roşiilor şi rămâne sub el să-l asculte foşnind, în vreme ce 
crainicii tălmăcesc actul solemn de danie al împăratului 
Rudolf către Mihai voievod, act citit din gât de Herrn Erick 
Lassota de Steblau Mustermeister în Ober Hungern. Asta 
este cea dintâi carte pe care-o joacă împotriva cardinalului. 
A făcut tot ce este în puterile unui domn şi om să facă. 
Dincolo de ce-a făcut nu mai rămâne decât timpul. Și 
negurile de dincolo de timp. Şi veşnicia Cetăţii de Piatră, 
căreia el îi aduce această străfulgerare de lumină venită din 
alte vremuri, mai vechi decât însăşi fiinţa limbii 
strămoşeşti. 

Priveşte lacom, halucinat, crestele înzăpezite ale 
munţilor strălucind feciorelnic în cerul diafan şi cald de 
octombrie. 

... Quod nos considerantes singularem integritatem, 
ardens nobis regnisque nostris, imo toti Christianitati 
serviendi studium, militarem et heroicam fortitudinem, 
praeclaraque bene gestorum et virtutum merita, quibus... 

Glasul gâjâit al domnului Mustermaister în Obern 
Hungern se frânge în reverenţa pe care i-o face din şa. 
Deasupra oştilor, sus, în lumina rară, auriu-albăstruie, 
duioasă, plină de fosforescenţe, pluteşte maiestuos un 
vultur. Voievodul îl priveşte lacom. Vulturul se înalţă, 
rotindu-se. 

Michaelem  waivodam  Walachiae praeditum et 
decoratum esse novimus, et praecipue laudabilem et 
approbatam fidei et sinceritatis erga nos constantiam, que 
millis laboris, aut vigiliis parcens, nee penicula ulla... 

Vulturul. Rotindu-se în slavă de deasupra oştilor lui 
spre crestele înzăpezite ale munţilor. 

„„„ Eidem waiwodae Walachiae et haeredibus eiusdem 
utriusque sexus masculis et foemineis, totale Dominium ad 
arcem nostram Kiinigsperg vocatam în Silesia... una cum 
cunctis eiusdem utilitatibus ae pertinentiis quibus libet 
universis, utpote pagis, terris arabilibus, cultis et incultis, 
agris, pratis pascuis, foenetis, fluviis, piscinis, molendinis, 
sylvis, nemoribus... 

lată-l vasalul lui Rudolf prin acest Kunigsperg cu toate 
ale lui terris arabilibus, agris, pascuis, fluviis care ţin de 
iuribusque ut Rex Bohemiae et Dux utriusque Silesiae... Aşa 
cum leremia este vasalul regelui Poloniei, prin moşiile lui 
din Pocuția. Ori cum au fost regii Ingliterei, vasalii celor 
frânci. Vulturul se pierde în zarea strălucitoare a munţilor. 
Acolo unde-l cheamă din adâncuri destinul acestui crug de 
vreme care l-a născut pe el, Mihai voievod (rânjeşte rău 
şoptind Michaelem waivodam Walachiae) l-a născut să se- 

mplinească prin el. Herm Mustermeister strigă răguşit, 
săltându-se în scări: 

„„Quae dabantur în Regia arce nostra Pragae, 
trigesimo primo Augusti. Anno Nonagesimo nono... 

- Auzişi vel paharnice Radu Şerban? şopteşte voievodul. 
Anno Nonagesimo nono. 

- Auzii, măria-ta. Atât că nu mai e «primo Augusti...» 

- Veni Brumărel, vel paharnice şi căzu cumpăna Balanţei 
pe alt crug. 

- O plecaşi măria-ta, cu mână bărbată, doamne. 

- Amin, şopteşte voievodul punând pinten. 

Oştile strigă, îl firitisesc de danie, cazacii îşi aruncă în 
sus căciulile cu funduri de mătase azurie, ori sângerie şi din 
tabără se arată convoiul condus semeţ de marele şătrar 
Vasile Ţâru avându-l alături pe marele sluger Gheorghe. 
Sunt acolo două sute de care trase de câte două perechi de 
cai. În care sunt butoaie cu rachiu nou, coborât de la 
povarna domnească de la Mâneciu-Ungureni, aşezate pe 
cetină. De pe loitre îşi flutură maramele şi batistele, 
vivandierele oştirii. Lefegiii le primesc cu urale şi vorbe 
deocheate. Voievodul se-dreaptă spre tribuna doamnei 
Stanca, urmat de cortegiul strălucitor al căpeteniilor... 

Niciun zgomot în cele trei aripi ale cortului 
domnesc, unde dorm Stanca, copiii şi mama, Tudora. 
Voievodul în rantie neagră de şiac, desculţ, saltă pologul 
cortului. Străjerul se-ntoarce spre el, lucindu-şi halebarda. 

- Taci, îi porunceşte. 

lese descult în tăpşanul taberei domneşti. Ţârâie 
greierii pe-ntrecute. E o noapte luminoasă, rece, simte roua 
groasă sub tălpi, simte bulgării de pământ scoşi de copitele 
cailor, deasupra. Calea Robilor şi de jur-împrejur corturile şi 
harabalele curţii, ale mazâlilor, ale vel boierilor. Apoi 
focurile ostăşeşti spre Ploeşteori, spre Bucov, mai ales spre 
Bucov unde sunt taberele cazacilor şi unde acei diavoli nu 
s-au culcat cu toate poruncile vel şătrarului. Vede pălălăile 
rugurilor şi parcă aude un glas înalt cântând un cântec 

legănat de stepă. Rămâne nemişcat sub puzderia de stele 
licăritoare. Ciuleşte urechea. De sub pologurile harabalelor 
şi ale corturilor se aude un murmur surd, o şoaptă 
şopocăită, se aud gemete şi de undeva, de la mazâli un 
horăit puternic, ca şi când ar necheza o herghelie. 

- Asta-i Barbă Albă, îşi spune şi se gândeşte la Chisarul, 
tatăl fetei lui Barbă Albă. Pierde şoaptele, reamintindu-şi 
jocul de astăzi în faţa lefegiilor. Citirea actului solemn de 
danie, în spatele căruia ofiţerii leşi şi unguri l-au văzut pe 
Rudolf şi oştirea lui. Cuvântarea amestecată, din care Mâko 
a înţeles că se pregătesc să treacă în Moldova; iar 
polcovnicii leşi au înţeles ce era de înţeles. Theodosie 
Rudeanu l-a firitisit la ospăț, aducând-o din condei astfel 
încât vel boierii să-nţeleagă că voievodul şi împăratul sunt 
legaţi, dincolo de această danie, printr-un tractat tainic. 
Toată lumea îşi aduce aminte de jurământul făcut 
comisarilor împărăteşti. Într-un fel şi-a asigurat cugetele 
luptătorilor. Într-un fel. Şi doar pentru acum. Când Rudolf 
are nevoie de sabia lui în Ardeal. Dar mâine?! 

Ce se va gândi în Evropa de intrarea lui în Ardeal? Şi 
ce ştie Evropa despre cugetul veşnic al Cetăţii de Piatră? 
Ce-a aflat dintr-un Aviso, ori dintr-un Diario, veşti fabuloase, 
ori anapoda. lar dacă regii vor sta în mirare şi vor ridica din 
umeri, în schimb nu va ridica din umeri episcopul Atillio 
Amalteo, omul marelui inchizitor, cel despre care fra 
Giuseppe Pisculo da Melfi, franciscanul, spunea că dăruieşte 
pumnale de Ravenna care au darul să te treacă în lumea 
drepţilor, doar atingându-le lama, din greşală. Ce rost au 
avut nuncii apostolici în campania din '95? Lovitura dată 
cardinalului preacatolic va răsuna la Roma, tot atât de 
puternic ca la Zamosc. Ei o vor socoti dată papei şi 
catolicismului. O vor lega prin cardinalii Zidari, de lucrările 
Iglisiei. O vor socoti un răspuns al acesteia, prin el, la 
moartea lui Nikifor Parasios. Şi poate la moartea lui Josica. 
Se va mulţumi hispanul Alfonso Carillo să-şi vadă nimicită, 
printr-o singură bătălie, opera preacatolică de atâţia ani? 

Cardinalul Alfonso Carillo (îşi aduce aminte de seara aceea 
la Bălgrad, când l-au încolţit popii aceia perfizi Carillo şi 
Malaspina şi când principesa Maria Cristierna i-a încredinţat 
onoarea şi pe escudero mio) care-i spunea «domnule 
voievod» şi care-l avea în spate pe preaputernicul rege Filip 
II catolicul, după cum fiecare din aceşti cardinali care se bat 
pentru cucerirea spirituală a Răsăritului, are în spate 
puterea nesfârşită a catolicismului, cu hatmanii şi prinții şi 
zarafii şi predicatorii şi regii lui. lar el? 

- Măria-ta Pătraşcu, stai binişor... 

Un glas de fată, ruşinat şi atâţat, un suspin şi-un 
zgomot pe care el îl cunoaşte, foşnetul unei ii şi lăcomia 
unui sărut şi geamătul de plăcere, lacom, de tineri lacomi şi 
temători. 

- llinco... 

- Taci, că ne aude tata. 

li este ruşine să asculte glasul fiului său, aburit şi 
înfiorat, spunându-i llinchii aceleia, a cui o fi, vorbe duci şi 
ameţitoare, se simte dintr-o dată nesfârşit de bătrân şi se 
întoarce în cort, călcând neauzit pe tălpile goale. li bate 
inima ca şi când ar fi făcut o nelegiuire. Ridică grijuliu 
perdeaua care acopere intrarea în iatac. Se prelinge până la 
iatacul lui Pătraşcu. O umbră aşezată pe patul din perne şi 
blăni. Stanca. Stanca care-l priveşte cu ochi mari, plini de 
lacrimi şi-i arată cerga sub care este vârât tetrapodul 
coconului, acoperit la căpătâi cu o pernă. Stanca în cămaşă 
de noapte, desfăcută atâţător la sân, plângând şi râzând 
muteşte. O apucă de mână. O strânge la piept. Îi astupă 
gura cu palma. 

- A crescut, îi şopteşte la ureche şi-o sărută pe gât. 

- Ilinca vel paharnicului Şerban, hoţoaica, geme Stanca, 
cuprinzându-i grumazul cu amândouă braţele... Mihai, 
măria-ta, încotro ne arunci?... 

- Acolo, mormăie. Acolo... În vreme... 

Cocoşii trâmbiţaşilor au cântat a doua oară. La al 
treilea cântat are să vină chaldeeanul doftor trimis de Kon 

Mozes, să-i facă horoscopul. Să i-l fi făcut chiar Kon Mozes 
şi chaldeeanul doar să joace aici o comedioară ieftină? 

Caută sub rantie cheiţa de la răcliţa cu copiile 
scrisorilor diplomaticeşti luate de iscoadele lui şi ale marelui 
logofăt. lată-le. Toate aşezate pe luni şi zile şi ani, 
cuprinzând într-un fel istoria zbaterilor lui despuiată însă de 
tot ce-a suferit el în anii aceştia, de temerile şi nădejdile şi 
deznădejdile şi jignirile stăpânite, ori nestăpânite şi 
măreţia... Şi mai ce, şopteşte. 

Le răsfoieşte lăsând lumina sfeşnicului să cadă pe 
scrisul mărunt al marelui logofăt Theodosie, care le-a 
tălmăcit. Scrisoarea arhiducelui Maximilian din 23 martie, 
dată la Mergentheim, în care se plânge împaratului că n-are 
cu ce-l trata pe Mihai vodă pentru serviciile aduse 
creştinătăţii. Nu primeşte să intre în Ardeal, ţara e sărăcită, 
va intra într-un labirint plin de primejdii. 

Cade o picătură de ceară pe acest cuvânt: primejdii. 

Ascultă sfârâitul lumânării. lată copia după actul de 
obligaţie al împăratului Rudolf către bancherul Zacharias 
Geitzkofler, pentru 80000 florini avansați în contul soldei 
oştirii auxiliare a lui Mihai vodă. Reţine între degetele pe 
care atunci şi le vede parcă întâia oară, păroase şi 
puternice, cu unghiile tăiate adânc, reţine scrisoarea lui 
Sebastiano Lamberto către cardinalul Cinzio Aldobrandini. 
Lamberto scrie că la ştirea că Sigismund a abdicat, 
împăratul l-a trimes pe Pezzen să oprească cei 100000 de 
taleri pe care solii lui Mihai îi duceau la Târgovişte pentru 
plata oştirii... Mereu şi mereu această sută de mii de taleri. 
Şi iată o minte lucidă. Cesare Florio în scrisoarea lui di 
Praga, di 3 Maggio 1599. Theodosie n-a mai tălmăcit-o. Nici 
nu era nevoie... Citeşte ca şi când ar citi nişte lucruri 
indiferente, în afara lui, despre cineva foarte îndepărtat şi 
străin. 

„„ Con questa perdita della Transilvania quella 
parimente della Valachia, poiche il Vaivoda di quella 
provincia rimenera hosa circondato da tutte le parti da suoi 

nemici... che esso Vaivoda procarasse di fuggirsene a 
questa volta, si perehè sua Maesta non mancheria în ogni 
caso di riconoscere la constanta fede et devotione ch'egli 
ha dimostră verso di sua Maesta... 

Cesare Florio poate-l cunoaşte prin Carlo Magno. 
Vede adevărul şi el citeşte copia scrisorii cu sentimentul că 
aude vorbindu-se de un bărbat demn, care ştie să-şi 
păstreze onoarea în hăţişul treburilor politiceşti, de un 
bărbat neînfricat care ştie să deosebească clipa de ceea ce 
este deasupra clipei şi-atunci i se pare că în cort a pătruns 
o boare de mireasmă uitată, de busuioc şi pâine coaptă, de 
arome subţiri, de femeie frumoasă şi mângâioasă, ridică 
privirea pe deasupra flăcăruii pâlpâite şi-o vede pe Tudora, 
mama, nemişcată sub pologul iatacului ei. Lapădă 
scrisoarea lui Cesare Florio. Se duce la ea. O ia de mână. O 
aşază în jilţ. Apoi, cu o mişcare frântă, ostenită, se lasă pe 
pâslă, la picioarele ei şi cu cel mai firesc gest, izbucnit din 
copilărie, îşi culcă capul în poala mamei. Mama nu spune 
nimic. li trece degetele prin părul aspru, sârmos, i le 
petrece peste tâmplă şi frunte şi iarăşi, mângâioase şi 
duioase prin păr şi iarăşi peste frunte şi tâmplă, 
înseninându-l. 

- Te-nstrăinaşi, fătul meu. 

- Viaţa, mamă. 

- Grea, povară ţi-ai luat, Mihai. 

- Cumplită, mamă. 

- Sunt atât de măruntă, copile. Nu te pot ocroti. Nu te pot 
sluji. 

- Roagă-te pentru mine. 

- ... O fac cu lacrimi de sânge. Cine-a ştiut, când m-a 
poftit vodă, că zămislesc o flacără şi o durere şi o 
dumnezeire?! 

- Sunt mulţumit că m-ai născut tu... 
- Oare? 

Voievodul sărută mâna mângâioasă, cu degete încă 

subţiri şi moi, mirosind a mirt şi levănţică. Ochii mamei, 

mari şi negri, cerniţi şi spăimoşi, plini de presimţiri şi de 
gânduri nemărturisite. 

- Te temi, băiatul meu? 

- De neputinţele mele, mamă. 

- Simt ura crescând în jurul tău, Mihai. Fereşte-te de fierul 

ascuns sub lingăveala celor supuşi cu fierul. 
- Te-ascult. Mai vrei să-mi spui ceva. 
- Mă tem. 
- De mine? 

- Eşti aspru, de-o vreme te bântuie duhurile, trăieşti în 
altă lume, te-ai rupt de toate ale tale şi umbli ca într-un vis. 
Ce vrei să faci? Spre ce năzuieşte sufletul tău zbuciumat? 
Ce neodihnă te mână prin lume, dincolo de vatra ta şi de 
ce-ţi luaşi nevasta şi copiii chezaşi?!... 

Clipa de slăbiciune, nebărbătească şi nedemnă, clipa 
de care se teme poate de-o viaţă, clipă în care tot ce-a 
gândit se transformă în iască, în care, gol de sine, simte 
spaimele înfigându-i ghearele în carne şi-n creieri, clipa 
când se recunoaşte învins de acel necunoscut ascuns în 
fiecare mâine, când golit de sine, lăpădat din sine, rătăcit 
din sine ar striga ajutor, ori ar urla de spaimă, lupeşte. Îşi 
muşcă buzele. Tudora, mama, a sfâşiat vălul de vorbe cu 
care înfofolise el adevărul să nu şi-l spună nici sieşi. Îi 
şopteşte că s-a legat în faţa lui şi-a inimii lui şi-a Evropei să 
lupte împotriva osmanilor până va vedea slăvindu-se 
numele libertăţii de la Dunăre în Peloponez. Că n-a vărsat în 
lupte decât sângele cotropitorilor păgâni. Şi că acum va 
vărsa sângele creştinesc, se va mânji până la coate cu 
sânge creştinesc, că o va face împotriva cugetului său, că 
se mâhneşte în sine şi plânge, că se căieşte şi suferă; dar 
că ei, creştinii şi fraţii îl silesc la aceasta şi că [ara 
Românească nimic nu înseamnă fără Transilvania şi 
Moldova, după cum ea, mama ştie şi o roagă să-l sloboadă 
şi ierte pentru toate amărăciunile câte i le-a adus şi 
spaimele şi nerecunoştinţele lui, pentru toate păcatele lui 
pedepsindu-se singur cu acest iad al sufletului. Că pe 

Stanca şi pe copii îi ia să-i chezăşuiască tăria de cuget. 
Dacă-l vor ruga ceilalţi, creştinii şi el se va înmuia într-o 
clipă de slăbiciune, să se uite la cei dragi şi să-nţeleagă că 
slăbiciunea lui îi hărăzeşte morţii, îi ia cu sine, să-şi taie 
orice cale de întoarcere peste munţi. Să nu se mai 
gândească la adăpostul pe care ei i l-ar fi pregătit aici, 
întorcându-se învins. 

- Cumplit om am zămislit, şopteşte Tudora, mama... 
Gândeşti tu, Mihai, că ţi-a dat Domnul dezlegare să-ţi ucizi 
semenii să laşi atâtea vetre pustii, atâţia orfani şi-atâtea 
văduve şi-atâţia cerşitori? 

Aude cum se dezlipeşte de el clipa de slăbiciune. Îşi 
ridică fruntea din poala mamei. Sare în picioare. 

- Să mă judece Dumnezeu şi timpul, mamă... 

Se duce la răcliţa cu copiile după scrisorile 
diplomaților. O vede deasupra pe a secretarului Arnaldo 
Vanderboya către regele Filip III al Hispaniei. 

„ EI Miercoles passado tubo audiencia a Su Magestad 
Cesarea el embaxador de Walachia y el dia siguiente 
presento dos banderas principales de los que su amo los 
dias passados a los Tur cos en Bulgaria..." 

Poate asta l-au şi vrut cu toţii. Sabia lor împotriva păgânilor. 
Sabia la adăpostul căreia să-şi facă jocurile, nestingheriţi, 
aţâţându-i până la nebunie orgoliul de luptător antiotoman 
şi sfânta credinţă creştină. Ce glas venit dintr-o vechime 
cutremurătoare, aspru şi plin de spaime... Mama cu ochii 
închişi, cu cosiţa despletită, îi dă ocol şi nu ştie de unde are 
căţuia cu tăciuni din care se ridică fumul greţos al părului 
de lup cu care-l afumă, nu ştie de unde vin vorbele 
descântecului, o vede doar pe Tudora-mama despletită şi 
halucinată şi se lasă împresurat de descântec, cu altă 
spaimă, cunoscută şi ea: 

Lună luminată 

Fapt de 99 de chipuri şi 99 de feluri 

Fapt de lut de la topilă 

Fapt cu creeri de broască 

Fapt cu păr de muieri 

Fapt cu ou de pui înăduşit 

Fapt cu cârtiţă 

Fapt cu aruncat în vânt 

Fapt cu udul înapoi 

Fapt cu rac 

Fapt cu talpa de jărgan orb 

Fapt cu piei de şerpi 

Fapt cu sânge şi cu mate de arici 

Fapt cu ştreang de om spânzurat 

Fapt cu liliac 

Fapt cu seu de vacă crăpată. 

Lună luminată 

Din brâu de şarpe descinsu-l-am 
Mama descinde un brâu închipuit. Îi petrece din nou mâinile 
cu căţuia peste mijloc, atingindu-l cu obrazul acum, sub 
lumina lumânării, de ceară, 

Şi-n brâu de mătase incinsu-l-am... 

Și spălatu-l-am 

Limpezitu-l-am 
Îl spală pe obraz, îl limpezeşte cu aceleaşi gesturi gingaşe 
şi-nfiorate, el singur înfiorându-se de o spaimă tainică. 

De ură, 

de pâră, 

De-adusuri, 

Supusuri, 

De făpturi 

Bătături, 

De strigări 

De căscări, 

De uriciuni, 

Și minciuni... 

Ascultă-mă şi crede-mă 

A nopții crăiasă 

Lună luminată 

Pe feciorul meu 

Mihai 

Apără-l, 

De fier păzeşte.-l 

Și-acasă întoarnă-l 

sănătos, 

Fătul mamei, frumos. 
Mama, Tudora, îi trece în jurul gâtului căţuia cu părul de lup 
fumegând. Aşa l-o fi afumat şi descântat mumă-sa pe 
Chisar, marele logofăt. Ori pe Josica, mama lui. Ori pe 
Răzvan, tiganca meşteră în descântec şi farmece, care i-a 
fost mumă. O lasă pe Tudora să-l farmece. Apoi îi sărută 
mâinile. Tudora îl sărută pe frunte. El îi simte mâinile reci, 
tremurând, îi simte palmele luându-i chipul cu ele, lacome, 
apoi rămâne singur şi gol, temător şi dintr-o dată într-un 
întunerec plin de toate spaimele cugetului. 

- Măria-ta, a venit astrologul chaldeean, spune Simion de 
sub polog. Şi un olăcar grabnic, din tabăra lui leremia 
Moghilă, de la Roman. 

- A câta oară cântă cocoşii, Simioane, întreabă şoptit. 

- A treia oară, doamne! 

- A treia oară!... Mihail, ce horoscop mai bun vrei, decât 
cocoşii cântând în noaptea asta a treia oară? Cizmele, 
Simioane... Şi sabia!... 

9 a 

Papahagi. In arme. Cu mustăţile prelinse pe la colţul 
buzelor. Cu calul de frâu. Descoperit. In spatele lui pe trei 
rânduri, caii de munte cu samarele ducând sacii de piele cu 
muschetele, pulberea şi plumbii, mălaiul şi pezmeţii, 
corturile puşcaşilor, pirostriile, ceaunele şi mănunchiurile cu 
stâlpii pentru corturi. Trei mii de cai cu samare, conduşi de 
cărvănarii farşeroţi şi morovlahi. Papahagi îi întinde un 
dinte de os. Îi spune: 

- Na di os, dă-n'i di her. 

Îşi scoate jungherul ostăşesc. l-I aruncă lui Papahagi. 

- Na-ţi de fier! 

- Okale mie o vimi a om, spun buzele oşteanului. 

Tobele gărzii bat des, trecerea mazililor. Din tabără 
iese la pas coloana cavaleriei de mazâli. Se ridică în scări. 
Trei sotnii de cazaci înconjoară pe stânga cavaleria 
catafracţii a căpitanului Mâko, în vreme ce curtenii conduşi 
la galop de principele Marcu închid cercul din jurul 
pedestrimei ungureşti. Se aud strigăte de protest. Mazâlii 
execută o voltă pe mâna stângă, aşezându-se în formaţia 
cuneus, un vârf de lance acoperit cu scuturile rotunde, 
deasupra cărora se văd coifurile orientale, cu nazalul lăsat. 
Pe drumul Buzăului se scurg carele artileriei, înhămate cu 
câte şase cai. Segnior Mantovano, într-o pelerină uşoară, 
galbenă, îi dă onorul cu sabia. Tunurile cu ţevile abia 
zvântate de roua groasă, trec hurducându-se pe afetele 
tapene din stejar, proaspăt vopsite în roşu. Au roţile cu 
obezi zdravene, legate în cercuri de fier. 

- Du-te, Papahagi. Călăuzii au să te scoată pe poteci de 
ciobani, sub Ciucaş. 

- ÎI ştiu, măria-ta. Muntele munţilor. 

- Veghează să nu se rătăcească pedestrimile. 

- Te strigă ungurii cu glas mare, măria-ta, îi şopteşte vel 
logofătul Theodosie Rudeanu. 

N-a dormit nici Theodosie. Are cearcăne negre, e 
îngrijorat, caută din priviri carâta neveste-si şi azi-noapte a 
trudit pe toate hrisoavele care le-a mai dat din Ţara 
Românească. Dania pentru leprozeria de la Câmpulung, 
hotărniciri noi, salvconducte pentru negoaţe... De aici, de 
pe colina din malul Teleajenului, vede limpede cum planul 
lui de luptă, gândit până la caielele din rezerva şătrăriei, 
prinde viaţă într-o rânduială desăvârşită. Convoiul artileriei 
şerpuie pe drumul de sub munte. Care uriaşe cu coviltire 
duble, sub care se află pulberea în pungi de piele. Nu uită 
pieirea lui lon Vodă la Cahul. Tunurile pe lângă care 
călăresc ochitorii şi oamenii de la piese, fiecare la locul lui, 
stegarul artileriei domneşti purtând la picior hampa deasu- 
pra căreia fâlfâie mătasea roşie a steagului, toboşarii şi 
trâmbiţaşii artileriei în dolmane negre, apoi carâtele 

boierimii, înconjurate de paji şi coconi, zeci de carâte 
poleite, de rădvane cu leagăn, toate cu pologuri din piele, 
roşii, verzi, galbene, cu spiţele vopsite în culori vii, după 
carâte carele cu bunătăţi, apoi cele cu sculele de preţ şi 
hăinăria păzite de gărzi şi robi înarmaţi, carele cu ceaunele 
şi văsăria, cu buţile de băuturi şi sacii de făină, cu putinile 
de brânză şi peşte sărat, de icre şi cărnuri afumate, sute şi 
sute de care cu polog de in, ori de rogojină, carâtele şi 
iarăşi carâtele din care se ivesc obrazurile sulemenite ale 
femeilor, ori se aud scâncetele copiilor, nori de praf iscaţi 
de sub roţi şi copite, pleznetele harapnicelor, strigătele 
surugiilor, un ramăt neistovit ridicat în lumina dulce a 
acestei duminici de 17 octombrie a sfântului prooroc loil şi 
a sfinţilor mucenici Uar şi Felix. În zori, nu răsărise încă 
soarele, spre Dunăre se năştea lumina într-un abur 
străveziu, în zori a chemat toată boierimea mare şi mică la 
sfatul de oaste. lon Vânătare, fost cetaş al voievodului 
Nicoară Potcoavă, jurat să-i răzbune moartea, un 
moldovean din Ţara de Jos, vânos şi nelimbut, a spus în faţa 
sfatului ce s-a-ntâmplat acum trei zile în tabăra lui Moghilă 
de la Roman. Moghilă a făcut cătarea de oaste, însoţit de 
Potocki. Boier Dan, biv vel vistiernicul fugit de la 
Călugăreni, cu Danciul ot Amărăşti, cu Prigor Priboianu, treti 
postelnicul, cu Vlas şi Gherghina, boieri trădători fugiţi la 
laşi, au jurat credinţă regelui Poloniei şi marelui hatman 
Simion Movilă, care poartă cuca domnească a [ării 
Româneşti. 

- Du-ne la Roman, măria-ta, a spus din barba lui de 
patriarh ecumenic, Amza Leurdeanul. 

Abea atunci, în zorii zilei hărăzite marşului, au ştiut 
mazâlii că vor sta în tabără la Buzău 40 de zile, să se apere 
de poftele lui Simion Movilă şi de primejdia de a fi vasali 
leşilor şi slugi turcilor. Abia în zorii aceştia de 17 Brumărel 
şi-n a douăzecea duminică de la Rusalii, a simţit că se 
mântuie de spaimele lui, niciodată înţelese. De spaimele 
noului şi ale zilei de mâine, de spaimele iscate din îndoieli şi 


83 


Vulturul 


întrebări, de spaimele necunoscutului; rămânând el însuşi, 
oşteanul, înconjurat de oşteni, hotărât să ajungă în mâine 
cucerind rând pe rând, la sabie, fiecare ceas al lui astăzi. 
Tot în zori a plecat la treapăt mare solia lui leremia Moghilă, 
solie condusă de boier Grigore Grădişteanu. l-a scris lui 
leremia, ca unui frate. Dar şi ca unui duşman: 

M-am bucurat de venirea cardinalului, ca nu va fi cum 
a fost cu celălalt, care nu ştia nici ce face, nici ce vrea. 
Bucurie curând picurată în venin. A venit Ciomârtan cu 
această solie, ca să ies din ţară şi din pământul acesta, căci 
aşa este voia măriei-sale craiului, căci craiul a făcut pace cu 
turcii şi s-au aliat, şi a făcut alianță cu polonii şi cu Ţara 
Moldovei şi cu Inglitera şi cu Frância. 

- Măria-ta, ungurii! 
- Ungurii, Rudene. 

Convoaiele de cai samarizaţi taie Teleajenul prin vad 
luând şleahul Boldeştilor. Au să urce la Văleni, au să ţină 
Valea Teleajenului până sub Ciucaş, în Pasul Bratocea şi 
mâine seară, odată cu capul, au să fie la Vama Buzăului. 
Artileria şi convoaiele boierimii şi oştirii şerpuie spre Albeşti. 

- Rudene. Repede olăcar vel şătrarului. Să nu care cumva 
să rămână la noapte la Cislău. Plouă, tună, vine potopul 
peste el, se huluie munţii, viu sau mort pune taberile la 
Nehoiaşi. 

- Ungurii, măria-ta. 

Căpitanul Caloian ridică sabia. Garda vânătorilor 
călări, în tunicile de luptă din postav verde de Bistriţa, 
schimbă formaţia la trap bătut. Curtenii cu suliţele plecate 
pentru şarjă îşi pun caii în mers înapoi, făcând pârtie. 
Voievodul intră în cercul făcut de cazaci şi curteni. Singur. 
Poartă tunică de roşu domnesc din caragiu de Bistriţa, 
încheiată cu nasturi auriţi, cuşmă de roşu, din miel negru, 
cu subarbă din lănţug şi pelerină albastră de mătase. lese 
din rânduri binecredinciosul căpitan al pedestraşilor Martin 
Borbely. lese căpitanul Petnahaci Ungurul. lese Mâko, 
ţinându-şi spada cu garda în jos. 


84 


Radu Theodoru 


- De ce atâta ruşine, faci la noi, măria-ta? 

Borbely. In cele dintâi rânduri la asalt. Crestat în 
slujbele lui. De cinci ani, mereu în arme. Se gândeşte la 
Tudora. La mama. Numai ea a înţeles. Cine-i dă dreptul să-i 
ducă pe aceştia, împotriva fraţilor lor? Poate au rude 
apropiate în oştile cardinalului. Îşi pleacă barba în piept. 
Tăcere. De moarte. Caii muşcându-şi zăbalele. Trece 
zumzăind un tăune mare, cu elitrele străvezii. 

- Între mine şi călcătorul de jurământ Andrei Bâthory va 
putea hotărî numai Dumnezeu, Borbely. 

Căpitanul Borbely Martin îşi scoate pălăria cu boruri 
largi. Işi şterge fruntea cu mâneca dolmanului. Mâko 
descalecă. Căpitanul Petnahaci Ungurul se trage de 
mustaţa hunică. Cineva tălmăceşte ce spune voievodul. 
Borbely Martin priveşte munţii înzăpeziţi, poleiţi de soarele 
ridicat spre prânzişor... lată conştiinţa şi trezirea la sine a 
acestui Borbely, îşi spune voievodul Samudaia lui. Cauza 
durerii. Am harul să mă aduc pe mine şi pe toţi care mă- 
nconjoară la această existenţă a cauzei durerii. Borbely a 
fost un oştean în leafă credincios şi viteaz, băutor şi curvar 
destul. Şi-acum, dintr-o dată, iată-l în faţa conştiinţei. Am 
obosit. 

Căpitanul Borbely Martin îi caută privirea. Are ochi 
verzi, parcă plini de licheni. Şi duri. 

- Estem soldat, moria-ta şi chind făcut juremânt la tine, 
ştiut che o dată şi odată moria-ta nu vrei se fii vasal de la 
Bâthory. Che nu merită. Eu şi soldat nu calchem juremânt şi 
onore. Dar în lupte, noi rezerve suntem. Jurăm la tine, pe 
steag şi spada. 

O mie de suflete muncite de întrebări îi jură credinţă 
pe steag şi spade. Poate că unii vor dezerta. Poate că nu 
vor dezerta. Stau ţapeni în tunicile hărtănite de postav, în 
botforii de marş, daţi din belşug cu dohot, au feţele pârjolite 
de vântul şi soarele Ţării Româneşti, poate că-n adâncurile 
lor au ars de dorul baştinei, sunt oameni înainte de a fi 
oşteni cu plată de trei taleri pe lună şi el nu trebuia să se 

nască domn, dacă până astăzi n-a ştiut să-şi închidă 
această poartă Tao - a tuturor lucrurilor spirituale. 

Tobe, trâmbiţe, Borbely şi Mâko şi Petnahaci sărută 
mătasea albă a steagului Ţării Româneşti, mitropolitul 
Dionisie Rally iese din alai, e îmbrăcat în cavaler grec, are 
pieptar din piele neagră cu o cruce aurie imprimată pe 
piept, ridică crucea de abanos şi aur a Paleologilor, apoi 
răpăie tobele şi el se gândeşte la Tudora, mama, care s-a 
întors la Târgovişte; la oştile Buzeştilor care acum ar trebui 
să fie la Govora, gata de drum, la sentimentul de gol care-l 
încearcă şi împotriva căruia luptă din răsputeri - poate am 
îmbătrânit mai mult decât îmi place să cred - trâmbiţele 
gărzii îl scot din sine însuşi, căpitanul Martin Borbely îi dă 
onorul cu sabia, stegarul pleacă steagul, pâlcurile de 
trabanţi negri trec în cadență, cu muschetoanele la umăr, 
iar pe flancuri trec la trap bătut steagurile de haiduci călări 
ale lui Baba Novac, trec cântând un cântec de luptă care se 
amestecă ciudat cu cântecul de luptă al ienicerilor lui 
Ahmet Muhtar. lenicerii şi-au pus armele la harabale şi 
acum mărşăluiesc sprinten în şalvarii lor verzi şi-n ilice, cu 
mânecile sufulcate voiniceşte şi-i strigă că, în sfârşit, după 
patru ani în care au prins osânză, simt în nări mirosul 
prafului de puşcă... Pune pinten. Urcă la galop colnicul din 
malul Teleajenului. Zarurile au fost aruncate. Nici Caesar, 
nici Hanibal, nici Alexandru Macedon n-au purtat în 
flamurile lor, altceva decât orgoliile de mari căpitani. Este o 
lumină străvezie de octombrie prin care pluteşte mătasea 
morţilor, argintie şi tristă. Trece munţii în inima Cetăţii de 
Piatră, ocolind Ciucaşul, muntele munţilor, cunoscut lui din 
treapta 31 a iniţierii. Urmăreşte coloana convoaielor care va 
trece prin Albeşti, Urlaţi, Cricov, Chiojdeanca, Cislău, apoi 
prin pasul Buzăului, drum de care şi neguţători, pusă sub 
poruncile vel şătrarului Vasile Ţâru. Câteva steaguri de 
priveghetori din straja întâia, tighecenii căpitanului Mârzea, 
cu poruncă să ajungă încă în noaptea asta la Crasna, să 
închidă pasul, să repeadă câteva lănci la Întorsura Buzăului 


86 


Radu Theodoru 


şi întâlnindu-se cu secuii să lege tabără, trimeţând iscoade 
spre Teliul şi cetatea săsească a Prejmerului, au plecat cu 
două ceasuri înainte de a se învedera. 

- Să trăieşti, măria-ta. Să-ţi fie gândul împlinire şi fapta 
pomenire, strigă din şa şi din barba de patriarh ecumenic, 
boier Amza Leurdeanul. Şi-a pus zaua. Călăreşte un roib 
înalt şi pintenog, harnaşat cu platoşă de piept şi fruntar din 
za. Şi-a pus şi coiful. Este singurul mazâl care s-a-mbrăcat 
de luptă. Işi duce scutul rotund la umărul stâng. Călăreşte 
falnic, păzit de doi oameni de oaste care-i poartă sulița şi 
buzduganul. In urma lui călăreşte garda steagului, apoi 
mazâlii, în coloană de şase. Cavalerie uşoară de luptători 
încercaţi, semeţi, îmbrăcaţi după cele mai fanteziste 
gusturi. Unii cu dolmane. Alţii purtând peste caftane blăni 
de râs, ori de pardos, aduse de la Veneţia pe bani grei, ori 
blăni de lup şi de urs. Amza Leurdeanul a repezit străji de 
flancuri şi straja întâi îndată după sfatul de oaste. Straja 
doua a repezit-o la vedere . Mazâlii călăresc la trap, sunt 
aproape două mii ele săbii, scot nori de praf de sub copitele 
cailor şi-i urmează, tot la trap, chervanul harabalelor cu 
corturile şi demâncarea. Trec Teleajenul scăzut până-n 
albie, împroşcând jerbe de stropi multicolori. Il are pe 
vornicul Dumitru pe Neajlov, strajă la Dunăre. Il are pe 
Amza Leurdeanul, de mâine, la Buzău, flangardă la Răsărit, 
îl cucereşte felul lejer în care călăresc mazâlii. Obişnuinţa 
cu care urmează chervanul. De sute de ani datoresc slujbă 
de oaste domnului, patruzeci de zile pe an şi sutele de ani 
de slujbă călare şi luptă le-au intrat în sânge, le trec din 
tată-n fiu, au locuri anume unde se instruesc la lupta cu 
sabia, sulița şi arcul şi-acum se duc la Buzău ca un adaus 
de argumente la scrisoarea către leremia Moghilă. Jocul 
politicesc cu Moghilă s-a încheiat. Moghilă va mai face 
câteva cătări de oaste scoţându-l în priveală pe hatmanul 
Simion cu cabaniţă domnească, apoi îl va aştepta pe 
Zamoyski. Singura întrebare crâncenă care se pune, este, 
când? Când va veni Zamoyski? 

- Măria-ta! 

- Ce-i, Bălene? 

- Intră în tocmeală, să-mi pot porni urma. Haide că mă 
prinde nămiaza şi-ai să-mi scoţi ochii că nu mă mişcai 
repede. 

În drumul Vălenilor călăraşii domneşti, în şei, caii cu 
samarele, iar din tabără ies harabalele ienicerilor. Atât a 
mai rămas din tabăra de la Ploieşti. Nişte şătrărei cu caii la 
mână arzând gunoaiele, urmele negre ale focurilor, ogaşele 
lăsate de miile de care, harabale şi carâte, petecele mari de 
iarbă ofilită acolo unde-au fost corturile. Fiecare mare boier 
este în fruntea trupului de oaste pe care-l are sub poruncă. 
A mai rămas marele armaş în straja din urmă, să-ncheie 
convoiul care urcă prin Văleni, Măneciul-Pământeni, pe sub 
poala de răsărit a Clăbucetului, numai pe poteci de ciobani, 
să iasă printre Ciucaş şi Siriul la Vama Buzăului. Adică roşii 
domneşti, ungurii pedeştri, haiducii sârbi, călăraşii, el însuşi 
cu garda. Pâlcurile lui Walawski şi Branischi, ienicerimea, 
steagul de roşii al căpitanului Matei ot Brâncoveni, 
mărşăluiesc sub buzduganul lui Nicolae Pătraşcu, cu 
carâtele domneşti, curtea şi artileria. Încrederea asta pe 
care le-a arătat-o polcovnicilor leşi, faptul că le-a 
încredinţat viaţa şi onoarea curţii şi a familiei, i-a cucerit. 
Polcovnicul Walenty Walawski a jurat pe spadă că va ajunge 
la întâlnirea cu seniorul său, chiar dacă ar fi să treacă prin 
infern. l-a despărţit pe ieniceri de oştile balcanice. Cine ştie 
ce se poate întâmpla în singurătăţile munţilor. Toate trei 
coloanele au legături prin focuri aprinse la vârfuri şi prin 
olăcari luaţi din plăieşimea locului. Nu mai poate amâna 
clipa asta, sfâşietoare, a ruperii. Nu se mai poate ascunde 
de sine. Nu se mai poate amăgi pe sine. Totul este numai 
lumină diafană şi pură. Ariergărzile se pierd învăluite în 
pulberi aurii. Lunca Teleajenului rămâne pustie. Au 
încălecat şi şătrăreii. Undeva tocăie harnic o ciocănitoare şi 
peste ara Românească se bolteşte cerul duios de 
octombrie, plin de negrăită nostalgie. Cui o lasă? Ţara 

Românească, dulcea lui mumă, care-i simte zbuciumul şi-l 
învăluie cu miresmele amărui ale grozamei şi viţelarului, cu 
miresmele pământului înţelenit, răzbit de căldura blândă a 
lui octombrie, cu aromă de frunze veştede şi apă dospită 
sub rădăcinile sălciilor, cu boarea coborâtă din livezile 
delurenilor, boare cu miros de mere şi povarnă şi miez de 
nucă şi rachiu nou, cu ţistuit de greeri şi de cosaşi, cu 
ameţitoarea boare a tuturor amintirilor lui. Inchide ochii 
trăind până la secătuire în amintirile legate de aceste 
olaturi, de care ştie, simte până-n străfunduri, astăzi se 
desparte pentru totdeauna. Aude colinde şi-aude slujba de 
Paşti, aude privighetorile şi-aude Oltul şusuind în maluri şi 
vântul plângând în cetini şi boncăluitul cerbilor şi cornii de 
vânătoare şi glasurile plugarilor primăvara, simte aburii 
calzi din brazda întoarsă de plug, aude croncănitul ciorilor 
vestind viforniţele, Doamne, Dumnezeule, şi pe Tudora, 
ibovnica, o aude punând cozonacii la cuptor şi pe Marula 
zicându-i tată şi toate curg de pe sufletul lui la picioarele 
calului, a lui Crivăţ, care bate pământul cu copita şi 
amintirile lui toate se scurg în pământ, lacom sorbite de 
brazdă şi el rămâne pustiit de ele, sărac de ele şi de el 
însuşi, atât de sărac că i se umezesc ochii şi vel-armaşul 
Udrea Băleanu îşi scoate cuşma din pântece de râs, se 
închină şi mormăie: 

- Hai, măria-ta, până nu te-nrădăcinezi, că are pământul 
ăsta vraja lui şi te fură şi te trage sub brazdă şi te-ngroapă 
pe-o veşnicie de veşnicii... Hai... 

Coboară colnicul la galop. Pe zare, închizând-o cu 
vârfurile zimţuite bătute-n dalbe aşchii, zidurile Cetăţii de 
Piatră... 

* 

Amiază. Povarna domnească de la Mâneciu. Dealuri 
căzute din pieptul aspru al munților. Umbrele lungi ale 
călăreţilor, ale cailor, ale pomilor din livezi. Părul Maicii 
Domnului agăţat prin crengile cu frunza pălită. Garda de 
vânători descalecă. Oştenii agaţă sacii din piele, cu ovăz, 

de urechile cailor. Pe-un plai coboară turmele. Se aude 
cimpoiul baciului. Lătrat rar, gros, de zăvod înţelept. 
Căpitanul Caloian îi ţine scăriţa să descalece. Bate clopotul 
de la biserică. Satul se răsfiră pe coaste prin livezi, cuprins, 
liniştit, învăluit în lumină şi-n mugetele blânde ale vitelor. 
Din vale se aude alt clopot. Din deal altul. Dintre livezi altul. 
Şi tălăngi. Şi toace, ţocăind ca de sfintele Paşti. De pe un 
tanc al Grohotişului se ridică o trâmbă înfuiorată de fum 
negru, clăbucit. 

- Semn de la al doilea armaş, măria-ta. Ajunse cu bine sub 
Grohotiş şi cercetaşii care-l păzesc pe Valea Doftanei nu 
întâlniră oşti, spune căpitanul Caloian. 

Descalecă... La Drajna, l-a trimes pe Marcu cu viconţii 
şi câteva lănci de curteni s-o taie prin Râncezi şi Starchiojd, 
la Nehoiaşi, în Valea Buzăului, cu mere, cu pere, cu miez de 
nucă şi flori de toamnă pentru Stanca şi curtea ei. E pierită 
Stanca. Şi e mai bine să fie Marcu pe lângă Nicolae 
Pătraşcu. l-a spus Carlo Magno de provocarea Erinei 
Golescu. Se află acolo şi Erina Golescu. De când a murit 
lovanca, Marcu s-a împuţinat. Ar vrea să fie ca Marcu, 
tânăr, să-şi încurce calul printre carâtele cu frumoasele 
curţii. 

În straie albe, cu plete albe de sfinţi căzute pe umeri, 
cu căciulile având semn domnesc şi pene de gotcan în 
mâini, pârgarii şi cneazul Tritoiul, al plăieşimii din Mâneciu 
şi Bertea. In urma lor, plăieşii, şi plăieşiţele. In vălituri 
cusute cu fluturi de argint. Cu ciuboţele roşii. Rezemate în 
arce. Cneazul Tritoiul, scund, cu barba rasă, încins peste 
umăr cu năframa, aduce pe-un talger pâinea şi sarea. Un 
pârgar abia cară o ploscă de vin de-o vadră. Ploscă 
nemaivăzută. Pentru uriaşi. Fluieră grangurii pe-n-trecute. 
Şi mierlele. 

- Să trăieşti, măria-ta, să-nfloreşti, să izbândeşti, în toate 
să te-mplineşti. Fii binevenit! ` 

Rupe din coltucul aburind. Inmoaie în sare. Gustă. 

- Vreo stricăciune din partea oştirii, cneazule? 

- De data asta ba! Trecură ca sfinţii. 

- Atunci, bine v-am găsit, oameni buni... Cu plosca asta 
îmi luaţi minţile. Ce-mi stati ca-n icoane. Vr-un necaz? 

- Ba! 

Cneazul tuşeşte cuviincios. Pârgarii, îi ţin isonul. 
Tuşesc cu toţii. Se schimbă de pe un picior pe altul. Îi 
ghiceşte. la plosca. O ridică deasupra gurii. Lasă vinul 
negru, vârtos, să-i curgă în gura deschisă. 

- Văleleu, măria-ta, se-nchină de trei ori cneazul Tritoiul. 
Vai de capul popii de peste munţi. 

Voievodul trece plosca de-o vadră domnească, 
căpitanului Caloian. Uite-l şi pe popă. Cu patrafirul pe după 
gât. Lăţos. Cu ciubote şi pinten, încins cu brâu de piele 
peste rantia de şiac. Doi ţârcovnici duc o cristelniţă mare, 
de aramă. Aleargă cu ea spre povarna unde arde focul sub 
ţevile de aramă şi stau cu zecile putinile pline cu boască, 
împrăştiind dulce şi ameţitor miros de rachiu nou. 

- Că doar nu vreţi să mă botezați, oameni buni. 

- Pe măria-ta, nu. Vrem, cu plecăciune, să-l botezi pe ăsta 
micu, a lu' Şoimu - păs Şoimule şi tu Şoimano, pas la măria- 
sa şi rugaţi-vă să se-nduplece. 

S-a-nduplecat. Acum ascultă slujba, lăsând lumina 
fragedă să-i cadă peste obraz. Gărzile dau răspunsurile. 
Şoimu plăieşu s-a bătut la Vidin, s-a bătut la Nikopole, s-a 
bătut la Călugăreni. Atunci era de 15 ani şi l-a văzut pe 
Sinan paşa. Şoimana, trupeşă şi vârtoasă, c-o aluniţă în 
obraz, i se uită-n ochi. l-l dă pe palme mirosind a uger pe 
ăla micul, îmburicat şi rumen şi grăsuliu, învelit în scutece 
albe legate cu panglici. Clinchet de cădelniţă, mirosul de 
tămâie biruit de mirosul povernei şi, ascuţit, sentimentul că 
ăştia de aici, Tritoiul şi Şoimu şi ăsta îmburicatul care 
orăcăie din bojoci când îl vâră popa în cristelniţă şi-l 
botează Mihai, sentimentul dureros că ei rămân şi el trece, 
apoi ăla micul, Mihai, devenit creştin şi plăieş domnesc îl 
udă pe coantăş şi tace când îl ia în braţe şi-l pupă pe burta 
goală, pe buric, apoi râde gros, ostăşeşte când îl ridică în 

grinda povarnei şi ostaşii strigă: să-ţi trăiască finul, măria- 
ta! 

Ceteraşii şi cimpoierii şi fluieraşii, feţe de mese albe 
aşternute pe clina dulce, caşuri, bărbânţe cu brânză, toate 
în tihna de la facerea lumii. 

- Ne bucurăm pentru ăia, ai noştri, de te duci să-i slobozi, 
doamne, spune cneazul Tritoiul. 

Şoimana îşi scoate ţâţa albă şi plină şi-i dă sfârcul cât 
duda lui Mihai, care-o apucă lacom. Va să zică ei ştiu. 
Tritoiul şi ceilalţi, cei care rămân, ei ştiu. II sfâşie o durere 
caldă, fierbinte, i se sleieşte pieptul, vede un gogoloi de nor 
aninat de Clăbucet, bea pentru fin, pentru plăieşul Mihai 
Şoimu, şi când trâmbiţaşii gărzii sună încălecarea, se ridică 
ostăşeşte, îşi scoate inelul mic, cu pecetea lui, inel din aur 
cu efigia din platină şi-l trece pe degetul Şoimanei. 

- Să i-l dai finului, când l-o întrarma obştea întâia oară. 

Ceteraşii şi cimpoierii merg pe lângă Crivăţ cântându- 
i un cântec de lume, dulce. Rămân la povarnă cneazul 
Tritoiul cu Şoimu şi Şoimana şi Mihai Şoimu şi popa şi încă 
ce? 

les umbrele din codrii. Lungi. Tăcute. Dinspre 
Slonul, pe-o potecă prăvălatecă, doi călăreţi. Unul cu sarică. 
Celălalt cu pălărie şi pelerină. Carlo Magno. Coboară la 
galop. Valea îngustă urcă pe firul apei. Clăbucetul, pe 
stânga, se-nvăluie în lumini diafane, fosforescente. Carlo 
Magno răzbate greu. Călăreţii trec în şir câte unul. Brazi 
încetinaţi, paltini. Fagi vechi, închizând cerul şi trâmbe 
groase, aurii căzând prin frunzeturile galbene şi roşii, prin 
orgia de culori nebune şi fremătătoare care-l răscolesc, 
aşezându-i-se arzânde pe suflet. Velica. 

Carlo Magno, repezit de prinţul Marcu de la Valea 
Lupului, unde la amiază a ajuns artileria. 

- Curtea? 

- Am lăsat-o la Cislău, monseniore. 
- lenicerii? 

- La câteva mile în urma curţii. 

Carlo Magno îi face un raport scurt despre coloana 
princepelui Pătraşcu. O asemuie cu migraţia unui popor, cu 
o cruciadă din vremea lui Filip cel Sfânt, combinată cu o 
trecere a Alpilor făcută de Hanibal. 

- Eşti prea generos, Carlo Magno... De ce te-a trimes, 
principele? 

- Doamna Stanca a imprimat curţii un mers neobişnuit de 
repede. Monseniorul Pătraşcu are vreme şă călărească în 
faţa cavaleriei şi să aducă prinosul lui cavaleresc 
domnişoarei Ilinca Şerban, călărind la portiera rădvanului ei 
şi oferindu-i flori. Colonelul Walenty Walawski a împuşcat 
un cazac de registru care-a năvălit cu pistoalele în curtea 
popii din Chiojdeanca, a spart lacătele beciului, a împuşcat 
butoaiele şi a băut până când a căzut în mocirla de vin care 
se făcuse în beci. Văzând trupele de ieniceri, plăieşii au 
sunat alarma, aprinzând focuri şi sunând în cornii de bour. 
A fost un spectacol unic. Trupele mărşăluiesc cu elan. 
Marele şătrar a împărţit câteva buzdugane conductorilor de 
la artilerie şi s-a ciorovăit cu senor Vicenzo Bombardier 
Mantovano, spunându-i că putea să-şi pregătească câteva 
atelaje de rezervă, dacă caii artileriei sunt hrăniţi prost, 
subalternii lui vânzând pe sub mână tainul de ovăz. Mai 
ales condotierul Cosma Capponi se ţine de asemenea 
furtişaguri, iar el, marele şătrar, dacă-l prinde, îl castrează 
şi-l vinde tătarilor. 

- Şi Mantovano? 

- Mantovano este prea preocupat de lentilele şi luneta pe 
care i-a încredinţat-o Galilei, să se poată ocupa de un 
mascalzone cum este Cosma Capponi, monseniore. 

Dintr-o dată coloana se opreşte. Căpitanul Caloian 
arată undeva, spre o poiană din coasta Clăbucetului 
scăldată în lumină. În liniştea împietrită, sub lumina 
arzândă în vâlvori seci, se înstăpâneşte boncăluitul unui 
cerb. Cerb bătrân, stăpân pe ciurdă de cerboaice, rău. Carlo 
Magno se descoperă. lată-l în poiană, măreț, legănându-şi 
coarnele poleite de soare, cu blana ruginie, scotând aburi 

pe nări, uriaş. Oştenii îl privesc ca pe-un duh al muntelui. 
Voievodul ştie că-l încearcă Ţara. Mereu îl încearcă. Un 
corn. Aspru. Alt corn. Apoi cornul avangărzii sunând «olăcar 
străin, de grabă la măria-sa». Cornul gărzii răspunzând «să 
treacă ». Pe coastă, printre stânci şi trunchiurile uriaşe de 
fagi, printre ferigi şi-n lumina sângerie a amurgului, 
călăreţi. _ 

- Săcuii, măria-ta, spune căpitanul Caloian... Işi aduce 
aminte de trecerea Dunării la bordul corăbiei Rânaunica, în 
noaptea aceea uleioasă, când încă credea în Planul 
bizantin. Acolo, peste Dunăre, istoria lucrase veacuri de-a 
rândul împotriva renaşterii Bizanțului, ori a unui imperiu 
vlahobalcanic. El uitase asta, ori se lăsase îmbătat de 
strălucirea ameţitoare a planurilor urzite de arhonţi. Se 
lăsase ameţit de grandoarea unui imperiu imaginat de 
Andronic Cantacuzino şi de perfida dibăcie a mitropolitului 
Dionisie Rally care-şi imaginase popoarele balcanice doar 
ca pe nişte unelte capabile să-l ducă în scaunul patriarhal al 
lumii ortodoxe. Le răscolise înfiltrându-le speranţa eliberării, 
răscolindu-le patima libertăţii şi a demnităţii. Atunci a 
crezut în sacra lui chemare eliberatoare. A visat, 
nebuneşte, purpura imperială, pe un tron al unei lumi 
libere, aici în răsărit. Şi-a plătit nebunia cu sângele lui. 
Istoria lucrase în alt sens aici şi el n-a înţeles asta decât la 
Sofia, când i se deschideau păsurile Balcanilor spre 
Adrianopole, ori Constantinopole. 

Noapte de octombrie, rece, între Siriul şi Ciucaş. 

Tabăra într-o poiană. Corturi. Caii la conoveţe. Stele 
reci. Munţii. Codrii. Şi, zdrobitor, greu, sentimentul istoriei. 
Într-un fel ciudat, rădăcinos şi mineral, de-o consistenţă 
aspră, de-o luciditate stranie. Sentimentul că se resoarbe în 
tot ce-l înconjoară. Că barba hirsută a vel armaşului Udrea 
Băleanu este un fel de a fi identic cu mustăţile săcuieşti ale 
războinicului Peter Domokos aşezat pe şa, că aici, sub 
Ciucaş şi stele, istoria a lucrat veacuri, în adâncă şi 
grăitoare taină să-l pregătească pe el şi că Cetatea de 

Piatră este o realitate căreia el nu-i aduce decât 
consfinţirea. Niciun zgomot, decât prăvălateca rostogolire a 
pârâului, vuind surd printre bolovani. Niciun foc. Doar 
lumina feştilei de război. Şi ei. Emerik Bek. Thomas Bek. 
Emerik Lazăr. lanos Gereb. Şi frater Sandor, părintele 
gvardian din Ciuc. Cu istoria lor care-a lucrat alături de 
istoria celor din Ţara Bârsei. A Amlaşului şi Făgăraşului. A 
Hațegului şi Crişurilor şi Maramurăşului şi Târnavelor. 
Recunoaşte paşii lui Baba Novac. Şoaptele gărzilor. Paşii lui 
Simion. Intră Baba Novac pe sub polog. li întâlneşte 
privirea. Baba Novac înţelege. Baba Novac a înţeles încă de 
la Sofia. | s-a stins lucirea de halucinat din priviri. | s-a stins 
de atunci. De la Sofia. Când a murit din sine şi de la sine 
Planul Bizantin. 

Peter Domokos raportează ostăşeşte. La Întorsura 
Buzăului s-au strâns două mii de săcui călări. Au legat 
tabără ieri, când a picat olăcarul măriei-sale. Şase mii de 
săcui din Scaune coboară pe Olt, la Ozunu. Au închis 
păsurile spre Moldova cu străji şi olăcari. Nu se simte 
mişcare din partea lui leremia Moghilă. Căpitanul Pongracz 
Senneyey este îmbâcsit de slugărnicia slujbaşilor, care 
pentru privilegiile lor sunt în stare să-şi lapede muma şi 
obârşia şi limba. În schimb, peste o sută de dogari săcui, 
dulgheri de case şi mobilă, şi altă sută de potcovari şi 
arămari sunt la cetate la Gherla, la Chioar, Cluj, Deva, 
Braşov şi Bran, la Sibiu şi Mediaş. Saşii, duşmanii lor 
imemoriali, i-au lăpădat şi dincolo de ziduri. Pe unii. Aceia s- 
au aciuit pe unde-au putut, prin uliţile româneşti. Alţii au 
izbutit să se-nfiripeze pe lângă porţile cetăților. Dar nu 
numai asta vrea să spună Peter Domokos. Ştie. Simte. Peter 
Domokos, războinicul splendid, cu pletele albe căzând pe 
gulerul de piele al surtucului, înalt şi necocârjat de ani, pare 
mistuit de-o nelinişte nebună, ca şi când nu i-ar veni să 
creadă că se află în cortul domnesc, sub Ciucaş şi munţii de 
la hotar. Îi tremură bărbia. Se stăpâneşte greu. Nu-şi 
găseşte loc mâinilor mari, puternice şi el îşi aduce aminte 

de neliniştile asemănătoare care l-au bântuit pe Baba 
Novac la fiecare trecere a Dunării, ori pe Deli Marco 
Dubrowniki, ori mistuitoarea patimă care-a dus-o la moarte 
pe lovanca Rudnik de Zagubica şi ştie cum se numeşte 
această nebunie lucidă, pentru că el însuşi se lasă mistuit 
de flăcările ei, de atâţia ani; iar dacă acum şi-o stăpâneşte 
mai bine, nu este din pricină că flacăra ei s-a micşorat, ci 
pentru că, el este domnul. 

Atunci se-ntâmplă gestul acela cumplit şi mistuitor, 
gestul acela care-l înspăimântă, care-i trece lui răspunderea 
miilor de vieţi ostăşeşti, ca şi răspunderea în faţa timpului 
şi-a istoriei, gestul acela isvorât din conştiinţa că el este 
alesul, că el întruchipează gândurile acestor oşteni şi ale 
poporului lor, că el s-a ridicat la lumina adevărului lor 
străvechi pe care-l spune răspicat şi-l afirmă cu sabia şi 
viaţa lui, pe care-l afirmă în faţa tuturor stăpânitorilor ca pe 
un adevăr de neclintit, cărora ei îşi dăruiesc sângele; 
Dumnezeule, iată Samudaia acestui Peter Domokos care 
dintr-o dată îngenunche, îi apucă mâna, i-o sărută cu un 
spasm, apoi într-o cutremurare a umerilor şi un plâns mut, 
înăbuşit, îşi îipeşte fruntea de dosul palmei lui şi stă acolo, 
cocârjat asupra stângii lui, pe care şi-o apasă pe frunte, în 
vreme ce căpeteniile săcuieşti stau în genunchi, plecându-şi 
capetele. 

lată-l din nou investit cu acea cumplită danie de 
încredere şi vieţi omeneşti, încrezătoare în adevărul 
străvechi al dreptăţii pentru care s-a ridicat pe uranisc, 
steaua lui. 

Noapte de octombrie rece, între Siriu şi Ciucaş. 

Sub munţii din cununa Cetăţii de Piatră. 

Ştie. 

A bătut ceasul. Ceasul cumplit al adevărului vieţii lui. 
Aude. Dincolo de tăcerea solemnă în care primeşte 
jurământul de credinţă al săcuilor, aude dezlipindu-se din 
stânci şi vreme, glasurile mineralizate coborâtoare din 

Zamolxis. Se  înfioară. Se lapădă de sine, şoptind 
cutremurat: 
- lată-mă! Okale mie o vimi a om! Sunt lo Mihail, 
coborâtorul din leagănul Cetăţii de Piatră. Ehove! 
10 
- Ehove! 

Miile de glasuri ale Cetăţii de Piatră ieşite din 
minerala  împietrire a  Războinicilor ciopliţi în stânca 
Ciucaşului, de jur împrejurul căldării uriaşe, închizând-o în 
cerc. La al doilea ceas după miezul nopţii, în crugul dinspre 
limpeziş al Zilei Lupului, luni 18 octombrie 1599 de la 
Hristos; ani curgători de la facerea lumii 7107... Fratele lui, 
Petre Cercel, a fost un iniţiat. L-a iniţiat Iglisia în anii de exil 
în Rhodos, Cipru, Damasc şi Alep. Altfel nu şi-ar fi luat drept 
titlu acel Petrus Demetrius princeps et haeres Magnae 
Valachiae. Poate, la curtea Poloniei, la Florenţa mai ales la 
Paris, a avut loc trădarea lglisiei şi trecerea de partea 
Zidarilor care-au lucrat la Istanbul pentru a-l face domn. 
Iglisia s-a răzbunat oprind Apusul la porţile acestei Magnae 
Valachiae, a cărei întruchipare de fapt îi este hărăzită lui. 

A urcat potecile Ciucaşului, fără glugă, călăuzit de un 
Închinător necunoscut, în rantie de călugăr. Caii de munte 
ştiau drumul. Codrii au rămas jos, negri şi dintr-o dată s-a 
înălţat spre cerul înstelat pieptul de piatră al muntelui. 
Stânci uriaşe, albe, spălate de lumina argintie, rece, a lunii. 
Stânci uriaşe, după stânci uriaşe, ridicându-se unele pe 
umerii celorlalte şi mereu unele din altele crescând spre 
cer, albă zidire de piatră şi veşnicie. Inchinătorul s-a oprit 
într-o padină. El a simţit un fluid aspru trecând peste 
padină. N-a fost un vânt de la goluri. A fost altceva. O 
mişcare a conştiinţei spre sine, o întoarcere a stării de 
veghe dinspre înafară, spre înlăuntru şi-n clipa aceea s-a 
simţit uşor, conţinându-se în lucruri, firesc, el însuşi fiind 
parte şi tot al Cosmosului. 

- Ehove! 


97 


Vulturul 


lată aici, în Ciucaş, lucrarea pentru veşnicie a 
zamolxienilor.  Generaţiile cresc unele după altele, 
ridicându-şi conştiinţa spre lumina cunoaşterii, adăugându- 
se unele altora, într-o zidire a Omului spre sine însuşi. 

- Ehove! 

Poteca urcă sinuos spre zidul de piatră, crescut din 
stâncă peste stâncă. A mai umblat pe aici, în vremuri 
străvechi pe care le cunoaşte eul său, de la conştiinţa de 
sine Mahatma, conţine tot. 

lată, i s-a deschis urechea interioară şi poate percepe 
vibraţiile subtile ale universului. 

- Ehove! 

A ajuns în faţa Porții de Răsărit. Două stânci uriaşe, 
verticale, vegheate de doi războinici zamolxieni ciopliţi în 
piatră, luminaţi de doi Închinători, cu facle. Pe acest drum 
al Răsăritului s-au schimbat ştiinţele Memphisului, ale 
Atenei şi Sarmisegetuzei, cu ştiinţele din leagănul omenirii, 
Pamirul. Pe această Poartă au plecat spre Lahore şi Tibet 
preoţii lui Zamolxis, chemând popoarele Răsăritului, să 
apere Cetatea de Piatră şi secretul numărului patru. Pe 
această Poartă au venit să se adape la ştiinţa Marelui Preot 
cei care întruchipau creanga de răsărit a arborelui 


Poporului. 
- Ehove! 
Nimeni la Poartă. 
Descalecă. 


lată capătul potecii. 
Nu s-a îmbrăcat în penitent. Poartă veşmânt ostăşesc, 
cuşma de roşu, cizmele cu pinten şi sabia. 
- De ce-ai venit în straiul tău trecător, o Închinătorule, 
întreabă un glas din întunerec. 
- Este straiul care mă îmbracă, atâta cât sunt şi cât 
însemn. 
- ÎI ridici deasupra tuturor, prin semnele tale de domn 
trecător? 

- Sunt eu, în timpul meu pe care-l însemn cu voinţa şi 
gândurile mele. 

Tăcere. Se află dincolo de Poarta de la Răsărit, pe 
fundul rotund al unei căldări uriaşe, înconjurată de stâncile 
crescute unele din altele. 

- Ehove! 

A trecut dincolo de văzute, în lumea însăşi a 
nevăzutelor. Păşeşte pe potecă. Potecă albă săpată pieziş 
în coasta de piatră a căldării. Urcă. Poteca urcă în spirală, 
de jur-împrejurul căldării. 

Urcă! 

Dintr-o dată se lapădă de timp. Sunt de jur-împrejur, 
săpaţi în stâncă, ori trăitori în stâncă, Războinici bărboşi, 
privind spre miază-zi, alţii spre apus, alţii spre miază- 
noapte, alţii spre răsărit. Acelaşi tâlc. Veghetorii spre patru 
zări, hărăzind miezului, veacurile de devenire. Urcă spre 
lumina rară, fulguită din stele, într-o linişte minerală. Jos, 
sub picioarele lui, tot mai negru, întunericul din mijlocul 
Cetăţii de Piatră. Urcă în afară de timp, ori poate în chiar 
inima timpului. 

- Ehove! 

lată-i. Ciopliţi în stâncile de la vârf, uriaşi, cu feţele 
veşnicite. Cei patru. Căpeteniile veghetoare peste vreme, 
ale celor patru ramuri dacice, scrutând veacurile şi cele 
patru porţi deschise spre inima Cetăţii de Piatră. 

- Ehove! 

lată-l. Marele Războinic, căpetenia, unul şi de-o fiinţă 
cu neamul. Ilzbucnesc facle. Pe toată spirala urcată de el, 
luminând capetele Războinicilor, capetele Celor Patru, iar la 
picioarele lui izbucneşte un foc albastru, rece, care i se 
prelinge pe piept, pe obraz, aruncându-i umbra pe chipul 
Marelui Războinic. 

- Ehove! lată alesul! 

Glasuri vechi, glasuri ieşind din licheni şi stânci, 
glasuri rostind cuvinte dace şi france şi străvechi cuvinte 
româneşti, cărora le pierde înţelesul, pentru că, abia rostite, 

se sting în tăceri negre şi dintr-o dată, jos, pe fundul căldării 
izbucneşte un soare alb cu patru raze, cu douăsprezece 
raze, cu douăzecişi patru de raze. 

- Ehove! 

Soarele se stinge. O clipă de întunerec. O flacără 
albastră tâşnită pe creastă. 

- Ehove! lată-l. Uriaş. Cioplit în munte, Elefantul. 

Altă flacără albastră. 

- Ehove! lat-o. Uriaşă. Cioplită în munte, Cămi/a. 

Altă flacără albastră. 

- Ehove! lată-l Uriaş. Cioplit în munte, Leul. 
Altă flacără albastră. 
- Ehove! lată-l. Uriaş. Cioplit în munte, Sfinxul. 

Priveşte în jos. Soarele cu douăzeci şi patru de raze 
se stinge. Se sting faclele care-i însemnaseră drumul până 
la vârf. Se simte dintr-o dată agăţat deasupra golului negru, 
deasupra hăului negru de sub picioarele lui. Se simte dintr- 
o dată cu picioarele atârnând deasupra hăului. Cu o 
mişcare pripită îşi aruncă mâinile în lături. Se prinde de o 
tufă aspră, plină de ghimpi care-i sângeră podul palmelor. 
Se zgreapţănă spre Elefant. 

- Ehove! 

Tâlcul E/efantului. Puterea înţeleaptă. Se zgreapţănă 
pe stânci  colţuroase, printre ghimpi care-i  sfâşie 
veşmintele, se târăşte spre Elefant şi dintr-o dată flăcăruia 
albastră se ofileşte şi moare. Întunerec lipit de luminile 
ochilor. Orb. Ah! lat-o! Cămi/a! Şi golul pe care-l simte sub 
genunchi, golul nesfârşit al morţii. Asudă sudoare de sânge. 
Se târăşte pe coate. Stâncile îi zobesc pieptul. Se târăşte 
spre Cămilă, agăţându-se cu mâinile de rugii care-i sfâşie 
carnea. Şi niciun glas! Şi nicio suflare de om! 

- Ehove! 

Tâlcul Cămilei. Răbdarea... Se zgreapţănă pe stânci 
colţuroase, printre colții care-i flenduresc veşmintele, se 
târăşte spre Cămilă şi dintr-o dată flăcăruia albastră se 
ofileşte şi moare. Intuneric. Orb. Cuprinzându-l spăimos, în 

golul care i se cască sub genunchi. Ah! lată-l! Leul! Măreţ în 
stânca care-l veşniceşte, aici, în inima Cetăţii de Piatră. Şi 
golul pe care-l simte sub pântec. Asudă sudoare de sânge. 
Îşi simte barba năclăită de sânge. Se târăşte. De-o veşnicie. 
Stâncile îi sfâşie carnea. O tăcere de moarte. Hăul 
cuprinzându-l într-o sleire de moarte. 

- Ehove! 

Tâlcul Leului. Puterea nobilă... Se zgreapţănă pe 
stânci tăioase care-l taie în carne vie. Se târăşte spre Leu, 
cu o lăcomie însetată, cu o putere sleită şi dintr-o dată 
flăcăruia se ofileşte şi moare. Intunerec. Negru, spăimos, 
orb. Ah! lată-l!... Sfinxul! Şi golul pe care-l simte sub piept. 
Jumătatea trupului îi atârnă în gol, grea, de piatră, 
jumătatea cealaltă, vie şi fremătătoare se agaţă de stânci şi 
rugii de munte. Asudă sudoare de sânge. Işi simte globii 
ochilor plutind în sudoarea de sânge. Se târăşte. De-o 
veşnicie de veşnicii. Într-o tăcere cumplită, în care-şi aude 
sângele tâşnindu-i prin piele. Moare! 

- Ehove! 

Tâlcul  Sfinxului. Puterea tăcerii. Iniţierea... Se 
zgreapţănă pe stâncile colţuroase, care-l taie până la os. Se 
târăşte spre Sfinx cu cele din urmă puteri, lacom de tăcerea 
lui misterioasă, lacom de tăcerile veşnice, lacom de 
veşnicia tăcerilor, lacom de moarte, de odihnă, se târăşte 
sleit, cu sângele şiroind din toate ranele, lacom să se 
lapede de sine, înspăimântat de singurătatea lui cumplită. 
Nu mai este nimeni. Nu mai este nimic. Doar o conştiinţă 
vie a durerii. A neâmplinirii. Doar o nedesăvârşire, tinzând 
arzător spre împlinirea în tăcere. De data asta flacăra 
albastră nu se va stinge. De data asta, iată, întinde mâna 
însângerată spre ea, mâna zdrobită şi când se ridică cu 
pieptul pe laba de piatră a Sfinxului, flacăra se ofileşte şi 
moare. 

Se prăbuşeşte în hăul negru, uleios! 

Stelele. 

Licăritoare. 

Este singur, sprijinit în sabie în faţa Marelui Războinic 
scăldat în recea şi dalba lumină a lunii. li pipăie obrazul de 
piatră, ciuruit de vânturile şi pulberile veacurilor. 

- Ehove! 

A înţeles. Visul lui l-a făcut să rămână singur în vreme 
şi peste vreme. Jos, la picioarele lui, în întunerec, nevăzuţi 
lui, poporenii Cetăţii de Piatră. 

- Ehove! 

Stelele, puzderie, vântul de la goluri, Ciucaşul cu 

zidurile lui de piatră şi un glas sugrumat: 
- Okale mie o vimi a om! 

Papahagi. Cu caii de munte la mână. 

Vede focurile de tabără din vale. Spre răsărit, sub 
Siriu, al roşiilor, haiducilor sârbi şi gărzilor lui. Spre apus, 
miazăzi, în Pasul Bratocea, focurile taberelor lui Papahagi. 
Morovlahii. Albanezii. Spre miazănoapte pălălăile abia 
ghicite de depărtare ale taberilor săcuieşti de la Intorsura 
Buzăului. 

- Ehove! 

Marele Războinic îi suflă în ceafă, abur rece care-l 
schimbă în stană de piatră. Ştie. Se smulge greu din stana 
care-i luase chipul, încalecă. Peste Magnae Va/achiae, 
rotundă, crescută din cele patru ramuri dacice, luna îşi 
fulguie alb, lumina rece de octombrie. 


ŞELIMBERG 


1 
Timpul. 

De opt zile încearcă să descifreze sensurile timpului. 
De opt zile încearcă să înțeleagă realitatea pe care-o 
trăieşte, legând-o de veşnicia simbolurilor descifrate sub 
tăcerea aştrilor, sus, pe Ciucaş, acolo unde Zamolxis a 
hotărât să nemurească gândurile lui despre Cetatea de 
Piatră. În cea dintâi zi au fost secuii. La Întorsura Buzăului, 

cei din Scaunul Kezdy, călăreţi împlătoşaţi cu platoşe din 
piele de bivol; artificieri, săpători şi puşcaşi. Trupe de 
szabadlegeny şi segitolegeny. El a intrat în tabăra 
secuiască călărind în fruntea gărzii, venind dinspre Vama 
Buzăului. Il trimisese pe Baba Novac, cu patru mii de sulițe 
să-i apere flancul stâng. Adică să iasă la Târlungeni. La 
Satulung să se întâlnească cu flancgarda venită pe Valea 
Doftanei şi, pe sub Muntele Vaida, să lege tabără la Dârste 
şi să-l aştepte până când va trece de Prejmer. Atunci a 
cunoscut-o, după atâta amar de ani pe Stanca. Prin olăcari 
şi focuri aprinse în munţi a făcut în aşa fel încât coloana 
artileriei, curții, ienicerimii şi convoaielor să intre în 
Intorsura Buzăului odată cu el. Tabăra secuiască era legată 
pe celălalt mal al Buzăului, pe un tăpşan prăvălatec, având 
în mijloc un stejar uriaş, în fruntea coloanei, călare, cu 
Niculae-Pătraşcu în stânga şi Florica în dreapta, Stanca. Nu- 
şi poate şterge nici astăzi imaginea aceea de neînchipuit, 
curtea călare, femei şi coconi şi jupâniţe, pajii cu suliţele şi 
praporii boierilor, rochiile de hetaia roşie şi camocat, 
sucnele verzi, aurite, hăţuştile de atlas roşu, coantăşele 
albastre, giolgiurile şi pălărioarele de Bratislava şi de Pojon 
cu văluri străvezii, şeile de safian, valtrapurile ţesute cu fir 
şi herbul caselor boiereşti, o revărsare nebună de culori pe 
fondul arămiu al codrilor şi sub cerul limpede de octombrie, 
cer cu gust de toamnă, amărui, şi sus, crestele omătuite, 
vegheate în acea zi dintr-o depărtare senină şi mistuitoare, 
de Ceahlău. 

A fost o clipă când s-a smuls din sine şi s-a dăruit 
încântării aceleia ostăşeşti, vechi şi binecunoscută, plăcerii 
lui de a vedea bogăţia strălucind în straie şi arme, în 
culorile vii ale uniformelor, în bărbătescul treapăt al cailor 
încomaţi, în scârţâitul afetelor, pocnetele harapnicelor, în 
aspra chemare a trâmbiţelor şi cornilor. 

Timpul. 

Poate că undeva, dincolo de Munţii Făgăraşului, 
dincolo de Negoiul, se năzăreşte lumina lăptoasă a acestor 

zori de 26 octombrie, zi a sfinţilor mucenici Terentie şi 
Neovila şi a acelui ierarh Firmilian despre care nu ştie mare 
lucru. Se răsuceşte pe blana de urs spre Stanca. Doarme 
adânc, cu cămaşa ridicată până sub sânul rotund şi plin. l-a 
simţit toată noaptea pântecul fierbinte lipit de şale şi 
piciorul cărnos, vârtos, încolăcindu-i picioarele. li alunecă 
palma pe şoldul mătăsos, pe pântec, i-o prelinge pe sân, i-o 
strecoară pe sub cămaşa de borangic pe umărul rotund, pe 
ceafă, Stanca geme, şopteşte ceva, îl sărută pe colţul 
ochilor şi adoarme iar, greu, fornăind uşor, femeieşte. 

Timpul. 

Nu schimbase nimic în cele obişnuite ale curţii. 
Coconii avuseseră prilejul să-şi arate jupâniţelor meşteşugul 
la călărie. Boieroaicele stătuseră cu ochii cât cepele să vadă 
care dintre nevestele nurlii vor cădea în păcat cu polcovnicii 
fercheşi ai lefegiilor, ori care din roabele de la convoaie vor 
fi poftite de cei apropiaţi domnului. Iscoadele i-au raportat 
toate mişcările prinţului Marcu, care-a învăluit-o pe Erina 
Golescu cu o gingăşie plină de discreţie. Erina Golescu a 
îmbrăcat strai bărbătesc, călărind între oamenii de arme ai 
Golescului, sub praporul neamului ei. La Crasna, Ilinca 
Şerban a încălecat. Intovărăşindu-se cu Erina Golescu şi 
alte trei jupâniţe, călări au ieşit din convoi, apucând o 
padină şi un picior de plai spre Vamă. Le-a întors doamna 
Stanca printr-un copil de casă, ruşinându-le în faţa curţii, la 
popas. Vasile Ţâru a ţinut toată tabăra sub harapnic. Pe 
lorgu Câlnişteanu, cocon slujind la copiii de casă, l-a prins 
noaptea ieşind de sub o căruţă a păhărniciei. A adus 
gărzile. Sub căruţă, într-o şubă au dat de-o ţigancă, Roaiba, 
stricată şi cunoscută la păhărnicei. Pe cocon l-a purtat în 
izmene, între făclii, prin toată tabăra cu toboşar, pentru că 
era de slujbă la cvartirul prinţesei Florica. Işi lăsase acolo un 
prieten. Boier Câlnişteanu, tatăl lui lorgu, a sărit cu sabia la 
vel şătrarul Vasile Ţâru, retezându-i pana de la căciulă. 
Vasile Ţâăru şi-a scos săbioaia, l-a dezarmat pe Câlnişteanu 


104 


Radu Theodoru 


şi l-a aruncat în lanţuri. L-a scos de-acolo Marcu, 
împăcându-i. 

Timpul. 

Rotitor şi-adânc şi-nţelept. 

Săcuii. 

După cătatea de oaste i-a văzut în şei, războinici, cu 
bun tarhat de război. Scări pentru asaltul zidurilor, faşine, 
hârleţe şi târnăcoape, muschetele în învelitori din pânză de 
in fiartă în ulei de in, pungile de pulbere, câte 
douăzecişipatru de încărcături pentru fiecare puşcaş şi 
altceva, dincolo de rânduiala ostăşească în spatele căreia l- 
a ghicit pe bătrânul şi morocănosul căpitan Albert Kirâly, 
«retras» la castelul său. Acel ceva definitiv, crescut în timp, 
devenit în timp, trecut lui de căpeteniile săcuilor, 
răspunderea vieților acestor războinici şi nici asta, ci 
altceva mult mai adânc şi cuprinzător, faptul că ei şi l-au 
recunoscut domn şi nădejde; că au văzut în lupta alături de 
valachi chezăşia fiinţei lor în aceste olaturi, pentru că a fost 
un ceas de înălţare, ceasul când i s-au juruit pe viaţă şi 
moarte săcuii, acolo sub stejarul uriaş de la întorsură, s-au 
juruit pe sabie şi steag, au cântat un cântec de luptă, apoi 
au jucat un joc îndrăcit bărbătesc şi sălbatic; iar Peter 
Domokos a-ngenuncheat la picioarele Stanchii, i-a sărutat 
mâna şi i-a cerut învoirea să intre în garda măriei-sale 
doamna, care-şi primejduieşte viaţa alături de gloriosul său 
soţ. El şi o mie de săcui se leagă, aici sub acest cer, să se 
lase tăiaţi în bucăţi pentru a apăra viaţa doamnei şi a 
copiilor săi. Este cel mai adânc semn de dragoste şi 
credinţă, pe care-l putea da săcuilor, măria-sa domnul. 
Peter Domokos şi-a adus aminte că măria-sa, doamna, a 
venit şi la sfatul de taină, în codru, la o vânătoare a măriei- 
sale, când s-au legat cu jurământ unii de alţii. Doarme aici, 
răzgâiată de aceste nopţi în care s-au regăsit, el 
mulţumindu-i astfel pentru bărbăţia ei, fără să uite uneltirile 
cu Tudora împotriva Velicăi, nici ce s-a petrecut în poiana 
aceea de codru, după ce s-au întors din cortul săcuilor, 

când s-a dus ea, doamna în cortul Tudorei, i-a poruncit să 
se dezbrace şi-a sărutat-o pe piept, recunoscându-i 
frumuseţea. 

Timpul. 

Ce-a-nsemnat în timp, şi ce-a fost în timp, Stanca? Nu 
prin ea a intrat în țesătura asta a Buzeştilor şi Rudenilor şi 
Calomfireştilor, în țesătura care l-a adus la tron? Ce-a fost 
în timp, Stanca? Doar o treaptă spre sine însuşi? Şi doar 
muma copiilor lui legiuiţi? Atât? Cosiţa grea a femeii îi 
gâdilă nările. A rămas olteancă Stanca, dincolo de 
subtilităţile curţii. Se dă şi acum cu busuioc, cu flori de 
câmp şi ulei de migdale, aromind dulce şi atâţător, cum 
dulce şi aţâţător doarme lângă el, trecându-i degetele prin 
somn, peste pieptul gol şi păros. O nedreptăţeşte? 

Timpul. 

El însuşi, dincolo de Teliul, când s-a arătat adevărata 
faţă a lucrurilor, odată cu coborârea spre Prejmer a celor 
şase mii de săcui ridicaţi din Scaune de olăcarii repeziţi de 
Peter Domokos de la Intorsură. Călăreţi sălbatici arzând 
satele  săseşti spre Hărman şi Sânpetru. Dangătele 
clopotelor. Sătenii închişi în bisericile-cetăţi. Roate de 
cazaci scăpaţi de sub steaguri prădând spre Budila şi 
Dobârlău. Punând foc. Răpind şi batjocorind femeile 
iobagilor. Şi dintr-odată, iobagii, români şi unguri, săcui de- 
a valma, călări pe cai fără şele, împânzind drumurile, 
ieşindu-i în cale cu flamuri făcute din ştergare agăţate de 
coase, ori de ţăpoaiele de carpen ascuţite cu barda, cu 
săcuri uriaşe de crăpat butucii în mâini, binecuvântându-l, 
popi în opinci şi rantii de şiac aţâţându-i să-i despoaie pe 
nemeşi de averile hrăpite silnic. Contesa Erzsebet Bogathy, 
parcă a cunoscut-o la curtea lui Sigismund, goală, tunsă, 
dată prin dohot şi fulgi după ce-au siluit-o iobagii, castelul 
de la Dobârlău în flăcări, slujitorii spânzurați de goruni, 
hambarele sparte, grâul vămuit, vămuite pivnițele cu vinuri 
în care s-au înfundat cazacii repeziţi să potolească iobagii, 
flăcări spre Ilieni, flăcări spre Băcui. 

Timpul. 

Răzbunându-se pe sine. Nu şi-a putut împărţi oştirea 
în tot ţinutul, să apere castelele nemeşimii. Şi nici n-a vrut- 
o. Pe contesa Erzsebet Bogathy a luat-o Stanca în curtea ei. 
Contesa, i-a spus Peter Domokos, chiora toate fetele iobage 
pe care le poftea nobilul ei soţ după dreptul primei nopţi, le 
chiora cu un cosor de altoit - contesa pe jumătate nebună, 
cu simţurile trezite de vârtoşenia iobagilor, se dă cu 
neruşinare soldaţilor şi Stanca a pus-o sub pază, într-o 
carâtă ologită de pietroaiele drumului. 

20 octombrie. Prejmer. Cetatea-biserică. Săcuii vor să 
ardă târgul. Saşii sunt împreună cu nemeşii, duşmanii lor de 
moarte, cu toate că, numai ungurii, saşii şi săcuii au dreptul 
să hotărască în Statele Generale. În fiecare zi de marş, a 
pătruns mai adânc în ceea ce de fapt este Transilvania. N-a 
zăbovit la Prejmer, unde căpitanul săcui Francisc Lugasy 
voia să-i arate cum ştiu ei lua o cetate. Amiază, în faţa 
porţilor Braşovului. Inchise. Marcu Schonkabunk spunându-i 
că acum va avea loc o comedie săsească, căreia el să-i 
răspundă cu altă comedie, de zece ori mai iscusită. Săcuii l- 
au conjurat să jure, la faţa Prejmerului, că de îndată ce se 
va înstăpâni, va dărâma din temelii cetatea Varhely, 
ridicată de lon II Zapolya împotriva lor. A jurat. Acum stă în 
luncile dintre Dârste şi Stupini, pâlcuri de călăreţi trec la 
galop pe sub zidurile ocupate de archebuzierii saşi şi 
dinspre Şchei, coboară pe sub Tâmpa, călări, îmbrăcaţi în 
straie albe, cu preoţii în odăjdii, românii şcheieni, 
fluturându-şi prapurele şi cântând pre româneşte dalb 
cântec de slavă şi mărire. 

- Bine-ai venit, măria-ta, ocrotitorule şi izbăvitorule, spune 
episcopul Miha, în vreme ce clopotele Bisericii Negre bat a 
spaimă şi la toate turnurile cetăţii sticlesc coifurile şi armele 
archebuzierilor, îi primeşte în cortul domnesc, aşezat sub 
Dealul Melcilor pe pârâu, dincoace de iazurile cu peşte 
unde-au năvălit lefegiii împungând peştele cu suliţele, 
bălăcărind cu găleţile, cu plasele pentru fân, lărmuind şi 

suduind. Episcopul Miha, cărturar şi-nţelept, împreună cu 
domnul Ţevriş judele, cu un Stinghe, neguţător, cunoscut 
dinaintea domniei. Cu pârgari cărunţi, având pletele 
retezate pe umeri. Episcopul Miha îi spune că lefegiii lui au 
ucis azi-noapte cărăuşii şi oamenii neguţătorilor veniţi la 
bâlci. Au ars casa lui Beldy, copil din flori al Mihnei. 

- Au nu venit-ai măria-ta, ca dezrobitorul neamului nostru 
şi nu este Şcheiul, mărite doamne, unul din leagănele lui, 
nu aici, în Şchei durat-am noi cetate a sufletului nostru, 
tipărind cărţile cu sfântă slovă românească şi nu aici ridicat- 
au zidire sfântă fratele măriei-tale Petru şi danii dat-a 
repauzatul întru Domnul, vodă Aron şi nu aici priveghează 
cu dulce veghe, Velica-doamna? 

Timpul. 

Şi el, robul neputincios al timpului său. Zadarnic 
olăcari. Zadarnic patrule de roşii şi călăraşi domneşti. 
Cazacii au înnebunit. Neplătiţi de o lună, scadenţa vine abia 
la 1 novembrie, ies din coloană pe steaguri, ori din tabere, 
unii i-au slujit lui Sigismund, ştiu locurile, bat satele, le 
pradă, unde găsesc împotrivire le pun foc şi se-ntorc în 
tabără, ori în coloană, cărând pe cai pilote şi straie, hamuri 
şi icoane de argint, velinţe şi stofe, fecioare şi femei, 
cazane de aramă, în vreme ce alţii mână cu suliţele oi şi 
porci, vite cornute şi cai. Poartă galiţe legate la şei, că s-a 
umplut tabăra de fulgi, de măcăit, de gâgâit şi cotcodăcit. 
Ştiu ei saşii de ce stau dincolo de ziduri, fluturând mari 
flamuri albe. l-a poruncit vel paharnicului Radu Şerban să ia 
o mie de roşii, să treacă pe sub Bastionul Ţesătorilor şi să 
vegheze asupra Şcheiului, ca nicio vătămare să nu se- 
ntâmple oamenilor lui. Acest Beldy, fecior din flori al Mihnei- 
Turcitul, a avut mai de mult nişte răfuieli cu Buzeştii. Cine-o 
poate şti de ce i s-au aprins casele?! 

- Vreau să ascult vecernia la sfântă biserică a Şcheiului, 
sfinţia-ta, Miha, i-a spus. 

Miha avea privire ageră, de haiduc. L-a rugat să-i 
potolească pe iobagi. l-a spus să repează înainte umblători 

prin satele româneşti de sub munte, până la Sibii, la 
Răşinari. De-acolo să pornească alţi înainte umblători până- 
n Haţeg. Să stea fiecare la locul lui şi să aştepte îndreptările 
lui domneşti. Auzind de «înainteumblători» episcopul cu 
sprâncene şi privire de lotru a închis pleoapele, smerindu- 
se. Era deci al Iglisiei. L-a întrebat: 
- Oare n-ai venit să aduci mântuirea neamului nostru, 
doamne? 
- Pentru asta am venit. Sfinţia-ta o ştie. Timpul însă, nu se 
lasă călcat decât de timp. 
Episcopul a făcut semnul crucii asupra lui şi a tăcut. 
El i-a cerut judelui Ţevriş să găzduiască în Şchei, la case 
vrednice, jupânesele, coconii şi jupâniţele curţii sale. 
Tocmeala se va face de fiecare boier, după trebuinţele pe 
care le are. La iarnă, va trimite la iernate oşteni credincioşi 
şi nejefuitori. Să-i aibă domnul Ţevriş la vreo trebuinţă şi 
nevoie cu saşii. Era o zi însorită, ardea Tâmpa în vâlvori de 
sânge şi în sunetele trâmbiţelor s-a deschis poarta mare a 
cetăţii, ieşind pe ea juraţii Valentin Hirschel, rudă cu Luca, 
cel cu cărţile româno-slavone, cu Chiril Greissing, cu daruri 
purtate de reprezentanţii breslelor, unii ducând flamuri, alţii 
semnele breslelor agăţate de lăncii cu vârfurile de alamă 
poleită. 
Timpul. 
Ce vină au aceşti saxoni că-n timp au fost aduşi aici 
de regii unguri şi că peste timp s-au păstrat pe ei înşişi. S- 
au păstrat cu samavolnicie împotriva celor asupriţi şi mulţi 
şi veşnici, a spus episcopul Miha, acuzându-i că siluiesc 
satele româneşti, că le jupoaie, că nu dau slobod la păscut, 
că le bântuie cu oşteni luîndu-le gloabe şi aducându-i să 
posăduiască la cetate şi că ei, neguţătorii şi breslaşii se 
arată mai haini decât nemeşii. Le-a cerut juraţilor 
contribuţie pentru oştire, adăpost în cetate pentru trupe, 
cvartir pentru curtea sa. N-au vrut. S-au ferit în dosul 
vorbelor. Le-a spus că dacă în două ceasuri nu se hotărăsc, 
ia cetatea cu asalt. Ei au surâs, ştiind că nu-şi va pierde 

vremea şi oamenii când cardinalul coboară spre Sibiu cu 
banderiile nemeşimii. Gândeau că au timpul de partea lor. 
De aceea îl şi jucau să le fie lor de folos. Valentin Hirschel 
bine dospit în blana de vulpi, i-a cerut îngăduinţa să 
consulte sfatul, privindu-l pieziş pe Marcu Schonkabunk, 
care îşi juca rolul de tălmaci cu toată cuviinţa. Valentin 
Hirchel a făgăduit răspuns în două ceasuri. După plecarea 
juraţilor l-a chemat pe Peter Domokos. Totul este pregătit 
înlăuntrul cetăţii. Săcuii strecuraţi acolo de un an s-au 
strâns la Poarta Sf. Ecaterina. Dacă vede măria-sa stolul de 
porumbei albi rotind deasupra acelei porţi şi a Şcheilor? 
Este semnul. Când porunceşte?... L-a chemat pe Marcu. l-a 
poruncit să ia cinci sute ae vânători domneşti, să-i facă alai 
episcopului Miha şi domnului jude Ţevriş, să coboare de sub 
Tâmpa prin faţa porţii Sf.Ecaterina şi, împreună cu Peter 
Domokos şi zece săcui ai lui, să intre în cetate şi să ţină 
poarta, până când vine Baba Novac cu haiducii. Olăcari la 
toate trupurile de oaste. Baba Novac a făcut o manevră 
rapidă pe Răcădău, urcând cu caii la mână până sub şaua 
Tâmpii. De acolo, a coborât pe-un horn până-n poala 
codrului, aşteptând. 

Au venit, cu mai mare alai loan Hirschel, Mathias Fronius şi 
vestitul medic Paul Kertz, aducându-i lui şi Stanchii daruri 
după care, se vedea pe ei, plângeau din străfunduri. 
Limbut, Mathias Fronius l-a ameţit cu vorbăria. Trăgea de 
timp, să vină noaptea, să câştige şi noaptea, pentru că, a 
doua zi, văzuseră de pe ziduri şi din donjoane, grosul va 
purcede în urma străjilor plecate pe drumul Feldioarei. 
Iscoadele i-au spus că apele Homorodului sunt mici, că 
pâraiele dinspre Şinca sunt uscate şi el a repezit străji spre 
Feldioara şi Măieruş, hotărând să treacă Persanii de la 
Măieruş spre Hoghiz şi să coboare la Făgăraş numai pe 
valea Oltului. Pe valea Homorodului a repezit o flancgardă 
de două mii de sulițe sub căpitanul Matei ot Brâncoveni. 
Saşii din Codlea o văzuseră şi de bună samă îi vestiseră pe 
braşoveni. De aceea trăgea Mathias Fronius de timp, 

pomenindu-i de faptele lui măreţe, de vechile legături ale 
Braşovului cu Ţara Românească, de negoaţele pe care le-a 
făcut cu însuşi măria-sa! La un semn, vătaful Simion a 
ridicat pologul cortului. Porumbeii aceia albi roteau 
deasupra Braşovului, în cerul de aur topit. 

- De ce nu mi-aţi trimes pulberea şi ghiulelele arvunite, 
astă-iarnă, când am fost în Bulgaria, i-a retezat-o scurt 
juratului vorbăreţ? 

El stătea într-un scaun florentin, pliant şi de jur- 
împrejur erau vel boierii: Rudeanu, Udrea Băleanu, Vasile 
Ţâru, vel vornicul Ivan Norocea, măreț în barba albă, de 
patriarh. Era şi mitropolitul Dionisie Rally, în strai de 
cavaler. Şi Mantovano, şi Carlo Magno, Mathias Fronius a 
început să se bâlbâie. Atunci a vorbit Paul Kertz. A spus că 
ei fiind totuşi alt neam decât ungurii şi decât românii, 
neavând niciun apărător aici, unde i-a adus soarta, datoresc 
ascultare principelui acestei ţări. Şi că principele Sigismund 
le-a poruncit, sub aspră pedeapsă... 

- Să nu-mi vindeţi mie pulberea şi ghiulele, le-a spus... 
lată, astăzi, am venit să vă cert pentru minciunile voastre 
nedemne, chiar în oraşul şi cetatea voastră. Luaţi-i între 
arme şi să-mi deschidă alaiul spre Piaţa Sfatului. 

Juraţii au dat ochii peste cap. l-a scos din cort să vadă 
rachetele trase de artificierii săcui chiar în Piaţa Sfatului. 
Apoi porţile cetăţii s-au deschis, grila a fost trasă, podul 
lăsat şi din cetate a ieşit la trap prinţul Marcu. În stânga lui 
călărea Peter Domokos. A intrat în cetate pe-nserat. Tot 
sfatul oraşului, breslele şi neguţătorii, erau înţesaţi acolo, în 
Piaţa Sfatului. Năpădise mulţime din Şchei, în straie de 
sărbătoare. Şi episcopul Miha cu judele şi pârgarii. N-a 
descălecat. Le-a spus c-a venit prieten (şi-n semn de 
încredere, le lasă în gazdă o parte din curtea sa. Că uită 
făgăduielile deşarte, dar că... A tăcut. Apoi a ieşit pe poarta 
Sf.Ecaterina, ducându-se la biserica Sf.Nicolae din Şchei, să 
se închine. Şi de ce n-ar spune-o?! Să şi-o închipuie pe 
Velica ascultând slujba din strană, în dulcea lumină a 

bisericii. Să-i simtă răsuflarea şi să-i calce urmele lăsate pe 
lespezi. Juraţii au vrut să-i dea un ospăț la sfat. N-a primit, 
spunându-le că trebuiau să-l poftească înainte de a-şi 
deschide singur porţile de ei zăvorâte. L-a poftit seara la el, 
la un sfat filosoficesc pe Paul Kertz. Om învăţat, nu numai în 
medicină şi după spusele lui Schonkabunk, mai ager la 
politică decât burgermeşterii cu osânză pe creieri. 

- Cum vezi, domnia-ta, o Transilvanie, mâine, l-a 
întrebat... 

Paul Kertz n-o vedea nici cum. S-a ascuns după ştiinţa 
lui medicală, spunând că politica este treaba nobililor şi a 
domnilor, nu a unui medic înfricoşat de suferinţa umană. A 
înţeles. N-a mai strunit căzăcimea. Sotniile au ars 
Ghimbavul, Feldioara, Rotbavul. Au tras cu sâneţele în 
zidurile Kirchenburgen-urilor. 

Timpul. 

Şi-a schimbat crugul de la un sat la altul. Când a 
intrat în valea Oltului şi-n Ţara Făgăraşului i-au ieşit în cale 
cu prapori şi preoţi, cu căruţe gătite în velinţe-nflorate, 
călări şi mândri, într-o aprigă mândrie bărbătească, 
făgărăşenii. Slobozi. In arme. La Cuciulata, cavalerul Gligor 
Taflan de Mândra. Cu o sută de călăreţi în bubou cu păr alb, 
în cămăşi cu ştrafuri şi pumnaşi, cu pălărioare negre, apoi 
femei călări, femei zdravene, pieptoase, albe la piele şi- 
ncondeiate, şi ele cu săbii şi arce, cu sulițe, în păstură 
neagră strânsă pe şolduri, cu capul învelit în pomeselnic 
alb, crăiţe coborâte dintr-un basm străvechi şi atunci, într-o 
padină la Pârâu, unde-au jucat făgărăşenii o feciorească 
slăvindu-l cu numele de «domnul nostru sfânt, Mihai», 
atunci s-a răscolit până-n pânzele acelea străvezii ale 
conştiinţei de sine şi a văzut cu o limpezime de moarte că 
nu poate fi decât prin ei, prin aceştia, din carnea cărora s-a 
născut şi că, acolo sus, în Ciucaş, aceştia veşnicii i-au stins 
soarele cel cu douăzeci şi patru de raze, amintindu-i că s-a 
rupt de ei, rămânând într-o singurătate vecină cu nefiinţa. 
De aici, niciun lefegiu n-a mai ieşit din rânduri. Inţeleseseră. 

La Mândra, cavalerul Gligor Taflan şi boierii Taflan şi 
mândrenii i-au făcut saivan în malul Oltului, primindu-l în 
cântec de lăute şi fluiere, cu ospăț domnesc şi dragoste, 
vorbindu-i de drepturile consuetudinare ale făgărăşenilor şi 
strecurându-i vorbe, cum că ei, cei din Mânara, îi deschid 
mâine în zori, porţile cetăţii, care va să fie, pentru el şi 
scumpă doamna sa şi pruncii-coconi, adăpost de cremene, 
de ei vegheat ca pajura. 

Dumnezeule, era o zi muiată în aur, băsmuia Oltul lin 
şi dulce ca la Plăviceanca tinereţilor lui, Oltul de pe malul 
căruia se-nfiripase, străbătând atâta vreme să-i ajungă 
iarăşi pe ţărmure, aici în Ţara Făgăraşului, la Mândra, unde 
i-au ieşit în cale meşterii iconari din Arpaşul de Sus şi 
Cârţişoara, slăvindu-l în icoane pe sticlă, unde-i daseră 
chipul sfântului Teodor. Sfântul Teodor cu gugiumanul lui, în 
coantăşul lui, cu sabia pe dreapta şi frâiele în stânga, pictat 
cu mult albastru şi aur, aşa încât Mina, zugravul lui de 
subţire, a ţinut o cuvântare într-aripată despre meşteşugul 
acestor iconari-ţărani, rugându-i să-l urmeze pe domn, 
pentru a-l slăvi cu mai multă înfocare. 

A venit olăcar de la Buzeşti. Aveau straja întâi la 
Robeşti. Grosul la Cornet. Se huluiseră stânci înainte de 
Sărăcineşti şi trebuiseră să aştepte până când se va face 
drum pentru convoaie. Olăcarul, cetaşul Nimenea Viţă din 
oastea Mehedinţilor, trecuse îmbrăcat în cioban pe poteci 
de picior, între Suru şi Negoiul şi prin Cârţişoara, Arpaş, 
Viştea, Drăguş, Sâmbăta, pe sub munte, fusese îndreptat 
de făgărăşeni, în tabără. 

Timpul. 

Răscolindu-l, dincolo de gândurile ostăşeşti. Scrisoare 
de la Velica. Nicio vorbă de dragoste. Doar de grijă. Şi ştiri. 
Cardinalul îmbuibat de mâncăruri pipărate, de afrodiziace şi 
femei, se laudă că-l va învăţa să lupte pe păstorul turmelor 
sale, zace câte trei zile de pântece, îşi face clisme, târăşte 
după sine patruzeci de căruţe cu vistieria, cu lefurile trimise 
de Rudolf în Ţara Românească, pa care le-a poprit la Alba- 

lulia după învăţătura înaintaşului său şi-l ţine la mare cinste 
în curtea sa pe nunciul Malaspina. Nobilii cârcotaşi spun că 
vrea să se ascundă după sutana nunciului papal, atunci 
când va fi nevoit să dea ochi cu... tine, domnul şi stăpânul 
meu, robul meu preaplecat. 

Dă-i o luptă, cum numai tu, bărbat neinfricat, cavaler 
fără pată şi prihană poti da astăzi. Nu te îndupleca la 
minciunile lui. A poruncit comitatelor să închidă toate 
păsurile munților. Să te prindă aici. Oastea ta fugară s-o 
răstignească bătând-o în cuie pe trunchiurile copacilor. Ţi-a 
pregătit o colivie de fier în care să te trimeată la Istanbul. In 
acea colivie a pregătit o iesle cu fân, o căldare cu apă şi un 
drob de sare. Sabia ta să fie necruțătoare. Nu-ţi ies în cale. 
Având-o pe Stanca lângă tine, mă scad din mândria mea. 
Te aştept la Alba-lulia. Principesa Maria Cristierna este 
retrasă la Graz. Aproape că-l voia soț pe cardinal, spre a se 
întoarce aici, principesă temută şi stăpână a Făgăraşului. 
Nicăieri ca aici nu te vor urmări ura, răzbunarea, minciuna 
şi pizma. Vino viteazule să-mi despresori inima de suferință 
Şi grijă... 

Olăcarul i-a spus că în fiecare seară îi va cădea în 
tabără om de taină de la doamna Velica, venit de la 
Bălgrad, peste Alămor, la Olt, oriunde s-ar găsi măria-sa. 
Mândrenii i-au dat pe mâni Cetatea Făgăraşului. A lăsat-o în 
grija Taflanilor şi-a satelor făgărăşene, care s-o armeze şi 
păzească, până-i va trimete pârcălab domnesc. 

Timpul. 

De la Cârța s-a mişcat încet, refăcând oştirea din 
marş. Avrigenii i-au dat osii noi în locul celor rupte, au legat 
obezile slăbite, s-au potcovit caii, s-au înlocuit şleaurile la 
atelajele artileriei, s-au schimbat chingile, trăgătorile, s-a 
sunat intrarea în stare de luptă şi pedeapsa cu moartea 
pentru cei care părăsesc steagurile. În 24 octombrie, popas 
la Avrig. Sărbătoare făcută de avrigeni. Şi-a adus aminte. 
An 1595, iarna, la Scaunul domnesc al Târgoviştei. Ei. 
Avrigenii. Cneazul Mochie lrimie care i-a adus o sută de 

cioareci boresăşti pentru gardă. Pentru cneazul Mochie şi 
pentru cneazul şercăian Gheorghe şi-a încins, de cum a 
intrat în Ţara Oltului, sabia lată, de oţel tare, cu garda 
având plăsele de os, pentru ei şi-a înfipt la brâu buzduganul 
cumplit şi şi-a agăţat la oblânc cornul de bour vânat în 
Munţii Făgăraşului, care se vedeau alaltăieri, de la Avrig, 
închizând zarea Ţării Româneşti cu pieptul lor de stei şi cu 
coamele zimţate acoperite de zăpezi scânteietoare. Şi tot 
pentru ei şi-a pus gluga avrigenească, cu semnul Iglisiei. 
Pentru cele douăsprezece fete mari care-au cusut-o, ca pe 
un simbol şi o chezăşie, astăzi douăsprezece neveste, cu 
copiii agăţaţi de catrinţele roşii, ele în ii cu pumnaşii întorși 
şi cu sânii bogaţi strânşi în pieptare cu ciucuri, cusute cu 
flori mari, roşii. 
- lată-mă, cneazule Mochie, i-a spus din şa. 

Cneazul l-a privit cu ochi tăioşi, albaştri-oţelii. S-a 
uitat la sabie şi a cunoscut-o. A cunoscut buzduganul. A 
cunoscut cornul. 

- Vrei să suni de trei ori din corn, măria-ta? 

- Ba! Rămâneţi aici, păziţi-mi trecătorile, Cetatea 
Făgăraşului, staţi între mine şi moldoveni, cu orândă de 
oaste şi război. Când mă voi teme, voi suna de trei ori din 
corn. Atunci să veniţi să mă mântuiţi de spaime. 

- Amin! lţi dăm trei sute de feciori ostaşi din toată Ţara 
Oltului. la-i. Cunosc ţara, te slăvesc, au să-ţi fie de folos. 

Cei trei sute de feciori-ostaşi au îngenuncheat primind 
steag din mâna lui Nicolae-Pătraşcu. l-a dat sub porunca 
principelui, fiul său. Cu gândul să-i aibă, după ce va supune 
Transilvania hărăzindu-i lui şi Stanchii, loc de adăpost în 
cetate la Făgăraş. De pe acum se gândeşte să rămână 
singur cu Velica, în slava Albei-lulii. 

Timpul. 

leri a mărşăluit de la Avrig la Tălmaciu. Olăcar venit 
pe valea Oltului i-a ştiricit că Buzeştii au ajuns cu grosul la 
Turnu-Roşu. Astăzi vor fi în tabără. Andrei Bâthory a ajuns 

la Turnişor. Olăcarul Velicăi a sosit azi-noapte. O scrisoare. 
Un singur cuvânt: Vino! 

Stanca oftează prin somn. Îl caută. Îi înconjoară 
umărul cu braţul gol, fierbinte. 

Trâmbiţele. La roşii. La călăraşi. La vânătorii 
domneşti. Cornii de zimbru la făgărăşenii lui Nicolae- 
Pătraşcu.  Tocsinele ienicerilor. Trâmbiţele căzăceşti. 
Tocsinele săcuieşti. Sălbatice. Stanca tresare, îi caută 
obrajii cu palmele. Se strânge la pieptul lui. Îl sărută lacomă 
pe gât. 

- Mihai! 

- Dormi, Stanco! 

- Mă tem, Mihai. Visai făt cu două capete, îmbăloşat, cu 
picioare de vidră. 

Stanca se ridică într-un cot. Îi curge cosiţa grea pe 
umărul dezgolit. Pe pieptul lui. 

Este ziua de 26 octombrie 1599, a sfinţilor mucenici 
Terentie şi Neovila şi a ierarhului Firmilian, în zori, după ce 
a căzut bruma. 

2 

- Ce-i, vel şătrarule? Ce-ţi lipseşte? 

- Nu-mi lipseşte nimic, măria-ta. Nu-ţi tihneşte cum ţi-am 
ridicat corturile domneşti? 

- Te văd îmbăţoşat şi te auzii suduind. _ 

- Prinseră săcuii măriei-tale zece călăreţi saşi la Şercaia. li 
atâţă cneazul măriei-tale, Gheorghe. Prinseră şi un 
strajameşter. Tot din Braşov. 

- Şi ce dacă-i prinseră? 

Vel şătrarul Vasile Ţâăru face un pas lateral. Şătrăreii 
din spatele lui se feresc de-o parte. Vede de sub polog un 
car încărcat cu butuci la care sunt înjugaţi unsprezece 
bărbaţi goi până la brâu, pe care-i pocneşte cu harapnicul, 
de-a-ncălare, un săcui mustăcios, în pieptar din piele de 
cerb cu blana nerăzuită. 

- Şi de aia te-nfoi tu prin tabără, Ţârule? 

- Când spusăşi o vorbă aşezată, măria-ta, s-o auz şi acu! 
Parcai fi lup. 

Vel şătrarul se schimbă la faţă. Surâde cu toată mutra 
lui crâmpoţită. Îngenunche, scoţându-şi cuşma. O simte 
alături pe Stanca. 

- Du-te, domnia-ta vel şătrare, la jupân Peter Domokos şi 
roagă-l din partea mea să-i scoaţă din jug pe acei saşi. 
Dacă au vre-o vină, să-i aducă la judecata mea. 

Glasul tăios, aspru al Stancăi, îl nedumereşte. Auzi-o 
lăudându-l pe vel şătrar pentru felul cum a legat tabăra şi 
mulţumindu-i că i-a pus cortul chiar în malul Cibinului, să 
auză şoapta apei şi s-o aibă la îndemână pentru spălat. 
Vasile âru bodogăne. Bine c-a mai lăsat Dumnezeu 
voivodese pe lume, să mai îndulcească ochii bieţilor vel 
şătrari şi să le picure în urechi şi altceva decât porunci şi 
dojeni. Se duce pe picioarele crăcănate, zornăindu-şi 
pintenii uriaşi. 

- Îndulceşte-ţi inima, Mihai, şopteşte Stanca. Venişi să 
aduci nădejdi, nu deznădejdi. Hai că se strecură vărul 
Theodosie pe la mine, să-ţi ceară sfat de taină. Lasă-mă să 
vă ascult. 

Stanca în cizmuliţe roşii, cu pinten de fier, ciorap 
pantalon negru din fayn Londys, strânsă într-un dolman 
zmeuriu de roşu domnesc, cu cosiţa adunată sub cuşmuliţa 
de miel negru, cu subarbă din lânţug. Stanca cum n-a 
văzut-o niciodată. Incinsă. Cu sabia uşoară legată la o lentă 
de mătase, cu mănuşi muschetare, albe, din piele de 
căprioară. 

- Poate te-nţelesei prea târziu, Mihai, şopteşte, atingându- 
| uşor cu coapsa. 

Soarele trecut peste creasta Negoiului poleieşte 
munţii, cade în văluri de lumină aurie peste trecătoarea de 
la Turnu Roşu, scoate în relief puternic aşezarea taberei. 
Leghe întregi de tabără pe malul stâng al Cibinului. E o 
măgură aici, unde-a împlântat Vasile Ţâru cortul domnesc, 
de pe care vede coama dealurilor spre Veştem şi Mohul, 

arcul făcut de Olt spre Porceşti, totul arzând în culorile 
nebune ale toamnei, roşii ori galbene, ori arămii, ori verde 
păstos şi negru acolo de unde încep să urce spre creste 
codrii merei de brad. Soarbe lacom mirosul de ciorbă făcută 
în tuciurile aşezate pe pirostrii. Oştenii trec cu caii la apă. 
Le vede lingurile de lemn înfipte sub tureatca cizmelor. Caii 
fără şei, nechează vesel. Corturile verzi şi roşii şi albastre 
ale vel boierilor, cu suliţele înfipte în faţă, cu scuturile 
agăţate de sulițe, gărzile rezemate în halebarde, mirosul de 
copită arsă, oftatul scârţâit al foalelor, zgomotul baroaselor 
bătând potcoavele pe nicovale, cineva desjugă saşii aceia 
goi până la brâu, cu spinările crăpate de harapnic, trei 
cazaci aleargă un cocoş porumbac, uriaş, care sare pe 
cortul unui vel boier şi cutcurigeşte căţărat pe stâlpul din 
mijloc, cutcurigeşte bărbătos, stăpânind chiotele a pagubă 
ale cazacilor cărora pajii boierului le pun suliţele în piept, 
trec hotnogi la galop, un steag de roşii iese călare din 
tabără şi o ia la trap spre Veştem, tunurile orânduite în 
lungul drumului sclipesc în lumina asta fragedă a dimineţii 
şi el îşi spune c-a năzuit dincolo de simbolul acela al Marelui 
Războinic în care a vrut să-l încifreze Iglisia, acolo pe 
Ciucaş, pentru că, dincolo de război, el a văzut raţiunea şi 
sensul acestuia, pentru că niciodată n-a făcut războiul 
pentru glorie deşartă şi dacă nu veneau Vasile Ţâru şi 
Stanca, descifra la trecerea soarelui peste Negoiul, sensul 
celuilalt soare, cu patru şi douăzeci şi patru de raze, soarele 
zamolxian, ca şi semnificaţia stingerii făcliilor pe spirala 
care l-a urcat la Marele Războinic. De ce n-ar recunoaşte-o? 
E lacom de ceea ce se ascunde în spatele tuturor acestor 
simboluri, păstrate peste veacuri, dincolo de neînţeleapta 
orbecăire a fiecărei zile. 

O ia pe Stanca de umăr, întorcându-se în cort. 
Tudora, ibovnica lui de-o viaţă, i-a învăţat soţia să-i stea 
alături şi-n arme. E şcoala Tudorei aici, care neputând fi 
lângă el, vrea s-o scoată din joc pe Velica, prin Stanca, pe 
care nu mai este de mult geloasă. La treapta 31 a iniţierii i- 

a fost revelat adevărul celor două trepte ale perfecțiunii. 
Budahi, înţelepciunea şi Atma-Mahatma, atinge tot, conţine 
tot, adică Eu-l. N-a avut niciodată răgazul să mediteze şi să 
se identifice. A rămas mereu în stadiul cunoaşterii de la alţii 
şi prin alţii. Ca şi acum. Prin acest Theodosie Rudeanu, 
îmbrăcat de război, cu cizme înalte şi pieptar de piele peste 
coantăşul albastru, din stofă deasă de Lyndis, singurul vel 
boier care de astă-iarnă, după întoarcerea din Bulgaria, se 
piaptănă cu bucle, cărora şi astăzi ca întodeauna, le acordă 
multă luare-aminte, dându-le cu uleiuri şi parfumându-le 
din belşug. Theodosie şi-a luat chipul lui de conspirator. Se 
cheamă că a pus mâna pe o scrisoare rarisimă. Se foieşte-n 
pieptar. 

- Peste-un ceas, Buzeştii trec de Boiţa, măria-ta, spune 
stând ca pe ghimpi. 

Stanca surâde rău. 

- Pentru asta nu era nevoie să te strecori prin iatacul meu 
şi să-mi scoţi vorbe, vere Theodosie. Il ştii pe măria-sa gelos 
şi repede la mânie. 

Theodosie Rudeanu, cu toate studiile lui padovane, dă 
ochii peste cap. Stanca se aşază în jilţ. Voievodul se 
reazimă de tetrapodul pe care stă deschis tripticul. 

- Te-ascult, vere Theodosie... 

- Vezi să nu-ţi încurci veştile de taină... 

- Măria-ta mă bântui pe nedrept, doamnă... 

Se-nclină. Scoate din mâneca coantăşului un sul de 
hârtie. Tuşeşte. Stanca întinde mâna. Are unghiile lăcuite 
din proaspăt. Desface sulul. Îşi aruncă ochii pe el. l-I trece 
voievodului. 

- Epistola lui Cosimo Concini către Granduca di Toscana, 
măria-ta. Veche, dar cu tâlc. Poate, acum în ceasul al 
unsprezecelea, să aflăm taina, spune Theodosie Rudeanu. 
«De ce ceasul al unsprezecelea» se întreabă voievodul? 

- De ce te-ai oprit, vel logofete, taie Stanca. Taina cui? 

- Taina numărului 939993, măria-ta... 

Stanca se închină. Voievodul îşi spune că soaţa sa nu vede 
pretutindeni decât uneltiri ale femeilor şi că pentru ea, 
domnia lui nu este decât o veşnică şi dulce preacurvie, 
pentru a cărei saţietate lucrează întregul divan şi, cu 
osebire, Theodosie Rudeanu. 

- ... Che il Cardinale Báthori, citeşte cu glas grav vel 
logofătul, presa Voccasione della renunzia di Transilvania, 
havessi procurato favori alla Porta et di gia fuose passato in 
Moldavia, ma come 939993 mi dice, che quel Signore şi e 
adoperato... 

- De ce te oprişi, Theodosie? 

- Cine este ăsta 939993 care ştie pe de rost ce se- 
ntâmplă la noi, măria-ta? Auzi: 

„„„ Si dice che il Vallaccho habbia in essere dodici milia 
soldati per servitio di Sua Maesta alla quale haveva giurato 
fedelta... Să mă ierte măria-ta, dar cu atâţia străini în oaste, 
este de mirare ca duşmanii măriei-tale să nu ştie şi câte 
măsele ai în gură. 

- Ce vrei să zici? 

- Să faci totdeauna, două sfaturi de război, măria-ta. Unul 
cu toate căpeteniile lefegiilor. Mincinos. Al doilea cu 
binecredincioşii măriei-tale. După aşezarea  oştilor 
duşmanului, vei şti dacă te vinde cineva, rămânându-mi 
mie să-l aflu pe acest 939993, care, într-un fel, tot îmi va 
cădea în mână. 

Deci, cineva dintre cei plătiţi de el, vinde. Era de 
aşteptat. Nu s-a-ntâmplat întâia oară. Stanca părăsită în jilţ. 
Albă. Işi muşcă buzele. Mototoleşte batista scoasă de sub 
manşetă. O trâmbiţă peste care gâlgâie chemarea prelungă 
a unui corn. Semnalul Buzeştilor. A bătut ceasul. Timpul îşi 
aruncă armele în carâta lui de război. lese sub polog. Sus, 
în creasta dealului care desparte Tălmaciu de Boiţa, într-o 
padină tăiată de drum în codrul negru de molid, trei 
călăreţi, toţi trei pe cai negri. Cel din stânga sună din corn. 
Stau în şei, îi bate lumina din spate şi el are simţământul 
fierbinte al prieteniei, al jurământului cavaleresc, al 

fidelității acestor trei fraţi Buzeşti, cărora, dincolo de 
lăcomia lor, le datoreşte atâta. 

- Calul, porunceşte. 

- Aşteaptă-mă, spune Stanca. 
Călăreţii coboară şleahul la pas. Comişeii aduc caii curţii. 
les vel boierii din corturi. Lăncile de roşii de slujbă, încalecă. 
Se arată la galop căpitanul Matei ot Brâncoveni. Soseşte vel 
vornicul Ivan Norocea. Vel paharnicul Radu Şerban. 

- Buzeştii, se strigă. 

- Oştile Craiovei! 

Sună buciumele plăieşimii. Voievodul încalecă. Stanca 
îşi trage calul alături. 

- Să nu mă rămână Sima, îi şopteşte. 

Voievodul pune pinten. A fost al tuturor, până-n 
ceasul acesta. Al săcuilor, al saşilor, al făgărăşenilor, al 
episcopului Miha şi-al tainelor din Ciucaş... Buzeştii. 
Văzându-i alaiul ieşind din tabără, pun pinten. Coboară 
şleahul Boiţei la galop. Sunt plini de praf pe surtucele de 
piele, au praf pe gene şi-n barbă, vin la galop mic, plini de 
ei, siguri de ei, ştiind că fără ei nu se putea acest război, la 
care atât de greu s-a-nduplecat bătrânul şi conservatorul 
Preda. 

. Sfatul de oaste. Seara. Lumânările în sfeşnice. 
Stanca în acelaşi costum de roşu, alături de el. S-a înşelat. 
Buzeştii nu şi-au adus soțiile. Sima a rămas să vegheze 
moşiile. Nici Radu Buzescu n-a adus-o pe frumoasa lui Maria 
Karatzas. L-a adus în schimb pe biv vel banul Mihalcea, pe 
socră-su. Are încă proaspătă priveliştea oferită de oştile 
Buzeştilor şi ale băniei văzute din vârful dealului, şerpuind 
pe şleahul Oltului, până dincolo de Boiţa. Marele ban Calotă 
Bozianu sub steagul băniei, călăreţii măciucaşi câte şase în 
rând, steagurile, ceapcănele albastre şi verzi, cuşmele 
tuflite pe-o ureche, doinitorii din frunză zicând de inimă 
albastră, prapurele fâlfâind la sulițe şi sentimentul crâncen 
c-a lăsat Ţara Românească pustie de bărbaţii ei, straniul 
sentiment al curgerii lui pe Olt până la monastire la Cozia, 

la peşterile şi Poarta lui Daureţiu, cercul pe care-l închide 
aici, pe Olt, plecând de acolo, de la temeiul cunoaşterii, 
Tao, poarta tuturor lucrurilor spirituale, Cetatea de Piatră şi 
aici, alt Tao, altă poartă, a înfăptuirii de fapt, a trecerii 
dincolo de gând în nemurirea faptei, faptă care să 
întruchipeze gândul celor din Cetatea de Piatră. 

lată-i din nou împreună, înaintea acestei Porţi a 
faptei. Simt ei ceea ce, cu atâta fierbinte dăruire, simte el? 
Stau pe tobe, ca întotdeauna la sfatul ostăşesc. Preda 
Buzescu spune atât de încet cât este nevoie să fie auzit în 
tot cortul domnesc. 

- Parc-am fi în zilele Călugărenilor, că nu auz decât glas 
de pământean şi-mi creşte inima, ca o pâine. 

Nu sunt decât ei. Ai ţării. Nu este un sfat de luptă. 
Este un sfat cu timpul. Cu Transilvania. De aceea nu şi-au 
adus Buzeştii soțiile. L-a repezit pe Radu Buzescu sol, păzit 
de o mie de sulițe, sub Sibiu, la Andrei Báthory. 
Comandantul gărzii, Matei ot Brâncoveni. A ţinut seamă de 
rangul nobiliar al solilor. Un os din Basarabi. Un Buzescu. 
Solie scurtă. Cardinalul să părăsească principatul, care se 
cuvine a fi al creştinilor, prin împăratul, nu al cui negociază 
cu turcii. 

- Îi plăteşti polita cu Ciomârtanul, măria-ta, l-a întrebat 
Radu Buzescu, după ce s-a schimbat şi s-a spălat, 
înfăţisându-se gata de solie, în straie măreţe, de brocat 
venețian, ţesut cu aur. 

- Mai mult decât asta, Radule. 

Radu Buzescu are să-nţeleagă mai târziu de ce-l 
umileşte pe Andrei Bâthory, cerându-i să-şi lase scaunul. 
Este lacom de ştirile pe care le va aduce Radu Buzescu. 
lată-i. Marele ban al Craiovei, Calotă Bozianu. Preda 
Buzescu. Stroe Buzescu. Marele paharnic Radu Şerban. 
Marele vornic Ivan Norocea, tatăl Velicăi, împietrit în 
mândria de a şti. Ce ştie, despre el şi Velica lui, Ivan 
Norocea? Biv vel paharnicul Manta. Marele comis Radu 
Florescu. Radu Calomfirescu cu figura lui frumoasă de satir. 

Marele spătar Negre. Al doilea comis, Pană. Stoichiţă din 
Strâmba, mare vistiernic. Marele armaş, stând în picioare 
cu buzduganul la umăr. Marcu în stânga Stanchii. Nicolae- 
Pătraşcu în stânga lui. Marele logofăt Theodosie Rudeanu, 
sub sfeşnice, având deschis pe o măsuţă din trandafir, 
terfelogul în care-şi înseamnă divanele. 

- Nu-ţi mai auzii glasul de-o lună, doamne, spune marele 

postelnic Preda Buzescu. Mi se făcu dor de gândurile 
măriei-tale, că slăbişi, iarăşi eşti numai foc, îţi crescu barba 
şi de la moşii ai veşti bune. Le chivernisi Sima, că aleargă 
când la Strejeşti, când la Căluiu, când la Cepturoaia, când la 
Plăviceanca. Bătură nucii, curăţară nucile, călcară alea 
strugurii la lin, îţi duserăm dorul, vitele, râmătorii, mierea, 
ceara, lemnul de corabie, cânepa, caii, zicea Sima că scoţi 
anul ăsta, din moşii, bani curaţi, patru sute de mii de aspri 
vechi... 
Preda Buzescu se sfătoşeşte. Nu degeaba i-a scăpat viaţa la 
Vidin. li face socotelile, spunând că după moşiile domniei, 
să mai scoată patru sute de mii de aspri vechi, başca 
vămile, sarea, băile de fier şi aramă, hanurile, morile 
domneşti, birurile, gloabele, aşa că n-o să aibă lipsă de 
moşiile gărdinalului şi ale neamişilor, spre ai zăvisti pre ei. 
Preda Buzescu n-o poate aduce din condei, dar vrea s-o 
spună pe şleau, înainte de a se întoarce Radu. Nu aşa voise 
să înceapă sfatul de oaste. Prinde cu colţul ochiului 
zâmbetul parşiv al Rudeanului. Preda Buzescu şi-a dat în 
petec. lată-l adus cu amândouă picioarele pe pământ. 
Pentru că, de aici încep toate. De la buduroaiele cu miere, 
tamazlâcuri, nuci, ceară şi porci. 

- Se vede că nu mai ţinurăm divane domneşti de-o lună, 
spune subţire Theodosie Rudeanu. 

- Adică, se-ntoarce spre el, măreț, Preda Buzescu. 

- Sunt bucuros de veşti, vere Preda. Fuse ca-ntre vecini, 
vel logofete. Incepem divanul cu ştirile de la Ţara 
Românească. Fuşi ca un balsam pe sufletul meu, vere 
Preda şi cinstite vel postelnice. larăşi. Din nou se ascunde 

în dosul cuvintelor cu tâlc, crescându-le tăios, să fie 
pricepute. Din nou se-nchide pe el, cel adevărat în dosul 
zâmbetului de domn, care nu spune nimic. Preda Buzescu, 
auzindu-se chemat văr, se-ndulceşte. Părerea lui despre 
acest război este cunoscută. Să-l gonească pe gardinal, să-l 
puie pe vodă domn şi să se întoarcă la treburile lor. 
Voievodul ascultă glasul credincios al vel banului Calotă 
Bozianu. De la cele trei străji ale Ţării Româneşti, ştiri prin 
olăcari. Straja de la răsărit. Mazâlii, tăbărâţi dincolo de 
Râmnicu-Sărat, prin iscoade până la Roman. Linişte. Nicio 
mişcare la leremia Moghilă. Straja întâia de la Dunăre. 
Vornicul Dumitru, în Codrii Vlăsiei la Giurgiu. Brăila, prin 
iscoade la Dunăre, prin Morunmare până la Obluciţa şi 
Nikopole. Linişte. Turcii la iernate. Nu se simte adunare de 
oşti. Straja doua la Dunăre. Aga Stoica din Fărcaşe. La 
Turnu, pe toată Dunărea până la Severin. Prin iscoade pe 
Valea Timocului, până la Plevna şi Târnovo. Linişte. Nu se 
strâng oşti. - Aolică, măria-ta, unde-i sfinţia sa mitropolitul 
Dionisie, că prinsăi la Craiova un călugăr, de se dete de la 
Târnovo, îmi păru iscoadă, îl pusăi în butuci şi vreau să-l 
cunoască sfinţia sa. 

În adevăr. Mitropolitul Dionisie Rally lipseşte. l-a spus- 
o de la ospăţul de prânz, ţinut între oştile Buzeştilor şi oştile 
lui, după ce-a binecuvântat vinul şi pâinea. Se simte bolnav. 
ÎI încearcă nişte friguri vechi, dobândite la Kiev. Mai curând 
boala lui se cheamă Malaspina. Şi papa. Pierzând Bizanțul, 
mintea lui ageră nu doreşte o împăcare cu Roma?! Se va 
împăca la gândul de a fi un fost mitropolit, mereu pribeag în 
oştirea  lui?!... Îşi făgăduieşte să-l vegheze. Şi să-i 
mărturisească lui  Theodosie bănuiala asupra bolii 
mitropolitului. Ciuleşte urechea la sfatul care-a alunecat pe 
nesimţite, cu şireată pricepere, la ceea ce-i frământă: 
Transilvania. Mihalcea Karatzas e scârbit de uneltirile 
nemeşimii. Să-l bată pe cardinal, să-l alunge şi aici să lase o 
căimăcămie domnească din trei boieri ţapeni, care au moşii 
în Transilvania. 

- Cum eşti domnia ta, vel vornice Ivan Norocea. 

Ascultă glasurile lor, în spatele cărora îşi ascund 
neliniştile. Nu se potrivesc  orânduielile din Tara 
Românească cu cele ale Statelor Generale, care ocârmuiesc 
Transilvania. Altă limbă a puterii domneşti şi nemeşimii, 
latina. 

- Adică limba noastră veche, biv vel bane Mihalcea spune 
Stoichiţă din Strâmba, cel umblat la Montpellier şi Padova şi 
Florenţa. Şi neînchinat Buzeştilor, bărbat strălucit ca 
înfăţişare, cu trăsături smolite, purtând ca Theodosie, plete 
în zulufi făcuţi cu fierul, mustață à la Henric III şi muscă cu 
ţăcălie sub buza de jos. L-a ascultat prea rar pe Stoichiţă 
din Strâmba. Astă-seară, cu îngăduinţa măriilor-lor, el 
Stoichiţă supune divanului un plan de stăpânire temeinică a 
Transilvaniei. Se face o linişte în cortul domnesc de se aud 
zalele gărzilor frecându-se de coantăşe. Stoichiţă din 
Strâmba spune c-a fost prieten de studenţie, el fiind mai 
mic şi la umanioare, cu Ştefan Josica, fostul cancelar, care i- 
a dezvăluit tainele puterii aici. Scoţându-i pe români din 
Statele Generale, ridicându-i în nemeşime pe cnezii şi 
boierii puternici, subjugându-i pe săcui şi lăsând celor şapte 
oraşe săseşti o libertate strunită, Bâthoreştii au stăpânit 
Ardealul mai mult ca pe o provincie a lor, ei fiind când pe 
tronul Poloniei, când pribegi, astfel încât adevărații stăpâni 
aici sunt câţiva nemeşi, cu averi care se întind în câteva 
comitate. 

- Atunci, întreabă atât de încet, încât abia de se aude el 
însuşi. 

- Atunci, măria-ta, ia-le ăstora averile, adică puterea, 
ridică în Statele Generale oştenii care te-au slujit dintre 
unguri şi săcui, întăreşte-i pe săcui în drepturile lor şi mai 
târziu... 

Se face din nou linişte în cortul domnesc. 

- Mai târziu, spune voievodul, să le aduc aminte 
neamişilor  papistăşiţi, că au supt lapte din ţâţă 
românească, Stoichiţo? 

- Lor mai puţin, doamne... Să-i ridici pe ăia care nu s-au 
papistăşit. 
- Şi averile neamişilor mari, cui să le dau, Stoichiţo? 
- Nouă, măria-ta, vine răspunsul scurt al boierului cu 
pletele în zuluifi. 

lar linişte spăimoasă, feţele dintr-o dată albe sub 
lumina fâlfâită a lumânărilor, tusete în bărbi şi glasul ruginit 
al lui Preda Buzescu: 

- Nu mă strămut din brazda Căluiului, nici când dau ortu'! 

Voievodul îşi lasă fruntea în palmă. Nu războiul cu 
Bâthory îl nelinişteşte. Cum nu l-a neliniştit războiul cu 
paşalele de la Dunăre. Ce stă dincolo de război se arată 
cumplit. Aşezările de dincolo de război, cărora Stoichiţă din 
Strâmba le-a găsit singura dezlegare, la care el însuşi a 
gândit.. 

Ropot de copite. Strigătele străjilor. Hotnogul de 
gardă bătând cu garda săbiei în scut. Vel armaşul Udrea 
Băleanu ieşind să vadă cine cere intrare la măria-sa. Se 
întoarce cu cetaşul Negură din garda căpitanului Matei ot 
Brâncoveni. Il cunoaşte. 

- Ce-i, Negură? 

Negură îngenunche. Spune cum a repezit căpitanul 
Matei o flancgardă spre Cisnădie, Cisnădioara, Răşinari să 
iasă prin Poplaca la Turnişor, să nu fie lovită solia fără 
veste. El era acolo, sub hotnogul Pribeagu. Au izbit la 
Cisnădioara un steag de lăncieri cu semnele cardinalului pe 
scuturi. Erau în faţa bisericii. Strânseseră norodul şi 
căpetenia lor le citea, înspăimântându-i cu vorbe aspre, le 
citea acest hrisov. Marele logofăt ia hrisovul. Il descifrează 
cu glas dintro-dată spart. Porunca lui 'Nos Andreas Divina 
miseratione Sacrae Romanae Eclesiae cardinalis Băthoreus, 
Transsilvaniae, Moldaviae, Valachiae transalpinae Princeps, 
partium regni Hungariae Dominus, Siculorum Comes, et 
Episcopatus Varmiensis perpetuus administrator... către toți 
castelanii şi juzii din munţi, să închidă păsurile cu arbori şi 
stânci, cu căruţe luate de la iobagi, cu butoaie şi cu tot ce le 

stă la îndemână, iar pe fugari să-i bată în cuie pe uşile 
bisericilor din satele păstorilor noştri, iobagii valachi... 

- Strânseseră acolo ca la o sută de care, la care 
înhămaseră românii din Răşinari, măria-ta, pe care-i 
împungeau cu suliţele, spunându-le că-i duc să le arate pe 
voievodul lor... 

- Spune, Negură! 

- Văcarul de la Târgovişte, măria-ta, şopteşte cetaşul, 
ruşinându-se. 

- Şi voi? 

- Ne-am mâniat, doamne, aflând de la preotul acelora, 
Goga, ce voiau lăncierii. l-am înjugat pe ei la care, i-am 
împuns cu suliţele ducându-i la Răşinari, unde i-am dat pe 
mâna acelora să-i judece. Pe mine m-a repezit hotnogul 
Pribeagu, cu zece răşinăreni care cunosc drumurile, la 
măria-ta. 

Velica. l-a scris-o de acum patru zile. Trâmbiţe. 
Tropote. Cai nechezând. Porunci: 

- Descălecaaaţi! 

Alte tropote. La trap. Mereu tropote răsfirându-se în 
tabără. 

- Solia, măria-ta, strigă de-afară hotnogul de gardă. 

Vel boierii înlemnesc pe tobe. El se cufundă în sine, 
lacom de Radu Buzescu, măreț în straiele lui de sol, plin de 
praf, cu trăsăturile căzute de oboseala unei zile întregi de 
stat în şa. Căpitanul Matei ot Brâncoveni rezemat în sabie. i 
face semn hotnogului Negură să rămăâie. 

- Nu vrea, măria-ta! Spune Radu Buzescu. Dimpotrivă. Te 
ocărăşte scârnav, nu se poate stăpâni ca un domn şi om al 
bisericii ce este, zice că te va prinde şi arăta prin bâlciuri, 
după care te va pune mai marele... 

- Vacilor lui, spune alb, voievodul. 

Se-ntoarce spre Stanca. 

- Auzi, doamnă? 

Se-ntoarce spre Nicolae-Pătraşcu. 

- Ai înţeles, fiul meu? 

Se-ntoarce spre divan. 

- Aţi priceput, boieri dumneavoastră?! Pe mine la vaci, pe 
domniile voastre la porci. 

Şi dintr-o dată râde. Scurt. Un nechezat şi-atăt. 

- Cine era lângă el şi cum te-a primit, Radule?! 

- M-a primit în picioare, între halebardieri şi archebuzieri. 

- Tamas Ciomârtan era acolo? 

- Era! 

- Mă bucur. Dar Moisă? 

- Era, măria-ta! Mi s-a părut că-mi face semne. S-a ţinut 
după mine, până când am încălecat. 

- Mă miră! Altcineva? 

- Nunciul Germanico Malaspina. A stat tot timpul cu 
spatele la mine. 

- Nici nu se poate mai bine. Altcineva? Cei care-au ieşit 
din dietă de la Bran, când au venit comisarii împărăteşti la 
Târgovişte. Care i-ai scris pe hârtie! Care ziceau să vin eu la 
dietă. Care nu voiau să mi se dea cinstea de a veni 
comisarii la mine... Aceia? 

- Erau câţiva, spune Radu Buzescu, privindu-l cu ochi 
rotund, plin de-ntrebări. 

Stoichiţa din Strâmba a înţeles, îşi spune voievodul, 
lăsându-se în jilţ. M-am trădat. Oare să nu fi uitat jignirile 
lor? Cu începere de la Sigismund? De la batjocorirea 
Târgoviştei? De la jocul cu lefurile lefegiilor?! 

- Dar pe căpitanul acela... 

- Mathias Perusith, spune vel logofătul Theodosie 
Rudeanu. 

- Era de strajă şi gardă, chiar la cort. Se vede că l-au 
chemat de grabă. Nu-şi pusese decât platoşa. N-avea coif şi 
nici spada de luptă. Mi-a rânjit, făcându-mi un semn 
neruşinat. 

- Să ţi-l aduci aminte... S-ar putea ca dumnealui Stoichiţă 
să aibă mai multă dreptate decât vrem noi să-i dăm... 
Altceva, vere Radule? 

- Nimic, măria-ta. Decât că m-a ţinut aproape un ceas, în 
afara taberei şi m-a legat la ochi, făcându-mă să străbat 
tabăra pe jos şi să aud mascările soldaţilor, şi la intrarea în 
cort, cineva mi-a tras sabia din teacă, astfel că m-am 
înfăţişat dezarmat. lar steagul de sol n-a avut voie să mă 
însoţească. 

- Asupra domniei tale a fost vreo întâmpinare, căpitane 
Matei? 

- Măscări ostăşeşti, măria-ta. Un neamiş tânăr a venit 
călare, cerându-mi dacă nu sunt un las, să mă bat cu el. 
Acolo şi atunci. 

- Şi? 

- l-am spus că sunt căpetenia gărzii, aflat în solie, fiindu- 
mi oprit să ies la luptă. 

- Şi? 

- M-a făcut bicisnic, căpitan al unui Irod fricos şi a spus că 
va vedea pe câmpul de luptă câte parale fac. 

- Cine este neamişul? 

- Micloş Bogathy, feciorul lui Melchior Boghaty... Are 
chivără albastră, trei pene albe de struţ, obrazul mâncat de 
vărsat, şi, pe herb, o mănuşă de za ţinând o săcure de 
luptă. 

- Pentru ţinerea de minte a domniei-tale, merită să bem. 
Vel postelnice, poftesc să ospătez cu doamna şi copiii mei, 
în mijlocul oştirii. Căpitane Matei, înainte de zori apuci 
drumul Sibiului cu două mii de roşii. Vel paharnice. In zori 
să se mişte artileria şi lefegiii. 

- Şi noi, măria-ta, întreabă Radu Buzescu. 

- Plecăm cu oastea de ţară, la amiază. A venit rândul să 
se bată cei plătiţi pentru asta. Haide, vere Radule. Vino să 
te-mbrăţişez. Mi-ai luat o piatră de pe inimă. 

109 

- Asta fu tot, măria-ta? întreabă vel postelnicul Preda 
Buzescu mirat. 

- Mai mult decât mă aşteptam şi doream, vel postelnice. 

- Nu înţălăsei nimic, doamne... Voia ta, voia lui 
Dumnezeu. Sună postelniceii din buciume când sunt gata 
să te primesc la ospăț... _ 

les vel boierii, închinându-se. Vrea să iasă şi Marcu. Il 
opreşte. 

- Am auzit că Erina Golescu nu rămase la Braşov, Marcule. 

- Vrea să lupte, măria-ta, spune Marcu şi se face livid... 

Stanca îşi reazimă fruntea de umărul lui. O simte 
încordată, alta, duşmănoasă. 

- Cânele de popă, spune. 

- De abia acum simt că am şaisprezece ani, măria-ta, 
spune Nicolae-Pătraşcu. Azi înţeleg că am şaisprezece ani. 

ÎI trage lingă sine pe Nicolae-Pătraşcu, înalt cât 
Stanca. Prinţul Marcu îl priveşte în lumini. 

- Vom lupta cu toţii, Marcule... Ăsta e crugul vieţii noastre. 
L-a înţeles Erina Golescu. L-am înţeles cu toţii. Amin. 
Duceţi-vă. Gătiţi-vă de ospăț. Voi să rămân singur. 

Stanca îi sărută mâna. Buzele femeii sunt reci. Pline 
de-o spaimă rea, duşmănoasă. Rămâne singur. Vătaful 
Simion ridică o aripă a cortului. Gărzile scot tobele. 
Primenesc lumânările. Se aud trâmbiţele vestind ospăţul 
domnesc dat trupelor. Dintr-o dată ramătul taberelor. 
Strigătele vesele ale ostaşilor... Da! Este plin de ura atâtor 
umilinţe nerăzbunate. Cumplita trufie a Bâthoreştilor, a 
nemeşimii, uită că fiecare armă are două capete. Da! Se 
pierde în ura asta roşie, nedemnă, plină de zoaie, spumegă 
şi-i vine să urle, se bucură hain de primirea pe care i-a 
hărăzit-o cardinalul, Buzescului, l-a văzut pe vulpoiul de 
Preda vineţindu-se de mânie, pe Stroe dând ochii peste cap. 
L-a văzut pe Mihalcea rozându-şi unghiile, el care sol fiind a 
fost aruncat în lanţuri de către Sigismund, l-a văzut pe Ivan 
Norocea muşcându-şi buzele, pentru că, Sigismund a făcut 
dintr-o Velica doamna o văduvă de voievod şi apoi o soţie 
de Fabio Genga, crezându-se el, Sigismund, de-o fiinţă cu 
destinul, ştie asta şi cine-a dat foc caselor lui Beldy din 
Şchei, a aflat-o Theodosie Rudeanu, iată-l coborând din 

sfera veşniciei simbolurilor din Ciucaş în acest cazan de 
smoală fierbândă a patimilor lui omeneşti, patimi care-i 
răscolesc sângele, care-l fac să fie viu, să-şi simtă carnea şi 
inima, gândurile şi fiinţa aceea despre care iniţiaţii îl 
învățau că trebuie să se lapede spre a atinge echilibrul, 
fiinţa trăitoare în astral, Kama, dorinţa; da, dorinţa 
arzătoare a răzbunării, a nimicirii acestui popă scelerat şi 
mişel, care a vrut să-l ucidă pe la spate, umilirea prin el a 
Elisavetei Moghilă, ruperea prin el a unei verigi din coaliția 
lui Zamoyski, răzbunarea prin el a sfidărilor lui Sigismund, 
nimicirea prin el a Casei Bâthorea, domnitoare în Tran- 
silvania, ridicarea prin nimicirea lui a neamului coborâtor 
din Pătraşcu cel Bun, deschiderea drumului spre Moldova şi 
tot ce-a stat deasupra capului său, în aceşti patru ani de 
după Călugăreni... Popă nechibzuit, cum trufia ta ţipă după 
capul tău. 

Îşi lasă fruntea pe tetrapod, lipindu-şi-o pe lemnul 
aurit. 
Afară, sub cerul rece al zilei de 26 octombrie, se aud 
sunând prelung buciumele postelniceilor, chemând căpitanii 
şi boierii de treapta a treia să-şi umple locurile de la mesele 
domneşti. 
3 

Marcu Schonkabunk numeşte culmea asta 
împădurită, Turkenhugel. Voievodul îşi întoarce iapa, pe 
Fatima, spre Munţii Cibinului. Stau în măreţia tăcerii, cu 
zăpezi pe culmile gheboase, ascunzând dincolo de ei Munţii 
Lotrului şi scump Banat al Olteniei. Este un cer limpede, 
aromitor, codrii dinspre Cisnădie leiţi în zale de aur şi aramă 
primesc lumina întorcând-o în culori ruginii, la Şelimbăr bat 
clopotele săseşti, cărora le răspund toate clopotele cetăţii 
Sibiului. Saşii se vestesc unii pe alţii de umbletele oştirilor. 
Dinspre Cisnădie şi Cisnădioara bat alte clopote săseşti. Le 
răspund tulnice de pe buza munţilor, dinspre Răşinari. Tot 
acolo se aprinde o vâlvătaie, pe un colnic şi o trâmbă 
groasă de fum negru se-ncolăceşte în aerul limpede cu 

miros de livezi coapte. Semnul răşinărenilor că cei din Orlat, 
Sălişte şi Alămor nu văd alte oşti umblând în spatele 
Sibiului. Ba! lată al doilea foc, pe alt colnic. Răşinărenii îl 
vestesc că de la Şura Mică se-ndreaptă spre Sibiu cinci 
banderii nobiliare. Fumul este alb şi răbufneşte spre cer 
însoţit de cinci sunete de bucium. Episcopul Miha a lucrat 
prin înainte umblători şi printre făgărăşeni. Tot mersul 
oştirii lui a fost vegheat, dincolo de flancgărzi, de călăreţii 
repeziţi din satele de sub munte. Se reculege. Marşul de la 
Tălmaciu la Şelimbăr a fost fulgerător, cum spune Carlo 
Magno. Îşi scoate cuşma de roşu domnesc. Stă aşa, cu 
fruntea goală, cu ochii închişi, lăsând soarele de amiază să-i 
încălzească obrajii. Stă aşa, să asculte lumina căzând pe 
codrii, aşternându-se pură pe sufletul lui. lată ceasul al 
unsprezecelea. Aude o ciocănitoare. Aude cintezele în 
goruni o mierlă şi-apoi fluieratul sprinţar al unui grangur. 

- Măria-ta! 

- Da, Marcule! 

- O solie de la cardinal. 

O răsuceşte în loc pe Fatima. Priveşte lacom acolo 
unde arată Marcu. Şleahul mare de negoţ de la Cetatea 
Sibiilor, trecând alb dincoace de Lunca Cibinului. Departe, 
cam la o leghe, o carâtă trasă de şase cai albi, înconjurată 
de un steag de călărime în armuri complete, având în faţă 
trei călăreţi în armuri, cel din mijloc ducând o lance la care 
flutură un steag alb. Se pleacă în şa, lacom de spectacolul 
care i se desfăşoară la picioare. În stânga, închizând zarea, 
Cetatea Sibiului. Ziduri cenuşii, vârfurile ascuţite ale 
bisericilor catolice împungând cerul, strălucirea multicoloră 
a olanelor zmălţuite. Între Cibin şi cetate, mult în faţa 
Guşteriţii, având umărul stâng sprijinit de poala dealurilor 
dintre Bungard şi Guşteriţa, umărul drept sprijinit de cetate, 
tabăra lui Andrei Bâthory. Deci, sibienii nu l-au primit în 
cetate. Ţesătura politică a neguţătorilor saşi şi-a înnodat 
capetele. Braşovenii n-au vrut să-l primească pe el. Sibienii 
n-au vrut să-l primească pe domnul lor de până astăzi, 

cardinalul. Mâărâie, neobişnuit cu acest drept al oraşelor. 
Saşii aşteaptă să vadă cine va fi învingătorul. Are să 
strunească el oraşele acestea libere. Are să le încăpestreze, 
aducându-le la scara domniei. Apoi lunca şi câmpul, peste 
care gonesc la galop hărţuitori cazaci şi roşii de ţară, 
încurându-se cu hărţuitorii cardinalului. Trei cazaci cu 
fundul cuşmelor roşu, gonesc un catafract pe care-l prind 
din şa, cu arcanele. Alt catafract trage cu pistolul. Nu vede 
de aici decât nouraşul alb de fum şi cazacul care îşi zvârle 
mâinile în sus şi se rostogoleşte din şa. Calul cazacului se 
opreşte. Îşi ia stăpânul de brâu. Îl târăşte după soţii lui. Jos, 
în faţa Şălimbărului, pe dealurile dinspre Cisnădie, intrarea 
în tabăra oştirii lui. Sunt două pâraie cu albiile sfredelite 
adânc, apărate de maluri domoale şi largi. Spre cel dinspre 
Cisnădie intră la trap carâtele curţii urmate de carele oştirii. 
Este acolo un huruit de roţi legate în fier, un clănţănit de 
bucşe, amestecat cu pocnetele harapnicelor, cu strigătele 
aspre ale surugiilor, cu strigătele boarilor care mână 
turmele de boi pentru hrana oştirii, le mână de-ancălare, 
împungând vitele cu suliţele şi boii însetaţi de treapăt dau 
buzna în albia aproape seacă a pârâului, se-ncurcă printre 
carâte şi harabalele cu polog, vede carâta Stanchii, aurită, 
cu polog din piele roşie intrând la galop pe un tăpşan 
sfârlogit în mijlocul căruia stă călare pe iapa lui uriaşă vel 
şătrarul Vasile Ţâru. Şătrăreii înfig suliţele cu semnele 
trupurilor de oaste pe malurile pâraielor. Artileria vine la 
galop aici. Sub Turkenhugel. ÎI recunoaşte pe senior 
Mantovano numai în pieptar, urlându-şi comenzile. O 
haraba cu praf de puşcă izbeşte un bolovan, frângându-şi 
osia. Cei şase cai ai atelajului se sperie. Dau în galop. 
Conductorul ridicat în picioare pe inima harabalei este 
smuls, aruncat între picioarele rotaşilor şi terciuit de osia 
ruptă, care-i sparge pieptul. Călărimile ocolesc tabăra de 
căruţe a pedestrimilor săcuieşti, tăbăruite în gura pârâului. 
Voievodul urmăreşte marşul la trap al coloanei oştirilor 
Băniei, Buzeştilor şi călărimilor domneşti, care neintrând în 

Şelimbăr, ţinând şleahul Cisnădiei, au apucat un drum de 
care prin codru şi acum ies într-o poiană alăturată 
tăpşanului în care robii şi oamenii de oaste au şi început să 
ridice corturile domneşti şi ale curţii. Se întoarce spre 
carâta solului, ajunsă la jumătatea drumului dintre taberile 
lui şi ale cardinalului. O lance de roşii de ţară şi câteva 
pâlcuri de cazaci ies din Lunca Cibinului, căzând la galop 
asupra carâtei şi gărzilor. Se aude vag chiuitul cazacilor, 
care gonesc culcaţi pe oblânc. Călăuzi români din Mohul, în 
cojoace, călăresc în faţa polcurilor lui Walawski şi Branicki, 
aducându-le în flancul drept al locului unde se ridică 
corturile săcuilor pedeştri. Alţi călăuzi din Mohul conduc 
săcuii călări din garda doamnei, în vălmăşagul de călăreţi, 
pedestraşi şi convoaie de harabale, de şătrărei şi olăcari, 
sub amestecul de flamuri de toate culorile, de prapori şi 
fanioane, ochiul lui vede cum se întruchipează din mers, 
liniile mari ale planului de luptă. 

- Măria-ta, solia, spune Marcu. 

Se ridică în scări. Cazacii şi roşii au luat carâta şi 
garda ei la mijloc, oprindu-le. Un roşu de ţară taie la galop 
peste buza dealurilor, urcând spre el. 

- Du-te, Marcule, şi porunceşte-i marelui logofăt să-mi 
aducă solia, răspunzând aidoma galanteriei cardinalului... 
Am greşit undeva, îl întreabă pe principe, pentru că vorbise 
în italiană. 

- Ba, maria-ta. Un strop prea aspru... 
- Ce să-i fac... N-am vreme să cânt... Du-te şi aşteaptă-mă 
la cortul meu. 

Prinţul Marcu pleacă la galop, urmat de cei doi viconţi 
gasconi, care-i fac gardă şi care stătuseră la o sută de paşi 
depărtare. Voievodul îi face semn lui Sfetea, care-şi 
îndeamnă calul la poruncă. Il are lângă el pe Nicolae- 
Pătraşcu şi în flancul drept al lăncii de vânători domneşti, 
pe Carlo Magno. 

- Sfeteo! Toţi căpitanii la cortul domnesc, împreună cu 
toate căpeteniile oştirii! 

Crainicul domnesc, Sfetea-posmoagă, cocârjat de anii 
de slujbă, nevoind să treacă nimănui cornul de zimbru cu 
care sunase Răscoala din '93 şi mai apoi toate poruncile la 
Călugăreni şi-n războaiele în care ieşise voievodul, dăruit cu 
o sfoară de moşie în Târgul din Afară şi cu o roată de moară 
la Podul Turcului, în Bucureşti, execută o voltă dibace pe 
stânga, oprindu-şi calul sur rotat, pe o buză ieşită deasupra 
văii. Sună prelung «căpeteniile şi căpitanii la măria-sa». 
Răspund cornii căpeteniilor, vestind că porunca s-a înţeles. 

- Eşti tulburat, măria-ta, spune Nicolae-Pătraşcu. 

Se răsuceşte fulgerător spre băietanul strâns în 
coantăş din stofă verde de Bruges, cu gulerul aurit şi 
nasturi de aur, băietan astăzi cu mustaţa înspicată, purtând 
plete inelate după moda vechilor Basarabi, care-l priveşte 
cu ochi căprui, blânzi şi-nţelegători. 

- Îţi dau mulţămita mea, că mă ţii lângă măria-ta. 

Are glasul cârâitor, de flăcăiaş nelegat şi i se pare că 
îşi vede feciorul pentru întâia oară. 

- Ţi s-a părut că până acum nu te-am ţinut? _ 

Voise să-i spună altceva. Ceva bun şi duios. Işi muşcă 
buza. 

- M-ai ţinut departe de războaiele măriei-tale. 
- Erai prea fraged. 
- Şi nici nu le iubeam. 

Tresare. O apropie pe Fatima de calul pag al 

coconului domnesc. 
- De ce nu le iubeai? 
- Pentru că nu le înţelegeam, măria-ta. 


- Zi-mi tată. 
Nicolae-Pătraşcu se-nroşeşte. Îi ies broboane de 
sudoare deasupra mustăţii. 
- Şi-acum? 


- Te-nţeleg pe tine, după ce-am citit Hronicul vel 
logofătului. După ce-am gândit la temeiurile domniei şi la 
ceea ce ai făptuit. A fost o vreme când te-am crezut tiran, 
asupritor şi... 

- Ascult! 

- Şi nepăsător la cei care... 

- La voi. La Stanca. La tine. La Florica. 

- Da. 

- Ai crescut, Pătraşcule. 

- Da. 

- Dumnezeu să mă ierte, băiatul meu, pentru asprimile 
mele. Pentru păcatele mele. 

- Nu are nimeni dreptul să te judece, tată. 

- Mai zi-mi tată! 

Nicolae-Pătraşcu se pleacă în şa. Şopteşte: 

- De ce-ţi aşezi oştile în tabără şi-n vederea cardinalului? 
N-ai mai făcut-o de la Călugăreni. Şi acolo a fost altceva, 
tată... De ce nu faci ca la Babadag? Ca la Nikopole? Ca la 
Vidin? Ca la Giurgiu? De ce ţi-arăţi tăria oştirii. De ce n-ai 
poprit saşii care stau în turlele bisericii din Şelimbăr şi ne 
văd cum ne rânduim tabăra?... De ce nu-l ascultaşi pe Radu 
Buzescu, care voia să iasă cu oştile lui prin codrii, cu călăuzi 
de la Mohu, să iasă în spatele taberilor cardinalului şi să-i 
cază pe ceafă, acolo, tăindu-i calea spre Alba-lulia? 

- Mă judeci, fiul meu? 

- Ba! Vreau să văd limpede în cugetul părintelui meu. 
Poate ai să-mi arunci pe umeri poveri pe care nu le pot 
duce. In slăbiciunea mea, să mă-ntăresc sorbind vlagă din 
cugetul celui care m-a zămislit, aruncându-mă în vâlvorile 
pe care le-a aprins deasupra acestor locuri. 

Voievodul ascultă şi nu-şi crede urechilor. Timpul a 
lucrat în Nicolae-Pătraşcu. N-a înţeles nimeni, ce-a înţeles 
Nicolae-Pătraşcu. Poate nu s-a înţeles el însuşi, atât de 
adânc, cum l-a înţeles Nicolae-Pătraşcu. Aproape că se 
teme de privirea blândă, înlăcrimată a flăcăiandrului, dintr- 
o dată parcă neajutorat în şaua înaltă de safian, aşternută 
c-o blană de pardos. 

- Imi laşi moştenire un iad, măria-ta, şopteşte coconul 
domnesc. Fă-mă să-l înţeleg. 

- Ce nu înţelegi, Nicolae-Pătraşcu?”! 

- Gândul care te macină de când ai văzut oştile 
cardinalului. 

Voievodul apucă mâna coconului domnesc. O apucă 
între degetele stângii. O strânge. 

- O ştii! 

- Da! Sunt oşti creştine. Şi te-ai jurat să lupţi numai 
împotriva păgânului. Te mustră cugetul. Te-am auzit azi- 
noapte gemând în somn. 

- Veniseşi de la Ilinca? 

- Da! 

- Gemeam? 

- Gemeai.Te juruiai pe inimă că nu de sângele creştinilor 
eşti lacom. Am intrat. Erai lac de apă, parcă asudai sânge, 
aveai ochii holbaţi şi-l strigai pe Dumnezeu aducându-l 
martor împotriva cardinalului. 

- Şi? 

- M-am îngrozit de felul cum te-am judecat până atunci. 

- Tu? 

- Eu! Te-am şters de sudoare. Te-am mângâiat pe frunte. 
Mi-ai sărutat mâna prin somn, spunându-mi... Velica. 

- Păstrează taina. 

- ŢI-o jur... 

- Amândouă tainele. 

- Lasă-mă mâine să merg la luptă. N-am dorit-o niciodată. 
Tată... Astăzi o doresc din străfunduri. Lasă-mă să te 
mântui de spaimele tale. De remuşcările tale. Măria-ta, mă 
auzi? 

Dumnezeule! Un copil. Un băietan căruia îi curg 
lacrimile, pe care l-a crezut bicisnic şi temător, străin de el 
şi-ndepărtat. lată-l aflat în tainele lui, în suferinţele lui crude 
şi neîndurătoare. Ce tare şi stăpân era când singur îşi 
stăpânea tainele. Ce nemernic şi scăzut din puterea lui se 
simte aici, la judecata fiului său. 

Priveşte ca printr-o pânză steagul de dragoni în 
cuirasă care iese înaintea caleştii solului. Saluturile cu 

sabia. Aude ca dintr-o mare depărtare cornii străjilor 
sunând «solie cerând intrarea în tabere». 

- Să mergem, fiul meu spune răguşit, pune pinten şi 
coboară dealul în fuleuri lungi, gândindu-se că Nicolae- 
Pătraşcu este întemeiat atunci când îi cere socoteală de 
moştenirea, pe care, cu sau fără voia lui, i-o aruncă pe 
umeri... 

„„. Totul este aşa cum a poruncit. Theodosie Rudeanu 
este însuşi geniul politicii. Flancgărzi din făgărăşeni şi 
bărbaţi din Boiţa, Tălmaciu şi Mohul ţin toate văile care urcă 
spre Târnave. Spre Cornățel, spre Daia, în spatele taberelor 
lui Andrei Bâthory, pe şleaul Slimnicului, către cetatea 
Mediaşului, spre Alămor, Topârcea şi Sălişte. Este în inima 
Cetăţii de Piatră şi dincolo de voinţa lui se află, puternică şi 
atotcuprinzătoare, voinţa lor, a pământenilor sculaţi în 
arme de porunci pe care nu el le-a dat. Au venit patru 
olăcari cu veşti. S-au sculat iobagii din Fofeldea, din 
Săsăuşi, din Apold şi Şeica Mare. Au pus foc castelelor. Au 
tăiat slujitorii nemeşilor. Curg în cetate spre Sibiu. Se lovesc 
cu banderiile. lată o forţă la care s-a gândit prea puţin. lată 
nişte urmări care-au luat-o înaintea gândurilor lui. Vătaful 
Simion îi trece peste umăr lenta fără sabie. Toţi vel boierii 
şi-au lăsat săbiile în cortul vel armaşului. Gărzile ridică 
pologul pe sulițe. Nu se află niciun scaun în cortul domnesc. 
Nu se află nicio tobă. Nu se află niciun trofeu de război. 
Doar lumina care se filtrează în ape sângerii prin mătasea 
ieşită la soare, spălată de ploile şi zăpezile atâtor războaie. 
Aude lumina aceea foşnind. Theodosie Rudeanu aşezat în 
stânga, între el şi Nicolae-Pătraşcu, şopteşte: 

- Nunciul a luat numele papii drept scut, măria-ta. 

- Papa trebuia să-mi trimită oşti, când luptam pentru 
cruce, nu popi... 

Din nou lipseşte mitropolitul Dionisie. Tropote. Carâta 
cardinalului. Roţi mari, cu obezile sculptate, pusă pe 
leagăn, cu portierele sculptate în jurul herbului voievodal, 
aurită, cu polog purpuriu de piele, cu perdelele lăsate, 

având pe scaunul din spate trei roşii de ţară cu săbiile la 
umăr. Alţi roşii duc de dârlogi caii celor doi cavaleri în 
armură, legaţi cu eşarfe negre peste coifuri. 

- Eşti mulţumit, Radule? 

- Sunt răzbunat, măria-ta. 

Galop scurt. Căpitanul Matei ot Brâncoveni sare din 
şa. O lance de roşii se aşază pe două rânduri între carâtă şi 
gărzile domneşti. Cineva dinlăuntrul carâtei vrea să ridice 
perdeaua. Tot dinlăuntru se aude o poruncă. 

- Nu e slobod, părinte. 

Căpitanul Matei ot Brâncoveni se opreşte la zece paşi 
de cortul domnesc. Strigă: 

- Solie de la cardinalul Bâthor Andrieş. Nunciul Germanico 
Malaspina. Căpitanul Moisă Săcuiul şi contele Melchior 
Boghaty. Slobod? 

- Să mai aştepte, răspunde cu glas bubuit vel armaşul 
Udrea Băleanu. Măria-sa se află în reculegere. 

- Moisă Săcuiul. Cum a îndrăznit, doamne, întreabă Radu 
Buzescu. 

- Neamul ăsta de târfă îndrăzneşte totul, spune Baba 
Novac. 

Voievodul  revede noaptea judecății lui  Moisă, 
căpitanul trădător, când Baba Novac i-a rupt sabia şi când îi 
atârna ştreangul unei spânzurători deasupra capului. 

- Să nu ne pripim, Baba Novac. De atunci, poate s-a 
gândit la nemernicia lui. 

- Şi-a slujit principele, spune sec Marcu. 

Voievodul închide ochii. 

- Măria-sa Marcu are dreptate, spune Nicolae-Pătraşcu. Să 
fim drepţi. 

- Dar să nu ne lăsăm amăgiţi, răspunde Baba Novac. 

Voievodul ştie că Baba Novac nu se lasă amăgit. N-a 
vrut să intre în tabără cu haiducii călări, A ascuns şase mii 
de călăreţi în codrul dinspre Cisnădie, pe firul pârâului, i-a 
ascuns prin văgăuni, pe sub gorunii vechi. l-a spus vel 
armaşului că a spânzurat doi saşi care dădeau târcoale unei 

poieni unde  trăseseră  harabalele cu corturile şi 
demâncarea. La semnul marelui logofăt, trei cornişti de 
slujbă sună voia măriei sale. Vel armaşul, chior, cu chivără 
pusă peste basmaua neagră, singurul întrarmat până-n 
dinţi, sabie, două hangere la brâu, buzduganul de fier al 
rangului în dreapta, iese trei paşi în faţa cortului. 

Căpitanul Matei ot Brâncoveni strigă într-o italiană 
dulce şi alintată că măria-sa domnul este gata să primească 
solia. 

Cei doi cavaleri sunt ajutaţi să descalece. Din carâtă 
legat la ochi, nunciul Germanico Malaspina, în strai simplu 
negru, cu ciorapi şi mănuşi violet şi pălăria de cardinal. 
Voievodul îşi muşcă buzele. lată-l pe marele prieten al 
leşilor, al Bâthoreştilor, pe ponegritorul lui, pe trufaşul 
oaspete întâlnit la curtea lui Sigismund. Seara aceea a 
balului, în care s-au înfruntat, Alfonso Carillo şi Malaspina 
deoparte, căutând să-l umilească şi spunându-i, domnule 
voievod. Cardinalul îşi duce mâna la legătură. Hotnogul de 
roşii, coborât din carâtă pe urma lui, i-o apucă şi i-o lasă în 
jos. Cei doi cavaleri abia se mişcă, zăngănind din toate 
plăcile armurilor. Au tecile spadelor goale. Vel armaşul 
scoate legătura nunciului, care izbit de lumina puternică 
închide de câteva ori ochii cu gene spelbe, alb-roşcate. 
Armaşul al doilea scoate legăturile cavalerilor. Gărzile dau 
onorul cu halebarda. Nunciul Malaspina, sufocat de mânie, 
roşu, dintr-o dată cu obrazul şiroind de sudoare, face un pas 
grăbit spre cort. Vel armaşul îi taie avântul, punându-i 
buzduganul în faţă. li face semn să păşească odată cu el. 

- Monseniore, spune din spate căpitanul Moise Szekeli. 
Respectaţi ceremonialul. Altfel riscaţi. 

- Sunt trimisul sanctităţii sale, papa, căpitane şi nu 
permit... 

- Voievodul Mihail nu este sub jurisdicţia spirituală a 
sanctităţii sale. N-o uitaţi, monseniore. 

Vorbesc latineşte. O latină împestriţată cu cuvinte 
italieneşti. Solia intră în cort. Malaspina face o reverență 

scurtă. Voievodul răspunde cu o înclinare a frunţii. Ceilalţi 
stau nemişcaţi. Cavalerii încearcă trei reverenţe, sunându-şi 
armurile. Se lasă o linişte grea. Apăsătoare. 

- Aţi cerut o audienţă măriei-sale, domnului, monseniore, 
spune marele logofăt. Audienţa a fost acordată! 

- Sunt uimit de felul cum am fost primit, segniore... 

- Ne aflăm în stare de război, monseniore şi aici este o 
tabără militară. 

- Mă confundați cu un spion?!... Pe mine?... 

- Sunteţi însoţit de doi căpitani de oaste, monseniore. 

Nunciul îşi muşcă buzele pline. 

- Am cerut o audienţă particulară domnului voievod. 

- Vă rog să vă revizuiţi felul cum vă adresaţi măriei-sale. 

- M-am mai adresat în acelaşi fel, când domnul voievod a 
făcut o vizită suzeranului său, principele Bâthory. 

- Spune-i, seniore logofăt, că nu-mi aduc aminte, tăie 
voievodul în italiana lui dură. Care este conţinutul soliei 
încredinţată de Andrei Bâthory? 

- Să vă amintească de soarta comună, aici la hotarele 
răsăritene ale creştinătăţii. Să vă amintească de jurământul 
de credinţă prestat suzeranului, de onoarea cavalerească, 
de măreţia luptelor de odinioară. 

- Vorbe! 

Glasul voievodului şfichiue. Nunciul rămâne cu gura 
întredeschisă. Bâlbâie ceva. Jignirea îl sufocă. Voievodul îi 
vede ochii bulbucaţi ieşindu-i din orbite. Işi spune că a venit 
ceasul stăpânirii de sine. Îşi înfige privirea în ochii lui Moisă 
Săcuiul. Căpitanul îl salută cu o înclinare a capului. Obrazul 
bărbătesc i se destinde într-un zâmbet. Vrea ceva Moisă, 
trădătorul. Nunciul Germanico Malaspina caută un scaun, 
din priviri. Îi ocoleşte ochii prea sfinţia sa. Îi spune în 
italiană: 

- Nu de pofta stăpânirii, nici de setea sângelui creştinesc 
am ieşit eu din ţara mea, fiind cu gândul numai de a-l vărsa 
pe al turcilor. 

Apoi în greaca arhonţilor: 

- Că-mi este deajuns să pot trăi singur în Ţara 
Românească, în care cu o singură arătură, răspândind 
sămânţa, se naşte grâul, nu cum se întâmplă în Ardeal. 

Apoi în polonă: 

- Ştiu că iubiţi această limbă şi această ţară şi pe 
hatmanul Zamoyski... 

- Nu cunosc limba, răspunde nunciul. 

- Păcat. V-aţi fi înţeles mai bine cu hatmanul. 

Apoi, româneşte: 

- Spune-i, vel logofete, că dacă Andrei Báthory avea atâta 
dragoste pentru mine nu oprea banii de la împăratul Rudolf, 
nu-mi cerea să mă pribegesc din ţară şi nici cu turcii nu 
uneltea. 

Marele logofăt tălmăceşte în italiană. Nunciul spune 
sec: 

- Calomniile partidei oştile monseniorului cardinal şi 
principe. 

Voievodul face un semn. Prinţul Marcu se înclină 
curtenitor în faţa soliei. In cea mai limpede italiană de curte 
citeşte un fel de hrisov, alcătuit cu drăcească ştiinţă a 
faptelor de către Theodosie Rudeanu. Sunt acolo trecute 
zilele şi lunile când Andrei Bâthory, cetăţean al coroanei 
polone, a fost propus de către Zamoyski pentru cardinalat 
în Polonia, datele întâlnirilor lui cu omul reginei Elisabeta a 
Ingliterei, Cristof Parking şi obligaţiile pe care şi le-a luat de 
a împiedica Ardealul să intre în Sfânta Ligă, se dau date 
despre proiectul lucrat în taină pentru prefacerea ţării în 
principat vasal Poloniei, se citeşte din scrisoarea sultanului 
Mohamed. 

Am obținut ceea ce doream, ca principele Ardealului 
să fie răsturnat şi un cetățean al coroanei Poloniei, Báthory 
Andreas s-afăcut principe. Apoi i-a căzut la picioarele 
marelui vizir, vrând să se împace cu el. 

Şi mereu date ale întâlnirilor cu ceauşii de Temişoara, cu 
silnicia împotriva convoaielor imperiale aducând lefurile 
pentru oştirea din Ţara Românească, cu împresurarea 

necavalerească a Măriei Cristierna, cu scrisoarea de 
supunere către sultan. Moise Szekely, alb în armura sinilie, 
priveşte în gol. Nunciul Malaspina, nemişcat, ascultă totul 
cu un zâmbet plin de dispreţ. 

- Marcule... Ajunge, spune voievodul. 

Trâmbiţe. Corni. Huruit de tobe. 

- Audienţa soliei cardinalului Andrei Báthory la măria-sa, 
lo Mihai Voievod, domn al întregii Ungro Vlahii, Amlaşului şi 
Făgăraşului herţeg, a luat sfârşit, anunţă în italiană şi latină 
vel logofătul Theodosie Rudeanu. Nunciul Germanico 
Malaspina se-ntoarce spre contele Melchior Boghaty, el 
însuşi stupefiat de acest sfârşit abrupt şi neobişnuit al 
audienței. Din nou glasul vel logofătului. 

- Anunţ monseniorului Germanico Malaspina hotărârea 
domnului meu. Nu este decât o singură cale de a ocoli 
vărsarea de sânge creştinesc. Cardinalul să se întoarcă a-şi 
păstori biserica. 

Comenzi prelungi în turcă. Alte comenzi în polonă şi 
ucraineană. Tobe. Tropote. Pe sub pologul ridicat se văd 
două steaguri de dragoni şi cazaci înlocuind roşii de ţară din 
garda carâtei, în vreme ce şi gărzile din vânători domneşti 
sunt schimbate de ieniceri. Tot atunci, din josul tăpşanului 
vin în pas viu săcuii pedeştri, cu muschetele la umăr. În faţă 
călăreşte războinicul uriaş Peter Domokos. Germanico 
Malaspina execută o reverență chinuită. 

- lartă şi uită, măria-ta, spune Moise Szekely în 
româneşte. 
Se-nclină şi iese de-a-ndăratelea, privindu-l în ochi. Glasul 
ostăşesc al omului care-i pregătise moartea îl răscoleşte. 
Vrea să ridice mâna în semn de împăcare. Întâlneşte 
priverea lui Baba Novac. N-o mai ridică. Solia este legată la 
ochi de vel armaşul. Polcovnicul Walenty Walawski, în 
armură, îl conduce pe nunciul Germanico Malaspina. 
Căpitanul Matei ot Brâncoveni se suie în carâtă, ajutându-l 
pe cardinal să urce alături de el. Vătaful Simion lasă pologul 
cortului. 

- O lecţie care ţi-a făcut cel mai cumplit duşman, măria- 
ta, spune Radu Buzescu. 
- Pe lângă ceilalţi, un popă veninos mai mult, vere 
Radule... 
- Porunci, cere marele paharnic Radu Şerban. 
- Da. Porunci, oftează voievodul, căutând lacom privirea 
fiului său Pătraşcu... 

Miezul nopţii. Din scapătul lui 27 în fapta lui 28 
octombrie. Cortul domnesc. Ard trei sfeşnice, înconjurând 
tripticul. Vătaful Simion încuie cu lacăte grele sipetele 
având bătut pe capace herbul Ţării Româneşti. Voievodul 
într-un caftan căptuşit cu blănişoare de sobol, stă înfundat 
în jilţul domnesc. Il urmăreşte pe Nicolae-Pătraşcu aplecat 
deasupra chărţii Transilvaniei. L-a dat pe mâna dascălilor, 
după legile curţii. A învăţat slavona şi turca, a învăţat 
italiana şi greaca, o rupe nemţeşte, a învăţat să lupte cu 
sabia călare şi pe jos, să lovească şi împungă manechinele, 
să mânuie sulița, arcul, muscheta şi pistolul. Nu se arată 
nici prea voinic, nici prea bun luptător. Este şovăielnic în 
gândire şi mereu se întreabă «de ce»? lată-l acum în faţa 
hărţii, întrebându-l de ce este nevoie, după înfrângerea 
cardinalului, să intre în Alba-lulia şi s-o stăpânească?! Dar 
dacă va învinge cardinalul? Atunci?... El n-are încredere în 
lefegii... Dar dacă totuşi leremia Moghilă trece munţii şi-i 
cade în spate?... Dar dacă leremia Moghilă trece Râmnicul, 
spulberă mazâlii care şi aşa nu te iubesc prea mult, tată, şi 
împreună cu turcii îl urcă în scaun pe hatmanul Simion 
Moghilă? 

Mocnesc mii de spaime în ochii blânzi ai Pătraşcului. 
Parcă toate aceste ameninţări posibile s-ar fi adunat într-un 
nor plin de trăsnete care se rupe în capul lor, chiar aici şi 
acum. li poate explica acestui băietan faţă de care, dintr-o 
dată se simte îngrozitor de departe, ce-nseamnă timpul?! 
Nu timpul măsurat în zile şi luni şi ani pe calendare, ci 
timpul fiecăruia din căpeteniile acestei lumi învrăjbite? 
Timpul cardinalului Andrei Bâthoty. Timpul lui leremia 

Moghilă. Al sultanului. Al regelui Sigismund Ill de Wassa? 
Timpul reginei Elisabeta a Ingliterei? Al lui Rudolf de 
Habsburg, ori dincolo de acest timp, Timpul Sublimei Porţi, 
al Moscovei, al Ţării Româneşti. Şi timpul pe care s-a bizuit 
el. Timpul unui marş fulgerător cu toată oştirea peste 
munţi, gonind înaintea tuturor timpurilor celorlalţi, luându-şi 
ca singur aliat şi prieten acest timp-fulger. Ori, poate să-i 
explice lui Nicolae-Pătraşcu ce-nseamnă harul de a-ți 
cunoaşte duşmanul prin acele lungi şi repetate şi subtile 
meditații, după ce l-ai văzut în palatele lui, ori în scrisorile 
lui, ori în cortul lui de război, în negoaţele şi dragostele lui, 
în patimile şi-n virtuțile lui?... 

- Măria-sa Neagoe Basarab a avut tihna să-şi înveţe 
odrasla prin scris, Pătraşcule. Eu n-am această tihnă. Nu 
ştiu ce-a făcut fiul său Theodosie cu acele învățături, care 
stau de-atunci în diplomaticonul curţii şi pe care le-au 
papagalicit pe dinafară toţi feciorii de domn. Invaţă privind 
şi gândind. Un domn are sau nu are har de domn. Dacă nu-l 
are, nu i-l dă nici coroana Băsărabilor, nici ungerea cu 
sfântul mir, nici slăvitele învățături ale acelui voievod 
filosof.  Alba-lulia este inima puterii domneşti în 
Transilvania. Îl putem bate de zeci de ori pe cardinal, fără 
ea nu suntem stăpâni aici. Dacă ne răpune cardinalul? Mă- 
ndoiesc. Şi totuşi, Simion va încărca aceste sipete cu 
vistieria noastră, cu scrisorile de taină, cu hrisoavele curţii, 
pe cai. Mâine, călăuzi care ştiu potecile munţilor vor veghea 
lângă noi. Oştile de ţară sunt călări. Vor trece munţii pe 
poteci de ciobani. Noi, odată cu ele. Lefegii prin pasul Turnu 
Roşu. Dacă vor fi prinşi, nu vor păţi nimic. Se vor scrie în 
registrele cardinalului. Singurii care vor suferi, vor fi săcuii. 
Dacă ei vor trece odată cu noi, casele lor vor fi trecute prin 
foc. leremia Moghilă şi-a pierdut timpul său. Trebuia să fi 
lovit alaltăieri. Când îl aveam pe cardinal la două zile de 
marş în faţă, pe Buzeşti la două zile de marş de Vâlcea şi la 
o zi de marş de mine. Astăzi e prea târziu. Şi-acum, află că 
dincolo de cele văzute, stă în puterea domnului să le 

stăpânească şi pe cele nevăzute... Simioane. Aud paşii vel 
logofătului Theodosie... 

Nicolae-Pătraşcu, într-o pelerină lungă de camelot 
agăţată pe amândoi umerii şi închisă la gât cu lanţ de aur, 
se ridică pe deasupra chărţii. Îngenunche la picioarele lui. 
Îşi culcă fruntea pe genunchi. El îi ia capul în palme. Îi trece 
degetele prin părul inelat, mătăsos. 

- O iubeşti pe Ilinca, Nicolae? 

- Este dârză, ştie râde, e pietroasă şi alinătoare, măria-ta. 

- Poate voiam să-ţi sporesc numele, peţindu-ţi o prinţesă 
din Casa de Austria. Ori o fiică din Casa lagellon. Am cam 
uitat această lege veche a Basarabilor. Şi Muşatinilor. 

- Şi vrei să ţi-o aduci aminte, prin mine? 

Glasul lui Pătraşcu, cocoşesc, îl mânie fară să vrea. 

- Ridică-te, Nicolae... Vine vel logofătul. 

Theodosie Rudeanu şi-a luat din nou chipul lui de 
conspirator florentin. Se strecoară în cort învăluit în 
pelerină şi spune gâfâit. 

- Aloisiu Radibrati, raguzanul, măria-ta. Cu veşti grabnice 
şi de taină. Mă-nchin prinţului Nicolae-Pătraşcu, ieşit la 
şcoală politicească. 

Nicolae-Pătraşcu face o reverență scurtă. 

- lată domnia, Nicolae-Pătraşcu, spune şi se simte 
împovărat, bătrân şi sătul. De ce i-o fi hătrăzit Dumnezeu 
acest cap de cal-vulpe cinstitului sol de mare taină al 
împăratului Rudolf II de Habsburg? Aşa doar să-l 
neliniştească pe el? Aloisiu Radibrati slab, deşirat, cu pliscul 
căzându-i pe mustata roşcată, cu fruntea îngustă înconju- 
rată de părul roşu tuns perie, îşi face reverenţele cu grabă 
studiată. Este tot numai ciolane, cizme şi surtuc. Vorbeşte 
greaca şi turca. A fost trimes de la Praga cu un mesaj 
urgent al sacrei majestăţi romane, către cardinalul Andrei 
Báthory. 

- Va să zică nu către mine, mârâie voievodul. 

- Către măria-ta, cu un mesaj discret şi de onoare (aici 
mutra lungă şi ascuțită a lui Aloisiu Radibrati se lungeşte şi 

mai mult, iar ochii rotunzi, cu irisul aproape galben se 
rotunjesc şi ei) din partea arhiducelui Mathias. 

Aloisiu  Radibrati este un adevărat vierme de 
cancelarie imperială. Face o mie de piruete într-un logos 
încâlcit, pe care-l ascultă cu răbdare îngerească şi leşuială 
zăcută. Graţiosul suveran a ordonat lui segnoir Georgio să 
vegheze asupra cetăților de margine, fără a-i da un ordin de 
marş asupra Transilvaniei care ordin îl aştepta de la 
Camera de Război, ori de la Camera Aulică, încurcă înaltele 
instituţii şi nu se mai ştie de la cine dracu aştepta segnior 
Georgio, ordinul acela. Ciuleşte urechea. Segnor Georgio l-a 
oprit pe căpitanul Mihail Szekely să coboare din Sătmar la 
Cluj. A fost acolo un mare scandal, căpitanul Mihail Szekely 
insultându-l pe curierul lui segnior Georgio Basta şi contele 
Ursino. Căpitanul Mihail Szekely este un ostaş dur, care nu 
pierde prilejul să-l laude pe domnul Ţării Româneşti în toate 
consiliile de război, spunând că este singurul mare co- 
mandant militar al timpului său. Face aluzii transparente la 
banii pe care segnior Georgio îi mănâncă cu lopata, fără să 
aducă nicio victorie Imperiului. Dimpotrivă. Aşa că este urât 
de toţi comandanții italieni din Ungaria de Sus. Sosind la 
Alba-lulia şi plecând spre Ţara Românească, a fost arestat 
la Sebeş de o banderie episcopală, condus în tabăra 
cardinalului la Turnişor şi acolo ţinut sub pază severă. A fost 
interogat de nunciul Germanico Malaspina şi de însuşi 
cardinalul Andrei Bâthory care voia să afle natura secretă a 
misiunii sale. Hainele i-au fost descusute, bucată cu bucată. 
Pălăria de asemenea. Cizmele de asemenea. Teaca spadei 
la fel. Cufărul de călătorie a suferit acelaşi tratament. Şaua, 
căruţa, de asemenea. Servitorului şi cailor le-au fost 
administrate doze mari de purgative, căutându-li-se în 
fecale scrisorile tainice. El a spus că aduce doar conturile 
domeniului Kunigsperg pe care le-a şi arătat, domeniu al 
cărui senior este măria-sa voievodul Mihail. Cardinalul l-a 
târât după oştirea sa spunându-i că-i va face o surpriză, mai 
curând decât se aşteaptă, aducându-i-l pe «păstorul oilor 

sale» prins în laţ şi alte asemenea. Astăzi pe înserat a fost 
dus de gărzi la sfatul de război al cardinalului. Cardinalul 
era vesel, împlătoşat, cu faţa plină de coşuri şi urme de 
vărsat, asudată. Făcuse o clismă şi băi fierbinţi cu muştar la 
şezut, suferind de prostată ca orice călăreț care face abuz 
de femei. 

Buzele uscate ale solului împărătesc zemuie de cum 
spun «femei». Este prea şiret să-şi vândă ieftin ştirile. 
Incepe să-şi amintească greu. Se poticneşte. 

- iți voi uşura mărturisirea, segnior Radibrati, spune în 
italiană Theodosie Rudeanu. 

- Fără îndoială, senior gran logofet. Cunosc mărinimia 
curţii... 

Voievodul se înveseleşte în caftanul cald. Minte 
Radibrati? Joacă jocul cardinalului? S-a încheiat târgul între 
Rudolf şi Báthory, cel dintâi dându-i-o de nevastă pe fosta 
nevastă a lui Sigismund, pe dalba Maria Cristierna, în 
schimbul suzeranității Transilvaniei? Peste un ceas va şti 
adevărul. Aloisiu Radibrati priveşte conspirativ prin cort. Se 
apropie de el, şi el are senzaţia că s-a apropiat o broască 
râioasă, ori un şarpe. Spune şoptit cum auzind răspunsul 
dat de voievod prin nunciul Malaspina - un spion şi un 
duşman încrâncenat al măriei-tale - cardinalul a făcut o 
criză de nervi. A urlat cuvinte injurioase, a proferat 
ameninţări cumplite, a spus că-şi va face un harem cu 
soţia, fiica şi toate femeile sclavilor lui. Apoi a numit coman- 
dant al oştirii pe căpitanul Gaspar Korniş , care n-a vrut să 
primească decât în urma ordinului sever al cardinalului. 
După aceea a numit comandanții celor două linii de luptă. 
Ai centrelor şi aripilor. 

- Care sunt, întreabă scurt şi-l simte pe Nicolae-Pătraşcu 
tresărind. 

Acelaşi joc la Aloisiu Radibrati. 

- Nu uita, înainte de a fi domn, am neguţat, spune. 
Cunosc preţurile. 

Raguzanul cu cap de cal-vulpe îngenunchează. 
Bolboroseşte şoptit: 

- Moise Szekely la centru în linia întâi. Bătrânul căpitan 
Ştefan Lazăr la aripa dreaptă. Căpitanul Petre Huszar la 
aripa stângă. 

- Şi linia a doua? 

- Căpitanul Pangratie Senneyey. .. 

- Auzişi, Theodosie... Omul în care-a crezut Domokos. 

- La centru Melchior Boghaty care a jurat să răzbune 
siluirea şi uciderea soţiei sale. Măria-ta, Gaspar Korniş nu 
vrea să lupte împotriva ta. De trei ori a spus, nu! 

- Din ce motive? 

- Eşti campionul luptei antiotomane. Ai fost nedreptăţit şi 
insultat. Eşti un soldat care n-ai pierdut niciun război. 

- Şi cardinalul? 

- A spus că dacă mai scoate un singur cuvânt, îl aruncă în 
lanţuri. Apoi, Moise Szekely. 

- Ce este cu Moise Szekely? 

- A spus că nu luptă împotriva măriei-tale, decât pentru 
că este soldat... El a venit în cortul meu. Oamenii lui m-au 
îmbrăcat. Oamenii lui, care mă şi păzeau, m-au scos pe 
mine şi omul meu din tabără. Ei mi-au dat caii... 

- Şi Moisă? 

- M-a rugat să-ţi spun că mâine va purta eşarfă albă peste 
platoşă şi panaş cu trei pene albastre de struţ. 

- Atât? 

- Atât! 

Işi lasă fruntea în palmă. O simte leoarcă. Aloisiu 
Radibrati se ridică. Tuşeşte. Işi ia ţinuta solemnă de sol. El 
ascultă mesajul arhiducelui Mathia, singurul Habsburg cu 
capul limpede, bun ostaş şi om de inimă. Arhiducele îl scuză 
pe fratele său, împăratul, care nu poate da un aviz de 
scoatere a cardinalului catolic din Casa Bâthorea, Andrei, 
din scaunul său în care a fost ales de Statele Generale, îl 
roagă pe voievodul Mihail s-o facă bărbăteşte, fără avizul 
direct al împăratului, cardinalul fiind factorul care lucrează 

la dezintegrarea Sfintei Ligi. Fiind pus în faţa unui fapt 
împlinit, sacra majestate romană va recunoaşte noua 
stăpânire, pentru ale cărei titluri şi acte publice, el, 
arhiducele se va lupta în Camera Aulică. Aceste titluri vor 
trebui recunoscute cu drepturi ereditare. Nu este străin nici 
de planul de a ataca Moldova. El, arhiducele vede în acesta 
un act militar vrednic de cel mai mare respect, voievodul 
refăcând vechea Dacie, şi constituind la Dunăre o forţă de 
echilibru între Imperiul Otoman, Polonia şi Sacrul Imperiu 
Roman. Va lupta ca împăratul romanilor să înţeleagă folosul 
pe care-l va aduce creştinătăţii, acea putere la Dunărea de 
Jos. 

- Matthias Dei gratia Arhidux Austriae, Dux Burgundiae et 
Comes Tyrolis, fornăie Aloisiu Radibrati, încheindu-şi solia 
cu titlurile arhiducelui. 

Cu titlu privat, ca un răspuns la bunăvoința arătată de 
voievod, el, Aloisiu Radibrati îi dă de ştire că alt curier 
personal al sacrei majestăţi romane, aducând porunci 
proaspete, emisarul secret leronim Slatarich, pornit din 
Praga cu şase zile mai târziu decât a pornit el, s-a oprit la 
Alba-lulia fiind încunoştiinţat de arestarea lui la Sebeş. 
Bănuieşte că leronim Slatarich aduce veşti ferme, obţinute 
de la sacra majestate romană de arhiducele Mathias, al 
cărei slujitor şi îndatorat Aloisiu Radibrati este. 

Un nechezat de cal în noapte. Paşii unei caraule. 
Simion intrând şi vestindu-l prin înclinarea capului că a sosit 
omul lui Francisc Josica. Vel logofătul prinde din zbor 
semnul vătafului. Bate din palme. Intră un logofeţel în 
arme. 

- Du-te, prietene Radibrati, şi dăruie-te somnului. Sunt 
sigur că vei visa aur, îi spune emisarului de taină al 
arhiducelui, zâmbindu-i. 

„„. Cele trei sfeşnice împresurând tripticul. Vel logofătul 
foindu-se. 

- ÎI crezi, Nicolae-Pătraşcu? 

Întrebarea cade în gol. Nicolae-Pătraşcu are cearcăne, 
e livid şi pare îmbătrânit. 

- Nu ştiu, măria-ta. 

- Ceva tot trebuie să ştim pe pământul ăsta, îşi şopteşte 
în barbă... Haide, vere Theodosie. Să vină. Mă simt zobit. 

Un uriaş cu ochi albaştri şi mustaţa bălană şi plete 
rătunzate. Dă în genunchi. 

- Cavalerul Văsile Boer de Recea, măria-ta, din partea 
domniei sale Francisc Josica. 

Cavalerul poartă cizme înalte, cioareci albi, dolman, 
peste dolman, pieptar şi pe umeri o dolamă albă, găitănată, 
cusută cu ştrafuri. Căciula cu pene de păun şi-o ţine în 
mână. La şold spadă lată, cu două tăişuri. li dă stânga la 
sărutat. Cavalerul Văsile Boer de Recea îşi dezbumbă 
pieptarul şi dolmanul. Scoate de sub cămaşă o teacă de 
piele prinsă pe după gât cu lănţug. 

- Tocmeala oştilor, măria-ta. 

Marele logofăt ia teaca. Voievodul îi face semn 
cavalerului să se ridice. 

- Te-ascult, cavalere, îi spune şi-i place figura deschisă a 
ardeleanului, seamănă cu Stroe, îi plac trăsăturile 
bărbăteşti, îndulcite de un zâmbet vesel, cinstit. 

- Dapăi măria-ta, stăm şi ne crucim. Că Moisă Săcuiul ş-o 
fo lăpădată pe faţă de cardinal, da pe ascuns şi-o fo sporită 
iarba de puşcă pentru banderia de muşchetari. Că 
nemeşimea tânără, aia de chefuie cu cardinalul, strigă că-ţi 
be sânjele şi mărtanii ăia bătrâni strigă tolvai şi nu vor să 
meargă. 

Râde. 

- Măria-ta bate-i pe tăţi şi io ţ-oi scrie ghiersuri, cum numa 
Dante, o Petrarca ţi-o fo putut scrie. Că-i o larmă şi-o 
bucurie prin tabără, de parcă ţi-or şi împărţâtu averile şi 
neameşii ăia beţăci şi 
126 
curvari ca lon Iffiu, Sandor Toldy şi Bodony Şandor îşi joacă 
la zaruri şi calu şi ţorsamurile li joacă afară, pe tobe, le ţân 

făclierii făcliile şi-or dat cep la butoaie şi pare că la nuntă or 
merje, nu la bătaie. 

Cavalerul Vasile Boer de Recea râde. Semn bun îşi 
spune, aplecându-se deasupra a hărţii, desemnată în grabă 
de Francisc Josica. Nu-i place această formaţie pe linii, 
rigidă şi ruginită. Turcii ştiu şi ei una şi bună. Formaţia în 
semilună, cu ienicerii la centru şi cu spahiii pe aripi pentru 
manevră. Formaţia lui Gaspar Korniş nu-i spune nimic. Are 
aripile apărate de Cibin şi Cetatea Sibiului. Dacă el la 
noapte l-ar asculta pe Radu Buzescu, ori pe Baba Novac, ar 
porni şase mii de călăreţi prin codru să iasă la Poplaca şi de 
acolo, prin Turnişor, să cadă în spatele taberilor, ori de 
dincoace, pe după Cibin, i-ar scoate la Guşteriţa, aşa cum a 
jucat la Vidin, atunci!... Ah!... Francisc Josica a scris 
deasupra fiecărui trup de oaste numele căpitanului. lată-l 
aici, în spatele lui Petre Huszar pe Matei Perussith. El şi 
Moisă Săcuiul... Ce joc joacă Moisă?... 

- Câţi oameni are cardinalul, cavalere, întreabă fiindu-i 
lehamite de gândirea ruginită a căpitanului Korniş. Din 
spatele celor două linii de bătaie vede iţindu-se urechile 
ascuţite de scrib militar ale lui Tartaglia. Nimic mai mult. 
Mai puţin da. Aripa dreaptă a lui Ştefan Lazăr e slabă. Bietul 
bătrân. Un oştean cinstit şi viteaz. Poate tocmai de aceea 
vrea să-l ucidă Korniş. 

- Poate treizeci de mii, măria-ta. 
- Tunuri? 

- Scrie aici! Patruzeci! Mari. Ţapene. Cu tunari nemti, 

pricepuţi. 
- De ce se tolvăiau neameşii bătrâni? 
- Se tem de măria-ta, odată. De săcui se tem de două ori. 
- Şi de ce se mai tem? 

Cavalerul Văsile Boer de Recea nu mai râde. Spune 
sec. 

- De iobagi se tem, doamne, mai rău decât de măria-ta şi 
săcui, împreună. 

Aloisiu Radibrati n-a minţit. Steaua cardinalului a apus 
înainte de a răsări. Nu şi-a înţeles timpul. Nu i-o poate 
explica încă lui Nicolae-Pătraşcu. Nimănui nu i-o poate 
explica. Rămâne singur între cele trei lumânări pâlpâinde. 
Îngenunche. Îşi reazimă fruntea de tetrapod. Bâthoreştii s- 
au scos în afara timpului lor. Au crezut că este destul să 
aibă înaintaşi. Să poarte un nume făcut de aceştia. Cardina- 
lul îi iese înainte cu două linii de bătaie şi aripa dreaptă mai 
slabă. Ce-ar spune timpul dacă l-ar vicleni în luptă, 
aruncându-i dragonii în spate? Ori haiducii sârbi? Ori, mai 
rău, săcuii? Că lupta n-a fost dreaptă. Că dreptatea nu şi-a 
arătat faţa din voinţa lui Dumnezeu? Şi el, el crede fierbinte 
că n-are dreptul să-i ucidă pe creştinii aceştia, dintre care 
unii au luptat sub steagurile lui, crezând ca şi el în izbăvirea 
pământurilor de sabia păgână. Va lua asupra lui sângele 
care va curge mâine? Cine-i dă acest drept? Este doar un 
ipocrit faţă de sine însuşi? Când a trecut munţii n-a ştiut că 
va curge sânge? Aude feştila lumânărilor arzând în gol. 
Încearcă să se roage şi nu poate. Bietul cardinal. Îl viclenesc 
până şi căpitanii în care şi-a pus nădejdea... Cărora le-a 
încredinţat onoarea  cavalerească. Câteva gânduri 
deslânate. O înstrăinare pe care nu şi-o cunoaşte. Nimic nu 
i-a ajuns la lumina albă a conştiinţei. Nici mesajul târziu al 
arhiducelui, nici ştirile lui Radibrati, nici planul de luptă al 
cardinalului, pe care, oricum, îl va afla mâine, privind de pe 
culmea aceea Turkenhugel. Nu l-a pătruns decât copia de 
pe scrisoarea lui Malaspina, scrisă în noaptea asta chiar, 
copie luată de oamenii lui Francisc Josica şi dată lui de 
cavalerul Boer de Recea, scrisoare care spune totul şi-i iartă 
totul, dezgolindu-i adevărul adevărat, în toată cruzimea lui. 

Nunciul Germanico Malaspina a făcut o vizită mai 
marilor Sibiului, încercând să-i atragă de partea 
Cardinalului. Mai marii n-au vrut. lar el a întocmit un raport 
plin de fiere către papa. Cerneala suretului este încă 
proaspătă, păstrând miros de umed şi firele de nisip cu care 

a fost uscată... Se ridică. Citeşte la lumina fâlfâită a 
lumânărilor... 

rivolti tutto lo spirit o mio a diriger le cose di 
maniera che la Provincia restane a Cesare... Vi adunai poi i 
nobili che erano în Sibinico, insieme con Giudice Regio e 
consoli della Città, e tratai con loro, quanta ignominosa 
cosa sarebbe, se un Valacco dominasse una Provincia cosi 
nobile, come questa... 

Rămâne cu ochii holbaţi în gol, ascultând ceva 
crescând în el. Atât de năvalnic, că-şi rupe cu un gest 
zmucit copcile coantăşului. Aude târziu glasul speriat al 
Stanchii. 

- Mihai, măria-ta!... Mihai, stăpâne, de ce gemi, Mihai?! 

Afară cocoşii gărzilor trâmbiţă ceasul două după 
miezul nopţii. Ceasul două al faptului de zi, 28 octombrie a 
sfinţilor mucenici Zenovie şi Zenovia. 

- Eu sunt Zenovie, tu eşti Zenovia, îi spune Stanchii 
râzând. Hai, scumpă Zenovia, să ne mucenicim în dragoste. 

O cuprinde sălbatec de mijloc. Femeii îi alunecă de pe 
umeri caftanul blănit. În cort este frig şi el aude, sărutându-i 
buzele, aude bruma căzând pe acoperişul întâi, cel de 
mătase roşie, ieşită la soare. 

4 

l-a chemat înaintea zorilor. Înainte să se sune 
deşteptarea în tabere. A fost o noapte scurtă. Stanca s-a 
uitat pe ea. N-a mai fost nimic, decât femeia mulţumindu-se 
cu clipa. Nicolae-Pătraşcu, împlătoşat, cu coiful sub braţ, 
pare de ceară. Ard toate sfeşnicele. Vel postelnicul Preda 
Buzescu ia platoşa din mâinile pajilor. O priveşte în lumina 
gălbuie, tremurătoare a lumânărilor. 

- lo-te, măria-ta. Aici te-mpunse spahiul la Vidin. lo-te cum 
lunecă oţelul pe platoşă. Se mai vede. Uitaţi-vă, boieri 
dumneavoastră şi vă zmeriţi. 

Pajii îl ajută să răstoarne platoşa grea, de oţel. Se 
vede turtitura făcută de vârful suliţei la o palmă de 
marginea de jos. Se vede scrijelitura, acolo unde vârful a 

alunecat şi muşcătura din oţel, când i-a scăpat în pântec. 
Simte vârful scurmându-i măruntaiele. 

- Numai loviturile voastre de sabie nu se mai văd, decât în 
recunoştinţa mea, vere Preda. Astăzi să-mi staţi aproape. 
Prea-i lacom omul bisericii de sângele meu. 

Preda Buzescu îi trece platoşa peste cap, pipăindu-i 
căptuşala din dimie de Avrig. Radu Buzescu îl ajută să-i lege 
curelele. 

- Bine făcuşi, măria-ta, c-o lungişi cu zalele astea. 

Preda zăngăne zalele pe care zălarii Târgoviştei le-au 
prins în partea de jos a platoşei, apărându-i coapsele şi 
pântecul. Vel paharnicul Radu Şerban controlează legăturile 
platoşei lui  Nicolae-Pătraşcu. Trage puternic. Platoşa 
alunecă pe-un umăr. 

- Să-i porunceşti zece bice, ăluia de ţi-o legă, măria-ta, 
spune marele paharnic. 

Ceilalţi mari boieri îşi încearcă unii altora legăturile 
platoşelor, cotarelor şi pulparelor. Dintre toţi numai Stroe 
Buzescu poartă cămaşă de zale tătărască, coif cu nazal şi 
apărătoare de ceafă. Ceilalţi şi-au pus platoşele şi coifurile 
florentine, ori de Veneţia. 

- Să nu intraţi în luptă, decât la porunca mea. Auzi, Stroe? 

Uriaşul mormăie ceva. Cască. Îşi închină gura. Intră 
pajii cu tablalele de argint pline de icre, de afumătură tăiată 
subţire, de felii mari şi fierbinţi de pâine săsească, coaptă 
azi-noapte în cuptoarele celor din Șelimbăr. Alţii aduc 
ulcioare de pământ cu vin fiert, dres cu mirodenii. Pajii 
doamnei. Ilinca Şerban în cizme şi hăţuşcă roşie. Stă 
dreaptă. Spune cu glas băieţos: 

- Măria-sa, doamna! 

Intră Stanca, urmată de Florica. După ele, Erina 
Golescu, împlătoşată şi-ncoifată bărbăteşte, cu sabia la şold 
şi scutul rotund pe umărul stâng. Stanca având cearcănele 
adânci ale nopţii nedormite. Mucenica Zenovia, care l-a 
mucenicit olteneşte, aducându-i aminte de alţi ani pierduţi 
în vreme. În cizme roşii, cu ciorapul-pantalon negru din fayn 

Londys în acelaşi dolman zmeuriu de roşu domnesc, cu 
cosiţa adunată sub cuşmuliţa din miel negru, cu subarba 
din lănţug de aur trecută sub bărbia ei rotundă. Încinsă. Cu 
sabia la şold. Florica, în costum de vânător domnesc, verde, 
cu ciorap-pantalon alb din stofuşoară frâncească, cu cizme 
galbene, fără sabie şi ea necunoscută lui, înaltă şi subţire, 
cu pieptişorul împlinit sub dolman, zâmbindu-i încântată de 
felul cum s-o fi văzut în oglindă. Se grăbeşte în calea 
Stanchii. Îi ia mâna. O aduce în cercul făcut de vel boierii 
dintr-o dată împietriţi. 

- Am vrut să-ţi fim aproape, măria-ta, spune Stanca. 
Poftiţi, cinstiţi boieri şi oşteni. llinco... 

linca Şerban ia de la cineva un braţ de eşarfe din 
mătase. Le aduce Stanchii. Stanca ia câte o eşarfă, toate 
sunt subţiri ca boarea, ţesute cu fir, mătase de Damasc 
pentru văluri şi le prinde vel boierilor la cheutoarea din 
umărul stâng. 

- Să vă cunosc pe fiecare în luptă şi-n vălmăşag, le 
spune... Vere Stroe, roşie. Matale, vel armaşule Udreo, albă, 
că eşti rău şi hirsut şi asupritor. 

Ciripeşte a şagă. Râde. Îi dă eşarfe Florichii, care se 
îmbujorează toată. 

- Mă uitaşi tocmai pe mine, doamnă, spune voievodul, 
după ce Stanca mântuie cu legatul şi fiecare războinic are 
la umărul stâng înflorită o floare de mătasă. 

- Aşa m-ai bântuit toată viaţa, asuprindu-mă pe nedrept, 
măria-ta, râde Stanca. 

Cu un gest femeiesc, uşor, îşi scoate din dolman, de 
la sân, o eşarfă purpurie, înnodată într-o floare cu copcă din 
aur bătut în diamante. Vine la el. Îl priveşte în ochi. Îi vede 
buzele tremurând. Îi tremură Stanchii şi mâinile. Îi prinde 
agrafa de aur la umărul drept. 

- Să ai stânga slobodă, măria-ta, spune. Se lasă în 
genunchi şi-i sărută mâna. 

O ridică de subţiori. O sărută pe frunte. Larmă. 
Trâmbiţele sunând deşteptarea. Strigătele gărzii de ieniceri. 

Intră Ahmet Muhtar, împlătoşat, cu cuca albă şi iataganul la 
mână. 
- Căpitanul Mâko şi un bătrân cer să-ţi vorbească, 
stăpâne, spune turceşte. 
- Să intre, viteazule. 

Intră căpitanul Mâko şi Peter Domokos. Sunt 
împlătoşaţi. Au coifurile brumate. Căpitanul Mâko pune un 
genunchi la pământ. Oameni de credinţă l-au vestit că în 
tabăra cardinalului se află cel mai crâncen asupritor al 
săcuimii şi nemeşimii mărunte. Ravasdy. Cere prea plecat 
ca măria-sa să-i încredinţeze linia întâia de luptă. Peter 
Domokos a venit să intre de strajă la carâta doamnei. O 
vede pe Stanca lângă voievod. Face trei reverenţe adânci. 
Fără niciun îndemn îşi trage spada uriaşă. Îi bate garda de 
platoşă. Trece în stânga doamnei unde rămâne nemişcat. 
Voievodul îl ridică pe Mâko de subţiori, îl strânge la piept. 
Căpitanul Mâko îi atinge umărul cu fruntea. Limpede, îşi 
spune voievodul. Limpede, pentru că îl cuprinde duioşia 
aceea nebărbată, care-l face să creadă ceea ce spun 
oamenii. Care-l ameţeşte cu omenia lui mereu lacomă de 
omenia celorlalți. Care-l pierde, hărăzindu-le celorlalţi 
gândurile lui nepidosnice. Ar fi vrut să înceapă altfel ziua 
aceasta de 28 octombrie a sfinţilor mucenici Zenovie şi 
Zenovia. In reculegerea unei singurătăţi sihastre. Nu poate. 
Toţi cei de aici l-au urmat crezând în el. În steaua lui. În 
dreptatea lui. Se cuvine să se dăruie lor; aşa cum ei se 
dăruie lui. lată-l şi pe ipohimenul mitropolit Dionisie Rally. În 
costum de arhonte luptător, cu herbul Paleologilor pe 
platoşa de oţel şlefuit, suflat cu argint. Are ochii căzuţi în 
găvane, este încercănat şi Theodosie Rudeanu spune că a 
căzut într-o stare mistică, posteşte negru, se flagelează, nu 
s-a mai apropiat nici de Maria, bulgarca din Târnovo, 
ţiitoarea pe care-a adus-o cu sine şi pe care-o îmbracă în 
monahă, ferind-o de vederea tuturor. Limpede de acest 
ceas al zorilor, când toţi aceşti bărbaţi trecuţi prin atâtea 
războaie, când ai lui şi dincolo de ei, miile de oşteni pe 

care-i aude strigându-se, răspunzând chemărilor de corn, 
înşeându-şi caii, înhămând atelajele la tunuri, cred în el, 
aşteptând de la el biruinţa. Acelaşi simţământ straniu de 
însingurare, ca şi când o forţă necunoscută l-ar fi smuls 
dintre aceştia toţi, răstignindu-l de sine însuşi, într-o albă şi 
de gheaţă tăcere. Luptă să se întoarcă la ei. Să se smulgă 
din piroanele care-l ţintuie în singurătăţile lui cumplite. Are 
senzaţia că a mai trăit odată aceste clipe. lat-o pe Habiiba 
cu chipul Erinei Golescu, ba, este lovanca Rudnic de 
Zagubica privindu-l cu ochi împătimiţi pe Marcu şi Marcu, 
livid, o recunoaşte pe lovanca, are ochii holbaţi a spaimă şi- 
i curg sudorile pe obraz şi Stanca a vrut s-o otrăvească pe 
Habiiba, aude lancea spărgându-i platoşa, o vede ieşindu-i 
prin spate, poate tot aşa a iubit-o cu o noapte înainte pe 
Habiiba cum a iubit-o azi-noapte pe Stanca, apoi simte 
fierul suliţei măcinându-i măruntaiele, Habiiba zace moartă 
la picioarele calului, trece crivățul nebun pe deasupra, 
corăbiile lui Morunmare îl lapădă pe malul învelit în crustă 
de gheaţă şi numai el cu Marcu înţeleg până-n străfunduri 
clipa asta, ruptă de intrarea zornăitoare a tuturor 
căpitanilor de oaste. 

„„. Măria-sa, soarele. De aur greu urcând în slava fără 
nour, poleind în lumini dulci Munţii Cibinului, făcându-i să 
strălucească pe ai Făgăraşului deasupra cărora pluteşte, 
vineţiu şi singuratic, Negoiul. Ornicul de Nuremberg din cort 
arăta şase, când a purces călare. Acum ceasurile din turlele 
bisericilor sibiene bat şapte. Poate i se pare lui. 

- Cât este ceasul, Schonkabunkule? 

Marcu Schonkabunk tuşeşte în batista pe care-o 
umple cu sânge. Işi scoate ornicul de buzunar de sub 
pelerină. 

- Şapte, măria-ta. 
- Cardinalul se arată zorit. 
- I| mână destinul din urmă, doamne, spune Schonkabunk. 
lată-l pe cardinal, mărunt şi ruginit în dispozitivul 
trupelor sale. N-a schimbat o iotă din planul lui Gaspar 

Korniş , căpitanul sătul de neputinţele acestor Bâthoreşti 
care au dus principatul de râpă. Aude limpede răpăitul 
tobelor pedestrimilor săseşti, în tunici albastre, mărşăluind 
din tabără spre şleahul mare al Sibiilor. Vede ofiţerii călări. 
Vede steagul pedestrimii de gardă şi vede artileria ieşind 
din tabăra cardinalului, urmând la pas steagurile de 
archebuzieri saşi. 

- Sunt saşi, Schonkabunkule? Nu mă înşel? 

- Nu te înşeli măria-ta. 

Il împinge pe Crivăţ până-n buza acestui Turkenhugel. 
Tabăra cardinalului nu are nicio taină pentru el. Vede până 
şi vivandierele căţărate pe carele mari, săseşti, care duc 
băutura la aripa stângă, unde oamenii încă n-au isprăvit 
masa. Vede cortul cardinalului, din mătase verde, străjuit 
de halebardieri. Vede căruțele cu coviltir aşezate în cerc, în 
jurul acelui cort şi ştie că acolo sunt arhivele curţii, tezaurul 
lui Andrei Bâthory şi cei o sută de mii de taleri, soldele 
trimise de Rudolf pentru oştirea Ţării Româneşti. Le numără 
tare... Zece... douăzeci şi şapte... trizeci şi una... patruzeci... 

- Ce patruzeci, măria-ta, mormăie vel armaşul, care-l 
veghează cu buzduganul la umăr... Ce patruzeci şi de ce nu 
dai porunci, că ne prinde popa în tabere, n-auzi? 

Sunt toate patruzeci şi şase câte-i scrisese Francisc 
Josica. Numără tunurile. Sunt toate patruzeci. Depăşesc 
pedestrimile saxone. Incep să se pună în baterie, călare pe 
şleahul mare al Sibiilor, la o bătaie de ghiulea de coama 
Turkenhugel. lată şi steagul mare verde, cu ecuson auriu al 
căpitanului Ştefan Lazăr. lată-l şi pe căpitan, în armură de 
oţel, călărind un cal alb, voinic. Trece la pas pe şleah. Îşi 
întoarce calul spre el. Îşi scoate spada. Îl salută. Soarele 
scapără în lama lată. li răspunde cu buzduganul de luptă. 

- Baba Novac! 
Galop scurt dinspre locul unde stau căpeteniile. 
- Poruncă! 
- Eşti aripa mea stângă. Treci prin codru să nu te vadă. ÎI 
răstorni pe bietul căpitan Ştefan Lazăr, intri între el şi 

zidurile Sibiului, iei tunurile şi intri pe spinarea gărzii în 
tabără. Vezi carele. Cele patruzeci şi şase... Vistieria 
cardinalului. Am nevoie de ea, ca de aer. 

- Voia ta, doamne. 

- Du-te! Să nu te simtă nimeni. leşi la şarjă când loveşte 
linia întâia cu Mâko! Nicio clipă mai devreme. _ 

Baba Novac coboară râpa la galop... işi ridică 
buzduganul. Căpeteniile îşi împing caii în semicerc, luîndu-l 
la mijloc. Îşi scot coifurile să-l poată auzi. Tace... Cornii în 
tabăra cardinalului. Trâmbiţele. Halebardierii înţepenesc. 
Fulgerări de armuri, de coifuri, panaşe verzi şi roşii şi 
albastre, eşarfe, paji ducând caii sub scripeţi, cavaleri traşi 
în şei, un steag de călărime în armuri ieşind din tabără în 
coloană de şase, cu lăncile scânteind, cu fanioanele fâlfâind 
agere. Recunoaşte ecusonul lui Moisă Săcuiul. Albastru şi 
alb tăiat pe mijloc. Cavaleria grea trece la trap. Schimbă 
formaţia aşezându-se în linie de escadroane. Se aud până 
aici tropotele cailor grei şi zăngănitul armurilor. Cuiraseie 
prind lumina pe oţelul şlefuit. Panaşele flutură. Spadele 
ofiţerilor sclipesc în soare. 

- Păcat, spune, voievodul... Mâko! 

- Am înţeles, măria-ta... 

- Stai... Coborâm cu toţii... Polcovnice Walawski. 

- La ordin! 

- Formezi aripa dreaptă a liniei întâi. 

- Cu voia măriei-tale. Văd. Trabanţi negri, garda dacă nu 
mă înşel şi de ce dracu îşi trimite neguţătorul ăla de căţele 
călăreţii la flancul stâng, nu ştiu?! 

Aripa stângă, Petre Huszar după  înştiinţări, 
mărşăluieşte în marş oblic spre Cibin, aruncându-şi pe flanc 
un steag de călărime. Voievodul se ridică în scări. Se pleacă 
pe gâtul lui Crivăţ. Işi înfige degetele în coama armăsarului, 
pe care-l scoate întâia oară la luptă. Nu sunt trabanţi negri. 
Sunt trabanţii vineţi ai căpitanului Matei Perussith. Trabanţii 
care s-au răsculat la Târgovişte. Trabanţii care au bătut 
palatul cu pietre. Care au venit să-l prindă în Cetatea de 

Scaun, cum l-au prins pe Aron. Mărşăluiesc cu flamurile 
desfăşurate. Cântă un cântec războinic. Un călăreț în 
cuirasă, cu viziera ridicată, călăreşte pe lângă ei. Din când 
în când le spune ceva pentru că trabanţii vineţi chiuie şi fac 
semne spre el. Priveşte lacom la călăreţul în armură, cu 
scut verde şi panaş tot verde, călare pe un cal roib de 
Bohemia, în clipa aceea trâmbiţele din tabăra cardinalului 
sună din nou. In faţa cortului verde ies doi cavaleri în 
armuri complete. Cel în armură neagră este Gaspar Korniş. 
Celălalt?! 
- Cardinalul, măria-ta, spune Marcu Schonkabunk. 

Nu l-a văzut niciodată pe acest Andreas Bâthory de 
Sömlö. lată-l. In armură poleită cu argint, cu coiful sub braţ, 
cu pelerina verde atârnându-i pe umăr. Zarvă acolo, 
strigăte bărbăteşti, cardinalul se duce sub scripete, este 
tras în sus şi doi paji aduc un cal negru, gătit cu valtrapuri 
de aur, pe care abia-l stăpânesc. Huruit de tobe. Corni. Linia 
a doua de luptă iese din tabără. Cardinalul urmat de Gaspar 
Korniş galopează în lungul ei. Depăşeşte cavaleria aflată la 
mijloc. Depăşeşte banderiile nobiliare strălucind în armuri, 
depăşeşte banderiile comitatelor, apoi pedestrimea pe 
umerii căreia se leagănă muschetoanele şi archebuzele şi la 
galop scurt se-ndreaptă spre linia întâia, de unde-i iese în 
cale un călăreț în armură, cu lentă albă şi trei pene albe de 
struţ la coif. 

- Moisă, mormăie. 

Fără să mai privească desfăşurarea liniei a doua, Îl 
întoarce pe Crivăţ în loc. Coboară panta la galop. Pe 
amândouă malurile văii care intră ca un cuneus în flancurile 
dealurilor, oştile lui, aşezate în coloană cu frontul întors 
spre gorganul unde sub steag îl aşteaptă curtea şi, călare 
pe un cal alb, Stanca. Trâmbiţele gărzii sunând «măria-sa 
domnul». Ofițerii dau onorul cu sabia. Tobele huruie «Staţi 
drepţi». Urcă gorganul la galop. Căpeteniile gonesc spre 
trupurile de oaste. larăşi aude lumina. O aude căzându-i pe 

platoşa de oţel şlefuit, plină de urmele scrijelate cu oţelul 
suliţelor duşmane. 

„... Aude lumina, aşa cum îşi aude vorbele. Foşnind. 
Rupându-se din el. Însângerate. Ce le poate spune unor 
lefegii despre pământul străvechi al Daciei? Ce le poate 
spune turcilor lui, ce le poate spune albanezilor şi sârbilor 
pedeştri? Le cere să învingă sau să moara. Pentru ce? 
Pentru trei taleri pe lună? Doar pământenii şi săcuii ştiu că 
se apără pe ei. Doar un Radu Buzescu, un Theofil 
Râmniceanu, un Theodosie Rudeanu, un Ivan Norocea, un 
Radu Şerban şi Matei ot Brâncoveni ştiu că aici se joacă o 
carte într-un joc pe viaţă şi pe moarte care a început 
dinaintea celui dintâi Basarab şi cu sute de ani înaintea 
unui Carol Robert de Anjou. Se aude chemându-şi oştenii la 
ceea ce bântuie acest veac tulburat: gloria ostăşească. 

- Aicea este dreptatea, aicea pricina cea bună, tocmelile, 
legăturile, jurămintele de pace şi Dumnezeu. Grăbiţi dar, 
căci cu biruința vă aşteaptă o slavă mare şi o bogată 
pradă... 

Abia spune bogată pradă, abia tălmăcesc crainicii în 
limbile  oştilor, că izbucnesc strigătele de slavă ale 
căzăcimii. Cele câteva mii de cuşme lăţoase, cu fundurile 
căptuşite în mătase roşie, ori albastră, zboară în văzduhul 
strălimpede. Sunt atât de porniţi pe fapte bărbăteşti cazacii 
de registru, atât de întărâtaţi, că teme de pe acum soarta 
celor patruzeci şi şase de căruţe, cu tezaurul şi arhiva 
cardinalului. Cazacii au încălzit cugetele. Ilzbucnesc strigăte 
de îmbărbătare la moldovenii lui Mârzea, la albanezi, în 
escadronul grec al poetului Stavrinos; dar mai ales 
izbucneşte un E/jen puternic la trupele lui Gheorghe Mâko şi 
la săcuii lui Peter Domokos. Ridică buzduganul. Se ridică în 
scări. Crivăţ joacă pe loc. Strigă: 

- lar duşmanul ce are oare pe seamă-i, fără numai 
credința călcată în picioare şi jurământul batjocorit, lipsa de 
orice bărbăție, viclenie, cursele, sfaturile oțeritoare cu turcii 
şi nelegiuirea unei legături vinovate? 

De data asta izbucnesc secuii. Pedestrimile îşi flutură 
fuşturile cumplite şi cârligele de agăţat cuirasele, cosoarele 
grele de tăiat picioarele cailor şi muschetoanele. Câţiva 
strigă româneşte: 

- Istina! 

Îl răsuceşte pe Crivăţ spre secui. Le spune: 

- Sub un cap chemat la cele sfinte, soldatul este pângărit. 
Sub o purpură sfântă se află un piept nevrednic şi răzvrătit 
către cer. De la unii ca aceştia ce mai e de aşteptat? 

- La luptă! Strigă polcovnicul Walenty Walawski, 
împlătoşat, cu aripile de lebădă deschise parcă pentru zbor. 

- La luptă! chiuie cazacii. 

Ridică buzduganul din nou. 

- Ce mai e de aşteptat? repetă bubuitor... Ne arată ei 
înşişi: inimi  îndoite, tremurul trupului lor, blesteme 
femeieşti şi prin urmare, fuga înainte de a se bate... La 
steaguri, cavaleri! La steaguri, şoimii mei neiînfricaţi... La 
luptă, vitejilor! 

Pune pinten. Cu o mişcare dibace îl ridică pe Crivăţ 
într-un cabraj înalt. Crivăţ nechează răsunător... Trompetele 
sună intrarea în ordinea de bătaie. Coloanele fac la stânga, 
altele la dreapta. Comandanții galopează la capul lor. 
Toboşarii bat cadenţa. Cornii sună prelung. 

Dibace, Stanca galopează în stânga lui, Florica trece 
în dreapta. Nicolae Pătraşcu, cu sabia trasă, goneşte urmat 
de marele paharnic Radu Şerban spre capul coloanei de 
ieniceri, albanezi, greci şi călăraşi domneşti care alcătuiesc 
centrul liniei a doua de luptă. Văzându-i fiul încă necopt 
trecând în capul coloanei de luptă, văzându-i fiica şi soţia 
înconjurându-l călări, trupele izbucnesc în urale. Radu 
Buzescu îi tălmăceşte strigătele oştenilor unguri şi săcui. 

- Dreptatea este cu noi. 

- Acesta este domnul nostru adevărat. 

- lată, ne încredinţează nouă, onoarea familiei sale. 

- Pentru libertăţile noastre îşi trimite fiul la luptă. 

Theodosie Rudeanu scrie totul în terfelogul sprijinit pe 
arcada şeii. De azi-dimineaţă nu face decât scrie. Diecii îi 
ţin călimările şi-i ascut penele. Mina şi Pântece cel tânăr se 
ţin după marele logofăt. Mina desemnează harnic în 
cărbune pe bucăţi de carton. Vede cu coada ochiului cum 
se naşte chipul Stanchii, pe unul din cartoanele lui Mina. Îi 
spune: 

- Mina, să mi-l aduci diseară, să-l văd şi cunosc. 

Se întoarce spre coloana lui Mâko. Trece Francisc 
lugaszy în fruntea steagului de catafracţi. Cuirase albastre, 
cai negri, vârtoşi, de Bohemia, cu picioarele din faţă prinse 
în genunchiere de piele. Trece la pas spaniol Dimitrie cel 
Mare, căpitanul de haiduci săcuieşti slobozi, cu mustăţile 
lăsate pe oală, vânturându-şi barda de luptă. Unii spun c-ar 
fi un strănepot al răsculatului Gheorghe Doja. Trece 
Gheorghe Horvath, lăncierul, pe calul lui de Mecklenburg, 
sur rotat, vestit în oştire pentru putera lui. Trage singur un 
tun de câmp. lată-i şi pe nedespărţiţii luptători pedeştri, 
meşteri în salve de oprire Mihai Gyulai şi Lupu Novak, pe 
jumătate român, pe jumătate săcui, ţintaşul cel mai bun din 
companiile de pedestrime. 

- Să nu-ţi scape unul, Novakule, îi strigă ţintaşului. 

Omul îşi scoate morionul. Face o reverență Stanchii. 
Alta Florichii. Stanca îşi scoate batista din mâneca 
coantăşului. l-o flutură lui Lupu Novak, care vine la poala 
gorganului, primind acolo, printr-un paj, batista doamnei. 
Când şi-o prinde la cheutoarea platoşei, compania lui 
izbucneşte într-un tunet de urale. Trâmbiţe. Un dragon 
leşesc la galop. Prezintă sabia. 

- Solie de la cardinalul Bâthory, măria-ta, raportează. 
- Cine, locotenente Stanislas? 
Ofiţerul de dragoni din oştirea lui pan Andreas Tarnowschi 
zâmbeşte măgulit. 
- Aceeaşi caleaşca şi acelaşi emisar, măria-ta... Nunciul 
Germanico Malaspina. 
- Porcul, spune Stanca. Te amăgeşte. Nu-l mai primi. 

- Ba dimpotrivă, Stanco... Adu-l locotenente. În caleaşcă, 
cu perdelele lăsate şi legat la ochi. 

Locotenentul pleacă în goană, fâlfâindu-şi aripile de 
lebădă de la cuirasă. Voievodul îl cheamă pe Radu Buzescu. 
Îl roagă să-i poruncească lui Peter Domokos să pregătească 
două sute de pedeştri săcui, cu muschete şi săbii, pentru 
«garda sfinţiei sale nunciul...» Spune «sfinţiei sale» în aşa 
fel încât o vede pe Stanca albindu-se, bolborosind ceva şi 
făcându-şi cruce. Artileria lui Mantovano intră în bateria pe 
creasta Turkenhugel. Fiecare tun este tras de câte două 
atelaje a câte patru cai. Conducătorii strigă, bat cu 
harapnicele, servanţii împing la roţi şi harabalele cu 
ghiulele şi săculeţii cu pulbere, trag într-un stejăriş aflat sub 
culmea acoperită cu tufani de gorun, arămii. Linia a treia, 
nădejdea lui, intră în ordine de bătaie la câţiva zeci de paşi 
în urmă. Prinţul Marcu aduce garda la galop mic. Lângă 
stejar o recunoaşte pe Erina Golescu. Îşi muşcă buzele. În 
flancul stâng al gărzii, cei o mie de săcui călări ai lui Peter 
Domokos, trecând la trap, din coloană în linie de 
escadroane. Au suliţele scurte la picior şi buzduganele de 
luptă agăţate la oblânc. Peter Domokos şi-a pus coiful. Ţine 
în dreapta un fel de ghioagă-îmblăciu scurtă, ghintuită, 
cumplită la vedere. O lance de săcui soseşte la galop 
împresurând-o pe Stanca din aproape, în spatele gărzii, la 
nici cincizeci de paşi, călărimile Băniei. Sub muchea văii, pe 
dreapta, la aripa dreaptă, flamurile lui Stroe şi Preda 
Buzescu. Măciucaşii lor, nu în linie cum sunt aşezate toate 
oştile, ci în coloană de doisprezece, fiecare steag de 
călăreţi pe cai de aceeaşi culoare. In faţă măciucaşii lui 
Stroe pe lipiţeni roibi. Sub Turkenhugel, tot în coloană de 
doisprezece, măciucaşii lui Radu Buzescu. Dincolo de 
tabără, descălecaţi, cu caii la mână, roşii căpitanului Matei 
ot Brâncoveni. Cea din urmă nădejde. Cade un răbufnet de 
vânt din culmile înzăpezite ale munţilor. Aduce cu el 
tipetele şi sudălmile vel şătrarului Vasile Ţâru. Toate 
harabalele sunt înhămate. Voievodul vede coloana de cai 

de munte cu samare intrând în codru, sub privegherea lui 
Papahagi. Pe două sute de cai s-au trecut încă de azi- 
noapte sculele de preţ, tezaurul vistieriei, hăinăraia, armele 
şi odoarele curţii. In dăsagi din piele şnuruită şi pecetluiţi, 
vârâţi în saci din pânză fiartă în ulei de in. Toată noaptea a 
şnuruit şi pecetluit acest ciudat vistiernic, Stoichiţa din 
Strâmba... Oftează. Este gata să primească ceea ce-i va 
hărăzi soarta armelor şi Dumnezeu. Coloana care 
alcătuieşte linia doua, polcul lui Branicki pe care l-a cerut 
Walawski să-l aibă în spate, tighecenii şi moldovenii rămaşi 
de la Ştefan Răzvan sub porunca lui Mârzea, aga Lecca cu 
pedestrimile balcanice. Ştie că întregul lui dispozitiv de 
luptă este unul mai mult politic, decât militar. Până şi faptul 
că i-a înconjurat pe cei doi polcovnici leşi, oamenii de 
credinţă ai prietenulni său Andrei Tarnowski cu moldovenii 
lui Mârzea, duşmanii de moarte ai Movileştilor şi cu 
balcanicii lui Lecca, este un act politic, înainte de a fi o 
măsură militară. Peste vale pluteşte praful auriu scos de 
oştirea în marş. Ropotele tobelor se pierd înspre câmpul din 
faţa  Şelimbărului. Nu-l încearcă niciun fior războinic. 
Dimpotrivă. E sleit, uscat, părăsit de sine însuşi. De când a 
rămas singur în faţa Marelui Războinic pe Ciucaş, are 
apăsătoare certitudinea golului din jurul său. Ca şi când 
această bătălie pentru Cetatea de Piatră ar duce-o singur şi 
pentru sine. Işi reaminteşte privirea lui Nicolae-Pătraşcu 
când a trecut în galop spre coloana liniei a doua de luptă. 
Plină de-o dureroasă implorare. De-o disperată hotărâre. Îşi 
scoate coiful simplu, ostăşesc, cu nazal şi apărătoare de 
ceafă. Il împresoară mirezmele toamnei târzii. Şi lumina. 

- Cât e ceasul, Schonkabunkule? 

- Opt şi zece minute, măria-ta. 

- Păcat, spune, punându-şi coiful. 

La gura văii, hurducându-se în hârtoape, carâta 
princiară înconjurată de dragonii cu lancea la picior. | se 
pare că este chiar carâta cu care a intrat în Alba-lulia ca 
oaspete al suzeranului său, Sigismund. Unul din dragoni 

apucă dârlogii înaintaşilor, trăgând carâta la picioarele 
gorganului. Căpitanul Caloian desfăşoară steagul mare al 
Ţării Româneşti. Armaşul Udrea Băleanu trece călare lângă 
portiera cu perdeaua lăsată. Theodosie Rudeanu, tot călare, 
se aşază între carâtă şi domn. Stanca îşi trage calul alb 
lângă  Crivăţ.Cineva ridică perdeaua carâtei. Nunciul 
Germanico Malaspina în odăjdii. Cu mitra episcopală pe 
cap. Cu mănuşi albe, de aţă, cusute cu perle. Rămâne uluit 
când o vede pe Stanca în şa. Când îl vede pe el în arme. 
Clipeşte des, ridică mâna a binecuvântare, pe inelar îi 
străluceşte un diamant nobil, nu-şi vede servitorii, nimeni 
nu deschide portiera şi în tăcerea în care nu se aud decât 
tropotele pe loc ale cailor şi zgomotul zăbalelor roase, 
răsună sec glasul marelui logofăt Theodosie Rudeanu. 

- Cu ce vă poate fi domnul, pe voie, monseniore cardinal 
Germanico Malaspina? 

Cardinalul nunciu izbucneşte într-o predică, cerând 
domnului transalpin, în numele milei creştine, sângele 
oştenilor nevinovati de neînțelegerile stăpânilor lor. 
Voievodul ascultă predica abia stăpinindu-se. Pune pinten. 
Coboară gorganul. Germanico Malaspina se trage în carâtă. 
Cu coiful oriental pe cap, zâmbat, cu barba vâlvoi, 
voievodul îl înspăimintă. 

- Ce vrea sfinţia ta? îl întreabă. Este sub mândria mea şi 
gloria mea să tratez cu episcopul altfel decât cu oastea 
aşezată în linie. Nunciul închide ochii. Ridică palmele lipite 
pentru rugăciune. Spune şoptit: 

- Cardinalul şi principele vă restituie banii trimişi de 
Cezar. 

Voievodului i se pare că n-a auzit bine. 

- Ce zise, Theodosie?! Ce zise pocniţa? 

- Că Bâthor Andrieş îţi dă banii hrăpiţi de la împărat, 
doamne. 

- Mai tare, Theodosie! 

Vel logofătul strigă voia cardinalului. 

- S-o auză şi săcuii, Theodosie. S-o strige crainicii, 
săcuilor. 
- De ce atâta zgomot, întrebă alarmat Malaspina. 
- Se dau ordine militare, monseniore, îi răspunde 
Theodosie Rudeanu. 
- Voiam o audienţă particulară, domnule-voievod... Ce 
răspuns îmi daţi? 
- Mă costă mai mult această plimbare, părinte. _ 
larăşi este luat răspunsul şi strigat oştilor. Il aud 
ofiţerii de dragoni din gardă. Săcuii îl primesc cu murmure. 
- Monseniorul cardinal şi principe vă va avansa din 
tezaurul său propriu banii pentru lefurile soldaţilor pe trei 
luni. 
- Pe aceia, cu îngăduinţa sfinţiei tale, am să mi-i iau 
singur. 

Se pleacă în şa spre nunciul mirosind a uleiuri 
şiparfumuri venețiene... Aude strigătele tălmacilor şi 
crainicilor, ca şi urletele de încuviinţare ale săcuilor. Dintr-o 
dată nunciul Germanico Malaspina înţelege că toată 
convorbirea lor este zvârlită oştilor, fără niciun respect 
pentru solia principelui Ardealului şi a sacrei persoane a 
nunciului apostolic. Se face livid. Strigă piţigăiat: 

- În numele sacrei majestăţi romane, îţi poruncesc să 
părăseşti această nobilă provincie! 
- Să văd porunca! 

Se apleacă mai mult în şa, cu ochii holbaţi, amintindu- 
şi de spusele lui Aloisiu Radibrati, de mesagerul secret al 
împăratului Rudolf rămas la Alba-lulia, acel misterios 
leronim Slatarich, care foarte bine putea aduce învoirea lui 
Rudolf pentru intrarea lui în Alba-lulia, cum tot atât de bine 
putea aduce consimţământul habsburgului pentru căsătoria 
Măriei Cristierna cu adoratorul ei înfocat, cardinalul; primind 
în schimb suzeranitatea Ardealului şi învoirea de a 
garnizona cu trupe germane cetăţile cheie ale ţării. Ştie că 
nici zece porunci imperiale nu mai pot schimba ce se va 

întâmpla astăzi, de ziua celor doi mucenici Zinovie, aici, la 
Şelimbăr. Repetă: 

- Să văd porunca! 

- Sunt nunciu papal şi vorba mea face cât toate scrisorile 
împărăteşti! răspunde trufaş Germanico Malaspina, ferindu- 
şi privirea călâie de ochii lui. 

- Popă mincinos, îi spune şoptit, încleştându-şi dreapta pe 
portieră... Popă perfid şi ticălos... Singurul tău noroc este că 
nu porţi o sabie la şold, slugă de... 

Rămâne încleştat de marginea portierei. O salvă 
puternică  răzbubuie  rostogolindu-şi  răbufnetul peste 
culmea Turkenhugel. Se ridică în şa. Tunarii lui stau 
nemişcaţi pe lângă tunuri. Un călăreț coboară dealul la 
galop. Vicenzo Bombardier Mantovano. Făcându-se că nu-l 
vede pe nunciu, spune româneşte: 

- Măria-ta, artileria inamică a deschis foc de salvă 
împotriva liniei întâia. 

Voievodul închide ochii. Ca întotdeauna Bâthoreştii se 
dovedesc slabi la treburile politiceşti. Ce jalnică mascaradă. 
Nunciul trimes aici să-i cumpere timpul. Ce ticăloasă şi 
nedemnă viclenie. Îi face semn locotenentului de dragoni 
Stanislas să-l urmeze cu caleaşca. Fără să-l mai 
învrednicească cu o privire pe nunciul prăbuşit în pernele 
tesute cu aur, pune pinten şi urcă dealul urmat de Stanca, 
gărzi şi întreaga curte. Cu coada ochiului vede caleaşca 
nunciului gonind pe şleahul povârnit. De jos răsună 
blestemele  săcuilor care-l fac pe cardinal sperjur, 
împroşcându-l cu cele mai scârbavnice injurii. Este lacom 
de spectacolul care i se desfăşoară în faţa ochilor. 
Ghiulelele cardinalului s-au spart la o sută de paşi înaintea 
liniei întâi, la centrul căreia călăreşte căpitanul Mâko. Vede 
locurile unde-au plesnit, arzând iarba şi răscolind pământul. 
Vede aripa lui dreaptă intrând în formaţie la trap, cu 
pedestrimile alergând sprinten. Vede doi catafracţi ardeleni 
străpungând un dragon de-al lui Walawsky, ieşit la harţă. Şi 
nu-l vede pe Baba Novac, cu cei şase mii de călăreţi 

haiduci. Carâta cardinalului opreşte la dreapta curţii, între 
două grămezi de ghiulele cărora artificierii le fixează 
fitilurile. Pe linia artileriei cardinalului se văd sclipind săbiile 
ofiţerilor. După cum se văd tunarii care aleargă la tunuri cu 
serpentinele aprinse. Apoi gogoloaiele albe de fum 
clăbucind la gura ţevilor, apoi traiectoriile incandescente 
ale ghiulelelor. Fitilurile arzând, încovoindu-se prin văzduhul 
limpede. Exploziile pe linia hărţuitorilor, cu cincizeci de paşi 
mai aproape de linia întâia şi zidurile Cetăţii Sibiului pe care 
se văd strălucind coifurile soldaţilor daţi probabil de bresle. 
- Cânele de popă, spune Stanca. 
Mantovano îşi împinge calul aproape. 
- Ce porunceşti, măria-ta?! 
- Stai gata. Când ridic buzduganul, începi! 
- Dumnezeule, şopteşte Stanca... Uite-l pe Nicolae, 
Florico, fata mea. 

Nicolae-Pătraşcu călăreşte la centrul liniei a doua. 
Tobele bat voiniceşte. Cucile albe ale ienicerilor se leagănă 
în cadență. Flamurile fâlfâie. Totul este frumos, strălucitor şi 
colorat, ca la o cătare de oaste, ca la o revistă şi el nu 
suferă prostia asta încoifată şi-mplătoşată aşezată pe linii, 
gata să moară în aliniere, prostia asta slăvită până la greață 
în toate tratatele militare. Stă cu ochii pironiţi pe călăreţul 
negru, care galopează spre linia treia, pe o măgură, unde 
abia se vede licărind cuirasa argintată a cardinalului. 

- Măria-ta, oştile noastre sunt gata! 
- Lasă-le să-şi tragă sufletul, vel armaşule Udreo. Până 
atunci, fă bunătatea şi adu-mi pocniţa la scară. 

Vel armaşul Udrea Băleanu rânjeşte. Descalecă la 
portiera carâtei. Îi face semn nunciului, cu buzduganul. Se 
pare că Malaspina nu vrea să înţeleagă o asemenea 
barbară, laică şi schismatică invitaţie. Totuşi Udrea Băleanu 
are harul convingerii. Malaspina crispat, în odăjdii, încearcă 
să-şi refacă măreţia apostolică. Două pâlcuri de călăreţi 
secui înconjoară la galop carâta. Peter Domokos a înţeles. 
Voievodul priveşte călăreţul negru care se întoarce la 

centrul liniei a doua. Poate căpitanul Gaspar Korniş a cerut 
să nu înceapă lupta până nu se întoarce nunciul. Nu se 
poate ca Andrei Bâthory să nu-şi vadă şi recunoască solul şi 
carâta, să nu-l vadă aici, împreună cu toată curtea lui. Se 
răsuceşte scurt spre nunciu. Spune răstit, ostăşeşte, tare 
încât se aude până la săcuii din escortă. 

- Pe tine te-a trimes sfântul părinte pentru trebile 
duhovniceşti, iar nu pentru cele vitejeşti. M-ai minţit 
încercând să mă sperii cu numele împăratului. M-ai amăgit 
şi viclenit - haide, Theodosie, tălmăceşte-i mai cu vlagă -, ai 
încercat să mă tulburi din ale mele cele ostăşeşti ca să mă 
dai pe mâna duşmanului meu. Eşti prinsul meu, vei fi păzit 
de oştenii mei până când îmi voi cuceri ţara mea... la-l, vel 
armaşule. Răspunzi cu capul de el... Sângele ostaşilor 
creştini, pe capul tău, popă viclean ce eşti! 

Germanico Malaspina protestează în numele papii şi 
inviolabilităţii solului. Udrea Băleanu nu ştie italieneşte, iar 
latineşte după ureche, aşa că îi arată nunciului carâta, 
silindu-l cu buzduganul să-şi sălăşluiască temniţa pe roate. 
Voievodul se lasă în şa. Dintr-o dată pe toată câmpia 
Şelimbărului se face o linişte de moarte. Liniştea aceea în 
care luptătorii se desprind de ei, rugându-se pentru 
mântuirea lor. Cunoaşte liniştea asta, dinaintea luptei. O 
cunoaşte şi o cinsteşte... Acum! Braţul cu buzduganul i se 
pare greu. De pământ. Parcă din pământ şi-l smulge când 
ridică buzduganul în soare. In aceeaşi clipă se aude 
porunca lui Mantovano. Bubuitul tunurilor sperie caii tineri. 
Clăbucii de fum învăluie creasta Turkenhugel. Urmăreşte 
ghiulelele trecând peste liniile lui, zburând printre suliţele 
liniei lui Moisă Săcuiul, smulgând câteva sulițe din mâinile 
catafracţilor şi făcând explozie între cele două linii 
duşmane. 

- Coborâţi ţeava cu o gaură, se aud comenzile tunarilor. 
- Cât este ceasul, Schonkabunkule? Întreabă voievodul. 
- Nouă, măria-ta. 

- Da! Nouă... Auzi clopotele, Stanco! Vestesc ceasul nouă 
şi stăpânire nouă asupra acestei ţări vechi. Sfeteo! Sună 
începerea luptei! 

Sfetea sună începerea luptei. Cornul străvechi, de 
zimbru ferecat cu brățări de argint pe care este săpat 
herbul Țării Româneşti, răspândeşte peste Câmpia 
Şelimbărului sunetele lui prelungi şi aspre... Inceperea 
luptei şi el stă aici, proţăpit în şa, împărţindu-şi poruncile. 
Aripa dreaptă a cardinalului este prea slabă să nu încerce 
totuşi aici, amânând atacul cu linia întâia. Olăcar lui Baba 
Novac. Semnal de atac, sunat din trâmbiţe. Trei rachete să 
le vază Baba Novac. Le-a văzut, în vreme ce a doua salvă a 
lui Mantovano se sparge sub picioarele cailor din 
escadroanele lui Moise Szekely. Câţiva cai se răstoarnă 
trântindu-şi sub ei călăreţii în armuri şi Stanca spune: 

- Doamne, iartă-i! 

Din bungetul de dincolo de pârâu ies la trap mare trei 
coloane de călăreţi. Se vede limpede chipul lovancăi pe 
flamura coloanei din stânga. Este vie, neînchipuit de vie, 
alergând acum la galop în fruntea haiducilor sârbi duşi la 
şarjă de Baba Novac. Tot câmpul se umple de ropotul 
copitelor. De nechezatul întărâtat al cailor. De strigătul 
sălbatic al haiducilor: 

- Ziveo Mihalj wajvoda! 

Baba Novac face două semne cu sabia. Coloana din 
dreapta îşi schimbă puhoirea, năzuind să intre între aripa 
dreaptă a căpitanului Ştefan Lazăr şi aripa stângă a 
centrului, în faţa căruia călăreşte Moisă Săcuiul, jucându-şi 
panaşul albastru. Coloana din stânga parcă ar vrea să 
izbească zidurile Cetăţii Sibiului, trecând în zbor peste 
casele târgului răspândite dincoace de şanţ. Baba Novac a 
închipuit un cleşte, între fălcile căruia vrea să macine aripa 
dreaptă a cardinalului. Îl vede pe Moisă Săcuiul ridicându-şi 
spada. Aude corniştii lui sunând. Vede un steag de călăreţi 
rupându-se din linia întâia şi gonind să apere flancul 
descoperit ai bătrânului Ştefan Lazăr care şi-a îngenun- 

cheat rândurile de archebuzieri din faţă, apărându-i 
împotriva şarjei cu suliţele celor din urmă. Sârbii gonesc la 
marş-marş. Se ridică brusc în şa. Praporul lui Toma 
Ciomârtan. Solul obraznic al cardinalului, care-i cerea să 
iasă din ţară. La aripa dreaptă a liniei întâia. Holbează ochii. 
Salva archebuzierilor lui Ştefan Lazăr. Zeci de călăreţi sârbi 
se prăbuşesc din şei. Cai galopează peste câmp, târând 
hoiturile stăpânilor. Coloana din mijloc despică companiile 
de archebuzieri saxoni. Altă salvă în coloana din stânga. Alţi 
călăreţi rostogolindu-se din şei. Alţi cai fără stăpân, 
împânzind câmpia. 

- Se bate Moisă, spune vel logofătul Theodosie Rudeanu. 

- Ce-ai vrea? Să-şi calce jurământul? 

E fericit că Moisă se bate. Că Ştefan Lazăr se bate. ŞI 
încă cum se bate bătrânul viteaz. Întoarce câteva companii 
săseşti care se debandaseră. Le pune «în arici» cu lăncile 
sub talpă, în vreme ce archebuzierii îşi încarcă armele. E 
acolo un vălmăşag de cai, de săbii fulgerând scurt, de sulițe 
şi salve de archebuză, totul în nori de praf de puşcă din 
care ţâşnesc două steaguri de haiduci, năvălind în galop 
oblic asupra artileriei cardinalului. 

- Sfeteo!... Să plece Mâko... Olăcar! 

- Hotnogul Veveriţă! 

- Mâko să lovească la mijloc. Cu un steag de pedestrime 
să-l ajute pe Baba Novac. 

Din nou, timpul. Timpul care-l preface în stană, cu 
Crivăţ cu tot, răsturnând tot ce ţine de om, supunându-i 
fiinţa şi gândurile şi simţurile acelei părţi din el care se 
cheamă războinicul. Acelei părţi crâncene şi neiertătoare ca 
însăşi fiinţa timpului. Nu aude larma curtenilor. Nu aude 
laudele pe care le strigă marele logofăt care scrie de zor în 
Hronic; ori le aude pe toate ca un cor de slavă şi tămâiere, 
de aceea îi e scârbă să stea între linii - ca şi când un Mâko 
ar lupta şi un Baba Novac şi nu miile de oşteni... Acolo jos 
se întâmplă ceva îngrozitor, de care dintr-odată îi este frică. 
Linia lui Mâko s-a mişcat ca un singur om. Din mers 

companiile lui Mihai Gyulay şi Lupu Novak au ieşit pieziş în 
flancul drept al liniei. Căpitanul Moise Szekely a făcut ce-ar 
fi făcut nouă căpitani din zece. Şi-a pornit călăreţii 
catafracţi la şarjă să despice linia lui Mâko... lată golul lăsat 
de catafracţi în mijlocul liniei lor. L-a văzut şi Baba Novac. 
Prin spatele aripei drepte a căpitanului Ştefan Lazăr, între 
acesta şi linia doua a lui Gaspar Korniş , se prăvăleşte în 
acel gol coloana pe care el o văzuse îndreptată asupra 
cetăţii. Cavalerii împlătoşaţi, acoperiţi cu armuri grele, 
scânteind, strălucitori şi cumpliţi trec din trap la galop. Nu! 
Căpitanul Moisă nu este cu ei... Ba da! Este... Lenta albă se 
vede gonind în faţă. Căpitanul Moisă nu este un laş... S-a 
lăsat amăgit căpitanul Moisă de viclenia lui Mâko, învăţat să 
dea peste cap şarjele de spahii. lat-o. Companiile de lăncieri 
din faţă îşi trec rândurile printre cele de archebuzieri şi 
muşchetari. Companiile lui Gyulai şi Novak lasă un gol între 
ele, gol în care năvălesc, cu urlete de luptă, acei 
szabadlegeny săcui, ridicând fuşturele şi cârligele de agăţat 
armurile. Prima salvă trasă de la o sută de paşi răreşte 
rândurile catafracţilor. A doua. A treia salvă. Din faţă. Acum 
salvele de flanc ale lui Novak. Catafracţii se rostogolesc în 
zăngănitul armurilor. Izbesc în golul dintre companiile lui 
Máko care-i închid la mijloc. Catafracţii trec la lupta cu 
spada. Dintr-odată năvălesc cei cu cârligele. Szabad/egeny. 
Freibenter sau  Haiduken, cum strigă extaziat Marcu 
Schonkabunk pe obrazul căruia el vede bucuria crudă a 
neguţătorului mereu insultat de  nemeşime, văzând 
nemeşimea căzând în cuţitoaiele iobăgimii ei. Gândul ăsta îl 
înspăimântă. La fel cum l-au înspăimântat cetele de iobagi 
purtând la suliţele de carpen rochiile sfâşiate ale conteselor 
siluite în castelele lor. Este acolo jos, la câteva sute de paşi, 
o încrâncenare plină de urlete, de nechezatul cailor cosiţi cu 
cosoarele şi înjungheaţi cu cuţitoaiele, un horcăit de moarte 
şi un vălmăşag de sudălmi strigate în ungureşte, spart din 
când în când de detunătura muschetei lui Lupu Novak. 
După fiecare detunătură se răstoarnă din şa catafractul 

scăpat din încleştarea pedestrimilor lui Mâko. Lupu Novak, i 
se vede batista Stanchii la umăr, este slujit de patru 
puşcaşi, care-i dau la mână muschetele încărcate. Altul îi 
ţine furchetul. Lupu Novak este un om plin de fantezie. Nu! 
Nu poate fugi de tabloul înfiorător al luptei dintre săcui şi 
nemeşime. Simte cum i se ariceşte barba. Simte sudoarea 
scurgându-i-se de pe ceafă, pe sub platoşă şi coantăş şi 
cămaşă, pe şira spinării. Săcuii îi agaţă pe catafracţi cu 
căngile. Îi trag jos din şa, întovărăşindu-se câte doi. Al 
treilea îngenunche lângă cavalerul înzăoat. li ridică viziera. 
Se vede lama lată a cuţitoiului fulgerând scurt. Cuţitoiul 
este împlântat prin golul vizierei şi el ştie că acolo sunt 
ochii neamişului, ori gura, ori nasul... 

- Dumnezeule şi scumpă Maica Domnului, ai milă de noi, 
geme Stanca. 

Stă în şa, dreaptă, albă, cu buzele vinete şi ochii plini 
de atâta spaimă, că el însuşi se cutremură. 

- Măria-ta... Ştefan Lazăr, strigă vel vornicul Ivan Norocea. 
- Ce-i cu Ştefan Lazăr, icneşte. 
- Il ucide Baba Novac. 

Baba Novac îl ucide pe bătrânul Ştefan Lazăr... Se 
vede pelerina roşie a lui Baba Novac prăvâălindu-se din flanc 
asupra călăreţului în cuirasă de oţel călare pe calul bălan 
lângă care au rămas doar stegarul şi cornistul. Sabia ageră 
a lui Baba Novac. Un sârb fără cuşmă năvăleşte cu sulița 
asupra stegarului, străpungându-l. Alţi doi îl hăcuie pe 
gornist... Nu simte nicio uşurare când călăreţul în cuirasă 
cade uşor pe gâtul calului bălan, scăpând din mână spada 
uriaşă, de atâtea ori biruitoare în luptele de la Temişoara şi 
Lipova, de la Ineu şi Oradea. 

Voievodul îşi scoate coiful. Se închină. Spune: 

- Dumnezeu să-l ierte! 

Atunci când curtea strigă «biruinţă» şi «să fii slăvit, 
Makedonule» pune pinten şi se repede spre carâta 
nunciului Germanico Malaspina. Îl găseşte îngenuncheat pe 

podea, cu mitra căzută, cu ochii holbaţi la ceea ce se 
întâmplă jos, bolborosind o rugăciune. 

- Incă odată, sângele acelora, preacatolici, asupra ta, 
preot nevrednic, îi strigă într-o italiană amestecată cu 
cuvinte greceşti. 

Companiile lui Mâko sparg linia întâia. Îl vede pe 
Moise Szekely gonind spre aripa stângă, de unde-i vine în 
cale un călăreț în cuirasă. Poate Petre Huszar. lată-l şi pe 
Tamas Csomortany. A scăpat caiafa. Şi alţii au scăpat din 
cârligele săcuilor. Pedestrimea lui Mâko începe măcelul. 
Este prea târziu să fie oprită. În nebunia luptei a intrat 
adânc în dispozitivul cardinalului. Dacă Petre Huszar îl 
şarjează din flanc, Mâko este pierdut. 

- Locotenente Stanislas. Galop la prinţul, fiul meu. Să 
atace! Acum!... Să-l susţină pe Mâko! Numai cu cavaleria! 
Stanislas! Cu cavaleriaaa! 

Dragonul pleacă în marş-marş. Aude vag blestemele lui 
Malaspina. Cu coiful sub braţ se întoarce lângă Stanca. 

- De ce-l hărăzeşti morţii tocmai pe el, doamne? Şopteşte 
Stanca şi se clatină în şa. 

- Fii tare!... A venit vremea să-şi câştige gloria singur! A 
mea nu-l poate decât umbri!... Ori strivi, Stanco! 

Işi ucide cuvintele. inlemneşte în şa. Urmăreşte lacom 
trapul întins al călăraşilor. Galopul lor. Nicolae-Pătraşcu îşi 
ridică sabia. «Prea devreme, fiul meu»... bolboroseşte... 
«Prea devreme»... In stânga lui Nicolae-Pătraşcu goneşte 
vel paharnicul Radu Şerban. Năframa zmeurie prinsă de 
Stanca la cheutoarea platoşei îi flutură vesel. Ropotul 
călăraşilor zguduie pământul. Nicolae-Pătraşcu îşi pleacă 
sabia pentru împuns. Toată pădurea de sulițe a călăraşilor 
domneşti se lasă între urechile cailor. Petre Huszar a greşit. 
Trebuia să mai aştepte. Işi împinge garda şi trabanţii vineţi 
într-un marş oblic spre dreapta, adică spre flancul stâng al 
lui Mâko. Mâko a văzut primejdia. Se aud trâmbiţele lui 
sunând intrarea în rânduri şi încetarea luptei. Prea târziu, 
Mâko. Petre Huszar goneşte spre călăreţii lui Şandor Tahy. 

Le face semn cu spada. Steagul acela de călărime aleasă se 
urneşte pentru şarjă. Aşa cum a pornit, cade drept în 
flancul lui Nicolae-Pătraşcu. Depărtarea dintre aripa stângă 
a cardinalului şi Nicolae-Pătraşcu se topeşte depănată în 
goana nebună a călăraşilor. Vrea să-şi smulgă privirea de 
pe sabia fiului său. De pe sabia ofițerului de archebuzieri de 
gardă, gata să se plece pentru comanda «foc». Vede gurile 
negre ale archebuzelor îndreptate toate spre inima lui 
Nicolae-Pătraşcu. Vede  coifurile  archebuzierilor, vede 
serpentinurile fumegând, unul din ei îşi aranjază furca, 
ofiţerul acela este un brav, lasă cavaleria lui să se apropie 
la distanţa unei salve nimicitoare, îi ţâşneşte în ochi chipul 
Velicăi, capul lui Ştefan Răzvan, o vede pe Tudora, mumă- 
sa, apoi i se pare că este pe Olt, că se scaldă gol şi când 
sabia ofițerului se pleacă se goleşte de gânduri, se goleşte 
de sine însuşi, vede ca prin pâclă fumul salvei, aude 
răpăitul ei înfundat, mulţi din călăreţii lui smulşi din şei şi 
aude geamătul Stanchii. 
- Nicolae, fătul meu!... Inima mamii, Nicolae! 
Nicolae-Pătraşcu, urmat de Radu Şerban trece printr- 
un salt prelung peste trei picheri surprinşi cu suliţele 
nepregătite. Abia în clipa când sabia lui Pătraşcu loveşte, 
când vel paharnicul despică un pichier gata să-şi înfigă 
sulița în spatele fiului său, abia atunci simte sfâşietor 
dragostea pentru acest băietan crescut aproape fără să-l 
vadă. O spaimă de moarte îi chirceşte inima. Înţelege 
fulgerător că plăteşte. Plăteşte din nou spaimele altora. Ale 
celor cărora le-a luat feciorii la oaste. Şi el. Şi Stanca. 
Gândul îl uşurează. Il înseninează. Plătind, se răscumpără. | 
se limpezesc ochii. Chemările prelungi ale trâmbiţelor din 
linia doua, a lui Gaspar Korniş , îi sfredelesc urechile. Zeci 
de călăraşi domneşti l-au luat la mijloc pe Nicolae-Pătraşcu. 
Steagul căpitanului Alună iese din coloană. Schimbă 
formaţia din galop. Năvăleşte cu strigăte asupra 
cavaleriştilor lui Şandor Tahy. Se aud până aici trosnetele 
lăncilor rupte în scuturi. Cele două steaguri se-nvălmăşesc 

la lupta cu sabia. ÎI nelinişteşte Gaspar Korniş , căpitanul 
care aseară, la sfatul de război al cardinalului, a refuzat de 
trei ori comanda armiei crăieşti. Căpitanul Gaspar Korniş îşi 
cunoaşte meseria. Banderiile comitatelor şi ale nemeşimii 
galopează pe dreapta, pe sub zidurile Sibiului. Nebunul de 
Baba Novac s-a-nvălmăşit cu pedestrimea de gardă şi 
saxonă. Călăraşii înoată acolo printre săbii şi sulițe. Primesc 
focuri de pistol de la doi paşi. Călărețul care conduce iscusit 
banderiile în lungul unui şir de salcâmi cu frunza galbenă 
trebuie să fie Melchior Boghaty. Coloana banderiilor, 
călăreţi în cuirase, cade năprasnic peste haiducii lui Baba 
Novac. Îi răstoarnă. Despresoară pedestrimile. Loveşte 
flancul stâng, şi aşa şubred, al lui Mâko. Este acolo o 
încrâncenare oarbă de ură. Săcuii luptă cu deznădejde. 

- Măria-ta, şopteşte Theodosie Rudeanu... Măria-ta!... 
Gloatele cardinalului. 

Nu înţelege ce vrea Theodosie Rudeanu. Nu înţelege 
de ce trece Hronicul unui paj şi-i cere scutul. 

- Care gloate, Theodosie? 
- Asupra măriei-sale, Pătraşcu! 

În urma călăreţilor lui Şandor Tahy ies din 
mărăcinişurile şi stuful luncii gloatele. Se văd furcile. Se văd 
securile uriaşe de luptă. Îmblăciile. O companie de trabanţi 
vineţi deschide foc din mers asupra călăraşilor înghesuiți 
între pedestrimea şi călărimea lui Petre Huszar. Din faţă se 
prăbuşeşte asupra lui Nicolae-Pătraşcu linia a doua, acolo 
unde comandă Miklos Zalasdy. Pedestrimea înaintează în 
pas viu, cu archebuzierii în faţă şi pichierii cu suliţele 
trecute peste umerii lor, apărându-i cu ariciul de oţel al 
vârfurilor. Flamurile în vânt. Toboşarii îndesând ritmul. Se 
chirceşte în şa. De după pedestrimi iese la galop un steag 
de cavalerie. Steagul poartă la hampă flamura verde cu alb 
a călăreţilor de frunte ai comitatelor! Trâmbiţaşii sună şarja, 
din plin galop. 

- Măria-ta! Şopteşte Theodosie Rudeanu. 
- Mihai, abia spune Stanca. 

- Tăceţi! 

Poate a răcnit «tăceţi ». Ori poate l-a spus atât de 
încet încât nu l-a auzit nici el. Aude în schimb murind, îl 
aude sfârlogindu-se, pierind, pe cel de adineauri. Pe Mihai 
înduioşatul. Pe acela pe care-l crezuse mort de mult. Abia 
acum îl aude murind într-un vaer nebun, izbindu-l în inimă 
pe celălalt Mihai, înlemnitul în şa, pe acest Mihai mereu în 
şa, menit de ursitoare să renască mereu şi mereu din 
cenuşa lui. Din sângele lui. Din durerile lui sfâşietoare. 

- Olăcar, strigă. 

Glasul se sparge pe Turkenhugel. 

Repede doi olăcari! Unul lui Ahmet Muhtar. Celălalt la 
polcovnicului Walenty Walawski. Gaspar Korniş şi-a aruncat 
în luptă toată oştirea. A mai rămas garda cardinalului. Au 
mai rămas câteva banderii nobiliare care nu se ştie de ce- 
au încremenit sub gorganul pe care se vede strălucind 
curtea cardinalului. Manevra lui Korniş se-mplineşte. 
Cleştele banderiilor şi al aripei lui Petre Huszar strâng 
amândouă liniile lui, în vreme ce din faţă linia a doua le 
ingenunche cu focul des al şirurilor de archebuzieri. Gaspar 
Korniş a răsturnat crugul luptei. Ştie că nici Ahmet Muhtar, 
nici Walawski nu-l vor putea aduce la el. Cu şapte sute de 
dragoni cu cuirasele poleite şi aripile de lebădă fâlfâindu-le 
la umeri, pleacă la şarjă, odată cu cazacii. lenicerii păşesc 
vitejeşte, împreună cu albanezii şi pedestrimile balcanice. 
Totul stă acum în vitejia şi încăpătânarea lui Mâko, a 
săcuilor, a călăraşilor - nici nu se uită acolo, îi e frică să se 
uite - de repeziciunea lui Baba Novac. Toată Câmpia 
Şelimbărului este acoperită de valul luptei. Clinchetul 
armelor, răcnetele de moarte, galopadele călăraşilor şi ale 
haiducilor sârbi regrupându-se pe lănci la adăpostul 
călăreţilor din primele linii, apoi cornul marelui paharnic 
care stăpâneşte pentru o clipă vaerul luptei. Se învinge. 
Caută înfrigurat panaşul lui Nicolae-Pătraşcu. 

Il caută între zecile şi sutele şi miile de panaşe care 
fâlfâie deasupra miilor de coifuri. Dragonii şi cazacii lui 

Walawski izbesc stânga lui Petre Huszar. O dau peste cap. 
O dau peste cap, în vreme ce linia lui Mâko se frânge sub 
năvala impetuoasă a gărzii, trabanţilor vineţi şi banderiilor. 
Cineva a strigat «Farkas». Poate un pedestru al lui Mâko. 
Ori poate un trompet. Se ridică în scări, livid, cu ochii 
holbaţi, cu stânga încleştată în coama lui Crivăţ. Linia lui 
Máko întoarce spatele. Fug toboşarii. Ofițerii le ies înainte 
cu săbiile ridicate, îi lovesc cu latul. Urlă să intre în linii. Un 
trompet sună atacul. Stă în şa şi sună atacul. Are să-l 
răsplătească împărăteşte. Trece pe lângă trompet un 
pedestraş care fuge. Cu o singură lovitură de fuştură îl 
răstoarnă din şa pe trompet. Fuge toată linia întâia. Se 
debandează unele după altele companiile de pedestrime. 
Banderiile le decimează. Baba Novac... La şarjă împotriva 
banderiilor... Din nou cornul marelui paharnic. Călăraşii ies 
din luptă, făcând o manevră rapidă prin spatele pâlcului de 
dragoni. 
- Mihai... Măria-ta!... Stăpâne! 

Stanca, înlăcrimată, clătinându-se în şa, arată undeva 
pe câmpul de luptă. O crede. Ochii ei de mamă l-au văzut. 
Intre Gaspar Korniş şi fugari, golul. Fugarii se prăvălesc 
asupra ienicerilor şi balcanicilor. Mii de fugari speriindu-se 
de ei. Urlând. Unii stegari aruncă steagurile unităţilor... 
Linia întâia dă peste cap linia a doua. Invălmăşală. Mii de 
oameni fugind spre acest Turkenkugel unde curtea a în- 
lemnit în şa. Unde steagul mare al Ţării Româneşti flutură 
majestuos pe hampa lui. Unde nunciul Germanico 
Malaspina a ieşit din carâtă şi agăţat de dârlogii unui 
călăreț săcui, arată ceva pe câmpul de luptă... Acum! Pune 
pinteni atât de sălbatic, încât Crivăţ cabrează, nechează 
prelung şi porneşte la galop de pe loc. Strigă peste umăr. 

- Staţi pe loc! 

Aude tropotele gărzii de slujbă. Coboară coasta la 
galop. lese în şleah. Goneşte spre polcul lui Branicki. 
Tighecenii şi moldovenii tocmai încalecă. Trâmbiţele sună 
speriate: «domnul». Branicki, cu viziera ridicată, îi iese 

înainte. Îl opreşte pe Crivăţ, smucindu-l în zăbală. Se află în 
dreptul escadronului cu steagul. Strigă puternic: 

- Polcovnice! Fă acum ce se cuvine să facă cavalerii. 
Renumele meu stă la Dumnezeu şi la voi. Biruinţa în mâinile 
voastre! 

Dragonii l-au auzit. lzbucnesc într-un tunet de 
«vivat». Cazacii strigă «slavă». 

- Unde trebuie să atac, măria-ta? 

Chipul dur, calm al polcovnicului Branicki, îl linişteşte. 

- Ocoleşte fugarii. Cazi între Walawski şi ei. Atacă aripa 
stângă. 

- Când? 
- Acum! 

Polcovnicul salută cu spada. Se ridică în scări. Strigă: 
- Pentru slavă şi măria-sa, după mine la traap, marş! 

Dragonii se urnesc în clinchetul aspru al platoşelor şi 
lăncilor lovite de harnaşament. Rămâne o clipă fermecat de 
forţa acestei mase de o mie de călăreţi pornită la trap mic. 
Soseşte căpitanul Mârzea. 

- Măria-ta, la poruncă. 
- Scapă-l pe Walawski. Cazi în spatele aripei stângi. Apucă 
de intră în tabăra popii. 

Tighecenii şi orheienii şi moldovenii credincioşi lui 
Ştefan Răzvan se scurg la trap prin faţa lui, strigându-i din 
fundul bojocilor: 

- Şi la leşi, măria-ta! 
- Şi la laşi, vitejilor, le răspunde. 

De ce-a venit el însuşi la Branicki?! Nu ştie... A simţit 
că trebuie să vină... II întoarce pe Crivăţ pe loc. Armăsarul îi 
ghiceşte gândurile. Îl aduce pe Tuirkenhigel la trap mare. 
Nunciul nu-l cunoaşte pe Baba Novac. Nici pe vel paharnicul 
Radu Şerban care-o ştie pe Ilinca, aici, cu curtea. Nunciul nu 
vede decât miile de fugari ajunşi acum sub buza dealului, 
năvălind spre tufărişurile din gura văii. Le vede feţele 
asudate, pe unii îi vede fără arme, fără coifuri, pe alţii îi 
vede duşi pe sulițe, însângeraţi. Nu vede nunciul odele lui 

Ahmet Muhtar, refăcându-se în pas viu la trei sute de paşi 
în faţa fugarilor. Nu vede steagurile de pedestrime 
balcanică, care şi-au rărit rândurile lăsând să se scurgă 
hoardele fugarilor şi acum să le strângă din pas alergător. 
Poate nu-l vede pe căpitanul Mâko răsturnând un vlăjgan 
care striga Farkaş cu o gură ştirbă şi însângerată, galopând 
sub buza dealului urmat de căpitanii lugasy şi Dimitrie cel 
Mare, care duce în suliță capul unui nemeş, cu coif cu tot. 
Cei trei căpitani îşi întorc caii în gura văii. Cei dintâi fugari 
cad detunaţi de pistoalele lor. Lupu Novak, cu pantalonii 
ferfeniţă, fără coif, flutură spre Stanca batista însângerată. 
Şchiopătă şi râde. Fugarii dau cu ochii de săcuii lui Peter 
Domokos. De oştile Băniei. De coloanele Buzeştilor. Se aud 
strigăte de îmbărbătare. Poruncile lui Mâko, strigate cu glas 
răguşit. Stegarii strigă numele unităţilor. Dincolo, Gaspar 
Korniş îşi reface linia a doua. Trâmbiţele cheamă înapoi linia 
întâi. 

- Asta te pierde, Gaspar Korniş, spune în barbă. 

Glasul Stanchii. Sec. Uscat. Puternic: 
- Zboară, Mihai... Arată-i popii ăstuia blestemat cine eşti şi 


ce poţi... 
Ochii Stanchii, răi, c-o privire piezişă! 
- Du-te! Hăcuie-l!... Adu-mi capul lui... Aici! Să-l văz la 


picioarele mele. Du-te, măria-ta! 
- Simioane!... Barda! 

Timpul. Sunându-şi clipele. lat-o pe-a lui... Korniş 
trebuia să-l dumice pe Mâko cu cavaleria. Korniş a pierdut 
scaunul şi onoarea prinţului său. Simion scoate din teaca de 
piele barda de război. Cea de la Călugăreni. Voievodul i-o 
închină Stanchii. Se privesc ochi în ochi. 

- Du-te, şoptesc buzele femeii. Sunt rumene, 
ademenitoare, sânii îi tresaltă sub dolman, este toată 
numai făgăduinţă şi voluptate. 

El îşi vede curtea, vel boierii, îl vede pe Marcu, vede 
viconţii făcându-i reverenţe din şei, îl vede, palid, pe Carlo 
Magno, o vede pe Erina Golescu cu sabia trasă, pe 

căpitanul Caloian nemişcat în şa, ridică barda şi dintr-o dată 
aude clopotele bisericilor din Sibiu bătând cu toatele, 
nebune. 
- Se bucură pentru cardinal, Schonkabunkule? 
Stă în şa, cu barda ridicată şi rânjeşte. 
- Ba, măria-ta! Bat orele două!... 

Dacă Marcu Schonkabunk era diplomat ca Theodosie 
Rudeanu, răspundea: «Ba! Cântă biruinţa măriei-tale!» Il 
întoarce pe Crivăţ, îl porneşte la galop mic. Trece pe lângă 
nunciul Malaspina zvâărlindu-i în obraz pulberea de sub 
copite. Aude în urmă huruitul greu al curţii şi tropotele 
puternice ale gărzii. Văzându-l călărind cu barda în stânga, 
roşii de ţară izbucnesc în tunete de «trăiască». Aude 
măscările unuia care spune necuviinţe despre «gărdinal». 
Coboară în gura văii. Mâko îi iese în întâmpinare. Este rănit 
la braţ. Alb. Faţa crâmpoţită de răni, cu trăsăturile căzute, 
cu ridurile pline de praf amestecat cu sudoare şi praf de 
puşcă pare faţa unui mort. Înţelege într-o străfulgerare 
teama din ochii lui Mâko. Teama de a nu-l crede trădător. 
Teama de a nu-l crede că s-a bătut pe viaţă şi pe moarte. li 
strigă: 

- Îţi dau mulţămita mea pentru vitejia ta şi a oștilor tale, 
căpitane Mâko! 

Crainicii trabanţilor strigă mulţămita lui, la toate 
steagurile care se încheagă din fugă. Işi alătură armăsarul 
de calul lui Mâko. Il îmbrăţişează pe căpitanul hirsut, 
mirosind a sânge, a sudoare, a curelărie şi a cal. Îi vede 
lacrimile. Căpitanul şi le şterge cu cotul. Se pleacă în şa 
spre un trabant care se tot doseşte, neavând arme. li 
spune: 

- Întoarce-te în luptă, dobândeşte-ţi arme pe seama 
duşmanului şi diseară înfăţişează-te la mine cu armele tale 
noi. 

Oşteanul, foarte tânăr, fără coif, îl priveşte buimac. 
Linia lui Mâko intră în rânduială. Pe steaguri. Pe polcuri. 

Căpitanii sunt din nou în fruntea unităţilor. Călăreţii 
catafracţi se adună sub steag. 

Timpul. 

Şi clipele. 

Urcă gorganul din mijlocul văii. Vede trupele lui Mâko 
în linie de coloane. Buzeştii la aripi. Săcuii şi oştile Băniei în 
urma lui. Fără nicio poruncă, Sfetea sună: Năva/a. Corniştii 
preiau «Hai fraţi, hai fraţi, la năvală daţi». 

Timpul. 

Şi clipele. Clipele lui pe care le smulge din nou acestei 
ciudate făpturi care se cheamă istoria. O ştie. Linia de 
coloane a lui Mâko ajunge în spatele ienicerimii şi oştilor 
balcanice. Toboşarii îndesesc cadenţa. La flancuri răsar din 
pământ călăraşii domneşti şi haiducii sârbi. Il vede pe 
Nicolae-Pătraşcu, hărtănit, cu coiful căzut pe spate, cu 
valtrapul sfâşiat. Călărimile Olteniei, roşii şi săcuii trec la 
trap mic. Călăreşte şi el la trap mic: dincolo de gura văii 
vede întregul câmp de luptă. 

- Sfeteo! Să vină căpitanii!... Ba!... Olăcar la Stroe 
Buzescu. In goana goanelor pe aripa stingă. Să-l ajute pe 
Branicki. 

153 

Se stăpâneşte. Mai are. Aripa lui dreaptă luptă cu 
disperare spre luncile Cibinului. Dragonii lui Branicki sunt 
înfipţi în trupele lui Petre Huszar. Moldovenii pun gloatele 
cardinalului pe fugă. Gonesc chiar prin Lunca Cibinului, 
arcuindu-se să cadă în spatele flancului stâng al liniei a 
doua. 

- lu, iu, iu băăă, oltenilooor! 

Chiuitul lui Stroe Buzescu stăpâneşte huruitul tobelor, 
chemările prelungi ale trâmbiţelor, ropotele răsmiilor de 
călăreţi. Măciucaşii măresc trapul. Trec la galop. Coloana 
din dreapta se şterge într-un nour de praf şi-n chiuitul 
năprasnic al măciucaşilor: 

- lu, iu, iu, băăă! Aţine-te! 

Vine Radu Buzescu la galop. Are viziera ridicată. 

Călăreşte un roib arab, harnaşat cu valtrap cusut în fir. 
- Măria-ta. Oblicii un gol între linia întâia şi a doua. Cam 
pe unde se vede nucul ăla bătrân. 
- Îmi laşi mie mijloacele, Radule?! 
- Că le ştii soroacele, măria-ta, zâmbeşte Radu Buzescu 
de sub coif. 
- Porneşti când ajung eu dincolo de Ahmet Muhtar... 
Olăcar! 

Timpul. 

li aude clipele ropotindu-i sub frunte. E lucid până la 
nebunie. Repede olăcari lui Mâko şi Ahmet Muhtar. La 
porunca rupeți rândurile sunată pe corn, să lase în mijlocul 
liniei loc gol pentru trecerea călărimilor. Apoi să urmeze 
şarja, în fugă. Repede olăcar la Nicolae-Pătraşcu. Să plece 
la şarjă. In clipă. Să izbească în flancul drept a lui Petre 
Huszar. Să-l rupă de Gaspar Korniş. Toţi căpitanii şi oştenii 
care lapădă armele să fie luaţi prinşi, cruţându-li-se viaţa. 
Repede olăcar la vel banul Calotă Bozianu. Să-l treacă pe 
Peter Domokos în coloană de doisprezece. El, vel banul, să 
rămână la urmă. După ce trec de Ahmet Muhtar, din galop, 
vel banul să şarjeze oblic, spre aripa stângă a lui Korniş. 
Peter Domokos, oblic, aripa dreaptă a lui Korniş. Repede 
olăcar căpitanului Matei ot Brâncoveni. Să se apropie. Va 
şarja cu garda şi curtea, urmându-l pe el, pe vodă, drept în 
inima liniei întâia. 

Olăcarii pleacă în goană. Aude trâmbiţele cavaleriei 
sunând intrarea în coloană de doisprezece. Işi lasă nazalul. 
incearcă trăgătorile. Se apleacă vârându-şi degetele 
înzăoate sug chingă. Se înţepeneşte în şa, cumpănindu-şi 
securea de luptă, cu lănţugul trecut peste încheietura 
stângii. 

- Sfeteo!... Sună rupeți rândurile! porunceşte. _ 

Crainicul Sfetea curăţă muştiucul cornului cu palma. Il 
vede cum îşi umezeşte buzele. Porunca gâlgâie scurt din 

cornul de zimbru peste care cade soarele, aşchiindu-se în 
ferecăturile de argint... 

- Pe Sfânta Fecioară, ce-nseamnă asta? întreabă 
cardinalul Andrei Báthory, răsucindu-se spre contele 
Benedict Zalasdy, confidentul, partenerul şi organizatorul 
serbărilor lui galante, cum s-au obişnuit intimii să numească 
orgiile cu femei, organizate la sfârşitul fiecărei săptămâni. 
Contele Benedict Zalasdy care propusese ca seara 
dinaintea victoriei Împotriva campionului  văcarilor 
transalpini să fie dedicată Venerei, lui Hymeneu şi 
voluptoasei Cotis, echipat în armură florentină completă, cu 
scutul ţinut de un scutier şi lancea de altul, scoate sunete 
nearticulate din interiorul armurii. 

Noaptea a fost cu adevărat superbă, demnă de pana 
lui Boccacio... În cortul mare, după ce-au plecat căpitanii şi 
nobilii prea înspăimântați de ziua de mâine ca să fie nişte 
convivi veseli; au fost aduse paturile de campanie pentru 
cei doisprezece «apostoli» cum se numesc între ei favoriţii. 
Cele mai frumoase vivandiere, câte două de fiecare apostol 
şi patru pentru sine însuşi - ştie că «apostolii» îl numesc 
Borgia - le-au dăruit grațiile până spre zori. Nici într-un an 
de domnie a făcut din curtea de la Alba-lulia ceea ce au 
făcut Medici pentru Florenţa. A adus pictori, poate de mâna 
doua, dar pictori, a adus actori şi se zbate să mute 
universitatea din Cluj, prea supusă influenţei marilor 
negustori şi deloc dispusă să treacă sub auspiciile iezuiţilor. 
Probabil că până la urmă împăratul îi va acorda mâna fostei 
soţii a vărului său, Sigismund. Cardinalul bâlbâie ceva 
neînțeles. Dintr-o dată, răcneşte: 

- Ce-nseamnă asta, Zalasdy? 

Cei doisprezece «apostoli» se strâng scară la scară. 
Spectacolul este în adevăr uluitor. Flancurile ferfeniţite ale 
văcarului s-au transformat în două trombe care descriu un 
cleşte cumplit închizând la mijloc ambele linii de luptă ale 
lui Korniş. Cuirasele dragonilor, dolmanele cazacilor, apar 
nişte călăreţi groaznici mânuind măciuci uriaşe pe care le 

izbesc din galop în capetele pedestraşilor... Cardinalul 
Andrei Bâthory stă uluit în şaua scumpă, cu arcada din 
fildeş sculptat şi scările aurite încrustate cu rubine. Îl vede 
pe căpitanul Gaspar Korniş galopând spre acest blestemat 
Gregoriberg. Aude strigătele atâţate ale nenorociţilor de 
tăbăcari, de măcelari şi ale altor reprezentanţi ai acestor 
straşnice profesii, căţăraţi ciorchine pe zidurile Sibiului. 
Soarele bate cetatea şi oraşul din plin. Vede acolo pălăriile 
săsoaicelor şi în unul din bastioane, drapat cu covoare şi 
steaguri, i se pare că-l vede chiar pe judex regius şi conte al 
saşilor, acel blestemat Sachiengraf Albert Huet, înconjurat 
de toţi demnitarii consiliului municipal, în straiele lor negre, 
având alături pe planturoasele matroane ale cetăţii. 

- Ce-nseamnă asta, comandante general? Strigă cu glas 
dintr-o dată piţigăiat, aidoma cu glasul lui Sigismund când 
se enerva, glasul pe care totdeauna l-a detestat. 

- inseamnă că profeția mea se adevereşte alteţă... Fugiţi! 

- Niciodată, bătrân laş şi trădător... Niciodată!... Auzi!... 
Am să te spânzur de cel dintâi copac, schismatic deghizat. 
Hei! Garda! Arestaţi-l pe trădător! Pe lingăul bătrân speriat 
de păstorul meu jegos... Garda!... Garda! 

Rosteşte o mie de injurii scârboase... Îşi aude glasul 
piţigăiat izbindu-se de carcasa de oţel a cuirasei. | se pare 
că obrazul lui Gaspar Korniş s-a turtit. Îşi dă seama că 
nimeni nu-l ascultă. 

- Recăpătaţi-vă demnitatea, spune grav Gaspar Korniş. 

Are armura turtită. Valtrapul sfâşiat. Urcă gorganul la 
pas. Dintr-o dată galopadele cavaleriei sunt dominate de o 
chemare stranie de corn. 

- Priviţi, alteţă!... Aveţi unica ocazie să vă realizaţi dorinţa 
strigată azi dimineaţă trupelor... 

- Care dorinţă? bâlbâie cardinalul. 

- Să vă luptaţi cu voievodul Michail, campionul luptei 
antiotomane, într-un turnir adevărat. Victoria alteţei voastre 
serenissimă va fi aplaudată de toţi nobilii saxoni, de 
frumoasele dame saxone şi de întreaga voastră armată. 

Căpitanul Gaspar Korniş stă cu spatele la câmpul de 
luptă. Cardinalul vede dincolo de el cele două linii care 
înaintează ameninţător rupându-se în două. Un călăreț doar 
în platoşă, cu coif oriental, cu nazalul lăsat depăşeşte linia 
întâi la galop mic. La câteva lungimi de cal îl urmează 
curtea. Dincolo de curte vede o trâmbă de cuşme negre şi 
vârfurile strălucitoare ale suliţelor. Rămâne fascinat, cu 
ochii pironiţi pe barda de luptă a câălăreţului din şaua 
roibului. Se gândeşte la Suszi, vivandiera lui favorită, la 
aluniţa care-o pe are între sâni, la convorbirea care-a avut-o 
la Sas Sebeş cu maestro lppolito asupra proprietăţilor 
sărurilor minerale, apoi este fermecat de galopul dezlănţuit 
al calului roib, un galop nobil, în fuleuri lungi şi parcă 
gândite. Călărețul se năpusteşte singur asupra liniilor lui şi 
niciun cavaler nu îndrăzneşte să-l întâmpine? Spre gloria 
steagului, iată nu unul, ci trei gentilomi în armuri, atacându- 
| pe neruşinat din flanc. Tot vaerul luptei cade la pământ, 
dintr-o dată. Se aude până aici, pe Gregoriberg, sunetul 
lâncii rupte de securea diavolului care cu a doua lovitură 
despică casca bravului cu panaş sângeriu, iar cu dreapta îşi 
trage sabia, parând a doua lovitură de lance. Fără să-i pese 
de cei doi atacatori, năvăleşte asupra pedestrimilor într-un 
gol dintre trabanţii vineţi şi saxoni. De pe zidurile Sibiului se 
aud strigăte de admiraţie. 

- Madonna, şopteşte cardinalul. 

Trâmba de călăreţi care-l urmează pe diavolul 
nesupus, pe acest blestemat valah bolnav de orgoliu, pe 
acest Mămăligă vodă, se rupe în trei. Coloana din mijloc 
sparge linia întâi. Alte două coloane îi şarjează oblic linia 
întâi. 

- Fugiţi, spune căpitanul Gaspar Korniş... 

Are ochii în lacrimi. 

- Regret, alteţă, că am ajuns să slujesc astfel de urmaşi ai 
strălucitei Case  Bâthorea... Astăzi şi aici aţi nimicit 
dominaţia Casei voastre, asupra acestei provincii... Fugiţi... 
Patronul vostru, hatmanul Zamoyski vă va găsi undeva un 

loc vacant de cardinal... În numele marelui rege Andrei 
Bâthory, fugiţi! 

Gaspar Korniş îşi lasă viziera cu un gest obosit. ÎI 
salută cu spada. Işi întoarce calul. Coboară Gregoriberg la 
trap bătut, îndreptându-se spre iadul în care viermuie 
trupele hăcuite de şarja nebună a călăreţilor în dolmane 
sângerii. Il caută avid pe Valach... Işi pipăie garda spadei. 
lată-l. Blestematul fiu al unei târfe, cum i-a strigat azi 
dimineaţă în fața oştilor, răstoarnă doi cavaleri, sparge cu 
barda un stegar şi cu barba vâlvoi, rânjit, se repede asupra 
căpitanului Mathias Perussitch, care aduce în pas alergător 
o companie de trabanţi archebuzieri. Blestematul îi spune 
ceva căpitanului Perussitch... Se repede turbat asupra lui. 
Calul acela nobil muşcă calul lui Perussitch de gât. 
Dumnezeule mare! Valahul strigă numele lui Isus! Îi aude 
glasul. Se-nfioară. Nu are nimic omenesc în el. Barda 
cumplită aruncată peste umăr drept în viziera bravului 
Perussitch. Ceva lichid ţâşneşte prin vizieră. Îşi aduce 
aminte de toată manevra lui Sigismund prin Perussitch, la 
Târgovişte. Este el îsuşi, unul din iniţiatorii planului aceluia. 
li vine să vomite. Se sufocă. 

- Să fugim, iubite principe, ţipă isteric Benedict Zalasdy, 
«apostolul Petru» al gărzii lui de apostoli desfrânaţi. 

În clipa în care căpitanul Mathias Perussitch se 
prăbuşeşte din şa, când diavolul bărbos îşi ridică barda 
năvălind asupra unui călăreț cu lentă albă peste armură şi 
acesta, ah, Moise Szekely, câinele de secui sperjur îşi 
aruncă spada la picioarele văcarului în clipa în care un alt 
diavol se repede la Moise Szekely şi-i ia calul de dârlogi, 
trăgându-l după sine, în clipa în care aude clopotele Sibiului 
bătând ora trei, îşi dă seama de toată amploarea 
dezastrului... O frică josnică îi paralizează trupul în armură. 
incearcă să-şi tragă spada. Încearcă să se aducă la rațiune. 
Un principe al Casei Bâthorea, stăpână odinioară de la 
Adriatica la Baltică, nu poate fugi ca un laş în faţa unui 
scelerat de vasal transalpin. Nu poate fugi mai ales acum, 


189 


Vulturul 


când a plătit o avere generalului Basta să rămână în afara 
Ardealului. Când secretarul lui personal Ştefan Kakas a 
aranjat prin nunciul Filippo Spinelli căsătoria cu Maria 
Cristierna pe care, în clipa asta o doreşte sălbatic şi pentru 
care şi-a dorit acest principat. O frică mai cumplită decât l- 
aîncercat azi-dimineaţă, când la atacul renegatului Mâko o 
ghiulea i-a ucis calul sub el, îi curge în tot trupul iraţională 
şi stupidă, cu atât mai înjositoare cu cât este conştient de 
ea. Este conştient că a pierdut totul. Dar mai ales este 
conştient că nobilimea şi căpitanii nu vor să se bată pentru 
el. Câteva banderii nobiliare galopează fără rost spre locul 
unde s-a oprit Gaspar Korniş în armura lui neagră. 
- Să fugim, alteţă, se lamentează Zalasdy. 

li vine să-l scuipe pe desfrânatul Zalasdy. Cade într-o 
indiferenţă totală. Miile de vaere, zgomotul asurzitor al 
şarjelor, salvele archebuzelor din ce în ce mai rare, mai 
dezlânate, cumplitul zăngănit al spadelor, al ghioagelor 
izbite în coifuri, strigătele inumane ale muribunzilor, totul îi 
este indiferent. Urmăreşte halucinat galopada călăreţului 
care l-a fascinat, al acestui bărbat pe care de atâta ură nici 
nu-l mai poate uri, a primitivului care şi-a asumat rolul 
destinului în viaţa unui Bâthory; care se repede asupra 
generalului Gaspar Korniş, fără să ţină seama că îi ies în 
faţă două escadroane de cuirasieri cu caii îmbrăcaţi în 
armuri de cap şi piept. Aproape că-l cuprinde spaima 
mistică cu care-i vorbeau de acest Mălai vodă ceauşii 
otomani ai marelui vizir. Cele două escadroane sunt 
spulberate de atacul concentric al călărimilor în roşu. lată-l. 
Işi lasă barda pe arcada şeii. Este în faţa lui Gaspar Korniş. 

Îl podidesc lacrimile. Vede printr-o pânză de lacrimi 
cum bătrânul dulău al principatului îşi aruncă spada la 
picioarele calului roib. Inţelege că Gaspar Korniş n-a 
dezarmat linia a doua, tocmai ca să-i lase lui răgaz să fugă. 
Odată cu lacrimile devine lucid. Cu o mişcare frântă, 
leşiuită, îşi întoarce calul. Intoarce spatele cetăţii care-ar fi 
trebuit să-l adăpostească, de pe zidurile căreia aude 

strigăte şi parcă aplauze. Vede dealurile de la Guşteriţa 
scăldate în soare, arzând în culorile violente ale toamnei. 
Nu-şi aduce aminte că l-a uitat pe nunciul Germanico 
Malaspina. Coboară Gregoriberg la galop. Aude «apostolii» 
şi garda urmându-l. Doi călăreţi îi taie calea: Zalasdy şi 
Bettlen. 

- Spre Cluj, alteţă... Clujul vă este credincios... Comitatele 
din nord şi-au strâns banderiile. Vă aşteaptă gloria 
revanşei, spune Bettlen. 

- E prea departe şi prea nesigur, «apostole Luca»... Spre 
prietenul şi servul nostru, domnul Moldovei. De acolo, spre 
Polonia. 

- Uitaţi că trebuie să trecem, o sută de oameni, prin 
Scaunele săcuieşti, mărite principe? Uitaţi ce-a păţit mama 
mea vitregă acum două săptămâni? Alteță, vă conjur... Spre 
Cluj. 

O salvă de muschete, undeva pe-aproape. Câteva 
unităţi de cavalerie gonesc pe malul Cibinului, cu intenţia 
să închidă locul luptei. 

- Totdeauna ai vorbit mai mult decât ai gândit, Zalasdy, 
spune sec. 

li arată trâmba de călăreţi gonind prin luncă. Pune 
pinteni. Stegarul îi vine alături. Avangarda, zece lăncieri de 
gardă, galopează pe drumul Gugşteriţei. Porneşte la galop, 
gândindu-se cum să-şi pună armura la adăpost şi ce să-i 
scrie protectorului său, marelui hatman lan Zamoyski... 

„.. Timpul. Cu toate clopotele lui bătându-i grav sub 
frunte, îşi scoate coiful. II dă lui Simion. La început nu vede 
decât o mare agitată de culori, un vălmăşag de siluete 
nedefinite, apoi negăsindu-şi cuvintele, nu se regăseşte pe 
sine, rămânând într-o stare de conştiinţă tulbure din care 
desprinde, sălbatic şi gâlgâitor, gândul biruinţei. Apoi vin 
cuvintele. Cele străvechi curgând din vreme, cu înţelesuri 
simple: Ţara Soarelui, Cetatea de Piatră, Marele Războinic, 
Zamolxis şi altele, închipuind o întoarcere în timp spre 
Coşnilă Asan, spre Pitagora şi Thales, spre Kirano Kuyula ot 

Saka ot Lahor, spre Theodoricus rex şi Athanarihai rex şi 
Carol Sicilianul, spre toţi cei care au cufundat gândirea 
politică în criptogramă trecând timpului povara împlinirii 
vrerii lor. 

lată că el şi-a luat pe umeri această povară adusă de 
timp şi de iniţiaţi. Una din tezele Marilor Vlahii a fost 
împlinită. In clipa când gândeşte acest lucru conştiinţa de 
sine îl stăpâneşte lucidă şi implacabilă. Trece dincolo de 
omenesc, în recea şi neînduplecata lucrare a istoriei. Nu 
mai este el soldatul care l-a despicat cu barda pe căpitanul 
Mathias Perussitch. Nici bărbatul care a simţit un fior de 
aspră voluptate când a văzut-o pe Erina Golescu primind în 
scut o lance de catafract destinată lui. Nici cavalerul sărind 
s-o apere pe fecioara războinică de asaltul a patru nemeşi 
în armuri strălucitoare. Nici războinicul însetat de sângele 
duşmanilor care l-au umilit de atâtea ori cu trufia lor 
neghioabă. Nimic n-a mai rămas din cel pornit la şarjă. Îşi 
stăpâneşte lacrimile. La treapta 21 a iniţierii a înţeles 
măreţia regelui Burebista şi adevărul regatului său dacic. La 
treapta 29 a văzut însemnele Poporului pe Leul din Pireu 
având săpat anul 1128. A văzut însemnele la Studeniţa, la 
Boiana, la Curtea-de-Argeş, la Misr-el-Kaira, acel Cairo 
visând libertatea, la Efhes şi a înţeles că acest Răsărit se 
caută pe sine în conştiinţa de sine. 

După cinci veacuri de frământări, sabia lui desenează 
deasupra Cetăţii de Piatră semnul adevărului şi al veşniciei. 

- Biruinţă, măria-ta! 

- Slăvit să fii, biruitorule! 

- Slavă ţie, voievoade. 

- Măria-ta, biruinţă! 

- Copitele calului tău scurmă ţărna care-a răbdat tălpile 
cardinalului. 

Trâmbiţele. Chemări gâlgâietoare de trâmbiţe şi 
corni, de buciume, amestecate cu răpăitul tobelor, cu 
galopadele steagurilor de călărime izbindu-se în linia doua a 
cardinalului dintr-o dată  debandându-se. Cuvântul 

blestemat Farkas, strigat tot mai des între fugari. Apoi tot 
câmpul de luptă într-o limpezime crudă şi-n pulberile de aur 
ale soarelui de octombrie. Linia a doua ruptă. Baba Novac şi 
Peter Domokos şarjând. Walenty Walawski şi Branicki 
şarjând.  Cuirasele dragonilor, cazacele şi  dolmanele 
cazacilor, cojoacele haiducilor şi mintenele săcuilor, apoi 
coantăşele roşiilor, totul gonind pe spinarea fugarilor într-un 
vălmăşag cumplit de cai şi oameni, de sulițe şi săbii, de 
paloşe şi ghioage, în trosnetele archebuzelor, strigătele 
răguşite ale învingătorilor şi vaerele miilor de răniţi şi 
muribunzi. Mormane de hoituri cu suliţele înfipte în piept, 
acolo unde pedestrimea a ţinut piept şarjelor. Cai cu burţile 
spintecate. Cavaleri în armuri împânzind câmpul. Haiducii la 
jefuit morţii. Szabad/eghenii la jefuit morţii. Fiecare oştean 
slobod cu morţii lui. Armăşeii în lanţ viu, cu căruțele săltând 
peste hoituri, strângând armele şi coifurile şi platoşele 
nejefuite de cei în dobândă. Vel postelnicul Preda Buzescu 
cu oltenii făcând zid în jurul ocoalelor cu vitele oştirii 
învinse. Mârzea cu ai lui, alt zid în jurul cortului şi carelor 
cardinalului. Nori de pulbere înecăcioşi, un zăduf îmbâcsit 
de mirosul dulceag al sângelui, Cetatea Sibiului pe 
donjoanele căreia se ridică prapori şi steaguri multicolore, 
Radu Buzescu urcând colnicul la galop şi câteva zeci de 
nemeşi în armuri, fără arme, descălecaţi între săbiile 
săcuilor şi ale gărzilor de vânători domneşti; iar dinspre 
Şelimbăr, pe şleahul mare al Sibiilor, o cavalcadă deasupra 
căreia fâlfâie praporul doamnei Stanca. 

- Biruinţă deplină, măria-ta, strigă Radu Buzescu, 
cabrându-şi calul de luptă. 
5 

- Nobili cavaleri şi pani, gloria voastră îmi încunună 
fruntea cu laurii biruinţei voastre. Viteji slobozi de la 
Praguri! Şoimilor!... Slavă armelor voastre nebiruite! 

Strigăte de slavă. Un cazac uriaş, fără cuşmă o ia pe 

Fatima de zăbală - Crivăţ se odihneşte. O scarpină între 
urechi. Il priveşte cu ochi albaştri, veseli. Căpăţâna rasă îi 

luceşte în vâlvorile apusului. Are o unghie neagră, lată, cu 
care râcâie în coama iepei. 

- Ah, şoimule, viteazule! Stepan a găsit o puiculiţă 
ochioasă şi tâţoasă şi nurlie, cu crupa rotundă şi albă... Ţi-o 
dă Stepan, pentru dărnicia ta, cu toate că i s-a aprins 
inimioara după hoţoaică... Ţi-o dă Stepan, Mihalici, măria- 
ta! 

Cazacul se bate cu pumnul în piept. Plânge în hohote. 

- Păstreaz-o, Stepane, îi spune leşeşte!... lubeşte-o şi, 
pentru gândul tău, ţine inelul ăsta! 

Îşi scoate inelul de pe degetul mic. Cazacul ridică o 
labă păroasă, plină de sânge închegat în sudoare uscată de 
cal. Duhneşte a dohot, a rachiu, a luptă. Coada de cazaci de 
registru, care-şi primeşte solda pe trei luni înainte şi arvună 
pe luna patra, izbucneşte într-un tunet de slavă. Dincolo de 
şirurile de cazaci, aşteptând să le vină rândul la butiile pe 
fundul cărora vistiernicii fac plăţile vegheaţi de ofiţerii 
escadroanelor, se văd tarabele şi harabalele neguţătorilor 
care se ţin după oştire încă de la Braşov. Au încropit un 
târg, atârnând la vedere clondirele cu băutură, postavurile 
şi bricele, cărnurile afumate şi dulciurile, cizmele şi 
amnarele, cremenea, chingile, şeile şi chivărele, bună parte 
din mărfuri cumpărate tot de la oşteni, cusute, îndreptate, 
lustruite şi scoase la vânzare cu preţuri întreite. Ş 

- Theodosie, să scoatem o lege pentru preţuri... Aştia îmi 
jupesc oştenii... 

- Când, măria-ta? 

- În noaptea asta... Oştenii n-au voie să vândă armele şi 
caii de dobândă, decât armăşiei, la preţurile pe care le 
punem noi. 

- Voia ta, da rămânem fără bani, doamne. Eşti prea 
darnic. 

- Ei sunt darnici cu sângele lor. Să mergem. 

Polcovnicul Walenty Walawski prezintă spada. Intră în 
alaiul domnesc. Când trage de frâu, cazacul Stepan se 
agaţă de gâtul iepei. Ceilalţi cazaci strigă: 

- Nu pleci necinstit, Mihalâci, măria-ta! 

Aşa a păţit-o la haiducii lui Baba Novac. Tabăra lor, 
aproape de zidurile Sibiului, într-o ordine straşnică. 
Harabalele în cerc. Morţii aduşi pe spinările cailor. Răniţii în 
corturile bolniţă. L-au primit ca pe un domn al lor şi un 
frate. Nu mai aveau ţară. Năzuiau spre ea, urmându-l cu 
credinţă. Un jurământ neîmplinit. Destinul i-a reamintit-o pe 
lovanca Rudnic de Zagubica. Neîmplinirile anilor trecuţi. 
Haiducii l-au rugat să le binecuvinte morţii. Străjile ţineau în 
sulițe prostimea venită din Târgul Sibiului să vază, să jefuie 
ce mai rămăsese nejefuit pe morţi. Baba Novac i-a adus un 
coif plin de vin. Văzuse coiful ăsta, azi-dimineaţă. 

- E a lui Ştefan Lazăr, Baba Novac?! 

- Să-i fie ţărâna uşoară, doamne... Bea, să te vază oştile şi 
să te slăvească. A băut vinul sângeriu din coiful lui Ştefan 
Lazăr, căpitanul viteaz şi bătrân, plângându-l în sine. 
Haiducii l-au slăvit, dăruindu-i doi cai de Bohemia, luaţi de 
la învinşii lor... Săcuii i-au dat să bea tot dintr-un coif. Roşii 
l-au slăvit, dăruindu-i zece cai nemeşeşti, cu tot tarhatul de 
luptă. Cu lăncile foştilor stăpâni legate la şei. L-au slăvit 
ienicerii lui Ahmet Muhtar, dăruindu-i două armuri, patru 
scuturi şi patru spade cu gărzile aurite. Îşi aduseseră morţii. 
Le astupau urechile cu câlţi după datină. Le ceruiau gurile 
hăcuite şi nările. Să nu intre în ei duhurile necurate. Pe 
Câmpul Şelimbărului se auzeau armăşeii şi postelniceii 
numărând morţii lui Bâthory. Pe-ai lui îi numără căpitanii... 
O mie şi şapte. Niciunul dintre vel boieri. Vel armaşul Udrea 
Băleanu rănit la şold. Vel banul Calotă Bozianu hăcuit la 
mână. Stroe zgâriat la gât. Marcu tăiat la obraz. Pătraşcu 
scăpat de lance prin vel paharnicul Radu Şerban, împuns în 
umărul stâng... Un horunj crăcănat, mustăcios şi bălai strigă 
ceva pe ucraineşte. Cazacii rup rândurile. Lasă loc pentru 
stegar şi şase cazaci albaştri, care poartă pe braţe spade, 
platoşe, coifuri şi trei flamuri de cavalerie pe care le duc 
târându-le pânzele pe pământ. Dintr-o dată încep să bată 
dairalele. lese un căzăcel, aducând în braţe un coif plin cu 

vin. Căzăcelul ţine palma acolo unde, prin spărtură, picură 
vinul. Toţi oştenii i-au dat să bea vin roşu. A băut câte-o 
sorbitură. A înapoiat coiful celor care l-au adus şi s-au 
grămădit cu toţii să bea după el. Cineva din escortă a zis de 
fiecare dată: 

- Sângele duşmanilor... Să-ţi fie de bine, măria-ta! 

O spune şi acum, când bea vin de la cazaci şi când 
cazacii îşi vâră degetele în coif făcându-şi semnul crucii pe 
frunte şi pe inimă, cu degetele umezite de vinul din care a 
sorbit el. 

Vede din şa mii de prinşi, duşi de călăraşi între sulițe 
să sape groapa cea mare pentru morţii bătăliei. Vine la 
galop vel şătrarul Vasile Ţâăru. 

- Cortul ospăţului e gata, măria-ta... Prinşii sunt gata să te 
întâmpine... Ce binevoieşti să mai porunceşti? 

Amurgeşte. Soarele, de purpură, scapătă dincolo de 
turlele smălţuite ale bisericilor Sibiului. Bat clopotele, bat 
toate clopotele, flamurile de la ziduri fâlfâie, văzduhurile 
ard, ard codrii din poala munţilor, zăpezile de la vârfuri 
strălucesc învăluite în purpură, căruțele şătrăriei trec cu 
morţii şi prin ceruri trece spre miazăzi un cârd de cocori. 
Din Lunca Cibinului vin spre el trei trâmbe de călăreţi. Una 
săcuiască. Alta făgărăşană. Alta de roşii de ţară. In faţa 
roşiilor călăresc paji ai Buzeştilor, stegarul lor şi Radu 
Buzescu. Vin la trap. Câteva sute în fiecare trâmbă. Afară 
de făgărăşeni, care sunt zece. li dau onorul cu sabia. Se 
rup. Săcuii, sub cei doi fraţi Bek, o iau spre săcuime pe 
Valea Hârtibaciului. Sătenii au dat semn de trecerea 
cardinalului prin Țichindeal. Fraţii Bek au poruncă să-l 
prindă. Să vestească Scaunele de biruinţă. Făgărăşenii se 
duc să închidă Valea Oltului. Radu Buzescu se duce spre 
Alba-lulia. Trec prin apele de sânge ale înserării. Cazacii 
chiuie. Se prind la joc. Rămâne el cu semnele de dincolo de 
biruinţă. Rămâne el să descurce viitorul. Pe mâine. Pe 
poimâine. Pe răspoimâine. Şi pe urmă? 

Se aud strigătele telalilor ovrei ieşiţi din Cetatea 
Sibiului. Pologul cortului de ospăț ridicat pe sulițe lasă să se 
vadă tot câmpul de luptă căzut în păclele nopţii, focurile, 
miile de focuri înalte ale taberelor, făcliile celor care culeg 
morţii. Scârţâie mereu căruțele şătrăriei, cărând morţii în 
marginea şleahului, acolo unde a poruncit să se sape 
groapa. Una care să-i încapă pe toţi. 

- Mihai!... Mihai, măria-ta!... 

Glasul Stanchii dintr-o negură aburindă. «Sufletele 
morţilor» îşi spune. Îşi trece degetele peste ochi. Stanca îşi 
lipeşte pulpa de pulpa lui. 

- Mihai!... Măria-ta!... Prinşii! 
- Măria-ta!... Solie din partea Cetăţii Sibiului, strigă 
hotnogul de slujbă. 

N-a auzit trâmbiţele. N-a auzit tropotele cailor. Vede 
făclierii care înconjoară carâtele, vede lumina lucind pe 
portierele lăcuite, gărzile lui ţinând convoiul de carâte la 
poala acestui Gregoriberg, cum îi spune Schonkabunk 
colnicului. În faţa cortului, între săbii, nemeşimea. Aici, 
Stanca. In stânga. Pătraşcu în dreapta. Pe jilţuri. Masă 
lungă, acoperită cu feţele de masă ale Stanchii, scoase din 
cufere. Stanca n-a vrut să mănânce din talerele 
cardinalului. El da. Toată vesela cardinalului aşezată pe 
masa cu o sută de locuri. In dreapta lui Pătraşcu, căpitanii 
de oaste. Toţi. Vegheaţi de paji şi făclieri. In stânga 
Stanchii, prinţul Marcu, Erina Golescu şi după ea vel boierii. 
Florica aşezată între el şi Pătraşcu. Vegheată de llinca 
Şerban. Doamna în rochie măreaţă de hetaia roşie, cu 
mesalul de diamante şi giolgiul străveziu din borangic ţesut 
cu mărgăritare. Florica în hăţuşcă verde. Erina Golescu în 
dolman bărbătesc, albastru, cu pletele slobode pe umeri, cu 
buzele date cu cârmăz, încondeiată, având sub sprânceana 
stângă o tăietură proaspătă de plumb. O durere seacă. 
Velica... Îi era frică de Nicolae-Pătraşcu. Să nu-l ghicească. 
A ieşit Nicolae-Pătraşcu din copilărie, prin sabie şi durerea 
şi dragostea tainică a tatălui său. Se reculege. Face semn 

să intre prinşii. Are în faţă unul din sfeşnicele de argint ale 
cardinalului. Cizelat la Florenţa. Arde din lumânările 
cardinalului... Trufia nu poate fi înfrântă decât de puterea 
necruțătoare a altei trufii. lată-i... Unii jefuiţi de armurile lor. 
Cei care-au căzut în mâinile haiducilor slobozi. Lui Gaspar 
Korniş şi Moise Szekely li s-au luat armurile la convoiul 
domnesc. Sunt încinşi. Tecile săbiilor goale. Aşa i-a poftit el. 
Cu tecile săbiilor goale. 

- Solie din partea Cetăţii Sibiului, strigă de afară hotnogul 
de slujbă. 

Işi mijeşte ochii. Marele logofăt Theodosie Rudeanu îşi 
începe jocul. Se ridică. Tălmăceşte strigarea hotnogului în 
latină...Gaspar Korniş face un pas înainte. Ingenunche. 

- Nu ne umili în faţa acestor neguţători nevrednici, 
principe! 

lon Raț tălmăceşte, bâlbâindu-se. De două ori i l-a 
trimes lui lon Raț pe Simion, noaptea, cu ştreangul de 
mătasă. De două ori i l-a pus Simion la gât, strângându-l 
până când diacul trădător şi mişelnic s-a învineţit. De câte 
ori îl vede, lon Raț se bâlbâie şi se umple de ud. 

- Nu te-ai gândit, domnule Gaspar Korniş, că tratativele 
dumitale cu generalul Basta pot sfârşi şi aşa? 

li înfige privirea în ochii verzi, duri. Obraz tăiat de 
sabie. Cu riduri adânci. Mustaţa prelinsă, cu vârfurile 
răsucite, căruntă. Părul tuns perie, cărunt. Gaspar Korniş se 
ridică. li place acest oştean de sânge nobil, îi place 
neînduplecarea lui şi-i place răspunsul: 

- Am executat o misiune dată mie de principele şi 
suzeranul meu, spre binele patriei mele, fără intrarea 
generalului Basta bântuită şi aşa de toate calamităţile. 

- Ce vei face de aici în colo, domnule căpitan general?! 
- Ceea ce-mi dictează onoarea, principe. 
- Sunt obişnuit să mi se spună «măria-ta». 

Gaspar Korniş se închină. Hotnogul vesteşte a treia 

oară solia. 

- Ţi-aş rămâne îndatorat, domnule căpitan general, dacă 
ai scrie comitatelor de margine să mi se supună, eu 
reprezentând-o pe sacra majestate romană... Şi, dacă vrei, 
pe creştinii, de partea cărora ştiu că eşti. 

- Măria-ta mă cunoşti mai bine decât mă cunosc eu 
însumi. 

- Cine-o poate şti, domnule căpitan general?! 

- Cu voia măriei-tale astăzi nu sunt decât un soldat 
înfrânt. 

- Soarta armelor este schimbătoare, domnule căpitan 
general. Eu însumi sunt soldat, supus acestei sorţi 
schimbătoare. Învingător astăzi, cinstesc în voi vitejia. Aş fi 
vrut să pot cinsti şi onoarea. Ce zici domnule căpitan Moise 
Szekely? 

- Uită, iartă şi am să-ţi fiu scut şi braţ înarmat, spune 
Moise Szekely. 

Theodosie Rudeanu îi cere căpitanului general să-şi 
prezinte căpitanii. Petre Huszar, rănit la mână şi picior, a 
pierdut sânge. Cu chipul lui hunic palid, abia se ţine pe 
picioare. Căpitanul general îşi prezintă căpeteniile. Pe unii 
din aceşti bărbaţi îi cunoaşte. Din '95... Toamna aceea plină 
de trufia lui Sigismund. Alţii s-au perindat pe la Târgovişte 
în fruntea contingentului ardelean. Îl privesc pieziş. Ori îi 
ocolesc privirea. Se simt umiliţi. Îl duşmănesc. Ce preţ 
poate pune pe vorbele lui Moisă Secuiul? Nici unul? Şi totuşi 
va trebui să joace cu ei. Îi face semn lui Theodosie 
Rudeanu, care spune cu vorbe alese, în latină şi italiană, că 
cinstind în ei armele Ardealului, măria-sa voievodul Mihai - 
nu spune al Ţării Româneşti - îi pofteşte la masa sa. 
Duşmănia să rămână îngropată pe câmpul de luptă. In 
cortul somptuos de ospăț, căptuşit cu catifea vişinie, se 
face o linişte cumplită. Se aud torţele arzând în mâinile 
făclierilor, învingătorii la masă, aşezaţi cu toţii pe aceeaşi 
parte, cu faţa spre intrare, învinşii în faţa lor, nemişcaţi, 
nevenindu-le să creadă. «Mai degrabă se tem că-i otrăvesc, 

neghiobii» îşi spune. În clipa de linişte se aude un glas 
puternic. 
- Miclos Ravasdy! Cunoaşte-mă! 

Toţi mesenii se întorc spre locul unde, în picioare, 
uriaş, Peter Domokos întinde mina spre unul din nobilii 
prizonieri. Miclos Ravasdy scund, crăcănat, cu buze roşii, 
senzuale, poartă plete şi  coantăş albastru cu 
brandemburguri albe din fir de argint, vine grăbit în faţa 
voievodului. 

- Cer măriei-tale protecţia cuvenită unui nobil şi prins de 
război! 

- Măria-ta, spune Domokos, nu i-o acorda! El este 
duşmanul de moarte al neamului săcuiesc. El a ars de vii 
bărbaţii săcui care şi-au apărat femeile de poftele lui 
scârboase. El ne-a cotropit moşiile strămoşeşti. El a vrut să 
ne readucă la papa, convingându-ne de adevărul catolic cu 
ajutorul cleştilor înroşite în foc. 

- Aţi fost şi sunteţi nişte răzvrătiți, strigă Ravasdy. 

- Lasă domnului tău povara judecății drepte, viteazule 
Domokos... Domnule conte Ravasdy te rog să nu uiţi că 
săcuii sunt oştenii mei străluciți şi insultându-i, mă insulţi 
pe mine. 

Vorbeşte zâmbind. Contele  Miclos  Ravasdy 
îngenunche în faţa Stanchii. li cere protecţia. Acelaşi lucru îl 
face contele Melchior Bogathy. Este o clipă de nedumerire 
în care el înţelege că nici nu s-a sfârşit bine lupta pe câmpul 
Şelimbărului şi că cealaltă luptă, cu stările de fapt ale 
Ardealului, a început vicleană şi necruțătoare de zeci de ori 
mai vicleană şi mai necruțătoare decât lupta cu fierul. Din 
nou îi face semn lui Theodosie Rudeanu. Treti stolnic îi 
pofteşte pe nobili la masă. Il aşază în faţă pe Gaspar Korniş, 
avându-l în dreapta pe Moise Szekely şi în stânga pe Petre 
Huszar. Când toţi nobilii s-au aşezat, păhărniceii aduc un 
singur rând de pocale. Le aşază la mijlocul mesei. Stolnicii 
aduc tăvile cu fripturi. Purcei de lapte în coaja lor. Curcani 
umpluţi cu stafide. Claponi pe orez. Se toarnă vinul. Voie- 

vodul urmăreşte privirea mirată a căpitanului general. 
Privirele furişe ale celorlalţi nobili trecute de la singurul 
rând de pocale, la feţele împietrite ale păhărniceilor. 

- Măria-ta, solia sibienilor, spune Theodosie Rudeanu. 

- Ingădui, domnule căpitan general? 

- Voia ta, prinţe! 

- Theodosie!... Mai avem un oaspete... Nu-l uita! 

Când hotnogul strigă «Solia din Cetatea Sibiului» şi 
cornistul sună «pas la măria-sa», o aripă a cortului este 
ridicată de gărzi şi între patru secui cu săbiile la umăr, în 
straiele lui pontificale, este adus nunciul Germanico 
Malaspina. Priveşte stupefiat masa somptuoasă la care 
învingătorii şi învinşii stau faţă-n faţă. | se spusese că este 
convocat la acest sălbatic şi fioros schismatic, la acest 
necioplit capabil nu numai să-l ţină prizonier, dar şi să-l 
asasineze cu toată inviolabilitatea lui sacră. De când a fost 
arestat trăieşte o stare de ură delirantă. Simte gărzile de 
oţel ale săbiilor proptindu-i-se în şale. 

- Trădătorilor, spune latineşte, când trece pe lângă nobilii 
ardeleni spre jilţul aşezat în faţa femeii neruşinate, care în 
tot timpul luptei a stat călare, implorându-şi Dumnezeul ei 
schismatic. 

Stanca îi surâde. Nunciul Germanico Malaspina se 
aşază numai când simte în ceafă respiraţia duhnind a 
usturoi şi rachiu a soldaţilor. Acest satir oriental se 
dovedeşte diabolic şi perfid. Dă impresia că lupta n-a fost 
decât un turnir amabil, un prilej în care oştirea acestei 
provincii a scăpat de un principe nedorit, alegându-şi-l pe 
cel dorit, alegere ratificată de însuşi papa, prin nunciul său. 
Vede surâsul perfid al sceleratului. Are o criză de ulcer 
auzindu-l pe Theodosie Rudeanu anuntând solia Sibiului... 
Aceşti cârnăţari protestanți au să-l vadă aici, în odăjdii, 
când azi-noapte le-a cerut să jure fidelitate domnului lor, 
cardinalul, şi le-a descris cu retorică bogată urmările 
dezastruoase pentru provincie, în cazul victoriei 
schismaticului... 

. Desigur, cinstita solie, mulţi din saşii de aici au 
neguţat cu el odinioară, mulţi au neguţat şi-n anii ăştia, 
mulţi sunt în corporaţia secretă a lui Schonkabunk, avându- 
şi bancherii la Viena şi Nuremberg - cinstita solie a fost 
poftită la ospăț, aducându-i-se o masă aparte. Voievodul 
încearcă să uite lupta care-i freamătă încă în carne, 
încearcă să se smulgă din fapta de arme. Din ameţitoarea 
nebunie a goanei. A înfruntării bărbăteşti. Din ameţitorul joc 
cu moartea. Vuiesc în el galopadele. Ropotele călărimilor 
pornite în şarjă. Tot vacarmul câmpului de luptă geme în el. 
Stânga sleită de efort îi atârnă moale. Pulpele îl dor. Îl doare 
locul unde l-a lovit o halebardă, în umărul stâng, peste 
platoşă. A ajuns şi aici. Prin faptă. A ajuns şi dintr-o dată s-a 
izbit de tăcerea mocnită a ăstora... La începutul ospăţului i- 
a chemat la el pe rând, pe toţi luptătorii lui. Le-a pus însuşi 
în talgere bucate alese, piept de curcan şi de clapon, 
garnisindu-le deasupra cu inele din tezaurul lui şi-al 
cardinalului, inele alese de Stoichiţă din Strâmba, niciunul 
sub o sută de taleri. Polcovnicul Walenty Walawski s-a 
înflăcărat. l-a cerut în genunchi s-o roage pe frumoasa şi 
preaviteaza panie Erina Golescu să-i dea acolada, primindu- 
| între servii ei. 

- Ştii că după acoladă vine sărutul, a strigat polcovnicul 
Branicki. 

S-a râs. Erina Golescu i-a dat acolada, folosind în locul 
săbiei batista înhorbotată. L-a sărutat pe dragon în 
apaluzele furtunoase ale căpitanilor. Gaspar Korniş a 
lăcrimat de mai multe ori. l-a dat să bea din cupa lui. Toţi 
nemeşii au băut din cupele din care au băut întâi ceilalţi. Ai 
lui! 

- lată că am băut din aceeaşi cupă, domnule căpitan 
general, şi niciunul din noi n-a murit, i-a spus lui Korniş. 
- Un capriciu al destinului, prinţe. 
- Atât, domnule căpitan general? 
- După credinţa şi convingerile mele, atât! 
- Păcat de tine, căpitane general... Te-aş fi vrut sfetnic. 

- Căpitanul general are părerile lui, doamne, alţii au alte 
păreri, a spus Moise Székely, şi el şi-a adus aminte din nou 
de judecata care i-a facut-o sub stejarul acela şi cum i-a 
rupt sabia Baba Novac şi îşi aduce aminte de jocul pe care 
l-a jucat acest bărbat frumos atunci, ca şi de dragostea lui 
oarbă pentru Velica... Ce vrea? 

- Tu ai alte păreri, Moisă? 

- Cu voia ta, da, măria-ta!... Dacă două săbii nu încap în 
aceeaşi teacă, două stăpâniri pot sta sub aceeaşi purpură... 

- Te-ascult, Moisă! 

- Domneşte, dar nu uita cu cine domneşti... 

- Nu se cade unui princepe de neam nobil să lase 
nobilimea pradă plebei, a spus Melchior Bogathy... Am aflat 
că măria-ta mi-ai salvat soţia. Nu trebuia să se ajungă la 
asta. 

A fost un murmur de încuviinţare din partea 
nemeşimii, înviorată de propriile-i vinuri. Apoi a detunat 
glasul scârţâit al biv vel banului Mihalcea Karatzas din 
Chios. 

- l-ai ascultat, doamne, pe şerpii ăştia! Acum ascultă-mă 
şi pe mine, care-i cunosc! la-le capetele, împarte-le moşiile, 
suntem destui care le binemerităm, n-are să le plângă 
nimeni de milă şi peste zece ani îi uită şi pământul. Altfel?! 
Te-or vinde şi te-or ucide pe la spate, că ei nu uită, măria- 
ta! Până şi pocalul cu care i-a cinstit mâna ta biruitoare ţi l- 
ar întoarce plin cu otravă... Numai aşa ţara asta poate 
rămâne a noastră! 

S-a făcut o linişte înfricoşată. Biv vel banul vorbise 
italieneşte. Se vedeau focurile taberei. Se auzeau chiotele 
lefegiilor. Zidurile Sibiului luminate de făclieri îşi arătau 
creasta zimţată de crenele şi donjoanele din care răsunau 
cântecele trompeţilor şi corniştilor. 

- Blasfemie! a strigat nunciul Germanico Malaspina. 

S-a ridicat de la masă. S-a întors spre nunciu. A văzut 
totul. Privirile atâţate ale boierilor şi căpitanilor lui. Spaima 
din ochii celorlalţi. Bucuria răutăcioasă şi ipocrizia smerită a 

saşilor Burgermeisterului şi magister civium Lucas Engetler. 
A lui judex regius Albert Huet. Putea fi şi ăsta un drum. A 
lăsat tăcerea să dea de înţeles, tuturor celor de faţă, că şi 
acesta ar putea fi un drum. Nu pentru el însă. l-a spus 
nunciului în italiană: 

- Cu aceasta, de trei ori am dăruit sfinţiei tale sângele 
ardelean... 

l-a făcut semn lui Ravasdy. 

- Nobile Ravasdy, în această noapte eşti oaspetele meu. 

l-a întins mâna Stanchii. Au ieşit urmaţi de Pătraşcu şi 
Florica, de vel postelnic, vel armaş şi vel spătar. Trecând pe 
lângă principele Marcu l-a auzit şoptindu-i lui Carlo Magno, 
nu atât de încet ca şoapta să nu-i fie adresată lui. 

- Mărinimia domnului nostru îl va pierde. 

S-a întors din polog. 

- Domnule burgermeister, sper ca Sibiul să ridice pe 
socoteala sa o cruce mare de piatră deasupra mormântului 
oştenilor jertfiți astăzi pentru un gând luminos. 

Ce noapte cumplită a singurătăţilor. Dacă s-ar îndoi 
de sine! Dacă s-ar îndoi de trăinicia gândului său. Dacă o 
singură clipă ar crede în netemeinicia Cetăţii de Piatră. Ce 
uşor i-ar fi. Cinci veacuri, poate şapte veacuri, stăpânii 
Răsăritului şi deţinătorii tainelor Marilor Vlachii şi-au trecut 
unul altuia povara gândurilor. Şi toţi la un loc, i-au trecut-o 
lui. Intredeschide pologul cortului domnesc. Luna, de argint, 
scaldă câmpul în lumină albă şi rece. Nechează un cal. 
Strigă o caraulă. 

- Mihai! 

Stanca. În cămaşă lungă de borangic, străvezie, mai 
mult dezgolind-o decât îmbrăcând-o, cu pieptul plin, rotund, 
pe care cade, de fildeş, lumina lumânării, umbrindu-i 
sfârcurile ameţitor. Linia unduitoare a şoldurilor pierzându- 
se în cutele largi. | s-a făgăduit din clipa când l-a văzut pe 
Nicolae-Pătraşcu răzbit. Caută lacom un gând al Stanchii. 
Un gând care să fie şi-al lui, un gând cald, ori scânteietor, 

ori tăios, un gând care să aibă ecou în el, ori să-i sune 
familiar şi apropiat. 

- Eşti ostenit, Mihai, viteazule! Vino! Ai trudit astăzi şi eu 
ţi-am auzit slava zburând spre cer. Luase chip de vultur şi 
se-nălţase în tării, învăluită într-o lumină de aur. 

7 

Are senzaţia stranie, tăioasă, că pendulează între 
două lumi cu alcătuiri şi temeiuri deosebite. Mai acut are 
sentimentul că deasupra lumii lui originare s-a suprapus 
această a doua lume despre care vorbeşte Theodosie 
Rudeanu. Abia mijesc zorii lui 29 octombrie. Ali şi Ibrahim, 
băieşii robi, aduc al doilea ciubăr cu apă fiartă pe care i-l 
scurg în putină. Apa iartă îi trece prin trup un fior plăcut, 
plin de voluptate. Stanca a fost alta azi-noapte, nebănuită, 
ori poate uitată. Săptămânile de intimitate, poate cele 
dintâi de când s-a pribegit şi apoi s-a făcut domn, au 
întinerit-o. L-a căutat mereu, lacomă. Vorbele spuse când l- 
a ademenit cu farmecele ei unduioase: «eşti ostenit Mihai, 
viteazule! Vino!! Ai trudit astăzi şi eu ţi-am auzit slava 
zburând spre cer! Luase chip de vultur şi se înălţase în tării, 
învăluită într-o lumină de aur», vorbele ei izvorâte din 
prietenia lor aspră dovedesc că Stanca gândeşte de pe 
tron, nu din fuste. Au uitat amândoi obişnuinţele. Au uitat 
amândoi gustul coclit al neînțelegerilor. Îşi spune că 
loviturile lui de bardă nu i-au adus numai biruinţa, dar i-au 
câştigat şi soţia. Noaptea a fost scurtă şi istovitoare. 
Lacomă şi nebună, Stanca s-a uitat pe ea, făcându-l să se 
uite pe sine... Cască. Se întinde în putină. Marele logofăt 
care vorbise de afacerile marelui duce de Toscana în Ardeal 
ţinute prin fraţii Montelupi din Bălgrad, fiind părtaş la băile 
de aur şi fier cu aproape a treizecea parte, de afacerile 
sacrei majestăţi romane, prin doctorul Muralto, la aceleaşi 
mine, unde are a douăzecea parte şi de repetatele cereri 
ale lui Basta, care vrea să cumpere măcar a patruzecea 
parte pe care-o vinde sasul Herberstein, Theodosie 

văzându-l că se răsuceşte gol în putină, face ochii mari şi-i 
spune: 

- Văleu, măria-ta, câta mai paloşul!... Ai cu ce să bucuri 
toate contesele, să fie pace şi veselie la Bălgrad. 

- Nu asta voiai să-mi spui, Theodosie. 

- Nu! N-am închis ochii toată noaptea, doamne. Am citit 
toată arhiva cardinalului. 

- Şi? 

- Am pus să se scoată surete după toate scrisorile lui. Ale 
lui Zamoyski. Ale sultanului. Ale paşei de Temişoara. 

Theodosie Rudeanu a găsit nodul care trebuia 

dezlegat pentru curţile princiare ale Evropei. Ibrahim îl 
buşiumă cu buretele. Ali toarnă apă iartă. les din el 
pulberile drumului. les sudorile de ieri. lese mirosul de cal şi 
de sânge. Ar vrea să se uite pe sine în plăcerea băii. Nu 
poate. Theodosie îl sileşte să guverneze Ardealul. Nechează 
de plăcerea apei şi a gândului. Marele logofăt spune că 
Andrei Bâthory, prin arhiva sa secretă, este compromis în 
faţa creştinătăţii. Că a alcătuit mercurialul pentru 
neguţătorii taberelor ostăşeşti, porniţi să se îmbogăţească 
pe sama oştenilor. Că neamişii au umblat toată noaptea, cu 
servitorii şi pajii care le-au mai rămas, să-şi răscumpere 
armurile şi armele, caii, scuturile. Le este ruşine să ajungă 
armele lor pe mâna neguţătorilor saşi, care să le vândă fără 
să le şteargă armoriile. Unii şi le-au găsit. Oştenii şi 
neguţătorii le-au cerut preţuri nebuneşti. Neavând bani, au 
trimes pajii să vină bancherii lor din Sibiu. Şi telalii lor. Şi 
neguţătorii lor de grâne, de vite şi de vin. Ravasdy a fost 
îmbrăcat în straie de hotnog de gardă. | se ţine loc în carâta 
lui Schonkabunk. Morţii au fost adunaţi. Cetatea Sibiului a 
trimes cincizeci de harabale şi două sute de tăbăcari să 
ajute la îngropare. 

- Le e frică de ciumă, măria-ta! Şi să nu coboare haitele 
din munţi, la hoituri. 

Ibrahim a mântuit cu buşiumatul. Carnea îl arde. Îi 

face semn lui Simion, care cercetează cu degetul apa din 

ciubărul adus de Ali. Se ridică în picioare. Simion îi toarnă în 
cap apă fierbinte. Apoi două cofe cu apă rece, gheaţă. Apă 
de Cibin, mirosind a prund şi frunze veştede. ÎI învăluie în 
cearşaf de in. Il ia la frecat. Il aude pe Theodosie spunându-i 
ceremonialul slujbei morţilor. La nouă ceasuri, când 
cardinalul a tras cea dintâi salvă... Pe urmă nu-l mai aude, 
pentru că se gândeşte la părţile din mine cumpărate de 
Granduca, Rudolf şi la nevoile lui Basta de a avea aici un 
plasament sigur pentru soldele, bacşişurile şi mitele pe care 
le ia de la mai marii acestei părţi de lume. lată un lucru cu 
care nu se va putea juca. lată şi de unde curiozitatea lui 
Granduca pentru tot ce se întâmplă aici. Aude trâmbiţele 
sunând încolonarea. Le aude pe ale vel şătrarului sunând 
înhămarea. Apoi  răpăitul tobelor, nechezatul cailor, 
scârtâitul osiilor, tropotele cailor vel boierilor, strigătele 
pajilor şi zăngănitul pintenilor în faţa cortului. 

- Am nevoie de bani, Theodosie. 

- Spune-i-o lui Stoichiţă, măria-ta, mârâie marele logofăt. 
Că el te lasă să-i zvârli cu amândouă mâinile. 

- Am nevoie de bani, de la cetăţile-oraşe, de la corporaţii, 
de la nemeşime. 

- N-au să-ţi dea decât atât cât îţi votează dieta. 

- Am nevoie de bani pentru oştire. Măcar pe şase luni 
înainte. 

- Ai plătit-o pe trei luni. 

- Cum vor ajunge în cantonamente, rămân fară leţcaie. Să 
aduni dieta până în 10 noiembrie, Theodosie. Cere-i-o lui 
Korniş din partea mea. Ai făcut pomelnicul cu morţii dintre 
săcuii şi ungurii lui Mâko? 

- Mi l-au adus Domokos şi Mâko în zori. 

- Altceva? De la Zamoyski? De la Stambul? De la Praga? 

- N-a ajuns încă nicăeri vestea acestei schimbări şi a 
biruinţei măriei-tale! 

Azi-noapte n-a venit olăcarul Velicăi. De ce? Se aşază 

pe scaun, învăluit în caftanul blănit dat de Simion. Vătaful îi 

curăţă unghiile. | le rotunjeşte. Îi ia barba cu foarfecele. Îi 

tunde părul. Se uită în oglinda adusă de Ali. Lacom... 
Inchide ochii să nu se mai vadă... Să nu mai vadă chipul 
acela cumplit, pe care, astăzi, şi-l credea blând şi odihnit. 

- Roagă-l pe Korniş, ori porunceşte-i dacă vrei, să repeadă 
olăcari pe Târnave. Spre Deva. Să vină toţi nemeşii, şpanii 
şi pârcălabii la Alba-lulia, luni, în zi-ntâi noiembrie. Cei care 
nu vin vor fi socotiți nesupuşi. Răzvrătiţi. Să vină toţi 
neamişii români, Theodosie. Şi-acu du-te, să mă îmbrac. li 
vine să-şi plângă chipul de odinioară. Ştie că vrea să se 
înşele pe sine. Nu chipul şi-l plânge. Liniştea aceea 
dezmierdată, fară de grija şi dulcea inconştienţă a tinereţii 
şi le plânge. «Poartă-ţi crucea, pe care singur ţi-ai luat-o» îşi 
spune şi cere oglinda din nou. 

„„. Incalecă. In clipa în care pune piciorul în scăriţă, 
cetatea parşivă a neguţătorilor, Sibiul, trage o salvă de 
artilerie. Ştie că de ieri, fiecare gest şi fiecare cuvânt vor fi 
tălmăcite şi răstălmăcite la toate curţile. Garda de vânători 
domneşti intră în coloană prin voltă pe mâna stângă. Cornii 
suitei de la curtea doamnei... Stanca în hăţuşcă de drum, 
peste care a îmbrăcat bondiţa din sobol adusă de el de la 
Liov, cu pălărie de Pojon neagră, urcă în carâtă, urmată de 
Florica. Are atelaj de şase cai albi gătiţi cu hamuri roşii, 
panaşe şi valtrapuri albastre, ţesute cu fir. Aşteaptă să 
treacă Stanca. Işi scoate gugiumanul. Se pleacă în şa. 
Stanca îi trage cu ochiul, hoţeşte. Carâta coboară pe 
şleahul Sibiului urmată de alte zece carâte ale curţii 
doamnei, luînd calea Sebeşului, înconjurate de săcuii călări 
ai căpitanului Cristofor Keresztury. Se miră că nu-l vede pe 
căpitanul Keresztury călărindu-şi armăsarul lipiţean cu stea 
în frunte. De la Prejmer n-a stat decât la portiera carâtei şi 
Stanca i-a povestit râzând că oşteanul o împresoară cu o 
dragoste înfocată. li cântă cântece de alean, îşi încură 
armăsarul, îi aduce flori de câmp. Alaiul Stanchii şerpuie 
spre Sibiu. Lăncile săcuilor prind soarele pe oţele. Oştirea în 
coloane. Artileria în şleah. Cade soarele pe ţevile de aramă. 
Călărimile în careu spre Şelimbăr. Pedestrimile închizând 

careul care are la mijloc groapa şi movila de pământ scoasă 
din ea. Sutele de harabale ale taberei urmate de turmele de 
oi şi boi se scurg spre Sebeş în tropotele miilor de copite, în 
mugete şi behăituri, în pleznetele de harapnic ale surugiilor. 
Câmpul de luptă gol. Pustiu. Au rămas câteva harabale 
arse. Băştile de nuiele ale tunurilor. Şanţul care a înconjurat 
tabăra lui Báthory, întărit cu parcane, cu pari ascuţiţi la vârf 
plecaţi spre înainte, cu garduri de mărăcini. Corbi pe 
hoiturile cailor, încă nejupuiţi şi netăiaţi de sărăcimea 
burgului. Lănci rupte de care nimeni nu are nevoie. O haită 
de câini ciobăneşti trece Cibinul. Se răspândeşte printre 
hoiturile cailor. Atât a mai rămas din bătălia de la Şelimbăr. 
Se-nfioară. Işi face cruce. Coboară Gregoriberg la trap, 
urmat de curtea sa. Buzeştii i se par reci şi ceremonioşi. 
Prea ceremonioşi să-i fie aproape. Nu vor să rămână aici. 
Abia aşteaptă să treacă cele patruzeci de zile de slujbă 
ostăşească, care i-o datorează, să se poată întoarce la 
Cepturoaia şi Căluiu. Sunt prea aproape de Dunăre, pentru 
a se simţi bine la Alba-lulia. Nici măcar Radu Buzescu nu 
crede într-o aşezare statornică în moşiile nemeşimii. Cu atât 
mai puţin în soluţia dată aseară de socrul-său, Mihalcea 
Karatzas... 

Slujba morţilor. 

Slujită de mitropolitul Dionisie Rally în somptuoasele 
lui odăjdii bizantine. De preoţii satelor româneşti din 
preajma Sibiului, sculaţi azi-noapte de olăcarii Rudeanului. 
Îi numără. Douăzeci şi patru. De unde? În faţa altarului 
ortodox zac doi călăraşi domneşti, doi cazaci şi doi săcui. În 
faţa altarului catolic sunt întinşi câteva zeci de oşteni ai 
cardinalului, unguri de-ai lui Mâko, trei dragoni leşi. Acolo 
oficiază Malaspina. Saxonii sunt slujiţi de pastorii lor. Restul 
de trei mii, zac în groapa care i se pare uriaşă. Deasupra 
celor câteva rânduri de morţi clădiţi unii peste alţii vede 
straiele roşiilor, călăraşilor domneşti şi mehedinţenilor. Stau 
acolo, năclăiţi de sânge, sparţi de sulițe şi securi, deasupra 
celorlalţi morţi, ca un simbol. Totul este simbol şi 

criptogramă în ceea ce a făcut acest nepreţuit Theodosie 
Rudeanu. Slujba în slavonă la care dă răspuns corul oştilor 
Băniei pre rumânie, împletindu-se cu slujba latinească. 
Secuii care n-au fost duşi lângă morţii de legea lor. Fumul 
firav al cădelniţelor ridicându-se în cerul pur. Mătasea 
morţilor trecând unduios prin văzduh, aninându-se de 
bărbile celor aşternuţi în gropniță. Totul este simbol. Totul 
este gândul lui încifrat în semne, nu greu de dezlegat. Se 
lasă o linişte pe câmpul de luptă al Şelimbărului, păzită 
până şi de cai. Se lasă o seninătate sfâşietoare a cugetelor, 
pe care numai oştenii o pot înţelege. lată-i înţelegând-o. 
Mehedinţeni şi călăraşi, trabanţi şi catafracţi, dragoni şi 
haiduci. Români, unguri, leşi, cazaci, sârbi, turci, albanezi. 
Bărbaţi. Oşteni. Vieţi sub coifuri. Sub sabia şi vrerea lui. Şi- 
atâţia morţi, Dumnezeule! Atâţia morţi că se cutremură în 
sine, rugându-l pe atotputernicul să-i ia de la sine. Să nu 
lase sângele lor pe cugetul lui şi asupra urmaşilor. Se- 
ntoarce speriat spre Nicolae-Pătraşcu. Lăcrimează. Stă în 
şa, nemişcat şi-i curg lacrimile pe obrazul îmbătrânit de ieri. 
lată temelia gloriei ostăşeşti. Aceasta. Gropniţa. Cu cei trei 
mii de morţi aşternuţi în rânduri, care vor vorbi veac de 
veac, de aici, din marginea şleahului Sibiilor. Vor vorbi 
numai despre el? Doar martorii lui vor fi aceştia, trei mii? 

Îi vin ca dintr-o depărtare numele pe care le strigă 
căpitanii. Numele morţilor săi. Ceilalţi, ai cardinalului, 
aşternuţi pe fundul gropniţei, învinşii, sunt sortiţi tăcerii şi 
supunerii. Un fluture roşu, de purpură, se aşază pe 
cuşmuliţa căpitanului săcuesc, care-şi strigă morţii: 

- lanoş Geréb de Betlenfalva! 
Fluturele zboară pe arcada şeii căpitanului Alună sin 
Alună. 
- loniţă Creastă Roşie! 
- Văsile Gorun! 
- Gheorghe Cracăverde. 

larăşi săcuiul. Tresare dureros: 

- Căpitanul slobod Cristofor Keresztury! 

- lanos Horváth! 

Işi ridică buzduganul. 

- Vreau să-i închid ochii căpitanului meu Cristofor 
Keresztury, spune şi descalecă. ` 

Strigările morților contenesc. Işi aude doar pintenii şi 
inima. Cum nu l-a recunoscut! Căpitanul Cristofor 
Keresztury, cu mustaţa căzută, o sprânceană stufoasă 
ridicată a mirare, dolmanul găurit de plumb în dreptul 
inimii, cu sânge închegat pe urechea stângă şi ochii albaştri 
privind cerul. Pleacă un genunchi. Când vrea să-i închidă 
ochii vede un nour alb trecând lin peste irisul oşteanului. 
Sunt acolo două brânduşe de toamnă, la picioarele mesii 
altar. Le culege. Le aşază pe pieptul mortului. Apoi, cu un 
gest scurt, scoate din mâneca coantăşului batista de azi- 
noapte a Stanchii. Plină încă de mireasma sânilor ei. O 
aşterne pe obrazul căpitanului. Un strigăt cumplit, 
neomenesc. Un strigăt îngrozitor. Un horcăit. Alt strigăt. 
Paşi grei, zornăitori. Rămâne acolo. Mulţi paşi ostăşeşti. 
Strigăte sălbatice de bucurie... Ştie... Vede o pereche de 
botine cu pinteni de fier. Două şuvoaie de sânge cald, 
aburinde, cad pe pieptul căpitanului Cristofor Keresztury. 
Bufnitura unui corp. Alături, trupul lui Ravasdy. Sfârtecat cu 
jungherele. Impuns îngrozitor în obraz. Cu pântecul sfâşiat. 
Tăiat la gât. 

- Protecţia măriei-tale i-a fost dată numai pentru noaptea 
trecută, doamne! 

Glasul sec al lui Peter Domokos într-o latinească 
bolovănită. Vederea trupului sfârtecat, viu încă, îl sfâşie. Se 
stăpâneşte. li închide ochii lui Ravasady care geme şi căruia 
îi izbucneşte un clăbuc de spumă roşie pe buze. 

Mitropolitul Dionisie Rally îşi înalţă spre cer, în greacă, 
ruga de odihnire a morţilor şi iertarea păcatelor. 

8 

Marele logofăt a înnebunit. Ori vrea să-l înnebunească 
pe el. Şi l-a luat ajutor pe cavalerul Văsile Boer de Recea, 
căruia abia acum în noaptea asta de 30 octombrie spre 1 


211 


Vulturul 


noiembrie a sfnţilor mucenici Achindin, Eudoxie şi Agapie îi 
vede căpătâna uriaşă, purtând plete rătunzate, cefoasă şi 
îndărătnică. | l-a trimes Velica cu o scrisoare. 

«Veghez. Ascultă-l pe umanistul Boer. Aici fierbe 
cazanul Satanei. N-am să mă arăt ţie decât atunci când ai 
să fii pe de-a-ntregul al meu. Teme-te de gelozia mea. 
Teme-te de dragostea mea. Partidele nemeşeşti sunt 
făcute. Basta aşteaptă. Clujul nu-ţi este prieten». 

Prea iubitul meu îmi este ca un mănunchi de mirt, 

care se odihneşte între tâțele mele. 
Prea iubitul meu este pentru mine un strugure de 
măliniță, 
Din viile lui En-Gheali! 
Verdeaţa este patul nostru 
Cedrii sunt grinzile caselor noastre 
Și chiparoşii sunt pardoselile noastre... 

„„„Scoală-te crivățule! Vino, vântule de miazăzi! 

Suflați peste grădina mea, ca să picure mirosurile din 
ea! 

Să intre iubitul meu în grădina lui, 

Și să mănânce din roadele ei alese». 

Ce diavoli ai ambițiilor o bântuie pe Velica?! O 
aşteaptă de două zile, de când a legat tabăra la Sebeş. 
Stanca şi copiii sunt oaspeţii cetăţii. El stă în cort, în malul 
apei Sebeşului. Simion a pregătit o punte către luncă. 
Cavalerul Boer ştie poteca vegheată de străjile lui cele mai 
tăcute, ienicerii lui Ahmet Muhtar. Velica n-a venit. În 
schimb, patima ei pentru politică vorbeşte prin gura 
acestora doi, uniţi să-i ucidă farmecul nopţilor de aşteptare, 
tremurul înfiorat care-l desparte de ceasul intrării în Alba- 
lulia. 

- S-a întors Korniş, Rudene? 
- Nu încă, măria-ta! 

Gaspar Korniş a plecat din nou cu Radu Buzescu. 
Până astăzi a lăsat totul la voia nemeşimii. Le-a dat răgaz 
nemeşilor să gândească. La Alba-lulia episcopul Napragy 

Demeter joacă rolul de cancelar. Ar fi vrut ca intrarea în 
Alba-lulia să se facă fără triumf militar, iar steagurile 
Bâthoreştilor şi ale Ardealului să fie aduse în taină şi dăruite 
catedralei, care să le aibă în cucernica ei pază. Ar mai fi 
vrut să se citească o amnistie a tuturor nobililor ardeleni, 
care au fugit cu Andrei Bâthory în Moldova, averile lor să 
rămână familiilor şi urmaşilor, iar voievodul să dea o 
proclamaţie imediat după intrarea pe poarta Sfântul Mihai, 
prin care să asigure cele trei naţiuni ale Ardealului de 
perpetuarea privilegiilor seculare, poruncind iobagilor să se 
plece din nou domnilor legiuiţi. Asta s-a întâmplat ieri, când 
s-a întors Radu Buzescu de la Alba-lulia. Alaltăeri, în 29, 
după slujba morţilor, a trecut prin faţa Sibiului închis între 
ziduri. Cetatea i-a dat onorul militar, trăgând douăzeci şi 
una de salve de tun. Abia a răzbit prin mulțimile de săteni 
români în straie de sărbătoare. Popii i-au dat jalbe. | le-a 
citit Theodosie pe toate. Jalbe scrise pe bună şi caldă limbă 
românească. Se plâng că li s-au luat până şi păşunile. Se 
plâng mai ales împotriva cetăților şi satelor săseşti. O fată 
răşinăreancă, trupeşă şi albă, i-a dat o mia. Aşa a trecut 
printre săteni. Cu miaua blândă şi albă, stând cuminte pe 
greabănul Fatimei. 

- Să trăeşti şi astă faţă blândă s-o întorci spre noi, i-a spus 
un Moş. 

Azi-dimineaţă l-a chemat pe Korniş. Theodosie şi Boer 
scriseseră în latină poruncile private ale lui Michael 
Voivoda, către cancelarul Napragyi. «Să fie bine înţeles, 
căpitane general. Poruncile mele». Erau aşezate unele sub 
altele, pe puncte. Incepeau cu cele cerute Cetăţii Alba-lulia, 
şi sfârşeau cu data convocării dietei. Era fixat acolo până şi 
ceasul intrării în Alba-lulia. Şi nu pe poarta din dos, a 
Sfântului Mihail; ci pe poarta principilor, a Sfântului 
Gheorghe. Făcuse spume la auzul mişelnicei propuneri a 
episcopului, om dăruit cauzei creştine; duşman neîmpăcat 
al valahilor, al episcopului loan de Prislop şi duşmanul de 
moarte a lui Josica, a cărui lipsă astăzi o simte cu dureroasă 

nevoie. Învinsă pe câmpul de luptă, nemeşimea i se pare de 
temut ascunsă după privilegiile apărate deopotrivă de papa 
şi Rudolf şi Zamoyschi şi toată Evropa. Cu cât îl ascultă pe 
cavalerul Văsile Boer de Recea, cu atât vede mai limpede 
că Şelimbăr n-a fost decât începutul unui război cumplit şi 
lung, nespus mai sângeros şi crud. Ca şi la Sofia, când 
năzuia spre Bizanţ după zeci de lupte câştigate şi aici, la 
Sebeş, îşi dă seama, cu tăioasă limpezime, că războiul nu 
este decât un mijloc al politicii, conţinând în sine, ca pe un 
vierme, înfrângerile viitoare. Dreptatea şi drumul adevărat 
sunt de partea lui Văsile Boer de Recea. De partea lui şi a 
celor câţiva zeci de cărturari, dieci, jurişti şi neguţători, fii 
de cnezi şi de cavaleri, trimeşi de episcopul loan de Prislop 
şi Josica la Roma şi Padova, la Genova şi Firenze, după ce 
au fost siliţi de însuşi episcopul să treacă la legea catolică. 
lată-l pe acest cavaler care-a studiat dreptul la Firenze şi 
Montpellier. Care-a lucrat trei ani la Genova, într-o bancă şi 
doi ani la Firenze, la una din contabilităţile Medicişilor. Care 
vede Ardealul prin marile averi nobiliare, dar mai ales prin 
marile averi ale corporațiilor. Care-i vorbeşte de 
organizarea financiară a cetăților săseşti, de bancherii lor 
din toate oraşele comerciale ale Evropei, până la Anvers şi 
Bruges, de scrisori de schimb cu valori negociabile, de 
asigurări, de blestemaţii antreprenori de impozite, de 
pasiunea lui Josica, contabilitatea în partidă dublă, aşa cum 
au născut-o italienii şi cum a fost păstrată în registrele lui 
Francesco di Marco Datini. Acest diavol care-i trezeşte 
amintirile tinereţii, când a învăţat tot ce se putea şti despre 
comerţul lumii în comptoarele lui Andronic Cantacuzino, îi 
spune cu neruşinare că dacă vrea să aibă Ardealul, atunci, 
nu mâine, ci astăzi şi acum să-l convoace aici pe Marcu 
Schonkabunk, el aducându-i cu sine, din porunca doamnei 
Velica, pe saxonii Rieder şi Fuchs, pe italianul Battista 
Busto, fratele fostului muzicant al lui Sigismund, Pietro 
Busto astăzi trăind dintr-o pensie mizeră, pe ovreul Henkel 

V.Henkel şi pe bohemul Kromătiz, toţi agenţi comerciali 
vârâţi până-n gât în afacerile principatului. 

- Măria-ta, dacă vrei să scoţi nemeşimea din politică şi din 
Statele Generale, n-o poţi face decât prin neguţători şi 
corporaţii. Banul este astăzi în mâinile lor. Măria-ta ai 
nevoie de banii lor. Nu ţi-i vor da, decât dacă le asiguri 
negoaţele, drumurile, băncile, vămile. Dacă ai să opreşti 
corporaţiile şi băncile şi neguţătorii de aiurea să-i concureze 
la ei acasă. Dacă scuteşti de biruri târgurile lor anuale. Au 
nevoie de tine să-i aperi de nemeşime. Ai nevoie de ei să 
îngenunchi nemeşimea. Alt drum nu poate fi. 

Cavalerul vorbeşte rar. Aşezat. Ochii albaştri, miraţi, 
de copil, au în ei o viclenie sfătoasă. li spune ceea ce el ştie 
de-o viaţă. Ceea ce ela făcut în Ţara Românească. Şi totuşi, 
aici tot vârful acesta al puterii, cu Statele lui Generale, cu 
dieta, cu libertatea fără margini a cetăţilor-oraşe, acest fel 
de a fi al puterii fără putere, îl stânjeneşte. 

Prinde privirea vel logofătului. Îl îndeamnă să 
primească. Nu este el însuşi, vel logofătul, legat de banca 
San-Giorgio?! Nu se oferă şi acum banca San-Giorgio să-i 
dea împrumuturi până la o sută de mii de taleri, pe care să-i 
garanteze cu monopolul lemnului, al sării şi al vânzării 
vitelor cornute? Să fi uitat cei de la San-Giorgio că de cele 
mai multe ori prinții sunt insolvabili? Ce se ascunde în 
spatele bancherilor de la  San-Georgio?  Duşmanii 
întreprinderilor lui Kon Mozes Trianidos? Acesta nu este 
război? Nu l-a purtat şi el, înainte de a fi domn? Nu este el 
însuşi unul din soldaţii care-a sporit avuţia neînchipuită a 
Cantacuzinilor?! larăşi simte cum îi fuge pământul de sub 
picioare. Acolo totul avea loc în Imperiul Otoman. Cu legile 
lui, cu armata lui, cu legăturile drumurilor de negoţ 
înnodate şi întărite de peste două sute de ani. Aici totul 
trebuie luat de la început. Tăiate legături vechi. Întemeiate 
altele noi. Retezat întregul păienjeniş al intereselor. Al 
averilor, comptoarelor, al jocului dintre averi. Trebuiesc 
ruinate unele târguri vechi, în folosul altora noi. Machiavel 

nu este îndeajuns pentru toate astea. Mai ales când de jur- 
împrejur stau aceste puteri vechi, gata să-şi înfigă gheara în 
beregata făpturii căreia el vrea să-i dea viaţă, aici. 
Cavalerul Boer de Recea are dreptate. Întotdeauna sfatul 
neguţătorilor şi bancherilor, este un sfat al înţelepţilor. Îl 
pogoară din slava rece a gloriei războinice, aici, pe 
pământul căruia i s-a hărăzit domn. Pe acest pământ al 
oamenilor, unde banul este singurul principe atotputernic, 
stăpânind deopotrivă pe împăratul Hispaniei, pe regina 
Ingliterei, pe stăpânul lumilor, sultanul, ca şi pe el, căruia 
sabia şi barda nu fac decât să-i sape capcane, din ce în ce 
mai primejdioase... 

- Domnilor, sunt un principe care are nevoie de bani! 

- Nu spuneţi nimic nou, monseniore! Toţi principii au 
nevoie de bani! 

- Cu o singură deosebire, senior Battista Busto! Că 
împrejurările tinereţii mele m-au silit să învăţ cum se 
câştigă aceşti bani! Se pare că noi doi, acum foarte mulţi 
ani în urmă... 

- La Kosice, monseniore. Memoria voastră mă onorează. 

- Trei sute cincizeci de rubine? 

- Trei sute cincizeci şi şapte, la care am câştigat o mie de 
galbeni, ducându-le la Amsterdam. 

- Puțin pe lângă ceea ce se poate câştiga de aici în colo. 
Aştept sugestiile domniilor voastre, ca pe cele ale unor 
doftori vestiți, chemaţi lângă patul unui bolnav. 

- Care se numeşte Principatul Ardealului, spune în italiană 
Marcu Schonkabunk. Niciodată cortul lui auster, de război, 
n-a adăpostit un asemenea sfat. Saxonii Rieder şi Fuchs, 
oamenii de afaceri ai caselor de comerţ Haller şi Ungleich 
stau cuviincioşi, reci şi tăcuţi lângă Schonkabunk, care s-a 
apucat să ţină un discurs în latineşte şi româneşte, vorbind 
despre drepturile la antrepozite ale Sibiului şi Braşovului, 
despre faptul că necurmatele războaie cu otomanii au 
întrerupt traficul de la Nikopol prin Turnu Roşu, lipsind 
pieţele din Ardeal, Bohemia şi Austria de orez, scorţişoară, 

cuişoare, şofran, ghimber, stafide, untdelemn, smochine şi 
curmale, totul în dauna marilor case de comerţ saxone şi în 
folosul celor poloneze, care au început să le ia locul pe 
piaţa din centrul Europei. Domnii aici de faţă, reprezentanţi 
ai unor case de comerţ vechi de două sute de ani, ca şi 
magnații saxoni, l-au autorizat să supună măriei-sale 
părerile lor despre starea principatului. 

- În cazul când n-aş fi fost învins la Şelimbăr, Marcule! 

- Da, măria-ta! 

Domnul director general Rieder, cu dinţi lungi şi 
galbeni, într-un caftan negru, purtând pantofi cu catarame 
de alamă, povesteşte cum au falimentat Bardi şi Peruzzi, 
când Eduard IlI al Ingliterei a devenit insolvabil. Apoi, ca şi 
când faptul s-ar fi petrecut ieri, povesteşte cu amănunte 
aventurile financiare ale lui Portinari, directorul general al 
filialei Medicişilor din Bruges, sfârşite cu falimentul cel mai 
scandalos. Portinari l-a împrumutat pe Carol Temerarul cu 
câteva zeci de mii de livre aur, în schimbul monopolului 
alaunului. Carol Temerarul a fost înfrânt şi ucis... Portinari a 
pierdut odată cu privilegiul şi creanţa. 

Domnul director Fuchs îşi bâţâie căpăţâna pleşuvă. 
Este aproape sferic, ochii înecaţi în grăsime abia i se văd şi 
buzele pline i se mişcă mereu, ca la veveriţe... Râde singur. 
Spune: 

- Toţi bancherii din Europa ştiu cum ai plătit măria-ta, 
creditorilor, la Bucureşti în '93! Vă asigur că niciunul din noi 
nu i-am invidiat pe cei cu jutorul cărora aţi cumpărat totuşi 
tronul tatălui vostru. Sabie în loc de creanţe, foc în loc de 
dobânzi, moarte în loc de privilegii... Mein Gott, sunteţi un 
debitor periculos. 

- Erau turci, care jefuiseră ţara de-o sută de ani, spune jos 
şi i se pare dintr-odată că se varsă o găleată de lături peste 
toţi morţii lui. 

- Erau bancheri şi oameni de afaceri, înainte de a fi turci. 

Domnul doctor Fuchs îşi deschide pleoapele. Ochii 
înecaţi în grăsime sunt verzi, inteligenţi şi iscoditori. 

- Sper că n-aţi venit aici să moralizaţi istoria, herr Fuchs?! 
Ciuleşte urechea la propriul lui glas. Aude acel ceva 
metalic şi tăios, acel ceva necunoscut din ce în ce mai 
prezent în tonul cu care vorbeşte, acel ceva care închide 
gura interlocutorului, chiar dacă este un Buzescu. 
- Aţi descoperit marea pasiune a prietenului meu, 
încearcă herr Rieder să salveze situaţia... Morala! 

- Are desigur conţopişti dispuşi să-l asculte... Domnilor! 

- Garanţii, monseniore, spune Battista Busto. 

- Adică? 

Nimeni nu răspunde. Bancherul Henkel V.Henkel, 
galben, cu buza de jos căzută, asudă gras. Bohemul 
Krome&tiz îşi cercetează unghiile. Voievodul se ridică. A 
înţeles. Domnia lui în Ardeal nici n-a început. Niciuna din 
marile puteri nu i-au recunoscut-o. Toţi aceştia neguţează 
între Sublima Poartă şi Sfântul Imperiu Roman. Vor să vadă 
dacă sultanul şi Rudolf îl vor recunoaşte domn al Ardealului. 
Cei trei mii de morţi de la Şelimbăr nu înseamnă nimic. Nu 
înseamnă nimic zecile de mii de morţi risipiţi între Carpaţi şi 
Balcani în numele libertăţii. Cel mult o scrisoare de schimb 
cu valoare negociabilă. A trebuit ca Velica să-i trimeată în 
cortul lui de război cinci neguţători de scrisori de schimb, ca 
să înţeleagă la ce tarabă se neguţează puterea. Tocmai el 
să înţeleagă abia acum. Tocmai el care şi-a cumpărat 
puterea cu o jumătate de milion în aur peşin. Tocmai el 
care a vândut şi cumpărat de la paisprezece ani. 

- Herr Fuchs, este bine că mi-ai amintit de creditorii mei. 
Casa Cantacuzino, unul din aceşti creditori, îmi cere cale 
liberă pe Dunăre şi uscat spre Nuremberg... Treburile 
războiului m-au ţinut departe de afacerile mele... Domnilor, 
onorat că v-am cunoscut... 

Henkel V. Henkel face un pas înainte. Voievodul se 
întoarce cu spatele. Îşi toarnă vin. Aude paşii celor care ies, 
pintenii hotnogului de slujbă, gărzile şi glasul cavalerului 
Văsile Boer de Recea. 

- D-apăi, măria-ta, fără numa dieta să se ţână şi vin ei la 
picioarele măriei-tale, ca mieii. 

- Ori ca şerpii, cavalere!... la-l pe marele meu logofăt, cu 
care văd că te înţelegi frăţeşte şi până mâine seară scoteţi- 
mi toate veniturile coroanei şi ale Casei Bâthorea din 
principatul Ardealului.  Tropote. Zăngănit de arme. 
Strigătele străjilor. 

- Domnul căpitan general Gaspar Korniş, la măria-sa!... 
Slobod? 

- Slobod, strigă cineva, de afară. 

- Rămâneţi, le spune celor doi. 

Se aşază în scaunul florentin pliant ascultând cum 
curge prin el mânia verde şi otrăvită, mânia lucidă şi 
clarvăzătoare, dureroasă până la nebunie, mânia care-l 
leagă de realitate, aşezându-l în mijlocul lucrurilor cărora le 
este deopotrivă stăpân şi sclav. Are, sfâşietor, sentimentul 
că pluteşte deasupra hăului. Are, sfâşietor, sentimentul 
limitelor lui. Işi trece palma peste frunte. Intră Simion. 

- Cavalerul Carlo Magno, doamne... Roagă să-l primeşti în 
clipă! 

De afară se aud limpede paşii grei ai căpitanului 
general fără armată, Gaspar Korniş. 

9 

Clopotele. 

Clopotele Vinţului şi Lancrămului. Clopotele Bisericii 
Domneşti a Albei-lulii, pe care-o vede între nuci şi peri, albă 
şi de jur-împrejur vâlvorile frunzeturilor. Deasupra cerul lin, 
albastru şi nesfârşit prin care trece, de argint, părul Maicii 
Domnului. Lunca Mureşului aurită, plină de mierle şi lumină. 
Clopotele preacatolice ale catedralei iezuiţilor. Bat rar, a 
mort. Cele de la chiesa Cathedrale posseduta da Reformati. 
Cele de la Colegio dei Reformati. 

Clopotele. 

Timpul. 

Şi el. Ciudată migraţie din sine, într-o lume a 
spiritului, dincolo de clipă, dincolo de om, în semnificaţiile 

veşnice ale unui simbol: lo Mihai Voievod. Lăpădând de la el 
toate micimile, rămânând pur şi strălucitor în nimbul de 
sfinţenie al visului împlinit. lată-l în Cetatea de Piatră. lată-l 
în inima Cetăţii de Piatră. Vine dintr-un timp să treacă în alt 
timp, purtând cu sine veşnicia unui adevăr. Ce străin îi sună 
în urechi cuvintele-gânduri, ele însele vechi, mai vechi 
decât franca. Mai vechi decât amintirile lui coborând spre 
Zamolxis. lat-o: Dacia Antiqua. Numai în imaginaţia lui? Mii 
de iobagi în straie albe, cu cioarecii din dimie albă strânşi 
pe picior, cu cojoace şi dolame, având preoţii în fruntea 
cetelor. O ceată de buciumaşi a sunat prelung la Lancrăm. 
A auzit chemarea buciumelor zburând spre Alba-lulia, din 
bucium în bucium. Sultan calcă pe aceste chemări prelungi. 
Le bate în pământ. Işi aduce aminte de drumul prin Vinţul 
de Jos, castelul unde a fost otrăvit Aron vodă, soţul Velicăi. 
Drumul pe care i l-a impus Sigismund. De manevra acestuia 
menită să-l lipsească de carâta lui voievodală. De mica 
comedie pregătită în faţa catedralei, menită să-l umileacă 
înaintea tuturor stărilor, vasalilor şi clerului. Trece de la 
aceste amintiri, care parcă ar fi ale cuiva străin şi uitat, la 
noaptea înfăţişării lui la sfatul de pe Ciucaş... Un fecior gătit 
căluşereşte îl coboară în prezent. Nici n-a băgat de seamă 
c-a ajuns în dreptul Oardei, lângă podul de peste Mureş. 
Trei bătrâni cu pletele argintii, strălucind. Trei bătrâni, ca 
trei Dumnezei. Un preot. Trei fecioare codane. Bătrânii îi 
aduc tava de lemn cu o pită aburindă şi sare. Fetele aduc 
trei năframe de borangic. Feciorul căluşar, înalt şi spătos, 
cu mustăcioară neagră, bate din toiag de trei ori. Strigă: 
- Mi-s Florean, vătavul! Ţ-am fo ieşit în cale cu ai mei o 

sută de căluşeri să te menim, să te-nvălătucim, că: 

... jocul nost e minunatu 

şi vechimii închinatu. 

Acuma ne învârtimu 

Ne plecămu, ne sucimu 

Acuma ne facem cărigă 

Ca şi căprioara voinică. 

Acuma ne desfacem iară, 

Ne-ntindem în rând, ne-ntruparăm! 

lacă şi fetele vinu, 

Să-nşiră de-a dreapta, linu, 

Apoi de-a stânga se-ntorcu... 
Feciori! Hop! 

Rândurile mulţimii glogozite în capul podului se rup. 

Cei o sută de feciori căluşari ai vătafului Florean tâşnesc în 
şleah. Dau în genunchi. les cobzarii. les ceteraşii! les 
fluieraşii, un dobaş şi doi cimpoieri. Se lasă furat de 
năvalnica dezlănţuire din jocul căluşului. O clipă. Florean 
vătaful de căluşari îi spune prin joc, ce nu îndrăzneşte să-i 
spună prin glas. lată-l luptându-se cu duhul răului. lată-l pe 
Florean asuprit şi bătut. lată-l hrăpindu-i-se dragostea. Ce 
căluş se joacă aici? Cum se tânguie fecioarele care se 
leagănă dulce în dreapta căluşarilor. Ce căluş plin de semne 
şi tâlcuri! Toată povestea lor este pusă în acest căluş pe 
care-l vor fi jucat patru sute de ani sub ochii stăpânilor lor, 
acoperind povestea adevărată numai de ei înţeleasă cu 
salturi nebuneşti şi chiuituri, cu ritmul nebun al cobzelor şi 
fonfăitul ascuţit al cimpoaielor. Îşi aduce aminte, cuvânt cu 
cuvânt, cântecul de cioban-călăuz, cântat de călăuzii 
ardeleni, când a trecut munţii. 

«Aoleo, măria-ta, 

Ce potop în țara mea! 

Ungurii ne năcăjăsc 

Turcii vitele răpesc 

Tătarii ne jăcuiesc, 

Vai de neamul românesc! 

Hai! Doamne, măria-ta, 

Știu ascunsă cărarea, 

Printre stânci, strâmtă vâlcea, 

Să nu simtă pasărea, 

Te tulesc în tara mea! 

Hai, Doamne, s-o stăpâneşti 

De păgâni s-o izbăveşti». 

Mai limpede spune Florean povestea ştiută de el, încă 
din tinereţe, din drumurile de negoţ, ardelene. Povestea 
năvălirii ungurilor, a îngenuncherii fiilor soarelui, a iobăgirii, 
a strâmbătăţii şi asupririi. Ştie că va face pe cel care n-o 
pricepe. Îi aruncă lui Florean punga cu ţechini de aur, 
pregătită pentru stările de jos ale cetăţii... lat-o! Turlele de 
piatră, scăpărând în lumina fragedă a dimineţii. Zidurile 
cenuşii. Palatele. Vii şi livezi, urcând povârnişul uşor spre 
cetatea ridicată pe gheba dealului care străjuie Mureşul. 
Bat clopotele. Bat mereu clopotele. Dincolo de pod 
garnizoana cetăţii, pe două rânduri, şi nu numai garnizoana 
ei, banderiile  spânilor care-au alergat în ajutorul 
cardinalului şi n-au ajuns decât până aici, măciucaşii lui 
Radu Buzescu, pulberea albă a drumului şi încă ce? 

Clopotele! 

Mereu clopotele. 

Şi sentimentul copleşitor al unicităţii. 

„„. Nimic nu se poate întâmpla în afara lui. Nimic nu 
vrea să se întâmple în afara lui. Drumul de la podul 
Mureşului la Poarta Sfântul Gheorghe, este într-un fel 
Golgota lui. Pentru cine ştie să vadă dincolo de strălucirea 
armelor, de huruitul tobelor, de sunetele cornilor şi 
strălucirea alaiului. Înţelege asta căpitanul Gaspar Sibrik, 
cel dintâi călăreț care-i dă onorul cu spada? Totul este aşa 
cum a dorit-o. Garnizoana, trabanţi, puşcaşi şi halebardieri 
îşi ţin muschetele cu ţevile în jos. Halebardele cu vârfurile 
în ţărână. Mătasea steagurilor culcată pe pământ. Pajii lui 
au descălecat. Şase paji care-i ţin, doi câte doi, dârlogii, 
scăriţele, colţurile valtrapului roşu, ţesut cu fir, având 
ciucuri de aur. Îi pare rău că nu va fi de faţă segnor Fabio 
Genga ministro di camera. Dar mai ales Simon Genga 
cameriere maggiore del serenissimo... Velica?... In slavă 
pluteşte un uliu mare, de codru. Cuirasierii de gardă, parcă 
a mai văzut armurile astea la Şelimbăr, în linia doua, ori la 
poala lui Gregoriberg, stau nemişcaţi în şeile înalte. La 
ordinul lui Gaspar Sibrik îşi pleacă lăncile. Aude apropiindu- 

se tropotul gărzii lui. Azi-dimineaţă, vel armaşul nu l-a lăsat 
până nu şi-a pus cămaşa de zale pe sub tunica albă, de 
Bergamo. Ce poate face o cămaşă de zale, fie ea şi de oţel 
demaschinat, împotriva morţii? Ori a ceasului hotărât de 
destin? 

Zi'ntâi, noiemvrie, an 1599. 

încă două luni până la sfârşitul veacului al 
şaisprezecelea. 

Ciudată încrucişare de drumuri. Al şaisprezecelea 
veac trecând în istorie şi el tăindu-i drumul pe câmpul de 
luptă de la Şelimbăr, împlântând acolo gândurile neamului. 

Clopotele. 

Mereu clopotele. 

Salvele de artilerie. 

Chiuitul mulțimilor înghesuite în spatele şirurilor de 
trabanţi şi cuirasieri. S-a îmbrăcat în alb, cunoscând 
pasiunea nemeşimii şi mai ales a nobilelor doamne pentru 
graiul simbolic al culorilor. Albul păcii şi al iertării. Albul 
candid al bunăvoinţei. Albul imaculat care să treacă în 
uitare sângele de pe tăişul armelor. S-ar fi putut îmbrăca în 
roşul bizantin al hlamidei domneşti. Theodosie l-a sfătuit să 
n-o facă. Cal alb, cizmuliţe de safian galben, pantaloni de 
lâniţă albă, tunică albă, pelerină albă pe care sunt prinşi 
vulturii imperiali tăiaţi din alamă aurită. Îl struneşte pe 
Sultan care joacă pe loc, rânchezând uşor. A ajuns la poala 
drumului care urcă spre Poarta Sfântul Gheorghe. Aude 
tropotele gărzii, tropotele celor opt cai de şa gătiţi cu 
cioltare aurite şi şei bătute în nestemate, purtaţi de pajii lui 
la mână, aude carâtele de la curtea doamnei sunându-şi 
bucşile de fier, trompetele sunând intrarea măriii sale, 
domnului în Cetatea de Scaun, apoi sunetele aspre ale 
cornilor care încep cântecul de luptă al călărimilor domneşti 
«Roşior cu pala cruntă». Sigismund i-a lăudat odinioară 
talentele maestrului Pietro Busto din Brescia. Pe ale 
capelmaistrului Battista Mosto, veneţianul. Acum cântă 
taraful lui Grigore Ochialb din Hurezi, preluînd cântecul de 

luptă al călărimilor şi trecându-l într-o sârbă căreia îi 
răspund cu strigături căluşarii vătafului Florean, intraţi în 
alai. Pune pulpă. Sultan smuceşte frâul. Trâmbiţaşii din 
donjonul central sună prelung. Se înţepeneşte în şa. lată-i. 
Episcopul Demeter Napragyi în odăjdii albe, cu mitra pe 
cap, ţinând pe palmele înmănuşate perna de catifea vişinie 
cu cheile cetăţii. Gaspar Korniş în dreapta. Contele Sandor 
Chiaky în stânga. Clerul catolic. lezuiţii. Colegienii reformaţi. 
Căpitanul cetăţii în platoşă, înconjurat de halebardieri. Toţi, 
în afara porţilor de fier deschise larg, prin care vede 
catedrala şi colţul palatului voievodal. Un stol de vrăbii 
trece dintr-un nuc străvechi de dincolo de ziduri, pe 
crenelele la care stau gărzile, umplând locul de ciripit vesel. 
Timpul se anihilează pe sine însuşi. | se pare că între el şi 
Napragyi s-a lăsat dintr-o dată un munte de gheaţă 
străvezie, prin care se pot vedea unul pe altul, dar nu se 
pot auzi, ca şi când vorbele s-ar prinde în gheaţa verde- 
albăstrie, pierzându-şi sonorităţile şi înțelesurile. Soseşte la 
galop vel armaşul Udrea Băleanu, înzăoat, având nazalul 
lăsat şi ţinând în dreapta buzduganul de război. Descalecă. 
la perna din mâinile episcopului, care se aştepta ca însuşi 
voievodul s-o facă. li vine în faţă. l-o închină. Cheia Alba- 
luliei. Din aur. Rânjeşte rău. Nu este asta cheia Bălgradului. 
Cu atât mai puţin a Cetăţii de Piatră. Cu un gest scurt îşi 
duce stânga înmănuşată la garda săbiei cu cap de grif, 
legată în sârmă de aur, cu teaca bătută în nestemate. Vede 
ochii verzi ai episcopului urmărindu-i gestul. Vede tresărirea 
de pe obrazul palid. Işi prelinge stânga pe centura din fir. 
Vel armaşul trece înaintea lui Sultan, purtând perna pe 
mâinile prinse în mănuşi de zale. Când ajunge sub bolțile de 
piatră ale Cetăţii, răzbubuie a doua salvă de artilerie. Il 
răsuceşte pe Sultan în loc. Simte nevoia să vadă. Alaiul 
strălucitor, Buzeştii în zale, scară la scară, steagul mare al 
Ţării Româneşti fâlfâindu-şi mătasea în vântul mirosind a 
livezi, steagurile cardinalului plecate, toate steagurile 
smulse la Şelimbăr, purtate de soldaţii care le-au cucerit 

prin luptă, purtate cu vârful hampelor la pământ, curtea în 
armuri florentine şi venețiene, ori în zale de Samarkand şi 
Damasc, gărzile călări, corniştii, dragonii în cuirasele lor 
strălucitoare cu aripile de lebădă între umeri, călărimile 
băniei, secuii călări în jurul carâtelor doamnei, de aici 
văzându-se doar pologurile din piele roşie, verde şi galbenă, 
cuşmele cazacilor, cucile ienicerilor, toată oştirea şerpuind 
pe şleahul Sebeşului până dincolo de Mureşul care-şi 
sticleşte undele sub lunca aurită: coifuri, cuşme, vârfurile 
de oţel ale suliţelor, ţevile armelor, artileria, totul 
scurgându-se într-un şuvoi plin de culori printre şirurile 
dalbe ale pământenilor, steagurile, flamurile escadroanelor, 
praporii boierilor, steagurile  banderiilor, multicolore, 
arăturile de toamnă şi-n zarea strălucitoare, grandioşi, 
munţii. 

Clopotele. 

Mereu clopotele. 

Il răsuceşte pe Sultan. Intră în cetate la buestru jucat 
aproape pe loc, cu senzaţia ascuţită a primejdiei înfiptă în 
el, dureros... 

Maestro Pietro Busto din Brescia nu şi-a urmat 
stăpânul rătăcitor. Din acelaşi balcon luminat de un 
candelabru, îi arată faţa transfigurată nu atât de încântarea 
muzicii, cât de lingăveală şi speranţă. Perechile dănţuie, 
tăcănind dalele de marmură cu tocurile pantofilor şi ale 
cizmelor nemeşeşti. Gărzi din vânători, dragoni, haiduci şi 
săcui. Totul i se pare ireal. De la amiază, din clipa când a 
descălecat în curtea interioară a palatului voievodal, totul i 
se pare ireal, de-o imensă şi stranie absurditate. Îşi cucerise 
dreptul de a intra aici, cu sabia, în virtutea unor alte 
drepturi, vechi cât însăşi istoria. O ştia. O făcuse 
bărbăteşte, aruncându-se însuşi în luptă, ca nu cumva 
timpul să-l părtinească pe celălalt. Pe cardinalul Andrei 
Báthory... Acolo, în nişa aceea unde principele Marcu şi 
Radu Buzescu stau lângă Malaspina împreună cu Carlo 
Magno, acolo a stat el între acelaşi Malaspina duşmănos şi 

între tăiosul Alfonso Carillo. Sub acel akroterion, ţinând ca şi 
astăzi bustul lui Sigismund, i-a cerut Maria Cristierna ajutor 
cavaleresc pentru escudero mio. Aici histrionii au jucat 
drama scrisă de voievodul căruia îi aude şi acum glasul 
ascuţit şi tot aici, Dumnezeule, a văzut-o plutind în 
farmecele-i pe Velica. Totul este de-o uimitoare asemănare, 
muzica se întrece pe sine, Stanca stă măreaţă sub mesalul 
de diamante şi giolgiul cusut cu mărgăritare, în rochia 
domnească din hetaia brodată cu aur, cu guler înalt, negru, 
ţesut cu fir, mâneci strâmte legate cu benzi de aur peste 
care şi-a pus caftanul tivit cu cacom şi-i şopteşte: 

- Mihai, măria-ta, mă tem! 

- De ce, Stanco? 

- Nu ştiu! Poate de gloria ta. 

Stanca nu l-a văzut pe omul acela ciupit de vărsat, 
care-a tâşnit printre gărzi când a descălecat în curtea 
interioară a palatului voievodal, după ce venise de la 
catedrală unde Napragyi a cântat un Te deum laudamus. 
Stanca nu l-a văzut. Omul acela cumplit, cu albeaţă pe 
ochiul stâng. Omul cu traista. El stătuse singur la slujba de 
la catedrală, după ce se închinase la mormântul viteazului 
loan de Hunedoara, fratele Iancului. Stătuse singur, în faţa 
altarului prea catolic, ascultând ca-n vis slujba prea 
catolică, rostită latineşte. Până şi Napragyi înţelesese de ce 
venise el, un voievod ortodox şi valah, îmbrăcat în straie 
domneşti albe, ţesute cu vulturi imperiali, aici, la picioarele 
altarului preacatolic al voievozilor de Transilvania. L-a văzut 
cutremurându-se de spaimă sub mitra episcopală. Nu-i 
stătea inima la slujbă preacatolicului episcop şi nici nu ştia, 
când Napragyi l-a tăiat cu privirea duhnind de ură, nu ştia 
că un om cu albeaţă pe ochi se-nghesuie în mulţime ducând 
pe umăr o traistă din lână verde. Nici el n-a ştiut când a 
primit benedicţiunile episcopului de existenţa omului cu 
traista verde. N-a ştiut nici când episcopul Napragyi a cerut 
Domnului mila sa şi ocrotirea sa, pentru Michael, voievodul 
Țării Româneşti, gloriosul căpitan adus de voinţa divină sub 

bolțile acestei catedrale şi când el i-a şoptit în italiană: 
Voievod şi domn al Ardealului, episcope, prin puterea 
armelor sale, la care episcopul a scăpat crucea de aur din 
mână, sprijinindu-se de altar. Orga cânta solemn. Vorbele 
n-au fost auzite decât de episcop. In spatele lui, pe stânga, 
stăteau boierii şi căpitanii de oaste. Pe dreapta nemeşimea 
şi căpitănimea ardeleană cu doamnele contese şi contesine 
şi baronese şi căpitănese şi şpănese. Nici ei, nici ele nu 
ştiau de omul cu albeaţă, ciupit de vărsat, purtând pe umeri 
o traistă ciobănească verde. 

La ieşirea din catedrală l-a văzut pe vel armaşul 
spunând ceva armaşului al doilea Sava, care s-a ridicat în 
scări, a privit în mulţime apoi a sărit din şa, trecând printre 
gărzi, undeva spre dreapta. A văzut palatul lui Josica. | s-a 
părut că la unul din geamurile cu sticlă de Murano de la 
catul întâi bătut în plin de soare, se ridică o perdea şi că 
razele de lumină o smulg întunerecului pe Velica. A rămas 
pe scările de piatră ale catedralei, privind spre acel geam, 
înfiorat de o voluptate amară... Când şi-a coborât privirea a 
dat de privirea aprinsă a unui nebun care-i râdea. Avea 
albeaţă pe un ochi şi-i făcea semne. L-a văzut pe armaşul al 
doilea împingând doi târgoveţi acoperiţi cu pălării à /a 
Schiavone, cu boruri îmblănite despicate şi fundul roşu, i se 
păreau gemeni şi stăteau în spatele celui cu albeaţă. Omul 
s-a făcut nevăzut în mulţime. Mulțimea. Când tăcută. Când 
fremătătoare. Când strigându-i vivat, crescat, floreat. Când 
privindu-l mirată, nevenindu-i să-şi creadă ochilor. A 
încălecat pentru alaiul triumfal. Când a ieşit după colţul 
uliţei unde-şi avea palatul contele Apor, a văzut în mulţimea 
de pălării à /a Schiavone şi şepci frânceşti purtate de 
târgoveţi, o ceată de moţogani în sarici albe. Erau acolo, 
sub zidul cenuşiu al palatului cancelarial, cu muieri şi copii, 
o bucată de altă lume decât a târgului, parcă încremenită. 
Sultan s-a oprit de la sine în faţa unui bărbat noduros, cu 
tundra aninată pe-un umăr, purtând sabie la brâul din piele, 
îmbrăcat în straie ţărăneşti. 


227 


Vulturul 


- Să trăieşti, măria-ta... Cunoaşte-mă. D-apoi mis cneazul 
Lancea de Arieş, cu oamenii mei şi-am fo venită să ne 
închinăm măriei-tale, cu toată slobozia. 

- Să trăieşti, cneazule Lancea. Te cunosc din poveştile 
doctorului Muralto. 

- N-o dară... 

Vede pe sub sprâncene cum se tălăzuiesc târgoveţii. 
Cum se şopocăesc. Se face linişte. Se aude doar glasul 
cneazului Lancea de Arieş. 

- Amu dacă nu-mi zmulje nimeni limba cu cleştele înroşit, 
s-o fo chemată că avem şi noi un crezământ sub soare! 
Trăiască! 

- Trăiască! 

Moţoganii. Bărboşi. Muierile dalbe, cu feţe rotunde. 
Perdeaua. Umbra Velicăi. Surâzătoare. Omul cu albeaţă 
ridicând deasupra capului traista din lână verde. Rânjind. 
Topindu-se în mulţime, ca să tâşnească printre gărzi când a 
intrat pe sub grila palatului voievodal şi a descălecat la 
piciorul scării unde străjuiau săcuii lui Domokos. Omul cu 
albeaţă, pletos, cu zâmbet pocit, bătându-se cu pumnii în 
piept, strigând numele cardinalului şi arătând spre traista 
verde pe care i-o aşezase la vârful cizmelor. Intrase curtea. 
Descălecase. A venit Radu Buzescu. 

- Ce vrei, omule, l-a întrebat? 

- Sunt sluga măriei-sale principelui Bâthory Andraş şi 
sfinţiei sale. Preasfinţiei sale. Sunt sluga cucerniciei sale. 
Balogh mă cheamă. Sluga Balogh... 

- Dă-i, vel vistiernice, un ţechin şi spune-i să fie slobod, a 
poruncit, vrând să urce. 

Corniştii sunaseră intrarea în curți a domnului. Sluga 
Balogh l-a ascultat pe Radu Buzescu, stând tot în genunchi. 
A luat ţechinul dat de marele vistiernic. L-a sărutat. 

- Vrea să-ţi facă un dar, măria-ta... Zice că din toată 
sărăcia lui vrea să-ţi facă un dar, cardinalul fiind tiran cu 
sluga sa Balogh. 

S-a întâmplat lucrul acela cumplit, care l-a zguduit. 
Sluga Balogh a desfăcut traista de lână verde. A scos din ea 
ceva rotund ca o pită, învăluită într-un ştergar alb, ici, colo 
pătat de sânge. Apoi, Dumnezeule, se cutremură, apoi a 
desfăcut ştergarul şi deodată a rămas într-o rază de soare 
capul cardinalului Andrei Báthory, cu un ochi închis, cu altul 
deschis pe jumătate, cu grumazul făcut ferfeniţă, cu părul 
căzut şi barba crescută, cu o lovitură vânătă în tâmplă şi 
buzele zdrenţuite. Curtea a încremenit. Balogh acela a 
început să dichisească părul cardinalului. Într-o tufă de tei 
ţistuiau piţigoii. Auzindu-i l-au podidit lacrimile. Nu le mai 
simţise gustul, de-o viaţă. A ridicat acel cap martirizat şi l-a 
sărutat pe fruntea rece. Cumplit. 

- Măria-ta, ţi se închină căpitanul general... Te furară 
gândurile, Mihai... Unde? Nu veniră toate supusele să ţi se 
închine? Că n-o văzui pe nevasta cămăraşului aceluia... 
cum i-o fi zicând... 

- Velica îi zice ei... Pe care te-ai legat cu Tudora s-o ucizi... 
Am s-o cert pentru neînfăţişare la curte, doamnă! 

Stanca lividă dub giolgi îşi duce mâna la inimă. 
Căpitanul Gaspar Korniş face a doua închinăciune. Îl vede în 
spatele lui pe cardinalul Malaspina. Livid şi el. La semnul vel 
armaşului care bate în pieptul platoşei cu buzduganul, 
maestro Pietro Busto din Brescia retează fantezia bucolică 
suspinată de viole. 

- Prinţe Michael, mi-ai poruncit să mă aflu aici, cu toţi 
vasalii şi căpitanii mei, la miezul nopţii! 

Glasul dur al căpitanului general Gaspar Korniş 
răsună sub bolțile de piatră. Buzeştii urcă podiumul. Se 
aşază în faţa jilţurilor voievodale. Pe una din uşi intră Peter 
Domokos, cu sabia la umăr, împlătoşat. În urma lui o 
coloană de secui care se aşază pe două rânduri, până la 
uşa masivă din fund, care dă spre capela palatului, unde se 
arată mitropolitul Dionisie Rally, în odăjdii, urmat de doi 
călugări ortodocşi şi doi iezuiţi, ducând panere cu lumânări. 
Gărzi. Mereu gărzi. Vasalii şi căpitanii principatului, fără 

arme. Policandrele. Lumina gălbuie căzând pe arhivolţi, pe 
capiteluri, pe busturile principilor din Casa Bâthorea, 
sculptate în marmoră. 

- Sperăm să nu asistăm la un masacru general, se aude 
glasul piţigăiat al nunciului. 

- Sfinţia ta nu cunoaşte nici mărinimia, nici onoarea 
cavalerească a principelui nostru. Recunoaşte glasul lui 
Moise Szekely. Căpitanul îşi face loc prin mulţimea 
nemeşilor, cărora iezuiţii le împart lumânări. Mitropolitul 
Dionisie Rally vine în faţa podiumului. la o lumânare groasă, 
din ceară albă, pe care i-o întinde şoptind: 

- Dumnezeu să-l ierte! 

A doua lumânare o dă Stanchii, care-l priveşte 
halucinată. 

- Mihai, măria-ta, ce s-a-ntâmplat, doamne şi stăpâne? 
- Păstrează-ţi cumpătul şi ascultă. 

Corniştii. Peter Domokos urcă cea dintâi treaptă a 
podiumului. Se înclină adânc. Scoate de sub platoşă un sul 
de hârtie şnuruit şi pecetluit. Din nou cornii. Şi acum 
Theodosie Rudeanu a ştiut să tălmăcească clipa. A 
schimbat gărzile îndată ce capul cardinalului a fost dus în 
palat. Le-a închis în sălile de arme. Pe Balogh l-a zvârlit în 
lanţuri. Nimeni din nemeşime n-a aflat nimic. Acum stă 
lângă Germanico Malaspina şi-i şopteşte ceva arătând spre 
bolțile sălii de unde se pare că-l ia martor pe Dumnezeu. 
Călugării şi iezuiţii şi-au împărţit lumânările. El aude 
răsufletul pripit al sutelor de nemeşi şi nemeşiţe. Le vede 
sudoarea răzbătând prin albul de plumb şi sulimanuri. 
Stanca se lasă greu pe umărul lui. Prinde privirea prinţului 
Marcu. Mistuitoare. Glasul puternic al războinicului Peter 
Domokos care citeşte mărturisirea slugii Balogh, întărită de 
căpitanii  săcuilor Michael Zemery şi Emericus Lazar. 
Mărturisirea este scrisă în ungureşte. Doi tălmaci o 
tălmăcesc în româneşte şi italieneşte... Ascultă cum 
cardinalul a luat fuga de la Şelimbăr, pe valea Hârtibaciului, 
cu o sută douăzeci şi şase de călăreţi. Cum a rămas 

noaptea într-o cetăţuie, unde nesimţindu-se sigur, după ce 
a încredinţat căpitanului armura sa, îmbrăcând straie de 
oştean, în zori a pornit la drum, împărţindu-şi nobilii şi 
slujitorii în cete de câte zece, care să se strecoare pe poteci 
de ciobani, dincolo de scaune şi munţi, în Moldova. 

Se aud gemete. Doamnele îşi şterg ochii cu batistele 
dantelate. Glasul lui Peter Domokos se loveşte de bolți, 
căzând asupra tuturor, ca un blestem. 

Fug la galop până când caii cad sub ei. Cardinalul 
pune să fie ucişi şi ascunşi în hăţişuri. Văzuseră cete de 
iobagi umblând pe drumuri. Cardinalul, după ce-şi ucide 
calul căzut într-un pârâu, urcă spre o stână. Cade. Este 
purtat pe braţe de străjile sale, cei doi fraţi, Miko Pista şi 
Miko Peter. Balogh, sluga lui de casă, merge înainte. Balogh 
care spune că văduv fiind şi iobag al cardinalului, nevastă- 
sa murind la facere şi el crescând copila lor, pe Mărika, 
domnul şi stăpânul lui a văzut-o la o serbare, când avea 
paisprezece ani şi a luat-o să-l slujească. Când Mărika a 
purces grea, cardinalul a poruncit să fie lăpădată de la 
curte. Mărika s-a aruncat într-o fântână. Urcând spre acea 
stână căţărată între stânci, el Balogh a înţeles că 
Dumnezeu i l-a dat pe mână pe cardinal, poruncindu-i să-i 
plătească scârbăciunile lui. Păstorii le-au dat lapte, pâine şi 
brânză. Cei doi Miko s-au culcat lângă stăpânul lor, în stână. 
El, Balogh, a rămas de strajă. Spre seară a auzit tropotele 
urmăritorilor. Pe vale s-au arătat secuii căpitanului Mihail 
Zemerey. Atunci el a coborât din stâncă în stâncă, 
chemându-i. Secuii au lăsat caii. Au urcat coasta, 
înconjurând stâna. Au intrat în stână. 

- L-aţi văzut pe cardinalul Andreas Báthory? a întrebat 
căpetenia. 

Păstorul care primise pentru laptele şi pâinea lui un 
lănţug de aur, a tăcut mirat. 

- Doar nu sunt eu, a râs cardinalul. 

Oştenii au râs şi ei voind să plece, văzându-l pe acel 

oştean pe jumătate târgoveţ, râzând. 

- Ba tu eşti, a strigat el, Balogh... Cercetaţi-i inelul. Punga. 
Crucea de la gât. Semnele scrise pe sabie. Pe batistă. 

Cei doi fraţi Miko au sărit cu săbiile să-l ucidă. Şi-a 
tras sabia şi cardinalul. A început o luptă cruntă în stână. 
Cei doi Miko cad străpunşi. Cardinalul este lovit în frunte. 
După ceafă. Cade străpuns de o suliță, care-l loveşte în 
umăr. Strigă: 

- Duceţi-mă viu prinţului Mihai şi atât eu cât şi el vă vom 
acoperi cu aur. 

Cineva izbucneşte în plâns. Cineva se roagă. O aude 
pa Stanca, spunând tare: 

- Sărmanul popă!... Sărmanul popă! 

Acelaşi sentiment dureros al desprinderii. lată care a 
fost destinul principelui Andrei Bâthory. O slugă. Balogh. 
Povestirea lui Domokos îl striveşte. Parcă Andrei Bâthory i- 
ar fi fost frate. Il doare crâncen, nu moartea, ci felul ei. 
Acest Balogh îl doare până la urlet. 

Glasul lui Peter Domokos rămâne dur. Pietros. Săcuii 
l-au suduit vrăjmaş pe cel căzut. Mai ales l-au suduit pe 
moşul lui, regele Ştefan Bâthory, care le-a hrăpit libertăţile 
şi drepturile. Cardinalul se zvârcolea în sângele lui, cerând 
să fie dus înaintea învingătorului său. Îi ieşiseră clăbuci de 
sânge pe buze. Oştenii îl împung cu suliţele. Atunci, el, 
Balogh, auzind glasul care-i poruncise s-o aducă pe Mărika 
la curte, glasul care-i poruncise o viaţă de om, auzindu-l 
tânguindu-se, a înhăţat securea ciobanului şi strigând 
«acest om al meu este», l-a făcut pe cardinal să-l privească 
şi pe oşteni să se tragă înapoi, îngroziţi. A îngenuncheat 
lângă rănit şi i-a spus: 

- Mori! Pentru sufletul copilei mele, mori, câine spurcat ce 
eşti. 

Apoi, cum acela a vrut să se ridice, l-a lovit cu toporul 
până i-a tăiat capul, cu care s-a înfăţişat stăpânului ţării, 
după dorinţa mortului... 

Cornii. Căpitanul Peter Domokos face sul mărturisirea 
lui Balogh. 

- Nu mai pot, doamne, scânceşte Stanca. 
- Trebuie... Până la capăt. 

Călugăraşii care dau lumină. Voievodul coboară 
ţinând lumânarea aprinsă în dreapta. Stanca şi-a lăsat 
mâna pe stânga lui. Grea. De pământ. Se formează 
cortegiul. Uşile mari din nuc lustruit sunt deschise. Dionisie 
Rally se îndreaptă spre paraclis, urmat de cortegiul straniu, 
cu lumânările aprinse tremurându-şi sâmburii de lumină 
palidă şi înfricoşată... 

„„. Un slujitor necredincios, Balogh a răsturnat tot ce 
gândise el, voievodul, despre aşezarea  Stărilor 
transilvănene. Moartea cardinalului stinge ramura 
domnitoare a Casei Bâthorea, dacă Rudolf nu-l va mai 
considera pe Sigismund prinţ al acestei case, cu drepturi la 
tron. Mihail voievod ar trebui să-l răsplătească pe Balogh, 
încărcându-l cu aur. Mihail, oşteanul, ar trebui să-i ia capul 
pentru necredinţa faţă de domnul său. Poate Mihail domnul 
îi va mulţumi oşteanului pentru această hotărâre. Capul 
cardinalului aşezat pe o tavă de aur, înconjurat de 
lumânări, păstrează în totul o expresie tragică. lezuiţii şi 
călugării greci ai lui Dionisie Rally veghează şi se roagă. În 
capelă aerul s-a făcut de plumb. Cortegiul nemeşimii se 
scurge necontenit prin faţa altarului. Contesa Ana 
Bornemisza a leşinat. O lumânare s-a stins tocmai când ea 
a îngenuncheat în faţa altarului. Pata de umbră căzută pe 
obrazul cardinalului a făcut ca acesta să pară dintr-o dată 
viu şi buzele să pară că se mişcă. Paşii târşiţi ai nobilimii îi 
zgârie creierul. Malaspina i-a cerut îngăduinţa ca pictorul 
Nicolae din Creta, de pe lângă curtea ardeleană, să picteze 
capul nobil al cardinalului. Gaspar Korniş galopează acum, 
călăuzit de oşteni săcui, să aducă cu cinste trupul despărţit 
de capul său. Acest Balogh în câteva lovituri de bardă, a 
făcut istorie şi-i dă lui prilejul să facă altfel de istorie decât 
cea de pe câmpurile de luptă. 

Cortegiul se scurge în şoaptele de amen. În fâlfâitul 
lumânărilor. In sclipătul rece căzut pe săbiile gărzilor. 
Germanico Malaspina i-a cerut să vegheze. 

- În noaptea asta am să-l veghez eu, părinte cardinal. 
- Trebuie să mă consider încă prizonierul tău, prinţe 
Michael? 
- Da! Cu toate rigorile. 
- Este o samavolnicie fără pereche. 
- Nu mai prejos de toate samavolniciile pe care mi le-ai 
pregătit, cardinale. 

Buzeştii au vrut să rămână. l-a trimes la binemeritată 
hodină. A vrut să rămână Theodosie Rudeanu. L-a trimes 
împreună cu Buzeştii, scutindu-i de grija că ţine sfat de 
taină cu marele său logofăt. L-a oprit pe Carlo Magno. Pe 
prinţul Marcu. Stanca zace în scaunul de rugăciune al 
principeselor Ardealului. Căpitanul Caloian închide uşile 
capelei. Au rămas ei patru, călugării şi iezuiţii. li face semn 
lui Simion care-i adună pe ecleziaşti şi-i scoate prin uşa 
vegheată de gărzi. 

- Măria-ta, şopteşte Carlo Magno, capela nu este prielnică 
unui consiliu secret. 
- De ce, cavalere? 
- Are o uşă tainică, care printr-un coridor se leagă cu 
apartamentele prinţului şi... 
- Mai departe, Carlo Magno. 
- Cu palatul cancelarial, monseniore, suflă cavalerul. 

Apoi, abia auzit. 

- Pe acolo veneam s-o văd, monseniore. Şi să aştept un 
semn de graţie. 

Voievodului i se pare c-o vede pe Maria Cristierna 
îngenuncheată în faţa altarului lăsându-i să-i scape batista, 
ori uitându-şi cartea de rugăciune în care ascunsese răvaşul 
pentru escudero mio... Stanca, lividă, cu buzele vinete, cu 
ochii închişi, se roagă. Are trăsăturile împietrite şi el simte 
în toată fiinţa că în noaptea asta Stanca a ajuns la un capăt 
de drum; că el însuşi a ajuns la un capăt de drum şi că, într- 

un fel, vieţile lor se vor schimba pentru totdeauna. Nu ştie 
de unde-i vine acest sentiment al definitivului. Poate de la 
capul tragic, plutind straniu în lumina pâlpâită a 
lumânărilor. Poate de la liniştea plină de spaime care 
pluteşte în capelă. Poate de la spasmul care i-a strâns inima 
când, urmărind privirea lui Carlo Magno, i s-a părut că ochii 
Fecioarei de ipsos care probabil maschează uşa tainică, 
sunt vii şi cercetători. Se gândeşte că Velica ar putea 
cunoaşte acel tunel secret. Se ridică din scaunul de 
rugăciune. Carlo Magno îl urmează. Se opreşte în faţa 
statuii Fecioarei. Aude clinchetul zăvorului. Statuia se 
răsuceşte neauzit pe pivotul ei. Un pas. Închide ochii. 
Soarbe cu nesaţ, lacom şi nebun mireasma ameţitoare, 
uşoară ca o boare, mireasma neasemuită de mosc şi 
paciuli, de trup dalb şi buze umede, mireasma Velicăi. 
Spune tare, vorbind întunerecului. 
- Mulţumesc, Carlo Magno... Aştept... 

Carlo Magno răsuceşte statuia la locul ei. Stanca îi 
priveşte halucinată. Se întoarce în scaunul de rugăciune. li 
şopteşte lui Carlo Magno poruncile şi rugăminţile lui. Va 
pleca încă în noaptea asta la Praga. Va obţine imediat 
audienţă la Rudolf, cerându-i pentru el titlul de voievod al 
Ardealului. In acelaşi timp să informeze cancelariile diplo- 
matice despre lupta de la Şelimbăr, despre victorie, 
moartea cardinalului şi să publice toate astea în Avizo-urile 
cele mai răspândite. Să obţină oricum titlul de voievod al 
Ardealului şi al comitatelor de margine, explicându-i lui 
Rudolf care sunt avantajele unui Ardeal unit cu Tara 
Românească, atât în cazul războiului cu Imperiul Otoman, 
cât şi în cazul adversităţilor cu Polonia. Rudolf să fie 
informat despre atitudinea lui Basta, care n-a executat 
ordinul imperial de a-şi conjuga mişcările cu ale oştirii 
voievodale. Dacă se poate, Carlo Magno să se repeadă în 
Silezia şi să strângă veniturile domeniului Kunigsperg care, 
într-un fel, vor acoperi o parte din cheltuielile oştirii. Să 
vegheze la intrigile nobililor fugari din Ardeal. 

- Pe Malaspina îl ţin aici, până ajungi tu la Praga, Carlo 
Magno. 
- Taci, păgânule! Aici ţi-ai găsit să-ţi neguţezi scaunul?! 
Stanca. Parcă tăiată în piatră. Alta. Necunoscuta de 
care totdeauna s-a temut. Lui Carlo Magno: 
- Slujeşte-l, cavalere, pe domnul nostru, tot atât de bine 
cât se slujeşte singur. _ 
Se ridică din scaun. Îngenunche în faţa altarului. Îşi 
lasă fruntea pe mâinile încleştate de marginea acestuia. Se 
roagă. Se roagă şi Marcu. Şi Marcu este alb, bate din buze, 
îşi ţine privirea pe capul cardinalului şi el ştie că vede acolo 
capul nobil al voievodului Petre Cercel, că prinţul Marcu îşi 
dă seama de ce-nseamnă puterea şi lupta pentru ea, de ce- 
nseamnă a fi voievod al ţărilor valahe şi dintr-odată se lasă 
el însuşi cotropit de spaimă, o spaimă nebună şi neagră 
care-i usucă cerul gurii şi-l înţepeneşte, pentru că, iată, 
capul lui Andrei Bâthory se ridică uşor de pe tava de aur, se 
ridică lin între lumânări, îşi deschide pleoapele şi-i 
zâmbeşte şi-l cheamă, îl cheamă spunându-i pe nume, îl 
cheamă cu glas duhovnicesc şi el se aude strigând: Ba! 
- Mai ai alte porunci, monseniore? 
Se freacă la ochi. Carlo Magno aşteaptă. 

- Ba!... Fă totul ca într-o lună să am aici întăririle 
împăratului, spune şi îşi simte sudoarea curgându-i rece pe 
şira spinării. _ 

Carlo Magno îşi face reverenţele. Il îmbrăţişează pe 
Carlo Magno. Îi şopteşte: 

- Vezi-o pe principesa Maria Cristierna şi spune-i că 

posesiunile ei de aici o aşteaptă. Dar mai ales... 

- Am să văd ce gânduri are, monseniore. 

- Du-te, prietene. Primejdia pentru capul meu începe din 
noaptea asta şi ţine până la întoarcerea ta. 

Carlo Magno iese. Stanca nu-l vede. Nu-i răspunde la 

plecăciuni. 

- Marcule, mâine îmi eşti dator un răspuns. 

- La ce, măria-ta? 

- La ceea ce ai spus, poate la Şelimbăr, ori aiurea... 
Generozitatea mea mă va pierde... Du-te şi învaţă-l pe Carlo 
Magno de ce trebuie să am întărirea lui Rudolf, îndată după 
dietă... 

.„. Clipele. Nesfârşite cât veacurile. Clipele de veghe 
contopite cu veşnicia morţii. Cu înspăimântătoarea veşnicie 
a morţii. Stă în scaun parcă părăsit de sine, într-o abureală 
pâcloasă şi verde, nestăpân pe gândurile lui dezlânate şi 
mucede. Apoi, dintr-o depărtare, dincolo de ceţurile care-l 
înconjoară, glasul abia şoptit al Stanchii. Îl aude ca şi când 
el ar zace prăbuşit într-o mare de pâcle învârtejite, ca şi 
când fuioarele de ceaţă umedă i s-ar lipi de ochi şi-n furtuna 
tăcută plină de umbre, mereu umbre abia întrezărite, ori 
capete retezate plutind în vălătucii de fum: Alexandru, 
domnul pe care el l-a prăbuşit în moarte, Chisar, Zidarul pe 
care el l-a hărăzit săcurii, Ştefan Răzvan, care din pricina 
neajutorului său a fost ridicat în ţeapă; Josica, nobilul Josica 
şi înțeleptul şi vrednicul fiu al Cetăţii de Piatră, care din pri- 
cina lui şi-a pierdut capul, după ce purtase pe cuget viaţa 
lui Aron vodă. Câte ucideri pornite din pricina lui. Din 
pricina neînduplecării lui. Şi-a urmat visul ca un halucinat. 
Au căzut atâţia dintre cei care într-un fel sau altul au fost 
legaţi de el. Nikifor Parasios. Sinan Paşa. Murad al treilea. 
Ilti Chalga Ghirai... Mereu capetele lor în vălătucii şerpuitori 
de păcle. Şi miile de hoituri împânzind câmpurile de bătaie 
şi mereu miile de morţi deasupra cărora croncăne stolurile 
de corbi, şi trosnetele vâlvătăilor mistuind târgurile şi 
urletele de moarte şi scâncetele de durere şi ţipetele 
muierilor, totul într-o tăcere îngheţată deasupra căreia se 
ridică glasul pierit al Stanchii. 

- Nu pot merge mai departe, Mihai... Ţi-o jur pe inima 
copiilor mei. Pe ochii şi pe viaţa lor... Nu pot... Nu mai pot.. 
Datoriile faţă de domn mi-au ucis dragostea faţă de soţul şi 
iubitul meu. O viaţă te-am aşteptat să-ţi împlineşti 
pribegiile. N-am ajuns niciodată la gândurile tale. Mărirea şi 
gloria ta mă înspăimântă. Mă aruncă afară, ca pe-o 

cerşetoare. Nu te-am avut soţ şi am uitat că am copii. Nu 
sunt soţie, nici mamă nu mă laşi să fiu. M-ai zdrobit, părtici- 
că cu părticică, clipă cu clipă, zi cu zi, an cu an. Nici gând 
nu-ţi sunt, nici ibovnică, nici măcar soaţă. Mi-e frică. De 
tine. De puterea cumplită şi nesăbuită a gândului tău. Ai 
totul. Sloboade-mă. În genunchi te rog, sloboade-mă. 
Povara gloriei tale mă zobeşte. Mi-e frică, Mihai. Zidurile 
astea cenuşii mă ucid. Mihai, ai milă de mine. Ţi-am fost 
credincioasă şi roabă ţi-am fost. Sloboade-mă! lartă-mă şi 
sloboade-mă. Lasă-mă undeva, aproape de Pătraşcu, în 
reculegere şi-n rugăciune. Mihai!... Doamne!... Omul meu 
drag, iartă-mă şi sloboade-mă... 

Mereu şi mereu glasul secătuit al Stanchii. Glasul 
Stanchii  alunecând printre toate capetele acelea 
binecunoscute, atât de vii în cugetul lui. Prelingându-se pe 
sufletul lui. Lipindu-se de el plin de spaime şi adevăr. Glasul 
care-l întoarce în trecutul lui uitat, care-i aminteşte de anii 
tinereţii şi fără griji, de tihna Plăvicenilor şi simplitatea de 
atunci, fără să ştie că încă mai dinainte, din ceasul când 
muma, Tudora, i-a mărturisit taina naşterii, încă de-atunci 
de când a înţeles taina Cetăţii de Piatră şi a Ţării Soarelui, 
încă de atunci purta în el toţi morţii de astăzi şi toate 
chinurile care astăzi îl sfâşie, arătându-i adevărata faţă a 
puterii sale. Făcându-l să-şi plătească visele cu aceste 
spaime pline de neguri. Cu aceste spectre care-l privesc din 
adânca nemişcare a morţii. Glasul Stanchii. Mereu glasul 
Stanchii. Din ce în ce mai slab. Din ce în ce mai palid. Din 
ce în ce mai neînțeles. Strigătul Stanchii: 

- Ardeee! 

Se smulge. Capela. O lumânare frântă, căzută pe 
capul cardinalului. Miros de păr ars. Sare. Ridică lumânarea. 
O stinge în palmă. Simte arsura. Îşi revine. Stanca prăbuşită 
la picioarele altarului. O ridică pe braţe. Dintr-un ungher de 
umbră iese vătaful Simion. Deschide uşile. Gărzile. Luciul 
lespezilor. Paşii lui sonori sub bolțile ogivale de piatră. Frig. 
Senzaţie de sfârşit. De gol. De neființă. 1 Noiembrie 1599. 

Ziua intrării în Alba-lulia. A sfinţilor mucenici Achirodin, 
Pigasie şi Elpidifor. O zideşte pe Stanca în temelia Cetăţii de 
Piatră. Cu bună ştiinţă. Ca meşterul Manole. Calcă greu. 
Parcă ar duce o moartă. Parcă s-ar duce pe sine, mort şi 
uitat. O duce pe Stanca, uitată în zidirile lui, înainte de a fi 
moartă. Calcă greu. Străin de sine cel pământean. Şi Stanca 
îi atârnă greu în braţe. Cu fiecare pas o simte împietrind. 
Făcându-se stană de piatră. Ah, Meşterul Manole. Ce târziu 
s-a gândit la el, la fratele lui întru durere, Meşterul Manole. 
10 

În anul Domnului de la Hristos 1598, de ziua sfinţilor 
Arhangheli Mihail şi Gavril zăcea în sângele său, în faţa 
Vidinului, ningea viscolit, doftorii îi scurmau măruntaiele 
străpunse de suliță şi gândea că plăteşte cu sângele lui 
pentru Planul Bizantin. În anul Domnului de la Hristos 1599, 
de ziua sfinţilor Arhangheli Mihail şi Gavril, zace în durerea 
inimii scurmată de ai lui toţi şi gândeşte că plăteşte cu 
dragostele şi trecutul său, pentru Cetatea de Piatră, visul 
întrupat din porunci străvechi. 

- Te-am adus până aici, măria-ta... Nu ne poţi cere să ne 
uităm baştina. 

- Voia domniei tale, vere Preda Buzescu. 

- Fără Ţara Românească nu mai suntem şi nu mai eşti. 

- O ştiu! Tu ce zici, vere Radule? 

- O ţinem pentru restriştile măriei-tale, ca pe o cetate a 
sufletului. 

- Amin! 

Trâmbe groase de lumină sângerie cad din vitraliile 
ogivale pe feţele boierilor lui, Buzeştii. Vel banul Calotă 
Bozianu. Biv vel banul Mihalcea Karatzas. Vel vistiernicul 
Stoichiţa. Vel logofătul Theodosie, galben şi asudat, chinuit 
de gândul că peste câteva clipe va trebui să aleagă între 
domnul său şi averile sale. Stau cu toţii la masa imensă din 
stejar afumat şi lustruit cu ceară. El, voievodul, între Stanca 
şi Pătraşcu, avându-l aproape pe Marcu. Niciunul din 
obiceiurile curţii nu mai este el însuşi. Aceste şapte zile de 

domnie la Alba-lulia l-au îmbătrânit cu şapte ani. Întâi a fost 
tăierea lui Balogh în faţa tuturor oştilor. Nemeşimea i-a 
cerut capul. Dacă n-ar fi dat capul slugii Balogh, s-ar fi făcut 
părtaşul acestuia la uciderea cardinalului. Apoi a venit 
Gaspar Korniş cu trupul. L-a adus într-un car împodobit cu 
cetină. l-a poruncit lui Marcu să scoată oştirea până dincolo 
de porţile cetăţii. El însuşi a ieşit înaintea trupului cu făclia 
aprinsă, urmat de Stanca, de Nicolae Pătraşcu şi Florica, 
toţi în haine cernite. Noiembrie s-a arătat darnic cu 
rămăşiţele lui Andrei Bâthory. Le-a acoperit cu lumină pură 
de toamnă în care glasul clericilor suna duios şi omeneşte. 
L-au adus la palat. l-au aşezat capul acolo unde se cuvenea. 
În a cincea zi l-a dus pe cardinal, cu luminarea aprinsă şi 
oştile înşirate pe ulițele Alba-luliei, la locul său de veci. 
Adică în sarcofagul lui Gabriel Bâthory, cel ucis de 
Sigismund Báthory, odată cu cancelarul Kâvacsâszy. A 
meditat atunci la destinul Casei Bâthorea. Cum meditează 
acum la destinul Basarabilor. Theodosie Rudeanu, livid, 
muşcându-şi buzele, îşi cântă cântecul învăţat de Buzeşti. 
Ţara Românească nu poate rămâne fără domn. Ţara 
Românească nu poate rămâne în mâna unui sfat boieresc. 
Ei, boierii divaniţi, cu adâncă smerenie îl cer domn pe 
Nicolae-Pătraşcu. O mie de argumente politiceşti şi 
diplomaticeşti curg rotunde şi înflorite de arta retoricească 
a marelui logofăt. În cuget s-au ridicat cu toţii la înţelegerea 
Cetăţii de Piatră. La gândul reînvierii Dakiei lui Decebal. In 
faptă au rămas agăţaţi de moşiile lor. Nicolae Pătraşcu la 
Târgovişte, înseamnă Buzeştii şi  Theodosie Rudeanu 
stăpâni în Ţara Românească, înseamnă că se va lipsi de 
straja trupului său, armaşul Udrea Băleanu, căruia îi va 
încredința viaţa fiului său. Stanca a triumfat. li ard ochii, s-a 
împurpurat la faţă, a întinerit într-un singur ceas. 

- Judecaţi greşit, boieri dumneavoastră, spune cu glasul 
lui dogit, Mihalcea Karatzas. Domnul nostru va triumfa fiind 
aici la fel de tare ca la Dunăre. Şi nu va triumfa dacă va fi la 
Dunăre, mai tare decât aici. Orice trup viu poate trăi fără 

unul din mădularele sale, dar fără inimă, ba. Fără să 
mâhnesc pe nimeni, jur că locul meu este lângă domnul 
meu. 

Sala de consiliu en bossage, cu piatra de râu aşezată 
în rânduri dese, cu arcurile de boltă în acoladă, scăldată de 
lumina purpurie, îi pare străină şi rece, cu toate că în 
căminul uriaş ard câteva despicături de stejar. 

- Unde este vel paharnicul? întreabă Preda Buzescu. 

- Veghează, îi răspunde şi în clipa aceea are senzaţia că îi 
cade de pe ochi vălul prin care privise viaţa lui şi a lor în 
aceste şapte zile în care episcopul Napragyi l-a sfătuit să nu 
ia nicio hotărâre de guvernământ, nefiind întărit domn de 
către Statele Generale; în care Malaspina i-a spus că de 
fapt uzurpă legalitatea profitând de şansa armelor şi mai 
mult decât atât, în loc să răspundă mărinimiei lui, care-l 
ţine ca pe un prizonier încoronat, nu cu altceva decât cu 
loialitate, de când a venit la Alba-lulia a început să-şi teasa 
plasa de intrigi scârbavnice. Velica nu s-a arătat. Îl trimite 
pe Văsile Boer de Recea, cu scrisori, de trei ori pe zi. 
Oamenii ei sunt vârâţi printre slugile colegiului iezuit unde 
este ţinut Malaspina. Văsile Boer de Recea i-a adus aseară 
copia după scrisoarea nunciului Germanico Malaspina, 
scrisoare încredinţată unuia din fraţii Montelupi, pentru a fi 
dusă la Praga lui Alberto Venturini, agentul nunciului Filippo 
Spinelli. Malaspina se arată mai pătimaş decât nemeşii, în 
ura care i-o poartă. Trage copia scrisorii din mânecă. Se 
joacă cu ea. Da. l-a căzut vălul de pe ochi. Vălul prin care-a 
văzut lumea, ţesut din slava armelor, din lingăvelile curţii, 
din întâlnirea dramatică cu duşmanul său de moarte, 
cardinalul Andrei Bâthory. Din dorul sfâşietor de Velica. Din 
toate evenimentele care l-au copleşit. A treia zi după 
intrarea în Alba-lulia a răspuns episcopului Napraghy, care-i 
ceruse să nu dea niciun act de guvernământ. l-a răspuns în 
piaţa palatului, cu toate oştile secuieşti în front... Nu-şi mai 
ascultă sfetnicii. Vorbeşte Radu Buzescu. 

- Mai tare, vere Radule... Mai tare, îi spune surâzând. 

Radu Buzescu îi urmăreşte privirea. Radu Buzescu 
ştie rosturile acestui palat, pe care a învăţat să le cunoască 
şi el. Îl întreabă din ochi dacă este cineva în spatele, abat- 
voix-ului, balconaşul de piatră, cu balustrada din lemn 
sculptată în ghirlande, înconjurând îngeraşi dolofani dăltuiţi 
în marmoră. De unde începuse jos, vorbind de primejdia de 
a lăsa Ţara Românească deschisă turcilor, dar mai ales lui 
leremia  Moghilă, trece abil la prietenul lui contele 
Lichtenstein şi scrisoarea care a primit-o de la el, prin care 
confirmă că s-au trimis oştirii voievodului o sută de mii de 
taleri pentru solde. Stanca face ochii mari. Albeşte când îl 
vede pe Marcu lunecând în spatele unei colonade pe care 
se sprijină, abat-voix-ul. 

- Mai tare, vere Radule, şopteşte şi închide ochii... Va face 
astăzi cel de al treilea act de guvernământ. Cel dintâi a fost 
porunca de a-l ucide pe Balogh. Cel de al doilea a fost făcut 
în faţa oştilor săcuieşti. Cu trâmbiţe. Cu tobe. Cu toţi 
nemeşii în tribună ( aici este obiceiul acesta al tribunelor, 
înrădăcinat odată cu turnirurile - doamnele în straie scumpe 
şi colorate, herbul Ardealului, deasupra căruia el a poruncit 
arămarilor bălgrădeni să-i bată în aramă herbul ării 
Româneşti - scuturile cu armurile celor din consiliul princiar, 
steagurile lor fluturând pe catarge ). Cu toţi boierii şi 
căpitanii oştirii sale în şei. 

Peter Domokos a intrat în piaţă, călare, îmbrăcat 
săcuieşte, înconjurat de treizeci de săcui slobozi ai 
Scaunului Kezdi. Cu praporii şi steagurile lor. Cu armele lor. 
În tribuna nemeşimii s-au auzit murmure. El stătea între 
Stanca şi Napragy. Malaspina stătea lângă Marcu. Erau cu 
toţii atenţi la ceea ce se întâmpla în piaţă. Nu l-au văzut pe 
comisul Pană urcând la el. Nici n-au auzit ce-au vorbit. «- La 
poruncă măria-ta.» «- Te-ai întors cu mâinile goale, comise 
Pană?» «- Ba! După porunca măriei-tale, având călăuzi 
făgărăşenii şi iobagi din partea locului i-am lovit când se 
adunaseră noaptea, în castelul lui Micloş Gavay...» «- Pe 

cine-ai prins?» «- Pe Gavay! Pe Francisc Buday! Pe unul din 
ucigaşii lui Josica!» «- Pe care?...» 

Episcopul Napragy plecându-se spre el. 

- Se pare că este mai mult decât o ceremonie militară, 
magnifice prinţ! 

- Ai ghicit, domnule cancelar... 

- Sper că această ceremonie să nu jignească Statele 
Generale. 

- Sunt cam sensibile aceste State Generale şi s-au cam 
obişnuit să-i jignească ele pe voievozii lor. 

- Trăim într-o altă lume, magnifice, decât... 

- A despotismului oriental, cancelare... Dar să fim atenţi şi 
să răspundem salutului pe care ni-l adresează acest vajnic 
războinic. 

l-a răspuns lui Petre Domokos, ridicând buzduganul 
de aur, bătut în rubine. 

- L-am prins pe Micloş Dengeleghy, măria-ta, i-a şoptit 
comisul Pană. El a fost cel care aflând cine ne-a trimes, te-a 
batjocorit cu vorbe de ocară. 

- Când ridic buzduganul adu-i în faţa mea. Găteşte gâzii şi 
câte-un butuc pentru fiecare. Du-te! 

Un oştean, Toma Kâdăr, din oastea cardinalului rănit 
la Şelimbăr, doftoricit de hirurgii lui şi tămăduit, primit în 
oaste cu cinci florini pe lună, a venit cerând să-i vorbească. 
L-a ascultat pe oştean. l-a mărturisit că se ţese un complot 
care să-l ucidă prin oamenii din gardă. l-a spus numele 
acelor duşmani de moarte. Toma Kâdăr i-a mărturisit că el 
este oşteanul care l-a lovit la Şelimbăr cu o halebardă. Că 
măria-sa i-a rupt-o cu barda. Apoi, văzându-l dezarmat, în 
loc să-l omoare, l-a ameninţat cu pumnul şi i-a făcut semn 
să iasă din luptă. De rănit l-au rănit gărzile domneşti. L-a 
repezit pe comisul Pană cu un steag de roşii la Berghin, 
unde, lângă Alba-lulia, se strânseseră complotiştii. Pe cei 
trei hotnogi de pedestrime, care trebuiau să deschidă 
porţile cetăţii, noaptea, i-a arestuit Peter Domokos, care 

atunci, din şa, în duruitul tobelor a citit actul domnului, 
către săcuii Scaunului Kezdi. 

- Nos Michael Valachiae transalpinae Vaivoda, 
Sacratissimae Caesareae, Regiaeque Maiestatis Consiliarus, 
per Transilvania locumtenens - aici episcopul Napraggy a 
închis ochii, făcându-se vânăt, Malaspina şi-a acoperit ochii 
cu mănuşa violet, iar oştenii săcui şi mulțimile au strigat: 
Vivat, crescat, floreat - et eiusdem Maiestatis exercitus cis 
Transsilvaniam et eius ditionum, partiumque fines Generalis 
Capitaneus... 

Deocamdată, doar căpitan general al sacrei 
majestăţi... Glasul tunător al lui Peter Domokos izbindu-se 
de frontispiciile de piatră ale palatului. De turla catedralei. 

considerantes qnoque, quod olim, dum libertas 
antiqua. Siculorum în Transsilvania positorum inviolata et 
illibata permansit, nec în colonos et iobbagiones nobilibus 
subditi sunt... 

Atunci glasul acela tainic, care l-a zdrobit spunându-i 
că iată, este loial cu săcuii, bravii lui oşteni, dar că, venit 
aici... Fluxul acela magnetic, halucinatoriu, izolarea în eul 
lui cel mai intim, eliberarea de timp, senzația că s-a întors 
la originea originilor, că poate comunica prin timp cu însăşi 
esența Cetăţii de Piatră, că o forţă zdrobitoare îl ține în 
conştienţă, că pus în faţa lui însuşi ştie cu limpede durere 
că n-a făcut nimic pentru ai săi, că s-a rupt de ai săi, revede 
jocul căluşeresc al vătafului Florean ale cărui sensuri se 
dezvăluie din nou cu tot miezul lui de adevăr, cerându-i să-i 
sloboadă apoi, în mulţime ochii minerali ai lui Daureţiu sub 
o glugă de călugăr cerşetor şi glasul puternic al căpitanului 
săcui: 

... Quare universos et singulos incolas Siculos sedis 
Siculacalis Kézdi, tam în persona, quam domibus, 
haereditatibusque et bonis universis, în eum statum... 

- Trădare, a strigat cineva din tribuna nemeşimii. 

A intrat în piaţă marele logofăt Theodosie Rudeanu 
care a şnuruit diploma de libertate a săcuilor din scaunul 
Kézdi. Oştile săcuieşti au umplut Alba-lulia de urale. 

- Este un act de guvernământ care calcă în picioare toate 
actele regilor, principilor şi Statelor generale, magnifice 
generalis capitaneus. 

- Pentru domnul cancelar sunt voievodul Transilvaniei, i-a 
răspuns lui Napragy, zâmbind... Pentru domnul cancelar şi 
prin domnul cancelar. 

Diploma celor din Kezdi le restabilea toate libertăţile 
aflate în diplomele regelui Matei Corvin de Hunedoara. 
Protestele nemeşimii au fost acoperite de uralele oştenilor. 
A ridicat topuzul. l-a făcut semn lui Moise Szekely. Moise 
Szekely a coborât până pe un podium, în faţa tribunelor. In 
strigătele de spaimă ale tribunelor au fost aduşi complotiştii 
de la Berghin. În lanţuri. Fără arme. Unii plini de sânge 
uscat. Moise Szekely a înlemnit. Ştia că va citi un act de 
acuzare împotriva unor lefegii. Cunoştea lecţia de la 
Târgovişte. Zâmbind, Theodosie Rudeanu l-a rugat să 
citească actul de acuzare şi, acolo unde va vedea puse 
puncte, să spună numele celor din piaţă. Au fost aduşi 
martorii. Contele Micloş Dengeleghy a cerut să fie scutit de 
a fi umilit prin mărturiile unor plebei. Francisc Buday a 
strigat, «moarte văcarului transalpin». Erau înrăiţi şi sperau 
la o revoltă pe loc a nemeşimii. Nunciul Germanico 
Malaspina a protestat împotriva acestui fel samavolnic de a 
judeca nişte nobili catolici. l-a răspuns că aici se aplică jus 
belli. Complotiştii au fost descăpăţânaţi în piaţă. 

Doamnele nobile au scos strigăte aţâţate. Stanca a 
stat de piatră, privind cerul... Acum, prinţul Marcu se 
prelinge pe lângă colonadă. li face semn cu mâna la buze. 

- Ce este? şopteşte Stanca... 

- Nimic... Theodosie... Citeşte tare şi rar, această epistolă 
a nunciului Malaspina. Să vezi, doamnă, cât mă iubeşte 
cucernicia sa... 

Marele logofăt citeşte în italiana lui dulce şi sonoră: 


245 


Vulturul 


E'il palatino... adică măria-ta... ( marele logofăt se 
foieşte pe scaun, tuşeşte şi el îi spune: «- Haide, vel 
logofete, nu te sfii, doar nu domnia ta gândeşti astfel 
despre mine şi nici cinstitul divan) 

E'il palatino huomo senza lettere, di modo che a pena 
sa scrivere il suo nome, ne sa altro lingua che la valacca, et 
la turchesca, ma é astutissimo, et artificiosissimo; è 
illegitimo, inconstante, et di sua natura crudele, libidinoso, 
sprezzatore di consigli, precipitoso et... 

Marele logofăt face ochii mari. Isi şterge sudoarea cu 
batista fină, dantelată. Voievodul râde uşor. 

- Haide, vel logofete... De ce să nu ştiţi totul despre 
domnul pe care vi l-aţi ales? 

Theodosie Rudeanu reia răguşit: 

. et (per quando dice il metropolita di Tarnovia) poco 
timorata di Dio!... 

O clipă de linişte de moarte. Un strigăt tâşnit parcă 
din ziduri. Alt strigăt înăbuşit. Madona care străjuie abat- 
voix-ul se răsuceşte pe piedestal. Doamna Stanca scoate un 
ah. işi duce mâinile la inimă. Cu un gest sălbatic se alătură 
de Nicolae-Pătraşcu. În gura neagră a tainiţei apare vel 
paharnicul Radu Şerban. După el un nemeş, cu obrazul 
însângerat. După nemeş, alb şi îngrozit, diacul lon Raț. 
După diac, alt nemeş. După acest nemeş, vel armaşul 
Udrea Băleanu, rănit la obraz. Apoi vătaful Simion care 
închide tainiţa, răsucind Madona, la locul ei, pe piedestal. In 
sala de consiliu se aud doar paşii celor care coboară 
treptele răsucite de piatră şi trosnetul flăcărilor în 
despicăturile de stejar. Un urlet. Diacul lon Raț se aruncă 
peste balustradă, cu capul în jos. Pocnetul tigvei izbită de 
dalele de marmoră. Zvârcolirile trupului. 

- Nu mai pot, scânceşte Stanca. 

- Găteşte-te de plecare, doamnă. Şi tu, fiul meu. Peste trei 
zile, plecaţi. Doamna şi Florica, la Cetate la Făgăraş, între 
prieteni şi la scutul munţilor. Nicolae-Pătraşcu voievod în 

scaunul său de la Târgovişte. Postelnice Preda, doamna 
vrea să se retragă. 

Stanca iese sprijinindu-se de braţul vel postelnicului 
Preda Buzescu, care spune destul de tare să fie auzit: 

- Parcă nimerirăm în Sodoma, măria-ta, milostivă 
doamnă. Abia aştept să auz clopotele de la Căluiu. 

Scribul şi diacul lon Raț zace în sângele şi-n scârna 
lui, cu un ochi ieşit din ţeasta crăpată şi braţele frânte sub 
trupul răsucit şoldiu. Cei doi nemeşi stau între săbii, albi, 
încercând să pară neînfricaţi. 

- Cine-i cunoaşte? 

- Eu, măria-ta, spune Radu Buzescu. Sunt ceilalţi doi, 
care-au ieşit din dietă la Bran, când episcopul Szuhay a 
stăruit să vină el la Târgovişte şi nu măria-ta la Bran. 

- Ceilalţi doi fiind? 

- Buday Francisc şi Gavay Micloş! 

- Întreabă-i dacă vor să-mi spună ceva şi dacă ştiu legile 
războiului şi cum se pedepsesc iscoadele! 

Radu Buzescu tălmăceşte. Stoichiţă din Strâmba îi 
spune ceva vel logofătului Theodosie Rudeanu şi acesta îi 
şopteşte că palatul voievodal are un beci de tortură garnisit 
cu scule de preţ, aduse de la Roma, calţavete, întinzătoare 
pentru oase, roţi de zdrobit şi că aici, fiind vorba de un 
complot, aceştia doi, înainte de a muri, trebuie să spună 
totul... A urât dintotdeauna tortura pe care-a considerat-o 
nedemnă de un domn. 

- Ce spun, Radule? Şi cine sunt? 

- Dengeleghy Bernard şi Darahi lanos, doamne. 

- Aha! Alţi doi, din cei şapte care l-au ucis pe Josica. 
Auzind numele cancelarului, Dengeleghy Bernard scuipă. 
Poate să aibă treizeci de ani. Voinic. Cu mustăţile căzute pe 
la colţul buzelor, cu vârfurile răsucite. Spune că nici dacă va 
fi ars cu fierul roşu, nu va scoate o vorbă. Vasalul transalpin 
uzurpă un tron care nu-i aparţine. Dărâmă legile ţării, 
ridicând asupra domnilor ei legiuiţi pe iobagi şi săcui. l-a 
ucis fratele. La Şelimbăr i-a ucis doi unchi şi un cumnat. 

Oricât de sângeros ar fi nu poate ucide toată nemeşimea. Şi 
nemeşimea... 

Îl ascultă pe Dengeleghy Bernard, care dacă n-ar 
vorbi cu atâta patimă, ar fi un straşnic stegar de gardă. Ori 
un căpitan de archebuzieri cu totul falnic. Ar vrea să-i spună 
că cei morţi la Şelimbăr, înainte de a muri, i-au risipit 
oştenii, că acestea sunt legile războiului, că nu el a 
cumpărat gărzile voievodului Transilvaniei, că nu el, că nu 
el, că nu el, apoi se simte ostenit, cumplit de ostenit, pentru 
că ochii verzi ai lui Dengeleghy Bernard sunt sticloşi, plini 
de ură, nu-l văd decât pe Dengeleghy şi numai pe 
Dengeleghy; pe acest Dengeleghy Bernard din care 
tâşneşte numai ură şi încăpățânare trufaşă; aşa că nu 
merită osteneala. Celălalt şi-a încrucişat braţele la piept şi 
tace. 

- Veţi fi daţi torturii, le spune în latineşte, Theodosie 
Rudeanu. 

- Suntem nobili şi catolici... Nu ne poate osândi decât 
Roma. 

- Cred că greşiţi, conte Darahi lanos. Starea de război n-a 
fost abolită. 
- Nu mai am onoarea să vă comunic nimic, domnule... 

- N-ai vrut să mă asculţi, măria-ta, spune Mihalcea 
Karatzas. Cine-i plângea dacă-i căsăpeai pe toţi, la 
Şelimbăr? Ai fi fost singurul din istorie? li căsăpeai, le luai 
averile, îi aruncai uitării şi stăpâneai liniştit, spre slava 
veacurilor ce vor veni. 

Voievodul se ridică dintr-un salt.E îmbrăcat în tunică 
de roşu domnesc, din catifea vişinie, pantalon-ciorap din 
lâniţă albă, poartă cizmele roşii din piele de Cordoba, cu 
pinten de argint, e încins cu brâu de mătase şi sabia o 
poartă la lentă. Se duce la fereastră. Deschide un ochete. 
Zidul cetăţii, străjile la donjoane, livezile, turla bisericii 
ortodoxe ieşind din frunzeturi - nici măcar biserica n-au 
suferit-o între zidurile Alba-luliei, dar-mi-te pe el şi oştile 
lui... Se gândeşte la Machiavel. La raţiunile politiceşti care 

stau deasupra oricăror alte raţiuni. Se împietreşte. A citit de 
o mie de ori copia scrisorii nunciului Germanico Malaspina. 
Minte cu patimă. Dar nu spune oare şi adevărul când îl vede 
inconstante et di sua natura crudele, libidinoso ( se 
gândeşte la toate ibovnicele de-o viaţă şi la dorul aprig de 
Velica, când o are pe Stanca lângă el)... precipitoso!... Da! 
Precipitoso! Se stăpâneşte. 

- Domnilor nemeşi, spune cu glas liniştit... Dumnezeu mi- 
e martor că nu vă vreau pieirea. lată, aveţi cuvântul meu 
cavaleresc că nu vă cer să-mi spuneţi cine v-a trimes să 
iscodiţi. Nici nu vă cer numele celorlalţi conjuraţi, dacă-mi 
daţi cuvântul de nobili, că vă veţi retrage pe moşiile voastre 
şi veţi sluji domnului ales de dietă, după vechile legi ale 
principatului. 

- Măria-ta! 

- Tălmăceşte-le, Radule... Tălmăceşte-le cuvânt cu 
cuvânt. Nu sângele lor îl voi. Ci înţelepciunea lor de astăzi, 
lăsându-l pe mâine la înţelepciunea timpului. 

- Măria-ta, mărinimia ta te va pierde, spune prinţul Marcu. 
lată cu ce-au răspuns mărinimiei de la Şelimbăr. lartă-i şi 
vor lua iertarea drept semn de slăbiciune. Adună-i aici şi 
într-o lună, ori în două ne vor rupe de oştile noastre. Ne vor 
rupe de Scaunele săcuieşti. Vor asupri şi vor spune că 
măria-ta asupreşti. Doamne, de aproape cinci ani te slujesc 
nu ca un nepot, ci ca un oştean. lartă-mă. Dar nu faci bine. 

- Are dreptate prinţul Marcu, măria-ta! 

- Măria-ta, ascultă-ne! 

„„„ Sprezzatore di consigli... O ciocănitoare stropită cu 
roşu tocâie într-un nuc în livadă. Spune abia şoptit: 

- Sângele ucişilor va striga mereu după sângele celor care 
ucid fiind puternici, boierii mei... Nu vreau sânge... Vreau 
înţelepciune şi pace, Marcule. Sunt sătul de sânge. Am 
înotat în sânge până la gleznă. Până la brâu. Sunt sătul de 
sânge. 

Se întoarce de la fereastră. Vede hoitul nemernicului 
de lon Raț, diacul de o mie de ori trădător. Vede trufia 

oarbă şi nătângă săpată de veacurile de trufie oarbă şi 
nătângă pe obrazul nemeşului Dengeleghy Bernard. Şi 
parcă un sclipăt de om în privirea celuilalt, a contelui Darahi 
lanos. După ce soldaţii au luat capetele celor tăiaţi 
ridicându-le în văzul tribunelor şi le-au urcat trupurile în 
cotigi, apoi au vărsat căldări de apă pe caldarim, s-au citit 
actele de cancelarie către autoritatea comitatului Cluj, prin 
care Peter Domokos, pentru slujbele lui blânde şi 
credincioase a fost repus în drepturile moşiei tatălui său, 
Toma Domokos, din comitatul Cojocnei. Ceilalţi nici nu se 
răciseră şi aici soldaţii strigau vivat, din fundul bojocilor. 
Dumnezeule, care este marginea puterii?! Contele 
Darahi lanos face un pas înainte. 

- Dacă prinţul îmi dă cuvântul de onoare că nu mă va 
întreba niciodată despre nimic din ce ţine de secretul meu 
şi nu mă va jigni aducându-mi aminte în public sau privat 
despre acest secret... Care este raţiunea ascunsă, tainică, 
care l-a smuls din el însuşi pe acest bărbat tânăr şi frumos? 
Care este raţiunea ascunsă şi tainică, care-l face pe 
nemeşul Dangeleghy Bernard să-l scuipe în obraz pe soţul 
său? Să împroaşte cu batjocuri şi sudălmi? Cu vorbe 
scârbavnice şi fără socoteală? Ce poate fi aici de neîmpăcat 
şi de ce trebuie să fie de neîmpăcat şi în ce stă adevărul 
dacă nu în puterea lui de domn? 

- Luaţi-l! Incercaţi pe el darurile preacatolice aduse de la 
Roma. 

Vătaful Simion îl scoate pe nemeşul Dangeleghy 
Bernard care urlă lupeşte, se zbate, bate cu picioarele şi 
vrea să se repeadă asupra voievodului. Ce poate sta între 
oameni dincolo de duşmăniile nechibzuite născute din 
intoleranţele lor?! Ce absurdă, ce cumplită prostie, îl 
priveşte în ochi pe conte. Poate i-ar putea fi tată. Are nas 
vulturesc, poartă părul tuns perie, mustăţi hunice, e înalt, 
bălai, cu ochi mari verzui care-i caută în ochi, senini parcă 
şi neşovăitori. 

Voievodul îşi trage sabia din teacă cu un gest scurt. 
Pe obrazul contelui nu tresare niciun muşchi. Vel boierii se 
ridică în picioare, îşi înconjoară domnul. Prinţul Marcu i se 
aşază în stânga. Contele înţelege. Işi lasă un genunchi la 
pământ. Voievodul îi dă acolada. Când îi atinge umărul cu 
latul săbiei, are un spasm. Ştie că este împotrivirea celor 
care-l înconjoară. Fluidul lor este acela care face să-i 
tremure mâna. Radu Buzescu  rosteşte jurământul 
cavaleresc. Voievodul îl ridică pe conte. Îşi scoate teaca din 
carabinierele lentei. Vâră sabia în teacă. l-o dă contelui 
Darahi lanos de Tujon. 

- Ai să-mi fii gentilom de curte, nedespărţit de mine ziua 
şi de veghe noaptea, atât în timp de pace, cât şi în timp de 
război. 

Radu Buzescu tălmăceşte. Contele tace. Face o 
reverență adâncă. Îşi agaţă sabia la centură. Trece în 
spatele voievodului, care se aşază în jilţul din capul mesei 
uriaşe de consiliu. 

- Rău ai făcut, măria-ta, spune bătrânul Mihalcea. 

- A făcut cum nu se poate mai bine, biv vel bane, taie vel 
paharnicul Radu Şerban... Toţi cei pe care-i ştie credincioşi, 
care ne zicem noi înşine credincioşi, îl părăsim precum 
apostolul Petru pe Isus... Oare nu are lipsă de alţi 
credincioşi? Şi acest războinic îi va fi, până la moarte. O 
văd. O simt. O ştiu! Se lasă o linişte grea, apăsătoare, în 
care voievodul are senzaţia nu numai că-şi aude gândurile, 
dar că gândurile au dobândit o viaţă deosebită de a lui, că 
desprinse de el trăiesc în sine cu adevărul lor de 
netăgăduit, că el încetează să mai fie stăpânul lor şi că ele, 
gândurile, îl stăpânesc cu aspra lor limpezime. Atât de 
crâncen, încât se-înfioară. 

- Am ajuns şi ceasul acesta, iubiţilor mei, spune atât de 
încet, încât Preda Buzescu, întors din iatacul doamnei, 
întreabă din uşă: 

- Ce zisăşi doamne, ce zisăşi, că n-auzii prea bine?! 

Tac cu toţii. Tace şi bătrânul Preda Buzescu. Stroe, 
uriaş în jilţul de lemn, cu chipul lui de Hercule-copil, plânge. 
Stă în jilt, drept şi lacrimile îi curg nepotolite pe obrazul ars 
de soare, îi cad în mustăţi şi-n barbă, nu şi le şterge, apoi 
se aude un răpăit de tobă, se aud cornii, cadenţa gărzilor 
undeva în curtea interioară, o comandă dată în polonă, un 
tropot de cai, trâmbiţa şi ei toţi stau în jilţuri, dintr-o dată 
pătrunşi de adevărul acestei clipe a despărțirii, el le vede 
trăsăturile căzute, vede ochiul teafăr al vel armaşului Udrea 
Băleanu lăcrimând, aude geamătul ucis între dinţi de vel 
banul Calotă Bozianu mai hirsut decât oricând, ştie că ei 
aud galopadele pe care însuşi le aude, că aud strigătele de 
luptă şi moarte, gemetele muribunzilor şi strigătele de 
biruinţă, că aud valurile Dunării spărgându-se de piepturile 
cailor şi de bordajul barcazelor, că văd focurile de tabără şi 
focurile pustiitoare ale răzbunării şi setei lor de libertate, că 
se văd pe ei trecând prin moarte şi prin fier, că-l văd 
zăcând în sângele lui şi le aude glasurile lor din adânc 
chemându-l şi rugându-l să nu-i lase de izbelişte, el însuşi îi 
vede la nunţi şi la botezuri, la curte şi la slujbele bisericeşti, 
la culesul viilor şi la petreceri, le ştie copiii şi nevestele şi 
nepoţii şi tot ce ţine de-o viaţă de om, gândurile-tăceri se 
aştern peste el, se aştern cu amintiri moarte şi cu morţii 
amintirilor, se aştern strat după strat, mereu venind din 
trecutul mort pentru totdeauna, din trecutul din care Mina 
zugravul a smuls câteva clipe aşternându-le pe bolțile 
palatului domnesc, ori pe zidurile monastirilor, vin mereu 
amintirile mirosind a ceară şi tămâie, a mort şi uitare, vin 
şi-l înconjoară viclene, vor să-l rupă de sine-gând; de sine- 
viitor; de sine-vis şi să-l întoarne la cel de odinioară, de care 
mereu s-a lăpădat, năzuind la cel de mâine, mereu la cel de 
mâine şi parcă dintr-o dată se face că toţi binecredincioşii 
lui se-ncheagă în stane de piatră, parcă ar fi undeva pe 
Ciucaş, ori într-un pustiu secetos şi ei sunt toţi stane de 
piatră şi doar el, călătorul este viu, trece printre acele stane 
dragi, le cheamă pe nume şi nimeni nu-i răspunde pentru 

că totul este învăluit în uitare, în fumegările ceţoase ale 
uitării, el rătăceşte printre umbre, printre stanele de piatră 
care-l apără de vântul cumplit şi chiuitor iscat din 
negurişuri, rătăceşte spre o zare de lumină limpede în care 
vede crestele înzăpezite de munţi şi cer strălucitor şi unde 
se aude dulce cântec de fluier, apoi totul cade într-o tăcere 
adâncă din care se ridică un glas străin care spune: 

- Cancelarul Napragyi, cere slobod la măria-ta, doamne. 

Fără să ştie al cui este glasul ostăşesc, înţelege că-n 
clipa aceea a trecut dintr-o viaţă în alta şi dintr-un veac în 
altul. Abia în clipa aceea ştie că a lăsat amintirii pe Mihail 
domnul Ţării Româneşti, născându-l pe celălalt Mihail, 
domnul Cetăţii de Piatră. 

li cade o lacrimă pe mormântul celui răposat. Îi curge 
pe obraz. O simte căzându-i pe stânga aşezată pe masa de 
consiliu. După cum simte buzele aspre ale vel banului 
Calotă Bozianu lipindu-se de mâna lui stângă şi culegând 
lacome lacrima aceea stingheră şi însingurată. 


CARTEA A DOUA 
PRINCEPS ET HAERES 
MAGNAE VALACHIAE 


ALBA-IULIA 


1 
- Deoarece cu voia lui Dumnezeu, guvernarea acestei 
provincii, după majestatea sa regele şi împăratul a trecut la 
noi... 
Vel postelnicul Stoichiţa din Strâmba opreşte lectura 
pe care-o face în latineşte, cu glas pe care nu i-l auzise 
până astăzi. Bun de protopsalt la  patriarhia din 

Constantinopole, bărbătesc şi bubuitor, de-a căzut o bucată 
de tencuială pe tichia vişinie a monseniorului nunciu 
Germanico Malaspina. Aparent nu ar părea să fie prea mari 
deosebiri între un divan domnesc şi dietă. Stă în jilţul 
voievodal, în uniforma simplă de roşu domnesc, poartă 
mantia albă cu vulturi imperiali pe care-a avut-o la intrarea 
în Alba-lulia, este înconjurat de Sfatul Princiar, adică 
cancelarul episcop Napragyi în dreapta, Mihalcea Karatzas 
investit cu titlul de delegat plenipotențiar al ilustrului domn 
Mihai la statele şi ordinele ardelene, apoi pe dreapta 
Gaspar Korniş, Moise Szekely, nemeşul Sandor Chiaki, iar 
pe stânga Stoichiţa, făcut vel postelnic al curţii ardelene şi 
aga Lecca, căpitan de Gherla şi Chioaru, acest albanez cu 
ochi pâcloşi, bun soldat şi rămas necunoscut lui, pentru că 
nu ştie, sau nu vrea să spună altceva decât: «voia măriei- 
tale». Cele trei Stări ale principatului, în cele trei rânduri de 
bănci, despărțite prin coridoare de trecere, aşa cum sunt 
despărțite în viaţa politicească şi de fiecare zi, prin o mie de 
oprelişti şi duşmănii străvechi. Lipsesc valahii şi lui îi vine să 
râdă acru, pentru că tocmai cei ce lipsesc dintre Stări şi 
Statele Generale sunt aici, în Sfatul Princiar şi prin el, pe 
scaunul voievodal. Vel postelnicul de Ardeal Stoichiţă 
îmbrăcat într-un costum venețian, pourpoint din catifea 
azurie, cu nasturi şi galoane de aur, capă din satin vişiniu, 
căptuşită cu hermelină, guler valonez, cizmele trase peste 
ciorapii din tricot de mătase, costum pe care-l poartă cu 
graţie virilă, întreabă Statele Generale de ce murmură. 
Dacă este vreo obiecţie de făcut la această formulare, să se 
facă acum... Oamenii se cunosc atunci când făptuiesc. 
Stoichiţă a fost întotdeauna un războinic cinstit şi viteaz. N- 
a ştiut însă niciodată că ascunde sub platoşă un învăţat şi 
un diplomat... De treisprezece zile a rămas sărac de toţi cei 
care-i umpluseră viaţa, de-o viaţă. Stanca. Copiii. Buzeştii. 
Apoi oştile de ţară. Apoi gărzile lui. Apoi sfetnicii apropiaţi. 
A căzut într-un gol negru, cu gust de iască şi spaime. A 
căzut într-o disperare cumplită, cu atât mai disperată pe cât 

n-o putea mărturisi nimănui. În a doua noapte a disperării 
lui s-a arătat Velica. Mai curând i s-a dezvăluit, chemându-l 
la ea, în palatul cancelarului Josica, pe care-l îndrăgise încă 
din iarna lui '96 când a venit la Sigismund. Dumnezeule, 
câte se schimbaseră de atunci! Cât de necruţător fusese 
timpul cu atâţia din cei de-atunci şi cum a ştiut Velica să se 
ridice deasupra ibovnicei de domn şi numai într-un ceas să 
se încununeze acolo, în taina iatacului, doamnă a lui şi prin 
el, doamnă a acestui timp. Aproape că se teme de geniul 
Velicăi. Au fost nopţi nebune, născute din patimă, 
nesfârşite, ori cumplit de scurte în care Velica i-a citit, goală 
sub lumina sfeşnicelor, i-a citit din Decameron şi amândoi |- 
au savurat pe Boccaccio jucându-se aidoma eroilor lui şi-n 
joacă, această dumnezeiască femeie i-a cerut s-o ridice la 
rangul de paj şi secretar, de cancelar de taină. A crezut că 
este o glumă, spunându-i da şi voind s-o ridice în braţe, 
pentru că stătea goală, învăluită în pletele negre albăstrii, 
îngenuncheată la capul patului în care-l învăţaseră pe de 
rost pe florentinul născut la Paris şi încă ceva pe deasupra, 
la care nici nu visase burghezul italian, ceva ce ţine doar de 
zeii voluptăţii orientale. Atunci i-a scăpat Velica din braţe, a 
trecut în iatacul ei de unde s-a întors îmbrăcată în paj, 
poftindu-l să se îmbrace şi el însuşi şi s-o urmeze. S-a 
îmbrăcat, cârtind împotriva capriciilor stăpânei sale. «- 
Trebuie să ai un stăpân, tu stăpânul tuturor», îi şoptise ea 
într-una din nopţile lor... «- Mă vrei stăpână?>... Se răsucise 
cotropindu-l, îl învăluise cu cosiţa, îi apăsase sânii pe buze 
şi el s-a lăsat învins şi i s-a tot supus, neştiind cât de adevă- 
rat se juca Velica. Pajul purtând sabie l-a dus în biblioteca 
aceea unde totul rămăsese neschimbat, de la credenţul 
Henric Il pe tăbliile căruia sunt sculptate soarele şi luna, la 
biroul cu trei corpuri lucrat în lemn de trandafir şi 
ornamentat din belşug, deasupra căruia tronează globul 
pământesc copiat după Martin Behaim din Nuremberg. lată 
Oceanus Indicus Occidentalis. lată Circulus Equinoctialis. 
lată rafturile cu volume /n folio legate în piele roşie, cu 

titlurile scrise în cartoccio azuriu, iată statuetele de bronz 
reprezentând cele şapte muze şi dintr-o dată, izvorând din 
tenebre, glasul jos şi insinuant al cancelarului, legând tot ce 
spune despre Hispania, Francia ori Sfântul Imperiu Roman, 
de Ardeal şi de Ţara Românească, dar mai ales de el, de 
Mihai voievod. Apoi: «- Ai dreptate, măria-ta! Pentru tine, 
doamne, totul începe cu ziua de mâine.» 

Îl vede căzându-i în genunchi. Blestemată memorie. 
De o mie de ori blestemată memorie. 

- Jur pe această sfântă icoană să-ţi fiu credicios şi dincolo 
de mormânt, măria-ta. Te voi chema aici, ca pe un 
izbăvitor, ca pe un sfânt, ca pe un Decebal. 

Lacrimile care i-au fript mâna. Blestemată vrăjitoare 
cu chip de heruvim, Velica care l-a coborât din patul 
voluptăţilor celeste, în iadul amintirilor nerăzbunate până la 
capăt. Tăblia din lambriserie. Coridorul îngust, coborând pe 
scări răsucite. Alte coridoare întortochiate, uşi tainice, odaia 
luminată de un policandru şi... Dumnezeule, femeia aceasta 
este jurată forţelor oculte, la mesele acelea de scribi tainici, 
Franco, mutilatul Franco, apoi frater Stefan părintele 
gvardian de Ciuc şi Pan Krolewski, de unde a ajuns aici pan 
Krolewski, credinciosul primatului Karnkowski, omul vârât 
până-n gât în tainele Poloniei, cunoscând casele Sapieha şi 
Radziwill şi iată-l pe bohemul Kromeriz făcându-i reverenţe 
adânci, el care tăcuse oţărât la Sebeş şi iată-l pe cavalerul 
Văsile Boer de Recea şi Velica şoptindu-i: «-Am vegheat, 
stăpâne!...» În câteva ceasuri din noaptea aceea a aflat 
mai mult decât în toată luna de guvernare militară a 
principatului. Despre Ardeal. Despre tot ce se ţese 
împotriva lui, dincolo de hotare. Pan Krolewski spune că l-a 
slujit cu credinţă şi pe Aron voievod. Că este în stima 
cneazului Constantin Vasile de Ostrog. Că unul din prietenii 
săi de cuget este pan Andreasz Tarnowski. Situaţia în 
Polonia este tulbure în ceea ce-l priveşte. Zamoyski luptă 
abil împotriva măriei sale, voind cu orice preţ să-i distrugă 
faima războinică răspândită în poporul de jos de către 


256 


Radu Theodoru 


cazaci şi familiile dragonilor, interzicând ca scrisorile 
acestora să mai ajungă altundeva decât în cancelaria lui. 
Rutenii îl aşteaptă ca pe Mesia. A ajuns în toate satele 
Pocuţiei vestea că el este plecat către cei de jos, slobozind 
iobăgimea împotriva nobilimii. Este teza pe care-o vântură 
Petre Skarga în toate predicile ţinute şleahtei. Zamoyski a 
pregătit pentru Wilno un episcop polon. Va fi răscoală acolo. 
Regele este slab, sub tutela cancelarului. El, doctorul în 
drept eclesiastic Krolewski a fost trimes sub titlu privat de 
primatul  Karnkowski să vadă care este situaţia în 
principatul acesta, atâta timp măr al discordiei şi dacă 
poate, să obţină o audienţă, tot cu titlu privat, la cel mai 
vestit căpitan al timpului... Doctorul în drept ecleziastic stă 
de gardă la una din uşile dietei, îmbrăcat în uniforma 
dragonilor, împlătoşat, cu coiful umbrindu-i obrazul, aşa 
cum stă şi frater Stefan, care l-a implorat să facă el, 
voievodul, jocul cancelarului Napragyi, joc al catolicilor, 
împotriva religiei calvine, joc din care nu va avea decât de 
câştigat, mulţi dintre nemeşii trădători fiind calvini. 
Kromeriz i-a raportat mai mult ostăşeşte decât ca un om de 
afaceri, că la Viena, consiliul de război este ostil cererii 
arhiducelui Mathias, ca măria-sa să fie recunoscut de 
împărat, domn al Ardealului. Asta la sugestia lui Basta, care 
lucrează la un memorandum în legătură cu felul 
guvernământului din Ardeal. 

- Astea şi încă o mie de ştiri, stăpâne, i-a spus Velica! 
Ochii ei mari, negri şi adânci scăpărau de mândrie şi 
patimă; iar el s-a simţit umilit, pentru că, de un an şi mai 
bine, n-a dorit-o decât pe ibovnică şi ea, Velica, în acest an, 
i-a pregătit cu preţul vieţii, domnia şi mai mult decât 
domnia. 

În spatele jilţului stau de strajă Marcu, Văsile Boer de 
Recea, Peter Domokos şi contele Darachi lanos. Polcovnicul 
Walenty Walawski, comandantul gărzii îl întreabă din ochi 
dacă este momentul să aresteze dieta. Nu! Nu este nevoie. 
Reprezentantul Statelor Generale răspunde vel 

postelnicului Stoichiţă, că Statele Generale n-au nicio 
obiecţie de făcut la formularea preambulului şi vrea să ştie 
dacă măria-sa ilustrul domn Mihai are vreo obiecţie la 
formularea... 

- S-o aud, vel postelnice, spune în italiană şi greacă, 
privindu-l pe Malaspina şi zâmbindu-i mieros. A doua 
scrisoare a nunciului, trimisă la Warşovia, nunciului Claudio 
Rangone, se află la cancelaria de taină a Velicăi. Acolo unde 
se află cele douăsprezece cuiere de piele, cu arhiva 
cardinalului Andrei Báthory, lăsată lui de Theodosie 
Rudeanu. Nunciul îi scrie celuilalt emisar al papii că este 
speriat de abilitatea cu care // Va/acho lucrează pentru 
inversarea raporturilor dintre religiile Ardealului, voind s-o 
facă dominantă pe cea schismatică, lucru care ar duce la 
întărirea schismei în Polonia. Am descoperit din negocieri că 
el doreşte cu tot dinadinsul să fie domn al acestei ţări, 
pentru că, înafară de convocarea dietei, împarte posesiuni 
cui îi place dintre valachi şi exercită toate acele acte de 
jurisdicție pe care le poate exercita un stăpân desăvârşit. 

Din noaptea când Velica s-a revelat doamnă, 
cancelariile de lătinie au asudat zi de zi. Au fost puse în 
averile uzurpate toate văduvele oştenilor săcui şi unguri 
care-au luptat sub steagurile lui. incepând cu văduva lui 
Gereb lanos, născută Varvara Suki şi văduva lui Cristofor 
Keresztury, Ileana Keöreössy... In virtutea aceluiaşi jus belli 
şi împotriva sfatului princiar, a numit căpitanii cetăților 
ardelene, numai dintre oştenii lui. Afară de Clujul trădător, 
care l-a primit pe Sigismund în '98 unde l-a numit pe Huszar 
Peter de Brenhida. Abia a ajuns Peter Huszar la Cluj şi la 
cancelaria de taină a Velicăi au venit ştiri că acolo se leagă 
firele unei noi conjuraţii. L-a repezit pe al doilea armaş, 
rămas aici vel armaş, pe Sava, să ia jurământul nobilimii 
bistriţene. Postelnicul al doilea Damian şi spătarul Todor, cu 
o mie de cazaci pun stăpânire pe averile nemeşilor fugiţi în 
Ungaria de Sus. Ascultă glasul hârâit al reprezentantului 

dietei care-i mulţumeşte lui Dumnezeu că l-a adus pe 
ilustrul domn Michael ca apărător împotriva păgânilor, 

„ca să ne fii principe milostiv pentru binele întregei 
creştinătăţi. Cele trei națiuni (aici magisterul se cocârjează 
în el privind spadele lucii ale dragonilor, apoi îi aruncă lui o 
privire pe sub sprâncenele sârmoase, continuînd cu glas 
dintr-o dată răguşit) roagă pe Dumnezeu ca Principatul 
Ardealului să rămână sub purtarea de grijă harnică şi 
milostivă a Domniei-tale! 

O pauză. Domnul magister îşi trage sufletul. El ştie că 
de aici încolo începe tocmeala cu Statele Generale. Şi că, 
învingător şi ei supuşi prin sabie, nu le poate impune cu 
sabia decât respectarea legilor, el fiind cel dintâi slujitor al 
acestor legi; până astăzi domnind autocrat, de astăzi, 
recunoscut domn de ei, pierzându-şi libertatea şi guvernând 
prin ei şi pentru ei. Se trage de mustață. 

- Deşi ţara este aşa de pustiită şi stricată cum o vede 
măria-ta... 

Se înfundă în jilţ. Nimic mai altfel aici, decât în Ţara 
Românească. Comitatele de margine stricate de turci. De 
lefegiii lui Basta. Comitatele din mijloc stricate de lefegiii 
lui. Cazacii pradă şi dau focului. Sârbii l-au prădat pe 
doctorul Muralto, omul lui de credinţă. lobagii ard castelele, 
pradă fânul, vitele, pradă hambarele şi coşărcile. In 
treisprezece zile de la plecarea oştilor lui, au venit în goană 
zeci de olăcari ai spânilor. Ardealul arde. 

- Pentru rămânerea patriei noastre în unire cu 
creştinătatea, spune domnul magistru, dieta votează câte 6 
florini pe poartă; 3 florini în primele douăzeci şi cinci de zile. 
Restul peste cincizeci de zile. Domnul magistru spune cu 
mărinimie, urcând glasul, că dieta înțelegând starea oştirii 
principelui nostru, după atâtea războaie glorioase, a hotărât 
să nu fie nimeni scutit de această dare, nici nobilii, nici 
neguţătorii, nici domeniile princiare. Doar satele arse de 
război vor fi scutite, spre a se putea reface... Domnul 
magistru propune şi dieta aprobă grav să se dea nutreţ 

pentru oaste, ca fiecare poartă să dea opt baniţe de făină 
de grâu şi opt baniţe de ovăz... 

- Săcuii să nu dea ovăz, Stoichiţă!... Au sângerat în 
lupte... Ovăzul să-l dea ceilalţi. Stoichiţă vorbeşte de ovăz 
în latineşte şi lui i se pare caraghios să vorbeşti latineşte 
despre ovăz, mai ales când porţi un costum venețian măreț. 

- Am înştiinţat pe măria-ta că ovăzul creşte la secui, dar 
cum va fi voia măriei-tale, ne vom supune... Dieta te roagă 
să nu renunţi la vechiul impozit, frigerea boului pentru 
domnie nouă... Vei avea de la secui,un bou din şase... Și 
acum, cu voia măriei-tale, iată rezoluţiile dietei la treburile 
dinăuntru ale principatului. Incearcă să evadeze din clipă. 
Din clipa asta crudă a realităţii imediate de după victorie. A 
realităţii false în raport cu istoria Cetăţii de Piatră, 
adevărate în raport de prezent, când cei aproape două sute 
de ani de la Unio trium nationum au legat cu tărie aceste 
trei naţiuni privilegiate, cărora el nu le poate opune decât 
timpul său, mereu grăbit de ceea ce se întâmplă în afara 
hotarelor. De când l-a auzit pe pan Krolewski ştie că va 
trebui din nou să gonească înaintea evenimentelor. Că va 
trebui să aibă pace aici şi-n Ţara Românească. Că va trebui 
să trateze cu dieta, care, până la urmă nu-i cere decât pe 
iobagi. Domnul magistru spune că dieta confirmă secuilor 
vechile privilegii. Cere în schimb să se restituie moşiile 
confiscate nobililor. 

- Ba! 

Atât. Sutele de reprezentanţi ai celor trei naţiuni îi 
apar ca prin păclă. Aude ecoul acestui «ba», lovindu-se de 
bolțile ogivale. Glasul domnului magistru pare că şovăie 
când spune că dieta cere ca moşiile celor căzuţi în luptă să 
se lase urmaşilor. Din nou linişte spăimoasă. Nu poate 
evada din sine. Trebuie să fie aici, de o mie de ori mai 
vajnic decât pe câmpul de luptă. Aici unde se dă lupta cu 
zecile de interese care se întreţes, care se lovesc cap în 
cap, ori se mârşăvesc unele pe altele, aici unde se 
hotărăşte soarta Transilvaniei, poate pe-un veac. 

- Să se dea urmaşilor moşiile celor care-au căzut la 
Şelimbăr luptând împotriva mea, vitejeşte. Să se ia moşiile 
celor care-au trădat pe prinţul lor, fugind de pe câmpul de 
luptă. Aceia mai uşor mă vor trăda pe mine... Cred că dieta 
nu vrea să-i încurajeze pe trădători?! 

Sigur. Dieta nu vrea să-i răsplătească pe trădători. 
Dieta constată că iobagii nu vor să asculte de stăpâni şi fac 
răscoale. Aici, dieta izbucneşte în strigăte de mânie. Câţiva 
nobili se ridică în picioare. Strigă. Se bat cu pumnii în piept. 
li lasă să strige. Buzeştii i-au smuls legământul fără să 
strige. Umplându-l de aur. Slujindu-l în războaie. lată că 
este rugat de dietă să vestească ca toţi iobagii să asculte şi 
de acum înainte de domnii lor, să le fie supuşi... Îşi 
stăpâneşte un oftat greu, de lehamite. Dieta ştie la fel de 
bine ca Buzeştii care este căpăstrul pe care-l pot purta 
principii... Să fie supuşi, încât darea măriei-tale şi 
aprovizionarea oştirii s-o putem aduna. 

Reţine articolele 6, 10, 13, 17... Toate despre iobagi. 
să nu fie luaţi la oaste. Să nu aibă voie să poarte arme. Mai 
ales să nu fie lăsaţi în secuime. Apoi, se strecoară, ca din 
întâmplare, un articol 16, cerând iertare pentru unii nemeşi 
fugiţi. 

- Pentru care? 

Va fi întocmită o listă. Articolul ar fi trebuit votat aşa 
cum este, ca o lege de principiu. 

- O lege care foloseşte formularea unii nemeşi, domnilor? 
Ce lege este aceasta? 

Da! Măria sa are dreptate. Este un viciu de formulare. 
Urmează articolele privind interzicerea cartiruirii trupelor în 
casele nobililor. A măsurilor de luat împotriva celor care 
pradă mahalalele. Care fac rechiziţii fără plată. Asupra 
poştelor domneşti care iau caii şi carele oamenilor... Apoi, 
linguşitor, asupra introducerii armelor Ardealului în pecetea 
domnească, ca fiind ultimul punct din cele douăzeci, ale 
dezbaterilor. 

Simte cum îi scapă dieta din mână. Cum abilitatea 
iezuită a juriştilor încearcă să-i smulgă frâiele puterii, 
momindu-l cu ceea ce are nevoie neapărată şi imediată. Se 
stăpâneşte. Face apel la vechile lui conciliabule cu Nikifor 
Parasios. De ce-ar fi urmaşii lui Psellos, mai puţin dibaci 
decât cei ai lui Ignaţiu de Loyola, sau cei ai notarilor care-au 
umplut Apusul cu hârţogăria lor cumplită? Se ascultă şi 
aproape că nu-şi vine să-şi crează urechilor. Le mulţumeşte 
domnilor nobili ca şi domnilor magistrați ai celor trei naţiuni 
pentru sârguinţa lor în treburile publice, pentru dragostea 
lor de ţară şi loialitatea lor. Toate propunerile dietei vor fi 
studiate cu grijă de Sfatul Princiar. După trei luni se va 
convoca dieta a doua, care va dezbate propunerile sfatului 
princiar. Până atunci se va face rând cu iobagii, cu ucigaşii 
şi tâlharii. Se aşteaptă soli de la Praga care vor aduce voia 
împăratului Stăpânul nostru al tuturora, la care dieta strigă 
cu jumătate gură vivat. 

Stoichiţă din Strâmba anunţă audiența privată de 
adio, a monseniorului Germanico Malaspina, ca şi faptul că 
domnul va participa cincisprezece zile la slujbele 
preacatolice şi cincisprezece zile la slujbele ortodoxe, în 
semn de conciliere. 

Cancelarul episcop Demeter Napragyi, uimit de 
ambiguitatea acestei diete, îi închide lucrările, 
binecuvântând-o. 

Gărzile. Tobele. Cornii vestind ieşirea domnului din 
dietă. 

Şi sentimentul de nemulţumire. De neîmplinire. De 
om căruia i s-a pus priponul. De alergător pe pământ tare, 
nimerit dintr-o dată pe nisipuri umblătoare. lese din dietă, 
cu pajii purtându-i poalele mantiei albe, simbolice. Intră în 
cabinetul palatului, auster, cu ferestrele ogivale dominând 
zidurile cetăţii. Îşi desface pelerina din fibula ei de aur. 
Aude paşii solemni ai sfatului princiar. Clinchetul pintenilor. 
Rămâne la fereastra dincolo de care soarele lui noiembrie 

pune dulci marame de lumină liliachie pe livezile şi luncile 
Mureşului. Spune peste umăr: 

- Stoichiţă!... Zisăi audienţă privată! Ce-mi venişi cu tot 
soborul?! 

- Nu-i înfrunta, doamne. N-a bătut încă ceasul... 
Zâmbeşte-le şi gândeşte-te la Solomon. 

Se întoarce spre uşa din lemn de stejar, prin care 
intră nunciul Germanico Malaspina, urmat de Napragyi, 
Korniş, Chiaki şi Moise Szekely. Dincolo de ei îi vede pe ai 
lui. Rămâne în picioare cu obrazul în umbră. Lumina cade 
pe faţa acrită a nunciului amestecat în treburile Ţărilor 
Româneşti, din grija papei pentru sufletele schismaticilor. 
Dacă acest om mediocru, cu gândirea abia târându-se prin 
propria lui fiere ar avea numai ceva din harul lui Alfonso 
Carillo, ar putea vedea adevărul. Este atât de nătâng, încât 
se crede mai abil decât iscoadele domneşti şi mai puternic 
decât puterea domnească. Privindu-l, îi vine să-i spună în 
şoaptă câteva rânduri din scrisorile trimise Evropei. Abia 
aude glasul năpârlit al nunciului, spuntndu-i latineşte: 

- Principe Michael, ai călcat în picioare, despotic, toate 
legile care fac onoarea stăpânitorilor legiuiţi. 

- Deci, călcându-le, sunt un stăpânitor nelegiuit, domnule 
Malaspina, spune turceşte. 

Moise Szekely tălmăceşte în latină, ajutat de Stoichiţă 
de Strâmba. Dacă Napragyi nu-şi poate ascunde ura ce i-o 
poartă (nu-i iartă faptul că l-a silit să-i închine cheile Alba- 
luliei şi că, de frică ori din raţiuni politice a acceptat, lucru 
calificat de nemeşii retraşi ostentativ prin castele drept 
trădare - trădare numind şi Basta această atitudine a 
cancelarului) în schimb Gaspar Korniş îşi arată nemulţu- 
mirea pe faţă, cu totul altfel decât Chiaki. Gaspar Korniş 
este un soldat adevărat pe care-l iubeşte cu tot aerul lui 
acru şi cu toate privirile lui poncişe. Se uită la Malaspina, 
să-l sfâşie. Este calvin şi ştie că Napragyi are pregătită 
legea pentru scoaterea calvinismului din rândurile religiilor 
oficiale. 

- Voi aţi spus-o, prinţe, răspunde Malaspina... Se pare că 
uitaţi mereu titlul meu ecleziastic, ca şi faptul că sunt 
reprezentantul personal şi plenipotenţiar al sanctităţii sale 
papa Clement... Prin el, al sfintei şi atotputernicei biserici 
romane. 

- Din ce deduceţi asta? 

- Din faptul că nu vă adresaţi mie, cu monsenioare. După 
faptul că nu le îngăduiţi misionarilor mei să-ţi ţină 
predicile... După incredibilul fapt că m-aţi ţinut prizonier 
aproape două luni. 

- Vă place să exageraţi, domnule Malaspina. Sunteţi aici 
sub titlu privat, fără nicio împuternicire a sfântului scaun pe 
lângă mine. (O spune clar în greaca aleasă, de curte)... În 
locul predicilor, supuşii mei au nevoie de arme, socotind 
ridicol un ajutor de, să zicem, opt cavaleri venețieni, chiar 
dacă sunt comandaţi de vajnicul Gaspar Turloni. 

- Măria-ta o spune excelent, mormăie Gaspar Korniş... 

- Este o insultă la adresa cruciadei propovăduită de însăşi 
sanctitatea sa, care ţi-a scăpat domnia, prinţe Michael! 
Dacă nu intervenea... 

- Protejatul dumitale Sigismund cu cei o sută de cavaleri 
toscani. Domnule Malaspina, măsoară-ţi cuvintele. 

- Te supără adevărul, prinţe! 

- Ba! Mă supără minciuna. Intriga mârşavă. Calomnia. 

Se răsuceşte brusc spre marele logofăt Stoichiţă. 
Strigă: 

- Cine a îndrăznit să-l ţină prizonier pe domnul Germanico 
Malaspina?!... Prizonierul cui?... Făcut de cine? Cine este 
acel senza lettere care-a cutezat să-mi calce poruncile?... 
Stoichiţă!... Căpitane Gaspar Korniş!... Căpitane Szekely?... 
Cine-a îndrăznit să-l arestuiască pe... monseniorul 
Germanico Malaspina?!... 

Se plimbă prin faţa sfatului princiar, zăngănindu-şi 
pintenii. 

- Stoichiţă! 

- Poruncă, doamne! 

- N-a fost găzduit cu toată cinstea la colegiul iezuit?! Oare 
nu eu am poruncit să-i fie date la cetanie poemele lui lanos 
Lăzoi şi Verancsics? (îi tălmăcise Velica într-o seară, din 
poemele acestor literați ai Alba-luliei, dar mai ales îi 
tălmăcise din Nicolaus Olachus). 

- A fost, măria-ta! Însumi i-am citit elegia a treisprezecea 
a lui Sommer din De c/ade Moldavica. 

- N-a fost oare salvat de la pieire şi ruşine la Şelimbăr, 
rămânând sub scutul armelor noastre? Ah! Artificiossissimo! 
Ah! //legitima! 

Îl priveşte în ochi pe nunciul dintr-odată livid. Nu vrea 
să-şi joace mai departe comedioara. Se apropie de 
Malaspina până-i simte parfumul de sibarit al bisericii. Îi 
spune în italiana lui levantinizată: 

- Nu pe mine fii mânios, popă intrigant ce eşti... Pe 
Batuhan care-a nimicit catolicismul regelui Bela, fii mânios. 
Care-a spulberat Teutonii şi  loaniţii aşezaţi precum 
căpuşele în trecătorile noastre... lar tu, care-ai scris lui 
George Basta şi la curtea împăratului că eu sunt trădător şi 
necredincios majestăţii sale împăratului, ocrotitorul meu 
preaîndurător, că am făcut pace cu turcii şi cu Andrei 
Bâthory, numai pagubă şi dezonoare mi-ai făcut. 

- Prinţe! 

- Taci! Dacă nu m-aş gândi la anumite consideraţii, m-aş 
purta cu dumneata în aşa fel încât să merit titlurile cu care 
mă onorezi... Du-te, Germanico Malaspina. Eşti o figură 
tristă. Du-te şi varsă-ţi fierea la Basta. La Praha. La Roma. 

Se aude o muscă izbindu-se de vitraliul enorm. 

_ - Du-te, Malaspina, şi încearcă să nu-mi mai ieşi în cale... 
In ceea ce ţine de cele sufleteşti, am păstorii mei aici, 
necumpărând alţii de aiurea... Căpitane Gaspar Korniş, 
domnul Germanico Malaspina a cerut îngăduinţa să plece. 
Dă-i toate onorurile cuvenite. Adică două sute de călăreţi 
secui, care să-l ducă la Hust. N-are voie să se oprească la 
Cluj. Cine-mi calcă porunca, îşi pierde capul... Adio, 
monseniore! 

Liliachiu, lac de sudoare, cardinalul nunciu Germanico 
Malaspina iese ţapăn, cu mâinile încrucişate la piept. 

- iți ascultai sfatul, Stoichiţă, spune acru voievodul... Să 
văd ce vrea dieta. Spune-le înalţilor sfetnici că astăzi îi voi 
la masa mea... Şi că acum sunt ostenit. Să mă lase singur... 
2 

- Ascultă, stăpâne! 
- Viscolul, Velico? 
- Inima mea, iubitule. 

Işi culcă obrazul pe sânul rotund, plin de freamăt, 
dalb şi vârtos al femeii de care nu se mai satură. Viscolul 
trece aulind pe sub streşinile palatului cancelarial. Zgâlţână 
obloanele grele, din stejar. Răbufneşte în vatra căminului, 
înviorând jărăgaiul care umple iatacul de lumină sângerie şi 
căldură leneşă, plină de voluptate. O iubeşte mereu mai 
lacom, mereu mai nesăţios. 

- Mi-e frică, Velico, inima mea, i-a spus într-o noapte de 
sabat, ori poate îi spune cuvintele astea în fiecare noapte. 

- De ce, neînfricatule? 

Îi şopteşte «neînfricatule», ori «viteazule», îl sărută 
pe gât, pe pieptul păros, se cufundă în el, abia o mai simte 
în braţe, parcă topită, o aude scâncind, apoi îi încleştează 
umerii, se mlădiază şerpeşte, îi vede albul ochilor şi prea 
puţin din pupilele în care se reflectă o altă viaţă, tainică şi 
de nepătruns şi-n clipa aceea, când ea i se dăruie toată, 
când îi simte carnea tânără strigându-şi dragostea, când o 
simte în braţe pietroasă, fierbinte şi vie, în clipa aceea i se 
face frică. Frică de otrava cu care leremia Moghilă a 
încercat să-i ia viaţa în duminica a 28-a după Rusalii a 
Sfinţilor Strămoşi. Frică de conspiraţiile necurmate ale 
nemeşimii. A trebuit să-i ia capul lui Petru Huszar de 
Brenhida, căpitanul Clujului, nodul pe care încerca 
Sigismund să-l lege în Transilvania râfnită. Au fost prinşi trei 
olăcari de taină, doi veniţi prin săcuime, altul pe la Bistriţa. 
Se făcuseră ciobani şi geambaşi. Sigismund s-a aciuit la 
Suceava sub aripa ocrotitoare a lui Moghilă. De acolo 

unelteşte. Cu verii săi, Bâthoreştii din Sömlö. Cu Chiaki. Cu 
Napragy. Pe unii i-a prins, l-a descăpăţânat şi noapte de 
noapte îl aude pe Chisaru strigându-l; ori pe Josica 
chemându-l, ori pe Ştefan Răzvan; ori visează capetele 
nemeşilor deasupra căreia plânge capul lui Andrei Báthory. 
Mai ales capul cardinalului îl înspăimântă, văzându-l 
plângând cu lacrimi de sânge. Văzându-l sângerând din 
ranele făcute cu săcurea. Văzându-i buzele vinete 
mişcându-se şi rostindu-i numele. Îl visează mai ales 
dumineca. Lunea se scoală sleit, scăldat în sudori. Se duce 
la catedrală, chiar dacă este zi sorocită pentru biserica lui. 
Aprinde lumânări la mormântul de piatră şi de câte ori pune 
mâna pe lespedea rece îl trece un fior putred, care-i 
chirceşte inima. Are senzaţia nemijlocită a morţii. Moartea 
cumplită în nemişcarea ei veşnică. Moartea de care nu s-a 
temut niciodată în nebunia luptei. Moartea adevărată, când 
lumina soarelui piere pentru vecie, când piere dulcea 
mireasmă a livezilor în floare, a fânului cosit, a aerului de 
toamnă, când se stinge pentru vecie şopotul vântului şi 
şoapta acestor buze însângerate de lăcomia sărutului, când 
trupul lui nesăţios de această dăruire dalbă şi înfiorată, 
plină de toate harurile simţurilor, va zace părăsit de duhul 
său, putrezind sub lespede, aşa cum a putrezit Aron, 
domnul Moldovei, pe care-l aude strigându-l de sub 
lespede, în cele cincisprezece zile cât se închină în biserica 
lui ortodoxă, unde zace lângă Danciul ot Brâncoveni, tatăl 
căpitanului de roşii Matei ot Brâncoveni şi unde el 
îngenunche plin de amintirea ibovnicei, văduva celui de sub 
lespede, putrezitul, Aron-vodă al Moldovei, ucis de otravă, 
la Vințu... Poate de aceea iubeşte nebun nopţile lui cu 
Velica, îi dau măsura vieţii. II fac să simtă clipa, ah, nu clipa 
aceea solemnă şi crudă a biruinţii pe câmpul de luptă, când 
istoria se naşte din gemetele muribunzilor, când ea, istoria 
se-ntrupează din duhurile celor abia răpuşi şi încă calzi în 
bălțile lor de sânge, din duhurile acelea străveziu-albăstrii 
care tremură deasupra morţilor şi pe care el le-a văzut de 

atâtea ori de la Călugăreni încoace - parcă a trecut o 
veşnicie de la Călugăreni şi n-au trecut decât aproape cinci 
ani - iată c-a ajuns în pragul veacului al şaptesprezecelea şi 
din noaptea cumplită a otrăvirii lui prin mâna lui Paul 
K6keniesdy, ucigaşul iertat al lui Josica, de atunci duce în 
cârcă povara cumplită a fricii de moarte mârşavă. 

- Am să te fac cel mai strălucit principe al creştinătăţii, 
şopteşte Velica, căzută în pernele albe, înconjurată de norul 
de bucle negre, groase şi strălucitoare. 

Îi apucă sfârcul între buze. Velica îi spune cum îl va 
face cel mai strălucit principe al creştinătăţii. Dumnezeu l-a 
înzestrat cu vitejie nebună şi geniu militar, hărăzindu-i un 
trup vrednic de eroii antichităţii. Are lipsă de învăţaţi, poeţi 
şi muzicieni şi pictori, care să-i împodobească laurii 
ostăşeşti cu divinul farmec al gândului înaripat. 

- Tu, iubitul meu zeu, ai treburi politiceşti şi războinice. 
Îngăduie roabei şi stăpânei tale să-ţi împodobească curtea 
cu strălucirea artizanilor, artiştilor, învăţaţilor şi femeilor 
frumoase. 

Recită într-o franceză dulce: 
Car tout homme doit avoir le coeur tendre 
Envers femme qui à tout homme est mere... 
Sfârcul Velicăi, cât toate versurile acestei Christine de 
Pisan, pe care n-o poate suferi, poate pentru că Velica îi 
tălmăceşte în fiecare noapte alte şi alte poezii pe care el n- 
are vreme să le înţeleagă. O curte cu joc de palone, cu 
reprezentații bucolice în care păstori duioşi, cu bucle, să 
cânte din flaut, vrăjind păstoriţe desculţe şi cu umerii goi, 
când păstorii adevăraţi ard şi astăzi castelele cu toate că 
trabanţii lui îi spânzură în marginea drumurilor?! O curte cu 
poeţi şi pictori, când o lege străveche îi opreşte pe români 
sub pedeapsa morţii, să zidească monumente în cărămidă 
şi piatră, fie ele biserici ori palate, ori case de locuit, lege 
perfidă, care şterge din vreme urmele acestui popor, lăsând 
doar urmele celorlalţi zidite în uriaşele lor biserici de piatră, 
în castele şi-n palate?! O muşcă de sân. 

- Să-ncepem cu bisericile, Velico... 

Velica se ridică într-un cot. El îi urmăreşte lacom linia 
unduioasă a braţului, umărul şi sânul, umbrele înfiorate de 
sub bărbie, buzele întredeschise... 

- Cum cu bisericile, doamne? 

- L-am chemat pe popa Neagoslav din Târgul de Floci. E 
ştiutor de carte elină, a făcut ucenicie de filigranist în 
Georgia şi la Sfântul Munte. Il aşezăm dascăl în Scheii 
amintirilor tale. Să-ncepem cu cele veşnice, Velico. Cu 
limba bătrânească, singura care ne poate uni şi păstra. 

- Te-ascult cu sfinţenie, şopteşte femeia. 

li spune că a hotărât să ridice trei biserici de zid, pe 
moşiile date lui de dietă. Una la Ocna Sibiului. Alta la 
Lusărdea. Alta o va ridica Stanca, la Făgăraş. Apoi vorbeşte 
de Napragy, care i-a adus hotărârea cu excluderea religiei 
calvine. Spune că Napragy se înşală dacă visează la 
înscăunarea catolicismului. Râde. Nu! Îi va proteja pe popii 
luterani, ieşiţi dintre saşi, aducând în acelaşi timp popi 
ortodocşi din Ţara Românească. Are să mute Episcopia 
Ardealului din Prislopul Hunedoarei, aici, lângă el... Astea 
sunt cele veşnice, care se petrec peste timp şi peste noi. 
Credinţa în noi înşine şi Dumnezeu. În limbă şi: 

- Ai mai spus-o, Mihai... Eşti ostenit... Dormi... 

- Ba!... Am să dorm destul pe lumea cealaltă... Să ne 
iubim, Velico, dragostea mea. Mi-e frică. 

- De cine-ţi poate fi frică ţie, stăpâne? 

- De timp, Velico! De moarte, Velico! 

Velica îl cuprinde în braţe. Sunt calde, duioase şi pline 
de alint. 

- Auzi? 

- Ce să aud, Mihai? 

N-a fost nimic. Poate Josica. Poate cardinalul, 
umblând nebun după timpul lui. Tâşneşte gol de sub 
plapomă. Trage sabia din teaca agăţată pe unul din stâlpii 
baldachinului. Paşi. Parcă în zid. Ascultă, uşor plecat 

înainte, gol, cu toţi muşchii încordaţi, cu vârful albăstriu al 
săbiei strălucind în lumina jărăgaiului. 

- Ce frumos eşti măria-ta, şopteşte Velica... Vrednic de 
dalta celui mai dăruit dintre sculptori. 

O vede în pat, ea însăşi goală, privindu-l lacomă. 
Paşi... Se întoarce spre uşă, aşteptând să audă urletul de 
moarte al lui Simion. Îşi aruncă pelerina pe umeri. Îi face 
semn Velicăi să se acopere... Clinchetul pintenilor. O sabie 
lovind cuirasa. Glasul lui Simion: 

- Măria-ta! 

Liniştea care-l izbeşte în urechi, vuind... Bătăile inimii 
care-l izbesc în urechi, vuind. Gustul de iască. Sudoarea. 
Cleioasă. 

- Măria-ta, ţăranii... De dincolo... O mie, la porţi... 
Ascultă. Nu era viscolul. Ori poate era viscolul, izbindu- 
le tânga de zidurile palatului cancelarial. 
- Cum frânsăşi tu, voievoade, 
Sfânta lege din bătrâni... 

Poate i se pare. Poimâine e Ajunul. Stă aşa, învăluit în 
pelerină, cu sabia goală în mână, ascultă viscolul răbufnind 
în vatra de jărăgai, îşi aude inima, îşi aude amintirile, apoi 
glasul dulce al Velicăi: 

- Să fie bineveniţi la domnul lor, Simioane... Noapte bună! 
3 

Ţăranii. 

li credea uitaţi în judecăţile domneşti. 

Bat toate clopotele Alba-luliei. Stă măreț în purpura 
domnească, dincolo de zidul de lăncieri, în tribuna acoperită 
cu mătase roşie, străjuit de dragoni, între sfetnicii în şube 
din blăni de vidră, ori de râs, între doamnele curţii ascunse 
în mantilele blănite, cu capişoanele ridicate, având-o alături 
pe Velica. Ninge. Uşor. Ei toţi în dolame, bărbaţi, muieri în 
şube cusute cu alesături roşii, cu marame puse peste 
conciuri, trâmbiţaşi, crainici, paji, caii gărzilor scurmând 
omătul afânat şi ciorile vântuite, trecând pieziş cu larmă şi 
croncănituri. 

- O să vremuiască, măria-ta, spune un bărbat înalt din 
mulţime. 
- Aşa e, cneazule Crăcănete... O să vremuiască. 

Se ridică scurt. Işi aruncă hlamida domnească de pe 
umeri. Coboară scările acoperite cu covoare. Se sprijină de 
balustrada învelită în cetină, pregătită pentru botezul cailor 
şi jocurile ostăşeşti de Crăciun. 

- Ce vreţi de la mine? întreabă cu glasul lui bubuitor, din 
totdeauna. 

- Să ne laşi slobozi, măria-ta! 

- Venirăm să ne răscumpărăm! 

- Ai lipsă de bani. 

- Ţi-am adus. 

- Lasă-ne slobozi, cum am fost din veci. 

Pe unii îi cunoaşte. Pe alţii ba. Îşi ţin căciulile în mâini. 
Îi ninge în plete. În bărbi. Doamnele nobile fac comentarii 
cu glas tare. Un copil plânge. Mumă-sa, o vede, îşi scoate 
ţâţa. Îi dă să sugă. Îşi acopere sânul cu o năframă roşie. 

- De două săptămâni suntem pe drum, măria-ta, spune şi- 
i zâmbeşte sfios... Să nu îngheţe ăsta micu. 

- De ce nu v-aţi dus la Târgovişte? îi întreabă. 

- II ţin dulăii pe măria-sa Nicolae Pătraşcu. 

- Nu-i chip să-i cădem la picioare. 

- Am fost şi la Târgovişte. 

- Măria-ta ne robişi... Măria-ta să ne slobozi, dacă urcaşi în 
măriri. 

Era aici. Nu se putea să nu fie aici. El, Închinătorul 
care se crede de-o fiinţă cu veşnicia. La înţelepciunea 
căruia s-a adăpat. Sihastrul de la Cozia. Daureţiu. Poate 
numai i se pare că l-a văzut pe Daureţiu. Poate că fiecare 
adunare a poporenilor ascunde un Daureţiu. Sau, poate 
fiecare din cei în dolame este un Daureţiu. Velica i-a şoptit 
când au urcat scările tribunei că doamna contesă Chiaky 
Ana Maria i-a spus soţului ei că nu poate suporta mirosul 
greţos de fum, brânză şi baligă a/ poporului valahului 
puturos, care sfidează toate legile moralei, apărând însoțit 

de soția unui demnitar care n-a murit şi care se pare, se 
găseşte la Cluj, în drum spre casă. 

- Adevărat? a întrebat-o. 

- Mâine va fi aici. 

- Domnul Fabio Genga, ministro di camera del 
serenissimo, a mârâit. 

Acum îşi dă seama - văzând multe din nobilele 
doamne ţinându-şi batistele parfumate la nas - îşi dă seama 
cu o luciditate cumplită că nu poate fi decât cu cei 
dintotdeauna ai voievozilor, în mijlocul cărora au ţinut 
divane de judecată, la nunțile cărora au petrecut şi-n 
fruntea cărora s-au câştigat toate  biruinţele Ţării 
Româneşti; ori lepădându-se de ei, să rămână al acestora, 
cu batistele la nas, care-l urăsc de moarte, care-l linguşesc 
tot atât cât îl urăsc şi care nu pregetă să-şi aducă de la 
castele soțiile tinere, ori fetele fecioare şi să i le treacă pe 
sub nas la ospeţe, doar vor apuca prin vânzarea muierilor 
un loc de frunte la împărţirea averilor. Ştie, cu aceeaşi rece 
luciditate, că pe cei peste care ninge, veniţi ca-ntr-o băjenie 
la judecata lui, i-a părăsit de mult. După cum ştie că al 
acestora, cu batistele la nas, n-a fost niciodată. Şi nu va 
putea fi în veci de veci. li face semn lui Stoichiţă. 

- Spune-le domnilor neamişi că am un leac sfânt pentru 
nasurile lor subţiri. Folosindu-l, n-o să le mai curgă 
niciodată. 

- Doamne! 

- N-auzi? 

Se răsuceşte spre Stoichiţă, care închide ochii şi ridică 
din umăr. Il ascultă cum tălmăceşte în italiană şi cum Moise 
Szekely o spune ungureşte, adăugind şi o pildă cu un boier, 
Laţcu, căruia i s-a tăiat nasul de un voievod transalpin, ca 
să nu şi-l mai bage în treburile domniei. El tălmăceşte tare, 
ce-i şopteşte diacul pe ungureşte, că spune Moise Szekely. 

- Şi-n băsăul turcilor, strigă cneazul Crăcănete. 

Râd dintr-odată, toţi cei veniţi din Ţară. Il cuprinde o 
ameţeală dulce, plină de nostalgii. Impinge doi lăncieri, 

coboară treptele şi se izbeşte de răsuflarea lor caldă. Aceia 
dau în genunchi. Cu muierile lor. li apucă lacomi pulpanele 
coantăşului. 
- Vă fuse dor de zăbală, mă? 
- Aşi! Ne fuse dor să te auzim ocărându-ne. 
- Nu fuseşi tu la Vidin, ăla de rupseşi beregata cu dinţii... 
- Lu' Curt aga!... lo fusei, doamne, călăraşul domnesc 
Stan Gheorghe. 
- Mă, voi sunteţi toţi călăraşi domneşti. Ce vreţi de la 
mine, diavolilor? 

Râd. Se ridică din genunchi. ÎI înconjoară. Ca 
întotdeauna. Put al dracului a usturoi şi-a slănină, au botfori 
noi, îl privesc hâtru şi cu viclenia lor dintotdeauna. Stan 
Gheorghe, înalt cu gâtul lung, afurisitul de călăraş 
domnesc, cum îl porecliseră roşii, că-l porecliseră, îl 
porecliserăăă... 

- Mă... Nu eşti tu Gâtlan, Stane... la zi-mi? 

- Gâtlan este, măria-ta! 

- Uiuiuuuu bă, îl cunoscu măria-sa pă Gâtlan. 

- Zise careva din Porceşti că de ce nu-i faci pe ei călăraşi 
domneşti? 

- Şi ăştia de la Langrăm... Vor să se scrie la roşii. 

Îi apucă mâinile. Le sărută. Îi sărută umerii. Mânecile. 
Unii sunt tăiaţi. Unii sunt ciungi. Alţii ologi. Sunt din Sularul, 
din Mărgineanca, din Răţoaia, sate pe care le-a cumpărat el 
după Călugăreni. Şi alţii sunt de pe Olt. De la Galicea. 

- la să vă strângeţi pe obştii... Auzi, cneazule Crăcănete... 
Pe obştii şi steaguri! 

Se simte tânăr şi fără nicio pricină, voios. Spălat 
parcă de griji. Cufundat în veselia lor ciudată şi acră. Se 
face slobod în jurul lui. lese unul tânăr, ciung de stânga, cu 
un corn de zimbru. Sună prelung intrarea în tocmeală de 
luptă. Lui i se ariceşte pielea. Îşi simte părul furnicându-i 
sub gugiuman. Parcă-l străbate o săgeată, pe lung. Aude 
glasurile din tribune, atunci când toată gloata aceea, 
aparent fără nicio noimă, începe să furnice. Muierile sunt 

luate la mijloc. La al doilea semnal al ciungului, ţăranii lui 
fac câte trei paşi. Unii în faţă. Alţii spre stânga şi dreapta. 
Alţii spre înapoi. Dintr-odată se vede în mijlocul unui careu 
ostăşesc. Al treilea semnal. Îl ştie. De câte ori nu l-a auzit. Îi 
tremură în suflet chemarea scurtă, poruncitoare: Sabia 
afară. Când aceia îşi aruncă dolamele pe stânga şi îşi trag 
săbiile, din tribune izbucneşte un ramăt nebun de spaimă. 

- Farkaş, strigă un glas gâjâit de bătrân... 

Nu se întoarce. Îl aude pe vel postelnic liniştind 
tribunele. Şi pe Moise Szekely. Şi pe Marcu, întors aseară de 
la Sighişoara. 

- Se speriară porumbiţele, măria-ta, spune cneazul 
Crăcănete. 

- Dacă ai lipsă de săbiile astea, cheamă-ne. 

- Nu prea-mi place mie, că te ştiu între săbii plătite, 
doamne. 

- Care eşti? 

- Cetaşul Voicu. 

- Ascult. 

- Aştia sunt credincioşi, câtă vreme le umblă leafa, măria- 
ta. 

- Pe noi ne mâncaşi de vii, dai... 

- Care eşti? 

- Stegarul Alună, doamne. 

- Da ce,... Alună de la Kladovo?... 

- Mulţumesc că nu m-ai uitat, doamne... Nici noi nu te 
uităm. Noi şi ăştia micii, de le povestim cam ce isprăvi 
făcurăm împreună... Cum te-a dus Omăt la biruinţă. Cum 
te-mpunse turcul şi cum îţi scosăşi sulița plină de sânge din 
pântec. Cum ne-o arătaşi nouă şi cum o frânsăşi pe arcul 
şeii, ca un zmeu din poveste. 

Stau cu săbiile la umăr sub ninsoare la Alba-lulia şi-i 
aduc aminte de anii aceia, parcă pierduţi. Parcă niciodată 
trăiţi. Spune moale: 

- Sună sabia în teacă, măi Burtac... 

- Văleau, că nici pe mine nu mă uitaşi, vai de zilele mele... 

Cornistul sună sabia în teacă. Călăraşii mânuie palele 
grele, de oţel bătrân, dat pe gresie... Trece printre şirurile 
de bărbaţi şi muieri, certându-i aspru. Că sunt nişte tâlhari 
care ascund vite la codru, parcă el nu ştie şi le vând 
gelepilor într-ascuns, la Dunăre, fără să plătească vamă 
domnească. Că au început să crească albinele tot în codru, 
arzând copacii pe dinăuntru să facă stupi pe care nu-i pot 
înnumăra dăbilarii domneşti. Că au umplut munţii cu oi 
neînscrise pe răboajele slujbaşilor domneşti. Că-l pradă pe 
el domnul lor şi-acum au neobrăzarea să vină tocmai aici la 
Alba-lulia să se răscumpere... 

- Cu ce bani, diavolilor şi de unde zeci de mii de aşpri în 
pungile voastre, în loc să fie în vistieria mea, după 
dreptate? 

- După care dreptate, măria-ta, întreabă cneazul 
Crăcănete al Sularului, care i se ţine pe urme. Viteaz, 
căpătânos, colţos. A mai îmbătrânit şi Crăcănete... - După 
care dreptate, că nu prea se potrivesc dreptăţile astea. 

- Ce vrei tu, Crăcănete, că numai tu, diavole, mi i-ai adus 
aici?! 

- Să-i pui pe diecii măriei-tale la treabă... Asta vrem... Să 
ne scrie cărţile de slobozenie, doamne. Glumirăm. Ne 
ocărişi. 

- Pe nedrept? 

- N-o să ne lăsăm beliţi, doamne. Facem şi noi ce putem. 

- Aha! Atunci aşteptaţi... Cneazule, vino cu mine! 

Se smulge dintre ei. Prea-l prind amintirile şi-l dor. 
Prea-l leagă de ceea ce a fost şi nu mai vrea să fie. Prea-i 
gâtuie aspra lui credinţă în Cetatea de Piatră. Işi vor 
libertăţile lor, mari cât un sat, când pe el îl copleşesc 
nedreptăţile făcute neamului său, cel care n-are voie să-şi 
dureze sufletul în piatră. Işi aduce aminte de ce i-a spus 
Radu Buzescu, la Crăciunul acela de spaimă al anului 1595. 
Că fiecare act al unui domn, este politică. A avut dreptate. 
Domnind pentru toţi şi viitorime, şi-a ucis sie-şi libertatea 
oricărei sincerităţi. lată că nu va trece singur şi gol dintr-un 

veac în altul. lată că va lăsa veacului XVI un Mihail domn 
tradiţional şi va duce în al XVII-lea veac, un Mihail domn 
necunoscut istoriei Cetăţii de Piatră. Un domn uluitor de 
nou şi necunoscut, cu rădăcinile în cugetarea lui Burebista, 
Decebal şi Zamolxis. Îi vine să-l sărute pe cneazul 
Crăcănete, care-i calcă în urmă. Aude şoaptele neliniştite 
ale doamnelor. Nimeni nu-şi mai ţine batista la nas. Le 
zâmbeşte curtenitor. Vel postelnicul îi iese în cale. 

- Le-a fost teamă că totul este o înscenare şi că i-ai adus 
să aibă cine-i tăia, măria-ta! 

- Poate n-ar fi fost rău deloc, Stoichiţă... Găteşte totul 
pentru judecată şi divan domnesc. 

- Cancelarul Napragy vrea să ştie ce este cu mulţimea de 
ţărani înarmaţi. 

- Are să ştie. Să poftească în divan. 

Crăcănete merită să fie boierit. A picat într-un ceas de 
cumpănă pe care-l meneşte a bine. 

- Treci în faţa divanului domnesc, Crăcănete, şi spune-ţi 
păsul. 
- Voia ta, doamne. 

Ninge. Crăcănete, stând într-un genunche, cu căciula 
în mână, îşi spune păsul. Patru crainici tălmăcesc în 
ungureşte, italieneşte,  sârbeşte şi  săseşte, spusele 
cneazului... Piaţa, ulițele din prejur sunt negre de târgoveţi 
şi ţărani. Îi are în jur pe boierii români. Napragy i-a şoptit de 
câteva ori, că ceea ce se întâmplă, este de neconceput. Că 
se calcă în picioare toate legile principatului. Că dacă în 
Ţara Transalpină ţăranii poartă arme sfidându-i pe nobili, că 
dacă în Ţara Transalpină domnul poate acorda libertăţi fără 
încuviințarea nobilimii, aici... 

- Aici, ce, iubite sfetnic şi cancelar? 
- Aici nu se poate, prinţe, odată cu capul... 
- Şi dacă totuşi... S-ar putea, sfinte episcope? 

Cineva a dat alarma la trupa de secui, care intră în 
mulţime venind de la cazarmă în goană. Stoichiţă a înţeles. 
Lungeşte judecata printr-o mie de tertipuri. Îl descoase pe 

Crăcănete despre luptele satelor venite să se judecească. 
Crăcănete povesteşte despre luptele din '95, '96, '97, '98 
din Dobrogea până la Sofia şi Kladovo. Povesteşte de 
Călugăreni. li strigă pe cetaşi. Pe stegari. Aceştia răspund: 
de faţă. les dintre rânduri. Unii îşi arată rănile. Cei ologi şi 
ciungi n-au lipsă să şi le arate, se văd... Stoichiţă spune 
diecilor ce să scrie. Diecii scârţâie din pene, sub pelerinele 
pe care alţi dieci le ţin deasupra măsuţelor... Ninge. 

- l-ai îngrozit pe-o mie de vieţi, îi şopteşte Velica. 

Tribunele par de piatră. Se aude doar glasul lui 
Crăcănete, buhos, răspunzând întrebărilor vel postelnicului. 

- Dacă-i slobozi pe ăştia, are să se ridice toată Ţara, să 
treacă munţii la judecată, măria-ta, spune Mihalcea 
Karatzas, greceşte. Ţi-am prins gândul... Sabie cu două 
tăişuri. 

- Am să închid păsurile. 

- Vin şi aşa. 

- Au să plece cu mâna goală. 

- Rău şi nedrept. 

- Nu pot face altfel. 

- Se vor supăra vel boierii... Îl jigneşti pe fiul tău. 

- Este voia mea. 

- Amin! 

Este voia lui. Toate aceste cărţi de judecată pe care le 
semnează acolo, în ninsoarea deasă, din ce în ce mai 
deasă, sunt voia lui. Voia lui care i-a izbit în creştet pe 
nemeşi, arătându-le că se poate şi aşa, nu numai cu sabia. 
Că o lege care trăieşte de veacuri, dincolo de munţi, poate 
fi bună şi dincoace de munţi pentru acelaşi popor şi sub 
aceeaşi stăpânire. Stoichiţă de Strâmba, vel postelnic, 
citeşte cărţile de slobozenie semnate de Wos Michael 
Valachiae transalpinae Waivoda cum tălmăcesc crainicii pe 
«lo Mihail, domn al Ţării Româneşti şi al Ardealului», 
spunând că preţul de răscumpărare este de o sută de aspri 
pe poartă. Că plata se face de cnezii satelor, la vistierie, 
începând de la amiază. Apoi se citeşte porunca domnului, 

dată cneazului Crăcănete, ca nimeni să nu mai cuteze a 
veni cu jalbe la scaunul din Alba-lulia, ci toate pricinile să se 
judece la «Scaunul nostru din Târgovişte». Atunci când 
întinde dreapta la sărutat, şi Crăcănete îşi apleacă bărboiul 
asupra ei, izbucnesc strigătele nebune ale călăraşilor puşi 
în moştenirea lor străveche şi mai tare decât ele, strigătele 
soldăţimii săcueşti şi ale târgoveţimii amestecată cu 
iobăgimea intrată pe porţi pentru târgul de fiecare zi. Un 
ramăt bubuitor de strigăte, îl ridică de subţiori pe cneazul 
Crăcănete. Îl sărută pe frunte. Prinţul Marcu i se pleacă 
peste umăr... 

- A ajuns la Sântimbru, măria-ta, îi şopteşte. 

- la cinci sute de dragoni şi aşteaptă-l la o mie de paşi de 
porţi. 

Velica îi face semn de sub giolgiul ţesut cu şiruri de 
mărgăritare. Ştie şi ea. Solul imperial Gaspar Mellickh, al 
cărui drum iscoadele ei îl urmăresc încă de la Kosice, fără 
ca Sfatul Princiar să ştie că vine, a ajuns la Sântimbru. 
Peste două ceasuri va fi în cetate... Cere cartea de 
slobozenie a  Sularului. Întinde stânga în care lacob 
lacobinus, diacul de lătinie, se grăbeşte să-i pună o pană de 
gâscă. 

- Întoarce-te, cneazule Crăcănete, să-ţi întăresc Cartea... 
Şi să nu uiţi. 

Cneazul Crăcănete se îndoaie, oferindu-i spinarea 
lată. Un diac îşi aşază tăbliţa de lemn peste dolama 
mirosind încă a fum de tabără. Prinţul Marcu apără Cartea 
de fulgi, ridicându-şi poala pelerinei. El scrie cu trăsături 
iuți, smucite: 

Blestemat şi proclet să fie cine va sparge pomana. 
Semnează, de parc-ar da cu sabia. Cneazul îi cade la 
picioare. In liniştea care se face ţâşneşte tulburător 
chemarea unui singur corn. Cornul lui Niţă a lu' Burtuc, din 
Sularul, călăraş domnesc rămas ciung de stânga într-una 
din bătăliile lui pentru libertate. Se simte uşor, împăcat, se 
simte tânăr şi fără voia lui i se umezesc genele. Cornul 

sună: ieşiţi de fată, la cătare şi înturnați-vă către domnul 
nostru. Călăraşii se mişcă în pas greu. Se mişcă şi muierile 
cu ei. In faţa tribunelor se încheagă zeci de şiruri gata de 
cătare. Coboară lângă balustrada învelită în cetină. Se 
descoperă. Ei dau într-un genunche. 

- Duceţi-vă şi nu mă uitaţi, le spune şi nu ştie de ce, i se 
abureşte glasul şi-l podidesc lacrimile. 

Ninge. Ninge spornic, şi-i rupe din inimă pe cei 
îngenuncheaţi şi când muierea aceea tânără îi închină 
feciorul legat în scutece, el îşi scoate inelul cu rubin din 
degetul mic, i-l aruncă şi spune: 

- Mihai să-l botezi, şoimano! Mă auzi? 

li răspunde tunetul de Să trăieşti, doamne... Abia îşi 
poate smulge tălpile de pe podium. Il aude pe Gaspar 
Korniş spunându-i lui Napragy - pax romana . |n faţa 
tribunelor vine la galop o lance de cazaci. Cazacul bărbos 
care-o comandă, strigă cu glas puternic, de bas, în 
ucraineşte: 

- Sol de la împăratul romanilor, la un ceas depărtare. 

Ninge. Şi bat grav, solemn, clopotele Alba-luliei. 

4 

-... Cum vero attentis et consideratis fidelitate et fidelibus 
servitiis nobilium  agilium Georgii et Matthei Jánosi de 
Demjenhaza... 

Glasul dur al lui Peter Domokos răzbate greu prin 
ninsoarea deasă, pufoasă, căzând harnic pe căciulile 
pedestrimilor săcuieşti aliniate în curtea interioară a 
palatului, pentru răsplătirea slujbelor credincioase ale 
fraţilor George şi Matei Jánosi de Demjenhaza. Il are în 
dreapta pe domnul consilier aulic Gaspar Mellickh, iar în 
stânga pe colonelul Pezzen, fratele doktorului Pezzen venit 
la Târgovişte cu episcopul Szuhay. Stau călări sub ninsoare 
avându-i în urmă pe Gaspar Korniş şi Moise Székely. Chiaky 
a plecat azi-noapte spre moşiile sale, spunându-i că fiica lui 
a căzut de pe cal la o vânătoare şi s-a vătămat la picioare. 
Ştie de ce-a plecat Chiaky. La cancelaria de taină a Velicăi a 

venit o iscoadă, domnul Pâl Nehai, vasal al căpitanului 
Moise Szekely, cu ştirea că un om al lui Sigismund Bâthory 
a ajuns la castelul Chiaky. Tot azi-noapte au plecat iscoade 
cu porunci către căpitanul Petre Ficior şi armaşul Sava. Este 
limpede că stăpânirea de fapt şi de drept a Ardealului 
trebuieşte lămurită şi că ea nu poate fi lămurită fără 
cuvântul hotărâtor al suzeranului, împăratul Rudolf. Il 
ascultă neatent pe Peter Domokos citind actul de ridicare a 
celor doi fraţi din rândul puşcaşilor pedestri la rangul de 
primipili, rang săcuiesc, de cinste. 

... - Decernentes expresse, ut a modo deinceps, iidem 
Georgius et Mattheus Jánosi, haeredesque et posteritates 
ipsorum universi pro veris et indubitatis primipilis haleantur 
et reputentur, omnibusque et singulis iis honoribus. 

Aseară, la audiența privată pe care i-a cerut-o, 
domnul consilier aulic, bărbat vesel şi deschis, cu ochii 
albaştri luminoşi, bărbiță şi mustăcioară blondă, de 
muşchetar, semănând mai mult a spadasin decât a consilier 
aulic şi doctor în jură, i-a mărturisit că-l va dezamăgi pe 
«ilustrul războinic, de care sacrul imperiu roman are mai 
multă nevoie decât de toţi generalii lui la un loc». Nu aduce 
niciun cuvânt hotărâtor al împăratului. Deocamdată aduce 
scrisori binevoitoare, colanul şi veşmântul de ceremonie. 
Ştie că bunul său prieten i// signior Carlo Magno 
gentilhuomo di Corte di Sua Maesta a fost însărcinat să 
strângă 25000 de ducați în obiecte de aur şi 100000 florini, 
pe care să-i încarce în căruţe pentru a pleca la Alba-lulia. Şi 
că... 

- A ajuns la Cluj, domnule consilier aulic. 
- Sunteţi perfect informat, domnule voievod. 
- Este unul din cusururile mele. 

Velica stătea în capul mesei încărcate cu sfeşnice, 
fructiere pline cu portocale, smochine, curmale, rodii şi 
struguri. Domnul consilier aulic îi făcuse o mie de 
complimente graţioase, pe care prinţul Marcu, ori Stoichiţă 

le tălmăceau sârguincios. Velica îl întrebase zâmbind 
îngereşte, cărui domn slujeşte colonelul Pezzen... 

- În niciun caz generalului Basta, care mi l-a ataşat ca şef 
al escortei şi spion şef, minunată doamnă. 

A fost limbut, vesel, acest domn consilier aulic, acum 
împietrit în şa, purtând la pălărie egretă albă şi în toată 
înfăţişarea măreţia de reprezentant al sacrului imperiu şi 
sacrei majestăţi romane, pe care-o vede vicleană şi mereu 
în aşteptarea unor întâmplări care să dezlege nodul 
ardelean, fără ca ea, sacra majestate, să-şi spună cuvântul 
hotărâtor. Spre miezul nopţii, domnul consilier aulic, care 
băuse puţin şi cu grijă, a mărturisit că s-ar simţi onorat 
dacă voievodul i-ar îngădui să-i slujească. El este un om 
lucid şi... sărac (aici a râs din toată inima, povestind cum a 
decăzut Casa Mellickh din pricina luptelor religioase), ştie 
că domnul voievod este cel mai teribil general al veacului şi 
el a iubit cu patima armele şi pe marii căpitani, voind să 
intre la dragoni, dar n-a avut bani să-şi cumpere calul şi 
harnaşamentul, prea scumpe pentru punga lui de orfan. 

- Nu pe voievod să-l slujeşti domnule consilier, a spus 
Velica... Are prea mulţi şi prea înfocaţi slujitori. Ce-ai zice 
dacă ţi-aş propune să mă slujeşti pe mine? 

Gaspar Mellickh şi-a pipăit gâtul atât de semnificativ, 
încât au râs cu toţii. 

- Nu ţi-l teme, domnule consilier aulic, atâta vreme cât 
slujbele închinate acestei doamne vor fi demne şi cinstite, i- 
a spus. 

Consilierul a îngenuncheat grațios la picioarele 
Velicăi, care i-a dăruit batista scoasă din corsaj, gest pe 
care el l-a primit mârâind în barbă. 

După acest preambul galant, domnul consilier a făcut 
un raport amănunţit asupra ecourilor cuceririi Ardealului la 
curtea imperială. Mâncând cu poftă de om sănătos fructele 
«rarissime», glumind cu haz pe seama camerei aulice, «cea 
mai bolnavă de morvă cameră cunoscută pe mapamond», a 
spus că singurul om care luptă din răsputeri pentru 

stabilirea definitivă a statului Ardealului sub stăpânirea 
ereditară a familiei voievodului Michael, este arhiducele Ma- 
tthias. Arhiducele a propus împăratului şi camerei aulice, 
reînfiinţarea regatului dacic, ca fiind singurul mijloc de a 
închide drumul expansiunii otomane «şi poate nu numai a 
acesteia», spre apus. 

Ninge des, pufos, lumina s-a încenuşit şi Peter 
Domokos strigă cu putere: 

- Datum Albae Juliae mensis Decembris. Anno Domini 

1599 Michael Vaivoda. _ 

Cei doi fraţi Jánosi îi cad în genunchi. Descalecă. Işi 
trage sabia. Le dă acolada. Când îi ridică de subţiori, 
pedestrimile strigă vivat. Aproape că l-a uitat pe cneazul 
Crăcănete. Dincolo de zidurile cenuşii ale palatului simte 
plutind norii aceştia cenuşii, care-l apasă, care-l sufocă, 
care-i dau o senzaţie stranie de singurătate şi părăsire. 
Peter Domokos comandă arma pentru onor. Colonelul 
Pezzen spune tare că s-ar simţi onorat să comande un 
regiment atât de falnic şi disciplinat. Lung, crăcănat, cu 
mustăţi niebelungice, colonelul mormăie într-una, îşi freacă 
mâinile care i-au degerat în nu se ştie ce campanie şi acum 
îşi zornăie pintenii în urma lui, pe coridorul luminat de torţe, 
care conduce în sala de ospeţe. Aude ramătul acela 
înăbuşit al zecilor de glasuri, un murmur când puternic, 
când aproape pierdut şi-şi spune că va juca şi această 
comedioară a înmânării colanului, pe care, aseară, a vrut să 
n-o joace. Azi-noapte Velica a fost aspră şi rea. l-a spus că 
domnia nu înseamnă a tăia cu sabia, în clipa aceea a urât-o. 
De moarte. Cum de moarte l-a jignit ea, făcându-l inimă de 
piatră şi sclav al clipei. 

- Te-a tulburat bărbiţa bălaie a consilierului, Velico? 

Parcă ar fi pălmuit-o. Incepuse să se dezbrace. Cu o 
mişcare scurta şi-a lăsat rochia să-i cadă la loc, peste 
coapse. l-a făcut o plecăciune adâncă. 

- Am înţeles, măria-ta! Mă duc!... Nu uita însă că, înainte 
de a-ţi ajunge în mână, scrisoarea doamnei Stanca a trecut 
pe la mine! ` 

S-a răsucit cu o mândrie zeiască. Inainte de-a o 
ajunge a ieşit în fugă. Venise un olăcar de la Făgăraş. 
Olăcarul Stanchii. 

«Eşti slobod, Mihai. Din acest ceas al durerii mele de 
mamă şi soţie, eşti slobod. Ţi-ai ridicat-o doamnă pe Velica. 
Are să te piardă. Cum l-a pierdut pe Aron vodă. Cum l-a 
pierdut, batjocorindu-l, pe talianul acela trist. Lăcomia ei 
pentru putere, te va pierde. Să dea Dumnezeu să nu te 
căieşti niciodată. Şi niciodată părerile de rău să nu-ți sfâşie 
inima. 

Prea supusă, 
Doamna Stanca» 
N-a chemat-o înapoi pe Velica. S-a lăsat pradă durerii. 
Scrisoarea Stanchii l-a otrăvit. O mie de gânduri veninoase 
au încolăcit-o pe Velica. De o mie de ori s-a-ntrebat asupra 
cinstei ei. Asupra lăcomiei ei de putere. Asupra gândurilor 
ei tainice, pe care niciodată nu le-a aflat, ea cunoscându-i 
în schimb toate gândurile şi treburile lui de taină. Nici 
bărbatul, nici oşteanul, nici domnul nu are taine pentru 
această femeie. | s-a dăruit ei ca Domnului, Dumnezeului 
însuşi. A fost o noapte de iad. O noapte albă, cum are din 
ce în ce mai des nopţi albe, o noapte plină de gânduri 
duioase şi întrupări palide, ca de fum. Şi-a adus aminte cu 
câtă lăcomie l-a ascultat Velica pe consilierul aulic 
povestind despre balurile curţii în palatul Belvedere. Sau de 
lăcomia cu care ea s-a înfăţişat nemeşimii, în dreapta lui, 
nesfiindu-se de cleveteala curţii şi a târgului, de surâsurile 
neruşinate ale nemeşilor şi de întrebările în doi peri ale 
doamnelor nobile. Fiorul acesta perfid, viermele acesta crud 
al neîncrederii şi-a făcut sălaş şi aici. Nicio fărâmă din 
cugetul lui n-a rămas încrezătoare şi plină de lumină. 
Nicăieri în el nu mai învinge încrederea în oameni. Până şi 
aici a ajuns viermele. La dragostea lui. La această dragoste 

nebună şi înfiorată, luminată şi plină de dulce părăsire de 
sine. Poate greşeşte. Poate poverile domniei i-au stricat 
cugetul. Când intră în sala mare a palatului, de gardă sunt 
puşcaşii săcui, îşi spune că folosindu-se mereu de aceiaşi 
sfetnici şi boieri divaniţi nu s-a bucurat de harurile ascunse 
ale celorlalţi, de talentele şi devotamentul lor, pentru că, 
iată, Stoichiţă de Strâmba a organizat o ceremonie neo- 
bişnuită şi în acelaşi timp plină de tâlc, dovedind că-i 
înţelege gândurile cele mai tainice. Trompeţii-heralzi sună 
din balcoane intrarea domnului.  Trompetele subțiri, 
fanioanele lor multicolore având tesute cu aur herbul Ţării 
Româneşti şi al Ardealului, stârnesc ecourile vastelor boli 
de piatră. In balconul mare sunt aranjate două tarafuri, care 
încadrează orchestra palatului. Taraful domnesc şi taraful 
săcuiesc. Ghirlande din cetină pornesc de la candelabrul 
central, prinse de balconaşe şi capiteluri. Heralzii mânuie 
trompetele la şold. Urcă pe podiumul unde este aşezată 
masa princiară. Velica, într-o rochie bogată din catifea 
venețiană vişinie, cu corsajul despicat, pusă pe vertugadin, 
cu două mouchs din tafta neagră lipite pe obraji, cochetărie 
care-i face mai albă şi străvezie carnea ei dumnezeiască, i 
se închină adânc, odată cu nobilele doamne Ana 
Bornemisza, Korniş, Szekely şi, noua frumuseţe a curții, 
văduva viteazului lanos Gereb de Betlenfalva, Varvara Suki, 
venită la curte cu plângere împotriva comitelui Daniel 
Zalasdi care n-a împlinit întocmai porunca domnească de a 
o repune în toate averile din Ciuc, Odorhei şi comitatul 
Cojocnei. Varvara Suki poartă o rochie neagră, din taft 
strălucitor, are părul bălai prins într-o diademă încrustată 
cu smaragde şi-l priveşte fără sfială cu ochii verzi şi puţin 
oblici, aducându-i-o aminte pe Habiiba. După rang nu 
trebuia să stea la masa princiară. «Eu o voi» spun ochii 
Velicăi. La celelalte mese, din faţa podiumului până sub bal- 
conul cu orchestra şi tarafurile, stau nemeşii şi căpitanii 
tuturor oştilor garnizonate în Alba-lulia. De la o masă foarte 
apropiată de podium îi fac reverenţe pictorii şi poeţii curţii, 

cărora Velica le-a acordat protecţia ei preaputernică. Sunt 
acolo Mina şi Nicolae Grecul, Stravinos de Kiparissia şi 
cavalerul Văsile Boer de Recea, el însuşi stihuitor. larăşi 
heralzii anunţându-l pe trimisul imperial. Parcă toate 
acestea, fastul sălii ogivale, strigările heralzilor, citirea 
scrisorii imperiale plină de laude adresate mereu nu 
voievodului şi domnului Mihail, ci acelui impersonal ///ustris 
Domine Amice honorande, toate acestea trec peste el, ca 
peste un străin. În vreme ce domnul consilier aulic Gaspar 
Mellickh, mirosind puternic a mosc, îi trece colanul peste 
gât şi-i agaţă pe umeri pelerina de ceremonie, în strigătele 
puternice ale căpitanilor şi gărzilor (îi vede pe mulţi dintre 
nemeşi abia mişcându-şi buzele cu care ar fi trebuit să 
strige vivat), se gândeşte lucid la partida care s-ar putea 
înjgheba la Viena şi Praga. Îşi spune că fără o partidă 
puternică la curtea imperială, pe care s-o opună partidei lui 
Basta şi celei a nobililor fugiţi în Ungaria de Sus, nu va 
putea înfrânge  şovăielile şi politica duplicitară a 
împăratului. 

Se aşază în jilţ. Stoichiţă de Strâmba prezintă 
ambasada care-l va însoţi pe domnul consilier aulic la 
Praga. Petre Armeanul. Contele Darahi lanoş. Se aud 
murmure reprobatoare când este prezentat contele.. M 
urmurele se frâng atunci când un herald atletic, în costumul 
tradiţional, anunţă intrarea trofeelor pe care măria-sa 
domnul le trimite suzeranului său, sacra majestate romană. 
Se deschid din amândouă canaturile uşile masive din stejar. 
În duruitul tobelor intră perechi de oşteni săcui, dragoni, 
cazaci şi lăncieri unguri din steagul lui Mâko. Poartă 
fanioanele şi flamurile cardinalului Andrei Bâthory cucerite 
la Şelimbăr. Căpitanii, în picioare, ovaţionează. Ei le-au 
smuls. Se strigă unii pe alţii. Il strigă pe el, numindu-l, 
Achile al lor. Oştenii se alinie în faţa podiumului. Pleacă 
trofeele,  aşternându-le mătasea pe pardoseala de 
marmură. Alţ sunet de trâmbiţă. Scurt. Se aude un tropot 
înfundat. În sala uriaşă se face dintr-odată o linişte de 

moarte. Doi haiduci sârbi, din garda lui Baba Novac, aduc 
de frâu armăsarul cardinalului. Aşa cum a fost văzut de 
toată oştirea pe Gregoriberg. Negru. Cu şaua de luptă. Cu 
sabia agăţată la oblânc. Armăsarul are copitele învelite în 
saboţi de piele. Cineva izbucneşte în plâns. Doamnele 
aclamă. Armăsarul ciuleşte, cabrează. Cei doi haiduci i se 
agaţă de grumaz. Gaspar Korniş coboară repede de pe 
podium. Strigă: 

- Vighiaz! 

Armăsarul se domoleşte. Nechează uşor. Îşi vâră 
botul în subsuoara lui Korniş care-l mângâie în neştire pe 
gâtul încordat. Alte sunete de trâmbiţă. Armăsarul şi 
trofeele sunt scoase din sală. Inainte de a se închide uşile 
se aude zarvă. Se aud paşi grei. Clinchete de arme şi 
pinteni. Gărzile fac front. Intră Baba Novac, plin de zăpadă 
nescuturată pe umerii dolamei. Baba Novac lăsat să ţină 
sub ochi părţile Clujului. li face o închinăciune grăbită şi se 
repede spre una din mese, în vreme ce la toate uşile ies 
parcă din ziduri gărzi de haiduci, cu săbiile în mână. 
Forfotă. De la mese ţâşnesc câţiva bărbaţi. Răstoarnă 
scaunele. Se-ndreaptă spre podium, smucindu-şi pistoalele 
de sub dolame. Pe ceilalţi tabără gărzile de săcui, haiducii şi 
ofiţerii. Este o zarvă înăbuşită, colcăitoare, cu icnete şi 
strigăte pe jumătate. Se pleacă spre domnul consilier aulic 
care-şi pipăie garda spadei de ceremonie. Îi spune rânjind 
galben: 

- lată de ce este nevoie de un domn şi de o recunoaştere 
adevărată, dragă baroane. 

Aude glasul înalt al Velicăi: 

- Vă iau martor domnule consilier aulic, că l-am sfătuit pe 
stăpânul nostru să citească acea minunată carte a regelui 
René care se numeşte... 

- Traité de la forme et devis comment on fait les tournois, 
madame, spune cu mulţă graţie domnul consilier aulic. 

La semnul lui Baba Novac se deschid uşile pe care 
abia au ieşit purtătorii de trofee. În lanţuri grele, vegheat de 

haiduci, vânăt de frig şi cu privirea halucinată, căpitanul 
Petre Huszar de Brenhida, comandantul militar al Clujului. 
Gărzile înghesuie între săbii cinci nemeşi, mototoliţi, cu 
dolamele sfârtecate, unii cu răni sângerânde. Alţi doi sunt 
aduşi pe braţe şi întinşi în faţa podiumului. Doamnele scot 
țţipete care i se par atâţate şi mai mult curioase, decât 
temătoare. Galben, episcopul Demeter Napragy se ridică de 
la masă. Coboară în faţa lui Peter Huszar. Îşi desprinde capa 
violet. Cu o mişcare bruscă o aruncă asupra căpitanului. 
Spune cu glas puternic: 
- Acest om nu va fi judecat decât de dietă. 

O clipă de linişte. Cumplită după zarva luptei. Îşi 
aduce aminte de Viflaimul lui '95 când stiletul craiului 
Melchior a lunecat pe cămaşa de zale, înfigându-se 
zbârnâind în jilţul voievodal. Închide ochii. Spune încet, 
făcându-i semn lui Stoichiţă să tălmăcească: 

- Episcope, acest om este al judecății de oaste. Acum...! 
Şi aici!... 

Un tunet de glasuri. Ofițerii bat în mese cu pocalele 
de alamă. Cuiva îi este foarte frică de el, dacă încearcă să-l 
ucidă înainte de a-l vedea pe un nou câmp de luptă. Ori 
poate înainte de a-l vedea confirmat de Sacrul imperiu, pe 
acest tron al Ardealului. De ce numai de Sacrul imperiu?... 
Se apleacă spre Gaspar Mellickh. 

- De ce numai de Sacrul imperiu, domnule consilier aulic? 

Prinţul Marcu tălmăceşte. Consilierul aulic îşi scarpină 
bărbuţa de tap. Îl priveşte cu ochii aceia albaştri, surâzători. 

- Genial, principe Michael... Era tocmai întrebarea pe care 
mi-o puneam, văzându-i pe aceşti nobili domni jumuliţi atât 
de regretabil de gărzile voastre... Sper că n-o să aşteptaţi 
clemenţa sau opinia înaltei judecăţi imperiale. 

- Domnul consilier aulic este bine să ştie că jus belli 
domneşte aici sub sabia aceluia care a dobândit provincia 
cu forţa armelor sale... Stoichiţă. Judecată, judecător biv vel 
banul Mihalcea Karatzas de Kios... Pan polcovnic Walenty 
Walawski. Căpitanul Moise Székely. Căpitanul Peter 

Domokos. Să nu se spună că nu-i facem judecată dreaptă. 
Heralzii strigă numele judecătorilor. Ofițerii ies de la mese. 
Dincolo de ferestrele ogivale ninge spornic, cu fulgi mari şi 
deşi. 
5 

- An nou, 1600, măria-ta... În veci, iubitule, dragostea 
mea. Sărută-mă cu lacome buzele tale. Acum în clipa asta, 
totul este deşertăciune în afara dragostei noastre. lubeşte- 
mă! La mulţi ani, doamne şi stăpâne!... 

Clopotele. Mereu clop oţele. Toate geamurile palatului 
zăngănind în legăturile lor de plumb. Salvele de artilerie. 
Toate geamurile umplându-se de luminile multicolore ale 
focurilor de artificii. Vag, strigătele oştilor. Strigătele 
mulțimilor adunate pe _ uliţe. leşite să slăvească al 
şaptesprezecelea veac coborât asupra cugetului său din 
neagra veşnicie a timpului. 

Clopotele Alba-luliei. 

Clopotele. Salvele de artilerie. Strigătele puternice ale 
ofiţerilor. 

Velica închinându-i-se adânc. Candelabrierii aprind 
toate candelabrele, ridicându-le pe scripeţi. Făclierii ridică 
făcliile deasupra capului. Luminile cad pe diademele 
doamnelor. Pe firul de aur ţesut în mătăsurile şi brocaturile 
venețiene purtate de curteni. 

An nou, 1600. 

Sfârşit de veac. Inceput de veac. Este de-o luciditate 
dureroasă, bântuită de toate întrebările tăioase ale domniei 
înfipte de el în inima Cetăţii de Piatră. Ce-a adus sfârşitului 
de veac?... Ce aduce începutului de veac? Cine ca el a- 
ncălecat două veacuri în domniile Ţărilor Româneşti? Şi cine 
ca el, smulgându-se din dulcea lenevire a obişnuinţei s-a 
zvârlit nebuneşte în timp, încercând să ajungă la rădăcina 
uitată a copacului dacic? Cine? Şi cine, în afară de ea, de 
dumnezeiasca lui ibovnică, îi ajunge gândurile din urmă, 
aici, în mulţimea forfotitoare a curtenilor, parcă mai mulţi 
după descăpăţânarea lui Huszar, altă moarte care-l apasă 

cumplit, pentru că n-a voit-o şi pentru că n-a avut dreptul s- 
o ocolească?! Cupele şi pocalele scânteietoare ridicate spre 
el. Eljen şi Vivat şi Crescat şi Floreat şi Trăiască strigate de 
cei dragi şi apropiaţi, curtenii lui din Ţara Românească şi 
Ardeal, boierii Taflan şi boierii de Recea, ori cnezii din Haţeg 
veniţi cu episcopul loan de Prislop care-l binecuvântă şi-l 
priveşte fioros pe sub sprâncenele albe, de haiduc, feţe 
mereu altele, credincioase şi împietrite ca a lui Baba Novac, 
ori a lui Stâncel, noul pârcălab al Clujului, ori a cavalerului 
Gligor Taflan de Mândra, care i-a adus o cămaşă cusută de 
mâinile Stanchii şi ale Florichii, feţele ofiţerilor lui, leşi, 
cazaci, săcui, sârbi şi albanezi, greci şi bulgari, oameni care 
şi-au găsit un rost şi un stăpân, o bucată de pâine şi alta de 
glorie, mereu ispitită de o felie de moarte, totul într-un 
ramăt plin de mireasma tare a vinurilor de Târnave, 
domesticită cu parfumurile doamnelor şi dulcea miroznă a 
jupâneselor şi jupâniţelor de cnezi şi boieri haţegani, 
făgărăşeni, crişani şi maramureşeni, venite cu soţii lor la 
curte, să-şi cunoască domnul. Viorile tânguindu-se duios. 
Corul de femei din Drăguş cântând alinător un cântec de 
fată răpită de turci. Apoi corul săcuiesc cântând cântece de 
cioban şi de luptă. Apoi toate învălmăşindu-se şi rămânând 
dincolo de conştiinţa lui, în afara ei, chiar şi duioasa privire 
a Varvarei Szuki, dulce şi sălbatică în neclintirea cu care-o 
gelozeşte pe Velica, slujind-o pe Velica şi Velica ştiindu-i 
taina, pe care văduva i-a spus-o într-o noapte, când o 
dezbrăca, pregătind-o pentru patul voievodal. Chipul 
împietrit al lui Carlo Magno. Nevoia de a fi singur. Nevoia de 
a fi singur, cu cugetul lui. Clopotele. Salvele. Artificiile. 
Gaspar Korniş rugându-l, după o veche tradiţie a princi- 
patului, să se arate garnizoanei şi mulţimii, din balconul 
palatului, îşi ucide starea fluidă în care se refugiase ca într- 
o sihăstrie. Lumea din jur îl asaltează cu strălucitoarea ei 
materialitate. Doisprezece făclieri conduc alaiul în balcon. 
Ninge. Simte fulgii pe gene. În barbă. Sunt acolo, în jurul lui, 
numai oştenii Ţării Româneşti şi Ardealului. Lumina făcliilor 

le smulge capetele din întuneric, scăldându-le în ape 
sângerii, tremurătoare. Jos, mulțimile. Lefegiii având 
atârnate de gât fetele din tavernele oraşului. Târgoveţii 
amestecați printre dragoni şi cazaci. Trabanţii cărora le-au 
venit femeile de prin satele ardelene chiuie, ridicând spre el 
ploştile gătite cu canafuri. Totul sub ninsoarea incendiată 
de torţe şi de exploziile scânteietoare şi multicolore ale 
focurilor de artificii... Ici, colo, în mulțimile legănătoare, 
pete mari, albe. Pământenii. Roate de pământeni în dolame 
albe. lobagi şi consuetudinari. Oamenii de arme ai cnezilor 
şi boierilor. Mase compacte, tăcute, cu femeile ţinute la 
mijloc, bărbaţi pletoşi în cojoace, peste care cad licăritoare 
artificiile trase sârguincios de la donjoane de artificierii 
săcui ai lui Peter Domokos. Şi iarăşi senzaţia de 
desprindere, de părăsire a materiei, de incertitudine, apoi 
el... Eul puternic, fascinatoriu, bărbatul în rantie neagră din 
faţa unei roate de pământeni tăcută ca moartea. Mereu 
această întruchipare, poate a propriei lui conştiinţe. 
Daureţiu. Ca o mustrare. Ca o aducere aminte. Ca o 
chemare spre scop. Se pleacă peste balustradă. Simte sub 
mănuşa subţire din tricot ţesută cu mărgăritare, jilăveala 
zăpezii. Se cufundă lacom în privirea celuilalt. Are senzaţia 
luminoasă - a mai avut-o de câteva ori - că el este o 
fracțiune din veşnicia celuilalt. Poate a venit vremea să se 
ia în stăpânire pe el însuşi si, ca până acum, să devină 
izvorul de la carele purcede timpul... Işi ridică braţele 
deasupra capului. Este semnul pentru vistierniceii care-şi 
fac loc în faţă. Care la un semnal de trâmbiţă apar la toate 
geamurile de la primul cat al palatelor senioriale, zvârlind 
mulţimii darurile voievodului. Florini şi inele de argint, 
panglici multicolore şi pălării frânceşti cu cioc, pălărioare de 
Pojon şi bucăţi de mătase, brățări de aramă şlefuită, totul în 
vesela nebunie a femeilor, în strigătele atâţate ale oştenilor 
dornici de încăierare, sub jerbele strălucitoare ale 
exploziilor de artificii şi-n tunetul de vivat al miilor de 
glasuri amestecate cu liniştea reculeasă a petelor de alb şi 

tăcere de-acolo, de jos, de unde se ridică spre el privirile 
pline de-ntrebări, grele cât veacurile. | se face frig. Coboară 
în sala ospăţului. Se dănţuie. Velica, strălucitoare, îi face o 
reverență adâncă. 

- Sfinţia sa loan te-aşteaptă în capelă, măria-ta. Veghez. 
Până atunci, îndură-te de frumoasele doamne. Şi fericeşte-o 
c-o privire pe Varvara Szuki. 

- Mi-o urci în pat, Velico. 

- ŢI se pare, doamne... Ori ai vrea-o? 

Vede limpede toată sala uriaşă, până atunci învăluită 
parcă în ceaţă. Îl vede pe Marcu dănţuind-o pe contesa Ana 
Bornemisza, care, cu buzele răsfrânte, cu ochii întredeschişi 
i se dăruie din priviri. Radu Buzescu n-are de ce fi gelos. O 
ibovnică nu poate fi ţinută numai cu amintiri. Velica, 
stându-i supusă puţin mai în spate, îi şopteşte numele celor 
care,  dănţuind, îi fac reverenţele. Clara Teökeöly, 
amazoana cunoscută pentru participările ei la întrecerile 
călări, care-a spus la o soarea a contelui că prinţul Marcu, 
va fi în trei zile soţul ei. Amazoana înaltă, cambrată, într-o 
rochie de catifea verde cu corsajul din voal, lăsând să i se 
ghicească sânii  opulenţi,  dănţuie alături de Ana 
Bornemisza. La schimbarea cavalerilor trece în faţa 
prinţului Marcu, care-o primeşte zâmbind, ducându-şi mâna 
la inimă. Vine Carlo Magno de undeva dintr-o absidiolă. 
Peter Domokos o aduce pe Varvara Szuki. Aude râsul vioi al 
Velicăi şi glasul ei plin: 

- Cavalere Carlo Magno, îmi datorezi acest cadril. 

- Cu voia măriei-sale, doamnă Velica, spune Carlo Magno. 

- Cu voia voastră, dragii mei. 

Cei doi intră în cadril lângă Clara Teökeöly şi prinţul 
Marcu. Lumina candelabrelor. Foşnetul rochiilor. Zăngănitul 
pintenilor. Şoaptele şi murmurele în toate limbile răsăritului 
european. Senzaţia de înstrăinare. De neparticipare. Apoi 
ochii verzi, fosforescenţi, tăiaţi oblic, ai Varvarei Szuki. 

- Duşmanii măriei-tale zic că te-ai făcut săcui, spune 
femeia într-o moldo-polonă care poate fi tot atât de bine 

oricare altă limbă de pe pământ, atât stâlcesc cuvintele 
buzele ei pline. 
- Vrei să la arăţi că, într-adevăr, m-am dat vouă? 

Peter Domokos râde când Varvara Szuki îşi face 
reverenţa. Nu ştie dacă totdeauna i-a plăcut danţul. Poate. 
Varvara Szuki iradiază un ce necunoscut, o ameţitoare 
înfiorare a cărnii, o perfidă nebunie a simţurilor. 

- Vreau să fiu pajul măriei-tale, spune când o trece pe sub 
mână. 

- Eşti pajul doamnei Velica. 

- Vreau al măriei-tale. 

- Nu-mi iau paji dintre văduvele războinicilor mei. 

- Ba da... Mi-ai luat soţul care era bătrân, dar viteaz şi 

bun. 

- Am să-ţi găsesc altul, tânăr, viteaz şi bun. 

Varvara Szuki îi arată dinţii albi de lupoaică tânără. 
Capelmaistrul anunţă schimbarea cavalerilor. Varvara Szuki 
trece la Carlo Magno. Velica vine la el. 

- Vrea să-ţi intre paj? 

- Am s-o mărit. 

- Numai să poţi. Când doreşti să-l vezi pe Carlo Magno? 
- După. 

larăşi schimbarea cavalerilor. Contesa Clara Teökeöly 
îi face reverenţa, privindu-l pe sub genele negre, rimelate. 
Între draperiile care maschează intrarea pe coridorul privat 
se arată Simion, care-i face un semn discret cu capul. 
Pentru el, petrecerea de An Nou 1600 a luat sfârşit. La cea 
dintâi schimbare a cavalerilor iese din dant. Trâmbiţele 
heralzilor anunţă retegerea voievodului. Primeşte reveren- 
tele curţii şi ale ofiţerilor. Spune: 

- Tuturor, din inimă, la mulţi şi spornici ani! 

lese în tunetele de vivat al ofiţerimii. Mergând repede 
spre capelă, urmat de Simion, îl aude pe El Gracioso 
anunțând următorul cadril, după care va urma concursul de 
madrigaluri închinate preafrumoaselor doamne. Inscrierile 
le va face chiar El Gracioso... 

- Mă judeci, sfinţia ta? 

- Oare te crezi mai presus de judecată, fiule? 

- Ba! Histrionii, artiştii şi stăpânitorii au stat întotdeauna 
la judecata semenilor... De ce n-aş sta şi eu, sfinte 
arhiereu?! 

- Te-ai schimbat, fiule! 

- Cum? 

- Ai îmbătrânit. 

- După ce-o vezi? 

- După înţelepciunea ta politicească. 

- O crede sfinţia ta? 

- Văd şi gândesc cu ochii timpului. 

Stau amândoi pe scăunelele de rugăciune ale capelei 
preacatolice, rece şi sumbră, unde nu-l găseşte pe 
Dumnezeul familiar, învăluit în fastul ortodox. Austeritatea 
capelei ca şi veşmântul monahal, negru al episcopului îi 
adânceşte sentimentul de singurătate. Se simte nelalocul 
lui în costumul somptuos de brocat venețian sângeriu, 
încheiat cu nasturi din diamante şlefuite la Cairo. Işi scoate 
mănuşile perlate. loan de Prislop îi spune cu glas adânc şi 
surprinzător de bărbătesc pentru o faţă bisericească 
născută întru Iglisia sub litera Rho, că cel mai presus de 
frăţie prin faptele sale a-mplinit o parte din pământescul lui 
destin. Că, împotriva altor Închinători, el, Rho, distinge de 
pe acum gândurile politiceşti ale domnului. A poruncit să se 
zidească trei biserici de cărămidă, în numele Treimii. Pe 
lângă biserica Episcopiei Alba-luliei şi pe lângă biserica din 
Şcheii Braşovului, pe lângă vechile biserici din Hunedoara 
consuetudinară a lancului, este un pas înainte întru 
întărirea în cuget. A pus doi pârcălabi români, dintre care 
unul în Cetatea Clujului, lucru de necrezut. A împărţit moşii 
cu sate româneşti, boierilor săi, scotând aceste moşii din 
fiefurile nobiliare. A deposedat familiile nobililor trădători, 
de suflete şi de sute de sate... Aproape că el singur n-a 
văzut atât de limpede urmările politicii de două luni, cum le 
vede Rho, care-i spune cu glas plăcut, bărbătesc, că aceste 

urmări se vor arăta nu astăzi, nu mâine, ci peste veacuri. 
Dar ca să ajungă la «Stratul lui Antheus» el,voievodul, mai 
are un singur pas de făcut. Dar acel pas, l-ar putea costa 
viaţa. 

- Şi cum se numeşte acel pas, sfinţia ta? 

- Răsturnarea prin arme a Stărilor şi Statelor, doamne. 
Aşa cum au făcut-o regii unguri, dinainte de regele Bella, în 
favoarea nemeşimii şi în pofida noastră. 

Cuvioasă cugetare pentru o faţă bisericească. Cu atât 
mai cuvioasă, cu cât Rho acesta, poate înţelenit în Munţii 
Hațegului, ştie prea puţin din ceea ce se întâmplă la curţile 
Evropei, curţile fiind până la urmă cele care hotărăsc 
asupra destinelor popoarelor. Sau poate greşeşte el, ameţit 
încă de veştile aduse de Carlo Magno? Dintr-odată i se face 
frig. Acelaşi frig pe care l-a simţit pietrificându-l pe Ciucaş. 
Un frig cosmic care-l cuprinde de la ceafă, curgându-i prin 
tot trupul spre picioarele care se fac stană de piatră. Este 
mereu, la aceste întâlniri cu iniţiaţii, robul puterii lor oculte. 
Apucă să gândească la ştiinţele spiritului, în poarta cărora 
s-a oprit nu o dată la Cozia, căutându-l pe Daureţiu. Aude 
foşnetul luminii, când o rază fâlfâitoare pătrunde printr-un 
vitraliu, aşezându-i-se pe frunte. Aude apoi foşnetul unei 
mari mulţimi şi simte dureros desprinderea de sine. Cineva 
dinafara lui îl cheamă spre zariştea dintre brazii străvechi 
deasupra căreia străluceşte diafan cerul de amurg. Este 
foarte uşor, aproape pluteşte şi există deopotrivă în susurul 
cetinilor, în murmurul mulţimii care prosternată se roagă 
soarelui învâlvorat, căzut dincolo de crestele munţilor peste 
care plutesc nori sidefii. Apoi totul se cerne din lumină într- 
o altă lumină mai rară. Există din nou în toate, în această 
lumină mereu mai rară, în susurul cetinilor, în scâncetul 
stâncilor frecate de vânt, în însăşi mişcarea ondulată a 
vântului alunecând peste creste, ori prăbuşindu-se în văi, în 
rugăciunea bărbaţilor şi a femeilor, care cântă cunoscutul 
Imn al Soarelui. Ştie cu limpezime că Rho îi prilejuieşte 
această retragere a spiritului în propria lui conştiinţă, după 

legi pe care poate le stăpânea prinţul indian Kuyula Kayan 
ot Sacca ot Lahore... Apoi devine conştient că această 
retragere a spiritului în propria lui conştiinţă este ea însăşi 
supusă unui scop, care poate fi al cunoaşterii prin revelaţie. 
Ori de ce cunoaştere poate fi vorba aici, în imperiul 
sunetelor şi al culorilor, al cuvintelor mineralizate, fără să 
reprezinte nimic în afara unor amintiri şi ele mineralizate, 
fără contur şi culoare, nespunând nimic în afara unei 
anumite stări de spirit?! Se opreşte la această anumită 
stare de spirit. O ciudată vibraţie a sunetelor-culori; ori a 
culorilor-sunet, pe care nu şi-o poate tălmăci. O nebuloasă 
stare de veghe care încearcă să prindă formă ori să dea 
chip miilor de vibrații care-l înconjoară, dar pe care, este 
conştient, nu le poate alege şi întruchipa, poate pentru că 
nu este un Iniţiat în ordine spirituală. Apoi clarvederea care 
i-l înfăţişează pe Rho ca pe tălmaciul lui în această lume de 
vibrații pline de armonii celeste. Şi dintr-o dată acelaşi frig 
cosmic, el urcând Ciucaşul călăuzit de o femeie care poate 
este Velica, urcuş greu, nesfârşit. Marele Războinic, 
Elefantul, Cămila şi Leul într-o lumină de purpură, 
Războinicii, o lume diafană, conture abia fâlfâind, niciun 
semn de nicăieri şi glasul episcopului loan de Prislop: 
- Măria-ta îţi eşti străin ţie însuţi. 

Îşi regăseşte glasul. Regăseşte pereţii austeri ai 
capelei. Regăseşte Madona de ipsos vopsită cu mult 
albastru, alb şi roşu. Regăseşte scaunul de rugăciune şi 
moliciunea pernei de catifea pe care stă. 

- Ba! Sunt prea legat de faptele mele, sfinţia ta, ca să mai 
pot fi smuls din timpul meu. 
- A fost o vreme când te desprindeai, fiule. 
- Vremea căutării de sine, părinte. 
- Amin zic ţie... Te las celor văzute, cărora te-ai robit. 
- Amin, părinte... Este lumea pe care mi-a hărăzit-o 
destinul. 

- Eşti al Eclesiastului... «Gustă deci viaţa cu femeia pe 
care o iubeşti... Aceasta îţi este partea în viaţă, în mijlocul 
trudei cu care te osteneşti sub soare.» 

- Îmi binecuvânţi dragostea păcătoasă? 

- Cine ştie ce este păcătos pe acest pământ şi cine judecă 
drept?! Îţi binecuvânt răgazul, aşteptând truda ta şi sângele 
tău la temelia Cetăţii de Piatră! 

- O ştiu! Sunt gata! 

- Este crucea ta. Isuse al neamului meu... Proorocule! 

Simte nevoia să îngenunche la picioarele bătrânului 
care miroase a stâncă şi a licheni, a floare de vie şi a 
veşnicie... loan de Prislop, ori poate Zamolxis, ori poate 
Mircea Bătrânul, ori Ţepeş, ori Pătraşcu voievod, ori poate 
toţi laolaltă şi alţii din alte veacuri îşi aştern mâinile pe 
creştetul lui. Îl dezleagă pre el de el însuşi, de parcă i-ar 
sluji slujba morţilor. O slujbă păgână din care înţelege 
pământeasca înfăţişare a  lIglisiei. Preoţii ei slujind 
pământenilor, mai mult decât lui Dumnezeu. Un fel de altă 
conştiinţă pe care s-au jurat s-o slujească urcând-o prin 
timp. loan de Prislop se roagă în limba aceea mai veche 
decât franca. De fapt nu se roagă. Povesteşte ceva despre 
Tara Soarelui. Înşiră nume vechi pe care el însuşi le 
cunoaşte. Înşiră ani şi fapte, spunând mereu: «- Aducţi 
aminte!» Apoi îşi mângâie barba şi spune cu cel mai firesc 
glas: 

- Măria-ta ar trebui să ridici episcopia la rang de 
mitropolie a Alba-luliei, să nu mai întârzii cu scoaterea din 
lege a calvinismului şi să uşurezi soarta preoţimii mele, pe 
care-o storc nemeşii şi şpanii şi celelalte biserici, dacă 
preoţii mei se află pe domeniile lor. 

El se ridică firesc şi-i sărută mâna. 

- De ce m-ai chemat aici, sfinţia-ta? 

- Am încercat să te întorc în vreme, după porunca Marelui 
Preot. 

- De ce? 

- Să nu-ţi uiţi chemarea... 

- Spune-i că aceea este chemarea mea, izvodire a 
cugetului meu şi că el însuşi, ştiind-o, m-a scos dintre 
Inchinători. Mai spune-i că a bătut ceasul ca înainte 
umblătorii să treacă munţii Moldovei. Să treacă apoi Nistrul 
şi să ducă cuvântul în părţile Haliciului şi-ntre ruteni. 

Se întâmplă acolo în capela austeră a Casei Bâthorea 
ceea ce trebuia să se întâmple. Bătrânul monah şi 
Inchinător îi ia mâna în mâinile lui încă puternice şi i-o 
sărută, şoptindu-i: 

- Poruncă doamne! 

In clipa aceea se eliberează, a câta oară, de trecutul 
său. Urcând şi coborând pe gangurile tainice în palatul 
cancelarial, are cu limpezime, gustul puternic şi tânăr al 
acestei eliberări. Simion îl conduce în camera de lucru a 
cancelarului - luminată de un sfeşnic cu trei braţe. Velica, 
numai lumină. Rezemat de soba de porțelan, Carlo Magno. 
Pe birou trei vrafuri de scrisori. Două hărţi, a Transilvaniei şi 
a Sfântului Imperiu, agăţate de volutele bibliotecii. Pene. 
Călimări. Hârtie. 

- Cel de-al doilea ceas al anului 1600, măria-ta, spune 
Velica. 

Îi ia mâinile. | le sărută gingaş. 

- Mărturiseşte-mi, Carlo Magno, dacă-ai mai întâlnit un 
secretar mai tiran decât această doamnă. 

- Căreia i s-a întors soţul din pribegie, spune Velica... Şi 
care cere, supus, să-l vadă pe măria-sa, principele. 

Abia atunci se simte tânăr şi, fără nicio pricină, vesel. 

- Mi-e sete, Velico. 
- După ce-mi fac slujba de secretar, măria-ta. 

Voievodul se lasă în jilţ. Îşi desbumbă nasturii de 
diamant, lăsând să i se vadă cămaşa de mătase albă şi 
pieptul păros. li face semn lui Carlo Magno să se aşeze 
alături. Carlo Magno, pe care l-a primit cu alai de o mie de 
archebuzieri. Pe care l-a plimbat cu tot fastul la arsenale, 
unde se turnau tunurile, arătându-i-l pe cel de asediu, pe 
țeava căruia meşterii bătuseră stema Casei de Austria şi 

numele împăratului, tunul chemându-se Rodolphus, în 
semn de omagiu suzeranului care se arată din ce în ce mai 
ascuns şi diplomat. Îşi lasă stânga pe braţul viguros şi loial 
al cavalerului. Dumnezeule, cât a îmbătrânit şi Carlo 
Magno. Şi ce nesfârşit de lungă este această dintâi noapte 
a veacului al şaptesprezecelea. 

- Te-ascultăm, doamnă, şopteşte... Aude răsufletul 
vântului sub arcadele înalte ale ferestrelor... 

Într-un fel, destinul lui şi al Cetăţii de Piatră înseamnă 
Velica. Ce har i-a hărăzit Dumnezeu; ori poate că Iglisia a 
crescut-o  înzestrând-o cu această limpede şi adâncă 
pricepere a faptelor politiceşti şi ce stranie vrajă îl farmecă 
văzând-o astfel, ca pe reginele înțelepte ale Vechiului 
Testament, pe ea, cea hărăzită dragostei, ibovnica lui 
neistovită. În rochia strălucitoare, ţesută după izvodul 
doamnelor moldovene, cu mesalul care-i prinde părul 
negru, cu mâinile dalbe, surâzătoare, Velica a făcut trei 
grămezi de scrisori şi copii după scrisori. Sunt acolo 
documente din arhiva cardinalului Andrei Bâthory. Sunt 
relatările lui Gaspar Mellickh. Sunt mărturisirile iscoadelor. 
Şi mai ales copiile de pe scrisorile cancelariilor diplomatice 
aduse de Carlo Magno. Pentru că, Carlo Magno nu i-a adus 
numai veniturile domeniului Kunigsperg. Nu numai o parte 
din soldele trimise de împărat. Mai ales veşti i-a adus, 
scrisori şt copii după scrisori diplomatice şi asta nu se poate 
cântări nici măcar în aur. 

- Am împărţit veştile în trei, măria-ta, spune Velica. Unu. 
Veşti despre cucerirea Transilvaniei, lupta de la Şelimbăr, 
moartea cardinalului, îngroparea lui cu cinstea cuvenită, 
intrarea în Alba-lulia. 

- Adică ce ţine de Avizo-uri, de cancelarii şi iscoade, 
Velico. 

- Da, doamne. Doi. Politica. Adică soarta Transilvaniei. 
Felul guvernământului. Cum sunt văzute ele de Sfântul 
Imperiu, Poartă şi Polonia. 

O priveşte ca-n vis. Nevenindu-i să-şi creadă 
urechilor. O roagă să repete. Velica repetă şi totul la ea se- 
nvăluie într-o aură dumnezeiască: cuvintele, fruntea înaltă, 
regească, gâtul arcuit şi puternic, umerii rotunzi de care 
este lacom până la nebunie. Velica a pătruns la esenţa 
esenţelor, la miezul fierbinte al faptului politicesc. 

- Şi trei... Veşti despre Stările şi Statele transilvane. Măria- 
ta avea nevoie de puţină rânduială în toate hârţoagele 
astea; spune şi zâmbeşte fermecător. 

Apoi, timpul se pierde pe sine închegându-se într-un 
alt timp, cuprinzător, devenit timpul Evropei. Se porneşte 
de la punctul doi. Politica. Se începe cu scrisoarea 
arhiducelui Matthias, către el, voievodul, pentru că de 
această scrisoare se leagă partidele de la Viena şi Praga, 
din lupta cărora, într-un fel sau altul, va hotărî împăratul şi 
el, domnul, va şti ce are de făcut în aceste ciudate raporturi 
de suzeranitate, când Rudolf îi plăteşte mercenarii dar nu-i 
recunoaşte titlul de guvernator şi prinţ ereditar al 
Transilvaniei, voind să garnizoneze cetăţile şi oraşele cu 
trupe germane de sub comanda lui Basta. Arhiducele îl vrea 
aici, principe şi căpitan, după cum spune Carlo Magno - 
acceptă şi ideea cuceririi Moldovei şi reînfiinţării statului 
dac. 

Matthias Dei gratia Arhidux Austriae, Dux Burgundiae 
et Comes Tyrolis... 

Illustris Domine Amice  honorande. Salutem et 
promptissimum gratificandi animum cum omnis boni 
incremento... 

„„„ Sincera animi affectione et singulari fortitudine Deo 
Optimo Maximo auxiliante Illustris Vostra Dominatio 
provinciam ilam Transylvaniae in fide data aliquamdiu 
vacillantem armatu manu omnium cum admiratione 
subegerit. 

Glasul profund al Velicăi devine tăios. Lumina 
lumânărilor joacă pe hărți, pe globul pământesc punând o 
pată tremurătoare la Circulum equinoctialis. Alta pe sânii 

Velicăi. Şi mereu timpul lărgindu-şi cuprinderea, dincolo de 
cuvintele înflăcărate ale arhiducelui: 

... benevolentiae studia pro tantis meritis et laboribus 
salubribus... 

De aici, Velica trece la Malaspina. Germanico 
Malaspina care-n drum spre Praga, i-a găsit la Şimlău, la 
Castel, pe generalul Georgio Basta, venit să-şi trateze 
podagra cu ape termale aduse din Transilvania, pe baronul 
David Ungnad, comisar imperial şi pe noul general 
Sigismund Forgach. Aici, la Şimlău, a scris Malaspina o 
relațiune şi «votul» său asupra Stărilor din Transilvania. 

Velica îl priveşte în ochi. 

- Dar mai ales asupra măriei-tale, doamne. 

Îi întinde cele douăsprezece coli, pe care un scris 
pedant de copist le-a acoperit cu litere mici şi îndesate. O 
partidă pentru el. Arhiducele Matei, episcopul Szuhay, 
venerabilul şi înțeleptul Szuhay... Nu şi-a dat seama că şi-a 
spus gândurile cu glas tare. 

- Micloş Istvantffy, Sebastian TheGke6ly... 

- Tatăl amazoanei, Carlo Magno? 

- El, măria-ta, spune Velica. Un nemeş clarvăzător, cinstit 
şi drept. Adaug pe colonelul Pezzen, pe cavalerul meu 
Gaspar Mellickh - zâmbeşte şi lui îi este ruşine de acest 
zâmbet - dar mai ales pe vajnicul căpitan de Sătmar, Mihail 
Szekely, doamne. 

- Ce au a face aceştia toţi, şi ceilalţi, ai lui Malaspina şi 
Basta, cu Transilvania, şopteşte şi îşi lasă fruntea în palmă, 
semn că vrea o clipă de răgaz... «lată adevăratul ceas de- 
nceput al acestui secol al şaptesprezecelea» îşi spune. 
Cineva, poate chiar Malaspina, i-a spus că nu are diplomaţi 
şi că diplomaţia lui nu depăşeşte vârful săbiei. Poate că 
Mihalcea Karatzas nu este un diplomat. Cu atât mai puţin 
Petre Armeanul. Radu Buzescu nu-şi poate irosi viaţa pe 
drumuri. Velica?... Nu are diplomaţi, dar ştie în schimb tot 
ce urzesc cancelariile diplomatice... Işi aruncă privirea pe 

«votul» lui Malaspina. Îşi vede numele presărat mai la 
fiecare pagină. Citeşte: 

„„. detrimentaque publicae afferre possit utilitari via, 
modus et ratio, qua Michael Vaivoda Transilvaniam reținere 
cupit... 

... Palatinus enim schismaticus est, levis et inconstans 
est... 

Urmează douăzeci de rânduri nemiloase, în care-l 
face sperjur şi neloial, lucrând cu turcii, împotriva 
împăratului. 

Statuit praeterea, decrevitqua militem omnem 
Transilvanum în Valachiam transmittere, Valachum vero în 
Transilvaniam advocare... Denique Siculos, Transilvaniae 
florem... 

N-au scăpat ochilor nunţiului oştile transilvănene sub 
Pangratie Sennyey pe care le-a dat lui Pătraşcu să le ţină pe 
Dunăre, spre a slăbi puterea nemeşimii... Porcul de 
Malaspina spune că în dietă n-a fost sub niciun fel pomenit 
numele împăratului, că Palatinul (adică el) a ocupat toate 
cetăţile şi oraşele saxone, că i-a ridicat pe secui în dauna 
acestora, că vrea să instaureze privilegii pentru schismatici. 
De fapt ţine în mâini un act de acuzare cumplit, născut din 
orgoliul rănit al nunţiului, din gândul încăpățânat că prin 
armele austriece, Transilvania trebuie să fie catolică. 
Fiecare rând aproape începe cu Palatinus în Transilvania. 

... Significaveram ego Palatino, indicare me... 

.„. Praeveniri cuperet Palatinus... 

Tum ille, cum inguit, Palatinus rem, sanguinem, 
vitam ad accupandam Transilvaniam... 

Urmează cele douăsprezece puncte ale «votului», 
care încep, cele mai multe cu: 

- Ut Palatinus... 

Îşi muşcă buzele. 

Îşi simte sângele zvâcnindu-i în tâmple. Citeşte lacom 
punctul IV. 

IV. Ne provinciae leges, institutu, mores, 
consuetudinesve mutet, eamque non Valachico more, sed 
quo caeteri haectenus eam rexerunt Principes regat, atque 
moderetur. 

sau VI: Ne praesidiarium in Transilvania, e Valachia 
militem, neque Transilvanorum hominum in Valachia... 

Şi dintr-o dată, punctul XII. 

Ut Palatinus filium ad Imperatoris aulam edocendum, 
educandum que mittat.... 

Strânge «votul» în pumn. Îl aruncă pe jos. Tâşneşte 
din scaun. Strigă că nici turcii n-au îndrăznit vreodată să 
despoaie un domn de puterea lui politicească, aşa cum 
încearcă acest porc de popă scopit, printr-o mie de tertipuri 
iezuite. Că, de fapt, luptă din răsputeri împotriva stăpânirii 
lui aici; dar mai ales se teme că domnia lui va răsturna 
Statele în favoarea valachilor şi a schismei. Adică tocmai ce 
vrea el să facă în virtutea adevărului şi istoriei. Mai strigă 
câteva cuvinte soldăţeşti, apoi se lasă în scaun, scăldat în 
sudoare. 

- lartă-mă, Velico, spune. 

- Nu este totul, măria-ta. Cavalerul Carlo Magno a mai 
adus două memorii politiceşti despre starea lucrurilor din 
Transilvania şi felul de a se guverna principatul. Trebuiesc 
tălmăcite cuvânt cu cuvânt. Trebuiesc gândite, doamne. ŞI 
abia atunci... 

- Să strig, dacă-mi va mai rămâne glas s-o fac, doamnă. 

Velica îi arată scrisoarea lui Martinus Pethe de Hetes, 
episcopus lauriensis către erhiducele Mathia. Spune că este 
un fel de ştiricar mai mult decât un sfat politicesc. lată-l şi 
pe acest episcop blestemat, răsărit din pulbere: 

Ad primum... maioremque partem nobilitatis, partim 
per rusticos, partim vero per Michaelis Vaivodae exercitum, 
ut bona eorum confiscaee possit, trucidatum intelligam. 
Sau: 

Ad quintum et sextum. Intelligo Valachum tantum 
thesaurum tam ex Sigismundi, quam Cardinalis Bathorei, ac 
aliorum magnatum et nobilium... 

- Le-am luat pentru oaste, scrâşneşte. 

- Asta şi spune, măria-ta. 

- Şi al treilea «vot», doamnă? 

- Al generalului Georgio Basta, măria-ta. 

- Aha! Pe ăsta să-l tălmăceşti cuvânt cu cuvânt. Georgio 
Basta. 

- Faţă de care, politic, arhiducele a făcut o mare greşeală, 
măria-ta, spune Carlo Magno. 

- Anume? 

- l-a cerut împăratului să-l destituie, ca pe un incapabil. A 
scris acolo că singurul mare căpitan, nu de vorbe şi 
făgăduinţe, eşti măria-ta. Vestea a ajuns la Basta, mai 
repede decât mă aşteptam, îţi este duşman de moarte. 

- Ai scrisoarea arhiducelui? 

- Este aici, spune Velica... Arhiducele a greşit. Şi mai este 
aici scrisoarea de la Camera Scepusiană către arhiducele 
Mathia. 

- Ce vrea Camera? 

- Îi spune faptele măriei-tale, de la cucerirea principatului. 

Citeşte: De Polonorum et Transilvanorum rumoribus. 

Da! Ei ştiu totul. Ştiu că în Dietă el n-a pomenit 
nicăieri numele împăratului în acte şi folosesc asta cu 
perfidie, voind să-l arate nesupus uzanțelor şi asta nu este 
rău în parte. 

In Transylvania conventus publicus omnium Ordinum 
per Michaelem celebratus est... Nulla în toto acta Sacrae 
Caesareae Regiaeque Majestatis Domini nostri 
Clementissimi (nisi în titulo Michaelis) mentio, nihil ibi Suae 
Majestatis nomine propositum, nihil ad ratificationem Suae 
Majestatis altum, sed potestate omnia absoluta et 
conclusa... 

A citit tare acest aliniat al Camerei Scepusiene. 
Tăcere. Vântul auleşte în cornişa palatului cancelarial. Işi 

întoarce privirea spre Velica. Femeia are ochii măriţi peste 
măsură. Pe faţa albă îi curg lacrimi mari, lacrimi pure şi 
duioase. 

- Mândria asta te va pierde, măria-ta, şopteşte. 

- Nimănui nu datorez această ţară, decât visului şi săbiei 
mele, Velico. Să lucrăm! _ 

Îşi scoate coantăşul. Bate din palme. Îi porunceşte lui 
Simion, intrat ca o umbră, să-i aducă aici pe prinţul Marcu, 
pe Stochiţă de Strâmba, pe biv vel banul Mihalcea Karatzas, 
pe Marcu Schonkabunk şi pe... Işi desface gulerul cămăşii. 
Răsuflă adânc. 

- Şi pe contele lanos Darahi, spune. 

- Când, măria-ta? 

- Peste un ceas. Beţi sau treji. Din paturile ibovnicelor, ori 
din iatacele lor. 

Simion se şterge ca o umbră. Voievodul se aşază la 
masa de lucru. Sărută mâna Velicăi. 

- Îngerul meu păzitor. Dulcele meu arhanghel, îi spune... 
Să văd acum totul, cu ochii mei... Prietene Carlo Magno. 
Citeşte-i ceva, doamnei mele. Şi gândeşte-te, iubit al meu 
cavaler, cam cum ţi-ar sta mâine în sanie, pe drumul Vianei. 

Carlo Magno oftează zâmbind. Vrea să răspundă. 
Vede degetul Velicăi dus la buze, fruntea voievodului 
plecată asupra vrafului de scrisori şi lumina fâlfâită a 
lumânărilor căzând duios pe obrazul dintr-o dată obosit al 
acestei femei remarcabile. 

Voievodul îşi spune că ceasul de după miezul nopţii îl 
aruncă în şaua anului 1600. Reface direcţiile sugerate de 
Velica, răsfoind cele trei teancuri de scrisori. Pe măsură ce 
citeşte se încredinţează că pentru Sfântul Imperiu Roman, 
Transilvania este un principat cheie, pe care slăbiciunea 
arhiducelui Maximilian l-a pierdut şi în clipa de faţă Rudolf 
n-are nicio rezolvare la îndemână. Când Basta a vrut să 
intre în nord, în Maramureş, l-a repezit la Hust pe aga Lecca 
cu o scrisoare. Dacă Basta coboară încă o leghe, va avea 
războiul. Rudolf ar fi vrut ca el să cucerească Transilvania şi 

apoi s-o predea comisarilor imperiali care s-o germanizeze. 
lată scrisoarea papei Clement către Rudolf. Acelaşi gând. 
să nu piardă Transilvania şi prin ea un avantpost catolic în 
răsărit. Cel mai puternic după Polonia. 

Carissimo în Christo filio nostro Rudolpho Hungariae 
et Bohemiae Regi illustri în Romanorum Imperatorem 
electo... 

ecce ad nos affertua gravi nostra molestia, 
Mihaelem Valachiae principem... remedium efficax ad 
hibeas, Valachum coërceas... 

Papa îl roagă pe Rudolf să stăvilească faptele lui // 
Valacho. Este limpede. Aici se vrea un prinţ catolic, într-o 
Transilvanie integrată imperiului roman. Rudolf întârzie să-l 
recunoască, pentru că, înfrigurat, caută acel principe catolic 
dispus să-şi rişte gâtul. lar el îi va oferi Transilvania numai 
arhiducelui Maximilian, care a mai refuzat-o o dată, când a 
abdicat Sigismund. Şi care niciodată nu va avea curajul să-i 
treacă hotarele. Asta înseamnă ambasade dintr-o parte în 
alta. Adică ani. Ani în care se va înstăpâni. Ani în care va 
ajunge la lumea Anteică, aşa cum spunea Rho. Râde singur. 
Turcii îl vor vrea stăpân aici, jucând rol de împăciuitor între 
ei şi imperiu. Ştiindu-l aici pe el, se gândesc că mâine vor 
putea avea un domn supus lor. Rămân polonii. Şi Moldova. 
Inchide ochii. Ştie că nu are de ales. Destinul şi el au creat 
această țesătură de împrejurări, care nu se poate limpezi 
fără Moldova. 

Răsfoieşte scrisorile lui don Guillermo de San 
Clemente embaxador, către regele său Filip al Hispaniei 
scrise de la Viena, în care-i descrie bătălia de la Şelimbăr. 

Miguel Bahoda de Balachia... dio la batalla al 
Cardenel con muerte de muchos Transilvanos... Si esta 
victoria Walaco es verdad, como el Archiduque Matias lo 
piensa... 

Ambasadorul este într-un fel neutru. Se face doar 
ecoul ştirilor de la curtea imperială. Scrisoarea din Praha a 

lui Alberto Venturini către nunțiul Fillippo Spinelli. Acelaşi 
lucru şi mai mult, înfruntarea lui Malaspina. 

II Valacco rispose: Vostra Signoria vedrá che 
haveva le lettere di Sua Maesta, e voltato all'esercito 
comandó che dicesse tre volte lesus, e detto, şi diede mano 
all'assalto... 

Cavalerul Giovanni Mocenigo din Roma, către dogele 
de Veneţia. Nunţiul Fillippo Spinelli către cardinalul Cinzio 
Aldobrandini. De data asta este vorba de felul cum l-a ținut 
prizonier pe Malaspina. 

Monsenior Malaspina non scrive ancora, forse per non 
poterlo far liberamente trovandose retenuto, ancorche 
cortesemente, presso il Valacho... 

Camera  Scepusiană către arhiducele Matia. 
Raportează despre banii trimişi lui şi de plecarea lui 
Pătraşcu de teama leşilor... Are imaginaţie Camera 
Scepusiană, dar ştie ea ceva şi la nevoie copia asta va face 
bani grei, atunci când Rudolf îi va reproşa intrarea în 
Moldova. Şi de ce nu?... In Polonia! Reciteşte: 

Cancellarium Poloniae magno cum exercitu ex 
Moldavia in Transylvaniam contendere. 

Apucă o pană de gâscă. O bălăceşte în cerneală şi 
trage trei linii groase sub acest rând, scriind pe margine cu 
trăsături repezi: 

«Pentru împărat, la nevoie ». 

lată şi socotelile pentru întreţinerea soliilor lui. Carlo 
Magno n-a uitat nimic. Copia scrisorii de decont a lui Georg 
Zuelchner, Kaiserlicher Hartschier către Hofkammer. Sunt 
trecute unele sub altele bunătăţile cu care s-a îndopat solia 
pe punga majestăţii sale imperiale. Până şi: Wieder jungen 
Wein 6 Seiti zue 10 Pf... 20 kgr... Râde. Şi din nou nunțiul 
Fillippo Spinelli către cardinalul Cinzio Aldobrandini, 
scrisoare din Praha, apărându-l pe Germanico Malaspina de 
bănuielile unora că n-ar fi fost destul de diplomat şi o mie 
de amănunte despre intrarea lui în Transilvania. Aha. 

Giorgio Basta s'intende non esser poi altrimenti 
entrato în Transilvania... per non haver voluto consentire il 
Valacco... 

Tot din Praha. Cesare Florio către Ducele di Modena. 
Despre înmormântarea cardinalului. 

Cardinale Báthori... che gli sia stata tagliata la 
testa da villani del paese, et portata al Valacco, il quale 
havendo poi fatto cercare del cadavero, l'habbia fatto 
sepellire asai honorevolmente... 

Tot din Praha, Cosimo Concini către Granduce di 
Toscana. Aceleaşi lucruri... Din Krakowia, nunțiul Claudio 
Rangone, tot la Roma, omului care se ocupă de Răsărit, 
cardinalul Cinzio Aldobrandini. Despre moartea cardinalului. 
Cancelarul şi marele hatman împreună cu magnații îl acuză 
pe Rudolf de această moarte şi nu-l iartă nici pe Malaspina. 
Şi din nou acest zelos informator al Romei, nunțiul Fillippo 
Spinelli, despre alte amănunte ale morţii şi înmormântării 
cu onoruri a cardinalului. 

. Sia stata data honorevol sepoltura per ordine del 
Valacco. 
Povesteşte cum şi-a înflăcărat el oştirea: 

et che eccitatili con prieghi et con promesse a 
combatter valorosamente, inanimando anche la Cavalleria 
et Fanteria che haveva dato volta... 

Şi iată scrisoarea de acum zece zile a aceluiaşi, către 
acelaşi cardinal din Roma, anunţându-l că colonelul Pezzen 
a adus la Praha cererea voievodului de a rămâne 
«guvernator» în Transilvania. 

ch'ei si contenti di restarvi col titolo semplice di 
Governatore... 

Da! A răscolit Apusul catolic. Nu mai are decât un 
drum. 

Îl vede limpede. Strălucitor de limpede. Aude paşii 
sfetnicilor săi. 

li aude sau numai i se pare că-i aude... Îşi ridică 
fruntea. Simion schimbă lumânările din sfeşnic. Velica 

doarme în jilt, cu capul căzut pe-un umăr, cu buzele 
întredeschise, respirând dulce. Carlo Magno se duce la uşă. 
O deschide. Sfetnicii de taină îşi fac reverenţele. Contele 
lanos Darahi se apropie în vârful picioarelor. Se-nclină 
adânc. Scoate din sân o scrisoare. O lasă să cadă deasupra 
vrafului de hârtii de pe masa de lucru. 

- Ce este asta, conte? 

- Dovada trădării magnatului Şandor Bochkay, măria-ta 

Vorbele contelui îl pălmuiesc. Smulge scrisoarea 
scrisă în ungureşte de care este prinsă cu un ac tălmăcirea 
ei în româneşte. Este adresată din Sâniob, episcopului 
Miclos Micatius (Nicolao Mikatio, Electo Episcopo Varadiensi 
et Consiliario Sacrae Caesareae Regiaeqgue Majestatis ac 
Camerae  Scepusiensi Praefecto), la Oradea. O citeşte 
lacom. Episcopul din Oradea ţine firele altei urzeli la capătul 
căreia, alte fire, le ţine acum marele magnat Bochkay, cel 
de mult râvnitor la scaunul Transilvaniei... «lată prinţul 
catolic» mârâie. Scrisoarea e şi prostească şi limpede. 
Recunoaşte că episcopul «ar fi bucuros să fie cu mine şi să 
aibă sfat. » Şi că «prin scrisoarea, ştie Domnia-Ta nu-i 
potrivit în vremea de azi să se sfătuiască treburi de samă». 
Apoi: 

«Dacă milostivirea Maiestăţii Sale a împăratului şi 
teama de Ardeal nu-l vor scoate de acolo pe Voevod, va 
vedea Domnia-Ta ce urmează. Sigismund Báthory îşi 
trimise o slugă la mine»... 

Respiră adânc. | se împăienjeneşte privirea. Nu-şi dă 
seama de ce i-a adus Darahi scrisoarea asta care-i frige 
degetele chiar acum, în noaptea de An Nou 1600?! Ca pe 
un avertisment?... Ori ca pe un adevăr al acestui an? Ca pe 
unul din adevărurile Transilvaniei, peste care nu poate 
trece? Dacă nu va stârpi până la unul pe urzitorii de 
comploturi, tot ce visează va fi în van. Închide ochii. Aude 
respiraţia uşoară a Velicăi. Apoi reciteşte de la capăt 
scrisoarea magnatului. Sigismund vrea ca Bochaky să-l 
concilieze cu împăratul, ceea ce magnatul a şi făcut, 

repezind la Praha pe unul din oamenii de încredere. 
Legătura se ţine prin căpitanul imperial Paul Nyary din 
Oradea. Un al doilea om de legătură, Barvitius. lată deci 
firul complotului. Sigismund, Bochay, Barvitius, Paul Nyary, 
episcopul de Oradea, Mikatio... Cei doi din urmă pot sta sub 
judecata lui. Sigismund, încă nu. Dar ceilalţi doi! Rămâne o 
clipă cu privirea aţintită pe Circulam equinoctialis. Apoi, 
surd: 

- lată poruncile mele pentru Praha, Istanbul, laşi şi 
Varşovia, iubiţilor ai mei sfetnici. 

Abia spune şi de afară, din noaptea viforâtă, răzbat 
dangătele grele ale orologiului din turla catedralei, vestind 
ceasul al treilea al nopţii de An Nou 1600. Le ascultă 
recules. Dangătele sonore îi bat în frunte trei piroane de 
foc. «lisuse al neamului meu» i-a spus Rho. Ascultă ecoul 
acestor cuvinte, căzând dintr-un adânc de sine, într-un mai 
adânc de sine. 

An nou 1600, 

Inceput al celui de al şaptesprezecelea veac de la 
Hristos. 

6 

- Măria-ta, nu e bine... Te-ai înrăit. Te-ai făcut hapsân şi 
crud. Mă tem să-ţi mai aduc veşti proaste. Poate ar trebui 
să nu-i ierţi... 

- Ce să le fac, Stoichiţă?! 

- Nu ştiu. 

- Atunci lasă povara asta şi sângele lor pe numele meu. 
Pe sufletul meu. 

- Grea povară, doamne. 

- Este dată principilor şi domnilor. Dacă n-ar putea-o 
duce, s-ar nărui toate zidirile lor. Să fie aceştia doi nemeşi 
Kahoky Bâlint şi Szorcscy Demeter judecaţi de biv vel banul 
Mihalcea, de faţă fiind credincioşii mei care i-au pârât: 
Mihaly Theöreök din Bolonyai, Hyrch Marton şi Nagy 
Marton. Dacă se adevereşte că pârâţii au spus cu adevărat 
că « - Destulă pustiire au săvârşit câinii afurisiţi şi că mai au 

atâţia bani să plătească soldă turcilor şi tătarilor, că dacă 
ţara nu poate fi a noastră, să nu fie nici a altora », atunci să 
fie munciţi cu fierul roşu. Să-şi dea sufletele lor ticăloase în 
beciuri. Nici măcar mândria descăpăţânării cu sabia să n-o 
aibă... De afară răzbate un urlet neomenesc, odată cu o 
rază de soare, veselă, scăpată printre norii în risipire. 
Urăşte palatul princiar, plin de uşi tainice, pe care nu le ştie, 
rece şi mătăhălos, puţind a trufie searbădă. Gaspar Korniş 
l-a poftit să locuiască în palatul lui. Un fel de cetăţuie 
veselă, plină de arme şi armuri, de portrete ale strămoşilor 
şi nu rareori de râsul vesel al nepoatelor lui Korniş, unele 
pârguite, altele copile, cum este Anna-Maria, care nu se 
sfieşte să-i sară pe genunchi şi să-l tragă de mustață, spre 
spaima tuturor celor de faţă. 

Trece în spatele perdelei grele. Vede sotniile de 
cazaci aliniate, încadrate de două escadroane de dragoni. 
Harapnicele călăului şef şi ale ajutoarelor cad pe spinările 
goale a doisprezece cazaci, legaţi la belciugele pentru 
priponit caii gărzilor. Vede umerii uriaşi ai stegarului 
Glavitzki şiroind de sânge. Stegarul a adus în sotnii 
chemarea lui Zamoyski. A citit-o la focuri prin 
cantonamente. Le-a spus cazacilor că regele le va iobăgi 
femeile şi copiii dacă nu se întorc, părăsind oastea lui. Tot 
el este cel care a siluit trei târgoveţe, mamă şi două fiice- 
copile, după care le-a jefuit casa, cu ceilalţi unsprezece 
credincioşi, toţi cazaci înrăiţi în silnicii. Vede pielea crăpând 
pe spinarea stegarului. 

- Spune-i polcovnicului Walawski să-i ia rangul de stegar 
şi să slujească ca puşcaş de rând, până când faptele lui îl 
vor înălța în rang. 

- Faci rău, măria-ta, că-l mai ţii în oaste. 

- Vrei să-l trimet eu însumi, duşmanilor mei? 

- Ba... 

- Nu-mi pot ucide oştenii care s-au bătut pentru mine. 
Ştiu. Fac rău că nu-l ucid. Dar nu pot, Stoichiţă... Unde-au 
ajuns comisarii? 

- La două ceasuri de drum, măria-ta. 
- Să lucrăm. 

Spune mereu «să lucrăm». Poartă costumul măreț de 
ceremonie, cizme de safian roşu, pantalon din tricot de lână 
albă, tunica domnească roşie, lenta din fir de aur, sabia şi 
pelerina imperială, albă, cu vulturi din aur. Ştie că n-are 
decât o şansă. Armele. Velica spune mereu «de trei ori 
diplomaţia şi încă de trei ori diplomaţia şi numai după ce ai 
încercat de treizeci şi trei de ori câte trei aşa, numai atunci 
apucă armele, stăpâne». li vine să râdă şi să plângă. Mai 
mult îi vine să plângă. Ardealul nu mai are cu ce-şi plăti 
oştirea. Subsidiile de la Rudolf vin greu. O mare parte din 
nobili au fugit. Alţii au fost ucişi de iobagi. Pe alţii i-a ucis şi- 
i ucide el. Văzute din cizmele lui Stoichiţă, faptele şi 
împrejurările par fără ieşire, cu toate că Stoichiţă de 
Strâmba este cel mai evropean dintre sfetnicii lui. Aruncă o 
privire lacomă cerului care se înseninează. Cerului acestei 
zile de 9 februarie 1600, sâmbătă, a Sfinţilor mucenici 
Nikifor, Marcel şi Pangratie, în care s-a găsit un vrăbioi 
cutezător, cu penele murdare de funingine, să-i ţistuie pe 
pervazul de piatră al ferestrei. 

Se năpusteşte asupra celor patru scrisori diplomatice 
caligrafiate arcuit de lacob Jacobinus, purtând semnătura 
lui cu chirilice. 

- Pe scrisoarea căpitanului Palffy, greşişi, doamne. Te 
iscălişi în stânga. Ca pe documente. 
- Şi? 
- Or să-ţi găsească cusur scribii de cancelarie... 
- De mi-ar găsi numai ei. 

Sunt pe masă, cu literele de-nceput împodobite cu 
chinovar scrisorile către papa Clement, Staturile şi Ordinele 
Bohemiei, căpitanul imperial Nicolae Palffy, către regele 
Filip III al Hispaniei şi aceasta către bunul prieten al 
generalului Giorgio Basta, don Guillermo de San Clemente 
la Praha (scrise în spaniolă de către Carlo Magno, înainte de 
a pleca spre Viena şi Roma, celelalte fiind scrise în 

latineşte.). Urmăreşte rândurile fără să  desluşească 
înțelesurile cuvintelor. Peste câteva zile soseşte prin 
Munhaci pan Andreas Tarnowschi, cu un mesaj privat de la 
regele Poloniei. Ce vrea regele, care ştie că el vrea 
Moldova? Şi nu numai Moldova. Vrea să-i scoată pe tătari şi 
turci din toate cetăţile până la Oceacov. Vrea să 
stăpânească cu drept de ereditate această Dacie, care va fi 
o Vlahie Mare. Cum a mai fost. Poate la nesfârşit să-şi 
ascundă jocul diplomaticesc cu Poarta?! Marcu a căzut la 
Alba-lulia acum trei zile venind de la Istanbul. Sultanul, (ori 
poate sultana Valide, văzându-l pe fiul amantului ei) în 
divanul din 15 ianuarie a hotărât să-i trimeată steag de 
domnie pentru Ţara Românească şi Ardeal, în vreme ce 
Baba-Novac cu haiducii sârbi pradă ţinutul Temişorii şi pun 
foc mahalalelor cetăţii. Totul este un haos. Rudolf îi plăteşte 
o parte din mercenarii cu care luptă împotriva turcilor, turcii 
îl întăresc domn, regele leah îi trimete un sol privat în 
vreme ce Zamoysky hatmanul şi cancelarul aceluiaşi rege, 
unelteşte la pieirea lui, marele han era să fie ucis la Belgrad 
de Ibrahim paşa, pentru că n-a vrut să pustiască Ţara 
Românească şi tot Ibrahim va întări firmanul de domnie 
trimes de sultan. lar el, din mijlocul acestui haos, scrie 
papei care-şi vede pierdută biserica din Transilvania şi 
avanposturile ei răsăritene, să-i trimeată bani pentru o 
cruciadă care se va opri sub zidurile Constantinopolului, 
când de fapt ceasul politic îl îndeamnă să lovească Polonia, 
după Moldova, spre a-şi avea spatele slobod şi abia atunci 
ar putea reînvia din amintire Planul Bizantin. Le aduce 
aminte tuturor acestora cărora le scrie, de cei şapte ani de 
lupte necruțătoare şi biruitoare împotriva păgânului 
cotropitor: 

Quanto ardore septimum iam abhine annutm studio 
invadae Reipublicae Christianae contra immanissimum 
eiusdem nominis hostem arma tractaverimus auousque 
successus Dei... 

„„para la guerra contra los crueles enemigos del 

Christiano... aya ya siete años que le tenemos... 
- Şapte ani, Stoichiţă, şopteşte... 
- Şapte ani de mucenicie, doamne... 

Scrisorile spun totul. Ostăşeşte. A luptat şapte ani, va 
lupta încă atâţia ani cât va putea ţine arma în mână, dar 
pentru asta are nevoie, acum, un an, ori doi ani, ori trei, de 
cea mai puternică oaste de lefegii din Evropa. Toate pieţele 
de lefegii gem de oşteni fără slujbă, în fiecare săptămână 
ajung la Alba-lulia oşteni rătăcitori, care-i cer să-i înroleze, 
ca acest spadasin valon Henri, mereu sub braţ cu Traité de 
la forme et devis comment on fait les tournois a regelui 
cavaler René, valon care i-a propus să reînvie aici faima 
cavalerismului, fiind el un prinţ războinic, singurul 
descendent al prinților războinici rămas în Evropa... Este 
dureroasă neputinţa sărăciei. Ori poate visele lui sunt prea 
mari faţă de puterile lui? Işi aduce aminte de fastul cu care 
a sărbătorit Boboteaza, de jocurile ostăşeşti, de stropirea 
cailor cu aghiazmă, de scoaterea crucii zvârlită într-o copcă 
a Mureşului în care-au sărit iobagul Avrămuţ din Vinţul şi 
cazacul  puşcaş Timoşenko  Evghenii, de Velica 
îngenuncheată la căpătâiul lespedei sub care zace Aron 
vodă, fostul ei soţ, privindu-l cu ochi scânteietori, ca şi când 
acolo, sub genunchii ei ar fi zăcut un necunoscut. Din cea 
dintâi zi a anului 1600 şi-a început lucrarea lucrărilor. 
Surparea chibzuită a stărilor impuse de regii vechi. Cel 
dintâi act de cancelarie al anului a fost punerea în 
stăpânirea Sărăzanilor, sat al castrului Jdioara din comitatul 
Temişorii a lui George Pitar de Caransebeş, pe care şi l-a 
făcut vornic. Apoi, înnobilarea boierului Vasile Bârsan din 
Luţa, Ţara Făgăraşului, pentru slujbele lui de dinainte de 
Şelimbăr şi de la curtea Stanchii, veghind cu nestrămutată 
credinţă. De-o lună joacă jocul iscusit al diplomaţiei. Joc 
care i se pare prostesc, un fel de cap în nisip ca struţul, 
jocul vorbelor, care-l scârbeşte. Ca să răstoarne «votul» lui 
Malaspina şi al Camerei Scepusiene, Velica şi Stoichiţă i-au 

compus titlul care deschide toate documentele curţii, titlu 
prin care se recunoaşte al lui Rudolf. 

Nos Michael Valachiae Transalpinae Vaivoda, Sacrae 
Caesareae Regiaeque Maiestatis Consiliarius per 
Transylvaniam Locumtenens, et eiusdem cis Transylvaniam 
partiumque eidem subiectarum fines Exercitus Generalis 
Capitaneus... 

- Nu asta, Stoichiţă, spune, trecându-şi arătătorul cu 
unghia lăcuită peste rândurile titlului de pe scrisoarea 
adresată regelui Hispaniei. 

- Aştept să scriu Princeps et haeres Magnae Valachiae, 
aşa cum mi-ai poruncit, doamne. 

- Princeps et haeres Magnae Valachiae, Stoichiţă... Cu 
preţul capului meu, va fi scris. Vreo veste de la Mina? 

- A ajuns la Veneţia. A fost primit de doge cu cinste. 

- De la Praha? 

- Solia a fost primită. Steagurile, calul, pecetea şi sculele 
cardinalului au fost date împăratului, care-a binevoit să iasă 
pe scările Hradului, să le vadă. Au fost de faţă ambasadorii 
şi o mare mulţime de târgoveţi, cu toate că ningea. 

- Mi-au dat castelul Kynsburg? 

- Camera din Silezia vrea să vină măria-ta să-l ia, după 
datina locului. 

- Are vreme de ţeremonii Camera din Silezia. Eu ba... Să-l 
dea lui Carlo Magno. Scrie Camerei această voie a mea. 

- Am să-i scriu lui Sdenko Adelbert Poppl, Bischof zu 
Breslau, care ca preşedinte al Camerei, i-a cerut 
împăratului, ca măria-ta să depui jurământul faţă de Silezia. 

- Cum stăm cu banii pentru oştire? 

- O parte îi aduc comisarii. Omul nostru ne scrie că 
împăratul îl gâtuie pe Hans Undterholzer, Kriegszah/meister 
in Oberhungern, să scoată bani. Până acum s-au strâns 
şaptezeci şi cinci de mii de taleri, din cei o sută de mii 
făgăduiţi. 

De câte ori ajunge la bani îi vine să urle. Ilzbeşte cu 
pumnul în masă, atât de puternic, încât masa de stejar se 

crapă. Stoichiţă de Strâmba face un pas înapoi, albindu-se. 
Se-ntoarce spre el. 

- Ce-i, Stoichiţă?... 

- Nimic, doamne. 

- Ba da!... Ţi-ai adus aminte de judele Katona! Asta este. 
Aţi început cu toţii să vedeţi stafii. .. Asta este... 

Judele din Cluj Michaly Katona a tăinuit toţi olăcarii lui 
Sigismund. A fost dat în vileag. Pârcălabul Stâncel i l-a 
trimes legat. Katona s-a sumeţit în faţa lui. L-a ucis în Sfatul 
Princiar, trăsnindu-l cu pumnul în frunte. Şapte mii de 
scrisori pline de vaete au fost scrise de nemeşi la toate 
curţile strigând asupra cruzimii lui. A adunat Sfatul Princiar 
şi i-a vorbit despre nobilele arderi pe rug ale Inchiziției. 
Despre sălbăticia cu care domnii nobili taie mâinile şi 
picioarele supuşilor, pentru că şi-au scăpat vitele în 
păşunile castelelor, ori au omorât un vătui de pe terenurile 
lor de vânătoare. 

- Da, a spus faţa eclesiastică, episcopul Napraghy... Dar 
aceia sunt iobagi şi... 

S-a oprit. 

- Şi schismatici, a completat el. lar acesta a fost nemeş şi 
catolic. lar acesta - le-a arătat pumnul - este schismatic şi 
rustic. 

Râde. Pentru că îşi aduce aminte de Fabio Genga. 
Velica i l-a înfăţişat la o masă de prânz, unde erau poftiţi 
doar ofiţerii oştilor din cetate. Fabio Genga, cu nasul înroşit 
de frig, fost ministro di camera şi soţul Velicăi prin voinţa lui 
Sigismund Bâthory, trimes aici iscoadă, după ce l-a însoţit 
în aventura din Oppeln. 

- Bucuros, domnule Genga, de revedere, i-a spus tare, în 
italiană... la-ţi moşiile cu care te-a înzestrat fostul şi 
actualul dumitale stăpân... Dacă te vei dovedi un spion, te 
va judeca Sfatul Princiar... În sală se făcuse o linişte de 
mormânt. Erau acolo, dintre nemeşi, doar cei doi duşmani 
de moarte, Gaspar Korniş şi Moise Szekely. A ridicat glasul. 

- Dacă însă vei atenta la farmecele soţiei tale, te voi 
judeca eu... 

Apoi româneşte, făcând semn lui Stoichiţă să 
tălmăcească: 

- Şi unde-ţi stau picioarele, acolo-ţi va sta capul. 

Ofițerii au bătut cu pocalele în mese, izbucnind într- 
un tunet de vivat. Seara, Velica l-a înfruntat, spunându-i că 
nu trebuia să-l umilească pe ministro di camera. Requisitorii 
Capitlului de Alba s-au ridicat împotriva lui Fabio Genga, 
ţinând partea adevăratei stăpâne a moşiilor dăruite 
acestuia de Sigismund, Elisaveta Parnieszy, soţia lui lanoş 
Keseru... De ce l-a trimis Sigismund pe acest biet italian 
priceput să asorteze culoarea panaşelor cu aceea a 
valtrapurilor? Stoichiţă îl ţine în plasa iscoadelor şi bietul 
Fabio Genga îi stârneşte milă. Salva de artilerie trasă din 
donjonul porţii Sfântul Gheorghe îl smulge din gânduri. 

- Comisarii, măria-ta. 

- Comisarii, Stoichiţă... Vai de ei dacă nu-mi aduc ce 
poftesc. 

Stoichiţă se închină adânc. 

- Până într-a câta odaie pofteşti să le ieşi în cale, 
doamne? 

- Intr-a treia. Destulă cinste, cu toate că pe bătrânul Mihai 
Szekely l-aş îmbrăţişa chiar pe scări, cu toate că mi l-a ucis 
pe Josica. 

- Dacă trăia Josica, nu mai eram eu lângă măria-ta... Aş 
săruta şi mâna acestui căpitan Mihail Szekely. 

Stoichiţă de Strâmba pune un genunchi pe 
pardoseaua de piatră. 

- Măria-ta. Ascultă-mă. Nu te repezi la comisari, orice 
veste ţi-ar aduce. Adu-ţi aminte de sfaturile slăvitului 
Neagoe Basarab... Baronul David Ungnad ţi-e prielnic. Este 
croat şi croații au rânza mare. Nu sclipeşte, dar nici pe 
Basta nu l-a ascultat, ci pentru lefile oştenilor tăi, cu multă 
osârdie a trudit. 

- Ţi-e teamă că-l mănânc? 

- Mai rău... Mi-e teamă că-l jigneşti, când de fapt nu este 
decât sluga împăratului său. 

- Ridică-te... Dacă mă vezi pierzându-mi cumpătul, spune- 
mi «Neagoe»... Şi-acum du-te şi onorează-i în numele meu 
şi vezi să nu ajungă la ei niciunul din nemeşii duşmani 
mie... Mai ales cei împovăraţi de mine să nu ajungă. 

- Voia ta, doamne... 

Rămâne singur în sala rece, gândindu-se că nimic din 
ceea ce clădeşte în vorbele diplomaticeşti nu rămâne, dacă 
în dosul acestor vorbe, duşmanii şi prietenii nu vor vedea 
lucind, albăstriu, tăişul necruţător al fierului său... Aşa cum 
i-a scris lui Rudolf şi acum va vedea dacă Rudolf i-a priceput 
scrisoarea... Și a răzbunat în sfârşit odată Măria Ta jignirile 
de atâtea ori aduse, nu ştiu de ardeleni, sau de craii lor, 
Măriei- Tale şi întregii Case de Austria, prin mine, la 28 ale 
lunii, cu fierul... 

Ce-a înţeles atunci Rudolf, se va vedea peste câteva 
clipe. Priveşte din dosul perdelii intrarea  săniilor 
comisarilor, cu escortă de dragoni din polcul lui Walawski. 
Cazacii de slujbă dau onorul. Palatul se umple de sunetele 
aspre ale trâmbiţelor. De huruitul tobelor. De glasurile 
ofiţerilor care-şi strigă poruncile... 

Il aude pe Stoichiţă de Strâmba spunând mereu 
«Neagoe». De ce dracu spune Stoichiţă «Neagoe» şi dă 
ochii peste cap? Audienţa solemnă merge destul de bine. 
Cel puţin până acum. L-a îmbrăţişat pe vajnicul căpitan 
Mihail Szekely cu dragoste, trecând peste protocolul curţii, 
cu atât mai mult cu cât nu numai că este crăcănat, uşor 
adus de spate, cu mustăţi hunice, pliscos şi căpăţânos; dar 
încă de la ceremonia întâmpinării în afara cetăţii s-a certat 
cu baronul Ungnad, strigând la el fără sfială, atunci când 
Napraghy n-a pomenit în discursul de bun venit numele 
domnului său şi nici Ungnad n-a făcut-o. Baronul David 
Ungnad mai are puţin şi plesneşte. Işi rosteşte discursul, 
fonfăind, cu pleoapele închise pe jumătate. Trâmbe grele 
de lumină intră prin ferestrele ogivale ale sălii tronului, 

căzând pe tichiile negre ale magistraţilor, pe umerii sfatului 
princiar, pe săbiile lucii ale gărzilor. Se face că-l ascultă pe 
Ungnad. De fapt îşi ascultă noul vornic, pe George Pitar de 
Caransebeş şoptindu-i la ureche, cu accentul lui dulce, 
bănăţenesc că Napraghy a vrut să călăuzească lucrurile 
ocolind tot ce ţine de puterea voievodului, că Ungnad s-a 
prins în joc, socotindu-se locţiitorul împăratului pentru 
Ardeal şi că toate au intrat în făgaşul lor firesc când vel 
logofătul Stoichiţă şi căpitanul Mihail Szekely şi-au rostit 
cuvântările, preamărindu-l pe el, pe vodă. Pe el, care-şi face 
jocul, dintr-odată într-o stare de luciditate tăioasă, care 
despică aparențele până la origina secretă a istoriei acestui 
deceniu. Jocul cu Pitar de Caransebeş, şopocăiala în 
momentul solemn, când baronul cu obraz hipocratic îşi 
rosteşte discursul, îi nimiceşte acestuia trufia şi siguranţa 
de sine. lată-l, galben-verzui, trecând peste vorbele umflate 
pe care i le trimite Rudolf şi repezindu-se câineşte asupra 
Casei  Bâthorea, spre  încremenirea Sfatului  Princiar. 
Vorbeşte de perfidia celor doi principi, Sigismund şi Andrei, 
care-au îndepărtat principatul de suzeranul iubit. Baronul 
David Ungnad merită un baronat pe Mureş, cu podgorie şi 
livezi. Nici plătit de el, n-ar fi putut răscoli mai bine 
adevărul tăinuit în sufletele «credincioşilor» lui sfetnici. 
Bătrânul Korniş se scarpină în cap. Chiaky priveşte în tavan. 
Episcopul Napraghy, în odăjdii, cu mâinile împreunate la 
piept, îşi ţine pleoapele strânse, ca şi când lumina zilei i-ar 
face rău. Aici, în stânga, întâlneşte privirea arzătoare a 
mitropolitului loan de Prislop. A lui Rho. Care înţelege. Şi 
care i-a cerut atât de limpede dărâmarea Stărilor de pe 
vremea Ungariei lui Bella, rămăşiţe ale unui stat mort de 
trei sute de ani. Magistraţii Alba-luliei, împietriţi. Lumina de 
februarie. Şi sentimentul dureros că acum, în aceste zile, a 
ajuns la răscrucea de la care viaţa lui se va schimba din 
temelii. Că toate lucrările lui cu fierul ori diplomaţia au 
ajuns la o treaptă, dincolo de care începe altceva, cu totul 
nou şi tulburător, un altceva răscolitor şi definitiv, neîntâlnit 

şi abia sperat care-i va cere, pentru a se întrupa, însăşi 
viaţa. A lui. A celor scumpi inimii lui. Gândeşte aceste 
lucruri, ca cineva străin. George Pitar de Caransebeş îi 
şopteşte ce-a spus căpitanul Mihail Szekely când a văzut 
zidul de ostaşi de la poarta Sfântul Gheorghe, la poarta 
palatului: 

- Nu cunosc pe nimeni mai potrivit pentru a guverna aici, 
decât el, căci este sever, îşi riscă gâtul şi este un căpitan de 
geniu... 

Baronul David Ungnad îşi isprăveşte discursul. Scoate 
din teşchereaua aurită, prinsă la leduncă, scrisoarea 
împăratului. Se apropie de tron. l-o întinde. Îi zâmbeşte 
baronului, atunci când acesta ezită să i-o dea vel logofătului 
Stoichiţă. Este o clipă penibilă. Baronul, comisar imperial cu 
mâna întinsă spre el, Stoichiţă făcând o reverență şi 
luându-i scrisoarea, Napraghy cu ochii închişi şi dintr-odată 
cadenţa grea a gărzilor, clinchetul pintenilor şi heraldul de 
slujbă la uşi înăltând trâmbiţa şi vestind «curier de pe 
câmpul de luptă». 

Baronul David Ungnad tresare. Stoichiţă de Strâmba îi 
dă scrisoarea lui Rudolf. El o ia cu vârful degetelor 
înmănuşate şi ştie că răstoarnă toată urzeala ţesută de 
Napraghy atunci când o duce la buze şi la frunte, cu un gest 
uşor şi repede, apoi o dă din nou lui Stoichiţă şi spune în 
italiană: 

- Curierul de pe câmpul de luptă are intrare liberă la orice 
oră din zi şi noapte. Vornicul George Pitar de Caransebeş, 
spătos, ars de soare, cu păr negru, creţ, ridică buzduganul. 
Heraldul îl vesteşte pe stegarul Jivco Roşul, venit de pe 
câmpul de luptă al Temişorii. Stegarul a ajuns la Vinţ încă 
de ieri. A fost ţinut acolo de Stoichiţă, tocmai pentru a 
ajunge aici la timpul potrivit. Şase haiduci sârbi. Şi Jivco 
Roşul, uriaş, cu pletele lui roşii, plin de pistrui, cu lobul 
urechii stângi tăiat de sabie şi gura crâmpoţită de o lovitură 
de şeşber. Poartă un sac de piele. Ingenunche. Spune 
sârbeşte: 


319 


Vulturul 


- Biruinţă sub zidurile Cetăţii Temişoara şi-n toată raiaua, 
măria-ta. 

Desface gura sacului. Îl scutură. Pe lespezile 
pardoselii se rostogolesc trei capete vineţii, cu ochii 
năclăiţi, duhnind puternic a hoit. Jivco Roşul le aşază pe 
scurtăturile de gât. 

- Başbulucbaşa Selim Erden, tăiat de Baba Novac... 
Stegarul Sander Kitaberi, feciorul paşei, tăiat de mine, Jivco 
Roşul, în luptă om cu om... Timariotul Kemal Altindren, tăiat 
de căpitanul Petcu... Poruncă, măria-ta. 

263 

Îl ridică pe Jivco Roşul. Îl sărută de trei ori. (Diavolul 
pute a usturoi şi-a rachiu). Işi scoate inelul de pe degetul 
mic (un rubin de Trapezunt, şlefuit la Istanbul în atelierele 
lui Semereyan) şi i-l pune în deget. Îl vede pe David Ungnad 
privind halucinat căpăţânile fleşcăite. Ascultă comentariul 
căpitanului Mihail Szekely, care spune că a trebuit să vină 
la curtea voievodului Michail ca să mai vadă o adevărată 
căpăţână de turc... Haiducii se alinie lângă tron, cu săbiile 
la umăr. 

- «Neagoe >», şopteşte vel logofătul Stoichiţă, retrăgându- 
se un pas. Da! Neagoe!... Neagoe Înțeleptul. Vorbeşte atât 
de limpede, încât îşi aude fiecare cuvânt. S-a legat de 
creştinătate, pentru un gând măreț, eliberator... (Dionisie 
Rally, în somptuosul lui strai de arhiereu bizantin îl priveşte 
mustrător...) Tot ce-a înfăptuit, a înfăptuit cu jertfe mari şi 
de ce puţin sprijin s-a învrednicit... 

Atunci îl vede pe Napraghy bătând din buze, pe 
Korniş scărpinându-se iarăşi în cap, pe Chiaky numărând 
muştele moarte pe bolțile ogivale, «Neagoe» spune 
scrâşnind, coboară lângă căpăţânile care-l privesc tragic şi 
strigă: 

- Dar cu ajutorul lui Dumnezeu şi cu sabia am ocupat 
această provincie perfidă... răzbunând jignirile aduse Casei 
de Austria. (Altceva voise să spună. Voise să le vorbească 
de Zamolxis şi de ce-a urmat după el, dar a văzut buzele 

albe ale lui Stoichiţă şoptind numele acesta blestemat 
«Neagoe» şi-a tăcut, pentru că, nu aici se poate spune 
adevărul şi nu acum.) 

- Vă mulţumesc, domnilor comisari, pentru negrăit de 
bunele veşti pe care mi le-aţi adus de la măria-sa împăratul, 
suzeranul nostru prea iubit. 

Comisarii n-au adus nicio veste. Totul este numai 
paradă de vorbe. Baronul David Ungnad şi-a revenit. Urcă 
treptele podiumului, ferind cu grijă căpăţânile oştenilor lui 
Allah. Laudă cu osârdie slujbele vitejeşti ale voievodului. 
Căpitanul Mihail Szekely deschide o cutie de marochin, 
căptuşită cu catifea roşie. Scoate un colan de aur de care 
este agăţată o medalie bătută în rubine şi diamante, înainte 
ca baronul David Ungnad să întindă mâinile, trece cutia 
unui reiter din gardă şi spunând turceşte: 

- Este cea mai mare cinste din viaţa mea de ostaş, măria- 
ta, îi trece colanul pe după gât. 

Când simte mâinile căpitanului atingându-i ceafa, se 
cutremură, într-un fel, mâinile astea au luat capul lui Josica. 
Scutierii aduc darurile lui pentru comisari. Câte un covor 
turcesc şi stofe scumpe de Damasc, ţesute cu aur. Când se 
înclină, primind darurile din mâna lui, baronul David 
Ungnad loveşte cu călcâiul capul timariotului Kemal 
Altindren. Capul se rostogoleşte cu un sunet înăbuşit. 
Baronul îşi apasă inima cu amândouă mâinile în care ţine 
stofa de Damasc. Heralzii sună sfârșitul audienței. Comisarii 
se retrag. Uşile grele se închid în urma lor. 

- Episcope Napraghy, spune, glasul sfinţiei tale s-a auzit 
puţin şi străin, astăzi. Oare sunteţi bolnav, scumpe al meu 
sfetnic?! 

Episcopul Napraghy învie subit. Priveşte capetele de 
la picioarele lui... 

- Nu te uita la ele, sfinţia ta... Poate nu eşti obişnuit şi-ţi 
vine rău. 

- Este un tâlc în vorbele măriei-tale? 

- Nici unul, episcope. Unii dintre noi ne-am învăţat prea 
mult să căutăm tâlcuri ascunse în faptele şi vorbele cele 
mai fireşti... Poftă bună, domnii mei... Jivco... Astăzi, tu şi 
oştenii tăi, prânziţi cu domnul vostru... Episcope Napraghy. 
Ai auzit?... Cu domnul vostru!... Pe care sfinţia ta l-ai uitat. 
În rugăciunile sfinţiei tale. În discursurile sfinţiei tale... Şi-n 
gândurile de bine ale sfinţiei tale? Oare? 

Râde. Heralzii sună onorul. lese din sala tronului 
întrebându-se dacă solia lui la Praha, cu Petre Armeanul va 
ajunge până diseară la Alba-lulia şi dacă Văsile Boer de 
Recea a întocmit «votul», voievodului Mihai, aşa cum i-a 
cerut-o, vot cu care să răspundă celui întocmit de nunciul 
Germanico Malaspina. Deocamdată, aici nu s-a jucat decât 
preludiul la jocul lui cu Rudolf, un fel de comedie solemnă, 
cu heralzi, trâmbiţe şi vorbe mari, comedie solemnă pentru 
magistrați şi Sfatul Princiar, iar prin ei, pentru Unio trium 
nationum. Adevăratul joc va începe diseară, la audiența 
secretă pe care i-a cerut-o Ungnad prin Stoichiţă. Când i-a 
pus colanul pe după gât, căpitanul Mihail Szekely i-a şoptit: 

- Szukay!... 

Desigur are scrisori de la acest venerabil bătrân şi 
episcop şi prieten. Işi aduce aminte de serile lor, în Ciutăria 
Domnească de la Târgovişte, atât de rămase în timp încât 
se-nfioară. Aude comenzile ofiţerilor. Salvele de muschetă 
trase la ieşirea comisarilor din palat. Apoi clopotele Alba- 
luliei vestind amiazul. 

Înserarea de februarie îl aşterne în sângeriul 
zăpezilor aprinse de soarele căzut pe dealurile Vurpărului. 
Reciteşte aşezat în faţa ferestrei scrisoarea episcopului 
Sandor Szukay. Aude respiraţia grea a căpitanului Mihail 
Szekely, foşnetul rochiei Velicăi, tuşea seacă a cavalerului 
Văsile Boer de Recea şi glasul principelui Marcu, povestind 
o intâmplare cu spadasini, trăită la Firenze. Carlo Magno îi 
şopteşte că la Cluj s-a arătat din nou obscurul diplomat al 
lui Rudolf, loan de Marini Polli, raguzanul intrigant care l-a 

defăimat la curte şi care, probabil, vine să-şi obţină 
monopolul exportului de boi. 

- N-o să-l aibă, mârâie, privind zăpezile... Pe Şchiopu Vodă 
l-a lăsat fără izmene pe el. 

- Colonelul de reiteri Hoffkirchen cere să-şi vâre 
regimentul în cetate. 

- Cu plăcere. Dar în Cetatea Sebeşului... Aşa este, 
căpitane Szekely? 
- Ce anume, măria-ta? 
- Vă simţeaţi atât de nesiguri în Transilvania, încât aţi 
cerut gardă un regiment de reiteri? 

Vorbeşte  turceşte. Căpitanul Mihail Szekely, în 
dolman cu  brandenburguri din fir de argint, cizme 
ungureşti, scurte, cu şiret alb şi pinten, tuşeşte de câteva 
ori. A cerut să-l vadă înaintea lui Ungnad. l-a dat scrisoarea 
episcopului. In care acesta îl mustră părinteşte pentru 
asprimile lui faţă de nemeşi. De asemenea îi face 
genealogia (Casei  Bâthorea, rugându-l să nu-i mai 
urmărească pe Bâthoreştii din Nord, veri cu principele 
Sigismund, care nu fac politica poloneză a acestuia, ci pe 
cea a împăratului. Îi mai scrie că se osteneşte pentru «fiul 
inimii mele» şi că i-l trimite ca sfetnic pe «vechiul, 
încercatul, generosul şi loialul soldat Mihail Szekely»... 
Vechiul, încercatul, generosul şi loialul soldat, spune cu glas 
hârâit şi spart: 

- Gardă pentru măria-ta, mai mult decât pentru noi. A fost 
ideea lui signor Georgio. 

- Care vrea, măcar astfel, să aibă un regiment la Alba- 
lulia. 

- De ce tocmai la Alba-lulia, principe? Dacă ţine 

neapărat... 
Mihail Szekely face o reverență. Zâmbeşte. 

- Dacă acest signor Georgio ţine neapărat, îl va avea, să 
zicem la Sibiu. 

- Nepotrivit, măria-ta. De ce nu mai aproape de câmpurile 
de luptă. La Deva, de pildă. 

A vrut să-l încerce pe căpitan. A duce Sibiului 
încăpățânat un regiment de reitieri german, ar fi însemnat 
a-l aţâţa la răscoală. 

- La Deva, de unde acest Biserică mare n-are decât, dacă 
zelul îl îndeamnă pe măsura numelui, să lupte cât o pofti cu 
paşa de Temişoara, spune căpitanul râzând... Inserarea 
umple cabinetul de lucru al fostului cancelar cu ape de 
sânge. Nu-l poate auzi râzând pe călăul lui Josica, aici, 
unde-a ascultat glasul fierbinte, viu şi adevărat al acestuia, 
mărturisindu-i credinţa lui de taină. Aceea care l-a dus la 
eşafod. 

- Căpitane Szekely, aici este camera ce lucru a 
credinciosului meu Josica. 

Se face o linişte grea. Căpitanul Szekely se-nclină. | se 
broboneşte fruntea. 

- A lucrat împotriva imperiului, măria-ta. Mihail Szekely 
este căpitan imperial. Ungaria de Sus ar fi astăzi paşalăc, 
fără imperiu. Şi căpitanul Mihail Szekely înainte de a fi orice 
este ungur. 

- Cinstesc cinstea şi bărbăţia acestui căpitan. 

- Cinstesc bărbăţia şi măreţia faptelor celui mai dăruit 
dintre principi. Măria-ta. Pe seama voastră, serenissimă 
alteţă se vorbeşte prea mult. Se scrie prea mult. Se adună 
prea multe zvonuri. l-am scris împăratului că, păstrându-l 
pe Mihai Vodă, căpătăm ceva ce niciodată n-a avut un 
împărat roman. Cei ce-i vorbesc împotrivă sunt «ereticii», 
duşmanii Casei de Austria, prietenii turcilor, care nu-l iartă 
pentru magnificele lui biruinţe. Dar lui, îi trebuie bani. Ştim 
că Mihai (face o reverență adâncă) prin invitaţii la masă şi 
cadouri, poate măguli doar câţiva căpitani. Gloata oştenilor, 
ca de obicei, strigă după lefuri. A se opri la bani, este o 
ruşine pentru împărat... Acesta este, magnifice, căpitanul 
Mihail Szekely de Köwend, domnul de Ormosd şi Crapina, 
căpitan obştesc al Maiestăţii Sale împăratului roman, 
vinovat în faţa conştiinţei lui de a fi grăbit decapitarea 

cancelarului, fără a aştepta îndeplinirea procedurii 
imperiale şi a aştepta hotărârea împăratului. 

O mărturisesc cu durere. Am venit aici să apăr în 
persoana voastră, magnifice, nu numai onoarea unui soldat, 
campion al luptei antiotomane, dar însăşi onoarea ideii de 
cavaler şi soldat. lertaţi-mă. A fost cel mai lung discurs pe 
care l-am rostit în viaţa mea. Şi vă asigur, cel din urmă, de 
acest fel. A fost pricina, pentru care am solicitat 
bunăvoinţei voastre, această audienţă privată. Îngăduiţi-mi, 
serenitate, să mă retrag... Bunul meu prieten, baronul 
David Ungnad, va face o criză de ficat dacă mă va găsi 
aici... 

Din trei paşi mari, lupeşti, este asupra căpitanului 
ungur. Îl ia în braţe. Îl sărută pe frunte. Căpitanul mormăie. 
Mormăie şi el, stânjenit. Se simte dintr-odată sălbatic. Îi 
lipsesc cuvintele. Sinceritatea tăioasă, soldăţească, îl 
dezarmează cu atât mai mult cu cât s-a învăţat cu 
mincinoasa diplomaţie a vorbelor cu două înţelesuri, pline 
de venin şi scârnă ale curţii lui nobiliare. Se întoarce la 
fereastră, lăsându-l pe Stoichiţă să-l conducă pe căpitan. 
Afară, dincolo de zidurile cetăţii, asfinţitul moare într-o 
vâlvătaie seacă şi rece... 

„„. Toţi anii de lupte se rostogolesc în această clipă. Se 
îndeasă în această clipă. Se vor rostogoli şi-n clipele 
următoare ceasului acesta, al unsprezecelea al zilei de 10 
februarie 1600. Se vor rostogoli deznodând firul viitorului, 
aşa cum îl intuieşte şi-l vrea el, nu acest baron croat, 
creatură mizeră a cancelariei imperiale, care ascultă plin de 
suficienţă «votul» lui despre istoria Transilvaniei, vot citit în 
latineşte de cavalerul Văsile Boer de Recea, vot pornit de la 
lucrările lui Nicolaus Olachus, coborâtor din Vlad Ţepeş: 
Hungaria sive de originibus gentis, regni, situ, divisione, 
habitu atque opportunitatibus, ca şi de la Magyar Kronika 
lui Gaspar Heltai, de la documentele de cancelarie, 
începând cu privilegiul Andreanum dat saşilor de regele 
Andrei II în anul 1224 şi terminând cu actul de nobilitare, 

dat de cardinalul principe Andrei Bâthory lui loan Boer de 
Recea, la 18 septembrie 1599... Stă în picioare, la fereastră, 
îmbrăcat într-o şubă domnească din brocat venețian, pierde 
sensul argumentariului, pentru că este ridicol ce face 
punând să i se citească acestui baron obtuz un 
argumentariu asupra dreptului de domn român asupra Ţării 
Soarelui. lată că nu se împlineşte un an de când un 
Bâthory, poate cel din urmă, a înnobilat un loan Boer. Vede 
luceafărul de noapte strălucind verde în uraniscul brumos, 
plin de stele strălucitoare. Aude, iarăşi, însăşi fiinţa istoriei 
născându-se în el şi dintr-odată se află undeva foarte 
departe în timp, privind cu stranie amărăciune acest 
cabinet şi aceste fiinţe omeneşti, închise în cercurile de fier 
ale neputinţelor şi neînțelegerilor... Simte alături adierea 
înmiresmată a spiritului Velicăi. O vede lângă soba de 
porțelan, în strai de doamnă a Moldovei, cu mesalul 
domnesc pe fruntea ei nobilă, îi cade lumina galbenă a unei 
lumânări pe braţul dezgolit până la cot, pe obrazul de 
împărătiţă, revine în acest cabinet în care aude tot mai 
limpede istoria făcându-se pe sine înăuntrul lui. Se-ntoarce 
spre baronul David Ungnad, care miroase nişte săruri dintr- 
un flacon de cristal, îl vede pe căpitanul Mihai Szekely 
privindu-l năucit pe cavalerul Văsile Boer de Recea, îl vede 
pe Marcu, alb de emoție, pe Stoichiţă de Strâmba 
mursecându-şi buzele, îi vede pe toţi izbiţi de logica 
argumentariului şi spune cu glas sec, tăios, în turceşte. 

- Baroane, ce vrea împăratul romanilor de la mine, pentru 
că, bănui, asta te-a făcut să-mi ceri o audienţă secretă. 

Baronul David Ungnad îşi ridică spre el faţa 
hypocratică, asudată. 

„„. Nu este învăţat să fie luat din scurt. Şi, ceea ce ÎI 
uşurează, n-a înţeles nimic din lectura lui Văsile Boer. lată-l 
deci pe Habsburg, aşa cum l-a intuit şi aşa cum a fost în toţi 
aceşti cinci ani, de la Călugăreni până la Alba-lulia. Ascultă 
glasul uscat al baronului care spune: 

- Ad primum. Toate cetăţile să fie garnizonate cu trupe 
germane. 

- Ad secundum. Administraţia Transilvaniei să stea sub 
comisarii imperiali. 

- Ad tertium. Armata să fie comandată de un general 
numit de împărat. 

Baronul mai spune că din consideraţie faţă de marile 
lui fapte de arme, împăratul i-a poruncit ca condiţiile sale 
să-i fie spuse domnului voievod în secret, astfel încât să nu 
fie jignit în faţa dietei, ori a Consiliului Princiar. Că împăratul 
este neliniştit de tratativele lui secrete cu turcii. De faptul 
că în loc să pornească cu armata împotriva acestora, se 
pregăteşte să-l atace pe domnul Moldovei, vasalul regelui 
Poloniei. Că, în sfârşit, asupra titlurilor lui, a negociat cu 
solia condusă de signor Petro Armeanul. Că... 

- Ad quartum. Principele Mihail a fost primit în clientela 
regatului Ungariei... 

O pauză. Velica de-o paloare de moartă. Şi iarăşi 
glasul ruginit al slujbaşului imperial, pocnind de înfumurare 
la gândul neghiob că-i pune lui, războinicului, asemenea 
condiţii şi asemenea întrebări, îi vine să râdă văzând buzele 
lui Stoichiţă  mişcându-se fără sunet. Ştie că spun 
«Neagoe». Neagoe... Îl ascultă pe baron întrebându-l în 
numele împăratului de ce nu l-a primit pe il signor Georgio 
Basta comandante generale în Transilvania, de ce a trecut 
doamnei Stanca domeniile Măriei Cristierna, arhiducesă 
austriacă, de ce dă slobod la pradă cazacilor şi iobagilor, de 
ce... 
- Cam lung acest «de ce», baroane... Cam lung pentru un 
stăpânitor slobod, stăpân pe el şi pe supuşii lui. 

- Un singur «de ce», încă, printe. 
- Să-l aud. 
- De ce nu respectaţi legile principatului în judecarea 
nobililor şi executaţi pedepse capitale, înainte ca cei 
judecaţi să poată apela sentinţa la împărat? 

Velica îl priveşte ca dintr-o altă lume. |i e frică Velicăi 
de izbucnirea lui. Copilă, Velica... Copii şi ceilalţi, înlemniţi 
în jilţurile lor. Au înţeles deci. Habsburgul a avut nevoie de 
o sabie care să-i cucerească Transilvania răzvrătită. 
Transilvania nobiliară, cuib de nesupunere, niciodată 
supusă imperiului. Acum o vrea a unui arhiduce. Lui îi dă 
două castele în Silezia, un medalion şi o căruţă de vorbe 
umflate. Da... Este nevoie de Neagoe... Se aşează în jilţul 
din spatele mesei de lucru a lui Josica. Împinge cu degetul 
globul lui Martin Behaim, care se răsuceşte pe fusul lui de 
alamă. Urmăreşte cu privirea pierdută în gol un Circulus 
Equinoctialis vag, care-i trece prin inimă şi se scurge spre 
Suceava, aşa cum a văzut-o într-o înserare de mai, plină de 
măreţia duhului războinic al voievodului Ştefan. Nu-şi 
recunoaşte glasul acesta blând, aproape duios, care-l face 
pe Stoichiţă să nu mai bată din buze şi pe Velica să-i 
zâmbească, arătându-i cu o trecere uşoară a mâinii, sânul, 
adică făgăduindu-i-se copilăreşte, pentru înţelepciunea lui. 
Nici măcar înţelepciunea nu este a lui. Este a acestei Ţări a 
Soarelui. Nici faptele nu sunt ale lui. I le-a luat timpul. Nici 
el măcar nu-şi mai este al lui. Este al acestei realităţi din el 
însuşi, care mâine va fi a timpului şi-a începutului de veac 
şaptesprezece, fără ca măcar, aceştia, comisarii s-o 
bănuiască crescând vijelioasă chiar lângă jilţurile lor, 
schimbându-le de pe acum destinul, lor şi altora, al miilor 
de oameni şi al acestor pământuri de sub zăpezi, căzute în 
întunericul  brumos, sub uraniscul din care clipeşte 
Luceafărul. Mai are vreme să se joace de-a politica până 
când se întoarce Petre Armeanul, ajuns în seara asta la 
Turda. Va avea răspunsul împăratului romanilor prin 
Armean, al regelui Poloniei prin Tarnowski ajuns la Munhaci 
şi al sultanului prin paşa Hussein, ajuns la Edirne. De aceea 
se joacă, spunându-i lui Ungnad că ştie de asigurările date 
de Rudolf regelui Poloniei, că nu-i va îngădui lui, căpitanului 
său general pentru Transilvania, să-l atace pe leremia. lar el 
îl roagă pe rege, prin împărat, să-şi stăpânească sluga 

moldoveană. O spune zâmbind. Tot zâmbind spune că // 
signor Georgio Basta, comandante generale dell’ Hungheria 
superiore îngăduie căpitanului de Hust şi şpanului de 
Maramorăş, Jurj Pogan, să aibă legături cu leremia. Atunci 
cum ar fi vrut împăratul să-l lase pe Basta în Transilvania? 
Se joacă iarăşi, pentru că acest baron mâncat de molii n-are 
nimic din ferocitatea inteligentă şi tăioasă a unui Abul 
Kasim Babul, acel şiret Kaplan, oştean şi diplomat, ori din 
măreţia războinică a unui Ghazi Ghirai, ori din cinstea 
luminată de înalta ştiinţă a episcopului Sandor Szukay şi, de 
fapt, este doar o moară de măcinat minciuni, o ghiulea de 
plumb pe care Habsburgul încearcă să i-o agaţe de picioare. 

- In esenţă, ce vrea magnifica voastră persoană, de la 
împăratul romanilor, spune baronul mirosindu-şi sărurile. 

Zâmbeşte. larăşi îşi aude glasul. Tăios. Şi vorbele. 
Plesnind tăcerea. 

- Ad primum. Transilvania, cu titlu ereditar, sub 
suzeranitatea împăratului... Cred că vă este limpede. Am 
cucerit-o cu sabia în virtutea votului, pe care se pare că nu 
l-aţi înţeles deplin. 

- Ad secundum. ( Îl priveşte în ochi pe căpitanul Mihail 
Szekely.) Hotarele principatului să fie acelea făcute după 
pacea dintre împăratul Maximilian şi voievodul loan 
Sigismund Zapolya. Adică cele străvechi cu Oradea, Bihorul, 
Maramorăşul, părţile de apus cu Crasna, Zarandul, Baia 
Mare, Baia de Sus şi toate ţinuturile lor. 

- Ad tertium. Dreptul de a face donaţii. 

- Ad quartum. Dreptul de judecată fără apel la împărat. 

- Ad quintum. Titlurile lui Sigismund. 

- Ad sextum. Lefi pentru şase mii de oşteni. 

- Ad septimum. Dacă mă vor birui mulţii mei duşmani, eu 
şi urmaşii mei să avem moşii cu un venit de o sută de mii 
de taleri pe an, într-unui din ducatele coroanei romane. 

- Ad octavum. Dacă voi cădea prins, împăratul să mă 
răscumpere. 

Apoi, româneşte: 

- Asta-i pohta ce-o pohtesc. 
Apoi turceşte: 

- lată răspunsul meu la cererea domniilor voastre de a 
avea un sfat de taină şi a-mi aduce la cunoştinţă, vrerea 
împăratului romanilor. 

Se ridică. 

- O clipă, baroane Ungnad!... La al dumitale ad tertium, cu 
generalul numit de împărat. 

Comisarii sunt în picioare. Sunt cu toţii în picioare. 
Doar Velica stă în jilţ, nefiresc de frumoasă, cu ochii ei 
adânci şi strălucitori plini de lacrimi... 

- Stoichiţă, tălmăceşte... Apoi în româneşte, atât de jos 
încât baronul David Ungnad îşi pipăie gâtul... Oastea o am 
eu în samă, căpitanul ei şi cel care şi-a vărsat sângele cu 
ea... Atât... Pot să se retragă... _ 

Comisarii ies pe uşa tainică deschisă în lambriserie. In 
clipa când tăblia lunecă la locul ei, Velica îi cade la picioare. 
Îi ia mâna. l-o sărută. Ridică spre el faţa înlăcrimată şi-i 
spune cu glas tragic: 

- Mântuitorule! 

7 

- Nu este un trădător acest împărat ce-şi zice al 
romanilor, care vrea să mă gonească din Ardeal ca pe o 
femeie stricată, aşa cum a gonit-o Sigismund pe Măria 
Cristierna? Am câştigat Ardealul pentru împăratul, am riscat 
pentru aceasta trupul meu şi viaţa mea, am luat cu mine 
nevasta mea şi fiul meu, de s-ar fi întâmplat o nenorocire, 
am fi rămas acolo eu, nevasta mea şi fiul meu şi ai mei toţi. 
Am nădăjduit că măria sa împăratul nu numai că mă va 
cinsti cu însemnate daruri, ci mă va întări cu steaguri 
împărăteşti, cu scrisoare şi pecete. Nu mă voi lăsa gonit, de 
mi-aş pune capul, căci l-am luat cu sabia. Nu-l slujesc pe 
împărat nici de frică, nici de nevoie, ci de bună voia mea, 
luminată de gândul libertăţii. Sultanului, căruia o bună 
bucată de vreme i-am făcut toate ruşinile şi batjocurile ce-şi 
poate închipui cineva, îmi trimite steag, sabie, buzdugan, 

un cal frumos, un surguci şi douăzeci şi cinci de mii de 
galbeni, iar împăratul îmi trimite ca dar trei coli de hârtie 
pline de otravă, ruşine şi batjocură şi vrea să mă gonească. 
Mi s-a spus mie să nu mă încred în nemți, căci voi avea 
proastă răsplată a slujbei mele credincioase, cum a şi 
urmat... Voi trimite pretutindeni scrisoarea maiestăţii-sale, 
ca să vadă toată lumea bucuria şi marea nerecunoştinţă 
pentru slujba mea cea credincioasă... lar voi mi-aţi fost 
trimişi aici ca sfetnici, nu ca îndrumători. Ştiinţa cârmuirii 
nu de la voi am s-o învăţ. Şi nici de dascăli ca voi, pentru 
istoria neamului meu, nu am lipsă. Şi nici frâu cu zăbală nu 
port şi nici teamă nu mi-e de toată urzeala asta a voastră, 
domnilor nemeşi, ieri urzitori împotriva împăratului, astăzi 
urzind cu domnul baron Ungnad împotriva mea. Şi dacă te 
mai scarpini în cap, scumpe Korniş, am un leac prin care te 
vindec de această mâncărime în veci de veci. Şi ce credeţi, 
cinstit Sfat Princiar, că dacă împăratul a făgăduit Ardealul 
lui Maximilian, acest lucru va schimba ceva în adâncul 
faptului că lo Mihail sunt aici nu numai prin dreptul 
învingătorului, ci chemat din vreme şi peste vreme de o 
poruncă a timpului, dincolo de toate poruncile trecătoare 
ale împăratului, care el însuşi este trecător pe scaunul 
măririi lui? Episcope Napraghy, a căzut capul unui cardinal- 
principe, nu mă voi sfii să iau capul unui episcop-cancelar, 
care-şi murdăreşte haina sacerdotală cu _ urzeli josnice, 
nedemne de un om al bisericii. Sunt aici prin destin şi arme. 
Numai destinul şi armele pot hotărî să nu mai fiu. Domnule 
conte  Chiaky, cunosc toate umbletele curierilor lui 
Sigismund la castelele domniei tale, la Oradea şi Cluj. Ti-am 
dăruit viaţa de o sută de ori, când de o sută de ori ţi-o 
puteam lua. Domnule Gaspar Korniş, ştiu că te lauzi 
pretutindeni că ai încetat lupta de la Şelimbăr din mărinimie 
faţă de sângele creştin, pe care n-ai vrut să-l faci să curgă. 
Mă întreb, dacă te răpunea mărinimia, de ce n-ai făcut 
această faptă încă de la începutul luptei? Cinstesc în 
domnia ta războinicul şi pe gazda mea şi-n numele acestei 

cinstiri, ca de la oştean la oştean, te rog lapădă de la 
domnia-ta trufia nemeşească, nu te cobori la mişelnica 
urzeală a celor nedemni... Vouă, tuturor celor de faţă, v-am 
dăruit viaţa, încercând cu statornică răbdare să vă fac să 
cugetaţi. V-am lăsat capetele, nădăjduind la un gând 
omenesc, dincolo de trufie şi otrava urii. Dincolo de oarba 
voastră neînțelegere a timpului, când din toate părţile 
sunteţi pândiţi de primejdia nefiinţei prin cei mai puternici 
decât voi. V-am oferit adăpost sub scutul meu. L-aţi primit 
şi de sub scutul care vă apără încercaţi să-mi vârâţi 
jungherul în pântece. Am lăsat slobode privilegiile şi statele 
voastre, când jus belli mă îndreptăţea să le fărm. Cu ce-aţi 
răspuns mărinimiei mele? Ori poate în deşarta voastră 
trufie aţi crezut că mă tem? 

Bate din palme. Se deschid toate uşile în două 
canaturi. Toate uşile mascate în absidiole. De sub draperii, 
în balcoane, pe după coloane, din toate coridoarele, din 
toate ungherele apar gărzi de secui cu săbiile goale la 
mână. Intră în cadență rară, legănată, o unitate de ieniceri. 
Este 16 februarie. Ceasul din turla catedralei bate amiazul. 
Sunetul gongului pătrunde rece şi lugubru sub bolțile de 
piatră. Baronul David Ungnad, verde, îşi apasă batista peste 
buzele subţiri. _ 

- Domnilor, cunoaşteţi prost istoria. Inaintaşul meu, pe 
care l-aţi lăsat să abdice cu toată dragostea nemăsurată pe 
care i-o arătaţi astăzi, folosea faţă de voi ştreangul mânuit 
dibaci în temniţă. Aşa mi se pare că a pierit cancelarul 
dinaintea cancelarului decapitat, care te-a precedat, 
cancelare Napraghy?! Unul din înaintaşii mei, deosebit de 
iubit de înaintaşii voştri, folosea în cazul trădării un leac 
care se numeşte ţeapă. Domnilor consilieri imperiali, vă 
poruncesc să nu vă mai amestecați în treburile 
principatului, decât cerându-mi îngăduinţa. Sfatul Princiar 
poate fi acesta, sau oricare altul. Nu puteţi tracta cu el 
nimic, neavând decât puterea pe care eu însumi i-o acord. 
Rog să cercetaţi în Scurtă și adevărată descriere a faptelor 

săvârşite de lo Mihai Domnul Ţării Româneşti tipărită anul 
trecut la Görlitz de Baltazar Walther silezianul, cum am 
tratat garda de ieniceri pusă de sultan în palatul meu de la 
Bucureşti. Se pot trage unele învăţăminte pentru domnul 
colonel Hoffkircher, care încearcă să apuce comanda 
garnizoanei. Şi vă rog stăruitor să-mi îngăduiţi să vi-l 
prezint pe căpitanul Peter Domokos şi oştenii săi, ca şi pe 
viteazul  ienicer Ahmet Muhtar, gata oricând să-mi 
îndeplinească ordinele. 

Se opreşte din umblet. Poartă uniforma roşiilor. Este 
neîncins, pintenii de aur zuruie uşor, părul tuns perie şi 
barba i s-au aricit. Simte în gură gust de cocilit. De sânge. 
Solia lui Petre Armeanul s-a întors de la Pilzen, unde este 
curtea, în 11 februarie dimineaţa. A adus răspunsul 
împăratului, o luptă cu nemeşi mascaţi, la Turda, nemeşi 
puşi pe goană de garda căpitanului Mârzea şi travestit în 
neguţător, pe doctorul Isepo, trimisul lui Henric IV, regele 
Franciei. 

Într-un cufăraş căptuşit, Petre Armeanul i-a adus zece 
exemplare din cartea lui Baltazar Walther, cumpărate de la 
un librar din Praha. Şi, desigur, scrisoarea împăratului. 
Consiliul de război îl scuză pe Basta, că n-a intrat în Ardeal 
să-l ajute. Biruinţa lui la Şelimbăr este un simplu hazard. 
Venise doar ca un fugar care-şi părăsise ţara, căutându-şi 
salvarea. | se acordă dreptul lui Basta să guverneze toate 
cetăţile de margine care nu aparţin Ardealului şi care, sub 
niciun cuvânt nu-i vor fi cedate lui. Hotarele sunt acestea, 
nu cele stabilite între împăratul Maximilian şi loan 
Sigismund Zapolya. Ardealul nu-i poate rămâne. li este 
promis lui Maximilian. Dacă şi de data asta arhiducele 
refuză, atunci provincia îi poate rămâne lui Nicolae Pătraşcu 
având consilieri doi germani sau doi nobili unguri. Este 
somat să rupă tratativele cu turcii. Abia atunci i se vor plăti 
soldele. Prin donațiile făcute de împărat, a fost primit, el şi 
urmaşii, în clientela regatului Ungariei. Poate spera la o 
coroană europeană, Rudolf numindu-l al cincilea frate al 


333 


Vulturul 


său. l-ar fi chemat atunci pe comisari, să-i sfâşie. L-a oprit 
Velica. L-au oprit Stoichiţă şi Mihalcea şi Petre Armeanul, 
care i-a spus că arhiducele Mathia a protestat cerând 
demiterea lui Basta, că el, Petre Armeanul s-a întâlnit la 
Pilsen, în taină, cu solul ţarului Boris Godunov, Atanase 
Vlasiev, care l-a întrebat cum a primit măria-sa darurile 
ţarului şi dacă a fost mulţumit de ele. l-a mărturisit că 
stăpânul său caută prietenia împăratului şi că bucuros ar 
lega jurământ cu măria-sa voievodul, pentru un război 
împotriva turco-tătarilor. Ţarul ar trimite o armată asupra 
Crâmului, scăpând Ţara Românească de primejdia nohailor 
şi i-ar da lui Rudolf zece mii de arcaşi, spre a merge asupra 
Constantinopolului. Este vorba ca arhiducele Maximilian să 
se căsătorească cu o fată a marelui duce. Că împăratul, 
spre a potoli Clujul, îi cere lui Basta să aşeze aici câte patru 
oşteni în fiecare casă... Doctorul Isepo, misterios şi 
întortocheat, a cerut ca în schimbul sprijinului Franciei, să 
nu aibă încredere în Casa de Austria. El pleacă la Istanbul, 
unde va negocia cu marele vizir şi sultanul. Regele Henric 
de Navara recunoaşte virtuțile ostăşeşti ale principelui 
Mihail, ca şi planurile sale grandioase, aici, la hotarele lumii 
creştine... 

Vorbe. Din toate părţile numai vorbe. 

- Domnilor sfetnici! 

E o linişte de moarte în care-şi aude glasul izbindu-se 
de bolți. Sunt aici doar ei, cei care joacă această partidă. Îi 
e scârbă de baronul care în câteva zile a adunat un catastif 
plin de pâri mincinoase. Care a repezit în fiecare seară câte 
un curier la Casovia, cu rapoarte lungi, cifrate. Care i-a scris 
aseară lui Georgio Basta că «ardelenii au ajuns să tremure 
până şi de umbra lui Mihai»... Gărzile nemişcate. Căpitanul 
Peter Domokos privindu-l întrebător în ochi. 

- Domnilor sfetnici! Şi domnilor comisari imperiali!... Să 
râdem! Nu este aşa, domnule episcop-cancelar? 

- Măria-ta se ocupă mereu de mine, spune Napraghy... 
Am ajuns să-mi tem capul, principe. 

- Oare nu tu episcope, ai spus la masa dată de contele 
Sandor Bokskay: «trebuie împins spre acte necugetate, 
temperamentul îl va ucide.» _ 

Din doi paşi este în faţa episcopului. li vede pielea 
pergamentoasă, uscată, sub care se-nroşesc puzderie de 
vinişoare, semn că omul bisericii nu dispreţuieşte sângele 
Domnului. 

- Dacă temperamentul meu, în loc să mă ucidă pe 
mine?!... Să râdem, domnilor! Ne-am spus numai o parte 
din ceea ce avem de spus. 

- Mai bine, mi-aş pierde o sută de capete, decât să aud şi 
cealaltă parte, măria-ta, spune căpitanul Mihail Szekely, 
ştergându-şi fruntea. A fost ein brusk Audieniz după care 
simt nevoia să râd. 

Marele logofăt Stoichiţă face un semn. Pe una din uşi 
intră £/ Gracioso, îmbrăcat de data asta aidoma lui David 
Ungnad. Spune o mie de prostii nătânge, anunţându-l pe 
„împăratul astronomilor, regele ceasornicarilor şi stăpânul 
pietrei filosofale, cel mai mare mincinos de la Copernicus 
încoace". Este luat la bătaie de Matamore, îmbrăcat 
turceşte, spoit cu făină pe obraz, după care intră Manea 
Nebunul şi Prinţipul Zamfir, unul imitându-l pe Rudolf, 
îmbrăcat în ţinuta de curte, celălalt travestit în turc. 
Amândoi fierb lichide puturoase în retorte uriaşe, 
cercetează stele imaginare cu un telescop de hârtie poleită, 
apoi turcul îi pune celuilalt pocnitori şi din fundul 
astronomului ies trâmbe verzi de fum şi detunete. Apare un 
orologiu uriaş în măruntaiele căruia se ascunde astronomul. 
Totul se învăluie în fum şi de peste tot se aud râsetele 
groase ale gărzilor şi strigătele de bucurie ale ienicerilor. 

- Domnule baron David Ungnad, îi cer maiestăţii sale 
imperiale să-mi facă graţia de a-l libera din robia Hustului, 
pe Ali-paşa, fostul comandant al Târgoviştei. Este un oştean 
viteaz, pe care-l preţuiesc. Sper ca acest spectacol să vă fi 
făcut plăcere. 

Se înclină. Zâmbeşte. lese. Mereu pe pervazul 
ferestrei de la răsărit, vrăbioiul cu penele pline de 
funingine, care-l priveşte cu ochii lui de piper, gureşindu-se 
şi ciocănind cu pliscul în geamul verzui, prins în ramă de 
plumb. 

8 

Este 9 martie în dumineca celor 40 de sfinţi mucenici 
din Sevasta. Bat grav clopotele Bisericii Negre. Bat duios 
clopotele de la Sfântul Nicolae din Şchei. De pe Tâmpa 
însorită curge un vânt primăvăratic, îmbibat de mirosul 
frunzişurilor moarte, dospite sub zăpadă. Postăvarul stă sub 
omături diamantine şi Măgura Codlei are glugă de nori, 
semn că se schimbă vremea. Bat toate clopotele 
Braşovului. Stă în şaua de safian roşu, cu arcada din fildeş 
sculptat cu inorogi, pusă pe oblânc din doi colţi de elefant 
având scăriţele din argint lucrat la Samarkand în filigran de 
aur încrustate cu olmazuri. Poartă mantia voievodală albă, 
cu vulturii imperiali tăiaţi în foaie de aur. Gugiumanul cu 
surguci din trei pene albe de egretă. Armăsarul Viteaz de 
Alep, din prăsilă lipiţeană, având tată unul din armăsarii 
arăpeşti dăruiţi de boierul Golescu, joacă pe loc, fluturându- 
şi coama lungă, împletită pe sârmă de argint. Ferestrele 
caselor magistraţilor din Piaţa Sfatului sunt pline de 
săsoaice blonde, în şube de veveriţă. Praporii şi stindardele 
se leagănă în vârful hampelor. Din tribune se aude gureşa 
zvoană a jupâneselor şi jupâniţelor rămase în Şcheii 
Braşovului. Apoi glasul puternic al prinţului Marcu poruncind 
corniştilor să sune semnalul celei dintâi salve de artilerie. 
Două ziduri de trabanţi roşii se duc spre marea poartă a 
cetăţii. Dincolo de casele lui Wolfgang Haller se-nşiră 
trabanţii albi, apoi un escadron de cuirasieri, apoi două 
sotnii căzăceşti, apoi cavalerii de Făgăraş în armuri negre şi 
abia mai vede panaşele albe ale cnezilor de Hunedoara şi 
lăncile lor lungi, cu steguleţe roşii la vârf. Totul, arme, 
oameni şi cai, scăldat în lumina aspră de martie. Aude 
şopotul repede al pâraielor născute din zăpada topită, care 


336 


Radu Theodoru 


curg vesele peste pietrele caldarâmului. Aude streşinile 
picurând. Departe, în golul alb făcut de porţile deschise ale 
cetăţii, pe drumul Râşnovului, se văd gărzile alaiului. 
Recunoaşte după cai, ori după suliţele subţiri, ori după 
petele roşii care sunt scuturile văzute de aici, ori după o 
mie de semne ştiute, ori bănuite, recunoaşte, după nu se 
ştie ce, gărzile lui vechi, de roşii domneşti. Işi stăpâneşte 
lacrimile, înţepenindu-se în şa. 

- Nimic mai măreț decât ceremoniile militare ale măriei- 
tale, îi spune pan Andreas Tarnowski, din şaua calului 
livonez... Sunt vrednice de pana lui Homerus... 

- Linguşitorule! 

- Vreau să te câştig pentru Recz Pospolita, visată de mine. 

- Dacă regele primeşte toate întâmpinările mele! 

- l-ai nimicit pe comisari şi toată diplomaţia lor 
nemţească. 

- M-aş bucura s-o fi putut face... Zâmbeşte-i baronului şi 
taci. 

Îl vede cu coada ochiului pe Andrei Tarnowski, 
îmbrăcat în dolmanul verde de şleahtic căptuşit cu sobol, 
înclinându-se în şa şi zâmbindu-i baronului David Ungnad, 
aşezat în stânga lui Viteaz de Alep. Tarnowski şi Ungnad se 
cunosc de douăzeci şi cinci de ani. El se cunoaşte cu 
Tarnowski de aproape douăzeci. Tarnowski a fost trimes la 
Alba-lulia sol privat al regelui Poloniei, la sfatul primatului 
Karnkowski, informat de agentul Velicăi, Krolewski. A sosit 
la Alba-lulia în 18 februarie, la două zile după ein brusko 
Audieniz cum numeşte Mihail Szekely în toate scrisorile, 
audiența în care el a spus tot ce avea de spus despre 
politica Habsburgului. Din 16 februarie, toate drumurile 
spre Praha, Warşovia şi Istanbul s-au umplut de olăcari şi 
curieri având patentă imperială pentru rechiziţionarea cailor 
de poştă... Agenţii Velicăi răspândiţi până în anticamerele 
curţii la Pilsen şi Praha, i-au adus ştiri despre felul cum sunt 
primite de Rudolf rapoartele celor doi comisari, care 
întotdeauna se bat cap în cap. Cancelaria de Război a intrat 

în fierbere la informaţia lui Ungnad în legătură cu 
respingerea cererii de a garnizona cetăţile cu trupe 
germane. Partida arhiducelui Mathia lucrează din plin. Încă 
de cum a ajuns Tarnowski la Munhaci, unde a aşteptat trei 
zile sosirea săniei şi gărzilor lui, Rudolf a ştiut că regele 
Poloniei l-a trimes la Alba-lulia. Şi că, el, voievodul, el // 
Valacho nu aşteaptă cu mâinile în sân sacra bunăvoință a 
majestăţii suzerane. Viteaz de Alep nechează uşor când din 
bastioanele Braşovului izbucneşte salva de salut. Îl aşteaptă 
cu toată pohfala pe paşa Hussein, solul lui Mohamed. Faptul 
că sunt aici comisarii imperiali şi solul regelui Poloniei; iar în 
mulţime doctorul Isepo trimisul lui Henric IV al Franciei, 
este rodul acestor luni de zbatere politicească. Acum o lună 
locuitorii Huedinului s-au răsculat împotriva celor patruzeci 
de trabanţi secui pe care-i ţineau în cantonament. l-au ucis. 
Parte din ei i-au îngropat de vii. Sârbii din tabără au trecut 
Huedinul prin foc şi sabie. Au găsit acolo un atâţător 
sigismundist. L-au crucificat. Clujul n-a primit garnizoana de 
catafracţi fagărăşeni. Sotnia de cazaci a stegarului Glavitzki 
a dezertat, după ce a purtat prin cantonamentele căzăceşti 
scrisorile  atamanilor scrise la porunca cancelarului 
Zamoyski. A repezit două escadroane din dragonii lui 
Walawski pe urmele sotniei răsculate. Într-o luptă pe Someş 
sotnia a fost decimată. Glavitzki a scăpat, intrând în 
Maramorăş cu cincizeci de călăreţi. Soldele nu s-au plătit de 
cinci luni. Lefegiii pradă principatul. Când nu pradă, beau şi 
mănâncă plătind cu vârful săbiilor fluturat sub nasul 
păgubaşilor. L-a primit pe Tarnowski în a treia odaie, ca pe 
comisari, în salve de artilerie şi cu toate trupele Alba-luliei 
scoase pentru revistă. David Ungnad a protestat. L-a 
ameninţat cu arestuirea. Intr-o lună a reuşit să-şi facă din 
Ungnad un duşman de moarte şi din căpitanul Szekely un 
prieten pe viaţă şi pe moarte. Mărâie. Tarnowski i-a adus 
mesajul regal. 

- Să treacă sub suzeranitatea regelui, care-l va primi fără 
să întrebe dieta. 


338 


Radu Theodoru 


- leremia Movilă va păstra cea mai frăţească vecinătate. 

- Sigismund, este adevărat, a fost în Polonia, dar nu-i va fi 
îngăduit să uneltească din Moldova. 

- Adică, i s-ar putea îngădui să şi uneltească, Andrei?... i-a 
spus solului. 

- După cum ştii, unelteşte din Suceava. 

- Şi ce altceva mai vrea riga? 

- Nu poate îngădui trecerea spre tine, a solilor muscăleşti. 

- Atât? 

- Atât! 

- Ştie doar să ceară, acest Sigismund de Wassa! 

- Este ştiinţa regilor, măria-ta. 

- Proastă... lată întâmpinările mele. Mă închin atunci 
acestui Wassa, dacă... l-a spus lui Andrei Tarnowski ce 
urmează după dacă. Stăteau la taifas în camera de lucru a 
lui Josica, unde-i primise şi pe trimişii lui Rudolf, fiind de 
faţă Velica, Marcu, Stoichiţă şi Carlo Magno. Mormăie, 
privindu-l pe prietenul său îmbătrânit uşor, cu trei guşi 
tremurătoare sub bărbie, care i-a citit câteva strofe din 
poemul despre vitejiile Weinfricatului şi temutului Mihai- 
vodă, Achilele creştinătăţii, strofe pline de laude, dar care 
nu spun nimic, goale şi fonfăitoare, prieten care-a primit 
întâmpinările frecându-şi mâinile de plăcere şi spunând că 
regele va face, auzindu-le, cea mai frumoasă criză de ficat 
şi va rosti cel mai cutremurător monolog, mai cutremurător 
decât tot ce-au pus Shakespeare, ori Marlowe, ori uriaşul 
Lope de Vega Carpio în gurile eroilor din piesele lor. 
Intâmpinările lui. El şi regele Sigismund de Wassa să-şi jure 
credinţă într-o ceremonie cavalerească şi-n faţa oştilor la 
Snyatin. leremia scos din scaun şi Moldova să treacă sub 
domnia lui, cu trei zile înainte de ceremonia jurământului 
de fidelitate. Regele va recunoaşte printr-o patentă trimisă 
la toate curţile evropene, ca şi suzeranului său, sultanul, 
domnia lui Mihai voievod asupra Ardealului şi Ţării 
Româneşti, cu drept de moştenire asupra celor trei ţări: 
Ţara Românească, Transilvania, Moldova. După această 

recunoaştere prin patentă regală, el, voievodul, se va 
recunoaşte vasal regelui. Va recuceri Bugeacul de la tătari 
şi toate cetăţile turceşti de pe Nistru şi până la Oceakov, 
care vor fi ale Moldovei. Nicolae Pătraşcu va primi 
indigenatul. Regele îi va plăti şapte mii de lefegii, trei mii 
cinci sute de călăreţi şi trei mii cinci sute de pedestraşi cu 
arme de foc. El va da regelui, în războaiele acestuia, trei mii 
cinci sute de călăreţi cu artileria lor. Regele nu-l va mai 
ameninţa pe Rudolf că intră în Silezia, dacă el, Mihail 
voievod, va intra în Moldova. 

A doua salvă de artilerie. Gărzile de roşii intră la trap 
bătut pe sub donjonul porţii mari a Braşovului. Pan Andreas 
Tarnowsky i-a spus: «- Vrei să renaşti din cenuşă, vechiul 
regat dacic, măria-ta. O spun toţi diplomaţii. Se şopteşte cu 
groază la Cracovia. La Istanbul. La Praha. Regele n-o să ţi-o 
îngăduie.» 

- De ce, Andrei? 
- Pentru că încă visează să-şi întindă hotarul pe ţărmul 
Mării Negre, Mihail. 

Trabanţii roşii dau onorul cu muscheta. Vine în 
buiestru garda de vânători domneşti, avându-l în frunte pe 
căpitanul Caloian, steagul şi după ea, recunoaşte cu inima 
strânsă într-un spasm caii ei albi, vede fluturând steagul 
mic al Ţării Româneşti. Vede căciula albă domnească a lui 
Nicolae Pătraşcu. Il vede pe Nicolae Pătraşcu călărind între 
Radu Buzescu şi vel logofătul Theodosie Rudeanu. Aude 
glasul prinţului Marcu poruncind întâmpinarea. li vede pe 
Gaspar Korniş şi episcopul Napragy punându-şi caii la galop 
de pe loc. leşind înaintea lui, /o Wicolae-Pătraşcu vodă şi a 
paşei Hussein, care călăreşte în urma acestuia, sub tui, 
înconjurat de spahioglani imperiali, îmbrăcaţi în kafkane de 
Damasc, purtând pe umeri prinse în agrafe de aur, blăni de 
pardos. | se înceţoşează privirea. Işi muşcă buzele. Când 
Hussein  descalecă, descalecă şi el. Toată artileria 
Braşovului bubuie la donjoane. Lucrarea lui politicească s-a 
încheiat. Dincolo de asta, nu mai poate fi decât biruinţa prin 

arme, ori moartea. O privire lacomă spre Nicolae-Pătraşcu, 
care descalecă sprinten. Spre Radu Buzescu. Spre sfetnicul 
său iubit Theodosie. Îl sleieşte dorul de ei. Îl sleieşte dorul 
de fiul său. Hussein, bătrânul şi-nţeleptul Hussein, omul 
marelui vizir Ibrahim, îşi duce mâna la inimă, buze şi frunte. 
Atunci vede el spahioglanii descălecând ostăşeşte, aude 
cornii lor, de atâtea ori auziţi pe câmpurile de luptă sunând 
sălbatic, vede steagurile de domnie duse de doi ceauşi 
uriaşi şi pe purtătorii de daruri înşiruindu-se în Piaţa Sfatului 
pe deasupra căreia trece vântul coborât de pe Tâmpa şi 
trec, sonore, dangătele grave ale clopotelor Bisericii 
Negre... 

Din nou, stăpânitor şi dureros, sentimentul 
timpului. Al timpului căruia îi este supus. Al timpului pe care 
l-a supus strunindu-l pentru sine. Casele protopopului Miha, 
din Şchei, cufundate în liniştea dinspre miezul nopţii, după 
ce s-au retras junii îmbrăcaţi în straiele lor călărăşeşti, 
jupâniţele şi jupânesele, după ce baronul David Ungnad i-a 
spus acru că a primi însemnele domniei de la sultan - ca şi 
aceste daruri nemaipomenit de scumpe - înseamnă a jigni 
fără leac încrederea sacrei majestăţi romane, după ce 
căpitanul Mihail Szekely i-a spus că aceste daruri sunt cea 
mai strălucită dovadă că sultanul îşi cinsteşte, cavalereşte, 
învingătorul şi după ce, dincolo de sentimentele răscolite de 
întâlnirea cu cei chemaţi din Ţară, scumpi inimii lui, s-a 
înstăpânit în el, rece şi tăioasă, luciditatea cu care vede 
dincolo de aparenţe. A cântat taraful junilor bătrâni. S-a 
dănţuit. A fost un ceas când s-a simţit ca acasă, la 
Plăviceni. Ce straniu i-a sunat în inimă acest «acasă». Ce 
îndepărtat şi străin. Ce pierdut în cruda neființă a morţii. A 
ieşit afară, în gerul uşor al nopţii de martie, să rămână 
singur cu sine. Erau de strajă vânătorii călări. Două umbre, 
în şube, rezemate în suliță, sub pălimarul înalt, din lemn. 

- ÎI văzusi pe vodă? 
- II! 
- Slăbi... Se mucenici... 

- Mai ales îmbătrâni, Miroane. 
- Care Miron eşti acolo?... Miron Ciugă? 
- El, măria-ta. La poruncă. Bucuros că nu mă uitaşi. 

Era Miron Ciugă, cetaşul din Grădiştea. Parcă l-a tăiat 
la inimă. A coborât la ei. l-a întrebat de pământ. De case. 
Parcă i-au crescut rădăcini în talpă. S-a ucis pe el, a câta 
mia oară. A urcat la oaspeţi. Erau acolo comisarii, 
Tarnowsky, Hussein care-i adusese o sută de pene de 
cocor, o sabie cu teaca ferecată în aur şi garda bătută în 
nestemate, un şoim de vânătoare şi un superb mânz roib 
din prăsila sultanului. Era Moise Szekely, căpitanul general. 
Erau episcopul Napraghy şi senatorul Gaspar Korniş. Şi erau 
ai lui. Prota Miha şi Radu Buzescu, prinţul Marcu şi 
Theodosie care i-a înfăţişat pe loan de Marini Polli şi pe 
Paolo Giorgio raguzanul veniţi de la Praha prin Roma şi 
Raguzza. Era acolo, pentru întâia dată de când domneşte 
aici, fostul căpitan Albert Kirăly, care primise cu 
solemnitate, la 7 martie, în sala mare a Sfatului, scrisoarea 
de reînnoire a privilegiilor săcuilor din scaunele Ciuc, 
Ghiurghiu şi Cason. A stat toată seara cu spatele la Gaspar 
Korniş şi Moise Szekely, vorbind cu ceauşul lui Hussein aga, 
unul din cei mai frumoşi turkmeni pe care i-a văzut 
vreodată, învăţat la Damasc, cu sprânceana stângă 
crestată de sabie. 

L-a avut alături, jilţ lângă jilţ, pe Pătraşcu. A crescut. 
Poartă mustăcioară. Poartă plete. S-a îndesat. S-a legat. Ce 
stranie chemare înăbuşită spre acest flăcăiandru, aproape 
necunoscut. Ce duioşie neghioabă, care nu-şi găseşte 
vorbele. Ce gust de leşie. Ce tristă înstrăinare. Ce disperată 
înstrăinare. Ca atunci când a poposit la Cetatea Făgăraşu- 
lui, la Stanca. Târgul. Alaiul domnesc, cu comisarii şi 
Tarnowsky în carâte pline de blănuri. Tunurile cetăţii 
primindu-l cu salve de bun venit. Făgărăşenii ieşiţi cu mic 
cu mare, în straie de sărbătoare. Porţile cetăţii 
deschizându-se numai la a treia vestire a cornistului său. 
Sălile goale, Şi Stanca, în negru, ca o văduvă, ori ca o 

monahie, ţesând la gherghef. Alături, Florica, înaltă, 
privindu-l cu ochi de fată-fecioară zveltă şi negricioasă, 
aproape necunoscută, strânsă în bete, cu sânii înmuguriţi 
rotund, cu ochii încondeiaţi, spunându-i «măria-ta» şi 
«stăpâne». 

- De ce eşti îmbrăcată în negru, Stanco? 

- Aşa se cade unei surghiunite, stăpâne! 

Acelaşi sentiment de cădere în gol, acum, lângă lo 
Nicolae Pătraşcu, domnul Ţării Româneşti. Oricât de lacom 
caută o punte spre el, n-o găseşte. l-a spus: «- Zi-mi tată, 
fiul meul!...» Îi era inima plină de lacrimi şi duioşie. Voia să 
nu mai fie vodă. Lacom era să fie om, despuiat de zalele 
grele ale puterii sale... Nicolae-Pătraşcu l-a privit din altă 
lume: «- Nu mai pot, măria-ta. Sufletul meu o doreşte. 
Inima mea tânjeşte după tata. Măria-ta eşti altcineva. Slăvit 
şi temut, o mărire care mă îngrozeşte. lartă-mă...» A venit 
jupâniţa Ilinca Şerban, închinându-se în faţa lui lo Pătraşcu 
vodă şi l-a poftit la danţ. El a rămas într-o singurătate 
neagră, plină de glasurile moarte ale trecutului. l-a venit să 
se sfâşie. Ştia că plăteşte cu sine însuşi, cu mortificarea 
omului, visele  şi-mplinirile domnului. Baronul David 
Ungnad, văzându-l singur, s-a apropiat cu Napraghy şi 
Korniş. l-a spus că abia astăzi a înţeles sensul privilegiilor 
acordate de el săcuilor şi că, în numele sacrei majestăţi, el 
este împotriva acestei scrisori voievodale, care oricum, ar 
trebui supusă dietei. Se dănţuia în sofrageria mare, cu 
tavan din bârne. Aici rămăseseră doar sfetnicii şi războinicii. 
Aga Hussein a poftit să afle ce-a spus comisarul imperial. | 
s-a tălmăcit de către Theodosie Rudeanu. 

- Voia beyului este sfântă, a spus Hussein. Tractatele 
noastre cu Kara-lflak sunt înțelepte şi drepte. Recunoaştem 
libertatea deplină, câştigată cu armele şi-n virtutea 
dreptului străvechi şi nu ne amestecăm în trebile dinlăuntru 
ale beyului. 

- Aici, dreptul emană de la Statele Generale ale celor trei 
naţiuni, a spus cancelarul-episcop. 

- Până şi juristul englez Bracton recunoaşte că «regele nu 
trebuie să fie supus nici unui om, numai lui Dumnezeu şi 
legii, pentru că legea îl face pe rege»... Sau «Regii nu au 
suverani în lucrurile temporale» aşa cum scrie în 
Etablissements de Saint-Lonis, a spus în italiana lui 
limpede, prinţul Marcu. 

- Aici legea este Dieta, s-a încăpățânat Napraghy. 

- Aici legea este adevărul istoriei, a spus... Pe care voi 
neamişii l-aţi călcat în picioarele cailor, samavolnicind 
supuşii mei credincioşi, iobăgindu-i şi luându-le averile lor, 
date de slăvitul rege Matei şi de regele loan Zapolya... 
Cancelare, dreptul nu începe cu domnia ta şi nu sfârşeşte 
cu mine. El stă în însăşi fiinţa popoarelor... De aceea am dat 
săcuilor ceea ce stătea în fiinţa lor. 

Paşi grei, ostăşeşti. Bătrânul Albert-Kirăly i-a făcut o 
reverență adâncă. S-a ridicat. L-a îmbrăţişat. | l-a arătat lui 
Hussein aga. 

- iți mai aduci aminte de Călugăreni, Hussein aga?... lată-l 
pe leul transilvan care te-a izbit din pădure. 

Hussein aga şi-a plecat fruntea cu o mişcare uşoară: 

- Asemenea viteji îşi înscriu singuri drepturile în cartea 
timpului, cel dăruit de înţelepciunea lui Allah. 

- Fereşte-te de aceste năpârci, viteazule şi iubitule al meu 
voievod şi îngăduie bătrânului tău războinic să se întoarcă 
şi să ducă scaunelor, prea înțeleptul tău dar, a spus Albert 
Kirăly şi el şi l-a adus aminte cum se răţoia la Călugăreni, 
cum s-a avântat în luptă trăgând cu archebuzierii din mers, 
cum a tras cu cele două tunuri în vălmăşagul de la pod, 
cum lui Hussein aga care comanda ienicerii din aripa stângă 
i-a fost împuşcat calul şi Baltazar Walther silezianul a 
strigat: /ezus Christus, apoi a urmat şarja cumplită a 
spahioglanilor, a simţit dintr-odată fierbinte şi năclăită 
coada săcurii de luptă, s-a stăpânit şi, luîndu-l de umeri pe 
Albert Kirăly, l-a condus până în prag, spunându-i turcește: 

- De ce vremuri ne-am învrednicit noi, căpitane. Rău îmi 
pare că nu vrei să mă slujeşti. Ţi-aş da căpitănatul general, 
cunoscându-te soldat viteaz şi loial. 

- L-am slujit pe Sigismund Bâthory, crezând în el. M-am 
înşelat. Îmi ispăşesc vina, măria-ta... Prin Peter Domokos, 
săcuii şi eu te slujim cu neînfricată credinţă. Nu-mi tulbura 
inima cu amintirile gloriei mele. A fost. S-a dus. Mi-au rămas 
podagra şi puţina cinste agonisită cu sabia în slujba celui 
mai nestatornic dintre principi. Teme-te de lupii în straie 
nemeşeşti. Îţi vor moartea. Amin şi Dumnezeu cu tine, 
principe! 

. Ard trei lumânări într-un sfeşnic de lemn aurit. 
Aude paşii lui Simion rânduind străjile. Prin geamul scund 
vede îngrămădirea mătăhăloasă a donjoanelor şi caselor 
înalte, cu un cat, din incinta cetăţii. Aşezate în Prund, pe 
clina Tâmpei, casele protopopului Miha stăpânesc Şcheii. 
Vede felinarele de la poarta Sfânta Ecaterina, vede cerul 
spuzit de stelele de martie, verzi şi îndepărtate, se purifică 
pe sine coborând în sine acolo unde se uită pe el, omul şi 
părintele, soţul şi tatăl, apoi bate de trei ori din palme. Pe 
uşa scundă cu tăblia din stejar intră Nicolae-Pătraşcu, 
prinţul Marcu, Radu Buzescu şi Theodosie Rudeanu... 

- Ce face Hussein aga, Simioane? 

- Il văd gătindu-se să vină la măria-ta. 

- Vesteşte-l, de cum ajunge la piciorul scării... Veniţi lângă 
inima mea, voi ai mei, după care-am tânjit, spune, 
îmbrăţişîndu-şi fiul... 

„„. lată o altă clipă de răscruce a vieţii mele, îşi spune 
când se aşază în jilt, după ce i-a îmbrăţişat pe cei veniţi din 
Ţara Românească. Este foarte uşor şi liber, se simte tânăr şi 
parcă fără junghiul acela greu care-i apasă inima de atâtea 
luni de zile. Ei sunt aici, stâlpii puterii lui de atâţia ani. 
Războinicii şi sfetnicii lui. După aproape o jumătate de an 
de nevedere, par alţii. Ori i se pare lui. Theodosie a slăbit. A 
făcut pungi sub ochi. Nasul vulturesc i s-a ascuţit. Are 
câteva fire albe în sprâncenele aspre. Radu, tot frumos, 

parcă, mai oacheş, mai legat, mai semet, purtându-şi 
coantăşul albastru cu eleganţă, înfruntându-i privirea şi 
zâmbindu-i cu dinţii lui albi, strălucitori şi puternici, de lup 
oltenesc. În tăcerea lor reculeasă este numai aşteptare. 
Ştie că aşteaptă de la el împlinirea sorţilor pe care i-au 
aruncat pe sabia lui. Are o clipă de sfială. O singură clipă. 
Până când îşi aude cel dintâi cuvânt. Şi sunetul glasului. Le 
spune scurt, că s-a împlinit, prin ei, visul generaţiei lor. 
Acela de a slobozi Ţara Românească. Acela de a slobozi 
Transilvania. Că lucrările politiceşti şi diplomaticeşti au 
urmat lucrărilor cu sabia. Că din puterile înconjurătoare, 
sultanul a recunoscut astăzi, după şapte ani de lupte şi 
jertfe necurmate, de danie de sânge şi de credinţă, a 
recunoscut astăzi fiinţa celor două Ţări Româneşti, sub 
stăpânirea sa... Şi că, de astăzi în colo, pentru a împlini 
lucrarea lor, mai rămâne să ia Moldova. Aceea care este de- 
o limbă cu noi. Şi de o fiinţă cu noi. Ei înţeleg. Până şi Radu 
Buzescu, oşteanul şi cavalerul, are ochii împăciliţi. Pentru 
că, dincolo de lăcomia Buzeştilor, dincolo de ferocea lor 
sete de moşii, stă acest cuget luminat care i-a unit din 
tinereţe. Această limpede conştiinţă a nenorocirii neamului 
lor împilat şi batjocorit. Această mândră conştiinţă a 
răspunderii lor faţă de timp. Le spune că Rudolf nu vrea să-i 
recunoască domnia în Transilvania, pe care-o doreşte 
nemţească. Că le-a dat termen comisarilor până la Paşti, să 
aducă răspunsul împăratului. Da ori ba! Că oricare ar fi 
răspunsul împăratului, el va porni împotriva lui leremia, să 
aducă Moldova sub steagul domnesc. Se ridică din jilţ. 

- Suntem gata de război, măria-ta, spune Radu Buzescu. 
Începusem să-i duc dorul. 

- Aripile măriei-tale umbresc tot pământul strămoşesc, 
doamne. Sunt gata să te slujesc. 

- Şi tu, fiul meu? 

- La porunca măriei-tale, tată! 

Râde. Mai mult râs-plâns, decât râs. 
- Simioane, ce face Hussein-aga? 

- lese din cămările lui, doamne. 

- Noaptea asta, oricât de trudiţi veţi fi, lucrăm... Să-l 
aşteptăm pe Hussein-aga şi să vedem ce vrea sultanul. 

- Va putea schimba sultanul voia măriei-tale? 

- Ba! Şi-n veci de veci, măria-ta Nicolae Pătraşcu. 

Vine Hussein aga. Singur. Se închină adânc, cu mâna 
la inimă, buze şi frunte. Poate să aibă aproape şaptezeci de 
ani. Seamănă cu Allah, ori cu Dumnezeul zugrăvit în 
biserici. Îl primeşte stând în picioare. Îl ia de subţioara 
dreaptă şi-l duce până la jilț. 

- Ce păcat, bevule, că nu eşti marele nostru vizir. Pe 
Allah, până în ceasul ăsta semiluna stătea pe palatul 
înşelătorului care te amăgeşte umplându-ţi archebuzele cu 
vorbe... Ce păcat că eşti orb şi că Israfil ţi-a luat inima. 

- Mă vrea cineva mare vizir? 

- Sultanul. Şi sultana... Te vor căpitanul general al oştirii 
lui Allah. N-am spus-o eu. Mi-a şoptit-o un djinni, într-o 
noapte, în saray, când eram cu preafericitul stăpân al 
lumilor. iți mulţumesc pentru cinstea cu care m-ai primit. 
Mai mare şi mai înălţătoare decât cea cu care i-ai primit pe 
solii împăratului de la Praha. Se va şti! 

- Fiecăruia după meritele lui. Tu eşti un oştean viteaz, cu 
care m-am înfruntat pe câmpul de luptă. Te-am primit cum 
primeşte un oştean alt oştean asemenea lui. Îţi aştept 
poveţele tale, apoi pe cele ale sultanului. Dar mai ales 
aştept povaţa marelui vizir Ibrahim, prietenul nostru. 

Aga Hussein îşi închide ochii, mângâindu-şi rar, cu 
degete uscate, barba albă, lungă până la brâu... Tuşeşte. 
Printre pleoapele zgrunţuroase, voievodul îi prinde privirea 
tăioasă. Hussein aga istoriseşte o poveste orientală. Este 
vorba de un fluviu mare şi majestos, Tuná, adică Dunărea, 
de un popor negricios şi repede la mânie, este vorba de alt 
popor războinic şi înţelept, căruia Allah i-a deschis porţile 
înţelepciunii ajutându-l să descifreze tainele veşniciei. Rând 
pe rând toată politica Răsăritului şi Apusului capătă nume 
stranii şi fascinante din vechile poeme arabe şi osmane, aşa 

cum ei toţi, cei care-o fac, devin uluitor de limpezi 
personaje de legendă. Legenda pe care-o deapănă Hussein 
îl smulge din lumea amestecată, ortodoxă şi catolică, 
răsăriteană şi apuseană, amestecată şi tulburătoare, în care 
trăieşte de o jumătate de an, întorcându-l în lumea 
fabuloasă a Orientului pe care-a trăit-o cu ameţitoarea vrajă 
a tinereţii. Este atât de reală şi de fantastică legenda lui 
Hussein, încât se uită pe sine, până când îl aude spunând 
numele cetăților Brăila, Giurgiu şi Turnu. Numele acestea 
risipesc vraja. Totul rămâne în lumina crudă a realităţii. 

- Pe noi ai învăţat să ne baţi, pe nemti ba. Pe noi ne 
cunoşti, pe ei ba. Cu noi te înţelegi, dându-ne plocoane, ori 
lovituri de sabie. Cu ei ba. Nu-ţi cerem să mergi cu noi, 
împotriva lor. Sultanul îţi va da steag şi pentru Moldova 
râvnită de tine. Ştie de uneltirile tale împotriva beyului 
Moghilă. Lasă Dunărea slobodă pentru corăbiile noastre. N- 
o mai trece dincolo. Când sultanul îţi va da steag pentru 
Moldova, tu dă-i Brăila, Giurgiul şi Turnu, dovedindu-i astfel 
că nu te mai ridici împotriva lui. Stârpeşte-ţi şerpii care vor 
să te muşte, îmbogăţeşte-ţi ţările tale şi vei fi chemat ca 
judecător în gâlcevile stăpânilor lumii. Beyule! Fii măcar o 
dată atât de înţelept, pe cât eşti totdeauna de viteaz!... 
Allah să te lumineze! Văd aici nişte rodii neasemuit de 
frumoase. Dee Allah ca gustul lor să fie pe măsura 
frumuseţii lor. lau trei rodii şi, cu voia ta, mă duc să mă 
închin lui Allah, cerându-i să-şi coboare harul asupra 
cugetului tău... Voi, sfetnicii lui şi tu, fiul lui preaiubit, care i- 
ai înlăcrimat ochii lui de şoim neînfricat, vorbiţi-i de 
binefacerile pe care sfatul meu vi le va aduce tuturor... 
Allah cu voi!... 

„„„ Spune mereu: «- Să lucrăm!... Să lucrăm!...» 

Ceasul din turla Bisericii Negre a bătut de mult două 
după miezul nopţii. Simion a întins chărţile Transilvaniei, 
Ţării Româneşti şi Moldovei pe masa mare din sufragerie. 
Tot acolo sunt rapoartele iscoadelor, raportul lui Tarnowski 
despre starea Reczei Paspolita, copia după scrisoarea cu 

privilegii dată săcuilor din cele trei scaune, rapoartele 
casierilor imperiali, ale şătrăriei cu starea armamentelor, 
corturilor, tunurilor şi  căruţelor oştirii, scrisorile lui 
Gheorghe Raț de la Praha şi Viena, de unde a cumpărat trei 
mii de săbii şi două mii de muschete noi cu rotiţă şi 
cremene. Pe charta Transilvaniei, Stoichiţa a desemnat 
capete de cai, ori pedestraşi lângă târgurile unde cavaleria 
şi pedestrimea îşi au cantonamentele. Cifra de alături arată 
câte mii de oşteni sunt cantonaţi în acel târg. Toată 
Transilvania este plină de asemenea desemne şi cifre. Sub 
grinzile vechi ale sufrageriei pluteşte duhul nestăpânit al 
războiului. Duhul voievodului, arzând mistuitor, vrăjindu-l 
pe Radu Buzescu care se-ntreabă ce forţe necunoscute lui 
sălăşluiesc în acest bărbat uriaş, care atinge grinzile cu 
creştetul, al cărui glas rosteşte sentinţe ale destinului. Il 
vede pe Nicolae-Pătraşcu livid, copleşit de grandoarea 
manevrei de război pe care-o înţelinează vodă cu arătătorul 
păros, pe chartă. 

- La 1 mai, măria-ta Pătraşcu ai să fii în şa la Târgovişte, 
cu zece mii de călăreţi. Cinci mii, oaste mică, repezi la 
Bucureşti, cu vornicul Dumitrache, că ştie apucăturile 
turcilor şi vadurile Dunării. Are să-ţi apere aripa dreaptă şi 
Ţara. Vărul Preda şi Stroe cu oştile Craiovei şi vel banul, au 
să fie tot la Târgovişte şi tot la 1 mai. 

- Şi eu? Întreabă Radu Buzescu. 

- Şi eu, măria-ta? Întreabă Theodosie Rudeanu. 

Voievodul se ridică în capul oaselor. 

- Voi, fraţii mei întru destin, veţi păzi Transilvania, până la 
întoarcerea mea din război. Veţi domni-o pre ea şi veţi 
veghea asupra ei. Este ca şi când vă încredinţez viaţa mea. 
Este ca şi când vă dau pe mână lucrarea vieţii mele întregi. 
Este ca şi când mă dau vouă, cu toţi ai mei, cu visele mele 
cele mai tainice, cu întreg sufletul meu zbuciumat... Primiţi- 
mă şi vegheaţi-mă! 

Farmecul şi vraja şi puterea lui dintotdeauna. Cei doi 
îngenunche. Îi apucă mâinile. Îşi înfundă obrazele în 

palmele lui uriaşe, mirosind a mirt. Îi ridică. Îi strânge la 
piept. Nicolae-Pătraşcu pare străin. Mâna tatălui pusă pe 
umăr îl zdrobeşte. Sunt ceasurile trei din noapte. Apoi 
patru. Planul invaziei Moldovei s-a făcut pe zile şi ceasuri. 
Nicolae-Pătraşcu şi-a înscris pe o foaie unde şi când va 
trebui să fie la unu, doi, trei şi patru mai. Cum va ţine 
legătura peste munţi cu grosul oştirii tatălui său care la 1 
mai va fi la Prejmer, astfel ca amândouă oştirile să fie 
aproape pe aceeaşi linie. Cum altă oştire va străbate munţii 
de la Bistriţa Năsăudului şi prin Munţii Bârgăului, pe la Vatra 
Dornei, va leşi sub zidurile sfintei cetăţi a Sucevii, atunci 
când oştirile Transilvaniei şi Ţării Româneşti întâlnite la 
Bacău, vor fi şi ele acolo, sub cerul Sucevei, la ceasul cinei 
celei de taină a celor trei Ţări Româneşti. 

Când spune «ceasul cinei celei de taină a celor trei 
Ţări Româneşti» prin casele lui prota Miha din Şcheii 
Braşovului trece un duh de aspră bărbăţie, care-i înfioară 
pe toţi. Lumânările din sfeşnice îşi fâlfâie luminile. De afară 
se aude rostogolirea unui tunet, apoi o alta, mai vrăjmaşe şi 
bubuitoare, apoi alta, huruind pe deasupra acoperişurilor, 
apoi vântul detună sub streşini, apoi se aude ploaia ciuruind 
repede pe acoperişul de şiţă. 

Voievodul îşi lasă barba în piept. Închide ochii. Ascultă 
vântul. Ascultă ploaia. lată-l ajuns în pragul Fiinţei lui. Al 
Timpului său. In faţa aceluia care conţine tot, care atinge 
tot. Atma! Mahatma! Eul său. lo Mihail domn al Ţării 
Româneşti, Ardealului şi Moldovei... Ploaia. Şi liniştea 
adâncă, necuprinsă, liniştea plină de linişte a cugetului. 
Plouă. Cea dintâi ploaie a anului 1600 şi a secolului al 
şaptesprezecelea. 


Olăcarii lui Tarnowsky au venit din două în două zile, 
aducând mesajele prietenilor cusute în tureatcă, ori sub 
teltii, ori în tecile săbiilor. În dieta ţinută între 9 februar şi 2 
mart, Zamovysky a cerut să se voteze lefile oştirii cu care să 
pornească împotriva lui. Deputaţii ortodocşi au protestat 

împotriva numirii unui episcop leah la Vilno, votând 
împotriva cererilor lui Zamoyski. Cel mai iscusit duşman i se 
arată iezuitul Petre Skarga. 

Işi pleacă ochii osteniţi pe scrisoarea iscoadei 
Krolewski, omul Velicăi. Velica. O aude răsuflând greu. De 
cum a venit primăvara asta nebună, plină de liliac înflorit şi 
privighetori, de cum s-a pornit în marşuri de noapte Baba 
Novac de sub zidurile Temişorii, Velica nu mai are stare. A 
slăbit. Geme şi vorbeşte noaptea în somn. Se ridică în capul 
oaselor, lunatecă, şi-l strigă, ori plânge, ori se năpusteşte 
asupra lui, pustiindu-l cu lăcomie. Din săptămâna mare nu 
se mai culcă împreună. Ea doarme alături de camera de 
lucru, în strai alb, monahicesc. El stă aici, între zecile de 
scrisori şi  Avizo-uri, de tractate politiceşti şi istorii, 
căutându-şi argumente pentru sine şi Evropa. Poartă tunică 
neagră, aproape o sutană, din şiac. Şi-a lăsat barba să 
crească. Nu-şi mai lăcuieşte unghiile. Posteşte. 

În ultima dietă, nobili ai Poloniei, ați deservit patria 
voastră. In clipa cea mai grea ati lăsat patria îndurerată, 
lipsită de apărare. Mihai a prins prilejul cel mai potrivit, ştie 
tot ce se face şi se vorbeşte la noi, cunoaşte ce sfârşit 
nenorocit avusese dieta. 

Sau din cuvântarea ţinută în piaţa mare din Kracovia: 
O! Cât de mult rău au făcut aceia ce socotea că Mihai, 
duşmanul cel prea puternic şi îngrozitor, nu ne-ar voi răul, 
ci mai degrabă îl socoteau prieten. 

Zamoyski îşi pregăteşte războiul împotriva lui şi-n 
afara lagărelor militare, prin acest ucigaş al lui Nikifor 
Parasios. Catolicismul împotriva ortodoxiei. Dincolo de ele, 
Apusul năzuind la cotropirea Răsăritului. lată copia după 
scrisoarea marelui şleahtic Leon Sapieha către Cristofor 
Radziwill: 

Duşmanul ştie tot ce se petrece la noi. Să dea 
Dumnezeu să nu ştie chiar de la noi înşine. 

Lumânarea aruncă o pată de umbră pe globul lui 
Martin Behaim. Se vede Oceanus Meridionalis, scăldat într-o 

lumină patinată. Dulcele trai de odinioară, devorat de setea 
de a cunoaşte. Drumurile prin care-a ţesut Evropa cu Asia şi 
insulele din Mediterana, învățând să cunoască mersul 
timpului, cugetul popoarelor şi năzuinţele puternicilor. 
Doctorul Isepo i-a adus ştiri din îndepărata Francie. Henric 
IV n-o poate înfrâna pe nevastă-sa, Maria de Medicis, să nu 
ridice în capul nobilimii franceze pe un aventurier italian 
Concino Concini şi pe soaţa sa, Leonora Galigai, făcându-l 
marchiz d'Ancre... Ce politică poate face acolo un astfel de 
marchiz? Ce departe este această Francie. Tot atât de 
departe ca patria acestui: 

Avizo venido por via de Roma en veyute y seys de 
Marco... de la felicissima victoria que nuestro Señor ha sido 
setvido dar al Bayuoda de la Valachia contra los Turcos... 

Avizul venit pe calea Romei, în ziua de douăzeci şi 
şase martie din anul o mie cinci sute nouăzeci şi nouă, al 
prea-fericitei izbânzi pe care Domnul nostru a binevoit să o 
dea voievodului Valachiei, tipărit la Saragoza prin Juan 
Perez din Valdivelso... Carlo Magno i-a spus că la Toledo s-a 
făcut cunoscut un grec din insule, care se cheamă 
Domenikos Theotokopulos şi care va fi unul din cei mai mari 
pictori ai acestui veac! Ce fericit este acest grec care-şi 
durează măreţia amestecând şi frecând culorile în liniştea 
atelierului său. Zacharias  Geitzkhoffer, omul lui 
Agamemnon Kon Mojes Zaal el Dheilan Trianidos şi 
bancherul lui, a fost atacat întorcându-se de la Alba-lulia, 
unde-i dăduse monopolul negoţului de boi. A fost jefuit de 
toate înscrisurile. Apoi, după câteva luni, au venit la el 
Paolo Georgio şi loan de Marini Polli, cerându-i acest 
monopol pentru ei. Boii şi oile, venitul lui cel mai bogat. Nu 
le-a dat monopolul. loan de Marini Polli a-nceput să ticlu- 
iască scrisori duşmănoase către împărat. L-a oprit prin 
aceste scrisori, pe Pezzen, la Caşovia. Pezzen era aşteptat 
cu lefile. A ticluit scrisori ca semnătura lui, a voievodului, 
scrise către Mahmud paşa, scrisori lamentabile în care el, 
Mihail domn, se jura pe veci sultanului, făgăduindu-i că va 

năvăli asupra lui Rudolf scotându-l din Ungaria de Sus. 
Ticălosul copiase propria lui scrisoare calpă, în zece, 
răspândind-o la Basta, Praha, Veneţia şi Viena. Parte din 
copii au fost prinse de oamenii lui Stoichiţă. Parte au ajuns. 
Biv vel banul Mihalcea l-a poftit pe loan de Marini Polli la un 
ospăț. După ospăț a venit la palat, mâhnit peste poate. Lui 
loan de Marini Polli i s-a aplecat de atâtea bunătăţi, dându- 
şi obştescul sfârşit îndată după prânz, îngreţoşat de saţiu. 
«Era slab de inimă şi i s-a întors rânza pe dos, măria-ta,» i-a 
spus Mihalcea Karatzas, cu ochii daţi peste cap. In vremea 
dietei a doua, la Braşov, a cerut cu glas mare, ca tuturor 
nemeşilor să li se taie capul, pământul lor să fie împărţit şi 
să li se stingă stirpea până la a noua spiţă. 

Într-o lună a citit tot ce s-a putut citi şi tălmăci din 
arhivele principilor Transilvaniei. Din secretarul florentin. 
Din capitulaţii. Cavalerul Văsile Boer de Recea şi Carlo 
Magno i-au adus Anuarele Societăților  Medicişilor. 
Rapoartele directorilor generali ai societăţilor de negoţ şi 
bănci. Calendarele agricultorilor, ale crescătorilor de oi. Din 
nou s-a aruncat în luptă. De data asta cu hârţoagele. Pentru 
că trebuia să-şi întemeieze puterea pe altceva decât pe 
sabie şi lefegiii care-i sapă însăşi temelia puterii, Ţara şi 
fireştile ei rânduieli. Şi-a trimis misiţii să cumpere părţile 
negociabile din comptuoarele de negoţ ale saşilor. Din băile 
de aur, argint şi fier, care nu erau ale domniei. Trebuia s-o 
ia înaintea tuturor, dacă nu voia să cadă sub picioarele 
tuturor. Ca să-l lovească de moarte, Basta îi trimisese 
împăratului şi împăratul bătuse zgomotos din palme cetind, 
îi trimesese planul prin care Transilvania să devină 
imperială şi nemţească. 

Răsfoieşte vraful de scrisori de pe masa de lucru. 
Scoate o copie făcută pe hârtie de Genova. Scrisul aplecat 
al Velicăi. Basta, acest călău al flamanzilor, Basta uns cu 
toate unsorile curților, al căror dulău a fost, rozând osul cel 
mai gras. Citeşte însemnarea Velicăi: «Dacă aceasta s-ar 
împlini, ar fi spre pieirea neamului rumânesc». Basta vrea 

ca Transilvania să fie condusă de un sfat alcătuit din 
doisprezece nobili juraţi împăratului. Cetățile să aibă 
garnizoane nemţeşti. Să dea împăratului un tribut anual. 
Nobilimea să-şi păstreze privilegiile. Făgăraşul să se 
restituie  Măriei Cristierna. Moneda şi minele să fie 
imperiale, pe monedă bătându-se chipul şi titlul 
împăratului. Transilvania, prin el, guvernatorul ei, să se 
lapede prin tractate de comitatele de margine. Toate 
aceste puncte să se întărească printr-o înţelegere cu turcii. 

Acestei uneltiri a lui Basta îi răspunde printr-o 
sărbătoare a neamului său, aducându-l pe mitropolitul 
Ungro-Vlahiei din scaunul de la Târgovişte, să-l ungă 
mitropolit al Transilvaniei pe episcopul loan de Prislop. 
Dionisie Rally i-a împlinit voia. Vor fi aici, la Alba-lulia, de 
Paşti, câţiva din prelaţii Răsăritului, veniţi la Istanbul, la 
sinod. Propunerile lui Basta îi stau pe grumaz, tăioase şi 
reci. Rudolf a şi poruncit Camerei de Război şi celei Aulice 
să întocmească scrisoarea imperială către «guvernatorul 
nostru ilustrul domn Mihai». Timpul. Din nou Timpul 
prăbuşindu-se asupra lui din hăul fără început şi fără sfârşit 
al Facerii. Timpul care-l alungă din urmă. Timpul care-l 
sileşte s-o ia înaintea lui Zamoyski şi a lui Rudolf. Timpul 
care-i lasă slobode câteva luni ale acestui an 1600. Rugina 
Camerei de Război şi Aulice, ştiinţa doctorilor în drept care 
se va revărsa acolo pe săptămâni de zile, încăpăţânarea 
dietei polone, lucrările politiceşti ale cneazului Constantin 
de Ostrog, steagul de domnie trimes de sultan, iată răgazul 
pe care, fără voia lor, i-l dau Austria, Polonia şi Poarta. 
Ciuleşte urechea. Pe geamul deschis intră valurile aromate 
ale livezilor în floare. Simte aroma subtilă, uşor amăruie a 
florilor de prun. Dintr-odată, privighetoarea. Au venit 
privighetorile. Îl încearcă o durere surdă. | se strânge inima. 
Privighetorile, Dumnezeule. Se ridică de la masa de lucru. 
Din câţiva paşi lupeşti este la fereastră. Nu s-a înşelat. 
Urechile lui nu s-au înşelat. În noaptea asta tot oraşul are 
gărzi sârbeşti. Le vede la donjoane, aplecate peste crenele. 

Vede Mureşul sclipindu-şi solzii sub lumina smigurată din 
stele. Vede, ca printr-un abur, un şir lung de călăreţi 
desprinzându-se din lunca apei. Îl vede şerpuind pe drumul 
alb al Sebeşului. Aude tropotul miilor de călăreţi. | se pare 
că aude scârtâitul şeilor, zăbalele roase între dinţi, aude 
scârţâitul carelor, se pleacă peste pervazul de piatră, 
soarbe lacom miresmele înnebunitoare ale nopţii, apoi o 
simte pe Velica aproape, îi aude tălpile goale lipăind 
repede, o simte lipindu-i-se de trup şi-o aude întrebându-l 
cu glas stins: 
- Ce oşti sunt astea, stăpâne? 
- Baba Novac, Velico, şopteşte, Adică începutul... 
Cu o mişcare sălbatică, Velica doamna îi înlănţuie 
grumazul cu braţe fierbinţi. 
- Facă-se voia ta, doamne, spune, răsuflându-i pe buze... 
Ce altceva decât sentimentul istoriei, ori istoria 
însăşi pot fi dangătele clopotelor Alba-luliei, clopote 
ortodoxe şi clopote catolice şi clopote protestante bătând în 
armonia aramei voia lui de a da Transilvaniei păstorul 
neamului său?! Corul de başi al cazacilor se-ntrece cu corul 
mitropoliei Târgoviştei, care dă răspunsurile pre rumânie, 
după cum şi mitropolitul Ungro-Vlahiei tot pre rumânie 
slujeşte, ridicându-şi glasul alături de Theofil episcop 
Râmnicului, loan de Prislop, în scumpe odăjdii aurite, 
ascultă slujba smerit, căzut în introspecţie. El însuşi 
voievodul, cântă cu glas puternic «pre Tine te lăudăm 
Doamne >... Îl laudă pe Domnul că i-a dat gândul acesta al 
ungerii mitropolitului de Transilvania, ridicând principatul 
alături de Muntenia şi Moldova, lărgind jurisdicţia patriarhiei 
ecumenice până la hotarele Ungariei de Sus, astfel încât să 
se poată reînnoda şi în actele de guvernământ firescul curs 
al spiritului, dăinuind în fapt de la Facerea poporului. «Pre 
tine te lăudăm, Doamne» cântă şi o vede pe Velica în 
straiul ei domnesc, primind pe mesal trâmba de raze căzută 
prin geamul bisericii, de astăzi mitropolie a Alba-luliei, îl 
vede pe cancelarul-episcop gătit în straie sacerdotale albe, 

el însuşi alb, asudând sub mitră, îl vede pe baronul David 
Ungnad, mai mult curios decât duşmănos, pe căpitanul 
Mihail Székely care-şi răsuceşte mustaţa privind-o pe sub 
gene pe Mărioara Lancea de Comăna, noua stea a curţii, 
soţia căpitanului făgărăşan Lazăr Lancea de Comăna, 
strălucesc  fireturile de argint ale  coantăşelor, 
brandenburgurile dolmanelor, lumânările se oglindesc în 
aurăria candelabrelor şi a mitrelor înalţilor ierarhi ai 
patriarhiei ecumenice a Constantinopolului, veniţi pentru 
aceasta hirotonisire, fără să ştie că peste două zile au să fie 
urcați în rădvane şi, apucând drumul Moldovei, vor fi 
judecătorii lui pentru mitropolia acesteia. «Amiin!» - cântă 
şi aude dincolo de răspunsul dat de corul cazacilor, cu 
glasuri tunătoare, aude poruncile ofiţerilor săcui şi poleaci, 
rânchezatul unui cal şi un corn chemând pedestrimea să 
intre în rânduri. David Ungnad i-a scris arhiducelui 
Maximilian că în fiecare seară îşi cercetează gâtul, să vadă 
dacă nu cumva se înşală crezând că este întreg. Că trăieşte 
cu groaza morţii şi că decât comisar pe lângă // Va/acho, 
mai bine misionar în Africa. La cea din urmă audienţă, de 
după dieta doua, pe care croatul a vrut s-o prezideze în 
numele împăratului şi el i-a spus că în numele împăratului 
aici domneşte principele Mihail, vorbind de dorinţa împă- 
ratului de a-l vedea pe arhiducele Maximilian la Alba-lulia i- 
a răspuns : «- Ba! Am nădejdea în Dumnezeu să mă 
întâlnesc cu serenissimul Maximilian în Polonia». Drept 
pentru care în aceeaşi seară, făcându-şi raportul asupra 
audienței, baronul a scris: 

Se vede în adevăr la el că e din fire potrivit pentru 
război şi, în multe privinţi, mai ales contra acestui duşman, 
a cărui situație locală, viclenie şi stratageme, când trebuie 
atacat cu folos la momentul cel bun, le cunoaşte bine şi le-a 
încercat, e admirabil de potrivit şi în ţările acestea, nu-şi 
află păreche. Acum, când şi-a strâns oştirea, să dea lovi- 
tura, este zelos, curagios, vesel, de pare că abia poate 
aştepta ceasul pornirii contra inamicului... Pentru războiul 

de aici împotriva turcilor e un general mai mare decât 
oricine... 

Să se înşele într-atât Ungnad, încât să creadă că va 
porni împotriva turcilor? Ori totuşi speră, ca după Moldova 
să se reîntoarcă la Planul Bizantin, despre care Dionisie 
Rally a ţinut câteva prelegeri în latină, la colegiul iezuit?... 
«Aleluiiia!... Că a Ta este puterea şi mărirea, acum şi-n vecii 
vecilooor, amin!...» Dionisie Rally s-a înflăcărat pentru 
cauza culturii romane pe aceste meleaguri, studiind tot ce-a 
adunat odinioară canonicul lanoş Megyericsei săpând în 
vechea aşezare a castrului şi oraşului: statui, sarcofage, 
inscripţii în piatră... A venit la el într-o seară, îmbrăcat în 
rantie călugărească şi i-a spus cu aceleaşi vorbe, având în 
ochi aceeaşi lucire de iluminat, că se lapădă de şaptezeci 
de ori câte şapte de erezia bizantină, până când voievodul 
îşi va înfăptui acest plan al renaşterii regatului dacic, astăzi 
fecundat de cultura bizantină, adăpost al prelaţilor şi 
nădejde a libertăţii. Bietul Dionisie Rally nu şi-a ajuns 
niciodată sieşi prin sine. Şi întotdeauna visele lui au fost 
peste puterile lui... «Amiin!» 

Ce altceva decât sentimentul istoriei este acest zbor 
al spiritului dincolo de sine, în lumina irizată care cade 
fluidă prin vitraliile bisericii mitropolitane? 

- Acum, măria-ta, şopteşte Radu Buzescu, apucându-l de 
cot. 

Sunt alături de el. Radu Buzescu, Theodosie Rudeanu, 
Marcu, Stoichiţa, Mihalcea, care nu pare să aibă mustrări de 
cuget pentru moartea lui loan de Marini Polli, întâmplată la 
ospăţul său, dat sub acoperişul său. Întâlneşte privirea 
scăpărătoare a Velicăi. Atunci vede limpede măreţia 
odăjdiilor în care sunt îmbrăcaţi ierarhii Răsăritului; stând 
pe două rânduri în urma mitropolitului Eftimie al Ungro- 
Vlahiei, care ţine în mâini mitra mitropolitană adusă de la 
Constantinopol. Sunt câţiva dintre vechii lui prieteni din 
tinereţe, când învățau la şcoala patriarhiei şi când făureau 
planul renaşterii bizantine ascultând vorbirea înflăcărată a 

celui mai înflăcărat dintre ei: Nikifor Parasios. Stăteau 
ascunşi în marele bazin al lui Justinian, navigând pe o plută 
printre colonade, departe de făcliile străjerilor ieniceri. lată-l 
pe Petronie, fost episcop de Munhaci. Pe Gherasim al 
Chesareiei, rămas chior într-o luptă cu piraţii din Cipru. Pe 
Teofan de Vodena, cu barba lui neagră de haiduc, mai 
curând războinic decât faţă bisericească. Pe venerabilul 
Efrem de Hebrom, plin de toată ştiinţa teologicală a lumii, 
care ţine corespondenţă cu înţelepţii sufiţi, cu preoţi 
brahmani, cu teologi confucianişti şi exegeţi ai islamului de 
la Buhara, cetatea sfântă. 
- Acum, măria-ta! 

Aceeaşi stranie răsturnare a timpului. Aceeaşi stranie 
încremenire a clipei, când anii de lupte se strâng într-un 
gest, dându-i măreţia de care el este conştient până-n 
străfunduri. Coboară cele două trepte ale stranei domneşti, 
acoperite cu catifea vişinie. loan de Prislop, nemişcat, cu 
ochii închişi, cu mâinile împreunate pentru rugăciune. Trei 
paşi soldăţeşti, zornăitori pe lespezile de piatră. intinde 
mâinile. Apucă mitra bătută în aur şi rubine, prea grea 
pentru mâinile tremurătoare ale lui Eftimie. Nu Eftimie îl 
face mitropolit al Transilvaniei pe loan de Prislop. Domnul îl 
face. Principele Mihail îl face. Pentru veci de veci, mitropolia 
Transilvaniei. Il vede cu coada ochiului pe episcopul- 
cancelar rezemându-se de umărul lui Gaspar Korniş. Pe 
vornicul George Pitar de Caransebeş ieşind în pragul 
bisericii şi ridicându-şi  buzduganul.  Ridică mitra 
scânteietoare deasupra pletelor monahiceşti, albe, ale 
mitropolitului loan de Prislop. Răzbubuie cea dintâi salvă de 
artilerie. Să se ştie şi asta. Îi aşază mitra pe creştet. A doua 
salvă. Şi clopotele. Ortodoxe, catolice, protestante. Ce le 
desparte? Şi de ce? 

- Binecuvântat să fie numele tău, proorocule şi lisuse al 
neamului meu, şoptesc în limba mai veche decât franca 
buzele celui dintâi mitropolit al Transilvaniei. 

Corul mitropoliei din Târgovişte cântă cântecul de 
slavă. De afară răzbat bubuiturile salvelor, strigătele 
oştenilor, apoi clopotele şi peste dangătele lor aude un 
murmur puternic, ceva isvorât din măruntaiele pământului, 
o tălăuzuire de glasuri, o tângă legănată, sfâşietoare. A 
cerut dietei a doua o nouă contribuţie generală de patru 
florini pe poartă. A cerut oprirea negoţului cu grâu peste 
hotare, în afară de Ungaria imperială şi cel firesc cu Ţara 
Românească. Dieta i-a cerut în schimb legarea iobagilor de 
pământ sub pedeapsa cu moartea. A zis da. Trebuia. 
George Pitar de Caransebeş îşi face loc printre doamnele 
contese şi jupâniţele curţii. Printre demnitari. Corul 
cazacilor cântă «Pre tine te lăudăm, Doamne»... Vornicul îi 
şopteşte la ureche: 

- Ţăranii, măria-ta. 
- Care ţărani, Pitarule? 
- De dincolo, doamne... Cu miile! 

Mitropolitul Transilvaniei a auzit. Îi spune: 

- Sarea pământului şi nădejdea ta de pe urmă, voievoade. 

Sărută evanghelia pe care i-o întinde cel dintâi 
mitropolit. O sărută în neştire, făcându-şi trei cruci repezi. 
Ţăranii. Clopotele. Austria crezând că se va năpusti asupra 
turcilor. Zamoyski cerând în zadar dietei bani şi oştire să-l 
apere pe leremia al Moldovei. Oştile lui scurgându-se 
noapte de noapte prin codrii şi drumuri lăturalnice, spre 
Prejmer. Călăreţi cu săbii însângerate gonind în săcuime, 
pentru scularea oştilor. Baba Novac după şase luni de lupte 
în Banatul sârbesc, îi datora viteazului această împăcare cu 
sine, tăbăruit la cetate la Făgăraş. Oştile din preajma 
Bistriţei Năsăudului, adunate în lagăr. La Dunăre, linişte. Şi- 
acum, aici, în toată această luptă diplomaticească pe care-o 
dă cu Rudolf şi regele Poloniei, cu sultanul şi nemeşimea, în 
această ucigătoare luptă dintre Apus şi Răsărit prin biseri- 
cile lor, acum şi aici, ţăranii. Piaza lui rea. Ferecătura lui, pe 
care singur şi-a pus-o de picioare prin legătură... Il priveşte 
sângeros pe Radu Buzescu. Ţăranii. Apoi clopotele. Mereu 

clopotele, ca şi când fără ele nu s-ar putea scrie istoria... 
Clopotele care vestesc mereu lumii propriile ei lucrări. 
Ţăranii. Se întoarce în strana domnească fără să mai vadă 
şirul de copii îmbrăcaţi în straie albe, înşirându-se cu 
praporii pentru ţeremonia procesiunii. După cum nu vede 
gărzile lui purtând baldachinul decât atunci când vornicul 
Pitar de Caransebeş îi spune că mitropoliţii şi curtea 
aşteaptă şi că afară, sub cetate s-au strâns mii şi mii de 
ţărani de pe Murăş şi  Târnave, din districtele 
consuetudinare şi de peste munţi. Işi aduce aminte de 
ţăranii cneazului Crăcănete, cei pe care-i credea uitaţi în 
judecăţile  divanelor domneşti. Pe care încă odată, 
slobozindu-i, i-a folosit ca o ameninţare împotriva 
nemeşimii. 
Ţăranii. Răsuflă uşurat. Ca întotdeauna, când a fost la greu, 
prin durerile lor, jertfindu-i pre ei, ţăranii... 

Lumina licăritoare, albastră a acestei zile a 
Sfântului mucenic Gheorghe, învingătorul  balaurului, 
căzând în dulce poleială pe zidurile şi cupolele Alba-luliei. 
Pe livezile înflorite. Pe Lunca Mureşului care-şi tălăzuieşte 
miresmele de salcie înflorită până aici, în curtea largă a 
bisericii mitropolitane. Şi berzele. N-a mai văzut berzele de 
la Plăviceni. Ori poate le-a văzut, dar le-a uitat. Berze 
multe, rotind lin în văzduhul pur, cu o voluptate pe care-o 
simte carnal. Episcopul-cancelar a leşinat la sfârşitul slujbei. 
Când s-a trezit, i-a cerut să-l sloboadă la castelul său din 
Gilău, să se refacă. Este beteag şi numai sentimentul 
datoriei l-a ţinut la Curte. Ştie că Napraghy se pregăteşte 
să-şi renege jurământul de credinţă. De trei zile Stoichiţă îi 
aduce rapoartele iscoadelor care vorbesc de conjuraţia 
nemeşimii. Conjuraţie în care au intrat Korniş căpitanul 
general, Moise Szekely, mai toţi nemeşii mari, rămânându-i 
credincioasă o parte din mica nemeşime şi săcuimea. 
Berzele rotesc lin în cerul limpede, fără nor. Are să-i ducă 
pe toţi în Moldova. Îi va avea sub ochi cu riscul de a fi 
grupaţi şi înarmaţi. Îi va înconjura cu săcui şi haiducii lui 

Baba Novac. Merge sub baldachin în urma soborului de 
înalţi ierarhi. Corurile cântă cântece de slavă. Fumul subţire 
al cădelniţelor se topeşte în aerul înmiresmat, tămâindu-l... 
Gărzile pe două rânduri, cu caii la mână. Descoperite. 
Drumul  prăfos şerpuie pe sub cireşii străvechi. O 
ciocănitoare cu pieptul roşu tocăie agăţată pe-o creangă 
noduroasă. Aude pintenii curţii. Aude şoaptele. Ca la turnul 
Vavilonului. In toate limbile Evropei. In dulcele clinchet al 
cădelniţelor, în zumzetul şoaptelor, în cântările corurilor, 
sub cireşii înfloriţi şi sub cerul străveziu în care rotesc 
berzele, îşi simte dureros, singurătatea. Işi lasă barba în 
piept. 

Lucrat-am, Dumnezeule, împotriva firii? Şopteşte. Ori 
lucrările noi ale cugetului omenesc sunt sortite întotdeauna 
muceniciei singurătăţii? 

Un şir de vaca domnului, roşii, stropite cu negru, urcă 
pe trunchiul noduros al unui păr uriaş, poate vechi de două 
veacuri. E obosit. Îi curge osteneala prin mădulare, grea şi 
leşioasă. Dintre toţi este singurul care nu poate fi ostenit. 
Dintre toţi este singurul căruia nu-i este foame şi sete. 
Căruia nu-i este îngăduit să doarmă, când alţii veghează. 
Căruia nu-i este îngăduită hodina gândului şi nemişcarea 
trupului. Neştiinţa şi necugetarea. Dulcea părăsire de sine 
şi uitarea. Oh, nici uitarea, leac tămăduitor al sufletului 
omenesc, nu mi-o dai, Dumnezeule?! Şi iată-mă pre mine, 
în ziua sfântului tău mucenic Gheorghe, dezlipindu-mă de 
astăzi şi trăind în mâine, mucenicindu-mă mereu să trăiesc 
în mâine, pentru viaţa neamului meu... Am primit cu aspră 
bărbăţie steaua destinului meu şi iartă-mă pentru căderile 
mele. Mi s-a arătat semn de judecată. Cugetul meu 
neliniştit te-ntreabă, o, Povăţuitorule, dacă lo Mihail domn, 
greşit-am faţă de veac? Şi dacă nu, de ce greşeşte veacul 
faţă de mine, înconjurându-mă cu ticăloasă pizmă şi 
ucigaşă ură? De mult, Doamne, nu te-am mai întrebat cine 
sunt... Pentru că ştiu. Şi ştiinţa asta despre mine, într-un fel, 
mă ucide. lată-mă din nou gata să apuc sabia, pentru 

mântuirea neamului meu. lartă-mi sângele pe care-l voi 
vărsa. Şi iartă-mă cu nemărginită bunătatea ta, pentru 
împietrirea sufletului meu. Şi hărăzeşte-mi seninătatea 
acestei zile a mucenicului tău, aşa cum m-ai îndestulat cu 
seninătate în zilele copilăriei mele. 

Ce vană laşitate. Nu poate fugi de ei. Nu poate fugi de 
sine. Mai ales nu poate fugi de lumea pe care el însuşi a 
creat-o şi care se-ntoarce mereu spre el, cerându-i 
socoteală pentru cutezanţa lui de a se  asemuli 
Atoatefăcătorului. Dincolo de Crucea lui Şerb, într-o padină 
largă, prăvălatecă, printre livezi şi mori, pe toate drumurile 
care urcă spre poarta Sfântul Gheorghe, ori care coboară 
spre Mureş, ţăranii. Sute şi sute de care cu coviltir, sute şi 
sute de telegi şi harabale, cai şi catâri înhămaţi cu hamuri 
de frânghie, boi în juguri, cai cu şei de lemn. Mai ales cai cu 
şei de lemn puse pe teltii din pătură colorată. Ceilalţi de 
dincolo, adunaţi pe-o spinare de muncel, stând ciucure, cu 
popii în frunte. Le ghiceşte fiecare mişcare. N-au trecut 
munţii prin păsuri. l-au trecut prin codrii, trăgându-şi caii 
după ei pe poteci de oieri. Altfel i-ar fi simţit străjile şi i-ar fi 
întors. Ori au venit în chip de neguţători. Ori au cumpărat 
străjile de dincolo, cneazul Crăcănete s-a lăudat cu uricile 
lui de slobozenie. De două săptămâni ştie că vor veni. De 
când s-au pornit olăcari de pe toate moşiile cu vestea că n- 
au ieşit la muncă decât muierile şi copiii. Că pe bărbaţi 
parcă i-a înghiţit pământul. Diavolii. Lasă Ţara nearată şi 
nesemănată. Tulbură cugetele iobagilor de aici. lată-i. Şi-au 
pus rogojinile în cap. Câţiva aleargă pe şiruri cu făclii 
aprinse. Dau foc rogojinilor. Popii ridică crucile din lemn de 
tei. Aude murmurul nemeşimii. Aude strigătele de mirare 
ale doamnelor, mai ales ele iubindu-i curtea pentru fastul ei 
oriental. lată-i cu rogojinile aprinse în cap, căpăţânoşindu- 
se între el şi Austria. Între el şi Polonia. Între el şi Înalta 
Poartă, între el şi timp. Trăgându-l înapoi cu neghioaba lor 
foame de ocină. Se-nfioară. Câteva mii de glasuri taie 
cântecele corurilor. Le ştie. Glasurile glotaşilor lui. Ale celor 

care n-au dat Ţara la Călugăreni. Ale celor care-i ţin fastul 
şi-l scaldă în aur şi-n nestemate. Care-l fură. La pădure. La 
turme. La pescuit. La vie. La miere. Care l-au colindat şi 
sorcovit de când se ştie. Care stau cocârjaţi pe seceri în 
vipie, cu sudoarea intrându-le în ochi. Care au pielea 
mâinilor bătucită de sapă. Îmbibată de mirosul vitelor. Ei 
sunt. Glotaşii. Sarea pământului. Să fie. Retează şoapta lui 
Radu Buzescu. li face semn vornicului George Pitar de 
Caransebeş să oprească procesiunea în capul muncelului. 
inalţii ierarhi contenesc slujba. În clipa de linişte lăsată 
după oprirea convoiului voievodal se înstăpâneşte cântarea 
tărăgănată a glotimilor: 

- Cum frânsăşi tu, voievoade, 

Sfânta lege din bătrâni, 

Lepăda-tu-te-ai de noi 

Precum Petru de Isus. 

Lupilor ne-ai hărăzit. 

Morții. 

Sorții rele şi-nvrăjbite 

Astea toate să le ceară 

Domnul din Cer sufletului tău, 

Amin! 

Ascultă cu sufletul sec. Uscat. Nu poate guverna prin 
ei şi cu ei, împotriva semenilor săi. Nu poate da bătălii 
împotriva cavaleriei înzăuate cu ei. Nu se poate lupta cu 
ghioaga, împotriva muschetei. A trecut o veşnicie de la 
Călugăreni. Ceva din el a murit acolo, odată cu aceştia, 
morţi printre vii. Lupilor ne-ai hărăzit. Mortii. Ei ştiu atât de 
bine că sunt morţi. Ei pentru el. El pentru ei. Ochii îi sunt 
uscați. Sufletul îi este uscat. Rogojinile ard galben. 
Fumegos. Ei stau sub rogojini împietriţi, bărboşi şi-l privesc 
cu ochi vicleni, privirea aceia piezişe în dosul căreia se 
ascund. După care-şi pitesc gândurile pe zece ani înainte. 
Ori pe zece ani înapoi. Nu poate cu ei. Nu-l lasă vremea. Nu 
sunt în vreme. George Pitar de Caransebeş porunceşte 
gărzilor să facă loc. Rămâne un coridor de sulițe, muschete 

şi archebuze. La un capăt, el. La capătul celălalt, ei. Cu 
popii lor răpănoşi, încălţaţi cu botfori scâlciaţi. 

- Vel logofete Stoichiţa, întreabă-i ce vor? 

- Măria-sa, marele voievod Mihai al Ţării Româneşti şi al 
Ardealului, vă întreabă... 

- Da domnia ta cine eşti, că nu te cunoaştem? 

- Măriei-sale îi pieri graiul?! 

- Noi cu vodă avem treabă. 

Glasuri. O mie. De iad. Strigă că vor să-l vadă. Că nu 
se mişcă de aici nici dacă-i calcă în picioarele cailor. Işi 
lapădă rogojinile încă arzânde. Au ghioage. Au săcuri. 
Rândunicile trec săgetat peste pletele lor. Se duc spre 
zidurile albe ale Alba-luliei. Să fie mâna lIglisiei? A cui este 
Iglisia? Şi ce mai vrea Iglisia? Stă nemişcat sub baldachinul 
de purpură sub care bâzâie îndârjit un bondar. 

- Măria-ta, şopteşte Radu Buzescu. Ne facem de râs în 
faţa nemeşimii. 

- Crezi? 

- Cred! 

- Uită-te la Napraghy şi spune-mi ce crezi acum... lese de 
sub baldachin. Neghiobii. Au stricat toată ţeremonia. Trece 
prin coridorul de sulițe şi muschete. Il aude pe principele 
Marcu explicând în italiană că cei ad scriptum glebae, au 
venit să depună omagiul lor noului mitropolit. Este un rit 
străvechi, amintind creştinismul din ludeea. Simte cum 
puterea lui voievodală se izbeşte de ei. Material. 

Un popă. Deşirat. Cu chip de crucificat. Învelit în plete 
şi-n barbă. Albe. Cu glas de trâmbiţă a lerihonului. 

- Venirăm aici la cetatea sufletului măriei-tale, domnul 
Ţărilor Rumâneşti, să ne scapi de tirania în care ne aruncă 
înaintaşul măriei-tale, Mihai vodă... Ne scularăm şi ne 
glotirăm satele, să ne judecim. 

- Aşa e! 

- Să ne judecim! 

- Aduserăm jurători. 

- Aduserăm bani peşin. 

- Are dreptate sfinţia sa, popa Arbore. 

- Arată-ţi luminata faţă. 

- Întoarce-o spre noi. 

- Tăceţi, îi ceartă popa deşirat, cu chip de crucificat. lese 
dintre popi. Face o plecăciune spre mitropolitul Eftimie, 
care mirat de atâta îndrăzneală priveşte cruciş... Am venit 
aici, la Alba-lulia, de ziua sfântului mare mucenic Gheorghe 
şi-a ungerii înalt prea sfinţiei sale mitropolitului de peste 
munţi, să-ţi cerem ca întocmai sfântului Gheorghe să ucizi 
balaurul care ne-a mâncat libertatea... Pre ei, pre aceştia 
într-auriţii! Pre ei, balauri cu solzi de aur, care se vor lăpăda 
de tine, cum tu te-ai lăpădat de noi. Ucide-i pre ei pre toţi. 
la-le moşiile şi să vedem dacă te vor mai urma în războaiele 
tale nesăbuite. Că eşti lacom de războaie şi nu-ţi ajunse 
înfrângerea antichristului, fără numai alte şi altele cauţi, să 
te slăveşti pre tine. Ti-am adus bani pentru războaiele 
acestea. 

- O luaşi razna, părinte, strigă un glotaş cu căciula dintr-o 
oaie neagră. 

- N-am venit să te auzim pe sfinţia ta. 

Îi lasă. Le caută privirile. Şi le ţin ascunse. Îl privesc 
pieziş. Mai face un pas. Atunci tac. Se-mpietreşte văzduhul 
de linişte. 

- M-aţi tulburat în sfânta zi de Sân Gheorghe, cu făţăriile 
şi necuviinţa voastră. Aţi lăsat brazda neudată cu sudoarea 
care să-nfrăţească grâul. Aţi stricat ziua înalt prea sfinţiei 
sale mitropolitului şi-a înalţilor ierarhi veniţi de la patriarhie. 
Tăceţi! M-aţi ruşinat în faţa duşmanilor mei, care-mi vor 
sângele. Să pieriţi din ochii mei, dacă vă e dragă viaţa... Ori 
să mi-i daţi la mână pe aţăţătorii voştri. Şi-acum să vă 
întoarceţi la satele voastre, fiecare acolo unde l-a prins 
Legământul. Tăceţi! Ori de nu, să aflaţi unde sunt şi în 
fiecare duminică să-mi cădeţi la picioare. Să mi le scăldaţi 
în lacrimi. Să vă secaţi cerându-mi mila mea domnească. Şi 
tu popo Arbore, te iert pentru prostia ta, izvorâtă din 
neputinţele bătrâneţilor. V-aţi învăţat să strigaţi în faţa 

domnului vostru? Ori ce învăţ, are şi dezvăţ. Pieriţi!... 
Vornice... Purcede ţeremonia... Şi care mai ridică glasul 
asupra boiarilor mei şi sfetnicilor mei, acela va fi rău de el... 
Vornice. Trâmbiţele. Şi corurile. Purcedem, înalt prea 
sfinţiile voastre. 

Se-ntoarce. Din câţiva paşi este sub baldachin. 
Lăncierii şi trabanţii închid rândurile. Corul mitropoliei reia 
Psalmul 3 al lui David 

Doamne ce mulţi sunt vrăjmaşii mei! 
Ce mulţime se scoală împotriva mea... 
Cuvintele psalmului i se par neînţelese. Când reiau başii Ce 
mulțime se scoală împotriva mea, are revelaţia adevărului. 
Deasupra, în văzduhul limpede şi pur, tânguios, aspru şi 
neînduplecat cântecul celorlalţi: 
Cum frânsăşi tu, voievoade, 
Sfânta lege din bătrâni... 

Şi-o aminteşte pe mama, Tudora, prăvălită în zăpadă, 
la picioarele celuilalt popă, iată, neuitat, din ziua de Crăciun 
a anilor '95, când stătea el de vorbă cu Chisaru în foişor, 
scânteiau zăpezile peste Târgoviştea, mirosea a cozonac şi 
a sânge de om şi a sărutat el buzele moarte ale Chisarului 
descăpăţânat. 

Nu mă tem de zecile de mii de popoare, 
care mă Împresoară din toate părțile... 

Cântă tenorii. 

Astea toate să le ceară, 
Domnul din Cer sufletului tău 
Amin! 
Cântă glotimile... 
- Amin, şopteşte. 

Îşi face trei cruci mărunte şi repezi. A doua lepădare 
de scutul lui. Pe donjoanele Alba-luliei, pe cele ale palatului 
princiar fâlfâie măreț flamura lui voievodală. Ştie că este cu 
desăvârşire singur. Că poate măreţia lui stă în acest curaj al 
singurătăţii. Şi că peste două zile, înaintea zorilor, porneşte 

să-şi  temeinicească lucrarea: din cenuşa veacurilor, 
pasărea Fenix, Magna Valachia! 


MOLDOVA 


1 
- Nu te duce măria-ta! 
- Rămâi între noi. 
- Lasă-l pe tălian s-o bată cu tunurile. 
- Măria-ta, nu treci decât peste mine. 
- Loc, vel bane Calotă. Loc, Udreo... Stroe, loc! 

Ploaia uşoară, răbufnită, îl bate pe coiful rotund de 
oţel şlefuit, îşi stoarce barba. Norii câlţoşi, grei de apă, trec 
tăvălugit peste cele şapte donjoane ale Sucevei. Moise 
Szekely îşi ridică gluga pelerinei. Gaspar Korniş în armură, 
pâraiele de apă îi curg peste cuirasă, şerpuind prin cizelura 
fină, florentină - stă nemişcat în şa, privind în gol pe sub 
viziera ridicată. Trec la trap convoaiele artileriei. Vicenzo 
Bombardier Mantovano vine la galop scurt. 

- Într-un ceas pot începe canonada, măria-ta. 

Îl aude vag, ca şi când cuvintele italianului s-ar 
prelinge pe apărătoarea de ceafă odată cu ploaia. 

- Aici n-are să fie nicio canonadă, signor Mantovano, 
spune răguşit. 

Vede cu coada ochiului haiducii lui Baba Novac 
venind la trap pe şleahul Vereştilor. Carele trabanţilor 
bistrițeni şi cele ale căpitanului Francisco Thury coboară 
prin marginea târgului spre tabăra lui Mâko, în vreme ce 
tighecenii căpitanului Mârzea urcă domol colinele spre 
Liteni. Pune pinten atât de aspru că armăsarul de luptă, 
bătrânul lui Sultan nechează nemulţumit, pornind la galop 
de pe loc. Smulge din mâna căpitanului Caloian steagul 
mare al Ţării Româneşti, alb, pe care sunt brodate armele 
Ardealului. Îl conduce pe Sultan din pulpe. Galopează 
dincolo de linia oştirii. Trece Suceava din câteva copci şi cu 

steagul ud, în stânga, ţinându-i hampa la picior, urcă în 
fuleuri scurte drumul care defilează pe sub curtina cetăţii, 
unde vede archebuzierii poloni ai polcovnicului Traşka 
agitându-se pe podişti. Aude porunci. Aude chemarea unui 
corn. Deasupra donjonului central atârnă grea de apă 
flamura Moldovei. Se vede capul de bour, împungând cu 
unul din coarne spre miază-noapte. Il stăpâneşte pe Sultan. 
Câţiva pini. Cerul neguros. Jos... O dungă plumburie, 
undeva spre Hotin. Suceava lui Ştefan. N-a trecut un veac 
de la moartea lui. Aude ploaia răpăindu-i pe cizme. Pe 
pantalonul din piele. Ştie că un archebuzier bun îl poate lovi 
drept în inimă. De ce o face? Nu ştie. O chemare lăuntrică, 
mai presus de puterea raţiunii. O nebunie a dăruirii. 
Cetatea sfântă a Sucevei îl fascinează. Poate mai mult 
decât Alba-lulia. Şi altfel. Aşa cum l-au fascinat ctitoriile lui 
Ştefan cel Sfânt, de cum a ajuns la Borzeşti. O chemare 
peste veac, plină de bărbăţie şi înţelepciune. Poate încă nu 
s-a uscat la Roşcani sângele lui lon Vodă Cumplitul. Simte 
măreţia Moldovei. Simte măreţia Sucevei. Stă înfipt în şa, 
cu pelerina albă ţesută cu vulturi de aur agăţată pe umărul 
drept, peste platoşă şi priveşte Cetatea Sucevii. Vede 
pietrele cioplite din proaspăt aşezate în ziduri acolo unde 
au fost ciobite de ghiulele. Vede tigla palatului domnesc. 
Aude strigăte. 
- Hotnogule Săcară, vezi să nu detune leşii, că-i măria-sa, 
Mihai... 
- Facim moarti di om daci detună. 
Aude tropotul oştenilor urcând scările de lemn. lată-i. 
La crenele. Mulţi. Mereu mai mulţi. În uniformele de 
vânători domneşti, de el ştiute. Moşii lor i-au slujit lui 
Ştefan. Părinţii lor lui lon Vodă Cumplitul. Ar vrea să 
gândească dincolo de asta. Nu poate. O amorţeală ciudată 
îl înţepeneşte în şa. Un spulber de vânt umflă steagul Mol- 
dovei. Gogoloaiele de nori aleargă nebune spre munţi. 
Dunga plumburie de la orizont se lărgeşte, luminându-se. 
Dintr-odată cad sulițe de lumină peste obcinele verzi. Incep 

să bată rar şi adânc clopotele bisericilor din târgul Sucevii. 
Cu o mişcare frântă, dureroasă, îşi scoate coiful. Rămâne 
descoperit în faţa porţii, cu steagul Ţării Româneşti şi al 
Ardealului în stânga. Aude vântul şuşuind în pinii străvechi. 

- lată-te şi aici, stăpâne al meu, şopteşte... 

Plânge. Răzbit. În tăcerea cumplită care-i învăluie. Pe 
el şi Cetatea Sucevii. Il întoarce pe Sultan. Coboară drumul 
cetăţii la pas. Dintre ziduri un corn de bour îşi revarsă 
chemarea aspră, ostăşească. 

2 

Charta Moldovei, a Poloniei de Miază-zi şi a Ucrainei 
până la Kiev luminată de trei sfeşnice cu câte şapte braţe. 
Strigătele străjilor de la zidurile ctitoriei lui Ştefan, sub 
poala cetăţii. Ţine minte cuvânt cu cuvânt aproape toate 
pisaniile aşezate de Ştefan la bisericile şi monastirile pe 
unde a poposit, începând cu Borzeştii. Este atât de plin de 
Ştefan, ori Moldova este atât de plină de Ştefan încât i se 
pare că până şi zidurile trapezăriei îi şoptesc numele. 

- Ciudate biruinţe câştigi măria-ta, spune căpitanul şi 
senatorul Gaspar Korniş. 

- Adică? 

- Numele măriei-tale o ia înaintea oştirii noastre... Poate 
este înspăimântător... 

- Ori poate este pilduitor, luminăţie, taie vel paharnicul 
Radu Şerban. Altfel n-ar fi trecut la noi, cei cincisprezece 
mii de oşteni moldoveni, când l-au văzut pe domnul nostru 
ieşind înaintea oştilor, la Jastea, după ce straja întâia, de 
sub porunca domniei tale, a prins fuga. 

Vel paharnicul a vorbit italieneşte. Se face tăcere 
stânjenitoare. 

- Banderiile luptă fără tragere de inimă, doamne, spune 
Baba Novac, turceşte. 

- Acuzi loialitatea noastră, căpitane Baba Novac? 

Moise Szekely. Căpitanul general. N-a uitat că Baba 
Novac, i-a rupt sabia. N-a uitat şi n-are să uite niciodată 
judecata de oaste care l-a judecat pentru hăinia lui 


369 


Vulturul 


mârşavă. Trei olăcari au venit de la Theodosie Rudeanu 
rămas la Alba-lulia. Şi doi de la Radu Buzescu. Aceleaşi 
veşti. Napraghy unelteşte cu Ungnad. Pezzen întârzie cu 
banii pentru oştire... Moise Székely primeşte răvaşe de 
taină aici în tabără. De la Sigismund. De la Zamoyski. De la 
Napraghy şi Basta. El trebuie să tacă. Oştile lui leremia 
Moghilă sunt la o zi de marş. După înfrângerea de la Jastea, 
Moghilă se retrage spre Hotin. Are oştire leşească, dragonii 
şi cuirasierii lui Potocki. Are oaste boierească. Credincioşii 
lui. Are oastea lui frati-su. Hatmanul Simion. El trebuie să-i 
zâmbească trădătorului, a câta oară trădător Moise 
Szekely?! Trebuie să-l împace măcar de văzul lumii cu acest 
Gaspar Korniş care nu vrea să lupte împotriva leşilor. 
Sigismund, oploşit de aceştia, trimite oameni de taină la 
focurile banderiilor. La focurile lui Mâko. Au fost prinşi 
câţiva. Au fost munciţi cu fierul roşu. Spun că Sigismund 
vine cu oştirea lui Zamoyski şi atunci Mălai vodă are să dea 
seama de toate samavolniciile lui făcute împotriva 
nemeşimii... Glasul aspru al trădătorului Szekely îi aşterne 
leşie peste sfânta lui întâlnire cu Cetatea Sucevii. l-ar înfige 
jungherul în inimă, până la plăsele. Pentru că l-a iertat 
pentru  ticăloşiile lui. Pentru că, singur, a venit să-i 
cerşească slujbă. Singur a venit să-i jure credinţă pe 
evanghelie şi sabie. Ce fel de om şi de ostaş este acest 
sperjur murdar? Ucigându-l, banderiile lui ar fugi la 
Sigismund. 

- Măria-ta, ai cucerit Moldova mai curând decât te 
aşteptai... Nu-i provoca pe leşi. Regele este puternic. 
Zamoyski şi mai puternic. Mulţumeşte-te cu ce ai şi 
întoarce-te. 

- Nu pentru întoarcere am adunat sfatul de oaste, Korniş. 
Senatorul se înclină în jilt. Fără cuirasă arată mai bătrân. 
Iscoadele i-au adus copia scrisorii către Ungnad. Spunea 
acolo că voievodul are oaste de strânsură, prost înarmată şi 
că în Moldova trufia lui va suferi cea mai dezamăgitoare 
lovitură. La cea dintâi întâlnire cu Potocki, va fi înfrânt 

exemplar... Cu ajutorul banderiilor aşa şi era să se 
întâmple. leremia cu Sigismund petreceau la o nuntă, la 
Trotuş. A căzut pe ei, venind prin munţii Oituzului, pe la 
înfurcături. Pe poteci de ciobani. Au fugit călări, cu curtea. 
Nicolae Pătraşcu a fost la Bacău în ziua sorocită, cu oastea. 
L-a trimes la Stanca, la Făgăraş, cu o mie de roşii domneşti. 
De acolo înapoi, la Târgovişte. Să vegheze. | s-a părut mai 
străin. Mai neajutorat. Acolo la Bacău, l-au împresurat 
ţăranii. Aşa cum l-au împresurat mereu ţăranii din Ţara 
Românească, pe tot drumul, până aici. li goneau gărzile 
călări. Îi fugăreau cale de câteva poşte. După o noapte, ori 
două se apropiau iarăşi de tabăra domnească. Cu făclii. Cu 
rogojini aprinse. Cântându-i blestemul pentru călcarea legii. 
Mereu. Până la obsesie. Până la nebunie. 

- Am chemat sfatul de oaste să ascultăm sfatul căpitanilor 
moldoveni. Să-i cunoaşteţi. Să vă cunoască. Prinţe Marcu, 
tălmăceşte în italiană. Ori lătineşte. Noi ne înţelegem, ca 
unii plecaţi dintr-o mumă. 

Este masa mare de stejar lustruit cu ceară, a 
trapezăriei, cu bănci şi jilţuri, pe care stau toţi căpitanii 
oştirii. Moldovenii de-a stânga lui. Sunt boiernaşi de ţară. 
Curteni. Căpitani şi hotnogi. Cei mari s-au dus cu Moghilă. 
Stau sub zodia leşilor. Mitropolitul Gheorghe. Luca Stroici. 
Nestor Ureche. 

- Încă o vorbă, măria-ta. Şi cea din urmă. Fereşte-te de 
puterea Poloniei. 

- Şubredă este puterea, Korniş, acolo unde nu este 
înţelegere. 

- Tu ai spus-o, măria-ta, şopteşte Korniş privindu-l în 
lumini. 

Stăruinţa bătrânului îl mânie. La Jastea, banderiile lui 
n-au primit şarja dragonilor. Au dat dosul. A avut grijă ca în 
spatele lor să aşeze săcuii pedeştri. Temeiul oştirii lui 
ardeleneşti. Săcuii au oprit cu foc de muschete şarja 
dragonilor. El a trecut să-i ia în sabie cu călărimea 
munteană. Dragonii au dat dosul, ascunzându-se după 

liniile pedestrimii moldoveneşti. Atunci a smuls el steagul 
Ţării Româneşti şi Ardealului. A ieşit singur în faţa oştirilor 
moldovene. Închide ochii. A fost un ramăt şi o cutremurare 
acolo la Jastea. A fost o izbucnire a adevărului şi a istoriei. A 
fost pecetea pe care timpul a pus-o pe credinţele şi 
năzuinţele lui. A auzit, la Jastea, când moldovenii şi-au pus 
cuşmele în vârful suliţelor şi al săbiilor, a auzit din nou 
istoria scriindu-se pe sine pentru vecie. 

- Căpitanul măriei-tale, Petrea Gându, la poruncă. 

- Căpitanul măriei-tale, Vasile Ciutură, la poruncă. 

- Căpitanul măriei-tale, Namilă Ursu al doilea. 

Şi alţii.Hotnogi. Din Ţara de Sus. Din Ţara de Jos. Un 
bătrân venerabil, cu barbă albă până la brâu. Orb. 

- Să scoţi măria-ta Bugeacul şi toată Ţara Moldovei de sub 
păgân şi ţi-or da mulţămită oasele domnului nostru lon 
Vodă, carele încă trăieşte printre noi, în duhul său... 

- Cine eşti domnia-ta? întreabă şoptit. 

- Tata, doamne, spune căpitanul Namilă Ursu al doilea. 

Un corn căzăcesc. Strigăte. Impuşcături. Paşi repezi. 

- Măria-ta! Cazacii orheieni ai lui Rostopcea, hatmanul... 

- Primiţi-i cu cinste. Să vină Rostopcea la sfat. 

Lumina gălbuie a lumânărilor de ceară fâlfâie pe 
charta Moldovei, Ucrainei şi Poloniei. 

- Dacă vrei să-l ai în mână pe Potochi, repezi călărimile 
după el încă în noaptea asta, măria-ta, spune căpitanul de 
călărime din Ţara de Sus, Petrea Gându. 

3 

Miezul nopţii. Tropote. Mii de tropote. Călărimile 
munteneşti. Cu vel paharnicul Radu Şerban, având călăuză 
călăreţi din Ţara de Sus. Călărimile lui Baba Novac. 

- Ce strajă-ţi rămâne, doamne? l-a întrebat vel paharnicul. 

- Moldova, cuscre. 

Vel paharnicul Radu Şerban s-a făcut alb. A dat în 
genunchi. l-a sărutat stânga. 

- Nu îndrăzneam, doamne. 

- Ilinca poate fi doamnă, Radule. Este voia lor şi voia mea. 
Am vorbit cu Pătraşcu. Amin. 

De ce tocmai sub zidurile Sucevii? Cine-o poate şti?! 
Sunt aici Stroe Buzescu, Calotă Bozianu, vel armaşul Udrea 
Băleanu şi Stoichiţa. Nu se mai poate lipsi de Stoichiţa. 
lacob Jacobinus diacul săsesc, roşu, asudat, scrie de sârg 
buletinul de luptă. De când a ajuns în săcuime, în fiecare 
seară îi dictează un buletin de luptă adresat cetăților 
săseşti. Săcuimea. 

Mii Mihály Olah Havaselfâld&ânek vajdâja... Noi Mihai, 
voevodul Ţării Româneşti sfetnicul Maiestăţii Sale sfinte 
împărăteşti şi crăieşti... Pentru pomenirea viitoare a 
lucrului, fericirea, rămânerea şi slobozenia comunității 
creştine de obşte, dar mai ales grijile şi silințele noastre 
pentru ocrotirea acestei provincii, Ardealul ( care este 
împrejmuit din toate părțile de atâtea nevoi, primejdii şi 
duşmani ) ne silesc ca noi să dăm, credincioşilor noştri 
secui, lăcuitorilor scaunelor secuieşti, Ciuc, Gurghiu şi 
Cason, în puterea cărora, după Dumnezeu, ne punem nu 
nădejdea cea mai din urmă şi cu puterile, cu tăria şi cu 
voința cărora de-a fi totdeauna gata în luptele şi trebile 
noastre, nădăjduim lărgirea hotarelor Ardealului şi a 
stăpânirii noastre. Să le îngăduim şi să le păstrăm în toate 
articolele şi clauzele lor drepturile şi slobozeniile date, 
dăruite, îngăduite şi păstrate... 

Acolo, în Ciuc. În dangătele clopotelor şi-n strigătele 
de slavă ale oştilor săcuieşti, Varvara Szuky... 

- Măria-ta. 
- Ce-i, Stoichiţa? 
- Te-aşteaptă diacul. 

Se ridică din jilţ. Se duce la fereastră. Abia un ochete, 
bun pentru ţeava unei archebuze. Dincolo de el, luna. Luna 
de mai, argintie şi pură spălând donjoanele şi crenelele 
Cetăţii de Scaun a Moldovei. 

- Scrie Jacobinus: Vă înștiințez ce bun noroc mi-a dat 
Dumnezeu, spre binele creştinătăţii... 

Tace. Aude ceara picurând din lumânări. Lumina 
argintie şi pură a lunii cade pe zidurile Sucevii. Îşi muşcă 
buzele. Cu glas răguşit: 

Și spre folosul împăratului, am luat țara aceasta cu 
ajutorul lui Dumnezeu. Mai mare duşman decât acesta n- 
am avut: Dumnezeu ne-a dat țara în mână. Deci să fiti 
veseli şi bucuroşi. Nimic alta de la noi să nu aşteptaţi, ci 
peste puțin să ne adăstați şi pe noi acasă cu noroc bun... 

Paşi. Repezi. Hotnogul de tigheceni Negură. 

- Măria-ta, hotnogul Nechifor din cetatea Sucevii. 

Se răsuceşte fulgerător. Hotnogul Nechifor. Rană 
proaspătă, sângerândă în umărul stâng. Îngenunche. Are 
părul cărunt. Miroase a piatră hotnogul Nechifor. li ia mâna. 
l-o sărută. 

- Măria-ta, Cetatea Sucevii te aşteaptă cu porţile 
deschise, ca pe Mesia. 

II ridică pe hotnog de subţiori. 

- Şi leşii, căpitane Nechifor? 

- Morți. Trei sute nouăzeci şi nouă. Polcovnicul Traşka mi- 
a dat sabia. N-am suferit nicicând oaste străină în cetatea 
lui Ştefan, doamne. 

- Simioane. Sabia. 

Vel boierii se ridică. Îşi încing săbiile. 

- Ba! Rămâneţi aici... Stoichiţa! Peste un ceas săcuii să 
pună foc la câteva încărcături, dincoace de apă. Eşti 
mulţumit, căpitane Nechifor?... 

Opreşte cu un gest scurt tânga lui Stroe Buzescu. 
Nemulțumirea lui Calotă, vel banul Craiovei. 

- Parcă te trage aţa la moarte, măria-ta, spune vel 
armaşul Udrea Băleanu. De când te slujesc, o înfrunţi pe 
ştirba... Lasă-mă să te străjui... 

- Ba! Rămâneţi aici. Mâine în zori să fiţi în şa. Te urmez, 
căpitane Nechifor. Să nu fie asta istoria? Se-ntreabă cuprins 
de un fior rece, ca o presimţire a morţii. 

A avut pe Câmpia Şelimbărului, lucidă şi implacabilă, 
conştiinţa de sine a istoriei. A desprinderii unor gânduri 
vechi din timp şi a desăvârşirii lor în fapt. Tezele Marilor 
Vlahii, trecute din iniţiat în iniţiat de la loniţă Asan, sunt în 
noaptea asta limpede de mai, plină de orăcăitul broaştelor 
şi sub zidurile Sucevii, tezele unei singure Vlahii. Magna 
Valachia. Destinul lui s-a împlinit prin sine însuşi, 
rotunjindu-se aici, la Suceava lui Ştefan. Că leremia Moghilă 
are încă douăzeci de mii de oşteni leşi şi ai credincioşilor 
lui, că în miază-zi mai sunt ceambururi tătărăşti şi raiale 
turceşti, că pe lângă Rudolf căruia nu i-a cedat Ardealul şi i- 
a făcut duşmani pe regele Poloniei şi pe cancelarul temut, 
Zamoysky, că poate muri de fier, ori de otravă, astea toate 
rămân undeva, dincolo de faptă şi de clipa aceasta care 
aparţine veacurilor. La treapta 21 a iniţierii a înţeles 
măreţia regelui Burebista şi adevărul regatului său dacic. La 
treapta 29 a văzut însemnele Poporului pe Leul din Pireu 
având săpat anul 1128. A văzut însemnele la Studeniţa, 
Bojana, la Curtea-de-Argeş, la Cairo, la Ephes şi a înţeles că 
acest Răsărit se caută pe sine într-o tulburătoare îndoială 
de sine, apărându-şi fiinţa zdrobită de cruciade. Că slăbit de 
acestea, căzut sub stăpânirea otomană, se caută în fiinţa lui 
spirituală. Şi că, de un veac şi jumătate, dorind să-şi 
scuture jugul pus de Baiazid şi Mahomed Cuceritorul, 
căutând mereu spre trecut, a pierdut din vedere viitorul. 
Aşa pierduse şi el viitorul, năzuind spre împlinirea Planului 
Bizantin. Şi-a recâştigat timpul, intrând în firescul lui, pe 
Câmpia Şelimbărului. Popasul pe Ciucaş n-a fost decât o 
întâlnire cu simbolurile vechi ale Cetăţii de Piatră. Cu 
simbolurile ei eterne. Unitatea poporului prin înţelepciunea, 
Credinţa, Răbdarea, Voința, Vitejia şi Măreţia conducătorilor 
lui. 

- Stăăăi!... Cine vineee?! 

Străjile. O caraulă la trap. Suliţele poleite de lumina 
rară a lunii. Boarea plină de mireasma salcâmilor înfloriţi. 
Măreaţă, închizând zarea, Cetatea Sucevii. 

- Domnul! 
Glasul hirsut al vătafului Simion. 
- Pas să mă cunoşti, Scatiule! 

Cetaşul Scatiu de la călăraşii domneşti al cărui glas 
fluierat se cunoaşte în toată oştirea. Străpuns de o săgeată 
la gât, are o gaură deasupra beregăţii, care-i şuieră. Scatiul 
descalecă. li sărută carâmbul cizmei. 

- Bine că te văzui sănătos, doamne... 

Trece la trap bătut de linia străjilor. Hotnogul Nechifor 
îi călăreşte în stânga. Lumina lunii pe crenele. Lumina lunii 
pe ţiglele palatului domnesc. Presimte un capăt de drum. 
Caii ţăcăne pietrele priporului. Se aud doar potcoavele. Din 
pini se ridică o pasăre de noapte. Totul este linişte. Şi 
măreție. Şi altceva, răscolitor şi fierbinte. Un nou fel de a fi 
care-l înţeleneşte în amintirile acestor ziduri uriaşe de 
piatră. În argintia lumină licăritoare a lunii. În eternitatea 
acestor obcine, unduioase sub cerul înstelat. Ştie că se 
duce să-l întâlnească pe Ştefan. A ştiut încă de acum 
aproape douăzeci de ani, când a îngenuncheat la Putna, era 
zi de hram, a ştiut încă de atunci, din noaptea aceea când 
s-a întors singur să asculte miezonoptica şi când a ascultat- 
o cu fruntea lipită de buza rece a pietrii de mormânt, a ştiut 
că-l va reîntâlni aici, în făptura lui spirituală. Tresare. Un 
corn. Prelung. O chemare a hotnogului Nechifor ieşit înainte 
pe buza şanţului adânc, plin cu apă al cetăţii. Amuţesc 
broaştele. Cade roua. O simte pe gugiuman. In barbă. Din 
văile Sucevii se ridică aburi lăptoşi, şerpuiţi. 

Donjonul porţii. Podul ridicat. Paşi grei. O făclie în 
unul din ocheţi. Un glas ostăşesc. 

- Cine eşti? 
- Hotnogul Nechifor şi pârcălabul Sucevii. 
- Spune-ţi numele pe corn. 

Hotnogul se ridică în scări. Duce cornul la buze. Sună 
lung o chemare în trei praguri. 

- Cu cine-ai venit, domnia-ta, pârcălabe? 

- Cu măria-sa, Mihai vodă, domnul Ţării Româneşti, al 
Ardealului şi al Moldovei. 

Se face o linişte de moarte în el. Cuvintele aspre ale 
acestui Nechifor cad în adâncul adâncurilor lui, sleindu-l. 
Vede ca prin pâclă puzderia de făclii mişcându-se la 
crenele. Aude porunci. Vede luciul sec al armelor. Aude 
lanţurile podului. Aude vârtejurile şi scripeţii. Podul din 
grinzi de stejar se lasă pe osia lui. Se ridică grila Sucevii. Se 
deschid porţile dinlăuntru. Trei corni şi trei trâmbiţe sună 
sub bolțile de piatră. Înlemneşte în şa, acolo în buza 
podului. Nu cutează. E numai istorie între el şi poarta 
Sucevii. Şi linişte. Şi aşteptare. Şi cutremurătoare împlinire. 
Descalecă. lIşi descinge sabia. l-o trece lui Simion. Se 
descoperă. Işi face trei cruci smerite. Trece podul, îşi aude 
pintenii. Făclieri. Sâneţaşi. Trei rânduri de oşteni sub porţi. 
Oşteni la podişti. Înlemniţi. Poartă dolame sucevene de 
pănură. Cuşme cu semn domnesc, capul de bour şi pene de 
gotcan. Stau leiţi în arme. În platoşe. Sunt înalţi. Îi caută 
privirea. Au înţeles. Numai ei pot înţelege. Li se închină 
adânc, ţinându-şi gugiumanul sub braţ. 

- Bine v-am găsit, oştenii mei credincioşi. Voinicilor... 
Vitejilor! 
- Să trăieşti, măria-ta!. .. 

Ecoul între zidurile care l-au văzut pe Soliman 
Magnificul. Care-au primit în piatra lor ghiulele zvărlite de 
tunurile lui lan Albert lagellon, regele Poloniei. Care-au 
meditat solemne la curgerea veacurilor şi statornicia 
credinţei în libertate. Gărzile, cetaşii cu hotnogii Sucevei au 
scris cea mai pilduitoare pagină din Hronic. Le-o spune. li 
vede pe cei bătrâni mai ales, privindu-l c-o înţelegere 
tainică. Nu se miră când din rânduri iese un cetaş cu plete 
albe, îngenunche şi-i spune: 

- Ştiam că duhul lui lon Vodă n-o să aibă pace, măria-ta. 

- L-ai slujit pe măria-sa? 

- L-am!... Sunt unul din oştenii lui, scăpat la Roşcani... M-a 
învrednicit Dumnezeu să ajung ceasul aista. Dacă amu ai 

venit singur, de bună samă că vrei să stai la taină cu măria- 
sa Ştefan. Eu sunt tainicul Cetăţii Sucevii. Să mergem, 
doamne... _ 

Coridoarele Sucevii. In piatră. Cu torţe înfipte în 
torţarele de fier bătut cu ciocanul. Umbre şi pete de lumină, 
tremurătoare. Gărzi. Oşteni nemişcaţi, în arme. Trepte de 
piatră. Tainicul oprindu-se în faţa unei uşi de fier. Il priveşte 
cu ochii lui Daureţiu. Ori poate cu ai călugărului, tainicul 
monastirii din Deal. Cine este tainicul Sucevii? Nicio clipă nu 
s-a gândit că aceştia, oştenii cetăţii, îi pot ţese o capcană. 
După cum nu se gândeşte acum, urmându-şi călăuza prin 
vestmântăria domnească unde strălucesc brocarturile 
venețiene şi camha de Damasc a caftanelor domneşti. Altă 
uşă de fier. Miros de tămâie. O odaie cu pilaştri din piatră 
ţinând bolți grele, ogivale. În cele patru colţuri, patru torţe. 
O masă mare din stejar lustruit. Patru jilţuri. Şi el. Ştefan 
voievod. Intr-o ocniţă cât de două ori statul tainicului. Pictat 
pe lemn. Cu schiptrul în dreapta. Înveştmântat în dolamă 
domnească din brocat vişiniu, tivită cu samuri. Tainicul 
stinge făcliile, vârându-le flacăra într-o nisiparniţă. Rămâne 
doar o candelă blândă, care-l luminează paşnic pe cel din 
ocniţă. Şi liniştea de piatră a zidurilor groase, temeinicite 
prin vreme. Il cuprinde o pace profundă. Oştenii Moldovei i- 
au dat ţara pe mână, înțelegând cu harul pe care-l au 
mulțimile, adevărul căruia îi slujeşte... Îşi aduce aminte de 
ţăranii lui, care s-au târât după oştire aprinzând focuri 
înalte pe culmi, cerşindu-i slobozenia. De trei ori, la 
Prejmer, în Ciuc şi pe Trotuş, i-au lăpădat preţul 
răscumpărării. Intreit decât cel al vânzării lor. De trei ori s-a 
lăpădat de ei, ca Petru de Isus. Îşi scoate pelerina. Rămâne 
în coantăş. Simte nevoia confesiunii. El, care şi-a ucis-o de 
atâtea ori. Aproape că nu-i vine să creadă. Se află în faţa lui 
Ştefan şi a timpului. Mihail Voievod, domn al celor trei Ţări 
Româneşti. Cât de lacom a fost de clipa asta a singurătăţii 
care înţelege. Cunoaşte Moldova de-o viaţă. A străbătut-o 
de la Obluciţa la Hotin, cu chervanele lui Andronic şi lani. 

Apoi, cu chervanele lui. A petrecut la nunţi. A umblat la 
iarmaroace şi hramuri. S-a încheiat un destin firesc. Prin 
armele lui. Prin gândurile pe care aceste arme le-au slujit. 
Moldovenii îl vor. Nu-l vrea leremia. Nu-l vor vel boierii lui 
leremia. Nu-l vor leşii. Nu-l vrea Rudolf. Nu-l vor turcii. «- Pe 
vremea măriei tale», îi spune celui din ocniţă... Voise să-i 
spună că, cât de cât, a fost mai uşor. Îşi aduce aminte de 
năvala vecinilor iubiţi. A lui Matei Corvinul. A lui lan Albert 
lagellon. A hanului. A lui Soliman. Acelaşi destin. «Atât că 
măria-ta ai rămas între hotarele Moldovei... Mă cerţi, 
doamne?... Nici asta nu este adevărat?! Şi măria-ta ai vrut- 
0... L-ai adus pe Laiotă cel slab de îngeri să-l urci în scaunul 
lui Ţepeş şi să-ţi fie de nădejde... Ai vrut Ciceiul şi Cetatea 
de Baltă... Ai vrut... Câte n-ai vrut?!» A îmbătrânit atât de 
mult încât să nu se poată smulge din tentaţia asta a 
confesiunii? Să fie atât de puternice amintirile Sucevii, încât 
să-l subjuge imaginei marelui Ştefan, alături de care, odată, 
va sta chipul lui însuşi? Cade într-un gol. Gol de gând. Gol 
de simţire. L-a supt Ardealul. L-a topit Ardealul. lată-l ajuns 
la liman, golit de el însuşi înainte de a-şi vâri sabia în teacă. 
| se pare că bolțile de piatră îl strivesc. Parcă nicicând nu l-a 
apăsat atât de greu trecutul. Parcă niciodată nu i s-a părut 
că-l asupreşte ca acum. Nu! Nu mai rătăceşte în lumea 
inefabilă a Orientului îndepărtat, atras acolo de ciudata 
migraţie pe urmele lui Daureţiu. Nu! Nu-şi mai părăseşte 
lumea la care a ajuns cu atâta jertfă de sine. Iglisia i-a pus 
şi aici semnele ei. Numărul patru. Nu înseamnă nimic în 
afara prezentului acest număr patru. Nu înseamnă nimic în 
afara voinţei de a fi el însuşi. În afara cunoaşterii trecutului 
acestor Ţări Româneşti şi a recunoaşterii înaintaşilor, fir pe 
firul aceluiaşi gând de libertate şi mândrie omenească. Ştie 
astăzi că nu poate ajunge la alţii înainte de a se desăvârşi 
pe sine. Tao. Poarta tuturor lucrurilor spirituale. Poarta. 
Mereu a urcat spre câte-o poartă. Poarta Târgoviştii. Poarta 
Alba-luliei. Poarta Sucevii. Şi mereu a trecut prin câte o 
poartă, regăsindu-se dincolo de ea, împlinit acolo unde era 

neîmplinit. lată că Ştefan îi arată cu degetul al şaptelea 
Steaua Aldebaran. Poate şi-o arată el însuşi, ce importanţă 
are? O priveşte intens şi steaua devine din ce în ce mai 
strălucitoare. Apoi se acoperă cu un fuior de zăpadă. 
Luminează palid creste de piatră cenuşie, biciuite de 
vânturile înălțimilor. Acolo se-ntruchipează din nou Łeul şi 
Sfinxul, Cămila şi Elefantul, Marele Războinic şi cetele de 
Războinici, văzute aevea pe Ciucaş. Să fie acolo locul de 
confluență al marilor religii ale Răsăritului, întâlnite la sobor 
cu zamolxienii? Care-au fost tainele Poporului, dinaintea 
cunoaşterii lui? 

- Nu vei cunoaşte cauza durerii, până când nu vei trece pe 
sub Poartă. Dincolo de ea vei găsi Cetatea de Piatră a 
înţelepciunii, unde viaţa ta se va împărţi în două fire. Unul 
spre apus. Celălalt spre răsărit. 

- lată că am trecut pe sub Poartă, măria-ta. Am apucat 
drumul spre răsărit, după ce-am cunoscut sfatul de pe 
Ciucaş. Am ajuns aici, în cetatea Sucevii. Sunt pregătit să 
mă duc mai departe? Am cugetat şi am făptuit. M-am 
lepădat de mine, de nouăzeci şi nouă de ori câte nouă. Am 
cugetat la cele patru din opt: vederea, judecata, cuvântul şi 
fapta. Ce ochii mei au văzut, mintea mea a judecat, 
cuvântul a întemeiat judecata şi fapta a întemeiat cuvântul. 
lată-mă. Aici. Am smuls din piatră aceste trei surori, 
aducându-le sub platoşa mea de soldat. Mai departe? 

Aici nu sunt pietre vechi în care stau porunci tot atât 
de vechi, cioplite în glagolitice. Nu este decât chipul crunt 
al lui Ştefan şi lumina sfioasă a candelei. Nu este decât 
simţământul dureros de viu şi puternic al împlinirii şi 
noaptea de mai vegheată de străjerii Sucevii... Nu este 
decât credinţa că s-a mântuit pe sine de poverile gândurilor 
pe care timpul i le-a hărăzit, împlinindu-le aşa cum stă scris 
să fie împlinite. 

- Încotro, Mihail? Kalaha. Numără. Anii. Zilele. Clipele. 
Veacurile. Timpul. Desha/a! Arată. Din an în an făptuirea 
acestei Magnae Valachiae. Samudaia. Pricina durerii lui, 

Cetatea de Piatră. A ucis pricina durerii lui, înfăptuindu-se. 
Tao... Poarta tuturor lucrurilor spirituale... | se deschide, de 
aici, de sub bolțile Sucevii. Logosul... Da! Logosul... Să 
medităm, măria-ta, îi spune celui aspru din ocniţă. 

Voise altfel întâlnirea cu Ştefan. Inţelege că s-a 
împietrit. Aşa cum de piatră a fost Ştefan. Altfel n-ar fi putut 
duce Moldova prin vreme. S-a împietrit în raţiuni care ţin de 
veacurile însăşi, nu de trecătoarea noastră trecere pe acest 
pământ. Îşi face trei cruci largi. Îngenunche în faţa ocniţei. 
Sărută cu evlavie piciorul stâng al voievodului. Cel care-a 
fost ars cu fierul roşu, pentru a fi tămăduit. Poate şi pentru 
asta a pohtit să fie singur în Cetatea Sucevii. O bubuitură 
înfundată, răbufnind parcă din temeliile de veacuri ale 
cetăţii. Alta. Apoi alta. Se deschide o uşă. Făclii. Zuruit de 
pinteni. Clinchet de arme. Apoi tăcere. Un răbufnet de aer 
mirosind a piatră. 

- Cine-mi tulbură ruga? 
Rămâne acolo, îngenuncheat la picioarele lui Ştefan. 
- lartă-mă, doamne! Credeam. .. 

- Cetatea Sucevii nu se poate da fără luptă, căpitane 
Nechifor. Oştenii mei o ştiu. Vă cinstesc pe voi. Şi cinstesc 
Suceava. 

Se ridică. Coridoare. Gărzi. Trepte de piatră răsucite 
melc. Donjonul central al Sucevii. De aici, Ştefan... Îşi 
frânge gândul. Parapetul de piatră. Cerul de mai, nesfârşit. 
Pâcle joase, argintii, dintr-odată năvălite de jerbe roşii 
albăstrui, tâşnite din pământ. Bolovani şi pământ zburând 
odată cu jerbele. Altă explozie. Şi alta. Salbă de explozii 
înalte, la câteva sute de paşi de zidurile cetăţii. 

- lată cinstirea ostăşească pe care vi-o dau, căpitane 
Nechifor. _ 

Se pleacă peste parapet. In lumina orbitoare a 
exploziilor vede câteva care trase de boi ieşind pe poarta 
cetăţii. Sunt vâărfuite. Acoperite cu polog. 

- Leşii, măria-ta, spune căpitanul Nechifor. 
Un glas din amintire. Sofia. Întâlnirea cu Iglisia. 

- Vei ajunge în faţa /nțeleptului şi el va rămâne mut, 
îndreptându-te spre Marele Războinic. 
- Amin. 
- Acolo vei afla taina vieţii tale şi te vei cutremura şi te vei 
pierde pe tine. 
- lată că nu m-am cutremurat şi nu m-am pierdut pe 
mine. 
- Ai zâs ceva, doamne? 
- Ba, căpitane Nechifor. Te-am întrebat doar ce stea 
luceşte acolo, spre răsărit?! 
- Nu ştiu care din ele, măria-ta!? 
- Aceea! Aldebaran!... Steaua Înţelepciunii! 

Trâmbiţe în noapte. Apoi liniştea cernându-se deasă 
din cerul mătăsos, spuzit de licăritoarea lumină a stelelor 
de mai an 1600... Aude brotacii. Ţipătul unui huhurez. Totul 
reintră în firesc. Străjile de la ziduri. Flamura Moldovei pe 
hampa de deasupra donjonului. Strigătele caraulelor. 
Nechezatul cailor legaţi la conoveţe în tabără. 

- Patul măriei-tale te aşteaptă, doamne. Eşti trudit. 

Abia atunci simte oboseala scurgându-i-se prin 
mădulare. Abia auzindu-l pe căpitanul Nechifor vorbindu-i 
firesc despre fireştile nevoi ale omului, coboară în sine 
însuşi, împăcat. li este somn. Şi foame. Şi sete. 


Carul Mare, licăritor şi stelele. Un petec de codru, o 
luncă înrourată, pâclele nopţii alburii şi despletite printre 
arbori, nechezat de cai, focuri ostăşeşti semănate peste tot 
la poalele obcinei împădurite. O împinge pe Fatima din 
pulpă, vârând-o sub un boschet de curpăn. Miezul nopţii. 
Priveşte lacom focurile taberei lui Gulski. A călărit două zile 
şi-o noapte să-l ajungă pe vel paharnicul Radu Şerban. Doar 
cu călăreţii lui Mâko, banderiile nobililor, ale lui Gaspar 
Korniş şi Moise Székely. Dimineaţa când s-a trezit în 
crivatul lui Ştefan, sub baldachinul din urşinic sângeriu, 
căpitanul Nechifor i-a înfăţişat un călăreț săcui, care-o 
rupea pe rumânie. l-a adus o scrisoare a lui Sigismund către 

căpitanul general Moise Szekely. Şi alta, a cancelarului 
Zamoyski către leremia Moghilă. Sigismund îl implora pe 
Moise Szekely şi-i poruncea să facă imposibilul, astfel ca 
sceleratul Mihail nu numai să nu treacă în Polonia, dar să se 
retragă cât mai curând din Moldova. Să-l convingă că oștile 
sunt sleite. Că n-au hrană. Că nu vor să mai lupte. El se va 
strădui să ridice la insurecție nobilimea ardeleană rămasă 
acasă, astfel încât să-l silească pe trădătorul principe să se 
întoarcă în Ardeal, unde i se pregăteşte mormântul. Scri- 
soarea n-a ajuns în mâinile lui Szekely. 
- Cum? l-a întrebat pe săcui. 

- Doamna noastră, Varvara Szuky, ne-o poruncit să-l 
junghem pe Mikloş om de la Szekely. 

Varvara Szuky. Pe care-a văzut-o în toată strălucirea 
tinereţii la Ciuc. A văzut într-o clipă drumul Varvarei Szuky. 
S-a dat lui Moise Szekely, urmându-l cu oastea, pentru a 
putea veghea. A avut o clipă de spaimă, neînţelegând-o. Ori 
poate înţelegând-o prea bine pe Varvara Szuky. Şi prietenia 
ei stranie cu Velica. Scrisoarea lui Zamoyski: 

Să nu dai luptă, măria-ta, ci să te întăreşti la Suceava 
cu arme şi merinde îndestul şi să întârzii acolo înaintarea 
dușmanului, până vei putea căpăta ajutor de la oastea 
Măriei-sale, regelui. Dacă la Suceava n-ar fi loc bun de 
apărare să te întăreşti în munţi sau în locuri cu ape şi 
copaci. Dacă n-ai încredere în moldoveni, să aşezi numai 
poloni în Cetatea Sucevei... 

leremia n-a avut încredere în moldoveni şi moldovenii 
i-au plătit neîncrederea, tăind trei sute nouăzeci şi nouă de 
archebuzieri poloni, garnizoana Sucevii... De trei zile 
Székely stă ca pe jar. Cere mereu să meargă în faţa oştirii. 
Il ţine pe lângă el, spunându-i că-şi reazămă centrul 
dispozitivului pe banderiile, vitejia şi credinţa lui, la care 
Moisă se face alb şi asudă sânge. Scrisoarea lui Zamoyski, 
cu olăcari cu tot, erau zece dragoni care însoțeau curierul, 
au căzut în mâna haiducilor lui Baba Novac la Oroftiana. 
Dragonii n-au vrut să creadă că n-au de-a face cu o glumă a 

lefegiilor lui leremia, până când n-au fost aruncaţi în lanţuri 
şi trimeşi la laşi. 

- Ce sat se vede dincolo de codri, căpitane Gândule?! 

- Otani, măria-ta. 

- Şi Hotinul? 

- Nu prea departe. 

- Şi Nistrul? 

- Mai pe stânga. 

Vorbesc în şoaptă. Caii au copitele învelite în zdrenţe 
de sac. Sub bunget îi simte pe ceilalţi. Vel banul Calotă. Vel 
armaşul Udrea. Stroe Buzescu. Vel paharnicul Radu Şerban. 
N-a luat niciun nemeş la această iscodire de noapte a 
taberelor lui leremia. Planul de luptă îl va face tot aici. 
Descalecă. Umbre. Zgomot de crengi rupte. Şoapte. Glasul 
gros, abia stăpânit al lui Udrea: 

- Cine-i? 

Paşi înfundaţi. Silueta uriaşă a lui Stroe Buzescu, 
ducând în braţe ceva. 

- Afurisita. Mă muşcă de mână, vipera. 

Varvara Szuky. Cu ochii oblici, licăritori, de mâţă itțiți 
de sub glugă. Se repede la el. ÎI recunoaşte, cu tot 
întunericul de sub boschet. li şopteşte gâfâit că Moise 
Szekely şi-a strâns toate scrisorile pe care care le-a ars. Că 
a vârât în coburi şi în tecile pistoalelor tot ce-a avut de preţ 
în cuferele lui. Că şi-a ascuţit spada singur, spunându-i că 
poate mâine are s-o adape cu sângele celui mai duşmănit 
dintre duşmanii lui... Femeia gâfâie aţâţat. O simte fierbinte 
şi nebună. 

- De ce nu mi te-ai arătat până acum, Varvara Szuky, o 
întreabă cu glasul dintr-o dată înfiorat. 

Varvara Szuky se repede la el. li caută mâna. Elo 
sărută uşor pe frunte. 

- Aşteptaţi-mă aici, şopteşte... Şi tu, fata mea. Aşteaptă- 
mă aici. 
- Nu se poate, măria-ta... Văzându-mă lipsind, s-ar 
înspăimânta. 

- Unde este acum? 
- La Gaspar Korniş . 
Işi ucide simţământul dureros, leşios, care-i umple 
gura de fiere. 
- Mergem, Gândule. 
Ceilalţi, cu caii la mână, mângâindu-le nările 
catifelate, tac. 

- Să nu-l uiţi pe Moisă Szekely, vel paharnice Şerban, 
şopteşte când se prelinge în noapte pe lângă umbra 
bărbatului în care, fără să ştie anume de ce, şi-a pus toată 
încrederea. Coboară în bunget pe urmele căpitanului de 
orheeni Gându. La piciorul obcinei mişcare în goruniştea 
mirosind a reavăn şi-a frunză tânără. Crengile se scutură de 
apă, de cum le atinge. E îmbrăcat gros, în straie moldo- 
veneşti, de aba. Poartă cuşmă cu semn de vânător 
domnesc de Neamţ. Arcul, cucura de săgeți, pală răzăşască 
cu teacă de piele şi plăsele din lemn de nuc. Lupta de la 
Jastea a fost altfel decât toate luptele lui. Altfel decât 
Şelimbărul. Leşii au altă ştiinţă a războiului. Petru Rareş s-a 
gândit prea târziu, la Obertyn, că leşii au altă ştiinţă a 
războiului. Ori tocmai pentru că o cunoştea, a luat-o în 
derâdere... Umbre. Un ţistuit de vătui. Căpitanul Gându 
răspunde la fel. Orheenii... Cei care nu s-au căzăcit. Umbre 
prelinse sub bunget. li urmează. Poate că are-n el nebunia 
cutezanţei. Şi pe-a încrederii oarbe în oştenii de aceeaşi 
limbă, care-au trecut de partea lui, nu hăinindu-şi stăpânul 
şi domnul preaplecat leşilor, ci netrădând Moldova. Simte 
iarba plină de rouă. Vede cele două şiruri de oşteni 
flancându-l. Sunt douăzeci. Or mai fi şi alţii. Se preling în 
noapte, pe firul luncii. Nu cunoaşte oştirea leşească. Nu 
poate porni o luptă împotriva unui duşman necunoscut, 
atunci când trădarea lucrează în banderii şi când însăşi 
căpitanul general al oştirii l-a vândut a doua oară... Ce 
nebunie de râs, nebunia generozităţii. l-a dat viaţa lui 
Moisă. De două ori. Ce-a vroit să-i arate? Că este un cavaler 
din vechime? Trosnetul unei crengi. Înlemneşte. Simte 

mirosul pătrunzător al taberei. De cai. De coviltire ude. De 
fum. Putea să-i trimeată în iscoadă pe vel boieri. Dacă?... Işi 
frânge gândul. Strigătul unei străji moldovene: 

- Care eşti? 

- Hotnogul Mălăieş de la Mitoc, cine să fie, bre, răspunde 
căpitanul Gându. 

Straja îi cere să se apropie. Pe înserat a fost prinsă o 
caraulă de margine a boierului Luca Stroici, condusă de 
hotnogul Mălăieş de la Mitoc. Dus în faţa căpitanului Gându, 
Mălăieş a spus tot. Unde se leagă tabăra. Unde străjuiesc 
cetele boierului Luca Stroici. Unde este cortul măriei-sale 
vodă. Ce porunci avea. Să cerceteze cale de două ceasuri 
înapoi, dacă nu se văd pâlcuri leşeşti spre Rădăuţi pe Prut. 
Dacă se văd, să le îndrepte spre tabără. El cu caraula să 
stea ascuns în Lunca Prutului, la vadul Rădăuţiului, o zi, ori 
două, până când va vedea cercetaşii duşmani. Atunci să 
dea goana la Hotin, la cetate unde va fi boierul său... Trece 
jos o buhă, fâlfâind greoi din aripi. Îşi strânge dolama la 
piept. Se gândeşte că moldovenii nu se poartă cu barbă. 
Doar Moghilă poartă barbă hirsută. Se gândeşte la Varvara 
Szuky. Îi simte mireasma părului, suavă. Aţâţătoare. Aude 
şoapta căpitanului Gându. A străjii. Un pocnet înfundat. Stă 
sub un paltin, la marginea poienii. Se văd harabalele 
aşezate în cerc, se vede focul de tabără, aruncându-şi 
palele pe  obezile groase ale roţilor. Pe pologurile 
harabalelor. Doar câţiva cai de şa împiedicaţi pasc în 
poiană. O şoaptă. 

- Slobod! 

Straja lui Luca Stroici legată fedeleş, trasă sub tufani 
de doi orheeni. Zăboveşte o frântură de clipă. Trece de sub 
paltin, în lumina focului. Orheenii îl iau la mijloc. Işi poartă 
suliţele la umăr. Bocăne apăsat. Trec poiana fără să-i 
oprească nimeni. Se văd oştenii lui Stroici dormind pe 
tohoarce pe sub harabale. Se văd ciubotele celor care dorm 
în harabale, ieşind pe sub pologuri, la codârlă. Se aude un 
sforăit amarnic, de om dubit de osteneală. Căpitanul Gându 

apucă un şleah de codru. Caraula îl înconjoară de-aproape. 
larăşi străji. De data asta patru. Le descurcă Gându, 
strigând: «Caraulă din porunca lui Vodă». Nici nu minte 
acest fecior al altui căpitan Gându, om de taină şi credinţă 
al celui ucis la Roşcani. Străjile spun că dincolo de stejarul 
uscat este tabăra dragonilor lui pan Gydzinski, închisă 
pentru moldoveni. 

- Mergem, căpitane, porunceşte. 

Oştenii boierului Luca Stroici n-au legat tabără 
ostăşească. Au lăsat caii în pădure, la păscut... Îi aude 
fornăind prin desişuri. Nimeni nu se aşteaptă la luptă. Luca 
Stroici îl crede dincolo de Prut. Vorbă leşească. Ţăcănit 
leneş de potcoave. Patru dragoni călări. Le scânteiază 
coifurile şi platoşele. Cel din faţă călăreşte un cal înalt, 
bălan. Spune tare: 

- Aşa că, dragă domnule Kosowski, domnul Gydzinski 
citeşte acum ofiţerilor scrisoarea hatmanului şi cancelarului 
nostru către oştenii şi nobilii Poloniei. Regret că n-o pot 
asculta... Brrr. Cine-i acolo? 

- Regret şi eu că n-o pot asculta, spune leşeşte, făcându- 
şi loc lângă căpitanul Gându. 

- Cine eşti domnia-ta? 

- Căpitanul Racea din Ţara Românească, slujind cu armele 
măriei-sale domnului nostru. 

- Sunt stegarul Jordanowski, în slujba panului Gydzinski. 
Pane căpitan, nu ai voie să treci mai departe. 

- Onoarea mă sileşte să te-nţeleg stegare. Totuşi, nu 
refuza rugămintea unui cavaler. 

Dragonii îşi apropie caii scară la scară. Regretă că n-a 
luat cu sine pe unul din ofiţerii polonezi. Spune: . 

- Am o mare admiraţie pentru panul cancelar. In tinereţe 
am slujit trei luni la Zamosc... Şi am tot atâta ură pentru 
sceleratul de voievod Mihai, care m-a jefuit de titlurile şi 
averile mele, vânzându-mă turcilor, pentru neascultarea 
mea. 

Strigăte de mirare. Şoaptele dragonilor care-i cer 
stegarului, în numele cavalerismului, să conducă el însuşi 
caraula până la linia străjilor, iar acolo să trimeată ştire 
panului Gydzinski. 

- Pane căpitan te voi conduce împreună cu aceşti nobili 
camarazi la domnul nostru Gydzinski... Oştenii domniei tale 
trebuie să rămână la marginea taberei! Primeşti? 

- Cu cea mai mare bucurie, stegare!... 

li spune tare, căpitanului Gânau: 

- Du-te prietene şi aşteaptă-mă în tabăra îndurătorului 
meu Luca Stroici. Pregăteşte caii, strânge chingile, înhamă 
la harabale, astfel încât să putem împlini voia domnului 
nostru... 

Abia şoptit:: 

- Să privegheze careva... Mă-ntorc pe bălan... 

- Gata, căpitane? 

- Gata, stegare! _ 

Dragonii descalecă. Il iau curtenitori, la mijloc. Sunt 
bărbaţi bine zidiţi, gureşi. Îl întreabă unde-a luptat la Jastea. 
Le spune că în garda lui vodă. 

- M-a mirat atunci retragerea pripită a domnului Gulski, 
care dacă trecea cele două polcuri de dragoni de gardă la o 
şarjă din aripa stângă, dădea peste cap centrul lui Mihai. 

- Pentru acest fapt domnul nostru Gydzinski i-a aruncat lui 
Gulski vorbe ofensatoare, pane căpitan. Legile opresc 
duelul în timpul războiului. După ce-l vom alunga pe 
voievod, cei doi nobili se vor bate în săbii. Am cinstea să fiu 
martorul domnului meu, Gydzinski. 

- Stegare Jordanowski nu pari a-l uri prea mult pre tiranul 
care a năvălit asupra noastră. 

- N-am niciun motiv, căpitane. S-ar putea spune, 
dimpotrivă.  Zaplatinski şi Stadnicki îl slujesc cu 
devotament. Spun că este viteaz, demn, nu pregetă să dea 
o lovitură de sabie şi îşi răsplăteşte regeşte pe 
binecredincioşii săi. 

- Ceea ce nu este cazul domnului Gydzinski, spune 
dragonul numit Kasowski. 

- Nu înţeleg de ce ne retragem cu atâta ardoare, 
domnilor? Dacă ticăloşii aceia de moldoveni nu dezertau la 
Jastea... 

Dragonii râd. Pan Kasowski spune că se retrag pentru 
a da lupta sub zidurile Hotinului. Având spatele păzit de 
cetate şi Nistru, voievodul Mihai va fi silit să dea o luptă în 
care pan Gydzinski îi va impune planul său diabolic. Între 
timp vor sosi şi oştile cancelarului, care vor cădea în 
spatele voievodului. 

- Fugim acum, ca să-l ţinem cât mai mult la Hotin... 

- Merită să fie crucificat acest diavol care-i deposedează 
pe ai săi şi vrea să cucerească lumea, spune. 

- Ceea ce n-ar fi prea rău pentru noi, oamenii de arme, 
căpitane, spune stegarul Jordanowski... Am cuvântul 
domniei-tale că nu mă vei pâri hospodarului Moldovei. 

Râde. Ostăşeşte. 

- Niciodată, stegare, Ţi-o jur! 

Linia străjilor. Archebuzieri. Pichieri. Un sergent în 
cuirasă, care-i recunoaşte pe dragoni. 

- Linişte peste tot, Ludzicki... Du-te şi te odihneşte, ordonă 
stegarul. 

Tabăra. Zeci şi zeci de carâte boiereşti, de rădvane cu 
obezile, spiţele şi loitrele vopsite în culori vii, pictate cu 
scene idilice, ori de luptă; caii la conoveţe, focuri, se aude o 
lăută, se văd vivandiere despletite ieşind de sub harabale 
cu corsajele desfăcute, poate bete, se aud chemările 
ostaşilor. «- Marija ai luat un gulden pe noaptea asta, unde 
fugi târfă?...» Tobele unui polc, vopsite roşu, corturi al- 
bastre, făclieri conducând caraulele, piramide de muschete 
şi lănci, totul într-o dezordine măreaţă. 

- Nu prea iubiţi străşnicia ostăşească, pane Jordanowski. .. 
Aţi merita câteva bastoane la spate. 

Dragonii râd. Stegarul Jordanowski, bălai, cu mustaţa 
fioroasă căzută pe după buza de sus, spune că pentru 

slujba pe care-o fac lui leremia Movilă, este şi aşa prea 
multă disciplină. Un careu de corturi roşii, având în mijloc 
un cort alb lângă un foc zdravăn. Şleahtici stând pe şeile de 
luptă. Caii legaţi în faţa corturilor, de lăncile înfipte în 
pământ. O cotigă pe care este prins în cercuri un butoi de 
douăzeci de vedre pe puţin. Două vivandiere împart vinul 
de la cana, râzând. Se aude un glas profund de bas: 

- Hei, stegare Jordanowski!!... Ai picat tocmai bine... lată 
sărbătorim scrisoarea  slăvitului nostru Jan Zamoyski 
Kanclerz i Hetman. 

De pe o şa se ridică silueta uriaşă a unui bărbat 
numai în cămaşă, care saltă cu amândouă mâinile un coif 
argintat. Inainte de a-l duce la buze, stegarul îi spune 
luminatului şi  preastrălucitului pan Gydzinski că pe 
răspunderea sa a călcat consemnul, aducând în tabără pe 
căpitanul Racea, în slujba hospodarului Moldovei, - dar mai 
ales, fost ofiţer în garda voievodului Mihail, care era să-l 
ucidă pentru dragostea lui faţă de Recz Pospolita, căreia i-a 
slujit cu armele, în tinereţe. 

- Şi nu s-a găsit încă un pumnal pentru acel câine turbat, 
tună pan Gydzinski!... Apropie-te, căpitane. Apropie-te şi 
spune-mi cum pot da ochii cu acel văcar... Ho! Ho! Ho! 
Cinstiţi pani! Pe sufletul paniei Clara, aleasa inimii mele, de 
două săptămâni mă rog să-l scoată Domnul în faţa lăncii 
mele... Cinstiţi pani. Nu sunt eu Gydzinski dacă acel cocoşat 
de Gulski n-a fost cumpărat de porcul turbat care este 
Mihail. _ 

Pan Gydzinski îşi toarnă vinul în cap. Se scutură. Işi 
linge mustăţile. lese dintre soţii şi oamenii lui de arme. 
Poartă pantaloni din piele de căprioară încinşi cu centură de 
care atârnă o spadă uriaşă. | se proţăpeşte în faţă. 
Duhneşte a pielărie, a fân, a vin şi a sudoare uscată. Are un 
ochi ciacâr. Flăcările focului îi luminează obrazul crunt, 
mâncat de vărsat. 

- Primesc frăţeşte pe duşmanii acelui porc de câine, sluga 
lui Tarnowski şi a lui Constantin de Ostrog, lingăul lui Rudolf 

împăratul chiorilor, eunucul lui Ghazi Ghirai, hanul babelor 
de la Crâm, iubita lui Mohamed şi cârpa cu care-mi voi 
şterge praful de pe ciubote. 

- Ar muri numai auzindu-ţi glasul, vestite războinic, îi 
spune, înveselit de felul cum îl spurcă leahul. 

- Aţi auzit, cinstiţi pani? N-o spun eu. Acest căpitan o 
spune. Acest căpitan, care pe inima alesei inimii mele, 
pania Clara - bate spada cu palma cumplită - , va fi fratele 
meu de cruce. 

Pan Gydzinski îl cuprinde în braţe. Nu se poate 
stăpâni ca, strângându-l la piept, să nu-i pipăie spinarea de 
bivol. Îl pătrunde duhnetul de zimbru, de atunci de la 
vânătoare, când i-a ieşit în cale şi căzuse Velica de pe cal. 
Pan Gydzinski strigă că mulţi nobili ai Poloniei trădează, aşa 
cum trădează Gulski, fiind laşi, ori fiind cumpăraţi. Strigă că 
Mihail aţâţă prostimea la răscoală. Că singura nădejde a 
Reczei Pospolita a rămas la hatman. «- lată scrisoarea 
acestui mântuitor al Republicei», spune, scotând-o de sub 
centură. Vin!... Cristiana! Vin, inimioara mea... Porumbiţa 
mea... 
Cineva îi face loc pe o tobă. Stegarul Jordanowski i se 
aşază alături. Cele două vivandiere umplu coiful panului 
Gydzinski. Apoi aduc pocale pentru cei patru dragoni şi el. 
Cunoaşte buchetul vinului ăsta, Cotnari vechi poate de-o 
jumătate de veac. Şi gustul lui aromitor, plin de toate 
farmecele Moldovei. Ridică pocalul. 

- În cinstea domniei-tale, pane Gydzinski. Facă Domnul să 
ţi se împlinească voia. Să-l întâlneşti mâine pe duşmanul 
domniei tale, care s-ar putea să nu fie şi duşmanul 
Republicei. 

- Este! Să bem pentru moartea lui. Cinstiţi pani... Cer mila 
voastră. Ascultaţi încă o dată scrisoarea izbăvitorului 
nostru. 

Strigăte. «- Este a zecea oară!...» «- O ştim pe de rost!...» «- 
Să bem!» «- Dă-i-o valahului s-o citească singur, dacă nu 
este o iscoadă!» 

Se spun vorbe mari. Pan Gydzinski se bate cu coiful în 
piept, îngenunche. Imploră linişte. Cu lacrimi în ochi, printre 
sughiţuri, citeşte: «- Wszem wobec i z osobna... Tuturor 
împreună şi fiecărui deosebit, domnilor sfetnici, demnitari, 
slujbaşi şi cavaleri, domnilor şi fraților mei iubiţi şi milostivi, 
slujbele mele frățeşti. Precum am fost şi mai înainte 
preveniţi la dietele provinciale, înainte de Dietă şi chiar în 
Dietă, ni se aduce veste că Mihail a intrat în Moldova...» 

- Şi încă cum, spune stegarul Jordanowski. 

- Jordanowski! 

- Am tăcut, pane. 

. Prizonierii din partea lui Mihai, cum ni se dă de 
ştire, spun că Mihai va merge de îndată către ținuturile 
Coroanei. Pentru aceea binevoiți Milostivenia Voastră a vă 
pune pe voi şi casele voastre în siguranță şi pentru bună- 
voința şi iubirea către patrie să vă adunați cât mai de grabă 
la oastea Maiestăţii Sale regelui... 

- Suntem înconjurați de trădare, strigă cineva. 

Pan Gydzinski se ridică. Işi şterge lacrămile cu dosul 
palmei. O trâmbiţă. Alta. Şleahticii sar de pe şei. Îşi trag 
săbiile. Apare la galop un scutier. Suflă dintr-un corn mic, 
argintat. Strigă: 

- Măria-sa doamna Elisabeta Movilă, doamnă şi stăpână a 
Moldovei, auzind că este veghe, doreşte să-l vadă pe pan 
Gydzinski şi să-i mulţumească pentru vitejia sa... 

Voievodul se ridică de pe tobă. li spune stegarului că 
acest fel de a mulţumi al măriei-sale, i se pare cel puţin 
ciudat. Stegarul râde. 

- Haide, căpitane. Stratagema domniei tale te onorează. 
Hospodarul, ori chiar măria-sa au vrut să aibă aici un 
cavaler care să vegheze... Se spune că această doamnă nu 
se dă înapoi să-şi aleagă amanţii dintre căpitanii chipeşi ai 
hospodarului. .. 

- Ssst... lat-o! 

Galopadă. Voievodul îşi ridică gulerul dolamei. Paji în 
costume strălucitoare, purtând făclii, călări pe cai negri. 

Doamne călărind femeieşte, purtând rochii de catifea şi 
pălărioare de Pojon cu văluri. Elisaveta Moghilă. Măreaţă în 
hetaiaua vişinie. Rochia despicată lăsând să i se vadă 
carnea sânilor opulenţi pe care cade lumina făcliilor. Cu 
mesal. Incinsă c-o sabie uşoară, cu teaca bătută în 
diamante, îi vede cizmuliţele leşeşti, roşii. Ochii mari, 
adânciţi cu pastă neagră. Buzele roşii, răsfrânte lacom şi 
dispreţuitor. Işi cabrează calul alb, înalt, cal lipiţean de 
prăsilă veche, care nechează, joacă pe loc, apoi înţepeneşte 
cu gâtul arcuit, fornăind pe nări. 

- Bună seara, cavaleri, spune în poloneza ei plăcută, 
Elisaveta Moghilă. 

Cavalerii o înconjoară, aclamând-o. Elisaveta Moghilă 
le spune - glasul vibrant, de femeie frumoasă şi curvă îl 
răscoleşte, amintindu-i-o goală, strivindu-l în coliba aceea 
de pădurar - le spune că în curând aşteaptă de la vitejia lor 
cea mai strălucită biruinţă asupra impostorului şi 
duşmanului de moarte care este Mihai, domnul Ţării 
Româneşti. Că a poruncit ca mâine polcul panului Gydzinski 
să fie răsplătit cu leafa pe-o lună, cinci butii de vin de 
Cotnar şi douăzeci de boi. Cavalerii strigă Vivat. Îşi trag 
spadele, fluturându-le vitejeşte. Oştenii ies de sub harabale, 
ţinând vivandierele aproape goale, pe după mijloc. Forfotă. 
Pajii lărgesc cercul, ridicând făcliile. Pan Gydzinski ţine o 
cuvântare în care-i făgăduieşte zeiţei cu chip de femeie că 
se va bate ca o mie de diavoli, zvârlindu-i la picioare hoitul 
mârşavului Mihai, călcătorul de jurăminte creştineşti. 

- Ba! 

A strigat ba, din tot pieptul. Îşi face loc până la calul 
Elisavetei Moghilă. 

- Cine eşti, aude glasul tremurat al femeii. 
- Eul 

Cu un salt o înhaţă de mijloc. O ridică din şa. O 
smuceşte la el. li ridică bărbia. O priveşte în ochii căscaţi de 
spaimă. 

- Eu! Scrâşneşte. 

Înainte ca cineva să poată clipi, sare în şa. Pune 
pinteni sălbatic, îşi trage pala răzăşască. Lipiţeanul necheză 
înnebunit. la în piept doi şleahtici. Răstoarnă un paj, cu cal 
cu tot. Năvăleşte nebun spre foc. Răstoarnă tobele. 
«Acum!» Lipiţeanul sare peste foc. Goneşte turbat prin 
mijlocul taberei. Voievodul îşi spune că Moldova are comişi 
la fel de buni ca Ţara Românească, ştiind să înveţe caii 
domnilor trecerea peste foc. Aude larma turbată a panilor. 
Aude ropotul pajilor porniţi la galop. Dintr-un salt prelung 
trece peste suliţele încrucişate ale pichierilor leşi. Două 
detunete de archebuză. Aude gloanţele trecându-i pe 
deasupra. Pusese ochii pe calul bălan al stegarului. 
Întâmplarea i-a scos-o în cale pe cea care i-a scris că-l 
otrăveşte. Şi care a încercat de două ori s-o facă. Goneşte 
pe şleahul din codru. Călăreţi din faţă. 

- Căpitanul Gându, măria-ta. 

Trâmbiţe în tabăra lui Gydzinski. Sună alarma. Tobele 
răpăie, în poiană nici urmă de tabără moldovenească. 
Călăreţi. Poate două steaguri. Săbiile trase din teci 
scânteiază stins. li iese în cale la galop vel paharnicul Radu 
Şerban. Voievodul îşi struneşte lipiţeanul. 

- Vel paharnice, scoate toată călărimea Ţării la Otani. la 
călăuză dintre orheeni. Căpitane Gândule?! 
- Am lăsat străji să închidă poiana, doamne. 
- Mi-e somn... Să mă trezeşti mâine, la ceasul patru al 
zorilor. Noapte bună, Gândule. 

Pleacă la trap, neputând să ştie nici de ce-a făcut 
nebunia asta, nici dacă văzând-o pe Elisaveta Moghilă în 
măreţia ei aspră, de doamnă nu s-a tulburat mai mult şi 
altfel decât se cuvenea. Ştie că Gydzinski şi oştenii lui n-au 
să doarmă, că panul se simte dezonorat şi mâine va vrea 
să-şi spele onoarea în sânge şi mai ştie că zvonul celor 
petrecute se va răspândi ca fulgerul în oştire, povestea va 
face aripi şi pui, iar mâine pan Gulski va fi mult mai 
nepregătit pentru bătălie, decât ar fi fost dacă nu s-ar fi 

întâmplat ceea ce s-a întâmplat. Sus, dincolo de luncă, se 
arată galbenă şi ştirbă, luna veche în descreştere. 
6 

Otani. 18 mai 1600. Luni de sfinţii mucenici Teodor, 
Petra şi Dionisie. Un muncel prăvălatec acoperit de bunget 
deasupra căruia se ridică gorunul lui Kazâr, un tătar 
spânzurat aici de hotinence, tot de ele prins într-o luptă cu 
ceamburul de pradă, când au ieşit răzăşiţele la luptă călare, 
cu săbiile la mână, călăreţii fiind duşi la războiul lui Petru 
Rareş cu leşii. Câmpuri cu semănături fragede, o lucernişte, 
câteva păşuni, satul înecat în verdeață, pe zare cetatea 
Hotinului, albăstrie şi el împietrit în şa, cu ochii pironiţi pe 
cele două steaguri mari, cel al Moldovei, pe care vede capul 
de bour şi celălalt, sub care-l recunoaşte pe Sigismund 
Báthory înconjurat de gărzi în armuri scânteietoare. 
Trâmbiţe vag, strălucind în zorii diafani. O cavalcadă venind 
dinspre Otani. Aude strigătele de vivat ale dragonilor leşi, 
polc după polc în linie de steaguri, cu armurile frângând 
soarele în aşchii, cu lăncile grele la picior, zid de cai uriaşi 
de Livonia. Se saltă în scări, leremia Moghilă galopează pe 
un lipiţean negru corb. Il recunoaşte după gugiuman. După 
statura îndesată. Dar mai ales după femeia care-i călăreşte 
în stânga, îmbrăcată într-o rochie verde, tamaşcană, peste 
care poartă platoşă uşoară de argint, tot de argint fiindu-i şi 
coiful dat pe spate, având panaş din trei pene albe de struţ. 
Le vine în întâmpinare un călăreț în armură. După panaşul 
roşu, trebuie să fie Gulski. lată şi o sotnie de cazaci de 
Nizov ieşind dintr-un făget la galop mic. Toboşarii călări fac 
să răpăie tobele. Nu sunt două mii de paşi până la locul 
unde leremia Moghilă îşi desfăşoară ţeremonia. Pe muncel 
doar garda de săcui călări a lui Petre Domokos. In stânga, o 
sută de cavaleri făgărăşeni în faţa cărora stă în şa cavalerul 
Gligor Taflan de Mândra şi garda de vânători domneşti de la 
Târgovişte, cu căpitanul Caloian, îmbătrânit în războaiele 
lui. Căpitanul Matei ot Brâncoveni urcă muncelul la galop. 

- Suntem gata de bătălie, măria-ta. 

- Vestiţi-l pe Moghilă că începem. 
- Altă poruncă? 

- Dacă-mi trimite soli, primiţi-i. 

- Voia măriei-tale. 

Matei ot Brâncoveni îşi pune calul în pas spaniol. 
Salută cu sabia. S-a însurat cu Elina, stă în legături cu 
filosofi de la Padova şi-a durat curţi, ridică biserici ca un 
adevărat domn şi slujeşte cu nestrămutată credinţă. Va fi o 
luptă de călărime. Nici leşii, nici Moghilă, nici Sigismund n- 
au tunuri grele. Se văd câteva bombarde, câteva falconete 
pe care artileriştii le plimbă de colo, colo, nevăzând în cine 
să tragă... Nu se numeşte nelinişte gustul acrişor al 
văzduhului. La Şelimbăr a întâlnit un cardinal principe, un 
căpitan general Gaspar Korniş şi alt căpitan, Moise Szekely, 
cu banderii nobiliare, cuirasate, pe poziţii bune de luptă, 
urându-l dar şi temându-se de el, dornici în cel din urmă 
ceas al luptei să i se predea. Aceia aveau în spate casele şi 
moşiile lor. Tremurau pentru soarta familiilor de spaima 
iobagilor răsculați. 

Gulski se bate aici pe pământ străin, pentru un 
domnitor străin, chiar dacă Moghilă s-a încuscrit cu panii 
din cele mai nobile case ale Poloniei. Are în spate Nistrul şi 
dincolo de el ţinuturile de margine ale Reczei Paspolita, 
unde ţăranii se răscoală, năzuind spre libertăţile făgăduite 
de emisarii lui şi ai cneazului Constantin de Ostrog. N-a 
uitat nimic din ceea ce trebuia făcut pentru a câştiga lupta 
prin arme. Dar mai ales n-a uitat nimic din ceea ce trebuia 
făcut în ordinea politică, astfel încât, la nevoie, să aibă 
deschisă calea spre ţinuturile ortodoxe, cărora, prin 
Constantin de Ostrog să li se alăture Kievul. Aude albinele 
şuvoind zumzăitor pe deasupra muncelului, dincolo de care 
se află prisaca lui moş Colilie Albu, răzăş, fost hotnog în 
oastea lui lon Vodă. Toată Moldova este plină de amintiri 
vechi, duioase ori tragice, ori pline de fală ostăşească. 
Muncelul îmbrebenit cu flori de fân, aromitoare, are-n el 
numai pace. Atâta pace încât mirosul şeilor, al cailor, al 

armelor îl tulbură neplăcut. Poate se va putea ocoli 
vărsarea de sânge. Moghilă domneşte prin leşi şi-n numele 
unei Moldove învechite. El domneşte prin sine şi cheamă 
Moldova sub un singur schiptru. Al Magnae Va/achiae. De 
sub streaşina unei gorunişti vechi ţâşneşte solia lui Stroe 
Buzescu c-o blană de urs pe deasupra platoşei, în stânga cu 
Sandor Chiaky, în armură, având pe umăr o blană de 
pardos; iar în dreapta cu vel paharnicul Radu Şerban, 
împlătoşat, pe cap cu morion spaniol. Fiecare din ei urmat 
de câte patru scutieri. În mijloc trâmbiţaşii şi corniştii. 
Galopează uşor spre linia regimentelor de dragoni. 
Deasupra lor, bete de lumină, săgetează rândunelele. Sus, 
în tăria albastră, rotesc berzele. Este acolo în dreapta, 
înaintea goruniştii, un nuc vechi, trăsnit. In furca lui, un cuib 
de barză. Din zori a văzut barza clocind. A văzut bărzoiul 
aducându-i un şarpe, încă viu. Apoi călcând-o vitejeşte. Apoi 
i-a auzit clempănind, dând mulţămită luminii. Şi vieţii. Stroe 
Buzescu pare desprins din vechile poveşti ale boierimii 
oltene. Cavalcada se opreşte în mijlocul fânaţului. 
Trâmbiţaşii şi corniştii sună semnalul cunoscut în toată 
cavalerimea evropeană: «- Suntem aici pentru a vorbi cu 
domnul vostru, din partea domnului nostru.» Trei călăreţi se 
desprind din suita lui Moghilă. Un dragon şi doi moldoveni. 
Vin în fuleuri scurte. Îşi opresc caii la câţiva zeci de paşi de 
solia lui. Dragonul salută cu spada. Aude tropotele 
înfundate ale banderiilor lui Moise Szekely. L-a aşezat în 
linia întâi, după dorinţă, să nu-i trezească bănuieli. Astăzi 
Moise Szekely va alege între Mihai Voievod şi Sigismund 
Báthory. Va alege în luptă şi-n faţa oştilor. Il putea ucide în 
clipa când i-a căzut în mână scrisoarea lui Sigismund, adusă 
de omul Varvarei Szuki. N-a făcut-o. De ce? Nu poate şti din 
ce scrupule. Poate pentru că l-a iertat atunci, când a uneltit 
la Târgovişte. Poate pentru că toată curtea de la Alba ştie 
că Szekely i-a închinat Velicăi doi ani de serenade şi daruri 
şi scrisori înfocate. Ucigându-l, nemeşimea va spune c-a 
făcut-o din gelozie. Poate pentru că îi place acest nemeş 


397 


Vulturul 


brav, trufaş până la nebunie, pizmaş şi frumos. Patru 
călăreţi, săcui de încredere, îl veghează ascunşi în cuirase 
de nobili din districtul Mureşului. Au poruncă să-l prindă viu 
în clipa când va încerca să fugă la duşman... Cornul lui 
Stroe. Alt corn. Un călăreț din cei trei se desprinde. Se- 
ntoarce la grupul strălucitor care se vede la aripa dreaptă a 
polcului de dragoni cu cuirasele albastre. Vine la galop vel 
paharnicul Radu Şerban. 

- Moghilă şi Sigismund vor să-ţi vorbească, doamne. Mă 
tem să nu fie o capcană. 

- Scoate haiducii lui Baba Novac, după poruncă. Totul aşa 
după cum am poruncit, cuscre. Să treacă şi asta. La 
toamnă, nuntim. Mi-e dor de-o petrecere aşezată, cu 
lăutarii mei de la Plăviceanca... Te ţii? 

- Mă ţin, măria-ta... Ai mei, de la Comana, nu sunt mai 
prejos. _ 

Obrazul aspru al vel paharnicului se îmblânzeşte. Il 
priveşte duios, cu ochii bulbucaţi. Verzi. Se smulge din 
amăgitoarea vrajă a acelui gând. li face semn căpitanului 
Caloian să-l urmeze. Coboară muncelul la trap măsurat, 
repezind olăcar la Stroe Buzescu. Vede mişcare în rândurile 
dragonilor albaştri. Câmpul acesta al Otanilor, fânețele, 
livezile, capetele de codru, luncile, le ştie pe de rost 
căpitanul Gându. Acum le ştie şi el. Dintr-o livadă de cireşi 
vechi, abia pârguiţi ies steagurile de haiduci călări. Baba 
Novac în platoşă uşoară din piele de bivol trece la trap 
bătut prin spatele gărzii, salutându-l cu sabia. Dincolo, în 
aripa dreaptă a haiducilor sârbi, trec în marş oblic călărimile 
cnezilor hunedoreni, de pe Crişuri şi Someş. Stegarul duce 
un steag având cusut cu fir un balaur cu cap de lup, un corb 
cu inelul în plisc şi un peşte. Il călăreşte pe Sultan. 
Armăsarul s-a înţelepţit odată cu anii şi cu bătăliile. Calcă 
legănat. Ciulit, pare că alege locul unde pune copita. Are 
dintr-o dată o senzaţie de plutire. De desprindere de sine. 
Apoi, brusc, una de durere grea, zăcută. Stroe Buzescu şi 
Chiaky fac o voltă pe mâna stângă, lăsându-i loc... Din faţă 

vine la galop un steag de călăreţi în faţa căruia galopează 
leremia Moghilă pe dreapta, sub steagul Moldovei, lângă el 
Elisaveta, în stânga Elisavetei, Sigismund Bâthory, cu 
viziera coifului ridicată. Calul principelui rătăcitor poartă 
armură de cap, cu un corn de oţel şlefuit. Se gândeşte că 
acest Báthory îl maimuţăreşte fără haz şi har pe Alexandru 
Machidon. Îi atrage atenţia călăreţul din urma lui 
Sigismund. Un uriaş în armură verzuie, cu aripi de lebădă 
albă, cu viziera ridicată, purtând lance lungă de şarjă cu 
fanion verde pe care este pictat un urs. Mulţi scutieri. Paji. 
Cazaci. Dragoni. Călăreţi moldoveni din Ţara de Sus, în 
platoşe de bour, cu cuşmele tuflite pe-o sprânceană, 
mustăcioşi dar bine bărbieriţi, veseli, parcă bucuroşi să-l 
vadă. leremia îşi struneşte lipiţeanul negru corb, la nici zece 
paşi. S-a-ngrăşat leremia Moghilă. Are pungi vinete sub 
ochi. Are pleoapele boboşate. Barba cănită. Trâmbiţe. 
Corni. Tobe. Pohfală. Caută lacom privirea lui Sigismund. 
Ochii zăludului fug mereu într-o parte. Clipeşte sub vizieră. 
Îşi trece limba peste buze. Cu toată armura florentină, cu 
tot coiful cizelat la care flutură trei pene verzi enorme, de 
strut, Sigismund pare prăbuşit în sine. Şi Elisaveta, galbenă 
sub fardul gros. Singura care-l priveşte în lumini, cu ură 
nedomolită, muşcându-şi buzele cu dinţii albi, puternici, de 
lupoaică mereu flămândă. Are senzaţia tăioasă a urii de 
moarte care tâşneşte din ochii Elisavetei. Din trupurile 
celorlalţi doi. Unul rămas fără scaunul domnesc din nebunia 
şi nestatornicia lui. Celălalt gonit din Cetatea de Scaun, 
ajuns la marginea ţării, sprijinindu-se pe oşti străine, 
neiubite de ţară... Se înclină în şaua de luptă, scoţându-şi 
coiful oriental, un dar de la Ghazi Ghirai. 

- Cu ce pot împlini voia măriilor voastre, întrebă turceşte. 

- Ai uitat glasul Tudorii, maica domniei tale, spune şuierat 
Elisaveta. 

- Doamnă, taie Moghilă, hirsut în barba rotundă, pungit şi 
având ceva de cucuvea bătrână... Măria-ta ai călcat 
hotarele noastre, fără să te fi jignit noi cu ceva. Măria-ta ai 


399 


Vulturul 


călcat ţara vecinului şi prietenului nostru, principele 
Sigismund, cu multă vărsare de sânge şi pieire de creştini. 
Ce vrea măria-ta de la noi? 

leremia Moghilă vorbeşte aspru şi des. Parcă bate 
cuvintele unele în capul celorlalte. 

- De la măria-ta, voi Moldova. De principele Sigismund, 
nu-mi mai amintesc. Doamnă, n-am uitat graiul mamei 
mele, Tudora, hangiţa din Târgul de Floci şi tocmai de 
aceea ştiu că darul pe care măria-ta mi l-ai trimes de două 
ori se numeşte otravă. Afară de asta mai cunosc un dar al 
maăriei-tale, mai vechi şi spornic... 

- Mişălule! M-ai ruşinat azi-noapte în faţa celor mai strălu- 
ciţi pani. 

- Cu voia măriei-tale. 

Se înclină curtenitor. Elisaveta are o frumuseţe 
parşivă, plină de fiere şi de miere. 

- Să lăsăm asta, doamnă... Măria-ta Mihai, în ce temei vrei 
să stăpâneşti Moldova? 

- În cel străvechi, de la Burebista, Zidarule. 

leremia Moghilă se face vânăt sub gugiuman. Pune 
pinten. Vine aproape. Miroase a blănuri, a tămâie, a paciuli. 
- Taci, Închinătorule. Nu dezvălui prostimii tainele 
domnilor ei. Păcătuieşti, Mihai, ridicând sabia asupra fraţilor 
de acelaşi sânge, de la începătorii Muşatini slobozi. 

- Au fost cei vechi, leremio. L-ai ucis sălbatic pe soţul meu 
de luptă, Răzvan vodă. 

- Un ţigan. 

- Mândru! Nesupus turcilor. Nelingând tălpile leşilor. 

Stau scară lângă scară, singuri între gărzile şi soliile 
lor. leremia Moghilă şi el. 

- Îţi dau un milion de galbeni. În ţechini. Ori în guldeni. Ne 
putem încuscri. Am fete. Am feciori. Ai o fată. Ai un fecior. 
Pune mintea şi înţelepciunea înaintea ambițiilor... Mihai, 
măria-ta, nu face să curgă din nou sânge creştinesc. 

- Martor mi-e Domnul că nu mărirea deşartă şi nici pofta 
de avuţie m-au adus aici, leremio, măria-ta. Nu eu am 

uneltit cu otravă împotriva vieţii tale. Nici ucigaşi cu 
jungherul n-am tocmit. 

- Astea sunt zavistiile muierii... Am pedepsit-o pentru ele. 

- Planul cu Simion hatmanul, fratele tău, să fie domn Ţării, 
tot al doamnei este? Trecerea Ţărilor sub leşi şi înlesnirea 
propovăduirii catolicismului, tot ale  Elisavetei sunt?! 
Scrisorile cu Poarta în care cereai ajutorul păgânului 
împotriva fratelui tău, domnul slobod al Ţării, nu măria ta 
le-ai scris? Nu măria ta îl ţii pe acest Jigmond Bâthor la 
curte, priveghindu-i duios uneltirile din Ardeal? 

Il aţinteşte pe leremia şi leremia îşi fereşte privirea, 
acum împăâcilită, piezişă şi haină. 

- Care-i cel din urmă cuvânt, Mihai? 

- Moldova. 

- Te-a înnebunit Iglisia. 

- Te-au cumpărat Zidarii până la a noua spiţă. 

- Te pierzi. Regele a chemat la scularea de obşte. 

- Nu viaţa mea înseamnă ceva. Ci gândul meu. 
Renaşterea Dachiei. 

- Nebunule! 

- Dacă aş striga în faţa oştilor să ne luptăm unul cu unul, 
cavalereşte? Ce-ai face? Cel care va birui, a lui să fie 
Moldova? Zi-mi, leremio! Oştile tale au trecut la mine numai 
văzându-mă. Cum vor trece dacă te-aş răpune în luptă?! 

leremia Moghilă galben. Brobonit sub gugiuman. Face 
un semn, ca şi când şi-ar duce mâna la frunte. Se aude 
glasul ascuţit al Elisavetei : 

- Cel care ştie să ruşineze o femeie, trebuie să ştie şi ce 
urmează! Pani şi cavaleri. lată, unul din prietenii şi slujnicii 
mei, este gata să-mi apere cinstea, împotriva bărbatului 
care mi-a călcat-o... 

Vorbeşte leşeşte. Apoi turceşte. leremia se întoarce în 
şa. Din spatele Elisavetei iese călăreţul cu platoşă verde şi 
lancea de luptă cu ursul pictat pe fanion. 

- Sunt eu, pan Gydzinski, cel înşelat azi-noapte de 
voievodul Mihai. 

Îşi scoate cu stânga mănuşa prinsă în brâu. O aruncă 
spre Sultan. Mănuşă din piele de căprioară, muschetară, 
pusă acolo în temeiul unui sfat ţinut azi-dimineaţă cu cei 
doi soţi Moghilă. A văzut semnul lui leremia pe care l-a 
prins Elisaveta. Viclenie murdară şi josnică. Spune tare, 
leşeşte: 

- leremio, nu eşti vrednic de sabia mea. Ai rămas ce-ai 
fost de când te ştiu. Un ucigaş. Un spoliator al celor de jos. 
Un otrăvitor. Un codoş care-ţi vinzi nevasta pentru treburile 
tale. Apoi, româneşte : 

- Piei, să nu te sfărâm! 

Ramăt la moldoveni. Dragonii şi cazacii strigă numele 
lui Gydzinski. Trâmbiţaşii dragonilor suflă pe trâmbiţe ca 
apucaţi. Câţiva călăreţi leşi pleacă la galop strigând 
provocarea panului Gydzinski. Regimentele de dragoni 
răspund cu urlete cumplite. Se flutură spadele. Se ridică 
lăncile. leremia Moghilă galopează scurt trecând lângă 
Elisaveta. Înţelegând despre ce este vorba, Stroe Buzescu 
spune cu glas bubuitor că nu se cade unui domn al Ţării 
Româneşti şi Ardealului să cinstească cu sabia sa un 
Gydzinski oarecare. Contele Sandor Chiaky îşi pune calul în 
mers înapoi. Strigă că nimeni altul nu se va bate pentru 
domnul său decât el însuşi, la care Sigismund Báthory ţipă 
piţigăiat: 

- Trădătorule! Uneltitor fără talent ce eşti! 

Contele îşi înclină capul, atât cât îl lasă curelele care-i 
ţin coiful. La semnul cuiva, nu vede al cui, toboşarii gărzii 
bat tobele asurzitor. Ridică mâna înmănuşată. Spune 
leşeşte: 

- Tuturor vitejilor aici de faţă, fie oştenii Ţării Româneşti şi 
ai Ardealului, fie ai Moldovei ai coroanei polone sau ai 
nobililor cavaleri... Primesc provocarea panului Gydzinski, 
auzind despre bunul nume al casei sale şi despre renumele 
său de cavaler... 

Pan Gydzinski îşi pleacă lancea cumplită în chip de 
salut. 

- Este dreptul său cavaleresc să lupte pentru Elisaveta 
doamna. 

Strigăte puternice de vivat la dragoni. Cazacii nizovi 
strigă s/avă. 

- După cum dreptul meu este să-i provoc la luptă pe 
voievodul leremia al Moldovei şi pe nobilul domn Sigismund 
Báthory, episcop fugar de Varmia. Pe amândoi odată, aici în 
faţa oştilor noastre. Să nu se mai verse sângele nevinovat 
al oştenilor noştri. Să se lupte căpeteniile, iar Domnul şi 
Atotdreptul să arate în luptă de partea cui este adevărul. 

A strigat atât de puternic, încât câţiva dragoni leşi din 
rândurile din urmă ale gărzii urlând vivat, pleacă şi strigă 
provocarea lui prin faţa regimentelor de dragoni. Vede un 
călăreț moldovean furişindu-se parcă din rânduri şi tulind-o 
spre un corn de pădure. Va să zică acolo şi-a ascuns 
leremia călărimile rămase în credinţă. Stroe Buzescu îşi 
trage armăsarul lângă Sultan: 

- Nu te bate, măria-ta... 

- Taci, Stroe... la-ţi mehedinţenii şi când ai să mă vezi 
ridicând barda, după uciderea lui Gydzinski, cazi asupra 
cornului acela de făget. Nu te uita. Strigă mereu: «Daţi-vă, 
fraţilor şi veţi avea cinstirea domnului». Ori strigă numai 
«Fraţilor»...  Pregăteşte acu totul, după legile luptei 
cinstite... Simioane!. .. Barda... 

Leşeşte: 

- Ce răspund... Heil... 

Îşi pune mâinile în şold. Râde nechezat. Râde în 
hohote. leremia, Sigismund şi Elisaveta galopează spre 
Otani, înconjurați de paji. Pan Gydzinski înjură, ori spune 
altceva puţin măgulitor, în vreme ce steagul de dragoni, 
cazacii nizovi şi moldovenii se alinie astfel încât să lase 
vedere liberă spre polcurile cuirasate... Acelaşi lucru face 
contele Chiaky, cu pajii şi căpitanul Caloian cu garda. 

- Măria-ta, nu mă urgisi, scânceşte Stroe Buzescu. Lasă- 
mă să te veghez. 

- Du-te, Stroe, şi fă ce ţi-am poruncit. Acolo te vrea inima 
mea, nu aici. _ 

Stroe îşi scoate coiful oriental. li sărută umărul. 
Bâjbâie după mână. ÎI cuprinde în braţe. ÎI sărută pe obraji. 
De trei ori. Stroe, inimă de copil. A albit şi Stroe. S-au dus şi 
anii lui Stroe. Pleacă abătut, cu fruntea în piept... II întoarce 
pe Sultan spre pan Gydzinski. 

- Îmi pare rău, pan Gydzinski, dar va trebui să mori. 

- Îmi pare şi mai rău, hospodare, dar va trebui să mori de 
o mie de ori. Azi-noapte m-ai făcut de ruşinea întregii 
Polonii. 

- Dacă nu te supără, să începem. 

- Lupţi fără lance? 

- Fără. 

- Domnul să aibă milă de sufletul tău, hospodare Mihail. 

- Amin! 

Pajii vestesc din trâmbiţe cercetarea armelor. Contele 
Sandor Chiaky se uită la lancea lui Gydzinski. La spadă. Nu 
sunt otrăvite. Vine lângă el. li cercetează barda. Spune 
turceşte: 

- O urăsc pe măria-ta, dar astăzi îi doresc biruinţa. 

- Mulţumesc, conte. Te voi răsplăti pentru sinceritate. Să 
începem. 

Se aşază temeinic în şaua lui Sultan. Nu va fi o luptă. 
Va fi o pedeapsă pe care domnul o dă unui nobil nesupus. 
Va fi o pildă, nu o luptă. Pan Gydzinski pleacă în fuleuri 
scurte să-şi ia distanţa de luptă cu sulița. Îşi întoarce calul 
de Mazovia aproape în loc, ceea ce dovedeşte că are un cal 
bine dresat, cu picioare puternice. Contele Sandor Chiaky 
ridică spada grea, cu două tăişuri. Toţi pajii şi scutierii sună 
începerea luptei. Corni. Trâmbiţe. De pe linia dragonilor 
izbucneşte un tunet de vivat. Garda de vânători răspunde: 
«Trăiască!...» lată-l... Gydzinski nu judecă nimic sub coiful 
căruia îi lasă viziera. Aude scrâşnetul oţelului. Clancul pe 
care-l face lovindu-se de îmbucătura coifului. Aripile de 
lebădă tresar la cel dintâi fuleu. Gydzinski ia lancea pentru 

împuns. Aude lemnul lovind cuirasa când Gydzinski o 
strânge sub braţ. Cavalerul se prăvale asupra lui în marş- 
marş. Vârful lat de oţel îi vine năprasnic spre beregată. ÎI 
simte pe Sultan vibrându-i sub pulpe. ÎI ţine nemişcat. Îi 
şopteşte: 

- Aşa!... Sultan, aşa! 

- Păzea, doamne, strigă speriat cineva din gardă. 

Se împietreşte. Vede norişorii de colb ţâşnind de sub 
copitele calului lui Gydzinski. Îi vede linia ochilor prin 
vizieră. Lancea. Năvălindu-i în inimă în ropotul turbat al 
galopului. O singură lovitură, scurtă şi puternică, în singura 
clipă când vârful de oţel îi ajunge la înălţimea dreptei 
întinse. O răsucire a pumnului, lovind lancea de jos în sus, 
cu tăişul. O aude trecându-i văjâind, peste umăr. Acum. 
Coiful lui Gydzinski izbind latul săcurii de luptă. Din nou 
răsucire fulgerătoare a săcurii, care apucă coiful cu colţul 
tăişului. Galopul îl smulge pe Gydzinski din şa. Sultan se 
răsuceşte de pe loc. Gydzinski scapă lancea. Cade în huruit 
de fierărie. Calul mazovian se opreşte nechezând. Şaua s-a 
răsucit pe-o parte. Pajii descalecă. Il ridică pe Gydzinski. Se 
aud urale. Blesteme. Strigăte. Un infern de ramăte. Pajii 
aduc calul celui căzut. Indreaptă şaua. Strâng chinga. 

- iți dau viaţa, Gydzinski. 

- Moarte, urlă ca nebun uriaşul. 

- Domnule Gydzinski, spune contele Chiaky, te rog nu uita 
că puteai fi ucis când ai căzut, fără ca onoarea domnului 
meu să fie pătată. 

Gydzinski suit în şa de patru paji îşi scoate spada şi 
salută. Apoi totul se petrece fulgerător. Atacul lui Gydzinski 
la spadă, încercând lovitura din galop la piept, cu vârful, 
barda îndepărtând tăişul şi lovitura scurtă, peste umăr, 
puternică care despică coiful de oţel, apoi a doua lovitură la 
gât şi a treia după ceafă în aşa fel, încât curelele cuirasei 
sar în bucăţi şi prin toate încheieturile coifului tâşnesc 
şiroaie de sânge amestecate cu zeamă de creieri, năclăind 
dintr-o dată cuirasa sfărâmată a panului. 

Se pleacă în şa. Abia îşi stăpâneşte gâfăitul. E lac de 
sudoare. O simte în barbă. In ochi. Gydzinski se zvârcoleşte 
în sângele lui. O ură cumplită împotriva Elisavetei îi 
încleştează fălcile. 

- Să-l ia dragonii şi să-l ducă netulburaţi în tabăra lor. 

Saltă în scări. Curva de Moghilă. Din cornul de pădure 
iese un ceambur tătărăsc chiuind sălbatic şi chemându-l pe 
Allah. Se desfăşoară în semilună, cu aripa stângă venind 
năvalnic asupra gărzii. Dragonii din faţa lui îşi strâng 
rândurile. Il aude pe contele Sandor Chiaky spunându-i că 
onoarea îl face să nu se clintească de lângă domnul său, 
apărându-i spatele. Intr-o singură clipă pune stăpânire pe el 
şi câmpul de luptă. Strigă leşeşte: 

- Domnilor dragoni, puteţi alege între laşitatea de a mă 
ataca odată cu păgânii şi între... 

- La stânga împrejur, la traap, marrş, comandă ofiţerul, 
salutându-l cu spada. Cazacii nizovi aflaţi la nici douăzeci 
de paşi de gardă se foiesc în şei. Auzind urletele tătarilor, 
adea, adea, îşi întorc caii de pe loc şi gonesc spre linia 
regimentelor de dragoni. Rămâne singur, cu pajii, Chiaky, 
garda şi cei o sută de cnezi şi cavaleri făgărăşeni cu Gligor 
Taflan de Mândra galopând şi aşezându-i-se în urmă. 
Moghilă încearcă să-l prindă aici, înainte ca oştile lui să se 
poată desfăşura. L-a folosit pe Gydzinski drept momeală, 
ştiind că el nu va refuza lupta cavalerească. Dacă nu l-a 
ucis Gydzinski, îl vor prinde tătarii care urlă adea, adea, îşi 
desfăşoară arcanele şi acum sunt atât de aproape, încât le 
vede coifurile, benişurile, le vede mustăţile şi calpacele 
verzi. Sunt triburile din Bugeac, nesupuse lui Ghazi Ghirai, 
plătite gras de leremia. Contele Sandor Chiaky îşi lasă 
viziera. 

- Măria-ta eşti un războinic de fier, care nu ştie să facă 
politică. 

Voievodul râde. 

- Ce facem, doamne? 

- Aşteptăm, Gligore, ce să facem!... Nimeni nu mişcă... Ce 
se aude? 

Huruit greu de cuirase. Tropotul sutelor de cai ai 
banderiilor. Se răsuceşte fulgerător în şa. lată-l... Moise 
Szekely, cu sabia trasă, iese de după muncel, venindu-i «în 
ajutor ». Îl înjură scârnav. 

- Conte, pe onoarea domniei tale, opreşte-l pe mişălul de 
Szekely Moise. Cine i-a poruncit să se arate? 

Contele Chiaky pleacă la galop. Mişcarea lui Szekely 
poate descoperi centrul. Huruitul cuirasaţilor se apropie. 
Tătarii sunt la două sute de paşi. Îşi flutură săbiile. Îşi 
acoperă piepturile cu scuturile. Acum. Ridică barda... În 
aceeaşi clipă, peste huruitul înnebunitor al ceamburului, se 
sparge glasul lui Stroe Buzescu: 

- Fraţilor! Daţi-vă, fraţiloor! Dă, băăă! Ucide-i, băăă! 
Stroe n-a înţeles nimic din acel « Daţi-vă, fraţilor!». În 
schimb se prăvăleşte din bunget în coasta ceamburului 
care-i trece la nici cincizeci de paşi. Mehedinţenii intră în 
ceambur, tăindu-l în două. Se văd măciucile cumplite 
lucrând cu spor asupra căpăţânilor. Se văd umerii lui Stroe 
şi i se vede capul deasupra viarmătului plin de «Allah!» şi 
de « La moacă, băăă!»... Capul ceamburului rupt de gros, 
îşi urmează căpetenia, un tătar scund, cocârjat, îmbrăcat în 
beniş cusut gros, din mătase verde, care-şi iţeşte ochii 
oblici pe deasupra scutului şi-i strigă în turcă: 

- Mickaly, fecior de şacal chior! 

Tătarul călăreşte un roib scund de stepă, cu nările 
despicate. Huruitul banderiilor se transformă în tunet. Caii 
voinici se prăvălesc la trap mare chiar asupra locului unde 
stă. II vede pe Moise Szekely lăsându-şi spada pe lângă 
botul calului. Banderiile trec la galop. Înainte de a putea să- 
| întoarcă pe Sultan, Moise Szekely îl loveşte cu tăişul 
spadei pe contele Sandor Chiaky, care-i iese înainte. 
Contele parează. Moise Szekely îl loveşte cu mânerul gărzii 
în coif. Il depăşeşte la galop. Văzându-l că-i iese înainte cu 
barda ridicată, face un sfert de voltă pe stânga, fugind spre 

linia dragonilor, urmărit de patru călăreţi care trag în el cu 
pistoalele. Contele Sandor Chiaky opreşte banderiile. 
Nemeşii îşi ridică vizierele. Urmăresc înjurând cum cei patru 
călăreţi îşi întorc caii de frica aripii ocolitoare a tătarilor, 
care-l ia cu ea pe Moise Szekely. Panaşul trădătorului se 
vede între calpacele şi coifurile orientale. Câmpul de luptă 
se umple de chemările trâmbiţelor leşeşti. Cele câteva 
bombarde şi falconete sunt puse în baterie în aripa dreaptă 
a dragonilor. Dinspre Otani se ridică nori grei de praf. 
Contele Sandor Chiaky vine la trap bătut. 
- Nu totdeauna cei linguşitori sunt şi cei de încredere, 
măria-ta... Moise Szekely are să mi-o plătească. 
- A doua oară, astăzi, mulţămita mea, conte. 
- Şi acum? 
- Ce-ai zice să intri în tabăra lui leremia, pe spinarea 
tătarilor? 
- Măria-ta îmi acoperă spatele? 
- Ai cuvântul meu cavaleresc că da... Pe cine doreşti? 
- Pe Baba Novac! 

Contele nu-l cere pe Peter Domokos. Nici nu cere 

călărimile nemeşimii de miază-noapte. 

- Il ai! 

- Vom da câteva frumoase lovituri de spadă, în numele 
vechii noastre vitejii maghiare. 

Salută. Trece în faţa banderiilor care dintr-o dată 
strigă eljen şi pornesc din nou la trap în huruitul cuiraselor 
şi-n ropotul des şi bătut al copitelor. 

... Aici, la Otani se câştigă sau se pierde Moldova. Şi 
tot aici se vede dacă oştirea lui de strânsură, lefegii 
recrutaţi pe pieţele Cehiei şi ale Ungariei de Sus, banderii 
nobiliare ardelene, căzăcimea tulburată de apropierea 
pământurilor natale, dragoni polonezi puşi în faţa altor 
dragoni polonezi, această oştire care i-a dat atâta de furcă 
în cantonamente, poate să ducă o bătălie cu oştirea 
leşească a panilor şi războinicilor Reczei Pospolita. Contele 
Sandor Chiaky se ţine de cuvânt. A uneltit cu Sigismund. 

Aici, pe câmpul de luptă este un adevărat cavaler. 
Urmăreşte ceamburul cu escadroanele în coloană. O lance 
uriaşă de oţel care se înfige în flancul drept al dragonilor, 
acolo unde fuga ceamburului strică rândurile escadronului 
de dragoni albaştri. Călăreţii lui Chiaky hăcuie tunarii leşi ai 
celor patru falconete puse în baterie. Nu se mai vede decât 
un nor de praf prin care soarele de mai cade împâclit pe 
cuirase şi armuri. Aşteaptă. Chiaky a intrat între dragoni şi 
călărimile boiereşti credincioase lui leremia. Stroe Buzescu 
îşi întoarce mehedinţenii din galop. Ascultă chemarea 
trâmbiţaşului de vânători care sună: «- Din goană, întorceţi- 
vă la steagul mare şi domnul vostru...» Mehedinţenii rup 
urmărirea, ferind şarja lui Chiaky. Se mai văd crupele şi 
armurile banderiei care închide coloana contelui. Ştie că a 
trecut cea dintâi cumpănă a luptei. Că din această clipă îi 
va impune lui Gulski planul lui şi că leremia va juca după 
cum îi va cânta de îndată. Ceea ce îl frământă cu 
chinuitoare nelinişte este faptul că niciun călăreț din 
banderiile nemeşimii nu l-a urmat pe Moise Szekely. A 
crezut o clipă că vor trece cu toţii la Sigismund, cu Chiaky 
în frunte, cu toate că făcând astfel şi-ar fi jucat viaţa familii- 
lor şi averile. 

Nu! Acolo se dă o luptă cumplită la spadă, după ce 
banderiile şi-au făcut treaba cu lancea. Vârâţi în armuri, 
nevăzând decât ce se poate vedea prin vizierele coifurilor, 
neauzind semnalele trompeţilor, nemeşii vor lupta la sabie, 
pierind, ori... Vicleanul leremia... Voievodul admiră cu 
mândrie acră manevra suplă a tătarilor şi călărimilor 
moldovene, care se desprind de banderii şi în chiote 
năpraznice gonesc pe un arc de cerc între acestea şi cornul 
de pădure, lăsând slobodă aripa dreaptă a lui Chiaky. Se 
pare că acesta vede ceea ce nu poate vedea el, de aici, 
pentru că una din banderii încearcă o trecere din coloană, 
în linie de escadroane. Soseşte Stroe Buzescu, lac de apă, 
rânjind cu toată gura. 

- Uiuiu, măria-ta, ce-l miruişi pă ăla! 

Stroe îşi pune mâna streaşină coifului. De încheietură 

îi atârnă pe lănţug buzduganul mânjit de sânge. 
- Văzui, doamne... Şi după? 
- la-l pe leremia din stânga şi scutură-i puricii din barbă. 

Stroe Buzescu pleacă la galop, chemându-şi 
măciucaşii pe nume. 

- Hai, bă, Vârlane, dă-i zor. Băăă, bărboşilor!... După 
mineee! 

Din cornul de pădure ies la trap în şiruri strânse 
călărimi din Ţara de Sus, având în aripa stângă un escadron 
de dragoni, semn că este un drum pe care iscoadele lui 
Gându nu-l ştiu. Dragonii au vizierele lăsate. Ofiţerul care-i 
comandă, două pene verzi de struţ la coif, face semnul 
«lancea în cumpănire», fără să vadă trâmba adusă de 
Stroe, care-i cade în flanc. Lovite cu măciucile, lăncile se 
frâng în aşchii. Coifurile se teşesc. Armurile se sparg. Nu se 
poate lupta cu spada, după regulile luptei călare, împotriva 
unei ghioage din rădăcină de zadă, ghintuită şi mânuită de 
olteni. Escadronul este făcut fărâme. Cai de Livonia, uriaşi, 
umplu câmpul,  târându-şi  călăreţii pe pământ în 
zdrăngănitul armurilor. Se aude glasul oltenilor: 

- Dă, bă! Ucide, bă! La moacă, frati-miu! 

Steagul de călăreţi moldoveni, prins între măciucaşii 
lui Stroe Buzescu şi lăncile banderiei manevrată de Chiaky, 
face o voltă graţioasă pe dreapta şi dă dosul în galop mare, 
trecând în spatele liniei de călăreţi cuirasaţi. Cea dintâi 
manevră a lui leremia s-a spulberat înainte de a da o 
singură lovitură de sabie. «Acum!» lată ce aşteaptă din 
clipa când l-a prăbuşit din şa pe Gydzinski. Această mişcare 
a lui Gulski, firească pentru nouă căpitani, din zece. Adică 
ruperea liniei de oţel a regimentelor cuirasate, care 
apărându-se doar cu lăncile ar fi oprit orice şarjă, ori 
şarjând în linie ar fi spart oricare linie de cavalerie. Trei 
escadroane ascultă comenzile grăbite ale ofiţerilor. les din 
dispozitiv la trap, arcuindu-se pe flancul stâng al lui Chiaky. 
Îşi muşcă buza de jos. Simte pe limbă gustul acru al firelor 

din barbă, năclăite de sudoare. Gulski a întârziat manevra 
cu atâta timp cât este nevoie ca să piardă bătălia. 

- Olăcar la Baba Novac! Strigă. Să lovească în gol. Să 
treacă dincolo. Să ajungă la Otani. Să taie calea fugarilor 
spre Cetatea Hotinului. Goana!... Cavalere Gligore. În 
numele prieteniei ce mi-o porţi, spulberă dragonii din 
coasta lui Chiaky. Goana! 

Cavalerul Gligor Taflan de Mândra îşi lasă viziera 
coifului negru, cu panaş roşu. Făgărăşenii pleacă la trap 
domol. Poartă armuri negre pe pieptul şi spatele cărora 
este zugrăvit cu smalţ roşu vulturul pleşuv al Negoiului. 
Sunt o sută de călăreţi. Carapace de oţel, acum dezlănţuită 
la galop, cu lăncile în cumpănire, deasupra cărora 
străluceşte o clipă lama lată a spadei cavalerului Gligor 
Taflan de Mândra. 

- Rămânem prea puţini, măria-ta, spune căpitanul 
Caloian. 

- Puțini ca să ne hodim? Puțini ca să vedem? Puțini ca să 
ce, Caloiene? 

- Puțini ca să te apărăm, doamne. 

- Mai curând plânge-l pe leremia, Caloiene, nu pe mine. 
Priveşte! 

Călărimile lui Baba Novac se prăvălesc prin stânga în 
ropotul înnebunitor al copitelor. Trei mii de călăreţi, dintre 
care două mii scrişi în catastife prin pieţile de lefegii, 
bărbaţi sângeroşi, trăitori din prădarea duşmanilor ucişi pe 
câmpul de luptă. Spadasini venețieni condamnaţi la moarte 
în cetatea dogelui, cu pieptare hărtănite din piele. 
Dalmatini. Bosniaci. Macedoneni. Curuţi. Apoi taboriţi urmă- 
riti de poliţia lui Rudolf. Câţiva elveţieni, suedezi şi nemti, 
spanioli şi napolitani. Şi escadroanele lui Baba Novac. 
Sârbii. Veteranii războaielor balcanice. | se scurg prin faţa 
ochilor în goana nebună, dolame albe, găitănate, platoşe, 
pieptare, morioane de-a valma cu căciuli sârbeşti, coifuri 
florentine vechi, amestecate cu pălării muschetare, ori cu 
chapeau à bec, o nebunie de culori ţipătoare, verde şi 

sângeriu şi galben; săbii şi spade cu două tăişuri fluturate 
pe deasupra capetelor, lănci şi sulițe scurte cu cârlige de 
apucat, buzdugane pe lanţ, ori cu mâner, junghere ţinute în 
dinţi, paveze şi fiecare călăreț având legat la oblânc sacul 
din piele pentru sculele jefuite. Escadroanele sârbești, 
dolame pe sub care strălucesc cămăşile de zale, strigă 
Ziveo Mihalj Vojvoda. Trâmba lui Baba Novac intră în golul 
dintre regimentele lui Gulski, în clipa în care făgărăşenii 
răstoarnă cei dintâi dragoni căzuţi în flancul contelui Sandor 
Chiaky. Il întoarce pe Sultan, bătându-l prieteneşte pe gât. 
Armăsarul nechează alintat. Urcă muncelul urmat de gardă. 
Căpitanul Peter Domokos îi iese înainte jucându-şi calul. 

- Este la noi doamna Varvara Szuky, măria-ta... Vrea să 
lupte... 

- Să fie dusă în tabără, acolo unde este locul muierilor... 
Gata de luptă, binecredinciosule? 

- Gata, măria-ta! 

- Atunci ascultă şi vezi, viteazule Domokos... 

Până să vadă Peter Domokos flancul lui Gulski, care 

face acum a doua greşeală atât de grosolană încât simte o 
durere ascuţită; îl doare că Gulski îşi ucide frumuseţe de 
dragoni, nelăsându-i să lupte în condiţii bune pentru ei, 
adică în şarjă; îl văd călărimile de săcui şi tot bungetul se 
umple de ramăt. Se strigă «Traiască domnul nostru prea 
viteaz!» Ori «Biruinţa ta ne face lupi!» Ori «Să trăieşti, 
apărătorule!» Ridică barda. Călărimile săcuieşti în coloană 
de escadroane, contenesc. Le strigă cu glasul lui bubuitor: « 
- La luptă, prieteni!... La luptă, nădejdea mea!...» Vacarm...! 
Coifuri şi căciuli fluturate. Săbii. Suliţe. Îi arată lui Peter 
Domokos greşeala lui Gulski. Adică mişcarea regimentului 
de dragoni albi care cade în flancul stâng al haiducilor. Până 
acum Gulski şi-a fărâmat dispozitivul de două ori, ca să-şi 
apere flancul, oferindu-şi flancul şarjelor lui repezite în 
marş-marş pe cel puţin două mii de paşi, pe când Gulski nu 
are nici măcar o mie pe care caii dragonilor să poată intra 
în goana goanelor. Se văd sclipind săbiile ofiţerilor. 

Escadronul din aripa dreaptă se urneşte, făcând să-i 
strălucească coifurile. 
- Acum, Peter! _ 
ÎI trage pe Sultan lângă roibul lui Domokos. Îi 
îmbrăţişează. Domokos coboară muncelul la galop mic. 
Vede de aici trâmba lui Baba Novac pătrunsă dincolo de 
linia regimentelor de dragoni. Vede banderiile lui Chiaky 
căzând pe flancul drept al lui Gulski. II vede pe Stroe 
Buzescu conducându-şi mehedinţenii asupra cornului de 
pădure din care, ca dintr-un sac fără fund, se ivesc din nou 
călărimile moldovene, de data asta ducând pe aripi sotniile 
de cazaci nizovi. Dintre călăreţii escadronului săcuiesc de la 
drapel se desprinde un săcui care strigă ceva cu glas 
subţire şi tremurat. Abia după ce săcuiul îşi trage sabia şi 
pleacă de unul singur în goană, îşi dă seama că de fapt 
săcuiul este Varvara Szuky. De ce-ar opri-o? Poate acesta 
este destinul Varvarei Szuky. Coloana călărimilor de Ciuc şi 
Odorhei pleacă la trap. Peter Domokos îşi ridică spada în 
soare. Varvara Szuky rămâne singură, între flancul drept al 
dragonilor albi şi coloana săcuiască trecută la galop. O vede 
cabrându-şi calul, rotindu-se pe loc, apoi tot câmpul se 
umple de strigătele  săcuilor, de galopul des al 
escadroanelor şi Varvara Szuky piere în coloana care se 
prăbuşeşte asupra dragonilor leşi într-un ramăt cumplit. 
Vede scânteile tâşnite de sub săbiile care lovesc cuirasele 
dragonilor... Vede golul lăsat în linii de mişcarea greşită a 
dragonilor albi... Repede un hotnog la căpitanul Gându. Să 
intre acolo cu  călărimile moldovene. Apoi timpul 
încremeneşte în norii de praf plutind deasupra câmpului de 
bătaie. În strigătele luptătorilor. În  galopadele 
escadroanelor. Rar de tot se aude detunetul sec al unui 
pistol. Moldovenii intră între dragoni într-o cavalcadă 
nebună. Poate n-a văzut niciodată o asemenea dezlănţuire 
de cai şi călăreţi prăvăliţi într-un singur strigăt: 
«Moldovaaa!...» Trec nălucă, culcaţi pe oblâncuri, cu săbiile 
întinse pe lângă ochiul drept al cailor, cu scuturile 

apărându-le umărul stâng, cu cuşmele trase pe-o 
sprânceană. Le vede subarbele de lănţug. Le vede cioarecii 
albi. Le vede pintenii. Ori opincile. Că sunt mulţi în opinci. Şi 
iarăşi încremenirea timpului în cuirasele dragonilor care 
loviți din toate părţile, aproape înconjurați, luptă vitejeşte. 
Un escadron, ivit nu se ştie de unde, ia în lănci călărimea 
moldoveana. Trei căruţe ies dintr-un bunget. Se văd 
vivandierele care merg pe lângă ele. Culeg câţiva călăreţi 
pe care i-a văzut târându-se la rădăcina unui paltin. Unul 
din ei are o lance vârâtă în pântece. Se vede lancea ieşind 
din el şi nu ştie de ce se chinuie vivandierele, pentru că 
oşteanul nu poate sta nici pe spate, nici pe pântece. Vede 
un pâlc de dragoni urmărit de câţiva catafracţi ai contelui 
Sandor Chiaky ocolind căruțele cu răniţi ca să cadă în 
săbiile unui escadron de săcui care nu se ştie de ce face o 
ocolire pe dreapta. Urmăreşte lacom pătrunderea lui Baba 
Novac al cărui steag sângeriu se pierde pe şleahul Otanilor. 
Cu fiecare clipă ruptă din el înţelege că are în faţă o oştire 
închegată, deprinsă să lupte, statornică. Zăduf. Ori i se pare 
numai. Muşte verzi, de hoit. Corbi croncănind prin arbori. 
Stau ciorchini negri în livada de cireşi în pârgă. E sătul. N-a 
băgat în luptă căzăcimea. l-a fost frică de mirajul zărilor de 
dincolo de Nistru. O ţine în soldă de cinci ani. Poate s-au 
săturat cazacii şi se vor pe la bordeiele lor. N-a băgat în 
luptă polcurile de dragoni ale celor doi viteji: Walawski şi 
Branischi. Poate se vor întoarce odată în patria lor şi regele 
le va cere socoteală pentru că au ridicat sabia asupra 
oştilor regale. Poate... Mereu răniţi. Larma bătăliei se stinge 
spre Otani. Mereu mai slabă. Doar gemetele celor aşternuţi 
pe pâslă sub arborii unde-au stat la pândă călărimile lui. 
Strigătele bărbierilor cerând scamă. Strigătele muribunzilor. 
În toate limbile Vavilonului. Apoi culorile sângerii ale 
amurgului. Şi olăcarii. 

- Biruinţă, măria-ta! 

- Slavă ţie, doamne! 

- Biruinţă! 

Şătrăreii strâng morţii. Bat cu coada suliţelor trupurile 

semănate pe câmpia răscolită de copite. Strigă: 
- Eşti careva viu p-acilea, frati-miu? 

Coboară muncelul la trap domol. Lumina purpurie a 
asfinţitului cade lin pe armurile dragonilor răsturnaţi în 
brazdă. Pe dolamele mehedinţenilor căzuţi în fânețe. Trec 
albine zumzăitoare spre stupina răzăşului Colilie Albu. Apoi 
ies haiducii în pradă. Lanţuri de oşteni care dezbracă morții. 
Din când în când vede fulgerând scurt lama unui jungher. 
Aude horcăitul celui care, muribund fiind, poate a cerut 
ajutorul prădalnicului. Inchide ochii. De undeva, din siniliul 
cernut al codrilor, se ridică spre cer dangătul trist al unui 
clopot. Un galop răsunător. Trâmbiţe. Porunci. Zeci de 
călăreţi se desprind din umbrele bungetului. îi trec prin 
faţă. Lapădă la picioarele lui Sultan steaguri zdrenţuite. 
Paveze cavalereşti. Spade. Cineva spune cu glas de stentor: 

- Moldova este a ta, doamne. _ 
` Işi scoate gugiumanul. Işi face trei cruci smerite. 
Intreabă cu glas stins. 

- Şi Hotinul? 

Apoi cade noaptea. Noapte de mai caldă, plină de 
miresme dulci, cu cer catifelat, înrourat şi smălţat cu 
puzderie de stele. 

7 
- Lasă-ne să punem foc săcuiesc sub ziduri, măria-ta. 
- Să mă mai gândesc, prietene Domokos... Să mă mai 
gândesc!. .. 

Este al treilea asalt al Hotinului care de pe acum, se 
vede limpede, are soarta celorlalte două. Coloana de asalt a 
săcuilor trece în goană umplutura îngustă de faşine purtând 
scările. Rândul din dreapta, douăzeci de oşteni, duce o 
scară la umărul drept. Rândul din stânga, alţi douăzeci, 
duce scara la umărul stâng. Rândul din mijloc ţine deasupra 
paveze mari, de asalt, ocrotind oştenii, atât cât pot fi 
ocrotiţi cei care au intrat în unghiul mort de tragere al 
artileriei de pe ziduri. Archebuzierii de pe podişti trag destul 

de prost în lungul curtinei. Moartea vine de la un bastion 
semirotund, unde o falconetă ţine sub foc de mitralii 
întreaga curtină. Cazacii lăsaţi pe sub malul Nistrului pe 
şeici, ies dintr-o dată sub ziduri. Aruncă cârligele şi 
ghearele de pisică. Vede frânghiile cu noduri desfăşurându- 
se şerpeşte. Săcuii rezeamă scările. Cei dintâi oşteni se 
caţără spre crenele. Bubuitura înfundată a blestematei de 
falconete. Strigătele de moarte ale asaltatorilor. Amândouă 
scările se rup de la mijloc. Oştenii se rostogolesc de-a-n cur 
în capete. Un ofiţer polon, în cuirasă, sare pe un crenel. Îşi 
flutură spada. Strigă ceva. Deodată duce mâna la pântec. 
Scapă spada. Se cocârjează peste pântec. Vine de-a 
berbeleacul de pe zid. Cade lângă umplutură, în şanţul de 
apărare plin cu apă şi hoiturile asaltatorilor. Doi cazaci 
numai în rubaşcă se caţără sprinten pe una din frânghii. 
Când ajung aproape de crenele cineva de acolo de sus îi 
opăreşte, pentru că urlă, îşi dau drumul de pe frânghie şi 
cad pe prova unei şeici mari de Nistru, răsturnând-o. 
Celelalte şeici se îndreaptă spre malul leşesc La un semnal 
al atamanului, o împuşcătură de sâneaţă, se aud chiote, 
galopul înnebunit al unor cai şi, dintr-un pâlc de pădure 
prăvălit spre apele Nistrului, iese la galop o herghelie 
înşăuată, mânată de gonaci care-o îndreaptă spre apă 
plesnind din nagaice. Vine în goană căpitanul Gându. Îşi 
cabrează calul înspumat. 
- Cazacii dau dosul, măria-ta. 
- Văd. 

Sunt cazacii atamanului Vladim  Chiorul, poartă 
panglici albastre la căpestre şi Vladim Chiorul a împărţit pe 
din două cu fostul stegar Glavitzki tot ce-a prădat acesta în 
Ardeal. Poate că tot atamanul a dosit şi scrisorile aţâţătoare 
ale lui Zamoyski, strecurate în cantonamentele căzăceşti. 
Acum dezertează de pe câmpul de luptă în văzul şi-n 
strigătele de bucurie ale leşilor din Hotin, ieşiţi în priveală la 
ziduri. Se aude limpede în înserarea dulce de mai, dangătul 
clopotului din paraclisul cetăţii. Cheamă la utrenie. Apoi 

sunetul limpede al unei trâmbiţe. Mişcare la ziduri şi în 
donjoane. Oştenii leşi şi moldoveni se descoperă. Se trag la 
crenele, aliniindu-se. lată-l. Nu poate spune că leremia 
Moghilă n-are virtute şi curaj vitejesc. Urcă podişca în urma 
mitropolitului Gheorghe, fratele său, îmbrăcat în odăjdiile 
lui daurite. O are alături pe Elisaveta. Coconii şi jupâniţele. 
Curtea sa. Un cortegiu măreț care cântă în cor psalmul 3 al 
lui David: 

Doamne ce mulți sunt vrăjmaşii mei, 

Ce mulțime se scoală împotriva mea... 

- Haide, Domokos, şopteşte... Sună retragerea... Ucidem 
vitejii fără niciun rost. 

- De ce nu vrei să dărâmăm zidurile astea blestemate, 
măria-ta? 

Priveşte dincolo de Domokos. Dincolo de Nistrul plin 
de capetele cailor căzăceşti. De zarea albăstrie a colinelor 
Pocuţiei. 

- Zidurile astea blestemate, prietene, ţin pe gheba lor 
istoria Moldovei... Nu pot să fac eu, ce n-au făcut duşmanii 
de moarte ai acestei ţări. Sună retragerea... Gândule! 

- Poruncă, doamne. 
- În cât timp poţi trece Nistrul? 
- Într-o mică de ceas, fără căruţe. 

- Trece-l! Chiar acum. Şi aici. Să te vază leremia. 
Răscumpără prădăciunile leşilor la ei acasă. Du-te cale de 
trei zile pe lung şi pe lat. Seamănă duhul răzmeriţei în cei 
de jos. Spune-le că vin să-i mântui de şleahtici şi de iezuiţi, 
Gândule. 

- Am înţălăs, măria-ta. 
- Du-te! 

Îşi scoate gugiumanul. Îl împinge pe Crivăţ spre 
şanţul cu apă al Cetăţii Hotinului. Garda se urneşte odată 
cu el. Oştenii îşi ţin cuşmele sub braţ. Adie un vânt albăstriu 
din luncile Nistrului. Nu se mai uită acolo unde răcnesc 
gonacii şi  herghelegiii atamanului Vladim  Chiorul. 
Trâmbiţele gărzii lui Domokos sună retragerea. Oştenii se 

întorc ducându-şi în cârcă morţii şi răniții. Buza şanţului. 
Vede un oştean vânăt, umflat, cu o lipitoare sugându-i 
ochiul, cu alta lipită de buză, adus de apă la mal. La fiecare 
val picioarele i se leagănă. Mortul stă cu capul prins sub o 
răchită, are plete pământii, pline de mâl şi după haine pare 
a fi dintre trabanţii de haiduci. Îşi ridică privirea la ziduri. 

- Să nu te detune, măria-ta, aude ca prin pâclă. 

Fuga cazacilor îl ucide. Îşi stăpâneşte lacrimile, lată-i. 
Mitropolitul Gheorghe Moghilă cu barba lui neagră de 
haiduc. Elisaveta cu braţul sprijinit de braţul lui Sigismund 
Bâthory, în spatele căruia rânjeşte Moise Szekely. leremia 
Moghilă singur, hirsut şi buhos, în straie ostăşeşti, cu sabia 
la cingătoare, privindu-l de pe zid în vreme ce curtea cântă 
acum cu putere psalmul 25 al lui David: 

În tine, Dumnezeule, mă încred, să nu fiu dat de 
ruşine, ca să nu se bucure vrăjmaşii mei de mine!... 

Cântarea este acoperită de tropote. Tropote 
înfundate, multe, apoi trâmbiţe, apoi tobe. leremia Moghilă 
se pleacă peste un crenel, îi strălucesc inelele din degete. 
Strigă: 

- Ai să mi-o plăteşti, hainule! 

Strigătul se sparge dintr-o dată, acoperit de cavaleria 
moldoveană care intră în Nistru. Îl întoarce pe Crivăţ. Pune 
pinten. Coboară malul Nistrului spre vad, acolo unde trece 
cel dintâi steag, avându-l în frunte pe căpitanul Gându... 

... Mereu aceste trei lumânări deasupra tetrapodului 
aurit pe care stă tripticul smălţuit, zgomotele de noapte ale 
taberelor, mirosurile de focuri ostăşeşti, de dohot, catran de 
uns osiile, de cai şi arme, de oameni şi corturi umezite de 
rouă. Mereu acest ceas al reculegerii. Mereu acest ceas al 
treburilor politiceşti, mai tăioase decât oţelul săbiilor. Pan 
Krolewski în rantie de popă ortodox. Pan Krolewski, omul 
adus de Velica, slujind partida primatului Karnkowski şi pe a 
lui pan Tarnowski, şi a marelui cneaz Constantin de Ostrog. 
Pan Krolewski venit cu cele mai tulburătoare ştiri. Cu cele 
mai tulburătoare chemări, la fel de tulburătoare ca acelea 

aduse odinioară de mitropolitul Dionisie Rally. Recza 
Pospolita este sfâşiată de lupta partidelor. Aşteaptă 
mântuirea de la el. Aşteaptă să reintre în rândul celor care 
luptă împotriva otomanilor. Lupta de la Otani a răscolit 
țărănimea care se răscoală împotriva panilor. Rutenii fierb. 
lată ce-i scrie Leon Sapieha prietenului său Cristofor 
Radziwill, amândoi aparţinând celor mai vechi familii de 
magnați ai coroanei. 

„„. Duşmanul poate să năvălească la noi în țară cum a 
făcut în Moldova. Are trei ţări mari şi bogate unite sub 
dânsul şi le guvernează absolut. Oricât de mare ar fi 
Polonia, e în primejdie, căci a rămas fără apărare. Ne vine 
în minte să-i trimetem bani şi obiecte scumpe din ţări 
străine, ca să-l ținem pe loc... 

Îşi freacă fruntea cu trei degete, ca şi când ar închina- 
o. Îşi înfrânge orgoliul. Ucide în el gustul măririi deşarte. În 
Balcani îl aşteaptă o lume urgisită de turci. De veacuri se 
ţesuse acolo spiritul aceleiaşi lumi. A chemat-o la libertate, 
sângerând împreună cu oastea. Până unde şi cum a răsunat 
chemarea lui?! Şi ce s-a ales de Planul Bizantin? Acel plan 
prin care s-ar fi putut împlini lumea balcanică într-o nouă şi 
strălucitoare renaştere? Pan Krolewski, parcă mistuit de-o 
boală, ascunsă, îi aşterne pe tetrapod o pagină tipărită în 
latineşte. O buchiseşte, tălmăcindu-şi-o în şoaptă. 

În Polonia sunt unii care îl laudă în vorbă şi scris 
pentru vitejia, dărnicia şi omenia lui, socotindu-l prieten al 
regelui şi al ţării. Poporului de jos îi dă nădejde de viață 
liberă şi fericită prin nimicirea nobilimii... Mihai caută să se 
facă iubit de țărani şi de oamenii de jos, cărora le-a dat voie 
în Ardeal să-i ucidă pe stăpâni şi să se elibereze. Ar fi o 
mare primejdie dacă ar încerca acelaşi lucru în Polonia, căci 
aici se află o mulțime de ţărani supuşi nobilimii... 

- Heidenstein, măria-ta, şi un nobil prieten lui. lată-l pe 
duşmanul măriei-tale, luminate, şarpele de iezuit Petre 
Skarga. Krolewski citeşte cu glas fonfăit şi el se întreabă de 

ce trebuie să se fonfăie învățații şi dacă fonfăitul se 
studiază la marile universităţi: 

Vrea să ocupe şi această țară, să se facă el rege sau 
să deschidă altuia drumul la domnie. Se zice că are 
înțelegere cu unii din ai noştri, care se bucură de căderea 
Moldovei şi fac adunări pregătind împărțirea averilor şi 
socotind că, dacă va domni el în Polonia, îşi vor răzbuna 
ofensele particulare asupra duşmanilor personali. Mihai şi 
căpitanii lui socotesc că vor ajunge într-o lună în suburbia 
Cracoviei... 

Soarbe lacom din cupa de vin de Cotnari. Îi aromeşte 
toată fiinţa. A făcut o mişcare firească, trăitoare în acest 
popor de dinainte de Burebista. lată la ce a dus această 
mişcare. lată ce tulburare a stârnit. lată ce spaime. 
Krolewski s-a încins. Citeşte un raport al unor iscoade 
leşeşti care-au prins scrisoarea ofițerului Zaplatinski către 
prietenul său ofiţerul Stadnicki, ducând-o regelui, care-a 
citit-o în dietă. 

Milostive, domnule Stadnicki, să ne pregătim săbiile 
noastre asupra Poloniei, căci măria-sa prințul, stăpânul 
nostru, mi-a spus acum, în odaia lui, că are voie neapărat 
să pornească împotriva Poloniei. lar noi, dacă nu am 
căpătat răsplată pentru vreo slujbă de a noastră la boierii la 
care am slujit, atunci vom avea plată cu moşiile lor, tăindu- 
le lor gâtul... 

Zaplatinski... Locotenentul de dragoni. La Suceava de 
gardă, ori altundeva, poate la Darabani, când l-a chemat să 
bea o cupă de vin, dăduse un abur de ploaie şi-i spusese că 
răsplata pentru truda lor vitejească se află în ascuţişul 
săbiilor lor. lată cum a înţeles locotenentul Zaplatinscki 
spusele lui şi cât l-a tulburat acest tâlc al locotenentului de 
dragoni pe regele Sigismund III de Wassa... Atât de mult, 
încât adresându-se naţiunii polone printr-un manifest 
universal... 

- Nu acum, luminate pan Krolewski. Voi să citesc întâi ce 
scrie voievodul Nicolaj Herburt fiului său Jan. 

- Voia măriei-tale. 

De data asta pan Krolewski s-a întrecut pe sine. A 
adus chiar scrisoarea voievodului Rusiei, Micolaj Herburt z 
Fulsztyna Wojewoda Ruski, rugându-l să-i fie restituită, 
pentru a fi strecurată la loc, în dosarele starostelui Jan 
Herburt. Scrisoarea este scrisă în 18 mai noaptea, la 
Kamieniec podolski. O citeşte de câteva ori. 

Prea iubitului meu Domn Staroste, 

Comunic Milostiveniei Tale o veste tristă, Mihail a 
risipit în mod ruşinos pe ai noştri... Nici ai noştri nu se 
mândresc, au trecut în fugă peste Nistru şi nu puțini dintre 
ei au sosit azi la Kamieniec pe la orele 22 într-o goană şi 
frică care nu mai înceta. 

Se opreşte din citit. Işi trece cele trei degete peste 
frunte. Închide ochii şi retrăieşte lupta cu Gydzinski... lată 
că nici pentru Moldova n-a pregetat să-şi pună viaţa. Aşa 
cum şi-a pus-o în fiecare bătălie hotărâtoare. Poate, 
cândva, urmaşii vor stărui asupra cinstei lui bărbăteşti. 
Poate cândva se va vorbi despre Mihail domn care şi-a slujit 
visele cu sângele. 

.. Pana Gydzinskiego... Domnul Gydzinski, un bărbat 
de cinste şi cavaler a fost făcut bucăţi în mod îngrozitor, 
dus în cetatea Hotinului. 

Domnul  Gulski, domnul Jordanowski, domnul 
Kasowski şi domnul nostru Ludzcki se află deja în 
Kamieniec... 

Voievodul Rusiei bleastămă apoi dieta, păcatele 
Poloniei şi încheie cu un post-scriptum. 

Domnul loan Ludzicki a zis că s-au retras deja 1000 
dintre călăreții noştrii dincoace de Nistru, venind din 
Moldova, de aceea trimet scrisoarea aceasta pe vale şi 
măcar cu veste tristă, mergeti grăbit la Majestatea Sa 
Regele... 

S-au dus destui la Majestatea Sa Sigismund IlI de 
Wassa. Îi trece scrisoarea lui Mikolaj Herburt de Fusyna lui 
pan Krolewski. 

- Să ascultăm pe Zamoyski şi pe rege, pan Krolewski. Văd 
că pan Herburt nu ştie în ce fel şi cum a fost făcut în bucăţi 
în mod îngrozitor bravul pan Gydzinski... 

- O ştie întreaga Polonie, luminate şi milostive. 

larăşi glasul fonfăit de savant pedant şi intrigant. 
Cancelarul Zamoyski Kanclerz i Hetman se adresează. 

Tuturor împreună şi fiecărui deosebit, Domnilor 
sfetnici, demnitari, Slujbaşi şi cavaleri... Ni se aduce la 
cunoştinţă că Mihail a intrat în Moldova... Se spune că 
Mihail va merge îndată către ţinuturile Coroanei. 

Zamoyski le cere să se ridice la oaste. Regele este 
mai patetic. După ce trimete iubirea şi credinţa sa crăiască 
tuturor  cinurilor, după ce le mustră pentru marea 
neînțelegere din dietă, când li s-a anunţat întreprinderea lui 
Mihai-vodă din Ţara Românească care a luat Ardealul, le 
anunţă cinurilor intrarea în Moldova. 

Deci e vorba despre existența noastră, căci dacă nu 
va fi alungat acel duşman din Moldova, cât de curând va 
trebui să ne apărăm să nu ia jumătate din coroana Poloniei, 
de libertățile Domniilor Voastre, de averile Domniilor 
Voastre, de viața voastră şi de tot ce omul are mai drag 
după Dumnezeu... grăbiţi-vă cu toţii pentru mântuirea aşa 
de necesară... Vom fi gata a merge şi noi în persoană, de va 
fi de trebuință... Și nu veți lăsa ca integritatea voastră să fie 
luată în râs şi să cădeți sub sabia vrăjimaşului şi în robie. 

Sigismundus Rex fixează locul adunării de oaste. 
Lublin. Manifestul poartă data de 23 mai. Astăzi este în 28 
mai a cuviosului Nichita episcopul şi a sfântului mucenic 
Evtihie. 

- Când crezi, milostivirea ta, pan Krolewski, că vor 
răspunde  cinurile şi cavalerii Poloniei la chemarea 
obştească a regelui? 

- Dumnezeu o poate şti, măria-ta. Poate într-o lună. Dar 
mai curând în toamnă, după strângerea recoltei. 

Se aude caraula care schimbă străjile. Apoi roua 
căzând grea pe cort. Se face frig. Galopul unui cal. 
Strigătele străjilor. Un glas puternic: 

- Hatmanul Răstopcea la măria-sa domnul! 

Răstopcea orheianul, fugit în Sici de bântuirea lui 
Aron vodă după răscoala orheienilor. Intră Simion. 

- iți mulţumesc din inimă, pane Krolewski, pentru slujbele 
care nu se pot cântări decât în prietenie. 

- Cinstea pe care mi-o faci mă îndeamnă să spun 
luminăţiei tale: grăbeşte-te. Panii sunt cârtitori, nărăvaşi, 
semeţi, neascultători şi nesupuşi dietei, hatmanului şi 
regelui. Dar când se adună, atunci... 

- Atunci Polonia este de temut, luminate... O ştiu... Şi este 

mai de temut atunci când în fruntea oştirii se află 
Zamoyski, cumnatul lui Sigismund Báthory. Şi este de două 
ori de temut când partida acestuia lucrează în Ardeal, 
aţâţând nemeşimea. 
Pan Krolewski nu ştie că Ghazi Ghirai i-a trimes olăcar cu o 
copie a scrisorii regelui Sigismund lil de Wassa, prin care-i 
cerea lui, stăpânului Hoardei, să nu mai ţină prieteşugul cu 
Mihai Voievod. Că iscoadele arhiducelui Mathia au gonit de 
la Viena prin Caşovia, aducându-i ştiri despre acţiunile 
aceluiaşi Sigismundus Rex pe lângă Rudolf şi mai ales de pe 
lângă loachim Friedrich duce de Prusia, cerându-i să-i 
trimeată ajutorul de oaste datorat. Că pe lângă duce, regele 
s-a adresat şi ad civitates Maiores Prusiae cerându-le ajutor 
obştesc de oaste. Dar mai ales nu ştie pan Krolewski că 
Tarnowski i-a repezit un olăcar de taină cu ordinele precise 
date de Zamoyski vicecancelarului Petro Tylicki, în care 
calcă peste nehotărârea regelui care nu vrea să recruteze 
oameni cu banii întregului câşt. 

Vă rog de repețite ori ca măria-sa să se hotărască la 
acest lucru fără zăbavă, căci de s-ar întrebuința pentru 
soldă numai jumătate din banii câştului... nu va ajunge cu 
cei vechi împreună la mai mult de 2000 călăreți cuirasați şi 
1000 de cazaci. 

Ţine minte pe de rost sentinţa lui Zamoyski, pe care-l 
vede din ce în ce mai limpede ca duşmanul cel mai de 
temut. 

Ce se poate încerca cu acest mic număr de oameni ar 
fi numai o ruşine pentru măria-sa şi coroana Poloniei. 
Cancelarul nu este mulţumit nici cu banii întregului câşt 
care-i va aduce sub steaguri 4000 de călăreţi cuirasaţi şi 
2000 de cazaci. 

ÎI strânge la piept pe eclesiastul duhnind de ură 
împotriva singurului om capabil să apere Polonia. Simion îl 
conduce la cortul său, după ce-i porunceşte hotnogului de 
gardă să-l aducă pe Răstopcea. Rămâne o clipă singur cu 
ameninţarea tăioasă a puterii pe care o simte zvârcolindu- 
se în negurile de dincolo de Nistru. Trage din cufăraşul de 
safian copia scrisorii lui Zamoyski către vice cancelar. 
Citeşte lacom: 

Mă întorc la lucru întâi, precum ca să nu fie altceva; 
cum că Mihai a cutezat să se ridice împotriva măriei sale 
Regelui, Domnului nostru milostiv, trebuie să-l pedepsim 
îndată. 

Subliniază cu unghia degetului mare, adânc, ceea ce 
urmează acestor rânduri: 

Căci dacă acest lucru va rămâne nepedepsit, atunci 
trebuie să fim gata la alte primejdii, atât de la dânsul, cât şi 
de la alții. 

lată cum nu se poate mai limpede gândul autorităţii 
prin sabie asupra altora, legat de sabie. Zamoyski ştie că 
cel mai puternic scut al puterii, este frica de acea putere. El 
a îndrăznit să dovedească pe câmpul de luptă că orice 
putere poate fi înfrântă prin arme şi cutezanţă. A făcut-o cu 
Imperiul Otoman. A făcut-o cu Polonia. Oftează... Paşii lui 
Răstopcea. Pologul cortului smucit. Un uriaş cu mustață 
bălaie, căzăcească, în strai strălucitor de hatman, cu 
rubaşcă roşie, care îngenunche şi-i spune în cea mai neaoşă 
vlahă: 

- Măria-ta, cazacii. 

- Ce-i cu cazacii, Răstopcea? 
- Fug, doamne. Trec Nistrul. Ne batem să-i oprim. Sunt 
morţi la ei şi la noi. Fug câinii. 
Işi lasă barba în piept. Şopteşte: 
- De cinci ani, le-a ajuns, prietene... Hotnog! Calul... 
lese din cort cu paşi mari, gândindu-se că Zamoyski 
va obţine de la rege nu patru mii de cuirasaţi şi două mii de 
cazaci, ci şase mii de cuirasaţi şi trei mii de cazaci de Nizov, 
printre care vor fi destui dintre fugarii lui Vladim Chiorul, 
sau dintre aceştia care fug acum şi care-i cunosc toate 
obiceiurile ostăşeşti. Incalecă dintr-un salt. Răstopcea o 
porneşte în goană. Il urmează sleit, rămânând cu ochii 
aţintiţi pe Calea Robilor, trasă ca o năframă alburie de la 
răsărit spre apus. 
8 
Rusaliile. laşii. Şi clopotele. Făcând parte din istoria 
lui. Clopotele laşilor. Toate clopotele Iaşilor. Clopotele ca o 
aducere aminte. Ori ca o subliniere a destinului. La 
Târgovişte. La Alba-lulia. La laşi. Drumul cugetului său, 
făcut în fruntea oştilor. Vine de sub Hotinul rămas lui 
leremia, cu călărimile Moldovei, săcuii călări, garda, două 
polcuri cazaco-leşeşti şi cazacii orheeni ai lui Răstopcea. 
Baba Novac cu Deli Marco Dubrowniki sunt în Bugeac să-l 
curețe de ailurile tătare şi de turcii raialelor. Rusaliile. laşii. 
li lipseşte Theodosie Rudeanu cu subtila lui diplomaţie a 
protocolului. li lipseşte Radu Buzescu. li lipseşte Stoichiţa 
din Strâmba. Vel şătrarul Vasile Ţâru a grămădit toţi 
corniştii şi toboşarii oştirii înaintea gărzii, încă de la 
Popricani. l-a cerut Ţârului să apuce şleahul prin livezi şi vii, 
să iasă deasupra târgului, în Dealul Copoului. Este o 
dimineaţă înmiresmată, viile încă nu şi-au scuturat floarea, 
dealurile stau îmbrebenite sub cerul dulce şi străveziu, 
rotesc berze în seninul plin de lumină şi el se simte uşor, 
trăind parcă într-o paşnică desprindere de sine, într-o 
reverie duioasă sub care răbufneşte clocotitor simţământul 
bărbătesc, ameţitor, al împlinirii. 

Se-mplineşte de Rusalii 1600, aici în Dealul Copoului, 
văzând printre fagii şi teii străvechi străfulgerarea turlelor 
vechilor ctitorii. Nu are sentimentul zdrobitor pe care i l-a 
dat Suceava lui Ştefan. Dar ştie cu limpede ascuţime că 
abia aici, în laşii domneşti, în laşii lui Moghilă, se-ncheie 
epopeea moldavă. Se alcătuieşte alaiul. Vel boierii vin la 
galop de la trupurile lor de oaste. Radu Şerban, marele 
paharnic. Stroe Buzescu. Udrea Băleanu, marele armaş. ŞI 
ceilalţi mai noi. Armaşul al doilea, Sava. Spătarul al doilea, 
Negrea. Steagul Ţării Româneşti şi al Ardealului. Lângă el, 
steagul Moldovei, purtat de stegarul Vasile Creangă. 
Fiecare mişcare pentru alcătuirea alaiului i se pare 
simbolică. Vasile Ţâru nu este atât de sărac cu duhul cât s- 
ar crede. l-a tocmit gardă din vânătorii domneşti, călărime 
moldavă şi o lance de săcui de gardă, având căpetenie pe 
credinciosul Peter Domokos. Banderiile nobiliare le-a trecut 
în faţa alaiului, împăcând trufia nemeşilor. Polcurile cazaco- 
leşeşti, după gardă şi drapele. Acum când alaiul şi oştirea 
coboară Copoul ţinând şleahul împădurit spre târg şi apa 
Bahluiului, se vede isteţimea marelui şătrar, care-a silit 
nemeşimea şi dragonii să-şi pună armurile cu tot zăduful şi 
cu toate protestele. Soarele de Rusalii face să strălucească 
oţelul, panaşele multicolore se clatină deasupra coifurilor, 
lăncile luate de la căruţe îşi scânteiază vârfurile, tropotele 
răsmiilor de cai umplu bolțile vegetale de ramăt... Nu-l 
stăpâneşte nicio trufie. Nimic din aspra mulţumire a omului 
de arme. Se leagănă în şa, într-o pace lăuntrică aproape 
biblică, care ţine de vremea proorocilor. Un simţământ 
serafic de împăcare cu destinul. Fie şi numai pentru un ceas 
din veşnicia nefiinţei, visul lui s-a împlinit. Princeps et 
haeres Magnae Valachiae. Clopotele Iaşilor. Şi poporenii, 
care gătite cu vălituri şi scoarţe pline de răzăşi bătrâni şi 
copii îmbrăcaţi sărbătoreşte. Călăreţi pe cai de munte cu 
tarniţe de lemn. Răzăşiţe ochioase în ii dalbe, cu cizmuliţe 
roşii şi năframe, fete înalte cu flori după ureche, cerşetori şi 
schilozi, neguţători tătari şi turci şi leşi şi greci şi alvaniţi, 

circazieni coroiaţi şi smoliţi, doi chizilbaşi cu bărbile vopsite 
în roşu sângeriu şi iarăşi poporeni slăvindu-l în dulcele grai 
de pe apa Moldovei, ulițele cu case de lemn, mereu velinţe 
înhorbotate şi îmbrebenite cu culori vii, trandafiri roşii pe 
câmp negru din lână aleasă, călugări în rantii negre, apoi, 
dintr-odată, dincolo de flamurile călărimilor, dincolo de 
nourii de praf şi strigătele de slavă ale mulțimilor, zveltă şi 
înaltă, subţiratică şi cu o frumuseţe tainică, Biserica Sfântul 
Nicolae domnesc, ctitoria lui Ştefan şi zidurile înalte, cu 
palancă, ale curților domneşti ridicate pe un picior de deal, 
de jur-împrejurul cărora stă răsfirat, târgul. Banderiile 
execută o voltă cu întoarcere pe mâna dreaptă. Contele 
Sandor Chiaky de Kereszeghh, în armură completă, cu 
viziera ridicată, flancat de patru scutieri care-i duc lancea, 
scutul, buzduganul şi spada de luptă iese în faţa banderiilor 
la galop mic. Între Biserica Sfântul Nicolae domnesc şi 
porţile curților voievodale stau pedestrimile, trimise de la 
Suceava. Pe scările largi ale bisericii, soborul de înalţi 
prelați ai Răsăritului între care străluceşte în aur 
mitropolitul Dionisie Rally-Paleolog. In spatele soborului, 
boierii moldoveni rămaşi în ţară. Boierii care n-au făcut nici 
politica lui Petre Şchiopul nici pe-a lui leremia Moghilă... 
Sunt unii care l-au slujit pe Aron Vodă. Sunt alţii ai căror 
părinţi l-au slujit pe lon Vodă Cumplitul. Ori chiar ei l-au 
slujit, cum este dumnealui boier Grigore Ciurea, care stă în 
dalbele-i plete lângă mitropolitul Dionisie Rally. Gărzile fac 
volte pe mâna stângă şi dreaptă, lăsându-l singur, la 
cincisprezece paşi de scările largi ale bisericii. Boierii 
moldoveni. Poporenii. Miile de poporeni pe toate ulițele 
care-nconjoară palatul domnesc şi biserica. Un ramăt de 
«slavă» şi «trăiască». Moghilă i-a împilat mai aspru decât i- 
a împilat el pe cei ai Ţării. Îşi stăpâneşte unda fierbinte care 
i se urcă în gât. Mereu cineva trebuie să nu fie cu domnul 
ţării. Toţi aceştia pe care-i va folosi el, împotriva lui leremia. 
Ar putea descăleca acolo unde-o cere datina. La cea dintâi 
treaptă a bisericii. Acolo unde descalecă domnii întorşi din 

războaie. Ori când se ung domni. Îl vede pe Sfetea, mai 
marele crainicilor, asudat sub căciulă, urmărindu-l ager, cu 
cornul de zimbru pregătit să sune descă/ecarea domnului. ÎI 
opreşte pe Sultan. Stă o clipă în şaua înaltă, cu dreapta 
înmănuşată în şold. Priveşte poporenii. Soborul. Boierii 
moldoveni. Vede două stăncuţe ciorovăindu-se într-un ulm 
străvechi. Descalecă scurt, înainte ca pajii să poată sări din 
şei şi să-i apuce poalele mantiei albe cu vulturii din foiţă de 
aur cusuţi pe ea. Sfetea apucă să sune: «Smeriţi-vă, 
domnul nostru se întoarce biruitor». Apoi sună 
descălecarea. Sunetul cornului de zimbru gâlgâie aspru 
peste medean. Se descoperă. Atunci mulțimile dau în 
genunchi. Il slăvesc pentru smerenie. Cu gugiumanul sub 
braţ se-ndreaptă spre sobor. Din şa, îi stăpânea. De pe jos, 
îl stăpânesc ei. Dionisie Rally înţelege. Îl aşteaptă nemişcat 
între înalții arhierei ai Răsăritului, cărora, venind pe jos şi 
descoperit, într-un fel li se supune. Bat clopotele. Rar. Bat 
toate clopotele Iaşilor. Un hotnog moldovan suit în turnul de 
deasupra porţii curților domneşti ridică sabia. Izbucnesc 
pivele şi săcăluşele. Corul mitropoliei Moldovei cântă 
«Osana». Urcă treptele bisericii. Sărută crucea de abanos 
pe care i-o întinde Dionisie Rally. Crucea miroase subtil a 
smirnă şi a parfumuri egipţiene. După ce-l binecuvântă 
slăvindu-i biruinţa, Dionisie Rally îmbujorat de plăcerea 
rolului pe care-l joacă îi şopteşte în greaca lui aleasă: 

- Ai câştigat sufletul Moldovei, Mihail şi asta face mai mult 
decât orice biruinţă prin arme. 

Când intră în biserică în urma soborului îl întâmpină 
ramătul stăpânit al jupâneselor şi jupâniţelor care, 
smerindu-se, nu pregetă să-l privească îndrăzneţ în ochi. O 
revărsare de hetaiele şi brocaturi şi mătăsuri, de giolgiuri, 
de cercei şi diademe şi conciuri, apoi chipurile dulci 
înfrumuseţate de lumina serafică, chipuri încondeiate şi 
date cu rumenele, dulci ispite. Închide ochii. Trece spre jilţul 
domnesc, şoptindu-şi: «Şi nu mă duce pre mine în ispită, 
acum şi-n vecii vecilor, amin.» Se gândeşte la Velica goală, 

la Stanca, la Tudora, la nebuna de Varvara Szuky care l-a 
îmbăiat în fiecare seară ungându-i trupul cu uleiuri de 
ierburi şi suc de pin, se-nchină alungând aceste închipuiri 
păcătoase, apoi începe slujba şi îşi spune că s-a regăsit în 
sine, Atma-Mahatma, Eu-l, cunoaşte tot în atingere cu 
esenţa lucrurilor. 

laşii. Rusalii 1600. Într-un fel, pribegia lui în viaţa 
faptului istoric s-a încheiat. Ingenunche pe perna de mătase 
sângerie. Se roagă. Fierbinte. Şi dintr-odată îl podideşte 
plânsul.  Plâns sec, uscat, dureros. Plânge istovit, 
îngropându-şi obrazul în palme. 


lo Mihai, mare căpitan al creştinătăţii, domn al Ţării 
Româneşti, al Ardealului fi al Moldovei, cu ajutorul lui 
Dumnezeu fi prin puterea armelor... 

Niciodată glasul marelui paharnic Radu Şerban n-a 
vibrat atât de profund şi n-a trezit atâtea ecouri în el. 
Spătăria mare are deschisă uşa înaltă în două canaturi care 
dă în hora mare, plină de stările Moldovei. Sunt acolo, într-o 
măreție albă, răzăşii cu libertăţi scrise pe piele de câine 
încă de la Petru Muşat. Sunt călăreţii slobozi din Orhei, 
Tighina şi Soroca, suiţi în şei la chemarea lui leremia şi 
trecuţi la el cu cuşmele în vârful suliţelor. Sunt căpitanii din 
Ţara de Sus şi Ţara de Jos, egumenii sfintelor monastiri ale 
Moldovei: Neamţ, Putna, Humor, Bistriţa, Moldoviţa şi 
Voroneţ, călugări învăţaţi, măreţi în straiele monahale, sunt 
poporeni de toate stările, târgoveţi şi meşteşugari, 
neguţători şi stupari, vieri vechi care ştiu tainele Cotnarilor, 
sunt curteni şi boieri, apoi, în dreapta scaunului domnesc, 
în odăjdii, înaltul cler, cel care-a rămas şi nu l-a urmat în 
pribegie pe mitropolitul Gheorghe, sunt arhimandriţii şi 
ierarhii Răsăritului şi în stânga lui, căpitanii şi vel boierii 
Ţării Româneşti. Azi-noapte au plecat săcuii. S-au cerut la 
vetrele lor. Au văzut grânele în pârgă şi s-au cerut acasă. 
Le-a dat slobod... Au plecat din tabăra de pe Bahlui spre 
miezul nopţii. S-au jurat că nu vor prăda Moldova. S-au jurat 

că-l vor urma şi-n iad, dacă va fi nevoie. Spre zori l-a trezit 
Simion. Nu dormise nici trei ceasuri. Jivco Negrul, repezit în 
olac de Baba Novac. Împreună cu un hotnog şchiop, Negură 
Văsălie, scăpat din robia tătărască, cu conac în Bugeac, mai 
sus de Selioglu spre Taşlâc, unde şi-a făcut parcane şi 
împreună cu cincizeci de plugari oşteni ţine în frâu ailurile 
nomade din acea parte a Moldovei. Turcii s-au închis în 
cetăţi. Toţi gelepii aşezaţi prin raiale, toţi ienicerii şi 
timarioţii care-au fost prinşi pe timaruri şi ziameturi, au fost 
trecuţi prin sabie. 

O vesteşte Radu Şerban cu glas mare, cutremurat de 
bărbătească mândrie. 

- Dăm Moldovei, ţara noastră, cele trei ţinuturi: Tighina, 
Soroca şi Cetatea Albă, ca şi toate olatele aparținătoare 
cetăţii Ismailului, smulse din mâna agarenilor prădalnici, să 
fie slobode precum în vechimea de veci, aşa cum au fost 
trup din trupul Moldovei dinainte de descălecare... ŞI 
aplecându-ne noi asupra durerilor lăcuitorilor acestor mai 
sus numite ţinuturi slobode, le iertăm lor orice dajdie către 
domnie pe vreme de şase ani, fiind îndatoraţi aceştia să ne 
slujească patruzeci de zile pe an cu armele, cum au făcut-o 
moşii şi strămoşii lor... 

Este în 2 iunie 1600, luni a Sfintei Treimi şi a sfântului 
mucenic loan cel Nou. Acest divan de obşte - uşile ferecate 
ale horei mari sunt date în lături şi se vede mulţimea 
glogozită în pridvorul caselor domneşti, pe scări şi-n curţi, 
este acolo un tei vechi, înflorit, care-şi trimete până aici 
mireasma grea şi uleioasă şi-n tei stau ciorchine copiii 
laşilor - acest divan de obşte i-l aminteşte pe cel ţinut când 
cu solia lui Tamas Ciomârtan-Csomortany, fratele Elisavetei 
Moghilă, trimes de cardinalul Andrei să-i vestească dizgraţia 
şi poftirea de a părăsi scaunul. N-a trecut de atunci nici 
măcar un an. Aude ca de departe, din altă lume, strigătele 
bărbăteşti ale stărilor Moldovei. Aude glasul înalt, de alt, al 
ierarhului Anastasie Crimea, mulţumindu-i pentru reînvierea 
Moldovei lui Ştefan. Anastasie Crimea pe care l-a cunoscut 

la Neamţ, odinioară, dăruit cu harul lui Mina, miniaturist 
care-l întrece pe episcopul Luca al Buzăului în ştiinţa 
culorilor vegetale, a fost întotdeauna un luminat. Îi ascultă 
vorba frumoasă, aleasă, ca pe ceva venind din afară, fără 
să pătrundă acolo unde trăieşte simţământul împlinirii. Ţara 
Românească întreagă, ca pe vremea lui Mircea Bătrânul, 
fără ca steagul cu semiluna să mai fâlfâie deasupra Brăilei, 
Giurgiului şi Turnului, aşa cum a fâlfâit aproape trei sute de 
ani. Acum Moldova, întreagă, fără raiale. Rămân de adus la 
pământul obştesc şi mumă, comitatele ardelene de 
margine, intrate prin Habsburgi în ţinuturile coroanei 
ungare. Atunci, când va bate acest ceas, el va binemerita 
de la aceştia toţi care strigă «trăiască». De la urmaşii, 
urmaşilor lor, de acum şi până-n veac. Marele divan de 
obşte îşi desfăşoară curgerea. Moldova prădată de leşi, 
silnicită de Aron vodă şi leremia Moghilă îi cere pâine. Îi 
cere orândă la vămi. La iarmaroace. La întărirea pazei pe 
drumurile de negoţ. Îi cere lemne, ca şi când n-ar avea 
codrii, cetluiţi de domnie să fie vânduți inglejilor prin Vadul 
Obluciţei, unde ajung plutele plecate de sub Ceahlău. Se 
smulge din sine, dureros. Îşi întoarce privirea dinspre sine. 
Pluteşte peste Moldova o vrajă dulce, pe care n-o poate 
numi. Şi lumina este alta, mai eterată şi aurie, mai caldă şi 
mai foşnitoare, mai duioasă. Se întoarce spre divanul de 
obşte. Atanasie Crimea, înalt, cu barbă grea şi neagră 
spune: 

- Că numai unirea face puterea, măria-ta, puterea care să 
ni apere de împilările pe cari toţi le suferim, moldoveni, ori 
munteni, ori ardeleni şi iată că în astă zi sfântă, măria-ta ni 
aduci gloria cea veche, spălând de pe obrezele noastre 
ruşânea supuşeniei. ă 

Anastasie Crimea. In stânga scaunului domnesc, o 
frescă proaspătă în care Ştefan încalecă calul dat de 
aprodul Purice care stă ghemuit astfel încât scundul 
voievod urcat pe gheba lui să poată sălta în şa. De-acolo se 
trage neamul Moghileştilor, uitând prin leremia de Codrii 

Cosminului. Fuge mereu de clipa de faţă. Îşi spune că nu de 
frica măreției ei care-l copleşeşte. Ştie că minte. Că se 
minte pe sine. Oricât ar fi de tare, nu este decât un om. A 
ispitit timpul şi timpul dezbăerat din încremenirea de 
veacuri îl copleşeşte. Il striveşte. 
- Ai vorbit din cugetul meu, sfinţia-ta, spune, când 

Anastasie Crimea strigă cu putere: 

- Una să fim, sub un schiptru să trăim, să ştie noroadele 
că ne-am adunat la muma noastră, Dachia cea adevărată. 

Ramăt. Molcom. Adânc. La început ca un zumzet 
îndepărtat. Ori ca o tresărire de ape adânci şi domoale. 
Apoi glasurile... Nu-i ştie decât pe puţini. Ceilalţi sunt 
veşnicii. Veşnicii Ţării Moldovei. 

- Cu chibzuinţă ai vorbit, sfinţia ta. 

- Este vrerea pământului. 

- N-am cutezat a o spune. Nici măcar în vis. 

- Să ne dai domn, măria-ta, din sângele măriei-tale. 

Ciuleşte urechea. Tâşneşte din starea de dulce 
părăsire. Unde-a greşit?! Ce-nţeleg ei şi nu înţelege el?!... 
Ori ce-nţelege el şi nu înţeleg ei? Unde se opresc ei? Strigă 
cu glas mare că vor domn din sângele lui. Să-l aibă aici, la 
laşi, unde-l vor sluji cu sângele lor. Il vor pe falnicul prinţ 
Marcu, nepotul, care alb, cu dinţii înfipţi în buză, îi şopteşte: 

- N-au priceput nimic, măria-ta! 
- Vrei să le fii domn, Marcule? 

Prinţul închide ochii. | se zbate un muşchi al obrazului. 
- Vreau să-ţi fiu oştean, unchiule, şi-atât. 

Buzeştii l-au cerut pe Nicolae-Pătraşcu la Târgovişte. 
Moldovenii îl cer pe Marcu-vodă la laşi. Nimeni nu l-a cerut 
pe el însuşi şi la Târgovişte şi la laşi şi la Alba-lulia. II vor la 
Alba-lulia, cu titlul lui de domn al Ţării Româneşti, 
Ardealului şi Moldovei, cu steagul purtând stemele celot trei 
ţări, azi-dimineaţă i s-a adus pecetea lucrată peste noapte 
de Băilă, meşter de peceţi, în care sunt săpate însemnele 
heraldice ale celor trei ţări, dar nimeni nu înţelege că 
domnul este unul, aidoma fiinţei celor trei ţări şi că aici 

trebuie să rămână doar voinţa sa printr-un pârcălab de 
Suceava. Cum ar fi putut rămâne în Ţara Românească prin 
marele ban. Să fie el nebun? Să fie ei orbi?! Prinţul Marcu, 
în uniforma gărzii de vânători domneşti, mulţumeşte pentru 
cinstea care i se face. Este doar un oştean al măriei-sale, 
jurat să rămână oştean. Tot Anastasie Crimea. 

- Atunci măria-sa Neculai-Pătraşcu, feciorul măriei-sale lui 
vodă. 

Îşi muşcă buzele până la sânge. Dăruitorii de scaun 
domnesc strigă cu glas mare «trăiască». Sălile caselor 
domneşti se umplu de bucuria strigătelor ostăşeşti. Toată 
lumea strigă trăiască. De afară răsună detunetele 
săcăluşelor. Mereu şi mereu «Trăiască domnul nostru 
Neculai-Pătraşcu!»... li e silă. Se leşiuieşte în el. N-au 
înţeles. Nu pot înţelege. De mic i-a spus Tudora, mama, că 
este în afară de timp. Că trăieşte în altă lume. Poate. Nici 
Radu Şerban nu înţelege. Ochii rotunzi, verzi şi bulbucaţi îi 
sunt plini de lacrimi. Ca şi singurul ochi al vel armaşului 
Udrea Băleanu, care se uită la el duios, şi pe care vel 
armaşul îl şterge cu dosul palmei. Corni. Buciume. 
Strigătele aprozilor: 

- Domnia sa vel clucerul Ţării Româneşti, boier Radu 
Buzescu cere slobod la măria-sa domnul! 

Se frâng strigătele. Halebardierii îşi trag armele la 
picior. Vel armaşul se grăbeşte spre treptele pridvorului, 
împingându-i pe curioşi cu buzduganul. Contele Sandor 
Chiaky, măreț în costumul lui nemeşesc, sprijinit în spadă, 
se foieşte neliniştit. Îi spune prinţului Marcu în latineşte: 

- Sper să nu fi intrat Sigismund în Ardeal , prin Hust. 

Tobe. Radu Buzescu în capul horei mari, urmat de 
cavalerul Văsile Boer de Recea. Zâmbind. Cu cizmele 
strălucitoare. Cu coantăşul periat. Cu eşarfa din piele fără 
un fir de praf. Se opreşte la trei paşi. Spune cu glasul lui 
bărbătesc că este trimesul Statelor, care aflând de 
strălucita lui biruinţă i-au încredinţat această solie de laudă 
şi preamărire. Nu asta spun ochii Buzescului. Este acolo un 

câmp de neguri, greu... A adus cu acest prilej şi scrisoarea 
Staturilor şi Ordinelor Bohemiei, care-i recunosc cu fericire 
îndemânarea sa vitejească cu care luptă împotriva 
păgânilor. Radu Buzescu scoate din eşarfă scrisoarea 
Ordinelor. Îngenunche la picioarele lui. l-o întinde, şoptindu- 
i: 
- Nemeşimea, doamne. ` 

la scrisoarea. l-o trece prințului Marcu. Il ridică de 
subțiori pe Radu Buzescu. Prinde privirea cercetătoare a 
contelui Sandor Chiaky. ÎI sărută pe Radu Buzescu, care 
desigur a gonit zi şi noapte, pentru că are trăsăturile căzute 
de oboseală şi miroase, cu toată strălucirea straielor periate 
în grabă, miroase a sudoare de cal şi a pielărie încinsă, îi 
face semn să-i treacă în stânga. Prinţul Marcu: citeşte 
/llustrisimo Domino, Domino Michaeli Waiwodae Walachiae 
Transalpinae, Sacrae Cesareae Majestatis Consiliario et 
Supremo exercitus în partibus Dacicis Ductori et Praefecto, 
Domino et amico nostro observantissimo... 

- Mai citeşte o dată partea cu Dacia, prinţe, spune şoptit 

în liniştea adâncă înfiptă în sălile pline cu stările Moldovei. 

„„„ Stelele şi luna în descreştere, galbenă şi moartă, 
miresmele teilor răscolite de vântul coborât dulce dintre 
viile şi livezile Buciumului, olanele ctitoriei lui Ştefan 
strălucind moale, strigătele străjilor şi sentimentul dureros 
al primejdiei. In iatacul cu ferestrele deschise arde doar 
candela. Il obsedează jurământul pârcălabilor, căpitanilor şi 
juzilor Moldovei făcut azi-dimineaţă în sfatul de obşte şi-n 
faţa obştii, jurământ iscodit de Anastasie Crimea: Mă jur pe 
Dumnezeu şi pe sfânt fiul său Isus Hristos, că voi fi drept şi 
slujind cu credință domnului meu, stăpânitorului şi 
domnului Ardealului, Ţării Româneşti şi Moldovei, măriei- 
sale lui Mihai-vodă fi fiului măriei-sale, lui Petru-voadă... 

Moldovenii vor ca Pătraşcu să-şi ia vechiul lui nume: 
Petru. La ei a fost mereu un Petru vodă. 

... tot aşa îi voi fi drept şi în credință şi voi ține pentru 
măriile lor... 

Aici spunea fiecare ce va ţine pentru măriile lor. 
Cetatea. Judeţul. Vama. Căpitănia. S-au jurat că le vor ţine 
până le va sta capul şi după priceperea lor. Aici toate sunt 
aidoma cu Ţara Românească. Poate cerul ar fi trebuit să-i 
îngăduie un răgaz. Poate zeii cei vechi ar fi trebuit s-o facă, 
dacă Dumnezeu s-a păgânit într-atâta încât îl hăituie din 
toate părţile. A cerut divanului să plece în solie la 
Sigismund, riga Poloniei, Stroe Buzescu şi Gheorghe Raț să-l 
potolească. A cerut divanului de obşte să jure că Moldova, 
până va veni Pătraşcu-Petre şi se va unge domn, se va 
supune caimacamilor lui: vel armaşului Udrea Băleanu, care 
va fi şi marele portar al Sucevii. Armaşului al doilea, Sava. 
Spătarului al doilea, Negrea. Stările au jurat... Politiceşte şi 
milităreşte, Moldova e a lui. Dar altfel?! In cugetul ei cel mai 
adânc? 

- La ce te gândeşti, măria-ta? 
- La ce nu mă gândesc, Radule?! 
Radu Buzescu se apropie de pervaz. 
- Măria-ta nu m-ai ascultat decât c-o ureche. 
- Poate mi-a fost frică să te ascult cu amândouă. 

Bate din palme. Intră Simion. 

- Lumină, Simioane, cere cu glas dintr-odată obosit. 

Simion închide ferestrele. Trage perdelele grele de 
urşinic. Aprinde lumânările sfeşnicului. Voievodul se lasă în 
jilţul domnilor Moldovei, jilt bătrân, sculptat în lemn de 
stejar şi acoperit cu o hlamidă de vulpi. Îşi lasă fruntea în 
palmă. Radu Buzescu se aşază la picioarele lui pe un 
taburet turcesc, tapisat cu mătase vişinie. «Parca-şi fi în 
anul întâi al domniei mele, când mă sfătuiam cu răposat 
diacul Nathanail, fie-i amintirea binecuvântată», îşi spune 
văzându-l pe Radu chincit pe taburet, încercănat şi-nourat. | 
se face un dor mistuitor de Cozia. De Plăviceanca. De 
tinereţea lui slobodă. Şi uşoară. Îşi aduce aminte, fără 
niciun temei, de nunta lui cu Stanca. De slujba făcută în 
bisericuţa de lemn din Proieni. Apoi de ziua aceea însorită 
la Râmnicu Vâlcii, când a băut el cel dintâi chiup de apă de 

la fântâna pe care-a pus s-o sape fântânarii lângă biserica 
cu hramul Cuvioasa Paraschiva începută de tatăl său 
Pătraşcu vodă cel Bun, când bolnav de plămâni s-a retras la 
Râmnic pentru linişte şi aer curat. A isprăvit el biserica, 
când a fost mare ban al Craiovei. Şi-acum fântâna lui din 
Râmnic se cheamă Fântâna banului. A deschis oamenilor o 
vână a pământului, să le astâmpere setea cu apă limpede. 
lată că acum a deschis o vână a timpului, să-i adape cu 
veşnicie şi ei nu înţeleg cu ce apă vie îi îmbie, mulţumindu- 
se să bea aceeaşi apă stătută a morţilor. Dintr-odată 
ţâşneşte la realitate, cu o aspră limpezime de cuget. Radu 
Buzescu spune lucrurilor pe nume, fără întortocheli 
diplomaticeşti. După plecarea lui din Alba-lulia, Theodosie, - 
care este cel mai dibaci mare logofăt pe care l-a avut Ţara 
Românească vreodată, măria-ta - Theodosie Rudeanu şi-a 
pus în mişcare toate iscoadele şi toată nemeşimea 
măruntă, credincioasă, strângând în hârţoagele lui toate 
firele conjuraţiei care se pune la cale. 
- Cum? întreabă sec. 

Napraghy, cancelarul episcop, a făcut slujbe cu 
intimii, de trei ori pe zi, pentru înfrângerea măriei-tale în 
Moldova. La slujbe, cel mai înfocat adept al lui Napraghy a 
fost baronul Ungnad. Ei doi au hotărât ca după înfrângere 
să fie readus, cu tot fastul, Sigismund. Ştefan Báthory, cel 
iertat de măria-ta a avut misia să scrie scrisori calpe şi 
zvonuri calpe în Avizo-urile tipărite pe banii lui. Toate 
despre înfrângerile măriei-tale şi fuga ruşinoasă la turci. 
Aceste zvonuri şi scrisori calpe sau fost răspândite şi de 
iezuiţii din Cluj. După aceasta Ungnad trebuia să cheme 
reiterii lui Basta ajunşi la Zalău. Acesta ar fi semnalul 
pentru răscoala nobilimii. Tot el i-a scris lui Pezzen să nu 
intre în Ardeal cu soldele, măria-ta fiind învins. Ştefan 
Bâthory i-a făgăduit lui Pezzen şaptesprezece sate «din 
domeniul valachului». Ajuns la Sătmar, Pezzen aşteaptă 
acolo sfârşitul războiului. Tot Ungnad i-a scris neruşinat 
socrului meu, lui Mihalcea, biv vel banul, cerându-i să nu se 

mai amestece în treburile Ardealului. Tot el a adunat toate 
bârfele nemeşimii împotriva ta, doamne şi i le-a trimes lui 
Maximilian, scriindu-i că te-ai lăudat cu aşezarea scaunului 
la Caşovia şi că ai poruncit orfăurarilor din Cluj să-ţi facă o 
coroană aidoma cu aceea a sfântului Ştefan, cu care, din 
mila sultanului, te vei încorona rege al Ungariei. 

- Şi voi, şopteşte alb. 

- Theodosie l-a arestuit pe Ungnad, doamne, ţinându-l sub 
pază la Vinţ. Apoi când ai vestit biruinţa de la Otani, a pus 
să tragă toată artileria Albei-lulii. Episcopul s-a bolnăvit de 
fiere. N-a vrut să slujească Te-Deum-ul împreună cu 
mitropolitul loan. A zăcut trei zile, după care a fugit la Carei. 

- Nu l-aţi prins? 

- Am aflat prea târziu. 

- Dovezi scrise aveţi? 

- Toate suretele după scrisorile lui Ungnad şi câţiva 
martori din Cluj pentru uneltirile lui Ştefan Báthory. 

- Când crezi că trebuie să fiu la Alba-lulia? 

- Mâine. 

Râde uscat. Bate din palme. Când intră Simion, îi 
porunceşte să vină toţi cei chemaţi. Spune şoptit: 

- Am aşteptat asta de când am intrat în Alba-lulia, Radule. 

- Abia astăzi îi dau dreptate socrului, doamne. Lui 
Karatzas. 
- Adică. 
- Să fi tăiat toată nemeşimea. _ 
Sare din jilţ. Îl apucă pe Radu Buzescu de umeri. Il 
saltă cu o smucitură de pe taburet. li apropie obrazul de 
obrazul lui. 

- Nu ăsta era leacul, cinstite vel clucere, şuieră. Nu ăsta 
era leacul. lobagii erau leacul. Auzi tu? lobagii. Aceia. Şi 
pentru voi, rumânii. Aia de se ţin după mine de-o lună. Aia 
de nu mă lasă să dorm. Ăia de-mi cântă «Cum frânsăşi tu, 
voievoade, sfânta lege din bătrâni ». Aia de puseră pieptul 
la Călugăreni. Aia de-i aruncai eu în ţărnă. Nădejdea mea 


437 


Vulturul 


de pe urmă. Auzi? Ăia! Aia, vel clucere. Aia m-ar fi mântuit 
de voi, de toţi, acum şi-n vecii vecilor, amin! 

Aproape urlă. Simte sudoarea curgându-i în ochi. O 
simte curgându-i pe şiră. Il scutură pe Radu Buzescu în 
neştire... II lasă. Se duce la masa de campanie, pliantă, pe 
care ţine cufărul cu toată arhiva diplomaticească. Îi tremură 
mâinile. Nu-şi poate dezbumba nasturii coantăşului. Se aud 
paşi. Intră cavalerul Văsile Boer de Recea. Intră vel armaşul 
Udrea, mare portar al Sucevii. Intră Dionisie Rally Paleolog. 
Găseşte cheia spânzurată de lănţugul ei de aur. Deschide 
cufărul din piele. Scoate câteva scrisori. Ale regelui 
Sigismund III Wassa. Ale lui Zamoyski. Se întoarce lângă 
Radu Buzescu care-şi aranjează coantăşul. Îi şopteşte «- 
lartă-mă!», şi-l îmbrăţişează. Apoi, fără o vorbă, citeşte 
scrisoarea hatmanului către senatori, prin care Zamoyschi îi 
anunţa că el, Mihai vodă, s-a înţeles cu duşmanii Reczei 
Pospolita şi a hotărât împreună cu ei împărţirea Poloniei 
după cum urmează. Livonia să fie dată lui Carol de 
Sudermania din Suedia. Lituania lui Boris Godunov şi 
muscalilor lui. Cracovia, austriecilor. Ce mai rămâne din 
Polonia de miază-zi şi Rutenia, pentru el. Ucraina să fie 
slobodă sub cneazul Constantin de Ostrog. 

Pătureşte scrisoarea lui Zamoyski. Tace. Apoi cu glas 
sec: 

- Domnia ta, vel clucere, pleci mâine, după caterisirea 
ierarhilor... 

- Măria-ta, am hotărât ca soborul să aibă loc duminică, 
spune mitropolitul Dionisie Rally. 

- Mâine, sfinţia ta, îi răspunde tot în greacă, cu toate că 
mitropolitul a-nceput să înţeleagă şi limba pe care-o vrea 
scoasă din biserică şi din trebile canţelariei. 

- Pleci, vel clucere, la Târgovişte, ca mare sol al Moldovei, 
cu cei mai îndărătnici boieri moldoveni, cu oaste dintre 
călăreţii moldoveni, pleci să-l aduci la laşi pe Nicolae 
Pătraşcu-Petru voievod. 

Îl calcă pe botină pe Radu Buzescu. Spune că peste 
tot se ticluiesc scrisori calpe, cu ştiri calpe, ca aceasta a 
cancelarului şi marelui hatman, care însă i-a dat o idee 
grozavă. Că peste tot numele lui este murdărit de duşmani 
şi pentru aceasta este nevoie ca Văsile Boer de Recea să se 
întoarcă degrabă la Alba-lulia cu o scrisoare a sa către 
Statele Generale, pe care o va scrie chiar în această 
noapte. Că sfinţia sa mitropolitul Dionisie Rally este rugat 
să spună ce fel de jurământ vor jura ierarhii înalţi ai 
Moldovei. 

- Jurământul bisericii ortodoxe, Mihail, răspunde Dionisie 
Rally. 

- Acela, scumpe al meu mărturisitor, aşezat după nevoile 
domnului pământean al acestor ţări şi acestei biserici. 

Este nerăbdător să rămână singur cu Văsile Boer de 
Recea, omul de casă al Velicăi. Este nerăbdător să rămână 
singur cu sine. Ştia. Nu s-a legănat niciodată în visări 
deşarte. De când i-a şoptit Radu Buzescu în divanul de 
obşte: «nemeşimea», şi-a alcătuit fulgerător planul pentru 
această a doua jumătate a anului 1600. Are să lase în 
Moldova trupe ardelene. Are să-l lase pe Udrea cu ierarhii 
moldoveni. Are să-l lase pe Dionisie Rally, mitropolit. Are să 
ridice  oştile Ţării Româneşti, care să stea gata la 
Târgovişte. El are să cadă asupra complotiştilor. Să-i judece 
cu sabia. Ştie că tot ce ţine de puterea lui se va înfăptui 
aidoma. Rămâne pe mai departe lupta cu diplomaţia lui 
Rudolf, care mai curând merge cu duşmanul de moarte al 
Habsburgilor, cu Zamoyski, decât cu el, cel care a tăiat 
nodul Bâthoreştilor, atât de încâlcit înnodat la Alba-lulia. 

Mireasma ameţitoare a teilor. A cârciumăreselor şi 
izmei, a busuiocului şi trandafirilor involţi, curgând grea prin 
noaptea luminoasă şi sfielnică. Singur cu hârtia parfumată 
pe care mâna dalbă a Velicăi a scris: 

Vino! Gândeşte la zisele lui Elihu fiul lui Baracheel din 
Buş, care a spus bătrânilor neîntelepti veniţi la lov: 

EI zdrobeşte pe cei mari fără cercetare 

Și pune pe alţii în locul lor: 

: noaptea îi răstoarnă, sunt zdrobiti. 
li loveşte ca pe nişte nelegiuiți, 

în fața tuturor... 

Vino degrabă, stăpâne, şi împlineşte proorocirea lui 
Elihu!... Aici viile au înflorit şi s-au scuturat, fără ca roaba ta 
să-ți simtă răsufletul buzelor pe sânu-i, nici braţul vânjos 
Zzdrobindu-i mijlocul. Vino! 

Îl îneacă un dor amar şi sleit. Luna în scădere, seceră 
de argint vechi, stă aninată între tei. Din Calea Robilor cade 
o stea. Se aud brotacii chemând ploaia şi greierii. 

10 

Timpul lui a fost mereu în luptă cu timpul celor care- 
au împresurat Dachia. Şi l-a câştigat prin sabie şi politică, 
prin ameninţări şi daruri, prin vânători şi ospeţe măreţe, 
prin solii şi oameni de taină, plătindu-i pe cei care voiau 
altfel decât stăpânii puterilor împresurătoare. Mai are 
nevoie de-o lună. Să ajungă la Alba-lulia. Să consfinţească 
acolo întruchiparea nouă a Ţărilor Româneşti. Oşteanul din 
el ar rămâne aici, la laşi, de unde ar veghea asupra 
conjuraţilor şi asupra lui Zamoyski. Dacă sperjurii şi-ar 
strânge oştile, i-ar nimici în fapt şi fără cruţare, apoi ar 
trece Carpaţii Păduroşi slobozind Rutenia şi Ucraina. Ar 
avea atunci, între el şi Recza Pospolita, între el şi Crâm, 
două ţări de aceeaşi lege şi prietene. Domnul din el, acel 
Mihai al visului Cetăţii de Piatră, îi porunceşte să zboare la 
Alba-lulia, să strângă dieta şi să vestească Evropei 
renaşterea  Păsării Fenix, Dachia, din cenuşa mereu 
fierbinte a veacurilor. Corul mitropoliei moldave cântă 
duios. Ctitoria lui Ştefan primeşte trâmbele de lumină prin 
vitraliile azurii, făcându-le să plutească serafic peste 
capetele monahilor, divanului şi curţii. Dionisie Rally se 
întrece pe sine. Măreţ în odăjdiile bizantine, cu chipul 
transfigurat de asceză, cu gestica lui de Paleolog învăţat să 
şi-o compună în oglindă, încheie slujba aşezându-se în 
scaunul mitropolitan. Este cea din urmă zi în care el, Mihai 

voievod, face politică în Moldova. Pedestrimile au plecat 
azi-noapte spre Dărăbani, unde vor lega tabără. Baba 
Novac rămâne în Bugeac. Gărzile şi-au urcat corturile şi 
calabalăcul în harabale. Chervanul curţii a plecat în zori 
spre Roman. Peste câteva zile va pleca şi el spre Roman, 
ascultând porunca ființei lui politice. Ştie că se lasă 
descoperit şi slab tocmai acolo unde-l are în flanc pe cel 
mai puternic, dârz şi necruţător duşman, Zamoyski. Acesta 
este destinul. Trupele lui sunt împrăştiate pe drumuri. 
Unele dezertează. Altele vor dezerta. N-are de unde plăti o 
sută de mii de taleri pe lună, numai lefuri. Şi-a ucis cu mâna 
lui oştile cele mai credincioase: moşneşimea. A jucat pe 
cartea nemeşimii, neslobozind iobăgimea şi nelăsând-o să 
poarte arme. Oraşele-cetăţi ale saşilor îi sunt inaccesibile. 
Oastea Moldovei este prost armată. Se vrea la vetre pentru 
seceriş şi treieriş. Regele Poloniei şi Zamoyski au sunat 
scularea de obşte. Basta are sub steaguri zece mii de 
muşchetari şi archebuzieri valoni, reiteri, călăreţi cuirasaţi, 
elveţieni şi cehi, bosniaci, italieni şi nemți, numai oşteni de 
meserie, înarmaţi cu arme de foc şi comandaţi de ofiţeri 
care s-au bătut pe toate câmpurile de luptă ale Evropei. Oş- 
teanul îi porunceşte să rămână la laşi. Inima lui este de 
mult la Alba-lulia. Dacă i-ar putea smulge lui Rudolf titlul de 
domn ereditar al Ardealului... Ciuleşte urecnea. Stă în tronul 
voievodal avându-l alături pe prinţul Marcu. Mitropolitul 
Dionisie Rally citeşte în slavonă actul de caterisire al 
înalţilor ierarhi moldoveni pribegiţi cu leremia Moghilă. Este 
înconjurat de ierarhii Răsăritului, veniţi aici peste capul şi 
voia patriarhului ecumenic Meletie Pigas. Petronie, fostul 
episcop de Munhaci, în rantia pe jumătate tunică 
ostăşească, căruia i-a dăruit case la Săvârşin. Bătrânul 
învăţat Gherman al Chesareei care-l combate pe patriarh în 
lungi epistole doctrinare, Efrem de Hebrom, ciracul lui 
Gherman, şi el tobă de carte, umblând desculţ şi călare pe 
asin, bătând cu biciul pe bogaţi, mâncând pâine şi orez, de 
trei ori schimnicit în pustie pentru a avea revelații, care-a 

prezis la lerusalim, într-o noapte de Înviere, apariţia unui 
Mesia cu sabia de foc care să izgonească pagânii din 
Cetatea Sfântă, bărbat de un curaj nebunesc, apărat de 
forţe oculte. Teofan de Vodena, încrâncenat duşman al 
musulmanilor, care-a luptat cu arma în munţii lui, în '97 şi-n 
'98... Şi bătrânul Nicanor, fost mitropolit al Moldovei retras 
la Agapia, cate dă din capul de sfânt, alb, dar care-l 
priveşte pe sub sprâncenele stufoase de haiduc, cu ochi 
albaştri oţelii, fără nicio sfială, parcă l-ar cântări. l-a spus lui 
Dionisie că nu are nevoie de argumente clericale şi 
dogmatice. Că are nevoie de argumente politice, atât la 
caterisire, cât şi la ungerea noilor ierarhi. 

- Aidoma cu argumentele pe care ţi le-am implorat pentru 
renaşterea Bizanțului, Mihail, i-a spus Rally... Fie! Vei avea 
aceste argumente, nesfielnice, pentru opera ta politică... 
Dă-mi cuvântul de cavaler că, după ce-ţi vei vedea visul cu 
ochii, nu vei uita Bizanțul. 

- Abia atunci vom putea vorbi despre Planul Bizantin. 
Dionisie Rally i-a spus şi a avut revelaţia adevărului şi a 
posibilului. 

„că au întărit şi statornicit prin jurământ gândul şi 
planul lor de a goni şi nimici cu totul, prin război pre prea 
cucernicul Mihail voievod şi scaunul şi țara sa... 

lată argumentul politic, pe care Dionisie Rally îl aduce 
pe faţă în acest sfânt sinod al Moldovei, în faţa divanului, 
clerului şi vel boierilor. Se aude un murmur în partea 
bisericii unde stau călugării, stareţii, preoţii de mir, toţi în 
rantii şi-n odăjdii. Anastasie Crimea în rantie, aşazat lângă 
Filotei, tot în rantie, se roagă cu ochii închişi. 

- Sfânta biserică este deasupra treburilor pământeşti, 
spune un glas într-o greacă aleasă. 

Înalţii ierarhi ai Răsăritului se-ntorc spre vorbitor. Un 
călugăr tânăr, înalt, cu chip de Isus. 

- Fratele leronim, fost boier cu moşii pe Răut, căruia i-a 
fost hrăpită soaţa de tătari, şopteşte cineva. 

- La începuturi, când biserica era în credinţa fiecăruia şi 
nu în sine şi de sine, frate... 

- leronim, înalt prea sfinţia ta, Dionisie Rally... gândesc că 
ar trebui să ne întoarcem la rosturile de început ale 
credinţei,  sfinţiile voastre. Domnii şi puterea lor 
pământească sunt trecători... Veşnică şi veşnicită rămâne 
credinţa. 

- Suntem trecători, leronime, şi veşnici suntem leronime 
în faptele noastre, îi spune tot greceşte. Şi faptele noastre 
sunt veşnice când slujesc veşniciei celor care ne-au dat 
viaţă. Libertăţii lor sub soarele de Domnul dăruit tuturor în 
toată strălucirea lui. Nu te-nflăcărează că suntem aici, fiii 
aceleiaşi mume?... leronime, nu zic să laşi rantia şi să apuci 
sabia, dar sunt ceasurile acestea nu ale disputelor 
teologicale, ci ale faptei. 

Coboară din tron în mijlocul bisericii. Vorbeşte 
greceşte şi-n slavona de curte, apoi vorbeşte româneşte. 
Pătimaş. L-a uitat pe leronim, tânărul care dând cu nasul 
prin dogme s-a şi văzut deasupra norodului său într-o lume 
mai presus de lume. A mai văzut. La căpitanul Matei ot 
Brâncoveni. Ştiinţa de a măcina vorbe. N-are lipsă de 
dezbateri teologicale. Glasul lui în ctitoria lui Ştefan. 
Bubuitor. Şi el, uriaş, drapat în pelerina albă cu vulturii 
imperiali din aur, strigând că ţara aceasta are nevoie de 
credinţă şi însufleţire, de vitejie şi dârzenie, de muncă şi 
pricepere, nu de linge-blidele străinilor, nici de domnişori şi 
coconi care se-ntorc de la Cracovia maimuţărindu-i pe pani, 
după ce-au ascultat c-o ureche prelegerile de la umanioare 
şi cu cealaltă cântecele deşucheate din tavernele 
studenţimii. 

Strigă că fiinţa neamului este una şi stă astăzi în 
săbiile lor. lar cine nu înţelege, slobod este să-şi caute altă 
ţară. Se aşază la loc, pe tron, lăsându-şi fruntea în palmă. 
Turcii au împins drumurile de negoţ de la răsărit spre apus. 
Au văduvit Ţările Româneşti de bogăţia vămuitului. El are 
nevoie de taleri, nu de tracte. O sută de mii de taleri pe 

lună şi acest leronim, care mai bine decât se călugărea, lua 
urma nevestei şi-o smulgea prădalnicilor cu sabia, acest 
leronim... Ţara Românească, Ardealul, Moldova... Tresare. 
Glasul puternic al mitropolitului Dionisie Rally vestind că 
sinodul a hotărât ungerea lui Anastasie ca episcop de 
Rădăuţi şi a lui Filotei în scaunul episcopal al Romanului. N- 
a greşit încredintându-i lui Rally aceste treburi de politică 
spirituală. Ascultă jurământul clerical, gândindu-se la graba 
cu care contele Chiaky a plecat în Ardeal, luând-o pe 
drumul Câmpulungului. A zis «Secerişul». De fapt vrea să 
ajungă la Cluj, înainte ca el să ajungă la Alba-lulia. Chiaky a 
mai vrut să fie voievod şi-n vremea lui Sigismund. Cu atât 
mai vârtos vrea să fie astăzi. Glasul de alt al noului episcop 
de Rădăuţi, pe care diaconii îl gătesc cu odăjdiile episcopale 
şi căruia Dionisie Rally îi aşază mitra bătută cu mărgăritare. 
- Mă supun binecredinciosului domn, lo Mihail voievod şi 
de Dumnezeu încununatului său fiu lo Niculae-Petru şi 
niciodată nu le voi fi nesupus şi neascultător, ci din toată 
inima şi din tot sufletul îi voi iubi pre ei în toată viața mea... 
Clopotele. Lumina irizată căzând serafic peste 
capetele înalţilor ierarhi îngenunchiaţi în faţa altarului. Şi el, 
acolo, în faţa altarului, ţinând cu stânga marginea mitrei 
mitropolitane pe care-o ţine cu dreapta Gherman al 
Chesareei. Cine are ochi de văzut să vadă. Dionisie Rally 
uns mitropolit al Moldovei de puterea laică şi de cea 
sobornicească. Avându-l în dreapta pe Anastasie. In stânga 
pe Filotei. Corul. Clopotele. Apucă mitra cu amândouă 
mâinile. O aşază pe creştetul albit de ambiţii politiceşti. li 
şopteşte noului mitropolit al Moldovei: 
- lată, Dionisie Rally, cea dintâi coroană pe care ţi-o dau 
s-o porţi înaintea celei ecumenice. Apăr-o! 
- Cu tot cugetul şi cu toate puterile mele, măria-ta, 
şopteşte Dionisie Rally... 
Clopotele. Mereu clopotele. Destinul lui subliniat de 
clopote. Lumina strălucitoare de iunie căzând bogat pe 
uniformele gărzii. Pe odăjdiile înalţilor ierarhi. Pe mulțimile 

adunate în jurul ctitoriei lui Ştefan. laşii. O mierlă într-un tei. 
Răzăşii. Sprijiniţi în săbii vechi, trecute din tată în fiu, poate 
de la răzăşii lui Ştefan. Ori de la alţi răzăşi mai vechi decât 
aceia. Pajii aduc baldachinul. Pentru înalții ierarhi. Apoi 
baldachinul lui. Ar vrea să se părăsească pe sine, dăruindu- 
se luminii şi liniştei şi acestei clipe de împlinire. De vrajă 
duioasă. Totul în jur este molcom şi duios. Dealurile 
domoale pline de vii şi de livezi, străjuite de nuci străvechi 
şi de tei. Lunca Bahluiului. Cetăţuia veghind şleahul din 
miazăzi al domnilor aduşi de la Istanbul. Cerul lin şi 
mângâios de un dulce albastru şi catifelat albastru alburiu. 
Zadarnic se agaţă cu simţurile de tot ce-l înconjoară. Pre- 
zentul acesta moldav este mort. Sufletul lui sălăşluieşte în 
Alba-lulia. Gândul lui este acolo unde bancherii 
Habsburgului nu se mai mulţumesc cu a treizecea parte din 
minele principatului, unde Granduca şi-a vândut partea lui 
din mine corporației saxone condusă de Herberstein, unde 
oamenii lui Paolo Georgio încearcă să mituie pe mai marii 
hărminţiilor din comitatele Ungariei de Sus, ca să oprească 
boarii lui şi turmele lui, ori să le ia hărminţie peste lege de 
necaz că nu i-a dat pe mână acest negoţ mai bănos decât o 
mină de aur. Peste douăzeci de zile vine sorocul lefilor 
pentru oştire şi Pezzen este încă la Sătmar, fără bani, 
făcând jocul lui Ungnad. Habsburgul nu l-a recunoscut încă 
principe al Ardealului. Il cuprinde o încrâncenare acră. 
Năduşeşte. Îi intră o muscă în ochi. Cântările de slavă i se 
par leşiuite. Îl îneacă colbul ridicat de sub miile de picioare 
care se târşâie prin ţărna drumului. Nici nu ştie încotro se- 
ndreaptă acest cortegiu-procesiune care a bătut voia lui şi 
gândul lui politicesc de unire şi-n spirit, de supuşenie a 
puterii bisericeşti, puterii domneşti, l-a bătut în cugetul 
Moldovei, spre pildă şi răspuns la uneltirile preacatolice ale 
lui Zamoyski şi mai mult decât atât, ca un gând care să 
stea de azi, în temeiurile puterii domneşti ale acestei 
Magna Valachia... 

Această stranie senzaţie de împărtăşire. Această 
stranie senzaţie de nesingurătate interioară. De fluid. 
Curgând de la el spre în afară şi din afară spre el. lată-l. 
Alter-egoul. Stafia gândurilor lui. Este aici. De când? Venit 
de unde? Trimes de cine? Însemnând ce? Daureţiu. 

La fiecare răscruce din viaţa lui, atunci când ceva se 
va schimba din temelii, acolo în mulţime, ori în singurătatea 
drumurilor orientale, ori în biserica domnească, ori în 
taberele lui, Daureţiu. A fost. A pierit. | s-a părut?... Poate. 

Moldova. 

A adus-o la Cetatea de Piatră, Ţara Soarelui cu 
hotarele ei străvechi, cu credinţa, demnitatea şi istoria. Bat 
clopotele Iaşilor. Îl slăvesc clopotele Moldovei. Vede din nou 
cerul lin şi mângâios de un dulce şi catifelat albastru 
alburiu. Cer în care rotesc berzele şi prin care trec 
dangătele de aramă, scriind în vreme vrerea lui: 

lo Mihai voievod, domn al Ţării Româneşti, Ardealului 
şi Moldovei, marele căpitan al creştinătăţii şi ctitor al 
Magnae Valachiae. 


PRINCEPS ET HAERES... 


1 
- Aşa cum pofteşti măria-ta, stăpânul nostru, satele 
ungurești şi săseşti să îngăduie păşunat liber pe locurile şi 
în hotarul necultivat, satelor româneşti ce sunt hotarnice cu 
ele, cu toate că plata dării ar suporta-o în chip egal... 
Murmurele dietei a treia se pierd în salvele de 
artilerie. Vicenzo Mantovano face trageri cu tunurile noi, 
turnate în fonderia cetăţii. Un porumbel alb, ori poate o 
porumbiţă stă pe demonul de fier bătut în cornişa 
catedralei Alba-luliei. Este a şaptea zi a dietei. 27 iulie 1600 
în ziua sfântului mare mucenic Pantelimon, duminică. 
Aproape a uitat drumul triumfal de întoarcere la Alba-lulia. 
L-au primit scaunele săcueşti cu arcuri de verdeață, cu flori 

şi pâine din grâu nou, cu coruri şi călăreţi. L-a primit 
Braşovul sărbătoreşte, cu episcopul Miha şi junii, cu tot 
Şcheiul gătit în velinţe, cu breslele cuviincioase şi cu judex 
regius plângându-se de asprimea fiscalităţii lui princiare. A 
poposit lângă Stanca la Făgăraş. A găsit-o îmbătrânită şi 
resemnată. Tânjea după Nicolae Pătraşcu. L-au întâmpinat 
făgărăşenii, slăvindu-l şi cerându-i legi pentru ei şi pentru 
alţii. Au coborât de pe Olt şi de pe Târnave cete de feciori 
călări, cu prapore. Au fost serbări pe tăpşanele Oltului, la 
Mândra şi sub munţi, la Drăguş. S-a încântat văzând feciorii 
jucând fecioreasca, ori legănata. A înţeles că acolo între 
consuetudinari poate să-şi înfigă o rădăcină. A regăsit Alba- 
lulia împodobită de Theodosie şi Stoichiţa. Ghirlande, 
prapori, gărzi, salve de artilerie, mulţime de iobagi în straie 
albe, jocuri de artificii şi Velica. 

Imbătrânită Velica. Slabă, cu carnea străvezie, 
şoptindu-i că noaptea se îneacă, are bătăi de inimă şi nu 
poate dormi. Au fost ospeţe în palat şi în piaţă. Au fost 
slujbe la mitropolie şi slujbe la catedrală, acestea fără 
episcopul cancelar Napragy care i-a scris de la Carei, 
rugându-l să-l ierte că nu l-a întâmpinat, dar se află slăbit 
de boală şi neputincios... De şapte zile ţine dieta. Fiere 
amestecată cu miere. Neamişii şi Statele când se băţoşesc, 
când se smeresc. Ştie de ce. Când primeşte Melchior 
Boghaty veşti de la Pezzen, dieta se smereşte. Când 
primeşte Gaspar Korniş veşti de la Napragy, dieta stă în 
pace. Când primeşte Chiaky veşti de la Ştefan Báthory, 
dieta se  burzuluieşte. Dieta se întinde, pentru că 
nemeşimea opreşte votarea legilor şi articolelor totdeauna 
astăzi, când ele sunt expuse, amânând-o pentru mâine, ca 
să aibă noaptea slobodă pentru sfat. S-au făcut trei partide 
puternice în dieta a treia. Partida lui Chiaky. Partida 
saxonilor. Partida săcuilor. 

larăşi glasul magisterului care-i zgârie urechile: 

- Cealaltă dorință a măriei-tale, ca persoanele preoților 
români să nu fie silite la munca cea de obşte... Şi în această 
privință am cinstit şi am împlinit dorința măriei-tale... 

Poate cu asta trebuia să înceapă de acum un an, de 
cum a descălecat în Alba-lulia. Să fie astăzi prea târziu? Ce- 
nseamnă prea târziu în vremea cea fără început şi fără 
sfârşit? Dieta a trebuit să accepte ca el să asculte 
dezbaterile înconjurat de vel boieri. Să-l aibă în stânga pe 
mitropolitul loan. Sunt cei dintâi valahi din dietă. Sunt cele 
dintâi articole din dietele ţinute în istorie de Unio Trium 
Nationum acestea 24 şi 26 din 27 iulie 1600, când nu se 
aruncă năpăşti şi batjocuri pe satele româneşti şi pe preoţii 
lor. Dieta votează, după ce Korniş spune sec că nevotând 
oştile vor prăda toate domeniile chiar acum în toiul 
muncilor, votează un nou impozit de 6 florini pe poartă de 
plătit în două rate la câte douăzeci de zile. Saxonii 
protestează. Chiaky spune că lor puţin le pasă, închişi ca 
şobolanii între zidurile cetăților, avuţia lor stând în felul 
dibaci cum spoliază şi nobilimea şi prostimea prin 
neguţătoria lor blestemată. Albert Huet protestează 
împotriva acestui fel de a vorbi în dietă. Este cald! 

- Am putea gândi la un impozit pentru fier, scorţişoară, 
aramă, inibahar, cafea, mătase, smalţ, mercur şi bo/us 
armenicus, spune din scaunul lui voievodal. Toate s-au 
scumpit, le plătim la preţ întreit şi principatul nu câştigă 
nimic din această scumpire. 

Judex regius Albert Huet păleşte. Spune că oraşele 
acceptă noul impozit de 6 florini. Articolul unu se votează. 
Pezzen a plecat din Sătmar spre Cluj şi Alba-lulia. Aduce cu 
el optzeci de mii de taleri. Tot la Sătmar a ajuns în 22 iulie 
nunciul papal Querini. Prin Mina l-a rugat pe doge să-i scrie 
papii ca să-i trimeată un nunciu neplătit de leşi. Cine este 
acest Querini? Oamenii lui Stoichiţa şi ai Velicăi aduc ştiri 
despre purtarea necurată a căpitanului de Chioara şi 
Gherla, aga Lecca, albanezul, care primeşte noaptea olăcari 
îmbrăcaţi sârbeşte, care vorbesc însă nemţeşte. De unde 

vin? De la Pezzen? De la Basta? La noapte, un astfel de 
olăcar lăsat să plece de la Gherla şi prins pe drum, va fi 
torturat. Se va afla cine-l plăteşte pe Lecca şi cui îi slujeşte 
trădătorul. Contele Sandor Chiaky cere cuvântul. Spune că 
pe când banderiile nobililor luptau în Moldova pentru slava 
craiului lor - mai nou nemeşii îl linguşesc, spunându-i crai - 
boierii valahi rămaşi aici au căutat ca prin pâri mincinoase 
şi judecăţi nedrepte să smulgă moşiile nobililor şi să şi le 
treacă lor. Cel mai înveterat duşman al nemeşimii 
credincioase craiului vădindu-se banul Mihalcea Karatzas 
cunoscut pentru grosolănia lui şi ura lui încă după Şelimbăr, 
când de faţă cu ei toţi a cerut craiului capetele tuturor 
domnilor Ardealului. Furtună de strigăte. Toată aripa 
dreaptă a dietei în picioare, arătându-l cu degetul pe 
bătrânul Mihalcea care râde şi spune: 

- la-le, măria-ta, capetele, măcar azi, în ceasul al 
unsprezecelea, că-i ai pe toţi la mână şi sunt de slujbă turcii 
lui Ahmet Muhtar! la-le capetele şi nu te-ncrede în laudele 
lor ticăloase. 

Bate în gongul de aramă. Se face linişte. 

- Haide, Theodosie, spune... 

Theodosie Rudeanu, scofâlcit de nopţile nedormite şi 
poate de teamă, îmbrăcat în costum venețian din brocat 
azuriu, se ridică şi citeşte actul de danie a lui Michael 
Valachiae Transalpinae et Moldaviae Vaivoda, 
Sacratissimae Caesareae Regiaeque Maiestatis Consiliarius 
et per Transylvaniam locumtenens, către : 

Magnifici Domini Stephani Chiaky de Kereszeghh 
Consiliarii nostri, care: 

summa cum animi sui promptitudine et dexteritate, 
fideet constantia, ac eximia cum nominis sui laude... et 
excellentis virtutis... in proxima expeditione nostra 
Moldaviense contra leremiam Mogila Vaivodam felicitar... 
deci pentru meritele lui vitejeşti îi dăruieşte castelul 
Aghireş, cu cele patruzeci de sate ale sale, stăpânite din 
dania lui Sigismund Bâthory de Sandor Bochkay. Actul de 


449 


Vulturul 


danie este lung, plin de laude şi cu toate amănuntele 
hotarului. Chiaky îşi şterge truntea de sudoare, îi spune 
turceşte: 

- Pentru Otani, conte, fără să uit tot ce mi-ai spus atunci 
ca şi conciliabilul tău de la Cluj, acum zece zile. 

Contele Sandor Chiaky de Kereszeghh se face alb şi 
se aşază în banca lui de senator. Dieta votează articolul 2 şi 
13 care hotărăsc ca nobilimea să fie gata în arme pentru 
luptă şi noii proprietari împroprietăriți de domn, ca şi sârbii 
împroprietăriți în Transilvania, sârbi dintre vitejii lui Baba 
Novac să presteze de îndată slujba ostăşească cu numărul 
de oameni pe care-i obligă domeniul. Astăzi îi împroprie- 
tăreşte pe sârbii ostaşi, pe consuetudinarii din Haţeg, Ţara 
Crişurilor, Maramurăş şi Făgăraş, dându-le din domeniile 
princiare. Mâine?... Va ajunge la acel mâine? 

2 

- Măria-ta, n-au să-ţi dea bani dacă Habsburgul nu-ţi dă 
titlul de guvernator. 

- Măcar de guvernator, Theodosie. Ciudată lume, unde un 
împărat de la Praha trebuie să-i recunoască domnului 
legiuit domnia lui, peste ţara lui. Trebuia să-l ascult pe 
Mihalcea. 

- Dacă-l ascultai, după nemeşi urmam noi! Te-ar fi călcat 
Evropa în copitele cailor, doamne, să nu le vină şi altora 
gustul de a-şi ucide stăpânii. Ai făcut destulă zarvă cu 
aţâţarea iobăgimii din Polonia. 

- Tu ce zici, Stoichiţă? 

- Să smulgi tot ce poţi de la Pezzen. Să te supui vremii, 
doamne şi să veghem ca nemeşimea să nu se ridice în 
arme. 

- Voi fi silit s-o ridic însumi, în arme... În taberele lui 
Zamoysky s-au şi strâns zece mii de catafracţi şi trei mii de 
cazaci. 

- Am ştire că Zamoyski l-a plătit pe Basta, doamne, cu 
cincizeci de mii de guldeni. Basta să intre în Ardeal pe la 

Cluj. Zamoyski să coboare în Moldova, cu cei doi fraţi 
Moghilă. 
- De unde ai prins vestea, Theodosie?! 

- Olăcarul muncit cu fierul, măria-ta. l-am dat viaţa. El 

însuşi a dus scrisorile lui Basta către Zamoyski. 
- Cine este? 
- Locotenentul valon Henri Longjupon... 
- De la Istanbul? 
- Se pregătesc douăzeci de galere, măria-ta. 
- Chiaky mai este aici? 
- Aşteaptă să vadă ce aduce Pezzen. 

- Duceţi-vă şi liniştiţi curtea. N-au fost tăiaţi decât trei 
neameşi prădători, care au jăcuit chervanele casei de negoţ 
Haller, la Aiud, împreună cu treizeci de lefegii fugiţi de sub 
steaguri. Lefegiii au fost spânzurați în marginea drumului. 

- De-ar trebui să-i tai numai pe neamişii care jăcuie, 
doamne, şopteşte Stoichiţă din Strâmba, închinându-se 
adânc. 

Rămâne singur în faţa ochetelui îngust. Din donjon se 
vede partea de cetate spre poarta Sfântul Gheorghe, 
Biserica Domnească unde sunt îngropaţi Aron şi Danciu ot 
Brâncoveni, şleahul pe care se alinie trabanţii, livezile, viile 
şi Mureşul. Carele care aduc cei o sută de căluşari ai 
vătafului Florean urcă şleahul. Vede năframele fecioarelor 
care joacă alături de căluşari. Miez de vară. S-a secerat 
grâul. Miriştile pustii. Cald. Senzaţie de plutire pe deasupra 
lucrurilor. Până astăzi a mânat timpul din urmă, gonindu-l la 
galop şi bătându-l în creştet cu sabia. L-a silit s-o ia acolo 
unde-a vrut el. Acum timpul se răzbună. Timpului nu-i place 
să fie gonit din urmă cu sabia... Paşii uşori, neasemuiţi ai 
Velicăi. Se-ntoarce spre uşa scundă de fier. Tocurile Velicăi 
pe lespezile de piatră. Şi alţi paşi. Grei. Velica. A rămas doar 
ochi Velica. Ochi profunzi, plini de tragică spaimă. Ochi 
duioşi, privindu-l din altă lume, îndepărtată şi tainică, lui 
necunoscută. 

- Ţi l-am adus pe Mina, spune... Aseară erai prea ostenit 
să-l primeşti. 

Velica în strai măreț de curte, iie cusută cu 
mărgăritare, rochie de urşinic albastru, pantofi auriţi, mesal 
şi giolgi. De-o nepământească frumuseţe. Velica istovindu-l 
lacom noapte de noapte. Şoptindu-i că fiecare clipă este 
veşnicia însăşi. Izbucnind în lacrimi fără temei. Ori trezindu- 
se şi apărându-se de fantasme: Aron, domnescul ei soţ. 
Josica. Mai ales o bântuie amintirea capului tăiat al lui 
Andrei Bâthory: «- Uite-l, Mihai!... Acolo!.... Intre perdele. La 
uşa tainică... Uite-l!» Plânge!... Dumnezeule mare, cum 
plânge!... 

Noapte de noapte. Ca şi când odăile palatului ar fi 
bântuite de stafia celui care n-a ştiut să fie domn. Ca şi 
când el... Dumnezeule... l-a rămas înfipt dureros, în el tot, 
gândul că Zamoysky nu se mulţumeşte cu douăsprezece 
mii de oşteni câţi are strânşi în tabăra de la Lublin. Până 
astăzi a fost el cel care a dispus de oştile lui, avându-le 
mereu gata în tabere şi sub steaguri. De astăzi este el acela 
care-şi are oştile împrăştiate la hotare, nemaiputând să fie 
mai repede, mai tare şi mai din timp acolo unde vrea să-i 
dea bătălie duşmanului. Mereu acest uliu mare, de codru, 
rotindu-se în slava albastră, cu miros de vară secetoasă. N- 
a văzut până astăzi că cireşii au început să se ofilească. Un 
stol de vrăbii se gureşeşte dincolo de ziduri, într-o 
mărăcinişte de porumbe negre. Mina. Asudat. Zâmbindu-i 
cu toţi dinţii lui sănătoşi. Împreunându-şi mâinile lui de 
atoatefăcător. Mâinile care pot nemuri timpul. Chipul 
oamenilor celor atât de trecători. Oare i-a dăruit el lui Mina, 
ceea ce i se cuvenea? Oare nu l-a orbit puterea lui cea fără 
de margini şi trecătoare şi a cinstit el cum se cuvine harul 
nepieritor al acestui Mina, care l-a nemurit pe el şi boierii lui 
şi oştile lui, acolo la Târgovişte, ori la Căluiu?! Se smulge 
din zeama leşioasă în care pluteşte. Trompeţii-heralzi 
cheamă garnizoana la donjoane şi crenele. Chemările 
trâmbiţelor se sparg de donjon, vibrând... Nu-l ştia pe Mina 

şi povestitor. Vorbeşte de Veneţia, ca şi când ar vorbi de-o 
ibovnică. Închide ochii. Rio della Misericordia. Că d'Oro... 
Palazzo Dario. Apele tulburi ale canaletelor. Mandolinele. 
Gondolele. Mireasma ciudată de peşte şi liliac de apă 
zăcută şi piatră încinsă la soare, de gudron şi mirodenii, de 
galere şi femei frumoase şi neruşinate. A fost primit la 
Palazzo Ducale cu cinste. Dogele şi colegiul Veneţiei au 
poruncit vameşilor să nu-i ia vamă. A găsit tot ce-a căutat. 
L-a ameţit bogăţia buticilor, l-au în - cântat culorile 
Veneţiei, l-a adorat pe Tizian, a pictat după Rafael, a stat 
trei luni în gazdă la Marco della Vigna, trecându-i culorile şi 
ucenicind pe pânze cu ulei, ori ajutându-l să picteze a/ 
fresco, ba mai şi învăţându-l câte puţin, acolo unde vedea 
că maestro nu se descurcă cum trebuie. Mina desface o 
geantă mare de piele neagră. Înşiră pe lângă peretele 
cenuşiu pânze puse pe rame subţiri din lemn. Donjonul 
posac mirosind a soldaţi se umple de culori vii şi fremătă- 
toare. Recunoaşte cu o bucurie amară Ponte di Rialto cu 
toată mişuna mărgelarilor şi sticlarilor şi neguţătorilor de 
rubine, ah rubinele vândute în Rialto, recunoaşte San 
Marco, cheiul cu galerele uriaşe, cu lebedele lui, cu Ponte 
della Paglia, acolo era odinioară cea mai bună armurărie din 
Veneţia - închide ochii să nu mai vadă izbucnirea aceea de 
culori nebune şi-l ascultă pe Mina spunându-i că i-a adus 
pielea de leopard pentru învelitul tecii săbiei cu cap de grif, 
paharele de sticlă de Murano albastre, căpăţânile de zahăr 
şi toate celelalte, stilete şi săbii, două scuturi având lucrate 
în relief «Răpirea sabinelor» şi «Moartea lui Achile», apoi 
smalţul şi cinabru, foile de aur pentru icoane şi ce-a dorit 
măria sa şi că a dat 93 de lire numai pentru bolus 
armenicus. Să-l ierte Velica doamna, dar bolile lumeşti 
aduse de lefegii fac prăpăd şi el a gândit că 93 de lire 
pentru sănătatea oştirii nu este mult. 

- Să nu-ţi fi dat altceva, şarlatanii aceia, Mina. 

- Nu, măria-ta... A fost cercetat de doftorul dogelui. Este 
adevărat şi vindecător. 

Îi vine dintr-odată să râdă. Mina îi aduce de 93 de lire 
bolus armenicus, să vindece bolile lumeşti ale lefegiilor şi 
să le oprească sângele pe câmpul de luptă. Le-a adus 
cinabru să-i pună la fumul lui şi să-i vindece de sfrenţie. lar 
Zamoyski le pregăteşte şi el leac mântuitor, strângând la 
Lublin douăsprezece mii de săbii, care vor vărsa mult mai 
mult sânge decât pot opri hirurgii lui cu bo/us armenicus de 
93 de lire. 

Mina îi dă un Avizo tipărit la Roma. 

- Aici, măria-ta! 

Este publicată convorbirea lui Henric IV al Franciei cu 
cardinalul Cinzio Aldobrandini. Îi trece Avizo-ul, Velicăi, care 
citeşte: 

- Şi spuse atunci regele: Se zice că Va/ahul e foarte tare şi 
că planurile lui cresc potrivit cu izbânzile... 

Mina îi dă Velicăi alt Avizo, tipărit la Veneţia, în care 
este trecută ştirea după care regele Poloniei i-a cerut 
sanctităţii sale papa să interzică publicarea laudelor la 
adresa lui // Valacho, duşmanul sfruntat al catolicismului, 
omul turcilor şi ucigaşul cardinalului preacatolic şi principe 
al Ardealului, Andreas Báthory. Şi răspunsul sanctităţii sale: 
«- Este obicei să se îngăduie tipografilor să satisfacă 
curiozitatea curților.» Tot acolo este o gravură sub care 
scrie // Valacho. O priveşte fără nicio curiozitate. Un uriaş 
bărbos, pe un cal cabrat, care are agăţate la şa câteva 
capete de turci, calcă sub copitele calului ceva ce seamănă 
cu un prelat catolic şi cu sabia taie în două soarele. 

Tresare când cea dintâi salvă de artilerie face să 
zăngăne uşa de fier a donjonului. Dinspre Turda vine la trap 
steagul de cinci sute de călăreţi cuirasaţi, trimes cu Marcu 
să-l întâmpine pe Pezzen la o milă de cetate. Bate din 
palme. Intră Simion. 

- Spune-i lui Theodosie să-l ducă la gazdă, la Korniş. Să-l 
ospăteze. Să se hodinească. Il primesc mâine la ceasurile 
amiazului. Astăzi nu voi să mai văd pe nimeni. 

Mina vrea să-şi strângă tablourile. 

- Lasă-le, şopteşte, privind desfăşurarea măreaţă a 
cortegiului. 

Patru mii de trabanţi cu muscheta la umăr, pe două 
rânduri de la porţi la palat. Toate hampele cetăţii având 
steagul celor trei Ţări Româneşti şi steagul cu vulturul 
bicefal al Habsburgului. Trâmbiţaşii heralzi. Toboşarii. 
Corniştii. Artileriştii la donjoane. Aşa a fost şi rândul trecut, 
când au venit Ungnad şi Mihail Szekely. Şi? Dacă Pezzen îi 
aduce tot un colan, tot vorbe, lăzi goale şi cererea 
împăratului de a-i da Transilvania? Atunci? 

3 

Îi mai trebuiesc zece ani. Ori cinci. Ori doi. Să-i 
smulgă Habsburgului doi ani pentru ca Magna Valachia să 
devină o realitate în ordinea politicească a lucrurilor. Prin 
acest mâncat de molii Bartholomeus Pezzen, Ulrichskirchen, 
I.V.Doktor, Consiliarius Aulicus cocârjat în vesta blănită, 
încercând să dobândească măreție în faţa sfatului princiar 
şi a universităţii nobililor. Bancherul Henkel V.Henkel a fugit 
la Viena, după ce şi-a vândut casa de negoţ domnului 
director Fuchs, fără ca patronii acestuia să ştie. Battista 
Busto şi-a lichidat soldurile. A plecat la Padova cu o sută 
cincizeci de mii de taleri. Când era el în Moldova. Bohemul 
Kromeătiz este la Kosice... Casa Haller nu şi-a trimes pe 
directorul Rieder la consiliul privat. lar domnul consilier 
aulic i-a adus numai optzeci de mii de taleri, din cei o sută 
cincizeci pe care trebuia să-i aducă. Cum va putea uni 
vistieriile celor trei ţări? Cum va putea scoate aceleaşi legi 
pentru toate? Sala tronului drapată cu steagurile celor trei 
ţări şi cele habsburgice, răcoroasă, amplifică glasul piţigăiat 
al consilierului aulic, care-i transmite gratitudinea sacrei 
majestăţi romane. Gărzile de ieniceri în arme. Domnul 
consilier aulic s-a albit când le-a văzut. | s-a explicat că sunt 
gărzi înrolate din robii voievodului. lată şi clipa de care s-a 
temut cel mai mult. Un ofiţer de reiteri, bălai, cu platoşă 
strălucitoare, aduce cutia din piele roşie, cu colţurile prinse 
în alamă suflată în aur. Cu un gest lacom, consilierul aulic 

deschide zăvoarele cutiei. Scoate un colan din aur masiv, 
de care atârnă o efigie bătută tot în aur şi încrustată cu 
diamante (cincisprezece mii de florini, îşi spune) gândindu- 
se că este al treilea, ori al patrulea colan pe care i-l trimite 
Rudolf şi că de fiecare dată, în locul colanului a vrut 
Transilvania. Doktorul Pezzen este darnic în laude. Îi aduce 
omagiul pentru Moldova şi strălucitele lui fapte de arme. 
Vorbeşte despre Erasmus şi Bacon. Despre eroii antichităţii 
şi sagacitatea sacrei majestăţi, care de acum cinci ani a 
văzut în persoana principelui Michael pe campionul 
creştinătăţii împotriva otomanilor cotropitori. Vorbele lui 
uscate şi pergamentoase, îi foşnesc ciudat la urechi. Azi- 
noapte s-a întors Carlo Magno de la Praha. Trecuse prin 
lagărul lui Basta, care se văita de gută şi care i-a spus că 
vrea să se ducă la băi, la Tuşnad. 

- Cu toată oştirea, signor comandante generale? 

- Cu toată oştirea, să-l ajut pe prea ilustrul domn voeivod, 
dacă Zamoyski se mişcă din Lublin spre sud. 

A avut senzaţia materială a primejdiei. A simţit gustul 
oţelului  sfârtecându-i carnea. Carlo Magno i-a adus 
douăzeci de mii de taleri din veniturile Kunigspergului. 
Celălalt domeniu dăruit de Rudolf a rămas încă în ghearele 
juriştilor Camerei Sileziene. Vor ca el însuşi să vină acolo, să 
depună jurământul. Contele Lelio Arrivabene, quartier 
mastro generale i-a spus că Basta vinde. Că Ungnad ţine o 
corespondenţă  bisăptămânală cu Basta, ocolindu-l pe 
căpitanul Mihail Szekely ajuns un fel de caraghios al acestor 
intriganţi notorii. Că Pezzen are instrucţiuni mai largi de la 
Rudolf. N-a aflat ce instrucţiuni, dar într-o noapte la un chef 
cu vivandiere, colonelul Pezzen, beat mort, s-a bătut cu 
pumnul în piept spunând că în curând noul guvernator al 
Ardealului îl va numi comandant general al catafracţilor şi 
atunci s-a isprăvit cu sărăcia casei Pezzen, magnificul fiind 
recunoscut ca un Cresus al acestor timpuri pline de principi 
meschini. Poate este cea mai importantă veste adusă de 
credinciosul Carlo Magno... Partida arhiducelui Mathia s-a 

împotmolit în viclenia şi birocraţia Camerei Aulice şi de 
Război care vor Transilvania pentru minele ei, pentru sarea, 
apele termale şi pădurile ei, casele de comerţ cerându-i-o 
împăratului în schimbul sumelor fabuloase cu care l-au 
creditat. 

Îl priveşte pe Pezzen cu ochi sticlos şi rece. Se 
apropie de tron ţinând colanul pe mâinile uscate, întinse 
înainte. Divanul se ridică în picioare. Se ridică nemeşii. Se 
ridică Sfatul Princiar. Gaspar Korniş, pietrificat. Chiaky, alb, 
îşi muşcă mustaţa hunică. Căpitanul Senney ridică spada. 
Trâmbiţaşii-heralzi sună «voia domnului nostru, împăratul». 
Simte, cutremurându-se, răceala aurului pe grumaz şi 
mâinile umede ale lui Bartholomeus Pezzen Ulrichskirchen 
I.V.Doktor, atingându-i ceafa. 

Opreşte comedia habsburgică aici, tăind discursul 
consilierului aulic, care-i cere să-şi precizeze politica faţă de 
sacra majestate. 

- Ce vreţi să spuneţi, domnule consilier aulic? 

- Adică, ilustre prinţ şi magnifice domn, să schimbaţi 
administraţia în sensul recomandărilor făcute de 
majestatea sa împăratul prin baronul David Ungnad. Şi doi, 
să cedaţi cetăţile garnizoanelor germane ale generalului 
Basta. 

- Niciodată!... 

Glasul hârâit al senatorului şi căpitanului general 
Gaspar Korniş. 

- lertare, măria-ta... Asupra schimbării administraţiei se 
poate vorbi. Dar cetăţile... 

O salvă de artilerie. Zâmbeşte. 

- Avem timpul în faţa noastră, iluştri domni, spune... Este 
prea cald să facem politică. Să trecem la masă... 

A fost ideea Velicăi. leri, când au venit boierii 
moldoveni cu rugămintea să scutească de dajdie pe şase 
ani toate satele şi târgurile Moldovei, arse şi jăcuite de 
război. Au adus mierea de salcâm, pieile, ştirile şi ce-au 
putut strânge din dajdia de domn nou. Şi alaltăieri când a 

venit Radu Calomfirescu de la Târgovişte cu ştiri despre 
aşezarea taberelor peste vară şi locurile de iernate şi 
pregătirile făcute să întâmpine orice mişcare turcească pe 
Dunăre. A fost gândul ascuţit al Velicăi. Când spune «să 
trecem la masă», hotnogul făgărăşan Frunteş iese printr-o 
uşă mascată cu perdele verzi. Se aud trâmbiţe. A doua 
salvă de artilerie. Frunteş intră pe uşa sălii. O deschide din 
cele două canaturi. Strigă: 
- Boierii moldoveni şi munteni, la măria-sa domnul! 

Atunci se întâmplă în fapt şi aici, la Alba-lulia, ceea ce 
s-a întâmplat pe câmpurile de luptă, fără ca el însuşi să 
poată cuprinde întregul cu o singură privire. A trebuit ca 
mintea Velicăi să vadă acest întreg şi să i-l dăruiască astăzi 
şi acum, cu o intuiţie care ţine de geniu. Radu Calomfirescu 
a rămas acelaşi bărbat frumos, cu toată cărunteţea. Inalt, 
subţire, strâns bine în centura de piele roşie, fără barbă, cu 
mustăţi à /a francese, ars de soarele drumului, poartă 
coantăş din stofuşoară uşoară de Bergamo, roşie, cu nasturi 
din opal încrustat în filigran de aur, pantalon alb şi cizme 
roşii cu pinten din aur. Il flanchează patru oameni de arme, 
cu herbul Calomfireştilor, scut azuriu cu o capră neagră, 
prins de pieptarele din piele. După el vin cei patru boieri 
moldoveni: Stroia Dărmănescu, Pitiş Rădăuţeanu, Gligore 
Ghilia şi bătrânul Manole jintiţă, boier nou dintr-un neam 
ridicat din răzăşi de lon Vodă. Calcă măsurat, sunt 
îmbrăcaţi în caftane uşoare din mătăsuri orientale şi urmaţi 
de şaisprezece oameni de arme, dintre slujitorii lor. Se- 
ntâmplă ceva în sala mare a tronului din Alba-lulia. Are 
revelaţia a ceea ce se întâmplă. Are revelaţia clipei în care 
tot ce-a făptuit cu armele se transformă în politică. Are 
revelaţia propriei lui opere. Cu totul altceva decât 
făptuieştc Mina în cadrele lui, care oricât de mari ar fi, nu 
pot cuprinde decât o fărâmă de timp. Pe când aici, în sala 
tronului la Alba-lulia, el, Mihail voievod, a cuprins esenţa 
poporului şi a timpului său. Dincolo de acest gând care-l 
luminează şi răscoleşte, totul rămâne doar un ecou venit de 


458 


Radu Theodoru 


departe să adâncească starea de înţelegere a conştiinţei. 
Trăieşte stările iluminatului, desemnate de Daureţiu cu 
vorbe străvechi. Nu mai raţionează, nu mai compară, nu 
mai leagă efectele de cauze, nu mai merge din aproape în 
aproape. Au rămas în originea lucrurilor Zidarii şi 
Închinătorii, partida sultanei Validă a lui Hamdî Isakoglu, a 
arhiducelui Mathia, a lui Basta şi Zamoyski, a lui Constantin 
de Ostrog şi leremia Moghilă. Totul a rămas în planul larvar 
al materiei grosiere, ori în planul Karma, al dorinţei. 
Trăieşte în planul luminos al conştiinţei care afirmă: acesta 
este adevărul poporului meu, smuls de mine timpului, 
înainte de timp. Este atât de copleşitor gândul că s-a 
împlinit în conştiinţă, că a ajuns la adevărul cel mai 
temeinic şi veşnic, este atât de copleşitor gustul acesta al 
veşniciei, încât dintr-odată sesizează tot ce veşniceşte 
clipa. Dintre ceilalţi dar contele Chiaky şi Theodosie şi 
Stoichiţa au înţeles. Doar ei au priviri halucinate, ca şi când 
clipa i-ar fi scos din ei înşişi, aruncându-i deasupra timpului, 
acolo de unde se pot cuprinde tainele istoriei. Se aşază 
unele peste altele, cu o stranie limpezime, se întretaie şi se 
nasc unele din altele temeiurile Magne; Va/achiae. Boierii 
moldoveni vorbesc de plutăritul pe Bistriţa şi Siret al 
plutelor cu lemnul pentru bastimentele inglejilor, plute 
aşteptate la Obluciţa de trei galioane ale «Companiei 
Levantului» şi nepornite de sub Ceahlău din pricina apelor 
scăzute. Vorbesc de morile domneşti arse în război... 
Cineva din universitatea nobililor spune că nu se mai pot 
răbda jafurile făcute de unii nemeşi la drumul mare, ori 
călcările de moşii făcute de vecini care profită de starea de 
război. Vorbeşte pârcălabul de Făgăraş, Fărcaş, despre 
buna rânduială la consuetudinari, banul Mihalcea ca domn 
de Uioara, hotnogul Cerna în locul mai marelui său armaşul 
al doilea Sava, domnul de Jeciu, rămas în Moldova; vorbeşte 
postelnicul Stoica, domn al unor părţi din domeniile Măriei 
Cristierna, apoi preotul Neagoslav din Târgul de Floci, 
parohul Bisericii Sfântul Nicolae din Şchei şi mâna dreaptă a 

protopopului Miha, vorbeşte Radu Calomfirescu despre linia 
Dunării, vorbeşte noul postelnic George Pitar de 
Caransebeş despre starea comitatului Temişorii, vorbesc 
cnezii din Hunedoara şi Apuseni şi Maramorăş şi iarăşi îl 
cuprinde, ameţitor şi fierbinte, gândul că iată, aici şi acum, 
Magna Valachia s-a smuls prin el timpului şi că Ţara 
Soarelui a renăscut în hotarele ei dacice şi-n fiinţa ei 
spirituală, smulgându-se istorici prin el. 

Nu-l vede pe Theodosie Rudeanu ieşind. Aude doar 
salvele de artilerie şi de puşcaşi. Aude doar cântecul «Slavă 
ţie, domnul nostru biruitor», cântat de flautişti, după 
semnalul prelung al trâmbiţaşilor-heralzi. Clopotele. Cine-a 
pus să se tragă clopotele Alba-luliei în chiar această clipă a 
veşniciei? Cine-o nemureşte în dangătele de aramă?! 
Clopotele. Toate clopotele Alba-luliei. Artileria. Vede ca prin 
ceaţă chipul radios al domnului consilier aulic Bartholomeus 
Pezzen, care face graţii, crezând că omagiul armelor şi al 
clopotelor este adus colanului habsburgic şi sacrei protecţii 
romane. 

lată-i pe cei care au înţeles. Boierii moldoveni şi 
oamenii lor de arme. Cnezii hunedoreni şi făgărăşeni. Radu 
Calomfirescu şi ceilalţi toţi, pârcălabi şi căpitani care-au 
umplut cu fiinţa şi graiul lor sala tronului, în palatul crailor 
de Transilvania, inima Cetăţii de Piatră - Alba-lulia. 
Ingenunche cu toţii. Se ridică în odăjdiile sale vlădica loan 
ot Prislop. Binecuvântă. 

Sala tronului. Pe cei îngenuncheaţi. Îl binecuvântă pe 
el. Timpul. Acest timp şi viitorul. 

Clopotele. Mereu clopotele. 

Şi veşnicia. 


- Aici se ţine altă dietă, la care suntem martori fără să o 
vrem, peste legile Statelor Generale, a strigat contele 
Sandor Chiaky de Kereszeghh. 

- Nu mi se pare, excelenţă, a răspuns piţigăiat domnul 
consilier aulic Bartholomeus Pezzen, livid de furie. Din 

moment ce se ţine cu toţi supuşii împăratului, în prezenţa 
domnului lor recunoscut de sacra majestate romană şi în 
aceea a reprezentantului  sacratissimei  majestăţi... 
Excelenţă, consider intervenţia voastră ca pe o tentativă de 
les majestate. 

- Nu te-a autorizat nimeni, domnule Ulrichskirchen 
Pezzen. 

- V.Doktor, Consiliarius aulicus, excelenţă. 

- Oricâte titluri ai avea în Camera Aulică, aici suntem în 
Principatul Transilvaniei, a strigat mai puternic contele 
Chiaky. 

Boierii moldoveni ceruseră steag nou pentru isnaful 
argintarilor din laşi, un Hronic pentru Biblioteca Monastirii 
Neamţ; iar cnezii transilvăneni Lancea, Mailat şi Bărbat 
ceruseră înlesniri pentru sarea scoasă de la Uioara şi Ocna- 
Sibiului, se vorbise despre starea zidirilor la bisericile noi, 
din cărămidă, de starea băilor de aur, şi a celor de fier, 
toate acestea începând cu vicleana propoziţie a vel 
logofătului Theodosie Rudeanu spusă latineşte: 

- Pentru ştiinţa şi cu bunăvoința majestăţii sale 
împăratului romanilor, prin domnia sa... 

Aici se oprea. Răsufla adânc şi înşira măreț toate 
titlurile consilierului aulic. l-a făcut semn lui Chiaky să se 
potolească. Scribii cancelariei au asudat din greu, scriind în 
terfeloagele arhivei consiliului hotărârile luate pe loc de 
această majoritate vorbind limba scoasă din dietă de Unio 
trium nationum... 

„„„ - Vedeţi, domnule consilier aulic, turcii pe care domnul 
meu de atâtea ori i-a înfrânt aducând ruşine şi ocară 
steagurilor lor, i-au dat tot ce-a cerut, pe când curtea 
împărătească se împotriveşte la tot ce domnul meu cere, cu 
toate că prin faptele sale i-a adus atâta folos... Cum să ne 
explicăm această atitudine a sacrei majestăţi romane? 

Glasul lui  Theodosie  Rudeanu, vorbind latina 
împestriţată cu italienisme folosită la curţile europene, se 
aude înăbuşit în soba de porcelan a cabinetului de lucru. 

Odaia în care Pezzen tratează cu Mihalcea, Theodosie şi 
Stoichiţa se află dedesubt şi principii Casei Bâthorea au 
adus meşteri florentini pricepuţi, care prin ţevi de olane 
zmălţuite să aducă aici, tot ce se vorbeşte cu un cat mai 
jos. Velica tălmăceşte în şoaptă. Prinţul Marcu stă rezemat 
de fotoliul voievodal. Carlo Magno ascultă cu pleoapele 
întredeschise. Contele Chiaky a greşit, demascându-se 
înainte de a începe jocul. Adevăratul joc, care, presimte, va 
începe foarte curând. Altfel decât la balurile strălucitoare 
ale curţii, care se ţin lanţ de când s-a întors din Moldova. 
Numai Gaspar Korniş a dat trei până acum. 

- Tratativele magnificului domn Michael cu baronul David 
Ungnad sunt neconvingătoare pentru cancelariile imperiale, 
herr gran' logofet. 

- Şi ce trebuie făcut ca ele să devină edificatoare, 
domnule consilier aulic? 

Se aude tusetul sec al /.V.Doktor-ului Pezzen. Un 
oftat. Apoi glasul lui Stoichiţa, uşor aburit şi învăluitor. 

- Omul care va înţelege sensul actelor politice ale 
domnului meu trebuie să fie înainte de toate un diplomat 
de geniu. lată de ce noi, sfetnicii măriei-sale domnului, am 
stăruit în toate soliile să ne fiţi trimis domnia voastră, 
domnule consilier aulic. 

- Mă măguliţi, herr logofet general. 

- Este adevărul, nechează parcă biv vel banul Mihalcea şi 
porcelanul face ecou la glasul dur al bătrânului. După câte 
ştiu, v-am căutat de trei ori la Praha şi o dată la Viana. 

- Deci, acest om care să priceapă sensul general al 
istoriei, care să aducă Sfântului Imperiu Roman liniştea la 
fruntariile cu Poarta, care să vegheze la cele cu Polonia, 
care să asigure linia Dunării şi să aibă cetăţi la şase zile de 
marş de Istanbul prin această Magna Va/achia, sau prin 
această Dachie stăpânită de un domn ereditar care să fie 
închinat Sacrei majestăţi romane, acest om, domnule 
consilier aulic, va merita cea mai strălucită răsplată de la 

stăpânii acestor ţări, de la istorie, având dreptul la cea mai 
generoasă recunoştinţă... 

- Văzute astfel, lucrurile acestea sunt uimitoare, herr 
logofet general! 

- Domnul meu s-a şi gândit să creeze un domeniu din 
patruzeci de sate, cu un venit anual de o sută de mii de 
taleri, înțelegând şi participaţiile la minele principatului, 
domeniu care să fie atribuit acelui bărbat care prin 
străduinţa lui va lumina cancelariile imperiale şi va aduce 
Evropei binefacerea păcii; ori pe aceea a curăţirii ei de 
turci, printr-un război nimicitor. 

- Oh, herr gran' logofet! 

Bătrânul Mihalcea Karatzas vorbeşte de nevoia pe 
care o simte domnul de a avea un căpitan general cu ştiinţa 
războiului modern, a mânuirii armelor de foc, un bărbat 
devotat căruia să-i atribuie pe lângă o soldă strălucită şi 
domeniile favoriţilor lui Sigismund Báthory... /.V.Doktor 
Bartholomeus Pezzen spune că la Viena şi Praga există 
dorinţa ca strălucitul principe Michael să fie aliatul Sfântului 
Imperiu, dar că baronul David Ungnad a informat 
tendenţios şi unilateral cancelariile, că nunciul Germanico 
Malaspina a ponegrit persoana principelui, că el vede cu 
limpezime cât devotament există aici pentru cauza sfântă a 
creştinătăţii şi că se va pune în slujba acestei cauze cu 
toată fiinţa lui materială şi spirituală. Pentru aceasta trebuie 
să fie însă clarificat asupra dorințelor strălucitului. Baronul 
David Ungnad a mers atât de departe cu calomniile, încât a 
informat Curtea că strălucitul a batjocorit persoana sacrei 
majestăţi, permiţând  bufonilor să joace o comedie 
licenţioasă, plină de aluzii jignitoare. După primirea 
magnifică făcută lui, îşi dă seama că strălucitul este cu 
adevărat legat de imperiu şi că baronul David Ungnad... 
I.V.Doktor şi consiliarius îşi varsă zoaiele pe rivalul său în 
treburile diplomaticeşti. Că din pricina ştirilor false în 
legătură cu mersul campaniei din Moldova, ştiri împrăştiate 
de croatul parvenit, a întârziat el... 

- L-a înnebunit moşia cu cele patruzeci de sate, şopteşte 
Velica. 

- Îi dau optzeci, numai să rupă plasa în care m-a ţesut 
Ungnad, spune, ascultând glasul grav al lui Theodosie care 
citeşte, pe puncte, voia domnului său: Moldova cu titlu 
ereditar. Transilvania cu titlu ereditar şi toate titlurile lui 
Sigismund. Comitatele exterioare să treacă la Transilvania, 
aşa cum au fost din vechime. Să i se acorde intrarea în 
rândurile membrilor familiei imperiale. Dreptul de judecată 
fără apel. Acela de a face donaţii. Să se confirme cele două 
domenii din Silezia cu venitul de o sută de mii de taleri pe 
an. Să se dea subsidiile pentru oaste. Să nu se încheie 
pacea cu turcii fără voia lui, cuprinzându-se în tractate şi 
cele trei ţări sub titulatura Magna Va/achia; iar dacă va fi 
război, să i se dea totul pentru a continua cruciada până la 
cucerirea  Constantinopolului.  /.V.Doktor Bartholomeus 
Pezzen scoate sunete ciudate. Oftează, geme, se tânguie, îl 
cheamă în ajutor pe «bunul Dumnezeu din Hosterlitz»... 

Se aud paşi uşori, târşâiţi. Carlo Magno deschide uşa. 
Ahmet Muhtar se închină ducându-şi mâna la inimă, buze şi 
frunte. Este de gardă cu ienicerii. 

- Rămâi Velico, şopteşte. 

lese urmat de prinţul Marcu şi Carlo Magno. 

- Ce este, viteazule? Unde este Simion? 

- II ţine pe dulăul bătrân şi ştirb în sala de arme, 
stăpâne... Celălalt, care a lătrat la tine în divan, a fugit cu 
trei sute de călări unguri, după ce mi-au ucis străjile de la 
Poarta Sfântul Mihail... 

Din doi paşi lupeşti ajunge la capătul palierului. 
Coboară scările de lemn luminate de torţe fumegânde. 
Vede la fiecare uşă, ca niciodată, gărzi de ieniceri în arme, 
cu iataganele la umăr. In sala de arme, Gaspar Korniş. 
Implătoşat. Incins cu lenta şi sabia. Cu coiful sub braţ. 

- Ce s-a întâmplat, domnule senator Gaspar Korniş? 

Bătrânul are trăsăturile pietrificate. Parcă se trudeşte 
să vorbească. Parcă îşi smulge vorbele cu cleştele. 

- Contele Chiaky a fugit din Alba-lulia, principe. L-au 
urmat trei sute de catafracţi din banderiile cetăţii. 

- Cine i-a atâţat? : 

Fostul căpitan general tace. Înghite în sec. Îşi ridică 
fruntea cu o mişcare mândră, dureroasă. 

- Fratele meu, principe. Farcas Korniş. 

- ÎI condamni? 

- Da! Şi-a călcat jurământul de credinţă. Este un om lipsit 
de onoare. A dezonorat casa mea. 

- Vrei să-mi mai spui ceva? 

- Vreau să vă anunţ, principe, că nemeşimea se răscoală 
împotriva voastră. Vă acuză de samavolnicie împotriva ei. 
Că cel pe care l-aţi răsplătit regeşte în dietă este capul 
răsculaților. Că trădătorul Moise Szekely, linguşitorul pentru 
care m-aţi destituit este în drum spre Cluj. Că Sigismund se 
află în drum spre Moldova. Că Chiaky speră ca insurecția 
nobiliară să-l urce în tronul vostru şi pentru asta a dat ordin 
să se închidă păsurile munţilor spre Moldova, ca Sigismund 
să nu poată intra în Transilvania. Că în comitatele de nord 
răsmeriţa este o realitate. Că baronul Ungnad îl aşteaptă pe 
Chiaky la Şimlău. Că situaţia voastră este în primejdie. Atât 
am avut să vă spun, principe! 

- Eşti un cavaler, domnule Korniş. Un bărbat... Un om!... 

- Am slujit prin aceasta un mare căpitan, principe. 

- lartă-mi nedreptatea... Primeşti căpitanatul general? 

- lertaţi-mă la rândul vostru, principe. Nu-l pot primi. 

- Te temi? 

- Niciodată. Dacă vreţi cu adevărat să mă răsplătiți... 

- Din tot cugetul meu... 

- Atunci dezlegaţi-mă de jurământul de credinţă făcut pe 
steagurile voastre. 

Bătrânul om de arme îl priveşte în lumini. Îi tremură 
mustaţa, îi tremură buzele. 

- Vei trece la ceilalţi? 

- Da! 

- Ce te-a nemulţumit aici? 

- Totul. 
- Dieta de astăzi? 

- Mai ales acest sfat ilegitim m-a înspăimântat, prinţe. A 
fost aici, altă ţară, craiule. 

- Poate cea adevărată, Gaspar Korniş... Du-te. Eşti slobod 
de jurământul de credinţă. Slobod cu casa şi oamenii tăi... _ 

Îi dau lacrimile. Se repede la fostul căpitan general. Il 
ia în braţe. Il sărută pe amândoi obrajii. Caspar Korniş 
icneşte... Abia şopteşte: 

- Vreau să am slobozenia mea iscălită de mâna ta 
domnească, ca niciodată fapta lui Farcas Korniş să nu 
aducă ruşine urmaşilor lui Gaspar Korniş. Miluieşte-mă cu 
darul acesta al tău. 

Îi face semn să plece. Gaspar Korniş se înclină. 
Mătură cu panaşul coifului pardoseala sălii de arme. Se 
retrage de-a-ndăratelea, ţinându-şi plecat capul sur, de 
oştean bătrân care-a slujit întotdeauna împotriva cugetului 
său. O ştie... Gaspar Korniş l-a tulburat până-n străfunduri. 

- Marcule, şopteşte. 
- Poruncă, doamne. 

- Adu-mi-i la scară, încă în noaptea asta, pe Chiaky şi 
Farcas Korniş. Zboară. Răscoleşte tot podişul. Taie toate 
potecile. Adu-mi-i la scară, Marcule, adu-mi-i aici pe 
amândoi, legaţi în lanţuri. Să se calce toate castelele 
nemeşilor până vor fi găsiţi. Să zboare olăcari la Stâncel, la 
Cluj. Zboară. Acum. În clipă. Se duce la fereastra ogivală 
plină de noaptea sfârşitului de iulie. Deschide un ochete. Il 
năvălesc dintr-o dată ţârâitul greierilor, orăcăitul brotacilor, 
miresmele de mirişte şi livezi în pârgă, de vii săpate şi 
lucernişti cu otavă, de fân şi de rouă. Princeps et haeres 
Magnae Valachiae... Acolo sus, în cerul îmbrebenit cu stele 
licăritoare. In cerul mătăsos şi duios căzni moale pe 
marginile zimţate de munţi ale Cetăţii de Piatră. Cade o 
stea. Scăpărătoare frântură de clipă în trena-i aurie. Inchide 
ochii. Se reazimă cu tot trupul de fereastra ogivală, rece... 

Să nu fie mărinimia şi omenia surori bune şi cu 
politica? Unde-a greşit? Acolo unde a cântărit faptele altora, 
străini, cu cântarul cu care s-a cântărit pe sine?! Să fie 
adevărată zicala că mâinile străine sunt bune numai să iei 
focul cu ele? Se scutură de gânduri. La ce-i folosesc? N-are 
vreme să scrie un tractat de filosoficească cugetare asupra 
stărilor politiceşti ale vremii lui. Cel puţin acum. Această 
noapte de joi spre vineri a Adormirii Maicii Domnului, 
noapte luminoasă de august, cu Luna Nouă scânteind pe 
cerul încărcat de miresme, această noapte de 14 spre 15 
este plină până la saţiu de veşti. De ceasuri în şir nu aude 
decât paşii zornăitori ai olăcarilor, tropotele cailor scoşi din 
grajduri, strigătele caraulelor şi acum glasul frânt de oftică 
al Marcului Schonkabunk care-i spune că cele şapte cetăţi 
săseşti nu i se mai supun. 

- Cine este capul răzvrătirii, Marcule? 

- Braşovul, doamne. Sibiul nu se lasă mai prejos. 

- Sunt şase sute de căpitănese şi hotnogiţe şi neveste de 
boieri de starea a doua şi a treia la Braşov, Marcule. Dacă li 
se clinteşte un fir de păr, ard Braşovul din temelii. 
Neguţători scârboşi, fără cuget şi fără inimă... lartă-mă! 

- N-am pentru ce, doamne. 

Intră Simion urmat de câţiva ieniceri. 

- Ce-i, Simioane? 

- Cuferele, doamne. 

Cuferele. Cuferele grele din piele de cerb cercuite, ori 
din lemn de tei, cassonel/e venețiene pline cu argintărie şi 
văsărie, cu sfeşnicele şi candelele, cu diamanticalele şi 
diademele şi colanele habsburgice, cu surguciurile dăruite 
de sultan, cu diademele Velicăi şi hăinăria scumpă şi 
blănurile şi paftalele de aur şi giolgiurile cusute cu mărgă- 
ritare. Cuferele cu cărţile, cu globul lui Martin Behaim, cu 
arhiva lui tainică. 

- Să mergem de-aici, Schonkabunkule! 

Tot palatul cancelarial este plin de hârşăitul cuferelor 
trase pe pardoseli. De şoaptele ienicerilor şi oamenilor de 

arme care le cară la căruţe. Străbate coridoarele pline de 
forfota gărzilor. Se-ndreaptă spre cele două camere de la 
catul întâi, unde Velica şi-a tocmit alcovul. Linişte. Pătrunde 
în antecamera aceea plină de cergi şi miros de izmă, de 
icoane şi candele, însetat de linişte. Insetat de liniştea 
adâncă şi gravă, solemnă şi duioasă care-l cuprindea de 
câte ori Velica îi îngăduia s-o vadă aici. Fete făgărăşene 
strâng icoanele. Foşnet 

uşor de fote şi opinci. Umbre. Rămâne descumpănit. Velica. 
In strai de drum. Cu pălăria de Pojon pusă. 

- Ţi-am auzit paşii, doamne. 

Abia văzând-o în mantila azurie, cu pălăria şi 
mănuşile, albă şi dreaptă, cu cearcăne adânci şi nefardată, 
abia văzând-o aşa ireal de frumoasă şi îndurerată, îşi dă 
seama că într-un ceas, ori peste două ceasuri, totul nu va 
mai ţine decât de amintire. Rămâne nemişcat. Nu ştie ce să 
facă cu mâinile. Fetele făgărăşene stau stană, cu frunţile 
plecate. 

- Vedeţi-vă de treabă, le spune Velica... Pofteşte, măria- 
ta... Pofteşte, prietene Schonkabunk. 

Alcovul. Pereţii acoperiţi până mai ieri de tapiţerii 
scumpe, goi. Goală duşumeaua lucie de stejar. Gol patul lor 
tainic, martorul atâtor nopţi de stranie nebunie. O candelă. 
Câteva scaune. Şi simţământul dureros, sfâşietor al unui 
sfârşit. 

- Totul se va lua de la capăt, după ce măria-ta ai să 
spulberi răscoala nemeşimii, şopteşte Velica. 

Este clipa pe care-a aşteptat-o cu cea mai cumplită 
spaimă. Nici ştirea că Mohamed Ghiuzeldi paşa, fratele 
marelui vizir şi cu el odată Şaban paşa de Cipru, au primit 
poruncă de la sultan să ocupe Ţările Româneşti înaintea lui 
Zamoyski ajuns în Pocuția, nici vestea că Basta a ajuns cu 
reiterii la o săptămână de marş de Cluj, nici aceea că 
banderiile nemeşimii din comitatele de nord s-au strâns la 
castele şi îşi încarcă hrana la chervane, niciuna din aceste 
ştiri nu l-au tulburat. Este în firea profundă a istoriei să se 

întâmple această unire a cotropitorilor împotriva aceluia 
care a strigat în patru vânturi numele sfânt al libertăţii. Este 
în firea şi-n viaţa oamenilor şi a ibovnicilor să se despartă. 
S-a despărţit şi el, o cât şi de câte ori nu s-a despărţit. De 
vise. De meleagurile prunciei şi ale tinereţii. De dulce fără 
grija acelor ani. Apoi de Ţară. Apoi de dragostele dintâi. 
Apoi de el cel dinaintea domnului. Apoi de frică. Apoi de 
necumpătare. Apoi de Cetatea de Scaun a Bucureştilor. 
Apoi de Cetatea de Scaun a Târgoviştei. De Tudora, mama. 
De Tudora, ibovnica. De Stanca, doamna. De copiii legiuiţi, 
ori de Marula, fata născută din dragostea lui 
nebinecuvântată de biserică. Şi-acum? Velica dalbă şi 
înaltă, de-o nepământeană frumusete, înconjurată de aura 
aceea albăstrie emanată din carnea şi sufletul ei, Velica 
doamna, dreaptă, cu gâtul ei dalb, cu fruntea măreață, cu 
adâncimea fără cuprindere a ochilor încercănaţi. Velica. 
Parcă aparţinând de pe acum altui timp, străin de el şi- 
ndepărtat. Ea însăşi de-o răceală de piatră, cu privirea 
trecând într-o altă lume, lui străină. Spune gâtuit: 

- A sosit ceasul să ne despărţim, Velico! Marcu 
Schonkabunk te va duce până la episcopul Szukay. Ai 
scrisorile şi îndreptările mele? 

- Le am, stăpâne. 

- Facă-se voia Domnului... Vei avea ştiri de la mine la 
fiecare şase zile. Faţă de aceste ştiri, vei face aşa cum vei 
crede că este mai bine. 

- Voia ta, stăpâne. 
- Atât, Velico? 

Velica aceasta pietrificată şi necunoscută îi primeşte 
glasul ca într-o somnie. Ceva din Velica lui, femeia vie şi 
fremătătoare, trece ca un sclipăt prin ochii deschişi mari şi 
miraţi. In uşa iatacului se foieşte o bătrână cu obrazul 
acoperit cu năframa. Tot ce este străin şi nefiresc aici, 
începând cu Velica, i se pare dintr-odată cunoscut, ori trăit 
cândva, ca şi când în el însuşi s-ar fi deschis o poartă 
tainică spre trecutul îndepărtat, ori cineva ascuns în el, un 

alt Mihai uitat în vreme, i-ar fi şoptit că ei doi, Velica şi el s- 
au întâlnit cândva, că sufletele lor s-au căutat prin timp şi 
peste timp, că ea este hărăzită altei vieţi şi că el o va 
pierde acum pentru totdeauna, aşa cum a pierdut-o şi altă 
dată, fără voia lor, prin forţe mai presus de puterile lor. 

- Vă aştept la carâtă, serenissimă doamnă, spune Marcu 
Schonkabunk şi se retrage. 

Rămâne cu Velica. Baba îşi face de lucru cu un 
sfeşnic. Se repede la ea. O ia de umeri. O împinge pe uşă. 

- Să nu te întorci până nu te chem eu, hârcă, dacă vrei să- 
ţi rămână capul pe umeri. 

Deschide un ochete la geamul înalt, prins pe ramă cu 
plumb. Năvăleşte un val de aer proaspăt, mirosind a mere 
în pârgă. 

- Patru, şopteşte Velica... Patru. Chacra. Tetractis. Cele 
patru puncte ale crucii. Pământul, viaţa. Aerul, filosofia. 
Apa, religia. Focul, iniţierea. Tetractis. Pithagora. 

În iatac miroase a laur şi cantaridă. Velica îşi apucă 
tâmplele. O ia de umeri. O duce la fereastra deschisă. 

- Mihai, iubitule, şopteşte femeia... Mihai, inima mea, cui 
mă laşi, dragostea mea? 

O ia în braţe. O sărută lacom pe buze. Pe gât. O 
dezmiardă cu vorbe nebune, o strânge la piept şi-i spune că 
va bate cu sabia în creştetul timpului până când are să-l 
înhame din nou la carâta lor, îi spune că ea singură, Velica, 
doamna inimii lui şi sfetnicul lui şi credinţa lui şi bucuria lui 
i-a luminat destinul, că-i va lipsi lipsindu-l de el însuşi, dar 
că acolo, ajutată de episcopul acela înţelept şi drept, va 
putea să-l ajute dacă soarta armelor va fi potrivnică, 
aflându-se înconjurat de duşmani şi singur şi, ca niciodată, 
slab. li caută răsufletul, i-l fură de pe buzele acum răsfrânte 
moale, dăruite şi lacome, este din nou ea, Velica, când îi 
spune cu o spaimă a întregului trup voluptos că lIglisia i-a 
poruncit să-l părăsească, că Iglisia l-a părăsit după ce el n-a 
mai ascultat-o, că se simte împresurată de umbrele ei 
tainice, că i se pun zemuri în mâncăruri, zemuri care-i iau 

minţile şi-o fac neghioabă şi roabă a lumii nevăzute, apoi i 
se aruncă de gât, îl răscoleşte, îl cheamă pe nume şi 
plângând în hohote îi spune că presimte despărţirea lor cea 
de pe urmă, că simte în jurul lor aripile morţii, că îi este o 
frică nebună şi se roagă în genunchi de domnul ei să n-o 
alunge, ci ţinând-o pe lângă el, s-o lase să-l slujească fie cu 
inima şi gândul, fie cu sabia, după nevoie. El îi usucă 
lacrimile cu buzele. Aude tropotul cailor scoşi din grajduri şi 
înhămaţi la carâtă. O roagă să-l cinstească cu bărbăţia ei 
luminată. Îi spune că gândul ei înaripat i-a înaripat sabia. Că 
ei doi s-au trecut în timp şi că se vor întâlni dincolo de timp 
şi peste timp, în lumea aceea tainică unde se zămislesc 
destinele omenirii. O sărută pe buze şi buzele ei sunt de 
piatră. O cuprinde în braţe cu disperare şi trupul ei 
mortificat nu răspunde nici cu un zvâcnet. Îşi dă seama în 
durerea cumplită a cărnii şi a inimii că tot ce-a fost 
dumnezeesc în viaţa lui, împlinire mai presus de fire, s-a 
cenuşit intrând în lumea umbrelor. Că dintr-odată a rămas 
sărac şi gol sufleteşte. Un paria. Că ea însăşi este sărmană 
şi singură, că el o aruncă necunoscutului şi că din clipa asta 
plăteşte iarăşi viselor lui, cu sine însuşi. Un fulger sec 
despică zarea. Velica. Inima lui. Dragostea lui. Viaţa lui. 
Paşi. Pinteni. Glasul cavalerului Gligor Taflan de Mândra. 
- Caleaşca este gata, măria-ta. 

Apoi restul. Restul pe care i-l aruncă destinul pe 
taraba lui împuţită. Paşii ei pe care, simte, nu-i va mai auzi 
niciodată. Răsufletul ei pe buze. Dulcea mireasmă a părului 
negru, lucios, care-i învăluia sânii în nopţile lor nesfârşite, 
acum moarte, Dumnezeule, moarte pe veşnicie. Degetele ei 
încleştate în mâna lui. Trupul ei căutându-i sprijinul. Scările 
tainice, mirosind a pânză de păianjen. Făclia din mâna 
cavalerului Gligor, fumegândă. Scările de piatră. Curtea 
interioară a palatului. Gărzile de făgărăşeni, în şei. Carâte. 
Timpul ucigându-se pe sine în nesfârşite clipe ucigătoare. 
Timpul curgând peste el cu apele-i negre şi vâscoase, 
rostogolindu-l în mâlul primordial, acoperindu-l acolo în 

mormântul acela umed, acoperindu-l de viu în durerile lui 
sfâşietoare pentru că cineva i-o smulge parcă din braţe, se 
văd făclii, chipul ei alb, cu ochii măriţi de spaimă, se pleacă 
peste marginea carâtei, pe sub polog, se aude un: «- La 
druumm!»; se aude pocnetul harapnicului, tropotul cailor, 
clânţănitul bucşilor de fier, zăngănitul armelor, apoi 
strigătul care-i se împlântă în inimă, strigătul ei cumplit: 

- Mihaaaai, măria-ta!... Mihai... 

Făcilii. Tropote îndepărtate. Porţile care se închid... Un 
petec sărman de cer deasupra. Şi golul. 

6 

- Ai adormit, Mârzeo?. .. 

Căpitanul, bine sprijinit pe tălpi şi-n sabie, tresare. Se 
şterge la ochi cu dosul palmei. Are pleoapele umflate şi 
roşii, hainele pline de praf, cizmele crăpate, gulerul murdar, 
este neras şi pute a sudoare acră, intrată în cusăturile 
coantăşului. Theodosie Rudeanu, şi el adormit cu fruntea pe 
ştiricar, bolboroseşte ceva prin somn. Simion deschide o 
fereastră. În camera de lucru se strecoară aerul rece şi 
umed dinaintea zorilor. Lumânările se-nviorează. Işi aruncă 
lumina pe pereţii goi. Au rămas la locul lor doar masa de 
lucru şi biblioteca. Şi charta. Magna Valachia făcută de 
Mina, lângă care stă vechea chartă a Evropei de răsărit şi 
miază-zi, cu Ungaria Superioară, Pocuția, tărâmurile 
ucrainene până la Nipru, țărmurile Mării Negre până la 
Istanbul, linia Dunării şi Balcanii până la Belgrad. 

- Au început să mă lase vel boierii, Mârzeo, spune răguşit. 
Uite, vel logofătul mă lăsă cel dintâi. Mă schimbă pe un 
somn bun. 

Theodosie Rudeanu sforăie fără ruşine. Voievodul 
trece la chartă. 

- Dormi un ceas şi purcezi la drum, Mârzeo. Te-ntorci la 
laşi. 

Îşi ascultă glasul pe care nu şi-l recunoaşte. Mârzea a 
căzut la Alba-lulia la miezul nopţii. A adus sama oştilor, 
veşti de la Zamoyski şi ştiri de la cetate, de la Suceava, 


472 


Radu Theodoru 


unde a fost lăsat căpitanul ungur Kaptury lanoş, împreună 
cu hotnogul Nechifor. Şi-a adus aminte de ce-a spus 
Nechifor în noaptea în care gărzile moldave au ucis 
garnizoana polonă: «N-am suferit nicicând oaste străină în 
cetatea lui Ştefan». El a trebuit să-l lase acolo pe Kaptury 
cu oştenii răniţi şi tunurile ologite de trecerea munţilor. 
Baba Novac are sub Hotin o sută douăzeci de beşlii sârbi. Şi 
Zamoyski se mişcă cu douăzeci şi patru de mii de oşteni, 
dintre care nouă mii de călăreţi cuirasaţi. Moldovenii sunt 
plecaţi la muncile câmpului. Vel armaşul Udrea Băleanu a 
buciumat la oaste. Până acum trei zile, deci duminică în 24 
august, au venit sub steaguri o mie cinci sute de călăreţi. În 
Scaune, pace. Săcuii la muncile câmpului. Insuşi Peter 
Domokos era la moşia sa din Ciuc, dus la herghelii. La 
Prejmer l-au atacat pe Mârzea cincizeci de halebardieri saşi 
pitiţi într-o gorunişte. l-a pus pe goană, şarjându-i cu cei 
douăzeci de tigheceni. La Voila l-au atacat câteva lănci de 
mercenari călări. Târau după ei muieri bete, vaci, viței, 
câteva zeci de bivoli, căruţe furate de la săteni pline cu 
pilote, perne, găini şi curci. Dăduseră foc la Dridrif şi 
pârcălabul Fărcaş din Făgăraş le-a scos în cale oastea să-i 
prinză şi să-i arunce în Olt. 

- Nu pe sabie mă sprijin acum în Moldova, Mârzeo. 

- Văd, măria-ta... După porunca ta, o să fim sub Braşov, 
cu toţii, până la jumătatea lui septembrie. 

- O să fie ceilalţi, afară de tine. 

- Voia ta, doamne!... Şi eu? 

- Câţi cazaci are Zamoyski? 

- Aproape nouă mii. 

- Sub cine? 

- De la leşi, hatmanul de câmp Zolkiewski, doamne. 
Dintre cazaci, hatmanul Koska... 

- ÎI ştiu... Intră în taberele lui Zamoyski, încă înainte de a 
trece Nistrul. Ajungi la Koska. Cere-i să se răscoale. Nu în 
Pocuția. Când or ajunge la laşi. Să mi-l dea pe Zamoyski. Să 
treacă la mine. Vor fi destui care o vor vrea. Spune-i că vor 

avea ţara slobodă. Că-l slujesc prin mine pe cneazul 
Constantin. Că sunt slobozi să gonească de la ei pe iezuiţi şi 
pani. Spune-i că ne aşteaptă alte isprăvi vitejeşti de la 
Dunăre până sub zidurile Constantinopolului... Mârzeo! 
Auzi!! 

- Voia ta, doamne... 

Răspuns cleios. Aspru. Care-l doare şi nelinişteşte. 
Mârzea binecredinciosul lui. Omul pe care l-a avut la Viena 
şi Praha, mai iscusit decât zece soli. Oşteanul în toată 
frumuseţea lui bărbătească. 

- Ce ai, Mârzeo? 

- Mi-e grijă, doamne. Cheamă-ţi roşii. Cheamă-ţi 
măciucaşii. Cheamă-l pe Gheţea să stea strajă trupului tău. 
Ridică gloabele şi năpăştile de pe satele moşneşeşti, câte 
vor mai fi rămas slobode. Eşti înconjurat de străini. Străinii 
te-mbracă, ei te dezbracă, ei îţi aduc la masă, ei te străjuie. 

- Ei mă cumpără, ei mă vând... Asta ai vrut să spui? 

- Asta. Şi să nu te încrezi în acea răscoală căzăcească, 
căreia îi voi închina toată iscusinţa mea. Nici în altceva 
decât în oştile vechi ale măriei-tale şi-n căpitanii lor care ți- 
au slujit de la Călugăreni până... 

- Până în uitarea mea, Mârzeo?! 

Căpitanul tace. Prin ochetele deschis se vede o dungă 
lăptoasă născându-se din neguri. Spune jos: 

- Du-te, căpitane, şi împlineşte voia domnului tău... 
Judecata lui, las-o pe sama timpului... Ascultă cu strângere 
de inimă paşii greoi ai căpitanului pe lespezile goale ale 
coridorului. Se-ntoarce spre chartă. De două săptămâni de 
când nu are nicio ştire de la Velica se simte istovit şi bătrân. 
Tot chervanul Velicăi a intrat în pământ. Ori în neguri. A fost 
văzut la Deva. L-a întrebat pe vlădica loan de Prislop dacă 
ştie ceva. L-a întrebat privindu-l în lumini şi vlădica s-a 
smerit murmurând «necunoscută şi peste puterea noastră 
este voia Domnului, măria-ta». L-a fulgerat gândul că este 
mâna lglisiei. L-a repezit pe Văsile Boer de Recea cu o sută 
de lănci hunedorene pe urmele chervanului... Îşi freacă 

fruntea. Theodosie horăie ca şi când şi-ar da duhul. Îl bate 
pe umăr. 

- Du-te, Theodosie. Hodineşte-te. La ceasurile opt fii gata 
să-l duci pe Hussein ceauş până la Vinţ. 

- Şi Farcas Korniş doamne? icneşte marele logofăt. 

- Acela să fie al meu, Theodosie... Du-te! 

Cât a îmbătrânit Theodosie în anii aceştia! Nu numai 
că i-a cărunţit părul, nu numai că-i atârnă pielea pe sub 
guşă şi i-a căzut un dinte din faţă, dar a îmbătrânit altfel, pe 
dinăuntru. Se mişcă greoi. Suspină. A început să-şi tragă 
piciorul stâng ca acum, când se ridică din jilţ, scoate un 
oftat greu şi şi-l freacă pe pulpă blestemându-l pe afurisitul 
care nu-l mai ascultă. Rămâne singur. Geana lăptoasă a 
zorilor se face vineţie. Rememorează toate ştirile militare. 
Turcii încă la Adrianopole. Zamoyski încă în Pocuția. El are 
aici aproape şapte mii de lefegii şi cu ce se vor mai aduna 
din glotime, va face zece mii. Oştile din Moldova vor veni la 
Braşov. Cele din Muntenia, o parte la Braşov, pe la Bran, o 
parte la Sibiu pe la Turnu Roşu. Învingător împotriva 
nemeşilor, îl va înconjura pe Zamoyski, după ce-l va atrage 
spre Râmnicul Sărat. De turci nu se teme. Vor sta pe 
Dunăre. Învins?! Învins de cine? De Chiaky?... Se 
stăpâneşte... Învins va avea spatele slobod, putând apăra 
linia munţilor, ori cădea din munţi asupra leşilor, ori asupra 
turcilor, aruncând în spatele nemeşimii pe săcui, nădejdea 
lui de pe urmă, aici în Transilvania. Altfel nu poate fi. 
Fiecare clipă se scurge cleioasă şi amară. El însuşi îşi este 
cleios şi amar. lată, din nou, timpul. Arătându-i celălalt 
obraz. Timpul care a sărit din şaua lui, în şaua duşmanilor 
lui. De ce-ar fi rămas mereu cu el? Ştie că nu pe sine însuşi 
se plânge. Opera sa şi-o plânge. Nedesăvârşirea ei o 
plânge. Lui viaţa i-a dat cu carul. _ 

Poate prea mult pentru un singur om. Işi aduce 
aminte de noaptea aceea de după Călugăreni, când a urcat 
el cu Tudora în foişor la cetate la Bucureşti şi i-a spus 
Tudora că de la stele la el este tot atâta cale, cât de la stele 

la oricare supus al său. Ar putea medita asupra destinului 
puterii, în zorii ăştia binecuvântaţi care îşi revarsă peste 
Alba-lulia culorile groase, roşii-sângerii, apoi portocalii, apoi 
verzui spre opalin şi din ce în ce mai palide, până când 
țâşneşte soarele pe după munţi, revărsând peste lume 
lumina fragedă a sfârşitului de vară. Dumnezeule, când şi 
cum a trecut vara lui 1600, se-ntreabă stând rezemat cu 
fruntea de geamul de Murano, rece. 

Tropote. Pe sub fereastră trece o căruţă trasă de 
patru cai. Duce un coşciug gol, cu capacul aşezat lângă 
loitra din dreapta, este plină de cetină, caii sunt gătiţi cu 
cetină şi năframe negre, pe lângă ea călăresc patru paji şi-n 
faţă, pe un cal murg, călăreşte senatorul Gaspar Korniş. Işi 
aduce aminte că Marcu a bătut castelele până pe Aghireş, 
că l-a prins pe Farkas Korniş la Hundorf lângă Sighişoara, 
unde strânsese câteva zeci de nemeşi mărunți pe care i-a 
izbit în curtea bisericii, înainte de a lăsa grila şi că Chiaky 
scăpat de puterea lui domnească, s-a înconjurat de oştile 
nemeşimii, având binecuvântarea episcopului cancelar 
Napraghy. Într-un nuc fluieră vesel o mierlă. Furgonul greu, 
huruie jos, pe caldarâmul din piatră de râu. Convoiul se 
îndreaptă la pas spre poarta mică a palatului voievodal. 

7 

Ceasul catedralei catolice bate ora şase. Dangătele 
sonore se izbesc de cornişa palatului voievodal. Dimineaţa 
de sfârşit de august, binecuvântată, se deschide cu 
voluptate sub lumina calmă, într-o linişte biblică. Coridorul 
care leagă cele două aripi ale palatului la înălţimea catului 
întâi, sprijinit pe bolți şi stâlpi de piatră, cu statui ciudate 
din mitologie, un Hermes cu nasul ciobit, o Diana cam 
grăsulie sprijinită cu cotul pe o ciută, poate un Zeus cu 
capul regelui Andrei Báthory cel vechi, apoi nişte hierofanţi, 
câteva pânze de păianjen şi geamurile ogivale prin care 
intră lumina. Stă singur în spatele unei draperii roşii de 
catifea pe care sunt brodate armele Bâthoreştilor. In 
dreapta, curtea mică a palatului, curtea gărzilor, pardosită 

cu piatră de râu. Eşafodul acoperit cu catifea sângerie pe 
cheltuiala lui Gaspar Korniş. Cade o rază de lumină pe 
butuc. Din corpul de gardă iese un ienicer înalt şi spătos. 
Cască. Se întinde. Lipăie până la eşafod. Se urcă sus. 
Controlează butucul. Strigă: 

- Pe Allah, ce faceţi acolo feciori de iepe? 

Din corpul de gardă ies buluc gărzile de ieniceri. Se 
aude tropotul unui cal. Straja de la poartă se uită prin 
ochete. 

- Ahmet Muhtar, strigă. 

Jos, se-ntâmplă un miracol. Într-o clipă ienicerii intră 
în front. Ofițerii poartă coifuri de oţel cu nazal şi apărătoare 
de ceafă. Cel de pe eşafod strigă să iasă gealatul. lată-l şi 
pe călău. Cu cele două ajutoare. lese din odaia lui tainică, 
ferecată cu uşi din plăci de fier. Poartă costumul roşu cu 
glugă acoperindu-i capul. Cele două ajutoare duc unul o 
spadă uriaşă de descăpăţânat, celălalt o secure. Urcă pe 
eşafod. Ajutoarele se aşază jos. Cu gresia scoasă din traista 
roşie iau gura armelor acelora îngrozitoare. Aude cu tot 
trupul scrâşnetul ascuţit al oţelului. Straja întredeschide 
poarta. Se aud zăvoarele căzând. Intră Ahmet Muhtar. 
Descalecă. Ordonă să se deschidă amândouă porţile, pe 
care intră călare, pe murgul înalt, Gaspar Korniş; urmat de 
furgonul mortuar străjuit de paji... Senatorul pe care l-a 
eliberat de jurământ printr-un hrisov rămâne înţepenit în 
şa, cu privirea pierdută în gol... Aude un lătrat gros de 
partea cealaltă a coridorului. Trece la fereastra opusă. 
Curtea mare, gătită cu sulițe şi lănci de luptă, cu steagurile 
Ţărilor Româneşti şi cele verzi cu semiluna, ale profetului, 
este stropită de câţiva robi leşi şi de slugi. Doi vânători 
făgărăşeni de zimbri stăpânesc dulăii de vânătoare pe care 
Hussein îi va duce în dar marelui vizir Ibrahim. Hussein 
ceauş de la cetatea Temişorii, om de casă al marelui vizir, 
poate învățăcel al lui Hamdi Isakoglu, pleacă la Istanbul să 
întârzie cât se va putea, oştile pornite spre Dunăre. 
Căţeaua neagră cu pete albe, Floca, învățată la urşi şi la 

mistreți, ţine urma zimbrului fără teamă. Ursan, dulăul, 
negru ca satana, a-nvăţat să muşte fiara de sub pântec. 
Voinici cât un vițel, se smucesc în lanţ, se reped la robi cu 
colții rânjiţi. Vânătorii făgărăşeni râd prosteşte, mai ales 
când Floca sare în gheba unui rob deşirat, izbindu-l la 
pământ. 

Ştie că politica lui pe muchie de cuţit îi ia sânge lui 
însuşi. Nimeni la Sublima Poartă n-are să uite Călugărenii, 
luarea steagului sfânt şi trimiterea lui la Praha, nimeni n-are 
să uite bântuirile lui până-n Balcani, atâţările lui şi mai ales 
n-au să uite cu toţii gustul dulce al laptelui muls de două 
sute de ani Ţărilor Româneşti. Floca trasă de lanţ latră 
răguşit. Vine un ciorbagiu şi aruncă zăvozilor două hartane 
crude, cu carnea încă aburindă... De ce nu i-ar da viaţa lui 
Farcas Korniş? Ce-ar schimba acest fapt în mersul timpului? 
Aude huruitul tobelor. Se-ntoarce la fereastra care dă în 
curtea gărzilor... lată-l. Descoperit, cu părul vâlvoi, 
nedormit, alb, apărându-şi ochii cu cotul. Când ridică 
braţele prinse de glezne printr-un lanţ lung, lanţul zornăie 
înăbuşit. II vede pe Gaspar Korniş. Strigă: 

- Frate! 

Gaspar Korniş îşi pleacă fruntea. Se descoperă încet. 
Cu un gest obosit, de bătrân. În faţa lui Farkas Korniş, 
preotul lanoş Ungvari, confesorul călăreţilor catafracţi ai 
căpitanului Mâko... Diabolic, Theodosie. L-a vârât în celula 
condamnatului pe Ungvari, doar, doar, va fla ceva la 
spovedanie, celula celor condamnaţi la moarte având tuburi 
ascultătoare prin care se aude orice şoaptă a celui sortit 
morţii... li e scârbă de silnicia puterii lui neţărmurite. Se- 
ngreţoşază de atâta putere. Îşi aduce aminte de întrebarea 
pusă de Tudora, muma, odinioară; ori nu prea de mult, care 
nu ştia cine i-a dat lui dreptul la viaţă şi la moarte, la a 
împărţi sărăcia şi avuţia, bucuria şi lacrimile... Ce i-ar putea 
răspunde astăzi?... lată, ar deschide un ochete şi ar striga: 

- Să fie slobod! 

Şi acela, duşman lui de moarte, halucinat şi pierdut, 
dintr-o dată s-ar înviora, poate l-ar binecuvânta pentru că 
are copii şi nevastă, poate l-ar sluji cu credinţă, ori, cine 
ştie, poate l-ar urî mai crâncen. De ce n-o face? Cu sau fără 
acest Farkas livid, care înghite în sec, nemeşii tot se 
răscoală, cu toate că în toate comitatele s-au făcut 
strigările pentru adunarea lor la Sas-Sebeş la dietă. La Sas- 
Sebeş, mai aproape de făgărăşeni şi oştile băniei. De ce nu- 
| răsplăteşte pe Gaspar Korniş pentru loialitatea lui, dându-i 
viaţă fratelui său? Poate l-ar stânjeni pe senator această 
danie?! Este slobod de jurământul de fidelitate şi slobod să 
se bată pentru a câştiga cel mai scump odor care se pune 
în joc acum: scaunul Transilvaniei. Gândeşte toate acestea 
ca un străin. Nu el, Mihail, este cel care nu-i dăruieşte viaţa 
lui Farkas Korniş. Domnul este acela. Puterea este aceea. 
Puterea care l-a ros pe Mihail până dincolo de tot ce-a fost 
numai al lui... Priveşte cu răceală cum Farkas Korniş se 
opreşte la treptele eşafodului. Cum se clatină. Cum le urcă 
greu, ajutat de doi ieniceri. Cum scoate un strigăt răguşit 
când dă cu ochii de călăul sprijinit în coada securii, îi vede 
privirea halucinată căutând din fereastră în fereastră... 
Groaza lui Farkas Korniş i se strecoară în sânge, cumplită. 
Lui care a dat morţii atâţia luptători. Lui care a simţit-o 
scurmându-i pântecele... O groază seacă, care-l usucă şi 
sleieşte. Se gândeşte că Magna Valachia a trecut din rândul 
ordinei politiceşti, în rândul ordinei veşnice şi că datoria lui, 
care-a zidit-o, este s-o apere prin toate mijloacele hărăzite 
puterii pe acest pământ. Farkas Korniş strigă ungureşte. 
Apoi italieneşte şi latineşte şi turceşte, că aici trebuiau să 
fie de faţă Ordinele şi Statele Transilvaniei, să fie de faţă 
universitatea nobililor căreia aparţine, că moare de două ori 
mai bine decât să-i fie spurcat trupul de către privirile 
acestor duşmani ai crucii, aduşi de perfidul voievod sub 
masca lui de luptător pentru creştinătate. Farkas Korniş a 
înţeles la fel de bine ca Gaspar Korniş. lată din nou politica 
ridicându-se deasupra omenescului... Preotul Ungvari îi dă 

crucea la sărutat. Farkas Korniş o sărută lacom. | se scot 
cătuşele. Îşi freacă încheieturile. Apoi totul se sfârşeşte mai 
repede decât se aştepta. Farkas Korniş îşi face vânt de pe 
eşafod, îmbrâncindu-l pe acel popă negru. Unul din 
ajutoarele călăului îi pune piedică. Omul cade, lovindu-se 
puternic cu gura de duşumeaua din grinzi acoperite cu 
catifeaua roşie. Sare şi celălalt ajutor al călăului. II apucă de 
păr, trăgându-i capul pe spate. Amândoi îl târăsc la butuc... 
Se desprinde de fereastră. Urcă treptele spre sala de arme. 
Aude bufnitura securii. A doua bufnitură. Intr-un târziu aude 
bucşile de fier ale furgonului, ţăcănitul potcoavelor pe 
caldarâm, scârţâitul porţilor uriaşe, căptuşite cu plăci de 
fier... Nu ştie când, parcă peste o veşnicie, aude cornii şi 
trâmbiţele  heralzilor vestind începerea ceremoniei de 
plecare a solului otoman. Curtea interioară este scăldată de 
lumina albă de august. Flamurile fâlfâie vesele. Porţile 
deschise larg lasă să se vadă mulţimea de curioşi ţinută în 
lăncile călăreţilor lui Mâko. Hussein primeşte darurile pe 
care i le dă Theodosie Rudeanu. Le trece oamenilor lui de 
arme, făcând temenele adânci: cinci şoimi cu coifurile de 
piele pe cap, cu clopoţeii de argint legaţi la picioare, cu 
pliscurile prinse în cureluşe roşii. Cei doi dulăi de vânătoare, 
cu ragile şi botniţe. Patru blăni superbe de samuri aduse de 
la Mosc. Un ceasornic de Nuremberg de porcelan, pus sub 
un clopot de cristal, pe o tavă de aur. lenicerii lui Ahmet 
Muhtar trecuţi din curtea gărzilor aici, bat patul 
muschetelor de caldarâm. Mehterul lor, muzica cu tâmpene 
şi flaute, un ca/ici mehter, fără care niciun ienicer adevărat 
nu merge la război, cântă: vezir icoglan başcavuşu, 
îngânată de un taraf săcuiesc şi de un alt taraf al 
făgărăşenilor. Tunurile trag trei salve. Pedestrimile prezintă 
arma. Stă în capul scărilor, cu gugiumanul pe cap şi îi face 
semn lui Hussein care prosternat, aşteaptă să se retragă ca 
să poată încăleca. Comedia pe care-o joacă aici de un an l-a 
prins în propria-i capcană. Această solie a lui Hussein este o 
armă cu două tăişuri. Vrând să-i ţină pe turci la Dunăre, să 

scutească Ţara Românească de jaf, să aibă spatele slobod, 
îi dă temei lui Basta să-şi reînnoiască acuzele vechi, după 
care ar fi trecut de partea sultanului. 

Binecuvântata lumină de august revărsată peste 
lume, ca şi când nimic nu s-ar întâmpla sub soare decât 
această pace biblică, în care se coc merele. 

8 

- Suntem gata, doamne. 

- Gata pentru ce, Theodosie? 

A îmbătrânit, mereu îmbătrâneşte Theodosie şi pe 
măsură ce îmbătrâneşte nu-l mai înţelege dintr-o privire, 
cum îl înţelegea odinioară. Ce-o fi gata, ori la ce este gata 
bravul lui diplomat, când astăzi coaliția germano-polono- 
turcă este un fapt căruia el nu-i mai poate răspunde decât 
cu slaba nădejde că /.V.Doktor Bartholomeus Pezzen va da 
peste cap, în ceasul al unsprezecelea, porunca secretă 
trimisă de Rudolf lui Basta: «Acţionează după cum o cere 
nevoia, astfel ca Ardealul să fie al Sacrului Imperiu...» Ştirea 
a repezit-o Carlo Magno plecat spre Caşovia, să facă tot ce 
se va putea face ca Basta să nu treacă de partea lui Chiaky, 
campionul răscoalei nemeşeşti. Şi dacă Rudolf va juca şi el 
atât pe cartea lui Pezzen, cât şi pe a lui Basta? Adică îi va 
da titlul de guvernator al Ardealului prin Pezzen, pe care-l 
va slobozi să aştepte soarta bătăliei undeva la Tokay ori la 
Oradea; iar lui Basta porunca de a-l scoate din Ardeal cu 
armele?! Basta învins, s-ar arăta Pezzen cu porunca 
imperială datată din august, spunând că generalul a făcut 
totul călcând peste ordinele suveranului. Basta învingător, 
Pezzen ar fi rechemat de grabă la Praha. Scoate un 
nechezat neplăcut. Simion îi trece lenta peste cap. Poartă 
sabia cu cap de grif în teaca ei nouă învelită cu piele de 
leopard. 

- Gata pentru ce, Theodosie, întreabă cu gândul aiurea... 
Nicio ştire de la Velica. Parcă l-a înghiţit pământul şi pe 
Văsile Boer de Recea. Vorbele se-ntorc din bolțile ogivale 
ale sălii de arme. Toate cuirasele Bâthoreştilor au fost date 


481 


Vulturul 


călăreţilor făgărăşeni care n-aveau armuri complete. Au 
rămas doar cuierele de lemn pe care fuseseră îmbrăcate, 
aproape treizeci, înşirate ca nişte sperietori pe lângă pereţi. 
Tot ce-a fost bun de luptă pe panoplii a fost dat trupelor. 
Aici n-au mai rămas decât arme de scrimă, de turnir şi 
trofeele principilor; coifuri sparte, cuirase şi scuturi găurite, 
şei vechi, mirosind a păianjeni şi a pielărie putredă. Se 
reculege. Intră prinţul Marcu. Intră Stoichiţa din Strâmba şi 
postelnicul George Pithar de Caransebeş. 

- Am adus socoteala, măria-ta, spune Stoichiţa. 

Îl priveşte curios pe acest Stoichiţa de Strâmba 
studiat la Padova şi nu se mai ştie unde, care i-a adus o 
socoteală astăzi de zi-ntâi septembrie când Velica lui... Şi 
parcă numai Velica?! Velica este opera lui vie şi 
fremătătoare, mai vie decât toţi morţii-vii agăţaţi de Mina 
prin biserici, ori în picturile din spătăria mare de la 
Târgovişte. Aşa cum vie şi fremătătoare este şi cealaltă 
operă a lui, această Magna Val/achia, ibovnică întruchipată 
din gândul lui cel mai tainic. Clopotele. Tresare. Ascultă cu 
inima chircită. Clopotele trase în dungă. A moarte. A 
deznădejde. Din câţiva paşi este la geam. Deschide un 
ochete. Îl îmbrăţişează, suav, lumina palidă a sfârşitului de 
vară. Cum de-a uitat? Este începutul anului bisericesc, ziua 
cuviosului Simeon Stâlpnicul, zidită-n el într-o durere surdă. 
Într-o nelinişte grea. 

- Nu mi-aţi răspuns, iubiţilor ai mei sfetnici, spune privind 
zarea strălimpede spre munţii acoperiţi cu zăpezi pure, 
munţii ca un chenar fraged şi clar, ca un vis de măreție şi 
linişte şi veşnicie. lată sosită clipa înţelegerii, clipa tăioasă 
care-l mortifică înainte de a fi ucis. Clipa cumplită în care ai 
conştiinţa acestei morţi şi când tot ce este viu şi tulburător 
în tine se revoltă împotriva acestei morţi înainte de vreme, 
aşa cum s-a revoltat viul din Farkas Korniş ori din Andrei 
Bâthory; ori din Josica, ori din Ştefan Răzvan; din Aron vodă, 
ori din Chisarul; din Nikifor Parasios, din atâţia alţii legaţi de 
anii domniei lui când sabia necruțătoare poruncită de el, ori 


482 


Radu Theodoru 


de alţii, stăpâni pe câte o felie de lume, s-a abătut 
necruțătoare asupra viului aceluia care slujea unei politici. 
Meditează într-o stare de tristă detaşare la destinul tragic al 
puterii politice. La lăcomia aceasta de a avea totul, la 
spaima sfârşitului, la datorinţa de a apăra cu viaţa temeiul 
puterii, moştenirea între hotarele ei fireşti, limba şi fiinţa 
neamului. Acelaşi vrăbioi gureş, mereu pe pervazul cenuşiu 
de piatră al ferestrelor prin care a văzut răsărind soarele în 
Magna Valachia. 

- Suntem gata să ieşim cu oastea din Alba-lulia, măria-ta, 
şopteşte Theodosie Rudeanu. 

- Am adus socoteala banilor pe care-i pierzi, doamne, 
slobozind robii din războaie, pe neamişii nesupuşi, iobagii şi 
pe cei  neascultători ai legii. Dacă am aştepta 
răscumpărarea, ori i-am pune să lucreze la ocne, ori la băile 
de aur, ai avea un câştig de două sute de mii de taleri, 
doamne, spune Stoichiţa din Strâmba. Adică ai avea cu ce 
plăti oştile pe cele două luni din urmă. Le-ai sălta bărbăţia, 
plătindu-le şi pe luna asta... Altfel? 

- Altfel ce, Stoichiţo? 

- Altfel mă tem că rămânem fără jumătate din ele, măria- 
ta. 

- Totul este în puterea Domnului, iubiţilor ai mei sfetnici... 
Să mergem!... 

Sălile pustii ale palatului voievodal cu gărzi ale 
pârcălabului Janos Herepey, bătrânul slujnic al oştirii de 
Alba-lulia, credincios zidurilor ăstora, oşteni vechi, şchiopi, 
ori ciungi, ori chiori, vătămaţi în luptele de la Temişoara şi 
Ineu. Lumina tristă prin vitraliile cu chipuri de războinici. 
Curtea interioară, martora jocului măririi şi al decăderii. 
Gărzile în şa. Clopotele trase în dungă. Incalecă. Corniştii şi 
trâmbiţaşii heralzi vestind ieşirea domnului din palat. Nici 
Napraghy, nici Chiaky, nici Korniş, înalții lui sfetnici 
ardeleni. Când se deschid porţile, ceilalţi. Târgoveţii. De-a 
valma. li strigă româneşte şi sârbeşte şi italieneşte să nu-i 
lase. Să-i scrie la oaste. Că dacă-i lasă îi taie saşii şi 

nemeşii. Este un vaier şi un bocet, stau ciucure cei cărora 
le-a dat dreptul de vatră şi negoţ în Alba-lulia, îi vede ca 
printr-o pânză deasă, pălării frânceşti cu cioc, ori de Pojon 
negre, ori de Bratislava din pâslă, femei cu marame, oştirea 
de trabanţi pedeştri pe două rânduri spre Poarta Sfântul 
Gheorghe şi dincolo de ea călărimile lui Mâko, toboşarii, 
flamuri, sulițe şi lănci scânteind, apoi piaţa mare a cetăţii 
plină de o mulţime de bărbaţi care strigă ceva. Nu înţelege 
ce strigă acei bărbaţi. Îşi ridică privirea cu o nădejde 
disperată spre geamul acela din cristal de Murano de la 
catul întâi al palatului cancelarial. Perdeaua nemişcată. 
Doar razele de soare se frâng pe cristalul verzui, închipuind 
chipul drag al Velicăi. Fiecare pas al Fatimei îl îndepărtează 
de palatul cancelarial. De anul plin al vieţii lui cu Velica. li 
simte buzele şoptindu-i versuri la ureche, îi simte carnea 
fierbinte şi dulcea boare a răsufletului şi trupul în lănţuindu- 
| pătimaş, se sfâşie pe sine cu aceste amintiri 
nedesăvârşite, cum nedesăvârşită a rămas zidirea Cetăţii 
de Piatră. Dintr-o dată îl izbeşte miasma putredă, 
mucegăită, de suferinţă şi trupuri nelăute, duhoarea grea 
de temniţă şi paie mucede, de zdrenţe putregăite în 
sudoare... Robii. Prinşii de război de-a valma cu iobagii răi 
platnici. Unii cu bărbile până-n piept, sălbatice, cu laţe 
lungi, lindinoşi şi dugoşi, ridicând spre el mâinile uscate, cu 
căngile negre, încovoiate. Vede unul chior, cu o rană 
supurândă la gât, lăţos, cu păduchii ciorchine pe la 
tâmplele subte, strigându-i «milă» pe leşeşte. Apoi totul se- 
nvălmăşeşte, aceia, o mie nouă sute şaptezeci şi doi după 
socotelile şi răboajele lui Stoichiţa, dau în genunchi 
văzându-l pe vlădica loan în odăjdii, înconjurat de pastorii 
reformaţi şi de călugării iezuiţi şi de popii ortodocşi. 
Târgoveţimea stă dincolo de gărzi, departe, se vaicără şi cei 
numiţi de bresle ard făclii cu pucioasă, cară putinele cu apă 
îndoită cu oţet, pregătesc vetrele cu jăratec pentru arsul 
straielor şi bărbilor şi pletelor pline de păduchi. Stă înlemnit 
în şa, privind viermina omenească prăbuşită în ţărână. Un 

cazac de Nizov, uriaş, se bate cu amândoi pumnii în piept. 
Poate a căzut la Otani. Câte luni sunt de la Otani? De când 
a luat-o el din şa pe Elisaveta Moghilă şi l-a furnicat o poftă 
ticăloasă, s-o smulgă dintre paji şi dintre oşti şi s-o iubească 
în tufăriş, să-i plătească lui Moghilă făţăriile lui şi pe ea s-o 
răsplătească pentru uneltirile ei şi otrăvirile ei. Aude slujba, 
aude strigătele de căinţă în toate limbile Evropei, aude 
cădelniţele clinchetind; mireasma de tămâie se amestecă 
cu duhoarea de stârv nespălat, apoi trâmbiţaşii-heralzi sună 
prelung şi crainicii vestesc în polonă, croată, germană şi 
turcă, voia domnului. Cade tăcerea aceea înfricoşată pe 
care s-a obişnuit s-o audă când îl vestesc crainicii. Tăcerea 
care-nconjoară puterea. 

- Vă slobod din temniţă şi din întuneric, pentru a vă da 
luminii şi gloriei. Ori numai libertăţii. După voia voastră. 
Amin! 

O întoarce pe Fatima. Aude crainicii strigând că cei 
slobozi se pot scrie sub steagurile învingătorului lor, 
primind pe loc haine, arme şi un avans de doi taleri din 
soldă. li aude strigând drumurile de întoarcere spre ţările 
lor, pentru cei care nu vor să se scrie la oaste. Aceia n-au 
voie să se întovărăşească mai mult de trei. N-au voie să 
poarte arme. Cei ce vor fi prinşi în cete şi întrarmaţi, vor fi 
spânzurați fără judecată. Apoi, din nou strigările recrutorilor 
în limbile Evropei: 

- Oşteni şi bărbaţi! Viteji dornici de glorie! Vă aşteaptă zile 
preafericite sub steagurile nebiruite a leului creştinătăţii. 
lată! O aveţi aici pe Lelia, cea mai frumoasă dintre 
vivandierele care-au însoţit vreodată un căpitan vestit. Are 
o mie de prietene vesele, pentru toate gusturile şi pungile... 
Hei! Cine se înscrie în steagul polcovnicului Walawsky, calul 
se dăruie pe două luni, până la smulgerea duşmanului din 
şa... Raţia de vin, un bocal la masa de amiază pe gratis. 

Şi alte chemări. Unele neruşinate. Altele chemând la 
răzbunare. Şi ziua de septembrie duioasă şi limpede. 
Zidurile cetăţii. Bocetele muierilor. Clopotele. Pârcălabul 

Janos Herepey, cu piciorul de lemn bocănind pe podişca 
porţii. Ridică sabia. Artileria, câteva falconete vechi, bune 
să sperie porumbeii din turle, trage salva de salut oştirii 
care iese din cetate. Tobe răpăind îndesat. Flamurile în 
vânt. Grila. Porţile uriaşe, bătute în plăci de fier. Mâko!.. 
Înlemnit în şa. În armură. Toţi catafracţii în armură. Porunca 
a fost ca armurile să fie duse la căruţe. A hotărât să strângă 
toată oştirea principatului la Sas-Sebeş. Să aştepte acolo 
oştile de peste munţi şi din Moldova. 

Pe ale Lipovei, Logojului, Caransebeşului şi Ineului. Îl 
nelinişteşte chipul lui Mâko, văzut acolo, sub coif, ferindu-şi 
privirea şi bătându-şi garda de cuirasă cu un gest plin de 
lehamite. Când vede lăncile cataifracţilor îşi pipăie 
coantăşul sub care simte cămaşa de zale... Apoi totul se 
şterge, ori totul se adânceşte într-o durere sfâşietoare, ori 
tot ce trăieşte el creşte în strigătele sutelor de poporeni 
care strigă «tolvai, cui ne laşi Mântuitorule»; în vaietele 
sutelor de muieri care-şi ridică pruncii deasupra capetelor 
strigându-i că mai bine-i îneacă în Murăş, decât să-i lase iar 
pe mâna ălora, ori că-şi dau foc, decât să iasă iarăşi la 
munci prinse-n plug, şi altele care-l seacă, care-i arată 
adevărul acela crâncen pe care l-a călcat în picioare pentru 
a-i câştiga pe ceilalţi şi uite, acum, aceştia călcaţi în 
picioare îl cheamă cu numele Mântuitorului şi ceilalţi îi 
pregătesc ascuţişul cu care să-l dea morţii. Florean. Florean 
singur între o sută de fete fecioare, la podul de peste 
Murăş. O sută de fete fecioare în dalbe straie, bocind 
despletite, legănându-se într-o unduire, prin care-i spun că-l 
duc la groapă pe Făt-Frumosul lor, pe craiul lor şi ceterele 
suspinând şi fluierele suspinând şi fetele fecioare bocind şi 
ofilindu-se acolo în gura podului de peste Murăş, ofilindu-se 
într-o tristă şi fără nădejde legănare şi el însuşi sfârşindu-se 
în şaua Fatimei, pentru că înţelege sensul tragic al 
bocetului şi al dansului, apoi împânzeşte în durere cântecul 
lui Florean vătaful: 

Sus, bradule, susu, 

Sus, către apusu 

Ci la răsăritu, 

Greu noru s-a pusu, 
Nu-i nour de vântu 
Ci-ii de pământu, 

De țărână nouă 
Neatinsă de rouă. 
Pe unde-am umblatu, 
Rea jale-am lăsatu, 
pe unde-am bătutu, 
Rea jale-am făcutu... 

Bat tobele. Fatima îşi vede umbra pe pod. Se sperie. 
Bate pe loc. Nechează. Fetele fecioare se ofilesc, lujere albe 
căzute în mijlocul podului de pe Murăş. Şi bat, bat a moarte, 
bat în dungă clopotele Alba-luliei. 

9 

- Câinele sperjur, feciorul de scroafă, gloaba nemernică! 
De ce stai, măria-ta, şi nu porunceşti să încalece garda? Să- 
| taie pe el şi toată adunătura lui de mişei? 

Theodosie Rudeanu şi-a pierdut cumpătul şi stilul. Era 
firesc să fie aşa ori, dacă nu era firesc, putea să fie şi aşa... 
Huruitul greu al cavaleriei cuirasate de sub comanda lui 
Máko se pierde pe şleahul care urcă la Mihalţ şi Teiuş, 
dincoace de Mureş şi de falconetele prăpădite ale Alba- 
luliei, Theodosie Rudeanu se repede la hotnogul de 
catafracţi Peter Wetessy, care-a adus scrisoarea lui Mâko şi 
manifestul dat de Staturile şi Ordinele Ardealului către 
Ordinul călăreţilor unguri ai lui Mihai-Vodă. 

- Lasă-l, Theodosie... Mai bine recunoaşte-i lui Mâko 
onoarea ostăşească. Şi cavalerismul. 
- Câinele. 
- Putea unelti cu Chiaky. Putea să treacă la el pe câmpul 
de luptă. Îi dau mulţămita mea, că m-a părăsit acum. 

Îi face semn hotnogului care aşteaptă cu spaima lipită 
de buzele vinete. Pajii ridică torţele. Sunt de faţă toţi 
căpitanii de oaste treziţi de tropotul catafracţilor. Este 

înaintea zorilor de 13 septembrie, într-un întuneric palid 
prin care se văd albind crestele munţilor. Cetatea Sebeşului 
are porţile deschise, păzite de gărzile lui. Se aude apa 
râului spălând prundişurile. 

- Apropie-te, oştene!... Spune-i lui Mâko că-l iert şi-l sfătui 
să nu-mi iasă înainte. M-a slujit cu credinţă şi vitejie. Ţine 
inelul ăsta de la mine. Mai spune-i lui Mâko că sabia este 
pusă să slujească gândului, nu talerilor... Du-te! Să fie 
slobod!... Nimeni şi nimic să nu-l oprească în tabără... 

Hotnogul pune un genunchi la pământ. Primeşte 
inelul. Cu o mişcare frântă, îi sărută stânga... Intră în cort. 
Fără să-i fi poftit, intră şi ceilalţi. Au aruncate caftanele de 
blană peste cămeşoaie. Unii sunt desculți. Alţii în papuci. El 
însuşi este gol pe sub caftan şi desculţ. Câţiva au mustăţile 
puse pe papiote. Aproape că-i vine să râdă. 

- Duceţi-vă şi vă culcaţi, le spune... A plecat Mâko cu o 
mie cinci sute de lănci. 

Se privesc între ei. 

- Să nu le vină pofta şi altora, măria-ta. 

- De le-ar veni acum şi nu pe câmpul de luptă, Theodosie. 

Inchide ochii. Se reazemă de tetrapod. li aude cum 
ies. Aude şi răsufletul celorlalţi care rămân. A început să-i 
cunoască după răsuflet. 

- Haidem, prea credincioşilor... Să lucrăm!... Ce veşti în 
noaptea asta, Theodosie? 

Se aşază în scaunul florentin, pliant. Îşi strânge 
caftanul pe lângă trup. Marcu trece la charta întinsă pe 
masă... Stoichiţă deschide terfelogul în care înseamnă 
poruncile. Theodosie cere îngăduinţa să stea. Nu doarme de 
trei zile şi de trei nopţi. Are trăsăturile căzute, obrazul i s-a 
scofâlcit, el tot, signor gran' logofet s-a scofâlcit şi 
posmăgit. Până şi glasul i s-a posmăgit: 

- Cu ce să încep, doamne, că nici nu mai ştiu cu ce să- 
ncep?! 

- Păstrează-ţi firea, Theodosie. la-o de la Zamoyski, Basta, 
Chiaky şi Pezzen. 

- Mai bine-aş lua-o de la târfele de braşoveni şi sibieni, 
măria-ta, că ne stau în coastă şi s-au blestămăţit ca 
niciodată, diavolii. 

După ce-i spurcă bine pe braşoveni şi sibieni, 
Theodosie trece la ştiri. Işi macină măselele să le sfărâme. 
Braşovenii au tăiat şi spânzurat toţi oamenii de la 
chervanele domneşti trecute de la Târgovişte prin Bran. L- 
au arestuit pe fratele biv vel banului Mihalcea, lorga. Au 
tăiat sub Râşnov, trei sute de puşcaşi veniţi cu căpitanul 
Grigore Spânzu. l-au tăiat noaptea, după ce le-au trimes vin 
cu mătrăgună la cină, în tabăra de sub cetate. La Prejmer şi 
Hărman au tăiat copacii din marginea şleahului, lăsându-i 
înţânaţi să-i prăvale peste oştile care vin prin Pasul 
Oituzului. ŞI... 

Glasul vel logofătului se frânge. 

- Şi, vel logofete Theodosie?! 

- Au ridicat din Şchei cele şase sute de căpitănese şi 
jupânese şi le-au închis în cetate, măria-ta, să te ţină în frâu 
şi să te joace după voia lor, doamne. 

- Treci la sibieni, spune şi nu-şi recunoaşte glasul... 

- Au închis pasul mai jos de Boiţa. 

- Mai repede, Theodosie. 

Zamoyski. Are douăzeci şi patru de mii sub steaguri. 
A trecut Nistrul pe moşia Ustia, a lui Simion Moghilă. A 
adunat oaste pe socoteala lui şi a magnaţilor din partida 
şleahtei din Galiţia şi Podolia, are oastea puţină a lui 
Sigismund, a lui leremia cu pribegii moldoveni şi pe fiul 
regelui, Vladislav. 

- Ce căpitani? 

- lakob Potocki, Moise Szekely şi Stroici cel tânăr. 

- Ce-ai Theodosie?... De ce te poticneşti Theodosie?! 
Repede Theodosie, că ne mână moartea din urmă, 
Theodosie. 

Tresare. Asta era... Zamoyski îl numeşte pe Simon 
Moghilă la toate ţeremoniile, domnul Ţării Româneşti. Se 
zice că mai ţine cu el pe un Dimitrie Cercel, fiu al... 

- Al răposatului meu tată, taie rece prinţul Marcu. 

- Da, măria-ta... Este trecut la catolicism, are 40 de ani şi 
a făgăduit să întoarcă cheltuiala războiului şi un tribut de 
50000 ducați de aur pe an, dacă i se dă scaunul măriei-tale. 

Se cutremură de nebunia acelui necunoscut. De 

nebunia lui goală şi lacomă şi perfidă. Theodosie mai are un 
şi... La Adrianopole s-a ivit un alt pretendent, care se dă fiu 
al răpostului Petre Cercel: loan... Se gândeşte că ăsta este 
blestemul Ţărilor Româneşti. Râvnitorii de putere. Îi vine să- 
şi sfâşie carnea cu unghiile. Nu pentru că se ivesc aceşti fii 
necunoscuţi ai domnilor răposaţi... Ci pentru lacoma lor 
nebunie, pentru pofta de a sfâşia o moştenire străină de 
inima, gândul, fapta şi meritele lor, pentru sălbăticia cu 
care scot la mezat ceea ce au făptuit cu sângele şi truda 
lor, ceilalţi, cei care au sporit-o şi ţinut-o peste veac. Este 
atât de lucid, că-l doare inima. Basta s-a hotărât. Chiaky i-a 
spus că voievodul vrea să-i dezmembreze oştirea cerându-i 
ajutoare şi astfel să-l aibă în mână. La 9 septembrie i-a 
comunicat lui Ungnad că se va uni cu nemeşimea. L-a 
trimes la Turda pe Teökeöly cu banderiile lui, să asigure 
nemeşimea de ajutorul său. Tot atunci, când a vestit 
hotărârea în consiliul militar, s-a ridicat căpitanul Mihail 
Szekely care i-a spus cu vorbe aspre că a făcut dintr-o 
duşmănie veche, care nu onorează un general, a făcut din 
ea politica împăratului, fără voia împăratului. Că-l 
pizmuieşte de moarte pe căpitanul victorios care este 
voievodul şi că această pizmă o să-l coste pe împărat tot ce 
s-a făcut cu atâtea jertfe în Ardeal, pentru cauza creştină. |- 
a spus că nu se teme nici de otrava, nici de stiletul atât de 
bine mânuite de luminăţia sa în Ţările de Jos... Şi altele, 
asemenea. 

- Şi Basta? 

- L-a întrebat dacă merge sau nu împotriva măriei tale. 

- Şi el? 

- A zis că merge, deoarece este oştean şi dator să asculte. 
Dar împotriva inimii, cugetului şi voinţei sale. 

Ştefan Bâthory de Şimlău a spus la masa acelui 
consiliu militar că toată nemeşimea este pentru Sigismund, 
la care Ungnad s-a făcut verde, înțelegând atunci cum şi 
pentru cine a fost cumpărat Basta, pentru că, încă de atunci 
s-a văzut că nemeşimea stă să aleagă între Sigismund 
venind cu leşii şi Chiaky numit căpitan general de 
nemeşimea adunată pe Câmpul Cristişului, lângă Turda. 

- N-ai mântuit cu Zamoyski, Theodosie. 

- Cei o sută cincizeci de sârbi ai lui Baba Novac i-au dat 
pe 4 septembrie o luptă, la trecerea Nistrului. Turcii din 
cetăţi şi tătarii alungaţi din Bugeac au trecut şi ei Nistrul, 
doamne. Pe 6 septembrie a intrat în Cernăuţi. Sârbii au 
trecut şi ei Nistrul căzând pe chervanele oştirii şi pe gloate, 
în Pocuția. 

- Vitejii mei, vitejii mei, şopteşte. 

- Acum se află în Codrii Cosminului, doamne. Abia se 
mişcă. Cercetaşii trag cu cârligele arborii de pe lângă drum 
să vadă dacă nu sunt înţânaţi. 

Se gândeşte că Zamoyski n-a uitat învăţăturile date 
strămoşilor săi de Ştefan. Se ridică. Trece la chartă. 

- De ce nu-i loveşti înainte de a se aduna cu Basta, 
doamne, întreabă Theodosie, după ce spusese unde se află 
oştile venite din Moldova în ajutor. Veşti trimese de Baba 
Novac şi Deli Marcu prin porumbeii călători din hulubăriile 
secuieşti şi cele ale făgărăşenilor... De ce nu-i loveşti într-o 
noapte, la Turda, fără veste, să-i spulberi pe neamişi, să-l ai 
pe Basta la mână, să-l sileşti să meargă împotriva lui 
Zamoyski, să scăpăm din cercul ăsta care începe să ne 
strângă... Adică să faci ceva, măria-ta, cum te ştim cu toţii, 
de-o viaţă. Că-n repeziciunea şi scânteierea minţii tale ne- 
am pus viaţa şi averile şi nădejdile. 

- Şi vi le temeţi, Theodosie? 

- Ni le temem, măria-ta. 

Se lasă o linişe grea. Se aude gâfâitul uscat al 
logofătului. Apoi cad vorbele lui, reci: 

- Stoichiţo, să vezi dacă cirezarii mei au ajuns cu cei două 
mii de boi la Bratislava. Şi să slobozi un porumbel la Abrud, 
la Muralt cel tânăr, cu porunca mea către săcuiul Matei Kis, 
neguţătorul de arme, să fugă noaptea de la hărminţia din 
Tokay şi să vie cu armele de foc pe la Beiuş... Acu vreau să 
ascult manifestul Ordinelor către Mâko... Da' mai întâi cine 
l-a iscălit, Theodosie?! Să-i cunosc pe capi, că de acolo 
începe putreziciunea... Ascultă... Auzi, Theodosie!... Fără 
Baba Novac nu fac război... O dată. Al doilea, este una să-i 
spulber pe neamişi şi este alta să se vadă în vreme că nu 
Ardealul şi oştile lui s-au sculat împotriva mea, ci neamişii 
s-au sculat. Auzi? Au venit aici la chemarea mea, sute de 
nemeşime măruntă. Vin căpitanii cei mari ai Ardealului, 
unguri şi ei. Auzi, Theodosie? 

- Ce să aud, doamne? 

- Timpul, Theodosie... Altădată îl auzeai. Te-ascult, iubite 
al meu sfetnic. Haide, Theodosie... Să credem... 

Putea să-l lovească pe Chiaky de-o lună. Câştiga încă 
o luptă. Punea nemeşimea răsculată sub sabie. Şi?... 
Altceva vrea el de la Ardeal şi de la unguri. Nu jus belli vrea 
el de la timp. Ascultă numele latinizate ale celor nesupuşi, 
trecuţi pe manifest în faţa  rechizitoriului Ladislau 
Thoroczkay şi a căpitanului călărimilor Stephani Tarkany. 
Stephani Chiaky de Kereszegh, Sthephanus Toldi, Gabriel 
Banffy, Franciscus Allardy, Stephanus Bodo, Ladislas 
Toroczkay, Gabriel Haller... aha, saşii şi-au trimes la Turda 
omul, ca nu cumva să piardă locul din fruntea bucatelor... 
Nu-i mai ascultă pe ceilalţi. Statele opresc pe oricine să-i 
ocărască pe catafracţi că au venit cu voievodul Mihai 
împotriva ţării. Sunt şapte puncte acolo prin care catafracţii 
se împroprietăresc, li se plătesc soldele neplătite de el, cei 
răniţi, ori ologiţi în războaiele lui vor fi plătiţi până la 
sfârşitul vieţii, vor fi scutiţi de injurii şi... râde, Staturile şi 
Ordinele nu-l recunosc pe Matei Bihari ca voievod al 
ţiganilor. Până şi de bieţii ţigani se tem Staturile... Nu mai 
ascultă. Vede pe chartă tot ce se va întâmpla din clipa când 


492 


Radu Theodoru 


oştile rămase credincioase se vor aduna aici şi până în clipa 
când va vedea în faţă oştirea nemeşească, căreia, desigur, 
Basta îi face jocul numai pe jumătate. 

- Ce se-aude, Marcule? şopteşte. 

- Nimic, măria-ta!... Apa! 

- Mi s-a părut că pleacă şi alţii, Marcule... 

- ŢI s-a părut, unchiule... 

Îşi lasă barba în piept. De afară răzbate sunetul 

limpede al unei trâmbiţe sunând deșteptarea. 
10 

- Nemaivăzut, doamne! Ţi-ai pierdut minţile, măria-ta. Ce 
oaste este asta? Ce oaste poate fi asta?!... 

- Taci, Theodosie. Şi dacă nu crezi în ea, măcar prefă-te 
că crezi... Ai mai făcut-o şi altădată... 

- Măria-ta răstorni aşezările şi temeiurile rânduirii. Are să 
te calce Evropa în copitele nobilimii. 

- Te temi? 

- Nu te juca, doamne, cu timpul. Ai făcut-o înainte de 
Şelimbăr, aţâtând iobagii. Ai făcut-o în Moldova aţâţând 
stările de jos şi ostăşimea de rând. Ai făcut-o în Pocuția, în 
Rutenia, sculându-i pe şerbi împotriva stăpânilor fireşti. 
Pentru numele lui Dumnezeu, potoleşte-te. Nu uita că ăştia 
nu l-au uitat pe Doja. Nu uita că bătrânii noştri povesteau 
cutremurându-se cum aducea Oltul la vale hoiturile 
ciopârţite ale iobagilor. Este în firea timpului să fie stăpâni 
şi... 

- Şi ce, Theodosie?... Gata, Marcule? 
- Gata, doamne. 

Voievodul îşi încearcă curelele platoşei uşoare de 
argint suflată cu aur, adusă de Mina de la Veneţia, având 
bătută pe piept lupta lui Hercule cu leul din Nemeea. 
Simion îi trece lenta peste cap. li agaţă sabia cu cap de grif 
în teaca nouă învelită în piele de leopard, îi aduce pelerina 
imperială, albă şi gugiumanul. În trei zile, între 13 şi astăzi 
15 septembrie, s-a hotărât soarta Ardealului. leri porumbeii 
călători au adus două ştiri ucigătoare. Oştile lui Deli Marcu 

au ajuns abia la Întorsură. Nicolae Pătraşcu a fost oprit 
înaintea Branului. Radu Buzescu abia a ajuns la Cozia. Azi- 
noapte a picat Baba Novac, doar cu o gardă de douăzeci de 
viteji. A ferit cursele saşilor întinse pe tot drumul. L-a 
întâlnit pe Peter Domokos sub Hărman. Săcuii din cele Trei 
Scaune au pârjolit toate satele săseşti din cale. Ceilalţi 
săcui, din scaunele Murăş şi Arieş au trecut la Chiaky. leri 
au venit oştile de margine ale Ineului, Lipovei, Logojului şi 
Caransebeşului. Hussein a jurat de trei ori pe coran că paşa 
de Temişoara nu se va mişca. Au venit ostenite de drum, 
prăfuite, hărtănite, cu caii frânţi de osteneală. Le-a adus 
Sandor Barcsay... Nici nu l-a văzut bine la chip. Şi-au ridicat 
corturile şi s-au dat somnului. Şi tot de două zile curg în 
tabără  gloatele. Vin mereu călăreţi din nemeşimea 
măruntă, cu sulițe vechi, ruginite, puse pe cozi de carpen, 
cu zalele peticite, cu şei obosite, cu merindea la oblânc, 
întrarmaţi ca pe vremea lui Doja, cu ghioage de fier prinse 
pe lanţ, cu spade uriaşe de două mâini, cu arcuri pe vârtej, 
cu scuturi cât statul, turtite de lovituri... Dar mai ales curg 
iobagii. Desculţi şi pe jos. Câte-un neam pe câte-o căruţă. 
Unii au bagajele şi armele legate în spatele vacilor, ori ale 
măgarilor. Neamul lui Daniel Sovenyfalvi a venit cu ele 
legate pe spinarea a trei dulăi ciobăneşti. Daniel 
Sovenyfalvi a cerut să-l vadă. Un uriaş chior, mustăcios, cu 
degetele stângii tăiate. Moşul lui a fost nemeş de ţară. S-a 
dus cu Doja. A fost ars la Temişoara. Tatăl lui a fost iobăgit 
pe moşia contelui Allardy. Fiul lui Allardy a poruncit să-i fie 
tăiate degetele cu barda, el apărându-şi fiica de dreptul 
primei nopţi... Şi-a adus trei feciori şi trei nepoți. Atât are. 
Atât aduce. lobagii au vestit din sat în sat, de pe moşie pe 
moşie că nemeşii s-au sculat împotriva domnului... Varvara 
Szuky... Vârâtă în coantăş, cu cosita retezată, purtând 
cizme şi platoşă făcând pe pajul... Ce destin a scos-o din 
moşia şi liniştea ei, aducând-o aici?! De ce se teme 
Theodosie Rudeanu? Ori de cine se teme mai mult? De 
Chiaky şi magnați, ori de Sovenyfalvi şi ai lui? Ce intuiţie 

magică au aceştia, Gheorghe Oniţă şi Radu Brâncă şi Daniel 
Sovenvyfalvi care-au alergat sub steaguri, când nimeni nu i-a 
chemat?! De trei zile aceştia toţi şi neamişii aceia mărunți 
şi săraci, Blasius Karoli, Sandor Desi şi Francisc Dobokai 
care-a venit cărându-şi armele dezgropate pe un măgar 
şchiop şi alb, de trei zile aceştia l-au întors în vreme, atunci 
când era el feciorul Tudorei răchieriţa din Cetatea de Floci, 
ori mai târziu când era neguţător de pietre scumpe şi când 
visa sub cerul Mediteranei, ori al Anatoliei, visa, nici el nu 
mai ştie la ce visa... Trâmbiţele. Aceştia, iobagii şi neameşii 
mărunți, cnezii români din toate districtele consuetudinare 
şi căpitanii unguri de margine şi căpitanii de margine 
hunedoreni şi bănăţeni şi din Ţara Crişurilor, pe care nu i-a 
văzut şi nu i-a răsplătit pentru slujbele ori truda lor, aceia 
sunt astăzi aici şi de trei zile lumea s-a răsturnat şi toată 
domnia lui i se pare fadă şi goală şi pe deasupra adevărului. 
- Te-aşteaptă ostile, măria-ta, spune prinţul Marcu. 

L-a uitat pe Dionisie Rally. lată-l. In odăjdiile lui 
sacerdotale. A călărit alături de Baba Novac, lăsându-i pe 
Udrea şi Sava şi Negrea să se descurce cu oştile lui 
Zamoyski. Nu are vocaţie, sau nu are noroc să fie 
mitropolit. Nu mai poate amâna această clipă de care se 
teme de trei zile şi de trei nopţi. Clipa adevărului asupra 
domniei lui ca princeps et haeres Magnae Valachiae. 
Trebuie. Işi pune gugiumanul. l-a schiptrul de aur de pe 
perna adusă de George Pithar de Caransebeş. Varvara 
Szuki îl priveşte cu ochii ei verzi şi piezişi, ca de râs. Gărzile 
ridică pologul. Mereu Theodosie cu mintea lui iscoditoare. O 
căruţă de oaste fără loitre trasă în faţa cortului, acoperită 
cu catifea sângerie, având drept scară un butoi de zece 
vedre. Urcă pe butoi şi de acolo pe căruţă. |! învăluie lumina 
mierie de coptul toamnei, blândă şi dezmierdată şi plină de 
tristeţi duioase. Oştile lui. La început tăcerea grea, parcă de 
pământ. Destinul lui. Oştile. Şi clopotele. Bat clopotele Sas- 
Sebeşului. Grav. Bat ceasurile şapte, ale dimineţii de 15 
septembrie, luni, de ziua Sfântului Visarion. Cel dintâi 

septembrie al veacului al şaptesprezecelea. Ce veac! Îşi 
spune rămânând singur pe podina căruţei, faţă-n faţă cu 
oastea. In stânga trupele de margine ale lui Barcsay. In 
mijloc regimentele cazaco-polone ale lui Walawski şi 
Branicki, săcuii cu Peter Domokos şi... de necrezut, 
Pancratie  Segneyey,  polcurile moldovene, banderiile 
făgărăşenilor, hunedorenilor, ale boierilor români de pe 
Târnave şi Murăş, escadronul de roşii domneşti din 
căpitănia lui Matei ot Brâncoveni şi-n dreapta, gloatele. | se 
pune o pâclă pe ochi. Face semn trâmbiţaşilor-heralzi, care 
vor să sune: «staţi drepţi, iată domnul». Unul din comişi se 
repede cu Sultan de dârlogi, crezând că vrea să încalece. 
Sare de pe podină pe pământul taberei mirosind a ud de cal 
şi a iarbă sfirlogită. Aude paşii grăbiţi ai celorlalţi, care abia 
se aşezaseră în măreţia lor în stânga şi dreapta podiumului 
improvizat. Abia mergând pe jos către glotaşi, îşi dă seama 
cât este de înalt şi voinic. Nimic nu mai rămâne din 
ţeremonia lui Theodosie. O ştie de cum intră între aceia, 
care cad în genunchi şi i se agaţă de poalele pelerinei, care- 
i sărută cizmele şi-l strigă iarăşi cu numele lui Mesia şi al 
Mântuitorului. Trei moşi, unul chior, altul olog, altul ciung 
ţin de funie o vacă albă încărcată cu pocroviţe, cu parii de 
cort, nişte săcuri cumplite şi două furcoaie, ceaunul, doi 
dăsagi şi-un burduf de capră, plin cu apă. După strai sunt 
români. 

- Ce-i cu voi, moşilor? îi întreabă... Venirăţi să-i pieptănăm 
pe domni? 

- Să nu te auză cineva, oştene, şopteşte unul din moşi, cel 
chior. 

- De ce, taică? 

- Or fo tăiată o iscoadă d-a lu’ Apor, azi-noapte, iobajii din 
Veştem. Plinu-i de iscoade, ficiorule... 

- Taci, taică, că-i domnul nost. 

- N-o d-apăi... Samănă cu sfântul Todor... Tu ce zâci Pişta? 

Pişta este ologul. Nu zice nimic, pentru că n-are 

limbă. Mormăie ceva, arată la picior şi plânge. Sunt trei 


496 


Radu Theodoru 


iobagi din Tirimia, Vasile Crucean cu feciorul Gheorghe 
Crucean şi vecinul lor Pişta Tholdalagi... Au venit la oaste 
sculaţi de vestitorii iobagilor. Nu s-au mai pomenit vestitori 
de-ai iobagilor de astă toamnă şi de-o sută de ani ori de la 
Doja... 

- Auzi, măria-ta, şopteşte vel logofătul Theodosie 
Rudeanu şi lui i se face gura iască pentru că el însuşi i-a 
vândut pe toţi lui Chiaky şi celorlalţi, vânzându-se pe sine 
odată cu «legătura» pe care i-au pus-o de gât Buzeştii în 
anul acela mort şi cumplit al Călugărenilor. Se-ntâmplă o 
mişcare ciudată a gloatelor, o tălăzuire a lor spre înapoi, o 
îngenunchiere a lor în valuri, rămâne singur între gloate, 
curtea stă pierită în urmă, rămâne singur între vacile şi caii 
iobăgeşti şi măgarii încărcaţi cu samare şi dulăii care-l 
privesc cu ochi omeneşti, în mirosul acela de staul de la 
Bethleem şi-n clipa când îl fulgeră razele de soare frânte pe 
platoşă, îşi înţelege destinul cu o durere seacă şi amară. 
Înţelege lucid că s-a jucat cu propriul lui timp. Că voind să 
doboare puterea altora prin gloatele asuprite, prin celelalte 
stări de jos şi prin arme, nu s-a gândit că însăşi puterea lui 
se va ruina, asuprindu-şi gloatele şi stările din Magna 
Valachia. Că este mort încă de la «legătură», de când l-au 
lăsat moşnenii. Că este mort din clipa când i-a vândut să-şi 
poată plătii lefegiii. Că este mort din clipa când oştile de 
pământ sărăcite, n-au avut cu ce-şi cumpăra armele 
celorlalţi, făurite în armurăriile şi forjeriile Evropei... Ce 
nesfârşită încredere în propriul lor vis de libertate, la aceşti 
paria îngenuncheaţi... Ce nesfârşită nădejde şi dureroasă şi 
disperată nădejde la aceştia din ţărnă, agăţată de sabia lui 
şi de mitul invincibilităţii lui, în care singur a crezut 
nestrămutat, de care astăzi, dureros, se îndoieşte. Ce 
tragică linişte se face-n el, până acolo unde încetează clipa 
şi începe definitivul. l-a înşelat, înşelându-se. l-a vândut, 
vânzându-se. l-a amăgit, amăgindu-se. A rămas robul curții 
lui, sărăcindu-se pentru ca pre ea s-o îmbogăţească... Visul 
lui de măreție, acolo s-a schimbat în aur şi-n huzur şi-n fără 

de seamăn şi nevisată bogăţie. l-a îmbogăţit pe toţi ca să le 
cumpere credinţa. Şi iată-i aici pe cei de el sărăciţi şi 
vânduți şi spânzurați şi biciuiţi, iată-i aici aducându-i vieţile 
lor sărmane să-l apere cu ele de vrăjmăşia favoriţilor lui. 
Dumnezeule ce cumplită prăpastie mi-ai deschis sub 
picioare. Şi cum n-am priceput, Doamne, semnele tale. Işi 
aduce aminte cum zăcea rănit în viscol, pe scândura de 
podină de la carul ostăşesc şi se ducea şi cum auzea 
chemările lor  înspăimântate şi  înfricoşatul lor glas 
chemându-l să-i apere şi să-i însufleţească şi cum îl certau 
că-i lasă singuri şi sărăciţi de nădejdile lor. Şi ce deşartă 
credinţă a avut că va putea fi stăpânul propriei lui puteri 
politiceşti şi cum s-a dovedit că el este robul acestei puteri 
pe care-o reprezintă. Stă între gloatele îngenuncheate, 
soarele de septembrie cade peste oameni şi animale, se 
aud tăunii, o mierlă fluieră în Lunca Sebeşului şi el se 
descoperă, nu ştie de ce, se descoperă şi îşi spune că a 
rămas cumplit de singur, că puterea l-a urgisit şi sărăcit de 
el şi de ai lui şi că abia acum ştie ce-nseamnă mucenicia 
domniei. Cu gugiumanul sub braţul drept iese dintre 
gloatele care se ridică în ramăt strigându-i să le ducă la 
luptă. Apoi pleacă chervanele spre Alba-lulia, pleacă 
artileria lui Mantovano, pleacă călărimile cneziale şi 
consuetudinare, pleacă oştirea şi el o întrece la trap întins 
în vreme ce heralzii strigă în toate limbile că domnii 
polcovnici şi căpitani să iasă din rânduri şi să urmeze alaiul 
domnesc la palat, pentru sfatul cel de obşte al războiului. A 
uitat dansul celor o sută de fete-fecioare pe podul 
Murăşului. L-a uitat pe Farkas Korniş. A uitat adevărul tăios 
trăit între gloate, ca şi când, ca să-l uşureze, destinul i-a 
ucis conştiinţa trăirii în timp, în trecut şi în viitor, hărăzindu- 
i numai bucuria clipei. Sfatul obştesc de oaste se ţine în 
sala tronului. Walawski şi Branicki flecăresc vesel, ca şi 
când ar fi vorba de un turnir. 

Legile nescrise ale războiului sunt făcute pentru 
lefegii. Invinşi, li se dă onorul şi pot trece cu aceeaşi soldă 


498 


Radu Theodoru 


sub steagurile învingătorului. Învingători, se bucură de lauri 
şi de trei ori solda. Baba Novac îşi muşcă mustata. A găsit 
în cort o scrisoare aşezată pe garda săbiei. Cine a avut 
curajul să intre în cort cu o scrisoare a Staturilor şi Ordine- 
lor, prin care i se cerea să se lase de Mihai voievod, să-l 
aducă pe acesta mort sau viu în tabăra de la Turda, ori, 
dacă nu poate, să treacă de partea «împăratului», unde va 
fi răsplătit după faptele şi numele lui preavestit. E slab, ars 
de soare, îl simte lucid, rece şi sălbăticit de neputinţa 
împlinirii visului. Serbia slobodă. Trâmbele de lumină intrate 
prin vitralii cad pe feţele grave ale căpitanilor ardeleni. Se- 
ntâmplă aici altceva decât s-a întâmplat între gloate. S-au 
aşezat umăr lângă umăr, avându-l la mijloc pe Barcsay: 
Francisc lugassy, scund, chior de dreptul, ciupit de vărsat, 
luptător vechi la hotare, Sandor Tahy, călăreţul, bărbat la 
patruzeci şi cinci de ani, bălai, cu nasul coroiat peste 
mustăţile hunice, Pangratie Seneyey, săcuiul căpăţânos, 
încruntat şi aspru şi Bodony, catafractul, cu o tăietură de 
sabie care i-a ciopârţit obrazul drept, descărnându-i-l. Pajii 
aduc carafe de alamă cu vin tare de Târnave, struguri, 
mere şi faguri în castroane de pământ ars. Vorbeşte Sandor 
Barcsay, căpitanul de margine, bărbat aproape bătrân, cu 
albeaţă pe stângul, masiv şi dur. 

- Am slujit Casei Bâthorea, atât cât Casa Bâthorea a slujit 
creştinătăţii, măria-ta, craiule Michael. Nu voi să slujesc 
ambițiilor magnaţilor, care vor duce Ardealul de râpă. Am 
fost umiliţi în onoarea noastră de războinici... ( Barcsay este 
hârâit, îl spune ciudat pe s, are un dinte spart, buza 
crâmpoţită şi îşi ţine mâinile mari, păroase, pe masă, 
privindu-l ciudat, cu un fel de neîncredere şi spaimă şi 
adoraţie ostăşească). 

- Nu numai o dată, spune Tahy şi bate teaca spadei în 
pardosea. 

- Am fost buni doar să păzim principatul la hotare, spune 
lugassy. 

- Aici au avut loc cele mai mari depravări. Noi am fost 
dulăii care-am păzit orgiile celor doisprezece apostoli 
atâţaţi de acel popă desfrânat care a fost cardinalul, spune 
Bodony. 

Nu l-a văzut pe neamişul de ţară Francisc Dobokai, 
care-a intrat în tabără călare, având legat de şa căpăstrul 
măgarului alb şi şchiop pe care-şi încărcase tarhatul de 
război... Spune că a fost ales de nemeşimea de ţară ca 
reprezentant în sfatul obştesc şi că (este foarte înalt, uscat, 
are un ochi verde şi altul albastru şi spune la fiecare vorbă 
ut ita dicam, după care tuşeşte şi-atunci mărul lui Adam îi 
fuge până sub guşă), ea, nobilimea de ţară care-a ţinut 
principatul cu sabia, călcată în picioarele cailor de 
nemeşimea sfruntată închisă în castele, ea... 

Îşi împinge scaunul. Se deşiră în coantăşul unguresc 
cu ceaprazuri negre mâncate de molii. lese de la masă. 
Vine la jilţul domnesc. Îşi trage sabia şi îngenunchind i-o 
întinde, ţinându-i lama pe palme. O lamă ştirbă, albăstruie, 
care păstrează pe oţel urmele proaspete ale gresiei... 
Rotirea timpului, răsturnându-se pe sine. A domnit un an 
aici, fără să-l cunoască pe Francisc Dobokai, alesul 
neamişilor de ţară, aceşti curteni ai principatului ajunşi 
ţărani, cum au ajuns atâţia dintre curtenii lui. Are intuiţia 
altui adevăr aici în sala tronului, sala asta de piatră rece, cu 
absidiole şi akroterioane, cu arcuri de boltă în acoladă, 
păstrând în pereţi muzica flautelor lui Battista Musto, paşii 
dansatorilor, foşnetul fustelor puse pe vertugadin şi al pour- 
point-urilor cu mâneci despicate, o tălăzuire de brocaturi 
vişinii şi albastre, de pantofi de satin şi cu/ a'assiette cu sau 
fără egretă, de nasturi din diamant şi ciorapi din tricot de 
mătase, tălăzuire din care se desprinde dureros de viu 
chipul zeiesc al Velicăi. Intuiţia născută din coantăşul 
mâncat de molii, de un verde spălăcit, cu coatele tocite, 
ţesut la guler, pe care-l poartă reprezentantul neamişilor 
mărunți. Născută din tăcerea mândră a oştenilor de 
margine, bărbaţi bogaţi doar în răni, onoare şi credinţă. 

Izvorâtă din tăria cu care căpitanul Petre Odobaşa, 
căpetenia oştilor bănăţene de Logoj spune: 

- Poate c-o bătut şi alt ceas al ţării, măria-ta... Ceasul ăla 
în care să rămână credinţa cu credinţa şi adevărul cu 
adevărul. 

Îl vede pe Theodosie Rudeanu livid, ţinându-şi ochii 
închişi, îl vede ridicându-se, închinându-se adânc şi 
spunând turceşte: 

- Poate că, înainte de a da glas armelor, ar fi bine ca 
sfatul obştesc să asculte dorinţa sfinţiei sale mitropolitul 
Dionisie Rally şi a sfetnicilor săi, Luca Trausner şi 
reverendul lanos Ungvari. 

- Nu înainte de a ne libera conştiinţa de aceste lucrări ale 
diavolului, spune căpitanul Şandor Barcsay. 

Scoate de sub leduncă un plic aidoma cu cel primit de 
Baba Novac. Il aruncă pe masă. Ceilalţi căpitani unguri scot 
şi ei de sub ledunci plicuri cu ticăloasa chemare la vânzare, 
aruncându-le pe masa de sfat a principilor Transilvaniei. Se 
aude doar foşnetul hârtiei. Apoi glasul răguşit, ostăşesc al 
căpitanului Pangratie Seneyey. 

- Amintesc măriei-tale, craiule Michael, că dacă vrei să-i 
dai bătălie sperjurului Chiaky înainte de a ajunge la Alba- 
lulia n-o poţi face cu succes decât la satul Mirăslău, unde 
este o apă care se varsă în Maros, care se cheamă Lopad. 
Şi că măria-ta ar trebui să repezi încă acum un căpitan care 
să vadă dacă locurile convin măriei-tale, ori ba... 

Se-ntoarce spre Baba Novac care se ridicase în 
picioare. 

- Auzi, Baba Novac, ce-a spus credinciosul nostru iubit 
Pangratie Seneyey? 

- Mirăslău, doamne. 

- Mirăslău, Baba Novac, şopteşte, în vreme ce heralzii îl 
vestesc pe înalt prea sfinţia sa mitropolitul Dionisie Rally al 
Moldaviei şi el rămâne în scaun, sleit de revelaţia Ardealului 
necunoscut, a acestui Ardeal care-l înconjoară astăzi şi aici 
cu nădejdile, credinţa şi disperarea izvorâte dintr-o istorie 

mai nouă, veche şi ea de câteva sute de ani, la care el nu s- 
a gândit, fascinat de ideea Cetăţii de Piatră, a Magnae 
Valachiae cea din hotarele dacice. Rămâne sleit şi uscat, 
şoptind cu buze uscate. 

- Du-te la Mirăslău şi vezi, ochii mei, Baba Novac. 

Îşi lasă barba în piept şi ascultă dangătul de aramă al 
ornicului din turla catedralei vestind ceasurile 18 ale zilei de 
15 septembrie 1600, a sfântului Mucenic Nichita Romanul şi 
a sfântului Visarion. 


Sfârşitul volumului III 
Grădiştea pe Argeş februarie 1972 - octombrie 1972 

